ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΔ**΄**

Τρίτη 29 Ιουλίου 2025

Αθήνα, σήμερα στις 29 Ιουλίου 2025, ημέρα Τρίτη και ώρα 09.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 28-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΞΓ΄ συνεδριάσεώς του, της Δευτέρας 28 Ιουλίου 2025, σε ό,τι αφορά την ψήφιση στο σύνολο του σχεδίου νόμου: «Αξιοποίηση ακίνητης περιουσίας Ενόπλων Δυνάμεων - Σύσταση Ταμείου Ακινήτων Εθνικής Άμυνας και Φορέα Αξιοποίησης Ακινήτων Ενόπλων Δυνάμεων - Σχέδιο δράσεων για τη διαχείριση των στεγαστικών αναγκών των στελεχών των Ενόπλων Δυνάμεων».)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με τα άρθρα 68 παράγραφος 2 του Συντάγματος και 144 επ. του Κανονισμού της Βουλής, επί της προτάσεως που κατέθεσαν εξήντα (60) Βουλευτές της Κοινοβουλευτικής Ομάδας «Νέα Δημοκρατία», για σύσταση Εξεταστικής Επιτροπής «που θα διερευνήσει όλα τα ζητήματα που έχουν ανακύψει σχετικά με τη λειτουργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε), με γνώμονα την ανάδειξη τυχόν ευθυνών και την αποκατάσταση της αξιοπιστίας του συστήματος πληρωμής των αγροτικών ενισχύσεων, ώστε να αποτελεί έναν αξιόπιστο, αποτελεσματικό και δίκαιο μηχανισμό για όλους τους παραγωγούς της χώρας».

Η συζήτηση επί της προτάσεως για τη σύσταση Εξεταστικής Επιτροπής διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα ως προς τη διαδικασία της συζήτησης και σύμφωνα με την από 24-7-2025 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, στον οποίον θα εκπροσωπηθούν ισαρίθμως οι οκτώ Κοινοβουλευτικές Ομάδες και ένας από τους Ανεξάρτητους Βουλευτές, με χρόνο ομιλίας για τον κάθε ομιλητή δέκα λεπτά, χωρίς δικαίωμα δευτερολογίας. Πρώτος θα λάβει τον λόγο ο Βουλευτής από την Κοινοβουλευτική Ομάδα «Νέα Δημοκρατία», που έχει καταθέσει την πρόταση, άρθρο 91 παράγραφος 5, σε συνδυασμό με το άρθρο 137 παράγραφος 2 του Κανονισμού της Βουλής. Ο δεύτερος κύκλος κατ’ εφαρμογήν της διάταξης της παραγράφου 5 του άρθρου 65 του Κανονισμού της Βουλής θα απαρτίζεται από δεκαπέντε Βουλευτές και συγκεκριμένα: έξι Βουλευτές της Κοινοβουλευτικής Ομάδας «Νέα Δημοκρατία», δύο Βουλευτές της Κοινοβουλευτικής Ομάδας «ΠΑΣΟΚ-Κίνημα Αλλαγής», έναν Βουλευτή από την Κοινοβουλευτική Ομάδα «Συνασπισμός Ριζοσπαστικής Αριστεράς-Προοδευτική Συμμαχία», έναν Βουλευτή από την Κοινοβουλευτική Ομάδα «Κομμουνιστικό Κόμμα Ελλάδας», έναν Βουλευτή από την Κοινοβουλευτική Ομάδα «Ελληνική Λύση-Κυριάκος Βελόπουλος», έναν Βουλευτή από την Κοινοβουλευτική Ομάδα «Νέα Αριστερά», έναν Βουλευτή από την Κοινοβουλευτική Ομάδα «Δημοκρατικό Πατριωτικό Κίνημα - ΝΙΚΗ», μία ή έναν Βουλευτή από την Κοινοβουλευτική Ομάδα «Πλεύση Ελευθερίας-Ζωή Κωνσταντοπούλου» και έναν Ανεξάρτητο Βουλευτή, με χρόνο ομιλίας για κάθε ομιλητή πέντε λεπτά, χωρίς δικαίωμα δευτερολογίας.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές. Τα ονόματα και η σειρά των Ανεξάρτητων Βουλευτών που θα λάβουν τον λόγο κατά τη σημερινή διαδικασία καθορίστηκαν κατόπιν κληρώσεως, η οποία διενεργήθηκε στις 28 Ιουλίου 2025, μεταξύ όσων είχαν εκδηλώσει την επιθυμία να ομιλήσουν. Η αρμόδια υπηρεσία έχει καταρτίσει τον ενιαίο κατάλογο όπου τηρείται η κατά αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, οι Υπουργοί και οι Αναπληρωτές Υπουργοί, σύμφωνα με τα αναφερόμενα στο άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπόλοιπων Κοινοβουλευτικών Ομάδων μέχρι δεκαπέντε λεπτά, όπως ορίζεται από το άρθρο 97 του Κανονισμού της Βουλής. Οι Υπουργοί και οι Αναπληρωτές Υπουργοί, εφόσον επιθυμούν, δικαιούνται να μιλήσουν για δέκα λεπτά της ώρας. Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός εάν έχει προηγηθεί η ομιλία του Προέδρου της Κοινοβουλευτικής τους Ομάδας, οπότε θα περιοριστούν στον χρόνο της δευτερολογίας και της τριτολογίας. Οι Πρόεδροι των Κοινοβουλευτικών Ομάδων, οι Υπουργοί, καθώς και οι Κοινοβουλευτικοί Εκπρόσωποι, σύμφωνα με την από 24 Ιουλίου 2025 απόφαση της Διάσκεψης των Προέδρων και την κοινοβουλευτική πρακτική έχουν δικαίωμα να παρεμβαίνουν ενδιαμέσως των αγορεύσεων των ομιλητών του καταλόγου μέχρι τρεις φορές, χωρίς καμία εξαίρεση.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Μετά την ολοκλήρωση της συζητήσεως θα ακολουθήσει η ηλεκτρονική ονομαστική ψηφοφορία επί της προτάσεως.

Θα ήθελα επίσης να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία θα ψηφίσουν με επιστολές που φέρουν την υπογραφή τους και μνεία του θέματος, οι οποίες θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει. Σε αυτήν την περίπτωση, πριν από την ψηφοφορία θα παραδοθούν στο Προεδρείο επιστολές στις οποίες θα αναγράφεται το όνομα του Βουλευτή ή του μέλους της Κυβέρνησης που θα ψηφίζει με επιστολική ψήφο. Η επιστολή θα απευθύνεται προς τον Πρόεδρο της Βουλής. Η παράδοση των επιστολών θα γίνει από διαπιστευμένους συνεργάτες των Βουλευτών ή των μελών της Κυβέρνησης, που πρόκειται να ψηφίσουν σύμφωνα με το άρθρο 70Α του Κανονισμού της Βουλής.

Πριν ερωτηθεί το Σώμα για την πρόταση, έχει ζητήσει τον λόγο επί της διαδικασίας ο κ. Γιαννούλης από τον ΣΥΡΙΖΑ και μετά ο κ. Καζαμίας.

Κύριε Γιαννούλη, έχετε τον λόγο για τρία λεπτά.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ήλπιζα ότι δεν θα φτάναμε σε αυτό το πρωινό. Ήλπιζα ότι τα μαθήματα κοινωνικής αντιπολίτευσης που πήρατε στις προηγούμενες κοινοβουλευτικές λαθροχειρίες θα σας είχαν φέρει σε θέση να καταλαβαίνετε το νόημα και το μέγεθος της πολιτικής έκπτωσης και του ηθικού εκφυλισμού με αυτό που συμβαίνει σήμερα.

Η πρόταση της Πλειοψηφίας για τη σύσταση εξεταστικής επιτροπής, αντί, όπως όλα δείχνουν, να προκριθούν οι προανακριτικές με βάση μία ογκώδη δικογραφία που αποκαλύπτει το μέγεθος της διαφθοράς, της αδιαφάνειας και του σκανδάλου, στα πρότυπα των προηγούμενων πολιτικών πρακτικών σας, αποτελεί ντροπή και στίγμα για την κοινοβουλευτική δημοκρατία.

Δεν ξέρω εάν τελειώνοντας αυτή η συζήτηση για μία ακόμη φορά το υπόδειγμα ηθικής και κοινοβουλευτικής πρακτικής από την πλευρά της Κυβέρνησης θα είναι προς την κοινωνία το «δούλεψε για να φας και κλέψε για να ζήσεις», γιατί αυτό συνέβη στον ΟΠΕΚΕΠΕ και συνέβη με ατόφια την ευθύνη της Κυβέρνησης Κυριάκου Μητσοτάκη, Υπουργών, παραγόντων, μικροπαραγόντων, μικρομεσαζόντων της Νέας Δημοκρατίας.

Υπάρχει μια δικογραφία μέσα στην οποία υπάρχει πλούτος στοιχείων για να οδηγηθούμε αν θέλουμε στην αλήθεια, για να μην καταφύγουμε πάλι στο «μπαϊπάς» της παραβίασης του Συντάγματος με την πορεία στον φυσικό δικαστή, μια πορεία σκοτεινή ακόμα. Δεν έχουμε μάθει για τον Τριαντόπουλο σε ποιο ακριβώς στάδιο βρίσκεται.

(Θόρυβος στην Αίθουσα)

Θα εκτιμούσα πάρα πολύ τον σεβασμό σας στον ομιλητή με λίγη ησυχία, κύριε Πρόεδρε, για να ακουστεί προς όλους ένα μήνυμα αγωνίας, αλλά και ελπίδας ταυτόχρονα, γιατί λιγοστεύει και ο χρόνος σας.

Το να προηγηθεί η σύσταση, για να το πούμε σε ταληράκια, εξεταστικής επιτροπής, η οποία με τον κανόνα της πλειοψηφίας που εσείς κάνετε κατάχρηση ενάντια στα δικαιώματα των μειοψηφιών, είναι, ξαναλέω, μια σημαντική ηθική και πολιτική έκπτωση, αλλά το χειρότερο, βάζει στο περιθώριο, στην ουσία κουκουλώνει, στην ουσία μπαζώνει τη διερεύνηση και των στοιχείων.

Και δεν είστε καλοί και στο να κρατάτε μυστικά. Ομολογάτε πολύ εύκολα. Ο κ. Μαρινάκης χθες με μια αφοπλιστική, κυνική ειλικρίνεια, που δεν θα το έλεγα γενναιότητα, κουτοπονηριά μάλλον, είπε το εξής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είπε το εξής. «Ακούστε να δείτε. Εάν η εξεταστική δεν καταλήξει σε κάποιες ευθύνες πολιτικών προσώπων και, και, και». Ατυχής στιγμή, μία ακόμη, όπως η εξεταστική που προηγήθηκε; Το πιο πιθανό. «Δεν υπάρχει λόγος να πάμε σε προανακριτική». Το προανήγγειλε. Από Κυβερνητικός Εκπρόσωπος έγινε γραφείο Τύπου των ελληνικών ανακριτικών, εισαγγελικών και δικαστικών αρχών και προανήγγειλε αυτό που ετοιμάζεστε να κάνετε.

Τι κάνετε λοιπόν σήμερα; Σήμερα με την πολυπληθή παρουσία σας θέλετε να ψηφιστεί η εξεταστική επιτροπή για να κρυφτείτε αύριο. Και αναρωτιέμαι αν θα είναι έστω ένας από εσάς αύριο στη διαδικασία των δύο προτάσεων για την προανακριτική, στο ζουμί, στην ουσία δηλαδή για το τι συνέβη με τα 170 εκατομμύρια που φαγώθηκαν στον γάμο του Καραγκιόζη εις βάρος των Ελλήνων αγροτών, αν θα είναι έστω ένας από εσάς στο όνομα της ευθύνης και του όρκου που έδωσε στο Σύνταγμα και στους νόμους για να βρίσκεται σε αυτή τη διαδικασία. Κανείς.

Είναι ένα παιχνιδάκι πολιτικά κουτοπόνηρο να ξεμπερδεύουμε με την εξεταστική, να την αφήσουμε στον χρόνο και όπου και αν υπάρχουν πολιτικές και ποινικές ευθύνες –για τις πολιτικές χαλάει ο κόσμος, για το πώς πολιτικά χειριστήκατε και συγκεκριμένα πρόσωπα αυτήν την υπόθεση- να διερευνηθούν οι ποινικές ευθύνες, πάει στο μπάζωμα της κοινοβουλευτικής ιστορίας.

Ζητούμε, κύριε Πρόεδρε, έστω και την τελευταία στιγμή, γιατί είναι και αντικοινοβουλευτικό να προηγηθεί η εξεταστική της προανακριτικής, να ανατραπεί αυτή η χρονολογική σειρά. Εμείς θα το προσπαθήσουμε και θα είμαστε εδώ και θα συμμετέχουμε σε όλη τη διάρκεια της διαδικασίας. Δεν θα δώσουμε σε κανέναν το δικαίωμα να πει ότι λιποτακτήσαμε, κρυφτήκαμε ή φεύγουμε σαν δειλοί από την Αίθουσα, όπως θα κάνει η Νέα Δημοκρατία αύριο, ίσως και σήμερα, αν εξασφαλίσει αρκετές κάρτες για την ψηφοφορία το βράδυ.

Θέλω να πω, κλείνοντας, ότι η δικογραφία, η προανακριτική δείχνει τον δρόμο της εντιμότητας. Η εξεταστική σας δείχνει τον δρόμο της συγκάλυψης, της αδιαφάνειας και της διαφθοράς, με εσάς ενόχους, όχι συνενόχους, ενόχους και στη συνείδηση και στον όρκο που δώσατε και στην κυβερνητική ευθύνη που έχετε αναλάβει, υπό την ηγεσία του ανθρώπου που έχει ατόφια την ευθύνη, του Κυριάκου Μητσοτάκη.

Συγκάλυψη, κουκούλωμα, μπάζωμα είναι λέξεις που δεν περιγράφουν πλέον την ολότητα. Είστε θιασώτες σε όλα αυτά και κάτι παραπάνω.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Το κάτι παραπάνω -και κλείνω επαναλαμβάνοντας το αίτημα, κύριε Πρόεδρε- είναι ότι παίζετε με τη χώρα και έχετε καταστεί πλέον επικίνδυνοι για όλους μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος τώρα δίνεται στον κ. Καζαμία από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Εκ μέρους της Πλεύσης Ελευθερίας θα ήθελα να καταστήσω γνωστό στο Σώμα ότι διαφωνούμε με τη διαδικασία που έχει επιλεγεί για τη συζήτηση αυτή. Διαφωνούμε και με τους περιορισμούς που έχουν οριστεί στους χρόνους και στις παρεμβάσεις. Πιστεύουμε ότι αυτό αντανακλά τη δυσανεξία που έχει η πλειοψηφία της Νέας Δημοκρατίας απέναντι στον αντίλογο και απέναντι στην αντιπολίτευση.

Θεωρούμε ότι είναι απαράδεκτο, τη στιγμή που συστήνεται αυτή η διαδικασία για τη σύσταση εξεταστικής επιτροπής, με σκοπό να προστατευτούν οι δύο πρώην Υπουργοί, ο κ. Βορίδης και ο κ. Αυγενάκης, από την παραπομπή τους σε προανακριτική επιτροπή, όπως ζητά η Ευρωπαϊκή Εισαγγελία, τη στιγμή που γίνεται αυτό και τους προστατεύετε, πολιτικοί αρχηγοί, όπως η κ. Κωνσταντοπούλου, να διώκονται –ακούστε- για παρακώλυση συγκοινωνιών, επειδή η ίδια στις 25 Ιανουαρίου συμπαραστάθηκε σε συγκέντρωση αγροτών στην Ε65. Και μάθαμε την είδηση αυτή –ω της ειρωνείας- στην επέτειο εδραίωσης της δημοκρατίας, στις 24 Ιουλίου, την περασμένη Πέμπτη, κύριε Πρόεδρε.

Χθες ακούσαμε και από τη Νέα Αριστερά ότι ο κ. Χαρίτσης επίσης έλαβε παρόμοια πληροφόρηση, ότι διώκεται για παρακώλυση συγκοινωνιών και απ’ ό,τι φαίνεται, εδώ έχει ξεκινήσει μια μανιέρα, μέσα από την οποία οι αρχές διώκουν τους πολιτικούς αρχηγούς.

Χθες ακόμη η υποψήφια της Πλεύσης Ελευθερίας στα Δωδεκάνησα, η Ευαγγελία Παναή -το ανέφερα και στη συνεδρίαση που είχαμε χθες, το επαναλαμβάνω και σήμερα- συνελήφθη και κρατείται, διότι βρισκόταν στο λιμάνι της Ρόδου κρατώντας ένα χάρτινο πλακάτ το οποίο έλεγε «Όχι στη γενοκτονία». Διώκεται με άλλα λόγια για την έκφραση της άποψής της δημόσια.

Αυτές οι πρακτικές παραβιάζουν θεμελιώδεις αστικές ελευθερίες, οι οποίες είναι κατοχυρωμένες στο Σύνταγμα και από το Διεθνές Δίκαιο, στο οποίο βεβαίως ορκίζεται η χώρα. Και όμως στην εφαρμογή γίνεται το ακριβώς αντίθετο. Το δικαίωμα στη συνάθροιση, το δικαίωμα στη διαμαρτυρία είναι ιερά δικαιώματα για τους πολίτες στη χώρα μας και όμως παραβιάζονται.

Η συμπεριφορά της πλειοψηφίας και της Κυβέρνησης στην περίπτωση των διώξεων που ανέφερα μόλις τώρα, κύριε Πρόεδρε, δείχνει ότι διολισθαίνουμε σε μια πραγματικά ανησυχητική κατάσταση.

Η Πλεύση Ελευθερίας διαμαρτύρεται για όλα αυτά και θεωρούμε ότι πρέπει επιτέλους να μάθει η κυβερνητική πλειοψηφία να δέχεται και τον αντίλογο και την αντιπολίτευση και να μην παραβιάζει τα συνταγματικά δικαιώματα των πολιτών.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει ο κ. Μάντζος από το ΠΑΣΟΚ-Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Πρόεδρε, αναφέρομαι και εγώ με τη σειρά μου σε μια στρεβλή κοινοβουλευτική, πιο σωστά αντικοινοβουλευτική, πρακτική που ακολουθείται σήμερα σε αυτήν την πολύ κρίσιμη για το δημόσιο συμφέρον εν τέλει συζήτηση.

Διότι αυτή η συζήτηση σήμερα θα έπρεπε να είναι θεραπευτική μετά από τόσες ημέρες προπαγάνδας, συσκότισης, διαστρέβλωσης, τόσες ημέρες μέσα στα θολά νερά ενός βαθέος σκανδάλου, θα έπρεπε αυτή η συζήτηση να είναι θεραπευτική σήμερα, αλλά να γίνει με τη σωστή σειρά, να δείξει το Κοινοβούλιο και κυρίως, η πλειοψηφία του ότι έχει εκείνα τα δημοκρατικά κοινοβουλευτικά ανακλαστικά, τα ελάχιστα που μας επιβάλλει το Σύνταγμα και ο όρκος που πήραμε πριν από δύο χρόνια, ότι απέναντι στα σκάνδαλα και στην αδιαφάνεια και στις σκιές και στο σκοτάδι, εμείς θα απαντήσουμε το ελάχιστο που μας αξιώνει η συνταγματική τάξη, δηλαδή να διερευνήσουμε μια ποινική δικογραφία που ήρθε από την Ευρωπαϊκή Εισαγγελία.

Γι’ αυτό είναι στρεβλή και αντικοινοβουλευτική η πρακτική που ακολουθείται της αντιστροφής τελικά των αιτημάτων. Διότι τα δύο αιτήματα της αντιπολίτευσης για προανακριτική επιτροπή δεν είναι μόνο πιο επείγοντα και επιτακτικά, επειδή ακριβώς ερείδονται πάνω σε μια δικογραφία ευρωπαϊκού εισαγγελικού οργάνου, της Ευρωπαϊκής Εισαγγελίας. Δεν είναι μόνο επείγοντα και επίκαιρα και επιτακτικά εξαιτίας του κινδύνου παραγραφής που επικρέμεται τουλάχιστον για μία πράξη του Σεπτεμβρίου 2019 του ελεγχόμενου κ. Βορίδη και για όλα τα υπόλοιπα, δωρεά της Νέας Δημοκρατίας, που δεν τροποποίησε τον εφαρμοστικό του Συντάγματος νόμο για την ποινική ευθύνη υπουργών. Δεν είναι μόνο αυτά. Είναι και η σειρά των πραγμάτων.

Με βάση την κατάθεση των αιτημάτων, τα αιτήματα της αντιπολίτευσης ΣΥΡΙΖΑ, Νέα Αριστερά και έπειτα ΠΑΣΟΚ-Κίνημα Αλλαγής κατατέθηκαν 15 Ιουλίου. Το αίτημα για την εξεταστική επιτροπή 16 Ιουλίου. Η σειρά δεν καθορίζεται με βάση τις βουλές του Μεγάρου Μαξίμου, αλλά με βάση το πρωτόκολλο του γραφείου του Προέδρου της Βουλής. Έτσι θα έπρεπε να γίνεται.

Τα είπε όλα ο κύριος Κυβερνητικός Εκπρόσωπος χθες. Είπε την αλήθεια ο άνθρωπος, την πλήρη άδολη μεθόδευση που στήνεται στο Κοινοβούλιο στη σειρά των συζητήσεων. Τι είπε ο άνθρωπος, χωρίς να πιεστεί η αλήθεια είναι; Ότι εμείς θέλουμε την εξεταστική για να ισοπεδώσουμε, να διαχύσουμε ευθύνες, να θολώσουμε τα νερά και να σας πούμε μεθαύριο «Εντάξει, η προανακριτική παρέλκει».

Παρέλκει η διερεύνηση μιας δικογραφίας -ακούστε συνάδελφοι, εσείς οι φιλοευρωπαίοι της Νέας Δημοκρατίας-, αυτό θα πείτε αύριο στην Ευρωπαϊκή Εισαγγελία, μπροστά σε όλη την Ευρώπη, παρέλκει να διερευνήσετε μια δικογραφία Ευρωπαϊκής Εισαγγελίας για την κατασπατάληση ευρωπαϊκών πόρων.

Κυρίες και κύριοι συνάδελφοι, από σήμερα και κυρίως από αύριο αυτό το σκάνδαλο θα σας ανήκει καθ’ ολοκληρία, θα φέρει την υπογραφή σας. Είστε εσείς αυτοί που για πολλοστή φορά θα μας διασύρετε στην Ευρώπη. Είστε εσείς που υπογράφετε ένα σκάνδαλο με ανυπολόγιστο κόστος και ανυπολόγιστη ζημιά για τον πρωτογενή τομέα, για την κοινωνία μας, για την οικονομία μας, για την ίδια τη δημοκρατία μας.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Καραθανασόπουλος από το Κομμουνιστικό Κόμμα Ελλάδας έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το ΚΚΕ διαφωνεί με τη συγκεκριμένη επιλογή της Κυβέρνησης και διαφωνεί για πολύ συγκεκριμένους λόγους και βεβαίως, και με τη διαδικασία. Ποιο είναι αυτό; Ενώ υπάρχει μια συγκεκριμένη δικογραφία για το σκάνδαλο του ΟΠΕΚΕΠΕ, η Κυβέρνηση επιλέγει να πετάξει την μπάλα στην εξέδρα με την πρόταση την οποία καταθέτει σήμερα για τη συγκρότηση εξεταστικής επιτροπής. Και αυτό είναι μια κυβερνητική επιλογή με πολλαπλές στοχεύσεις. Τι επιδιώκει;

Αφενός να συγκαλύψει τις ευθύνες -πολιτικές και όχι μόνο- για το συγκεκριμένο σκάνδαλο. Δεύτερον, να λειτουργήσει ως πλυντήριο για τις ενδεχόμενες ποινικές ευθύνες συγκεκριμένων Υπουργών της, αλλά και βεβαίως να συσκοτίσει το γεγονός ότι μήτρα όλων αυτών των σκανδάλων που παράγονται και αναπαράγονται τα σκάνδαλα, η σήψη και η διαφθορά, είναι το σύστημα του κέρδους, του κέρδους με κάθε τρόπο, ακόμη και με πολιτικές επεμβάσεις.

Και βεβαίως στη συγκεκριμένη περίπτωση λίπασμα σε αυτή τη μήτρα είναι η ίδια κοινή αγροτική πολιτική και ο τρόπος καταβολής των επιδοτήσεων, που από την πρώτη στιγμή το οργανωμένο αγροτικό κίνημα έχει αντιπαλέψει τις στρεμματικές ενισχύσεις.

Επίσης, δεν πρέπει να μας διαφεύγει ότι όλα αυτά τα οποία είναι στην ημερήσια διάταξη θα αξιοποιηθούν όχι μόνο από την Κυβέρνηση, αλλά και από την ίδια την Ευρωπαϊκή Ένωση σε μια ακόμη μεγαλύτερη επίθεση σε βάρος των βιοπαλαιστών αγροτοκτηνοτρόφων.

Το λέμε αυτό γιατί ήδη με το νέο μεσοπρόθεσμο πρόγραμμα της Ευρωπαϊκής Ένωσης συζητείται, παρά το γεγονός ότι αυτό συνολικά θα αυξηθεί κατά 65%, μια μείωση των κονδυλίων για τους αγρότες ύψους 25% από αυτά τα περιορισμένα κονδύλια, στο όνομα της μετατροπής της οικονομίας σε πολεμική οικονομία, και βεβαίως, θα επιταχυνθεί η διαδικασία συγκέντρωσης της γης σε λιγότερα χέρια, αλλαγή χρήσης της γης προς όφελος συγκεκριμένων επιχειρηματικών συμφερόντων είτε αυτοί δραστηριοποιούνται στις ΑΠΕ είτε στον τουρισμό.

Από αυτήν την άποψη, τη συγκεκριμένη αυτή κυβερνητική επιλογή το ΚΚΕ δεν θα τη νομιμοποιήσει. Επιμένουμε στο γεγονός ότι πρέπει αυτή η πρόταση της Νέας Δημοκρατίας να αποσυρθεί και να προχωρήσουμε στη συγκρότηση και σύσταση προανακριτικής επιτροπής με βάση τη δικογραφία που υπάρχει.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει τώρα ο κ. Βρεττός από την Κοινοβουλευτική Ομάδα της ΝΙΚΗΣ και ολοκληρώνουμε με τον κ. Μηταράκη.

Παρακαλώ, κύριε Βρεττέ.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, το να επιχειρηματολογήσει κάποια πολιτική δύναμη εντός του Κοινοβουλίου για ποιον λόγο πρέπει να αποσυρθεί η εξεταστική επιτροπή είναι νομίζω μια κατάσταση που δεν χρειάζεται ιδιαίτερη εξήγηση, γιατί υπάρχει η μπλε πλειοψηφία, η οποία γράφει στα παλιά της υποδήματα κάθε υπόμνημα, κάθε διαβιβαστικό που έρχεται στην Ελληνική Βουλή περί ευθύνης υπουργών, γιατί βρίσκει μπροστά.

Αλλά και ας μην ήταν αυτό, έτσι κι αλλιώς ποιος υπολογίζει από τη Νέα Δημοκρατία την Ευρωπαϊκή Εισαγγελία; Κανείς. Γιατί κατ’ αυτόν τον τρόπο η εντιμότατοι κύριοι Υπουργοί, οι λαλίστατοι, όποτε έρχεται η Ευρωπαϊκή Εισαγγελία -αυτήν την Ευρώπη που η Νέα Δημοκρατία πιστεύει ότι έχει πάρει τη σωστή πλευρά στην ιστορία και την πιστεύει και προσπαθεί να εφαρμόζει όλες τις νόρμες, όταν είναι να κάνει δουλειές- να ελέγξει τον τρόπο διαχείρισης των ευρωπαϊκών πόρων και όχι απλώς τη σκανδαλώδη, αλλά την κυνική ομολογία του Πρωθυπουργού ότι εκλάπησαν πόροι που ήταν για τους αγρότες από κάποιους που δεν τους γνώρισε ποτέ.

Επομένως, δεν χρειάζεται κάποιος να επιχειρηματολογήσει για ποιον λόγο πρέπει να αποσυρθεί η εξεταστική επιτροπή. Αυτό που πρέπει να γίνει και που έχει τεθεί και από τα άλλα κόμματα της αντιπολίτευσης είναι ότι η προανακριτική επιτροπή στη συγκεκριμένη περίπτωση όσο ποτέ είναι αυτή που πρέπει ως πολιτική επιλογή να ακολουθηθεί, αν πραγματικά η Κυβέρνηση ήθελε να μάθει αυτά που δεν γνώριζε. Αλλά επειδή τα γνωρίζει, γιατί η ίδια τα δημιούργησε, προφανώς θολώνει. Ακούστηκε με την πρόταση σύστασης εξεταστικής επιτροπής.

Εμείς θα τοποθετηθούμε κατά τη διάρκεια της συζήτησης και θα είμαστε εδώ. Η Κυβέρνηση μπορεί να αρχίζει τις διακοπές της από σήμερα το βράδυ, αλλά όπως και να έχει στη συνείδηση του λαού μένει ως η Κυβέρνηση που ανέδειξε τους κλέφτες, τους υπέθαλψε και τους κρατάει ακριβώς στον κόρφο της για να μην φύγει κανείς και προδώσει την προδοσία απέναντι στη χώρα.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προφανώς δεν υπήρχε κανένα διαδικαστικό θέμα ουσίας που τέθηκε από τα κόμματα της αντιπολίτευσης.

Η σειρά των συζητήσεων γίνεται όπως καθόρισε η Διάσκεψη των Προέδρων και είναι απόλυτα λογικό. Πρώτα συζητούμε το μείζον, το γενικότερο θέμα του ΟΠΕΚΕΠΕ, το οποίο είναι ένα θέμα το οποίο απασχολεί την ελληνική κοινωνία και έχει πολλές διαχρονικές πλευρές που πρέπει να δούμε και σήμερα όλοι οι εισηγητές των κομμάτων, οι Βουλευτές, οι αρχηγοί θα παρουσιάσουν τις θέσεις των κομμάτων τους για το μείζον θέμα και προφανώς αύριο θα είμαστε εδώ και θα συζητήσουμε το συγκεκριμένο, τη συγκεκριμένη δικογραφία.

(Θόρυβος στην Αίθουσα)

Δεν μου έκανε εντύπωση που πρώτος μίλησε ο ΣΥΡΙΖΑ, ο οποίος έχει μια έντονη ανησυχία για το θέμα του ΟΠΕΚΕΠΕ, γιατί καθώς επί των ημερών του υπεγράφη η τεχνική λύση, επί των ημερών του επιτράπηκε να δίνονται επιχορηγήσεις σε κτηνοτρόφους οι οποίοι δεν είχαν ζωικό κεφάλαιο.

(Θόρυβος στην Αίθουσα)

Και βέβαια ήρθε μετά σιγοντάρισε και το ΠΑΣΟΚ που βλέπουμε τις τελευταίες μέρες δικά του στελέχη να παραιτούνται γιατί εμπλέκονται στο θέμα των αγροτικών επιχορηγήσεων.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, ακουστήκατε όλοι. Παρακαλώ να ακουστεί ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Το θέμα του ΟΠΕΚΕΠΕ είναι πολύ ουσιαστικό και η πρόθεση της Κυβέρνησης είναι να πέσει άπλετο φως από την αρχή σε αυτήν την υπόθεση η οποία έχει κοστίσει διαχρονικά στην ελληνική κοινωνία.

Και δεν είναι μόνο αυτός ο στόχος μας. Ο στόχος μας είναι να βρούμε τις μόνιμες διαρθρωτικές λύσεις ώστε οι 650.000 αγρότες και κτηνοτρόφοι που κάθε χρόνο λαμβάνουν επιχορηγήσεις από τον ΟΠΕΚΕΠΕ να συνεχίσουν να τις λαμβάνουν με διαφάνεια και τρίτον, να ανακτηθούν ποσά τα οποία καταβλήθηκαν παρανόμως.

Ως προς το θέμα της δικογραφίας θα συζητήσουμε με λεπτομέρειες και αύριο. Η ουσία είναι ότι η δικογραφία έχει έρθει στη Βουλή αμελλητί, όπως προβλέπει το άρθρο 86 του Συντάγματος, χωρίς αξιολόγηση από την Ευρωπαϊκή Εισαγγελία. Γιατί πολλοί Βουλευτές, οι οποίοι βγαίνουν στα κανάλια, χρησιμοποιούν φράσεις ότι δήθεν, λέει η δικογραφία, που δεν προκύπτουν από το κείμενο για όλους εμάς που το έχουμε διαβάσει.

Εμείς θα κρίνουμε τη δικογραφία επί της ουσίας, θα την αξιολογήσουμε, όπως απαιτεί το Σύνταγμα και ο Κανονισμός της Βουλής, και η θέση μας είναι ξεκάθαρη. Από τη δικογραφία, όπως έχει έρθει στη Βουλή, δεν προκύπτουν επαρκείς ενδείξεις ευθύνης πολιτικών προσώπων.

Επίσης να πω και ένα σχόλιο για τον αγαπητό δόκτωρ Καζαμία. Πρώτον, η Κυβέρνηση δεν έχει δυσανεξία στον διάλογο. Το δικό σας κόμμα έχει δυσανεξία να σεβαστεί τον Κανονισμό της Βουλής. Οι χρόνοι, παραδείγματος χάρη, που είναι στον Κανονισμό, είναι εδώ και πάρα πολλά χρόνια οι ίδιοι και επί προεδρίας της κυρίας Κωνσταντοπούλου.

Και θα κλείσω με ένα τελευταίο σχόλιο που κάνατε και ας είναι εκτός θέματος. Υπάρχουν αστικές ελευθερίες, αλλά οι αστικές ελευθερίες δεν δικαιολογούν αδικήματα μίσους και ρατσισμού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριοι συνάδελφοι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο για μια διευκρίνιση ενός λεπτού.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, έχετε τον λόγο, αλλά πολύ γρήγορα. Να κάνουμε δεύτερο κύκλο επί της διαδικασίας δεν προβλέπεται.

**ΧΡΗΣΤΟΣ ΓΙΑΝΝΟΥΛΗΣ:** Δεν έχω καμία διάθεση να πείσω τον κ. Μηταράκη να διαβάσει τα στοιχεία.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, θα μιλήσετε όλοι μετά. Θα έχετε την ευκαιρία.

Κοιτάξτε τώρα τι κύκλο ανοίγουμε. Επί προσωπικού στη διαδικασία δεν υπάρχει.

**ΧΡΗΣΤΟΣ ΓΙΑΝΝΟΥΛΗΣ:** Εγώ δεν σας μιλάω επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Τότε τι θέμα θα θέσουμε;

Κύριε Γιαννούλη, με όλον τον σεβασμό, κακώς σας έδωσα τον λόγο για λίγο. Έχετε τον λόγο για ένα λεπτό ακριβώς, αλλά να ξέρετε δεν υπάρχει δευτερολογία επί της διαδικασίας.

**ΧΡΗΣΤΟΣ ΓΙΑΝΝΟΥΛΗΣ:** Θα είχα τελειώσει.

Είναι κακό στην άμμο να χτίζεις παλάτια και ειδικά τώρα που είναι και με την παρουσία των κ. Αυγενάκη και Βορίδη. Ο κ. Μηταράκης πρέπει να αφήσει τις λαθροχειρίες και τις ψευτομαγκιές για τον ΣΥΡΙΖΑ και την τεχνική λύση και να μας πει πού πήγαν τα λεφτά και πώς θα έρθουν τα κλεψιμαίικα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, έχετε τον λόγο, όμως, παρακαλώ, για μισό λεπτό.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Πάει πολύ στον κ. Μηταράκη να κατηγορεί την Πλεύση Ελευθερίας για μίσος και ρατσισμό. Όταν η υποψήφιά μας στα Δωδεκάνησα φέρει ένα πλακάτ το οποίο λέει «όχι στη γενοκτονία» είναι ακριβώς αυτή η αντίθεση -ακούστε που σας λέω- στο μίσος και στον ρατσισμό.

Η γενοκτονία που συντελείται στη Γάζα, κύριε Μηταράκη, έχει καταδικαστεί από την εντεταλμένη του ΟΗΕ. Ο κ. Νετανιάχου είναι καταζητούμενος από το Διεθνές Ποινικό Δικαστήριο!

Εσείς, που συμπαραστέκεστε στον κ. Νετανιάχου, είστε που ασκείτε μίσος και ρατσισμό. Αυτά να λείπουν, παρακαλώ, από τη διαμαρτυρία που κάνουμε εμείς για τα δικαιώματα που έχουν οι πολίτες να εκφράζουν την άποψή τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ.

Ευχαριστώ όλους τους συναδέλφους. Ως προς τα ζητήματα που τέθηκαν από τους κοινοβουλευτικούς, εγώ αναφέρομαι και στη συζήτηση που έγινε στη Διάσκεψη των Προέδρων και στην τοποθέτηση του κ. Κακλαμάνη σε σχέση με την ημερομηνία για τον προσδιορισμό της συζήτησης. Νομίζω όλα τα άλλα έχουν απαντηθεί.

Οπότε επί της προτάσεως, έτσι όπως τη διάβασα νωρίτερα, ερωτάται το Σώμα: Γίνεται δεκτή αυτή η πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι.

**ΠΡΟΕΔΡΕΥΩΝ (Γεώργιος Γεωργαντάς):** Γίνεται δεκτή η πρόταση κατά πλειοψηφία.

**ΚΩΝΣΤΑΝΤΙΝΟΣ ΜΠΑΡΚΑΣ:** Καταμέτρηση να γίνει.

**ΠΡΟΕΔΡΕΥΩΝ (Γεώργιος Γεωργαντάς):** Το Προεδρείο έχει τη δυνατότητα να αξιολογήσει και αξιολογεί ότι κατά πλειοψηφία γίνεται δεκτή. Είναι στην αποκλειστική αρμοδιότητα του Προέδρου και νομίζω ότι παρέλκει να κουβεντιάσουμε οτιδήποτε άλλο.

Ο Βουλευτής κ. Ανδρέας Νικολακόπουλος από την Κοινοβουλευτική Ομάδα της Νέας Δημοκρατίας έχει τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, η σημερινή συνεδρίαση της Βουλής αποτελεί μια κορυφαία κοινοβουλευτική στιγμή, μια εξαιρετικά κρίσιμη συνθήκη που είναι στο χέρι όλων να καταστεί και χρήσιμη και η οποία δεν αποσκοπεί τουλάχιστον από την πλευρά της κυβερνητικής πλειοψηφίας σε μια στείρα και άγονη κοινοβουλευτική αντιπαράθεση, αλλά έχει ως στόχο να βγει στο προσκήνιο η πλήρης αλήθεια από όπου και αν προέρχεται, όποιους και αν αφορά, μια αλήθεια όχι αποσπασματική ούτε και μικροκομματικά βολική για ορισμένους.

Για τον λόγο αυτόν η πρόταση της Νέας Δημοκρατίας για σύσταση εξεταστικής επιτροπής σχετικά με τη λειτουργία του ΟΠΕΚΕΠΕ και τις γκρίζες πρακτικές καταβολής αγροτικών επιδοτήσεων δεν έχει να κάνει με συμψηφισμούς. Αντιθέτως, επιδιώκει με θεσμικό τρόπο να αναδείξει τις παθογένειες δεκαετιών, να εντοπίσει ευθύνες όπου υπάρχουν, αλλά και να εξηγήσει και να οδηγήσει σε καλές πρακτικές για ένα από τα πιο σημαντικά εργαλεία στήριξης του αγροτικού κόσμου της πατρίδας μας.

Κυρίες και κύριοι συνάδελφοι, έχουμε μια ξεκάθαρη θεσμική υποχρέωση αυτή η εξεταστική να πετύχει. Είναι κάτι που επί δεκαετίες δεν έγινε, καθώς κάθε κόμμα κατέληγε σε δικό του πόρισμα. Το πρόβλημα έρχεται από παλιά και τώρα είναι η ώρα να λογοδοτήσουν όσοι επιτήδειοι έφταιξαν εις βάρος της πλειοψηφίας των αγροτών, που στερήθηκαν αυτό που πραγματικά δικαιούνταν. Εμείς με αυτούς τους αγρότες είμαστε και έναντι αυτών λογοδοτούμε, κάνοντας ό,τι χρειαστεί για να επιστραφούν τα ποσά που καταβλήθηκαν παράνομα και να καταλήξουν στην πραγματική αγροτική παραγωγή.

Μας δίδεται λοιπόν μια σημαντική ευκαιρία σήμερα να ξεκινήσει η ουσιαστική συζήτηση μιας υπόθεσης για την οποία οφείλουμε να μην αφήσουμε την παραμικρή σκιά. Η υπόθεση αυτή δεν είναι μόνο οι ενδεχόμενες ποινικές ευθύνες δύο πρώην Υπουργών για τους οποίους δεν υπάρχουν καν στοιχεία, όπως θέλουν να την περιορίσουν κάποια κόμματα της Αντιπολίτευσης. Σήμερα πρέπει να πούμε μόνο αλήθειες. Με αίσθημα ευθύνης λοιπόν σας καλώ να δούμε αυτήν τη διαδικασία όχι ως μια ακόμα πολιτική διαφωνία, αλλά ως μια απαραίτητη κοινοβουλευτική πρωτοβουλία που θα αναδείξει κάθε πτυχή της αλήθειας σε μια υπόθεση που αγγίζει τον πυρήνα της σχέσης του κράτους με τον πρωτογενή τομέα. Κυρίως όμως μια υπόθεση που προσβάλλει βαθιά τη συνείδηση κάθε πολίτη και την εμπιστοσύνη και που οφείλουμε να την αποκαταστήσουμε. Αυτό δεν θα γίνει με άγονες πολιτικές αντιπαραθέσεις, που έχουν πλέον κουράσει, αλλά μέσα από την κοινή πεποίθηση ότι όλοι μαζί οφείλουμε να δώσουμε απαντήσεις για μια υπόθεση όχι τωρινή, αλλά που αγγίζει τα τελευταία περίπου τριάντα χρόνια.

Ο Οργανισμός Πληρωμών και Ελέγχου Κοινοτικών Ενισχύσεων ιδρύθηκε για να εξασφαλίσει τη διαφανή, αποτελεσματική καταβολή των ενισχύσεων στους αγρότες και τους κτηνοτρόφους της πατρίδας μας, για να υπηρετήσει λοιπόν έναν ευγενή σκοπό. Δυστυχώς, όμως στην πορεία, όπως αποδεικνύεται, επί δεκαετίες μετατράπηκε σε μηχανισμό αδιαφάνειας, σπατάλης και σε πολλές περιπτώσεις διαφθοράς. Τα προβλήματα πολλά, προβλήματα λειτουργικά, θεσμικά, τεχνικά, αλλά κυρίως προβλήματα εμπιστοσύνης.

Η εξεταστική επιτροπή που εμείς προτείνουμε δεν έρχεται για να αποδώσει εκ των προτέρων ποινικές ευθύνες. Αυτό είναι δουλειά της δικαιοσύνης και των ελεγκτικών μηχανισμών του κράτους. Έρχεται να αναδείξει συστηματικά και διαχρονικά προβλήματα. Έρχεται να απαντήσει σε κρίσιμα ερωτήματα. Να θωρακίσει με προτάσεις και θεσμικά εργαλεία το σύστημα πληρωμών και κυρίως να αποκαταστήσει την αξιοπιστία του οργανισμού απέναντι στους Έλληνες παραγωγούς.

Δυστυχώς, σε αυτήν την προσπάθεια έχουμε απέναντί μας για ακόμα μια φορά τοξική αντιπολίτευση, που αντί να συνδράμει στη θεσμική έρευνα, εργαλειοποιεί κάθε υπόθεση. Η πρότασή σας για προανακριτική επιτροπή δεν στηρίζεται σε επαρκή στοιχεία, όπως προβλέπει το Σύνταγμα, αλλά σε έωλα μικροπολιτικά επιχειρήματα.

Κυρίες και κύριοι συνάδελφοι, από το 1996 μέχρι σήμερα η χώρα μας έχει πληρώσει περίπου 2,7 δισεκατομμύρια ευρώ σε πρόστιμα από την Ευρωπαϊκή Ένωση, λόγω παρατυπιών στον τομέα των αγροτικών ενισχύσεων. Το νούμερο αυτό δεν επιβαρύνει απλά τον κρατικό προϋπολογισμό, είναι και πολιτικά και ηθικά ανεπίτρεπτο. Δεν αφορά μια κυβέρνηση αποκλειστικά ούτε μόνο ένα κόμμα. Είναι αποτέλεσμα παραλείψεων, ανεπάρκειας, κακών πρακτικών και δομικών παθογενειών που διατρέχουν δεκαετίες. Επιπλέον η περίοδος 1998-2004 από μόνη της αντιστοιχεί σε πρόστιμα άνω των 860 εκατομμυρίων ευρώ.

Αυτοί οι αριθμοί δεν είναι ούτε θεωρητικοί ούτε αφηρημένοι. Αντιπροσωπεύουν τη στρέβλωση του σκοπού των ευρωπαϊκών ενισχύσεων. Γι’ αυτό και δεν μπορεί να περιοριστεί η υπόθεση με τη σύσταση προανακριτικής επιτροπής σε δύο μόνο πρόσωπα. Γι’ αυτό και θέλω να αναφέρω τα βασικά σημεία που θα πρέπει να διερευνήσει αυτή η εξεταστική επιτροπή, καθαρές κουβέντες εξαρχής, αλλά και καθαρές απαντήσεις από όλους.

Πρώτον, πρέπει να αποσαφηνιστεί το εύρος των παθογενειών στη λειτουργία του ΟΠΕΚΕΠΕ. Τι δεν πήγε καλά και γιατί. Δεύτερον, να επανεξετασθεί η λεγόμενη τεχνική λύση και ο ρόλος της στη χορήγηση επιδοτήσεων σε βοσκοτόπια χωρίς ζώα ή σε μακρινά μέρη, ένα φαινόμενο που γνώρισε έξαρση την περίοδο διακυβέρνησης ΣΥΡΙΖΑ. Γιατί υιοθετήθηκε, ποιοι την υποστήριξαν ποιοι την εκμεταλλεύτηκαν;

Τρίτον, να ελεγχθεί η αξιοποίηση των ψηφιακών εργαλείων, του Δασολογίου, του Κτηματολογίου, στο ελεγκτικό έργο του οργανισμού. Είχαμε τα εργαλεία; Γιατί δεν τα χρησιμοποιήσαμε σωστά;

Τέταρτον, να εξεταστούν τα πεπραγμένα των διοικήσεων του ΟΠΕΚΕΠΕ και όλων των πολιτικών ηγεσιών του Υπουργείου Αγροτικής Ανάπτυξης και Τροφίμων. Τι γνώριζαν και τι έκαναν για να αντιμετωπίσουν τις παρανομίες και τις παθογένειες;

Πέμπτον, να διερευνηθεί ποιος διέταξε και ποιος πραγματοποίησε σαρωτικούς ελέγχους. Πόσοι έλεγχοι έγιναν και ποια ήταν τα αποτελέσματά τους; Μιλάμε για έναν μηχανισμό πληρωμών δισεκατομμυρίων ευρώ. Ποιος επέβλεπε τη νομιμότητα για δεκαετίες;

Έκτον, να εξεταστεί η σχέση με τον τεχνικό σύμβουλο του ΟΠΕΚΕΠΕ και να αποτιμηθεί αν υπήρξαν συγκρούσεις συμφερόντων, αθέμιτες εξαρτήσεις ή μεθοδευμένες παρεμβάσεις.

Έβδομον, να αναλυθούν τα αίτια των δημοσιονομικών διορθώσεων σε συνεργασία με τους ευρωπαϊκούς μηχανισμούς. Δεν μπορεί να συνεχίσει η Ελλάδα να πληρώνει υπέρογκα πρόστιμα, επειδή δεν λειτουργεί σωστά το σύστημα. Το ερώτημα είναι ξεκάθαρο: Δεν θέλετε να τα διερευνήσουμε όλα αυτά; Θέλετε να περιορίσουμε την έρευνα σε μία μόνο περίοδο; Γιατί;

Κυρίες και κύριοι συνάδελφοι, το πελατειακό κράτος πρέπει να το καταπολεμήσουμε. Αυτό ακριβώς κάναμε σε πολλούς τομείς, στο gov.gr, στο myEFKA, στις ταχύτατες απονομές συντάξεων, στην ψηφιακή υγεία, στην παιδεία. Το ίδιο πρέπει να συμβεί και στον τομέα των αγροτικών ενισχύσεων.

Αυτή η Κυβέρνηση έχει μάθει να αναγνωρίζει λάθη και να επιδιώκει διορθώσεις. Στον ΟΠΕΚΕΠΕ, όπως φαίνεται πλέον, έγιναν αρκετά λάθη. Κάποιοι απατεώνες αξιοποίησαν ένα γραφειοκρατικό, δυσκίνητο και ανεπαρκώς ελεγχόμενο σύστημα για να αποσπάσουν κοινοτικά κονδύλια που δεν τους ανήκαν. Και αυτό έγινε εις βάρος των πραγματικών δικαιούχων, που αποτελούν και την πλειοψηφία των αγροτών, και που έπρεπε να λάβουν τελικά τις νόμιμες ενισχύσεις.

Προέρχομαι από έναν αγροτικό νομό της χώρας και θέλω να χυθεί άπλετο φως σε αυτήν την υπόθεση. Το οφείλουμε σε κάθε αγρότη που μοχθεί, που προσφέρει τόσα πολλά στον αγροτικό τομέα μέσα από την παραγωγή του. Δυστυχώς, κάποιοι από αυτούς έχασαν χρήματα εξαιτίας κάποιων επιτήδειων.

Εμείς λοιπόν αυτούς τους επιτήδειους ήδη ξεκινήσαμε να στέλνουμε στη δικαιοσύνη και θα απαιτήσουμε να γυρίσουν όλα όσα έλαβαν παράνομα. Το θέμα είναι σύνθετο. Οι καταγγελίες μιλούν για παραγωγούς χωρίς παραγωγή, για βοσκοτόπια χωρίς ζώα, για ψευδείς δηλώσεις, για διαπλοκή με Κέντρα Υποβολής Δηλώσεων, για υπαλλήλους του ΟΠΕΚΕΠΕ που λειτούργησαν ως μεσάζοντες και εκτελεστές αυτών των πρακτικών. Οι υποθέσεις δεν είναι θεωρητικές. Ήδη ελέγχονται πάνω από 5.200 ΑΦΜ φυσικών και νομικών προσώπων. Δεκάδες υποθέσεις βρίσκονται ήδη στα χέρια της δικαιοσύνης. Κάποιοι έχουν διωχθεί, άλλοι δικάζονται, άλλοι ξεκίνησαν να επιστρέφουν τα ποσά που έλαβαν παράνομα ανάμεσά τους πρόσφατα και κορυφαία τοπικά στελέχη του ΠΑΣΟΚ και ακολουθούν και άλλοι που είναι μέλη διαφόρων κομμάτων. Αυτό δεν θα συνέβαινε, αν η σημερινή Κυβέρνηση δεν είχε επιμείνει στον έλεγχο. Δεν περιμέναμε την Ευρωπαϊκή Εισαγγελία για να δράσουμε. Οι έλεγχοι ξεκίνησαν εδώ και καιρό από τις ελληνικές αρχές.

Κυρίες και κύριοι, η απόφαση για διάλυση του ΟΠΕΚΕΠΕ και η ενσωμάτωσή του στην ΑΑΔΕ ήταν γενναία, αλλά και αναγκαία, διότι δεν θα μπορούσαμε να εξυγιάνουμε τον οργανισμό εν κινήσει, καθώς κάθε μήνα πραγματοποιούνταν εκατοντάδες χιλιάδες πληρωμές. Έπρεπε να πληρώνονται οι παραγωγοί και να μη διακοπεί η λειτουργία του. Όμως τώρα η εξαπάτηση κάποιων τελείωσε. Τώρα ξεκινά ο λογαριασμός και θα ελεγχθούν όλοι.

Το έκανε ήδη αυτή η Κυβέρνηση γιατί εδώ σκοπός είναι να μιλάμε με πραγματικά γεγονότα. Προχωρήσαμε με σειρά στοχευμένων παρεμβάσεων για ενίσχυση της διαφάνειας και της λογοδοσίας του ΟΠΕΚΕΠΕ. Ξεκίνησαν εκτεταμένοι διασταυρωτικοί έλεγχοι σε περισσότερες από 5.200 υποθέσεις να διερευνώνται παρατυπίες. Καταργήθηκαν ευνοϊκές ρυθμίσεις του παρελθόντος, όπως η χορήγηση ενισχύσεων σε βοσκοτόπια χωρίς ζώα. Η διαδικασία των αιτήσεων ΟΣΔΕ μεταφέρθηκε στο gov.gr για καλύτερη εξυπηρέτηση των παραγωγών και περιορισμό των τεχνικών παρεμβάσεων. Ο ΟΠΕΚΕΠΕ τέθηκε υπό επιτήρηση με σχέδιο δράσης σαράντα πέντε παρεμβάσεων, ενώ ανατέθηκε στο Υπουργείο η σύνταξη των διαχειριστικών σχεδίων βόσκησης για την ολοκλήρωση των βοσκοτοπικών χαρτών. Λειτούργησαν νέες πλατφόρμες για καταγγελίες και διαφάνεια στις πληρωμές. Ενισχύθηκε ο οργανισμός με εκατό νέους επιστήμονες. Δρομολογήθηκε η αναβάθμιση του πληροφοριακού συστήματος. Τέλος, αποφασίστηκε η υπαγωγή του ΟΠΕΚΕΠΕ στην ΑΑΔΕ, μία σημαντική μεταρρύθμιση, που ενισχύει την αξιοπιστία και τον έλεγχο στο σύστημα των επιδοτήσεων.

Πέραν όλων αυτών όμως είναι αδήριτη ανάγκη να καλλιεργήσουμε μια άλλη νοοτροπία και κουλτούρα στον αγροτικό κόσμο της χώρας. Δεν μπορούμε να συνεχίσουμε σε ένα σύστημα όπου το μέλλον του αγρότη στηρίζεται και εξαρτάται αποκλειστικά από τις αγροτικές επιδοτήσεις. Πρέπει να οικοδομήσουμε ένα νέο κοινωνικό συμβόλαιο με τον πρωτογενή τομέα. Ενισχύσεις ναι, αλλά με όρους δικαιοσύνης, διαφάνειας και παραγωγικότητας. Τα χρήματα που κάποιοι έπαιρναν παράνομα έλειπαν από άλλους που τα δικαιούνταν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, η εξεταστική επιτροπή που προτείνουμε δεν είναι εκδικητική. Είναι ένα βήμα θεσμικής αυτογνωσίας που έρχεται να καλύψει ένα ουσιαστικό θεσμικό κενό. Επιδιώκει να καταγράψει και να εξηγήσει πώς ένα τόσο κρίσιμο εργαλείο μετατράπηκε σταδιακά και με ευθύνη πολλών παραγόντων και κυβερνήσεων σε εστία παθογένειας, πελατειακών σχέσεων και διασπάθισης δημοσίου χρήματος. Ας τολμήσουμε όλοι να κοιτάξουμε κατάματα τα προβλήματα. Δεν πρόκειται να συγκαλύψουμε κανέναν. Όποιος έχει ευθύνες θα τις αναλάβει.

Η Νέα Δημοκρατία έχει δείξει ότι όταν πρέπει ξέρει να παραπέμπει πρώην Υπουργούς ή Υπουργούς της στη δικαιοσύνη. Έχει ήδη δείξει τον δρόμο με τη συνταγματική αναθεώρηση του άρθρου 86, που κατάργησε την αποσβεστική προθεσμία για τα αδικήματα Υπουργών, και ήδη έχει αποφασίσει την τροποποίησή του ως προς την ευθύνη Υπουργών, ώστε να ελέγχονται όπως όλοι οι πολίτες.

Το ΠΑΣΟΚ όταν είχε την πρωτοβουλία της συνταγματικής αναθεώρησης γιατί δεν τροποποίησε το άρθρο 86; Ο ΣΥΡΙΖΑ όταν επίσης είχε την πρωτοβουλία γιατί δεν το έκανε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κύριε συνάδελφε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ολοκληρώνω, κύριε Πρόεδρε.

Και τα δύο κόμματα είχαν την ευκαιρία, αλλά δεν το κάνατε. Και μάλιστα όταν μπορούσατε δεν ψηφίσατε για την παραπομπή στελεχών σας ακόμα και όταν υπήρχαν όχι απλώς ενδείξεις, αλλά αποδείξεις ενοχής, όπως έκρινε εκ των υστέρων η δικαιοσύνη που τους καταδίκασε.

Με το ισχύον θεσμικό πλαίσιο όμως η Βουλή αποφασίζει και όχι ο εισαγγελέας, είτε Ευρωπαίος είτε Έλληνας, που σύμφωνα με το Σύνταγμα διαβιβάζουν τη δικογραφία αμελλητί στη Βουλή χωρίς αξιολόγηση. Επαναλαμβάνω: χωρίς αξιολόγηση. Μην επικαλείστε λοιπόν ότι μας υπαγορεύει ο Ευρωπαίος Εισαγγελέας τι θα κάνουμε, αν θα συστήσουμε προανακριτική ή όχι, και μάλιστα για συγκεκριμένα αδικήματα. Μην διαστρεβλώνετε στοιχεία της δικογραφίας της Ευρωπαίας Εισαγγελέα. Δεν αξιολογεί.

Όμως, και θέλω να είμαι σαφής, δεν βλέπουμε ποινικές ευθύνες Υπουργών της Νέας Δημοκρατίας τουλάχιστον αυτήν τη στιγμή.

**ΠΡΟΕΔΡΕΥΩΝ (Γεώργιος Γεωργαντάς):** Κλείστε, παρακαλώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Αυτή είναι μια αξιολόγηση που θα κάνουμε γι’ αυτό και δεν προτείνουμε προανακριτική. Αφήνουμε όμως την εξεταστική να ρίξει άπλετο φως. Δεν φοβόμαστε την αλήθεια. Καλούμε όλα τα κόμματα να συμμετέχουν. Ας σταματήσουμε να παριστάνουμε ότι όλοι είναι αθώοι εκτός από τους Υπουργούς της Νέας Δημοκρατίας. Ξέρω ότι το πρόβλημα δεν είναι κομματικό, είναι διακομματικό. Το σημαντικό είναι να τολμήσουμε τη λύση, γιατί το μέλλον του πρωτογενούς τομέα δεν μπορεί να οικοδομηθεί πάνω σε ψεύτικες δηλώσεις και παράνομα ΑΦΜ, αλλά πάνω στην παραγωγή, στην ποιότητα, στην εξωστρέφεια, στην καλλιέργεια.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, παρακαλώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Η πρόταση λοιπόν της εξεταστικής δεν διχάζει, αλλά διορθώνει. Γι’ αυτό, κυρίες και κύριοι συνάδελφοι, σας καλώ να υπερψηφίσετε την πρόταση της Νέας Δημοκρατίας. Για να κλείσει οριστικά ένα κεφάλαιο σπατάλης, αδιαφάνειας και καχυποψίας, για να ανοίξει μια νέα σελίδα δικαιοσύνης στον πρωτογενή τομέα για την ελληνική ύπαιθρο και τους Έλληνες αγρότες.

Σας ευχαριστώ θερμά, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΜΙΛΕΝΑ ΑΠΟΣΤΟΛΑΚΗ:** Δεκαπέντε λεπτά ομιλία.

**ΠΡΟΕΔΡΕΥΩΝ (Γεώργιος Γεωργαντάς):** Ξέρει πολύ καλά το Προεδρείο και θα το δείτε. Θα υπάρχει σχετική ανοχή σε όλους. Απλά, παρακαλώ, οι επισημάνσεις από το Προεδρείο να γίνονται σεβαστές επίσης από όλους.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ανοχή ανάλογη.

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, κυρία Καραγεωργοπούλου, θα το δείτε. Εγώ πάντα το κάνω και θα το δείτε.

Τον λόγο έχει ο κ. Δουδωνής από το ΠΑΣΟΚ Κίνημα Αλλαγής, παρακαλώ.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, κυρίες και κύριοι συνάδελφοι, πρέπει να πούμε τα πράγματα με το όνομά τους. Σήμερα στη Βουλή ζούμε μια συγκάλυψη σε δύο πράξεις. Σήμερα είναι η πρώτη πράξη με την υπερψήφιση της πρότασης της Νέας Δημοκρατίας για τη σύσταση εξεταστικής επιτροπής, για να έρθει αύριο η δεύτερη πράξη, που είναι η απόρριψη από το Σώμα της προανακριτικής επιτροπής.

Και τι είναι αυτή η πρόταση για τη σύσταση Εξεταστικής Επιτροπής; Είναι μια πρόταση για να δούμε τα πράγματα, τάχα σε βάθος ενός τετάρτου του αιώνα. Αν νομίζετε όμως, ότι αυτά τα οποία λέω, τα λέω για πρώτη φορά, πλανάστε πλάνην οικτράν. Διότι είναι ακριβώς τα ίδια λόγια που έλεγαν στις 15 Νοεμβρίου του 2023 για το αίτημα σύστασης Εξεταστικής Επιτροπής για τα Τέμπη. Είναι ακριβώς τα ίδια λόγια και τα καταθέτω αυτολεξεί στα Πρακτικά.

(Στο σημείο αυτό ο Βουλευτής κ. Παναγιώτης Δουδωνήςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, τώρα, σχεδόν δύο χρόνια μετά, δεν είμαι μόνο εγώ, ο οποίος μιλάω εναντίον των εξεταστικών επιτροπών. Θα το πάω κλιμακωτά.

Είναι πρώτα ο κ. Μαρινάκης, ο οποίος έχει δηλώσει: «Οι εξεταστικές επιτροπές δυστυχώς δεν παράγουν αποτέλεσμα και δεν ήταν η πρώτη φορά που το είπε αυτό ο Πρωθυπουργός», λέει ο Κυβερνητικός Εκπρόσωπος.

Έπειτα έχουμε την κ. Μπακογιάννη. Δυστυχώς δεν τη βλέπω εδώ για να με πει διορισμένο, αλλά μπορώ να πω αυτά τα οποία είπε: «Η εμπειρία η δικιά μου λέει ότι ποτέ καμία εξεταστική, στα τριάντα πέντε χρόνια που είμαι στη Βουλή, δεν έχει βγάλει τίποτα ουσιαστικό.». Θέλετε να κάνετε την έκπληξη μάλλον αυτή τη φορά.

Έρχομαι στον κ. Βορίδη. Κύριε Βορίδη, εδώ σας έχω. Ο κ. Βορίδης είπε: «Οι εξεταστικές εμπλέκονται πάρα πολύ πολιτικά. Δεν έχουν την απαιτούμενη απόσταση από τα πράγματα για να ενεργήσουν πραγματικά προανακριτικά». Ορίστε, τα καταθέτω αυτά στα Πρακτικά.

(Στο σημείο αυτό ο Βουλευτής κ. Παναγιώτης Δουδωνήςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βέβαια, κορυφαίο είναι αυτό το οποίο έχει πει ο ίδιος ο κ. Μητσοτάκης σε συνέντευξή του στον κ. Σρόιτερ: «Ξέρετε, όταν συγκροτείται μια εξεταστική επιτροπή, εκ των πραγμάτων η διαδικασία μπαίνει στη λογική της κομματικής αντιπαράθεσης και σε μια περιχαράκωση των κομμάτων. Θεωρώ ότι είναι ένα δομικό πρόβλημα των εξεταστικών επιτροπών της Βουλής. Δεν έχουν καταφέρει να διαφωτίσουν την κοινή γνώμη. Πιστεύω ότι το ίδιο έγινε και με αυτή». Προφανώς, το δομικό αυτό πρόβλημα μεταξύ Ιανουαρίου του 2025 και Ιουλίου του 2025 επιλύθηκε, για να έρχεστε σήμερα να προτείνετε ξανά Εξεταστική Επιτροπή, με την ίδια ακριβώς μεθόδευση. Αν νομίζετε ότι τα βγάζω από το μυαλό μου, έχω εδώ από το site το ίδιο, την ιστοσελίδα του Πρωθυπουργού, τη δήλωσή του, τη συνέντευξή του για να την καταθέσω στα Πρακτικά.

(Στο σημείο αυτό ο Βουλευτής κ. Παναγιώτης Δουδωνήςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι σας έκανε όμως τώρα και αυτοαναιρείστε και με αυτό τον τόσο ξεκάθαρο τρόπο και οδηγήστε σε αυτή την διαδικασία αυτοακύρωσης και αυτοταπείνωσης, αν κανείς αναλογιστεί το τι έχετε πει και τι λέτε σήμερα;

Η απάντηση βρίσκεται στο διαβιβαστικό της Ευρωπαϊκής Εισαγγελίας. Τι κάνει εκεί η Ευρωπαϊκή Εισαγγελία; Ως προς τη μεν πρώτη πράξη του κ. Βορίδη, η οποία ετελέσθη πριν την αναθεώρηση του 2019, λέει ότι παρέρχεται η αποσβεστική προθεσμία στις 5 Οκτωβρίου, ως προς δε τις υπόλοιπες πράξεις, ιδίως του κ. Αυγενάκη, η Ευρωπαϊκή Εισαγγελία λέει ότι κατά την εκτίμησή της επίσης, παρότι έχει αναθεωρηθεί η διάταξη του Συντάγματος του 2019, δεν έχει αναθεωρηθεί ο εφαρμοστικός νόμος, συνεπώς, η εφαρμογή της συνταγματικής διάταξης και η μη παραγραφή συνιστά απαγορευμένη αναδρομή δυσμενέστερου ποινικού νόμου.

Λέει μάλιστα -προσέξτε το αυτό- η Ευρωπαϊκή Εισαγγελία και αυτό είναι κάτι το οποίο δεν έχει τονιστεί στο δημόσιο διάλογο ότι: «Ενόψει του κινδύνου της παραγραφής αποστέλλεται άμεσα ο φάκελος στη Βουλή». Προσέξτε, επαναλαμβάνω «λόγω του κινδύνου της παραγραφής αποστέλλεται άμεσα» αμεσότερα δηλαδή από ότι θα θεωρούσε η ίδια.

Πάμε πάλι σε όσα έλεγε ο κ. Νικολακόπουλος τάχα περί αμελλητί. Θα τα εξηγήσουμε κι αυτά. Συνεχίζει η Εισαγγελία: «Διότι υπάρχει ο κίνδυνος παραγραφής ακόμα…» μεταφράζω από τα αγγλικά «…και με τον κίνδυνο βλάβης της έρευνας, σε σχέση με άλλα πρόσωπα και αδικήματα, καθώς η έρευνα δεν έχει ακόμη κλείσει». Τόσο μεγάλος είναι ο κίνδυνος της παραγραφής, κατά την Ευρωπαϊκή Εισαγγελία. Όμως όπου υπάρχει κίνδυνος παραγραφής για την Ευρωπαϊκή Εισαγγελία, υπάρχει για εσάς ευκαιρία παραγραφής και το γνωρίζει πολύ καλά αυτό ο κ. Βορίδης. Διότι μας απαντούσε, όταν αποκαλύπταμε την αλήθεια για την Εξεταστική Επιτροπή την προηγούμενη φορά που πάλι πήγαινε συμπωματικά είκοσι πέντε χρόνια πίσω και ήταν αυτός, ο οποίος κατασυκοφαντούσε την Ευρωπαϊκή Εισαγγελία.

Η μέθοδος και αυτό το οποίο λέει η Νέα Δημοκρατία στους Βουλευτές της, αυτό το οποίο λέει η Κυβέρνηση στους Βουλευτές της, είναι πάρα πολύ απλό και συνοψίζεται στη φράση «Όσο εσείς θα μιλάτε, εμείς θα παραγραφούμε». Αυτή είναι η ουσία της Εξεταστικής Επιτροπής.

Εξάλλου, κανένας δεν αμφισβήτησε τις ικανότητες σας στη συγκάλυψη, για την οποία νομίζω ότι δικαιούστε το πανευρωπαϊκό χρυσό μετάλλιο με τη βούλα της Ευρωπαϊκής Εισαγγελίας. Αναγκάστηκε μάλιστα η Βουλή με τόσες υποθέσεις εκκρεμείς να αλλάξει αίθουσα για τις δικογραφίες και από την αίθουσα του Ειδικού Γραμματέα της Βουλής να πάει στον πρώτο όροφο, γιατί δεν χωρούσε. Και ποιος ξέρει ποιες αίθουσες και πόσες αίθουσες θα χρειαστούν στο μέλλον για να φιλοξενήσουν τις δικογραφίες από τα σκάνδαλα σας;

Και άκουσα πάλι από τον κ. Νικολακόπουλο -ξανά και ξανά- τη φράση «διαχρονικές παθογένειες». Να πούμε ότι αυτό φορέθηκε πρώτη φορά στα Τέμπη, με έναν εντελώς ανεπίγνωστο τρόπο, λίγες μέρες μετά την τραγωδία από τον ίδιο τον Πρωθυπουργό και δεν ντρέπεστε να το επαναλαμβάνετε σε κάθε ευκαιρία.

Όμως, μιας και ακούσαμε αυτά περί διαχρονικών παθογενειών, πάμε και στη δική μας έννοια, σε αυτό για το οποίο μας επέκρινε μάλιστα ο Πρωθυπουργός, πάμε στη γαλάζια συμμορία. Κατ’ αρχάς, να διευκρινίσω κάτι, είναι απολύτως προφανές ότι δεν συμβαίνει αυτό, το οποίο θα επιθυμούσε ο ίδιος ο Πρωθυπουργός να συμβεί για να πουλήσει κομματικό πατριωτισμό σε ένα κόμμα, το οποίο ως ξενιστή χρησιμοποιεί. Δεν συνέβη δηλαδή, το να λέμε ολόκληρη τη Νέα Δημοκρατία -που είναι ένας ιστορικός μας αντίπαλος και σεβόμαστε τους ιστορικούς μας αντιπάλους- γαλάζια συμμορία.

Όμως, εν προκειμένω η Ευρωπαϊκή Εισαγγελία στην υπόθεση του ΟΠΕΚΕΠΕ εντοπίζει την ύπαρξη όχι μιας γαλάζιας συμμορίας -γιατί η συμμορία είναι ένα πολύ ελαφρότερης απαξίας ποινικό αδίκημα- αλλά μιας γαλάζιας εγκληματικής οργάνωσης, εγκληματικής οργάνωσης με ιεραρχική δομή και εφοδιαστική αλυσίδα.

Θέλω να μου πείτε εσείς οι ίδιοι: Πώς αλλιώς θα χαρακτηρίζατε μια εγκληματική οργάνωση, η οποία έχει αποστερήσει 400 εκατομμύρια ευρώ από τους Έλληνες αγρότες και εν τέλει, τους Έλληνες φορολογούμενους και διοικείται κατά την Ευρωπαϊκή Εισαγγελία από έξι πρόσωπα, τα οποία έχουν τις εξής ιδιότητες, πρώην υποψήφιος Ευρωβουλευτής της Νέας Δημοκρατίας, πρώην υποψήφιος Βουλευτής της Νέας Δημοκρατίας, πρώην Γενικός Γραμματέας Υπουργείου της Νέας Δημοκρατίας, πρώην και νυν μέλος Κεντρικής Επιτροπής της Νέας Δημοκρατίας, κομματικό στέλεχος, Διευθυντής Γραφείου Υπουργού της Νέας Δημοκρατίας; Πώς αλλιώς θα την χαρακτηρίζατε εσείς, αν όχι γαλάζια εγκληματική οργάνωση; Όχι, λοιπόν, απλώς γαλάζια συμμορία, αλλά γαλάζια εγκληματική οργάνωση έδρασε στον ΟΠΕΚΕΠΕ, κατά την Ευρωπαϊκή Εισαγγελία.

Καθώς, λοιπόν, η ευρωπαϊκή δικαιοσύνη λειτουργεί, στρίμωξαν τα πράγματα και μετά από μια σύντομη περίοδο αμπελοφιλοσοφίας περί φυσικού δικαστή, επανέρχεται υποτροπιάζουσα η καταγγελθείσα από εσάς τους ίδιους, νόσος και μέθοδος,της εξεταστικής. Όμως, ο ελληνικός λαός, ξέρετε, έχει μνήμη και θυμάται. Θυμάται ποιος συκοφαντούσε τη δημοκρατική παράταξη και τον Πρόεδρό της, τον Νίκο Ανδρουλάκη, επειδή αναδείκνυε με ερωτήσεις και με παρεμβάσεις το θέμα του ΟΠΕΚΕΠΕ.

Ο κ. Αυγενάκης στις 10 Μαΐου του 2024, όταν φέρναμε μπροστά το θέμα του ΟΠΕΚΕΠΕ, γράφει tweet: «Ο Πρόεδρος του «miniΠΑΣΟΚ» Νίκος Ανδρουλάκης δεν ρωτάει, δεν ακούει, δεν μαθαίνει. Περίεργη η εμμονή του Νίκου Ανδρουλάκη με τον ΟΠΕΚΕΠΕ. Ο Νίκος Ανδρουλάκης, δυστυχώς για του ψηφοφόρους, δεν φοράει τη φανέλα της εθνικής». Είμαστε, δηλαδή και ανθέλληνες. Δεν έχουμε πατριωτισμό. Κατηγορούμασταν για έλλειψη πατριωτισμού, επειδή αναδεικνύαμε το θέμα του ΟΠΕΚΕΠΕ.

Βέβαια, αυτό δε σταμάτησε. Μετά την παρέλευση της υπουργικής του ιδιότητας, ο κ. Αυγενάκης έγινε και αρθρογράφος. Έχω εδώ το άρθρο του στην ιστοσελίδα Liberal, με θέμα: «ΠΑΣΟΚ, ο άδειος λόγος ενός κόμματος που φθίνει και ενός Αρχηγού που δεν τον ακούει κανείς». Λόγια, πολλά και διάφορα. Θα τα καταθέσω όλα αυτά στα Πρακτικά της Βουλής για να είναι και σε γνώση των μελετητών του μέλλοντος, αλλά και της κοινής γνώμης.

(Στο σημείο αυτό ο Βουλευτής κ. Παναγιώτης Δουδωνήςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ο ίδιος ο κ. Αυγενάκης για τον οποίο ζητούσα εγώ προσωπικά την αποπομπή του στις 18 Οκτωβρίου του 2023 -την αποπομπή του από τον υπουργικό θώκο του Υπουργού Αγροτικής Ανάπτυξης, κύριε Αυγενάκη- γιατί είχε πει μετά την κακοκαιρία Daniel, πως το αποτέλεσμα της κάλπης είναι άρρηκτα συνδεδεμένο με την ταχύτητα και την τήρηση των χρονοδιαγραμμάτων που εξαγγείλαμε. Επίσης, κατατίθεται στα Πρακτικά της Βουλής από την ιστοσελίδα της Περιφέρειας Θεσσαλίας.

(Στο σημείο αυτό ο Βουλευτής κ. Παναγιώτης Δουδωνήςκαταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η αντίληψη περί του τρόπου άσκησης των υπουργικών αρμοδιοτήτων. Είναι ο ίδιος, ο κ. Αυγενάκης, τον οποίο στις τρεις χιλιάδες σελίδες της Ευρωπαϊκής Εισαγγελίας ζητά ο Ευρωπαίος Εισαγγελέας να διερευνήσουμε για την τέλεση κακουργήματος. Είναι και ο ίδιος, ο κ. Βορίδης, ο όποιος απαξίωνε την Ευρωπαϊκή Εισαγγελία, ο συγκάτοικος μέχρι πρότινος του Πρωθυπουργού στο Μέγαρο Μαξίμου, ο εκπρόσωπος του Πρωθυπουργού στη Βουλή, που επίσης ζητά η Ευρωπαϊκή Εισαγγελία να διερευνήσουμε για την τέλεση κακουργήματος.

Μιας και αναφερθήκατε στο «αμελλητί» και «χωρίς αξιολόγηση», εδώ έχουμε την εκδίκηση, κύριε Νικολακόπουλε, των ιδιωτικών πανεπιστημίων. Διότι η Ευρωπαϊκή Εισαγγελία λέει ότι για το αδίκημα αυτό, που είναι η κακουργηματική απιστία κατά της Ευρωπαϊκής Ένωσης, λειτουργώντας μέσα στο πλαίσιο του Ενωσιακού Δικαίου, δεν δεσμεύεται από τους περιορισμούς του άρθρου 86 παράγραφος 2 και λειτουργεί αυτονόμως κάνοντας έρευνα κατά το Ενωσιακό Δίκαιο.

Άρα, λυπάμαι. Σας παραπέμπω σε όσα λέγατε για τη σχέση Ενωσιακού και Συνταγματικού Δικαίου την περασμένη φορά, πέρσι. Νομίζω ότι αν ανατρέξετε εκεί, ιδίως σε αυτό το ζήτημα που σαφώς εμπίπτει στο πεδίο εφαρμογής του Ενωσιακού Δικαίου, θα καταλάβετε γιατί δεν έγινε απλώς αμελλητί διαβίβαση του φακέλου, αλλά ούτε και δικαιούστε να λέτε ότι έγινε αμελλητί διαβίβαση του φακέλου.

Τώρα θέλω να ρωτήσω. Υπάρχει έστω και ένας Έλληνας πολίτης, ο οποίος θεωρεί ότι αν δεν είχε την προστασία της υπουργικής ιδιότητας ο κ. Βορίδης, ο οποίος κατένειμε ένα εκατομμύριο στρέμματα, εκτός Κρήτης, σε Πελοπόννησο, Δυτική Μακεδονία και Δωδεκάνησα, απομάκρυνε τον κ. Βάρρα, ο όποιος ενόρκως βεβαιώνει τους λόγους για τους οποίους απομακρύνθηκε από εκείνον, με μηνυτήριες αναφορές κατά του κυκλώματος, που είχε κάνει και είχε δεσμεύσει ΑΦΜ, θα είχε διαφύγει -προσέξτε- της Προκαταρκτικής Εξέτασης ο κ. Βορίδης; Ή ότι θα είχε διαφύγει ο κ. Αυγενάκης την ποινική διερεύνηση, που οδήγησε σε παραίτηση τον κ. Σημανδράκο, τον εξύβριζε τον Πρόεδρο του ΟΠΕΚΕΠΕ και με απώτερο στόχο να τον εκφοβίσει και παρείχε στα μέλη του κυκλώματος τέτοια κάλυψη, ούτως ώστε να λένε: «Μην μας αφήσει και φύγει ο κ. Αυγενάκης, γιατί τι θα απογίνουμε»; Υπάρχει κανείς που θεωρεί ότι δεν θα λογοδοτούσαν οι δύο Υπουργοί στη δικαιοσύνη αν δεν ήταν Υπουργοί και μάλιστα, αν δεν ήταν Υπουργοί της Νέας Δημοκρατίας;

Τι εμποδίζει την ελληνική δικαιοσύνη από το να λογοδοτήσουν σ’ αυτήν; Διότι το άκουσα και αυτό, ότι επιλαμβάνεται η δικαιοσύνη. Τι εμποδίζει την ελληνική δικαιοσύνη από το να λογοδοτήσουν οι Υπουργοί της Νέας Δημοκρατίας; Η Κυβέρνηση και η ψήφος των Βουλευτών της Νέας Δημοκρατίας. Αυτή θα τους αφήσει στο απυρόβλητο.

Σκεφτείτε ένας Έλληνας πολίτης να έπρεπε να διερευνηθεί για ένα τέτοιο αδίκημα και η δικαιοσύνη να του έλεγε: «Δεν θα σας ελέγξουμε, αλλά μπορούμε, αν θέλετε, να κάνουμε μια γενική συζήτηση για τη φύση του κακού στον κόσμο, η οποία σου λέμε εκ των προτέρων ότι δεν θα οδηγήσει και πουθενά». Αυτά είναι αδιανόητα πράγματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΠΑΝΑΓΙΩΤΗΣ ΔΟΥΔΩΝΗΣ:** Ολοκληρώνω σε ένα λεπτό, κύριε Πρόεδρε.

Κυρίες και κύριοι συνάδελφοι, το αίτημα του ΠΑΣΟΚ για τη σύσταση της Ειδικής Κοινοβουλευτικής Επιτροπής για διενέργεια προκαταρκτικής εξέτασης κατατέθηκε στις 15 Ιουλίου στο πρωτόκολλο του γραφείου του Προέδρου της Βουλής, ενώ του Προέδρου της Νέας Δημοκρατίας στις 16 Ιουλίου. Συζητιέται σήμερα πρώτα η πρόταση της Νέας Δημοκρατίας και αύριο οι προτάσεις μας, ούτως ώστε να έλθει το επιχείρημα ότι παρέλκει η εξέταση και η λήψη της απόφασης από τη Βουλή για την προανακριτική επιτροπή.

Όμως, το πόρισμα της Ευρωπαϊκής Εισαγγελίας, το οποίο μετατρέπουμε σε πρόταση σύστασης προανακριτικής επιτροπής, μπορεί να απορριφθεί κατά το Σύνταγμα λίγο παρακάτω από τη διάταξη που επικαλείστε -αλλά σας εξήγησα τι συμβαίνει εκεί, στο άρθρο 86- μόνο ως προδήλως αβάσιμο. Άρα, προδήλως αβάσιμο το πόρισμα της Ευρωπαϊκής Εισαγγελίας κατά τη Νέα Δημοκρατία και ακριβώς, ακριβέστατα, την ίδια φράση είχα πει όταν συζητούσαμε τη σύσταση Εξεταστικής Επιτροπής και μετά τη σύσταση Προανακριτικής Επιτροπής για τα Τέμπη. Είναι η ίδια πατέντα και η ίδια μέθοδος.

Καθώς μαθαίνω ότι αύριο σκέφτεστε να αποχωρήσετε από τη Βουλή, έχω να σας πω ότι σύντομα θα αποχωρήσετε και από την Κυβέρνηση. Διότι, ο ελληνικός λαός και αξίζει και μπορεί πολύ καλύτερα και πολύ τιμιότερα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από το ΣΥΡΙΖΑ - Προοδευτική Συμμαχία ο κ. Βασίλης Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πρώτα απ’ όλα πρέπει να καταγγείλουμε τη διαδικασία, τη μεθόδευση ως ανήθικη και ως ανέντιμη να προηγείται η συζήτηση επί της Εξεταστικής Επιτροπής και όχι το μείζον. Και ποιο είναι το μείζον; Η συζήτηση για τη σύσταση της προανακριτικής επιτροπής με την έλευση των τριών χιλιάδων σελίδων της ποινικής δικογραφίας.

Ας δούμε, όμως, την αναγκαιότητα αυτής της Εξεταστικής Επιτροπής. Πότε και πώς προκύπτει η αναγκαιότητα για την Εξεταστική Επιτροπή; Μήπως προκύπτει από την πρώτη μεγάλη περικοπή των ενισχύσεων το 2023, ώστε η Κυβέρνηση αντιλήφθηκε το πρόβλημα και προσπαθεί να βρει τις παθογένειες; Όχι. Μήπως προέκυψε η αναγκαιότητα της Εξεταστικής πέρυσι τον Σεπτέμβριο, όταν η Ευρωπαϊκή Επιτροπή η αρμόδια υπηρεσία έθεσε σε επιτήρηση τον ΟΠΕΚΕΠΕ και είπε η Κυβέρνηση κάτι πρέπει να κάνουμε, να ψάξουμε που έγιναν τα λάθη; Όχι. Προέκυψε τώρα, πριν λίγες ημέρες και προέκυψε με την έλευση της δικογραφίας.

Κάτι έπρεπε να κάνετε, κάτι έπρεπε να πείτε και αυτό το οποίο σκεφτήκατε ήταν η σύσταση της Εξεταστικής Επιτροπής, διότι, όπως θα αποδείξω και στη συνέχεια και τις παθογένειες να γνωρίσετε, δεν μπορείτε να τις λύσετε, γιατί είχατε πάρα πολλές ευκαιρίες. Ακόμη και να φανούν οι παθογένειες είναι αδύνατον να τις επιλύσετε.

Ενδεικτικό της πρόθεσης της Κυβέρνησης, η οποία πρόθεση δεν χαρακτηρίζεται από μη ταπεινά αίτια είναι -και θέλω να σας το διαβάζω- η απάντηση του κ. Κελέτση το 2023 σε μία ερώτηση, την οποία είχα καταθέσει τρεις φορές. Ο τίτλος της ερώτησης, κυρίες και κύριοι συνάδελφοι, ήταν: «Να μάθουν όλη την αλήθεια αγρότες και κτηνοτρόφοι για τις επιδοτήσεις». Τρεις φορές την είχα καταθέσει. Και προσέξτε πώς μου απαντά. Απευθύνεται σε μένα: «Κινδυνεύετε να πάθετε το ίδιο με το γνωστό μύθο με τον λύκο. Φαντάζομαι ότι τον γνωρίζετε τον μύθο με τον βοσκό και τα πρόβατα. O βοσκός φώναζε συχνά: Λύκος, τα πρόβατα! Λύκος, τα πρόβατα! Δεν εμφανιζόταν ο λύκος και όταν τελικά εμφανίστηκε, δεν τον πίστευε κανείς. Αυτό κινδυνεύετε να πάθετε και εσείς με τη συνεχιζόμενη επανάληψη της ίδιας ερώτησης». Και συνεχίζει ο κ. Κελέτσης: «Εδώ δεν θα εμφανιστεί λύκος, αλλά στην περίπτωση που θα εμφανιζόταν, θα είχατε αυτό το πρόβλημα.». Εμφανίστηκε ο λύκος τελικά και από ό,τι φαίνεται θα φάει εσάς.

Δεν άκουσα, ειδικά από τον εισηγητή της Νέας Δημοκρατίας έστω μια ιστορική αναδρομή για αυτού του είδους τις παθογένειες. Από εκεί θα συμπέραινε κάποιος ότι έχετε την πρόθεση να λύσετε το θέμα. Όχι απλά δεν έχετε, αλλά και δεν μπορείτε.

Κυρίες και κύριοι συνάδελφοι, σε αυτήν την παρένθεση της ομιλίας μου οφείλω να πω ότι πέντε είναι τα βασικά συμπεράσματα, τα οποία χαρακτηρίζουν τον ΟΠΕΚΕΠΕ από τη σύστασή του το 1998 και εν τοις πράγμασι λειτουργία του το 2003. Το πρώτο είναι η ανακύκλωση προσώπων και οι διαδρομές συμφερόντων. Επί μία δεκαετία ανακυκλώνονται τα ίδια πρόσωπα μεταξύ καίριων θέσεων του Υπουργείου Αγροτικής Ανάπτυξης, διοίκησης του ΟΠΕΚΕΠΕ, συνεταιρισμών, αλλά και καίριες θέσεις των τεχνικών συμβούλων.

Ενδεικτικά, χωρίς να αποτυπώνω κρίση για τη θητεία τους, αναφέρω: Βάρρας: Πρώτη φορά όχι το 2020, αλλά το 2008 στην ΑΓΡΟΓΗ. Κορμέντζας, Αντιπρόεδρος του ΟΠΕΚΕΠΕ, εν συνεχεία κορυφαίο διοικητικό στέλεχος, τεχνικού συμβούλου. Μόσχος Κορασίδης: Αντιπρόεδρος του ΟΠΕΚΕΠΕ, Γενικός Γραμματέας του Υπουργείου Αγροτικής Ανάπτυξης. Μελάς: Γενικός Γραμματέας του Υπουργείου Αγροτικής Ανάπτυξης και εν συνεχεία Αντιπρόεδρος και Πρόεδρος στον ΟΠΕΚΕΠΕ.

Το δεύτερο συμπέρασμα: Η απόλυτη τεχνολογική εξάρτηση του κράτους από τους ιδιώτες, ξεκάθαρα.

Το τρίτο: Με εξαίρεση –αν υπάρχει κάτι, να προσκομιστεί- την περίοδο ’15-’19, επαναλαμβανόμενες απευθείας αναθέσεις και εξόφθαλμες παρατυπίες πληρωμών, απουσία θεσμικής ανεξαρτησίας και ελέγχου.

Το πέμπτο συμπέρασμα: Κατ’ επίφαση κάθαρση το 2020, κατ’ επίφαση, όταν –υποτίθεται- το νέο ήρθε να αντικαταστήσει το παλιό, αλλά με τους ίδιους μηχανισμούς.

Σε όλα αυτά τα συμπεράσματα ένας κοινός παρονομαστής: Oι περισσότερες των ηγεσιών του Υπουργείου Αγροτικής Ανάπτυξης κοιτούσαν από μακριά, αμήχανες ενίοτε.

Ας έρθουμε, όμως, στο πρόβλημα με τα βοσκοτόπια. Πώς και γιατί δημιουργήθηκε το πρόβλημα; Ποιοι έκαναν τα μοιραία λάθη και ποιοι έκαναν σοβαρές προσπάθειες να λυθεί το σοβαρότατο πρόβλημα των βοσκοτόπων;

Όπως αναφέρθηκε, ο ΟΠΕΚΕΠΕ ξεκίνησε τη λειτουργία του το 1998. Συστάθηκε εν τοις πράγμασι, όμως, το 2003-2004, κατέβαλε τις κοινοτικές επιδοτήσεις. 2004: Κομβική χρονιά, σημαντικότατη περίοδος, η οποία κατοχύρωσε τα λεγόμενα ιστορικά δικαιώματα.

Όταν το 2017-2018 κάναμε ως κυβέρνηση ΣΥΡΙΖΑ κουβέντα για τις ανισότητες στα ιστορικά δικαιώματα, τότε δεχτήκαμε εντονότατη κριτική. Πώς κατοχυρώθηκαν αυτά τα ιστορικά δικαιώματα; Κατοχυρώθηκαν από τον μέσο όρο, κυρίες και κύριοι συνάδελφοι, 2000-2001-2002-2003. Πολλά εξ αυτών κατοχυρώθηκαν από τους «φραπέδες» και από τους «χασάπηδες», με αποτέλεσμα επειδή η Κοινή Αγροτική Πολιτική άλλαξε μοντέλο, δηλαδή το ζωικό κεφάλαιο αποσυνδέθηκε και η επιδότηση συνδέθηκε με τον βοσκότοπο, να υπάρχει μεγάλη ζήτηση σε βοσκοτόπια. Η πολιτική πίεση ήταν αφόρητη.

Τότε, το 2010-2012, έρχεται η πρώτη αμφισβήτηση της έννοιας των βοσκοτόπων στη χώρα μας, εσφαλμένως, όπως αποδείχθηκε. Τότε αφενός υπήρχε η πίεση από τους δικαιούχους, είτε κανονικούς είτε όχι, για μεγάλη έκταση βοσκοτόπων, αφετέρου έπρεπε να δοθεί λύση και στο θέμα των βοσκοτόπων.

Έρχεται το 2014 και επινοήθηκε με τη σύμφωνη γνώμη της Ευρωπαϊκής Ένωσης η τεχνική λύση, η οποία τεχνική λύση είχε ένα μειονέκτημα τότε. Είχε μόνο δύο περιφέρειες. Απουσίαζαν τα νησιά. Όποιος διαβάσει την απόφαση θα το δει. Απουσίαζαν εντελώς τα νησιά.

Έρχομαι τώρα στο γνωστό παραμύθι ότι ο ΣΥΡΙΖΑ έφερε τα βοσκοτόπια χωρίς ζώα. Πλέον όποιος το ισχυριστεί εκ νέου, είναι ή ψεύτης ή ανόητος, δεν μπορεί να διαβάσει. Δεν εξηγείται διαφορετικά. Το 2014 η Ευρωπαϊκή Επιτροπή κοινοποιεί σε όλα τα κράτη-μέλη τον τρόπο που θα εφαρμοστεί η Κοινή Αγροτική Πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω άλλα τρία-τέσσερα λεπτά, κύριε Πρόεδρε.

Αυτό το έγγραφο, το οποίο θα καταθέσω, το αγνόησε προφανώς η ηγεσία. Τι λέει αυτό το έγγραφο; Παραπέμπει στον Κανονισμό του 2013, ο οποίος Κανονισμός αναφέρει: «Μια γεωργική δραστηριότητα δεν απαιτεί την παραγωγή, την εκτροφή ζώων ή την καλλιέργεια γεωργικών προϊόντων». Επιλέξτε τώρα. Εάν το επαναλάβετε, είστε ή ψεύτες ή ανόητοι.

Έρχεται η Κομισιόν και επί λέξει αναφέρει και οδηγίες για το πώς θα εφαρμοστεί αυτό. Σας διαβάζω τρεις σειρές από τις οδηγίες: «Η απαίτηση της ελάχιστης δραστηριότητας του άρθρου του Κανονισμού του 2013 αποτελεί μια εναλλακτική μη παραγωγικού χαρακτήρα επιλογή και αφορά περιοχές που δεν χρησιμοποιούνται για παραγωγή. Επομένως, τα κριτήρια που πρέπει να γνωστοποιηθούν στην Ευρωπαϊκή Ένωση κάτω από την ερώτηση 1 της φόρμας 17» –επακριβώς λέει «τα κράτη-μέλη»- «δεν πρέπει να συνδέονται με την παραγωγή (βόσκηση)». Δηλαδή λέει στα κράτη-μέλη το πώς θα εφαρμοστεί. Το 2014 αυτό.

**ΓΕΩΡΓΙΟΣ ΑΜΥΡΑΣ:** Ως εξαίρεση για συγκεκριμένες περιοχές.

**ΒΑΣΙΛΕΙΟΣ ΚΟΚΚΑΛΗΣ:** Διαβάστε και όταν το διαβάσετε, ας βγει ένας εδώ πάνω και να πει ότι αυτή η απόφαση Αποστόλου έκανε τη ζημιά, ότι αυτή η απόφαση Αραχωβίτη έκανε τη ζημιά. Πώς, όμως; Συγκεκριμένα πράγματα, όχι στον αέρα λάσπη, διαφορετικά ή ψεύτες ή ανόητοι. Σας διάβασα πριν τι έλεγε ο άλλος. Ο λύκος με τα πρόβατα! Καταθέτω για τα Πρακτικά το έγγραφο της Ευρωπαϊκής Επιτροπής.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχεται ο αγαπητός κ. Βορίδης, 1η Ιουνίου, σε απάντηση ερώτησης. Τίτλος ερώτησης: «Εφαρμογή νέου ορισμού μόνιμου βοσκοτόπου». Δεκέμβριος 2020. Τι λέει; Ότι η προηγούμενη κυβέρνηση ενσωμάτωσε άμεσα τον ορισμό του νέου βοσκοτόπου, ο οποίος πώς προκλήθηκε; Από το Ευρωπαϊκό Δικαστήριο, Κανονισμός OMNIBUS. Πήραμε πίσω τα 9 εκατομμύρια στρέμματα βοσκοτόπων.

Συγκεκριμένα λέει ο κ. Βορίδης: «Με την υπ’ αριθμ. 1-6-2018 απόφαση του Υπουργού Αγροτικής Ανάπτυξης και Τροφίμων κ. Αποστόλου ενσωματώθηκε ο Κανονισμός OMNIBUS». Δηλαδή, πήραμε πίσω τα 9,5 εκατομμύρια στρέμματα και εν συνεχεία λέει ο κ. Βορίδης ότι η προηγούμενη κυβέρνηση στις 2-7-2019 προχώρησε στη διακήρυξη προμήθειας ορθοφωτοχαρτών και διανυσματοποίησης του υποβάθρου του ΟΠΕΚΕΠΕ.

Σας παραδώσαμε, δηλαδή, το τέλος της τεχνικής λύσης επίσημα κι εσείς το μετατρέψατε στην αρχή του εφιάλτη για τον πρωτογενή τομέα. Τα λέει ο κ. Βορίδης αυτά για την τεχνική λύση και για τα βοσκοτόπια.

Για το εθνικό απόθεμα θα μιλήσουμε αύριο, γιατί οι περισσότεροι συγχέουν την τεχνική λύση με το εθνικό απόθεμα. Αντικείμενο έρευνας της Ευρωπαϊκής Εισαγγελίας είναι το εθνικό απόθεμα, κυρίες και κύριοι συνάδελφοι, η λεηλασία του εθνικού αποθέματος.

**ΠΡΟΕΔΡΕΥΩΝ (Γεώργιος Γεωργαντάς):** Λίγο γρήγορα, παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Μια κουβέντα για το πρόστιμο. Έγγραφο Βάρρα προς Σκρέκα, ενημερωτικό εσωτερικό, 30 Μαρτίου 2020. Το λέω για να έχουμε εικόνα, αν θέλετε να πάμε και στην κουβέντα για το πρόστιμο πότε ήταν και πώς έφυγε στο δικαστήριο. «Με την απόφαση του Ευρωπαϊκού Δικαστηρίου κατόπιν προσφυγής της Ελλάδος» -προσφυγής που έκανε η κυβέρνηση ΣΥΡΙΖΑ- «ακυρώθηκε η τάδε εκτελεστική απόφαση που αναφέρεται στην αδυναμία στον ορισμό των μόνιμων βοσκοτόπων για τα έτη αιτήσεων ’09-’11 και αποφασίστηκε η επιστροφή στη χώρα μας του ποσού των 268 εκατομμυρίων ευρώ» και προτείνει η Επιτροπή συμψηφισμό.

Και λέει ο κ. Βάρρας: «Σε αυτή την περίπτωση, η Ελλάδα επιστρέφει στην Επιτροπή το ποσό της διαφοράς ύψους 36 εκατομμυρίων ευρώ το 2020 και ο τακτικός προϋπολογισμός δεν θα έχει επιπλέον επιβάρυνση, καθώς το σύνολο των δημοσιονομικών διορθώσεων που έχει ρυθμιστεί θα έχει αποπληρωθεί εξ ολοκλήρου. Κατά συνέπεια, κατά τα επόμενα έτη 2022-2024 θα υπάρξει επιβάρυνση του τακτικού προϋπολογισμού μόνο στην περίπτωση που επιβληθούν νέες δημοσιονομικές διορθώσεις.». Δυστυχώς είχαν και έχουν επιβληθεί.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε παρακαλώ.

**ΒΑΣΙΛΕΙΟΣ ΚΟΚΚΑΛΗΣ:** Συνεπώς –και το προσκομίζω- το 2020, τον Μάρτιο, υπήρχε ένα υπόλοιπο –να το πούμε έτσι απλά- 36 εκατομμυρίων ευρώ. Αποδεικνύεται από αυτό το έγγραφο.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επειδή το μείζον, κυρίες και κύριοι συνάδελφοι, είναι η προκαταρκτική και όχι η εξεταστική, γι’ αυτό και εμείς την καταψηφίζουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το Κομμουνιστικό Κόμμα Ελλάδας η κ. Μαρία Κομνηνάκα.

Παρακαλώ, κυρία συνάδελφε.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριοι της Κυβέρνησης, έχετε κάνει τη συγκάλυψη επιστήμη. Μετά τις προανακριτικές-καρικατούρα, τώρα που φοβάστε για το πού θα φτάσει η μπόχα του σκανδάλου του ΟΠΕΚΕΠΕ, σκαρφιστήκατε καινούργια πατέντα. Και δεν είναι μόνο η υπεκφυγή της ίδιας της εξεταστικής επιτροπής, τη στιγμή που υπάρχει δικογραφία με σοβαρότατες ενδείξεις.

Ναι, σοβαρότατες ενδείξεις είναι, κύριοι, για τη συμμετοχή των δύο ελεγχόμενων Υπουργών Βορίδη και Αυγενάκη σε κακουργηματική απιστία, αυτές τις ενδείξεις που δεν είδατε ούτε στις καταγγελίες των «παραιτηθέντων» -εντός εισαγωγικών- Προέδρων του ΟΠΕΚΕΠΕ, ούτε στις επιστολές προς τους Υπουργούς που επισημαίνουν τα κακώς κείμενα, ούτε πολύ περισσότερο σε αυτό το ανθολόγιο των καταγεγραμμένων συνομιλιών που αποδεικνύουν σε όλο της το μεγαλείο την πλήρη πολιτική κάλυψη, αν όχι καθοδήγηση, όλου αυτού του καλά στημένου κυκλώματος.

Εξίσου μνημείο συγκάλυψης είναι αυτό καθαυτό το περιεχόμενο της πρότασης της Νέας Δημοκρατίας. «Διαχρονικό πρόβλημα προστίμων και συστηματικές αστοχίες»; Αλήθεια; Γελάει και το παρδαλό κατσίκι, κύριοι! Από αστοχία στήθηκε αυτή η δυσώδης βιομηχανία ρουσφετιών, εξαγοράς και συστηματικών προνομίων, στην οποία βεβαίως πρωταγωνιστούν κάθε λογής φυντάνια διοικητικά και πολιτικά; Δηλαδή από στελέχη της Νέας Δημοκρατίας διορισμένα στον ΟΠΕΚΕΠΕ, διευθυντές πολιτικών γραφείων, γνωστοί αγροτοπατέρες-κολαούζοι των υπουργών, μέχρι γενικοί γραμματείς και υπουργοί που ανακατεύουν την τράπουλα στον ΟΠΕΚΕΠΕ «παραιτώντας και διορίζοντας» διοικήσεις, αλλά και μεταξύ των γνωστών μονοπωλιακών εταιρειών –Neuropublic, Gaia Επιχειρείν, Cognitera- των τεχνικών συμβούλων δηλαδή που λυμαίνονται για χρόνια τα πληροφοριακά συστήματα του Οργανισμού αξιοποιώντας για να ολοκληρώνεται σωστά η μοιρασιά και τα γνωστά ΚΥΔ, τις «πύλες της κολάσεως» όπως τις χαρακτήριζαν οι βιοπαλαιστές αγρότες, που τους στέλνατε πεσκέσι φορτώνοντάς τους και τον αντίστοιχο λογαριασμό.

Πάλι από τα σύννεφα πέσατε, κύριοι της Κυβέρνησης; Και καλά όλοι οι άλλοι, ο κ. Μητσοτάκης δεν αντάλλαξε μια κουβέντα με τον βασικό καταγγέλλοντα Πρόεδρο Βάρρα, που μετά την αποπομπή του τον προσέλαβε προσωπικό του σύμβουλο στου Μαξίμου; Ούτε ο τότε Υφυπουργός παρά τω Πρωθυπουργώ, ο κ. Μπρατάκος, τον ενημέρωσε για τα όσα κατήγγειλε στις επιστολές του προς το Μαξίμου ο έτερος Πρόεδρος Σημανδράκος, λίγο πριν απαιτηθεί η παραίτησή του;

Δεν πείθει κανέναν ο καθ’ έξιν ανήξερος Πρωθυπουργός. Η έκταση της εμπλοκής διαφόρων στελεχών της Νέας Δημοκρατίας, από όλη την κλίμακα της ιεραρχίας, δημιουργεί από μόνη της ισχυρές ενδείξεις ότι το επίπεδο της πολιτικής κάλυψης δεν εξαντλείται σε ορισμένους Υπουργούς, αλλά βαραίνει συνολικά την Κυβέρνηση και τον ίδιο τον Πρωθυπουργό.

Εν γνώσει και με την ανοχή σας, κύριοι, αν όχι με την πλήρη κάλυψη και καθοδήγηση, στήθηκε αυτός ο βούρκος στον ΟΠΕΚΕΠΕ, τον οποίο παλεύετε να κουκουλώσετε με τις διαδοχικές αλλαγές των διοικήσεων. Και το κουκούλωμα δεν σταματούσε στις διοικήσεις. Είδαμε πώς επιβραβεύθηκαν όσοι πρωτοστάτησαν στην ανάδειξη περιπτώσεων συστηματικής απάτης, με πειθαρχικές διώξεις που συνεχίζονται μέχρι και σήμερα. Ακούσαμε και χωρίς φίλτρα πώς αξιολογούνται όσοι υπάλληλοι προσπαθούν να κάνουν σωστά τη δουλειά τους.

Και έχετε και το θράσος να εμφανίζεστε ως αξιολογητές των δημοσίων υπαλλήλων με αυτόν τον απαράδεκτο νέο Πειθαρχικό Κώδικα που φέρνετε, ανοίγοντας και το θέμα της μονιμότητας, για να βρίσκονται δηλαδή αντιμέτωποι όσοι δεν ευθυγραμμίζονται με τους κανόνες που επιβάλλει ο εκάστοτε δυσώδης βούρκος σας όχι μόνο με βιομηχανία πειθαρχικών, αλλά να απειλούνται ακόμη και με απόλυση!

Οι ίδιες οι πολιτικές σας επιλογές λοιπόν είχαν ανοίξει τους δρόμους διαφθοράς και ψηφοθηρίας γύρω από την καταβολή των επιδοτήσεων, τα βοσκοτόπια, η τεχνική λύση, το εθνικό απόθεμα και τους αξιοποιήσατε καταλλήλως είτε κρατούσατε εσείς την πατέντα είτε σας την παρέδωσαν οι προηγούμενοι, με τις ευλογίες πάντα της Κομισιόν και της Ευρωπαϊκής Ένωσης, όπως αναλυτικά μας παρουσίασε και ο κ. Κόκκαλης πριν, που για ακόμα μια φορά όμως έρχεστε να μας την παρουσιάσετε ως εγγυητή και θεματοφύλακα του δικαίου, λες και όλη αυτή η δυσωδία αναπτύσσεται σε κενό αέρος!

Η ίδια η ΚΑΠ της Ευρωπαϊκής Ένωσης και η υλοποίησή της από τις ελληνικές κυβερνήσεις δημιούργησαν το εύφορο έδαφος, για να αναπτυχθούν αυτά τα δυσώδη φαινόμενα. Και φυσικά, πριν την οργιώδη βλάστησή τους επί των τελευταίων κυβερνήσεων της Νέας Δημοκρατίας, αξιοποίησαν για να αναπτύξουν ρίζες όχι μόνο το διάστημα διακυβέρνησης ΣΥΡΙΖΑ, αλλά και το προγενέστερο κοινοτικό και εθνικό νομοθετικό πλαίσιο.

Δικό σας λοιπόν δημιούργημα, όλων σας, αυτό το διαβλητό, ιδιωτικοποιημένο σύστημα πληρωμής των αγροτικών επιδοτήσεων, με στόχο να πέσει στα μαλακά το ξεκλήρισμα των πιο ευάλωτων βιοπαλαιστών αγροτών. Η πραγματική κομπίνα τελικά είναι το ίδιο το καθώς το καθεστώς των αγροτικών επιδοτήσεων της Κοινής Αγροτικής Πολιτικής, που σχεδιάζεται και υλοποιείται με κριτήριο πώς θα εντείνεται η καταλήστευση του βιοπαλαιστή αγρότη από τα μονοπώλια. Δεν είναι τυχαίο ότι η ίδια η ΚΑΠ έσπρωξε προς την κατεύθυνση της αποσύνδεσης των επιδοτήσεων από την πραγματική παραγωγή και το πραγματικό ζωικό κεφάλαιο ευνοώντας τους μεγαλοϊδιοκτήτες γης, ανεξάρτητα αν παράγουν ή όχι.

Οι πραγματικοί βιοπαλαιστές αγρότες, αυτοί που παλεύουν να κρατηθούν στην παραγωγή, καταδίκαζαν σταθερά αυτή την πρακτική και διεκδικούσαν τη σύνδεση της επιδότησης με την παραγωγή, αλλά εσείς –όλοι εσείς!- αγρόν ηγοράζατε ή μάλλον τον μισθώνατε για να κερδοσκοπούν οι αεριτζήδες.

Ακόμα και αυτά τα κριτήρια επιλεξιμότητας που οδήγησαν στην περιβόητη τεχνική λύση, που υιοθετήθηκε το 2014 –με υπογραφή του τότε Υπουργού Καρασμάνη επί κυβέρνησης Νέας Δημοκρατίας-ΠΑΣΟΚ-ΔΗΜΑΡ-, επεκτάθηκε το 2015 από το ΣΥΡΙΖΑ, για να συνεχίζει βεβαίως ακάθεκτη η Νέα Δημοκρατία μέχρι το 2024 να την εφαρμόζει, αν και εξέλιπαν και οι όποιες προφάσεις την δικαιολογούσαν. Αυτά τα κριτήρια επιλεξιμότητας τα καθορίζει η ίδια η κερδοφορία των μονοπωλιακών ομίλων. Γι’ αυτό και εφαρμόστηκε με την έγκριση της Κομισιόν. Αυτή η επιλεξιμότητα της Ευρωπαϊκής Ένωσης άνοιξε την πόρτα για τις μπίζνες και τις ρεμούλες σε βάρος χιλιάδων βιοπαλαιστών αγροτών.

Και σταματήστε, επιτέλους, να επικαλείστε τη διαχρονικότητα των σκανδάλων ως ελαφρυντικό για τις καραμπινάτες ευθύνες σας. Ακόμα μεγαλύτερες τις κάνει για όσους με νύχια και με δόντια υπηρετείτε αυτό το σύστημα της εκμετάλλευσης που έχει στο DNA του τη διαφθορά και τη διαπλοκή και καθαγιάζετε μάλιστα στα μάτια του λαού την Ευρωπαϊκή Ένωση των λόμπι, των σκανδάλων και των πολέμων.

Και επειδή βγαίνουν και διάφοροι πονηρούληδες που αναρωτιούνται τάχα αθώα «μα, καλά, το ΚΚΕ υπερασπίζεται τις επιδοτήσεις της Ευρωπαϊκής Ένωσης;», τα δισεκατομμύρια των επιδοτήσεων, κύριοι, που διαφημίζουν οι εκάστοτε Υπουργοί προέρχονται από το ξεζούμισμα των λαών της Ευρώπης μέσω των κρατικών προϋπολογισμών, δεν είναι της Ευρωπαϊκής Ένωσης γενικά και αόριστα, όπως διατείνονται όσοι νυχθημερόν λιβανίζουν την Κοινή Αγροτική Πολιτική. Οι πραγματικοί ζημιωθέντες δεν είναι οι μονοπωλιακοί όμιλοι, αλλά οι φορολογούμενοι λαοί των κρατών-μελών της Ευρώπης, συμπεριλαμβανομένης, βεβαίως και της χώρας μας, καθώς και οι πραγματικά δικαιούχοι βιοπαλαιστές αγρότες, το ξεκλήρισμα των οποίων ντύνεται πίσω από το φανταχτερό περιτύλιγμα των επιδοτήσεων.

Δεν είναι τυχαίες οι αντιθέσεις που καταγράφονται στο εσωτερικό της Ευρωπαϊκής Ένωσης για το ύψος των αγροτικών επιδοτήσεων που αντανακλούν αυτόν τον ανταγωνισμό ισχυρών επιχειρηματικών συμφερόντων για τις προτεραιότητες που πρέπει να υπηρετεί η κοινοτική χρηματοδότηση. Έτσι, παρότι στο νέο Πολυετές Δημοσιονομικό Πλαίσιο 2028-2034, που είναι αυξημένο κατά 65% σε σχέση με το τρέχον, στις προτάσεις της Κομισιόν προβλέπονται μειώσεις των κονδυλίων για τους αγρότες κατά 25%, γεγονός που αποτυπώνει τις νέες χρηματοδοτικές προτεραιότητες για επιστροφή στην πολεμική οικονομία, αλλά βεβαίως και το ενδιαφέρον για τη συγκέντρωση γης σε όλο λιγότερα χέρια και την αλλαγή χρήσης προς όφελος είτε των ΑΠΕ είτε του τουρισμού.

Από αυτήν την άποψη και οι σχετικές αποκαλύψεις της Ευρωπαϊκής Εισαγγελίας και η συγκυρία τους είναι πολύ βολικές ώστε να γίνονται ευρύτερα αποδεκτές οι αντίστοιχες περικοπές που αφορούν πρώτα και κύρια τους βιοπαλαιστές αγρότες.

Σας προειδοποιούμε, όμως, για άλλη μια φορά, μην σκεφτείτε, κύριοι Υπουργοί, να φορτώσετε τα όποια πρόστιμα επιβληθούν στους βιοπαλαιστές αγρότες και τον λαό. Να τα μαζέψετε από όσους κατασπάραξαν τα ταμεία και από όσους τους βοήθησαν να το κάνουν. Δεν θα δυσκολευτείτε να τους βρείτε. Οι περισσότεροι από αυτούς σας περιστοιχίζουν.

Εμείς -να ξέρετε- πλάτη σε άλλο ένα άθλιο σχέδιο συγκάλυψης δεν πρόκειται να βάλουμε. Μην νομίζετε, όμως, ότι θα αφήσουμε στον αφρό τους ενόχους και τα αίτια αυτής της δυσωδίας. Θα κάνουμε ό,τι περνάει από το χέρι μας για να αποκαλυφθούν, αλλά κυρίως για να πειστεί ο ίδιος ο λαός ότι το σημερινό σάπιο κράτος, όπου τα φαινόμενα διαπλοκής και διαφθοράς φύονται δίπλα στη νόμιμη καταλήστευση του πλούτου που παράγει, δεν είναι μονόδρομος. Μπορεί να απαλλαγεί από αυτό το σάπιο κράτος και από τους διάφορους «Μαυρογιαλούρους» που το υπηρετούν, φτιάχνοντας μια άλλη κοινωνία, ένα άλλο κοινωνικό σύστημα, τον σοσιαλισμό, όπου η παραγωγή σχεδιάζεται με κριτήριο το σύνολο των αναγκών της κοινωνίας και όχι το κέρδος μιας χούφτας παρασίτων.

Τα υπόλοιπα, λοιπόν, θα τα πούμε αύριο, γιατί από ό,τι φαίνεται θα γράψουμε τόμους με ποινικά χρονικά σε αυτήν τη Βουλή.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κυρία συνάδελφε.

Τον λόγο έχει τώρα από τη Νέα Αριστερά ο κ. Ζεϊμπέκ Χουσεΐν.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κυρίες και κύριοι συνάδελφοι, την ώρα που δύο Υπουργοί της Κυβέρνησης Μητσοτάκη ερευνώνται για το μέγα σκάνδαλο στον ΟΠΕΚΕΠΕ, εμφανίζονται στη Βουλή δικογραφίες σε βάρος του Προέδρου της Νέας Αριστεράς, του Αλέξη Χαρίτση, για τη συμμετοχή του τον περασμένο Φεβρουάριο σε αγροτική κινητοποίηση στη Θεσσαλία. Γνωρίζουμε ότι η Νέα Αριστερά ενοχλεί με τη δράση και τις παρεμβάσεις της. Ματαιοπονείτε, αν νομίζετε ότι θα μας φιμώσετε με τέτοιες πρακτικές.

Τώρα ας έρθουμε στο επίμαχο ζήτημα. Συζητάμε σήμερα για το σκάνδαλο του ΟΠΕΚΕΠΕ, ένα ακόμη σκάνδαλο που ξεσπά κατά τη διάρκεια της διακυβέρνησης της Νέας Δημοκρατίας -έχουμε χάσει πια το μέτρημα- και βλέπουμε να εξελίσσεται μια αγωνιώδης προσπάθεια της Κυβέρνησης να κουκουλώσει τα πάντα, όπως έκανε με το έγκλημα στα Τέμπη, όπως έγινε και με το σκάνδαλο των υποκλοπών, όπως γίνεται κάθε φορά που η Κυβέρνηση Μητσοτάκη πιάνεται με τη γίδα στην πλάτη. Εδώ συγκεκριμένα πιαστήκατε με τα βοσκοτόπια, τα αιγοπρόβατα και τους «Φραπέδες» στην πλάτη.

Επιχειρείτε με τη σημερινή σας πρόταση-παρωδία για τη σύσταση εξεταστικής επιτροπής να κουκουλώσετε τα πάντα. Είχε βγει, άλλωστε, ο κ. Βορίδης στα κανάλια και έδινε τη γραμμή: «Καμία πρόταση για προανακριτική, δεν θα γίνω εγώ Τριαντόπουλος» και φυσικά, χωρίς κανέναν ηθικό φραγμό ο Πρωθυπουργός φρόντισε να ενδώσει. Η χώρα και το κράτος δικαίου σε αυτήν έχουν καταντήσει επί διακυβέρνησης Μητσοτάκη ένα ατελείωτο πάρε-δώσε δημόσιων εκβιασμών μεταξύ του Πρωθυπουργού και των Υπουργών του, σε μια απέλπιδα προσπάθεια των κυβερνώντων μήπως και δεν βυθιστούν όλοι μαζί βουτηγμένοι στη σήψη και στα σκάνδαλά τους.

Και κάπου εδώ νομίζω ότι οφείλουμε να θυμηθούμε και το Predator που παρακολουθούσε και το μισό Υπουργικό Συμβούλιο και καθείς ας βγάλει τα συμπεράσματά του για το πού έχει οδηγήσει η Δεξιά τον τόπο.

Η δικογραφία που έχει έρθει στη Βουλή από την Ευρωπαϊκή Εισαγγελία μιλάει ξεκάθαρα -πιο ξεκάθαρα δεν γίνεται!- για ενδεχόμενες ποινικές ευθύνες δύο συγκεκριμένων Υπουργών της Νέας Δημοκρατίας, του κ. Βορίδη και του κ. Αυγενάκη, συνδέοντάς τους με τη δράση ενός μαφιόζικου μηχανισμού που έκλεβε δημόσιο χρήμα τόσο απλά.

Εσείς απλά προσπαθείτε να πετάξετε την μπάλα στην εξέδρα, μιλώντας για διαχρονικές παθογένειες και λάθη, όπως ακριβώς με τα Τέμπη που λέγατε πως για όλα έφταιγε ο σταθμάρχης και δήθεν νοιάζεστε για την αξιοπιστία του ΟΠΕΚΕΠΕ.

Ας θυμηθούμε τα λόγια του τελευταίου Προέδρου του Οργανισμού που εσείς διορίσατε: «Το μεγαλύτερο πρόβλημα στον Οργανισμό ήταν το 2022 και το 2023. Από εκεί διαλύθηκε ο Οργανισμός, το ξέρουν όλοι, όλοι οι αγρότες το ξέρουν. Εκεί είναι μια μεγάλη ιστορία, έγιναν μεγάλα πράγματα, έπεσε το πληροφοριακό σύστημα και έγιναν κομπίνες».

Κυρίες και κύριοι συνάδελφοι, την ώρα που η πλειοψηφία των πολιτών αδυνατεί να τα βγάλει πέρα λόγω ακρίβειας, οι αγρότες εγκαταλείπουν τη γη τους και οι κτηνοτρόφοι βλέπουν τα κοπάδια τους να αποδεκατίζονται από τις ζωονόσους, η ελληνική κοινωνία βλέπει και μαθαίνει και οργίζεται για τους «Φραπέδες» και τους άλλους γαλάζιους κομματάρχες του κ. Μητσοτάκη που μοιράζονταν παράνομες επιδοτήσεις εκατομμυρίων, λειτουργώντας ως ένα κανονικό παρακράτος διαφθοράς και σήψης, με συγκεκριμένη πολιτική κάλυψη και καθοδήγηση. Ο κ. Μητσοτάκης είναι υπόλογος και πολιτικά υπεύθυνος για όλα αυτά και πρέπει να απαντήσει.

Μιλάμε, λοιπόν, για ένα αδιανόητο σκάνδαλο στον ΟΠΕΚΕΠΕ, δηλαδή στον Οργανισμό που καταβάλει κοντά στα 3 δισεκατομμύρια ευρώ ενισχύσεις ετησίως και το οποίο αναδείχθηκε από τον ενδελεχή έλεγχο της Ευρωπαϊκής Εισαγγελίας η οποία και ερευνά την περίοδο 2019-2022. Τα υπογραμμίζω αυτά, για να μην υπάρχει καμία σύγχυση για το ποιο ακριβώς είναι το σκάνδαλο και ποια περίοδο ερευνούμε.

Από το πρόστιμο των 415 εκατομμυρίων ευρώ από την Ευρωπαϊκή Επιτροπή στον ΟΠΕΚΕΠΕ σχεδόν το 80% του συνολικού καταλογισθέντος προστίμου αναφέρεται σε περίοδο διακυβέρνησης της Νέας Δημοκρατίας. Τα μεγαλύτερα ποσά προστίμων 79 εκατομμυρίων και 76 εκατομμυρίων ευρώ αφορούν στρεμματικές ενισχύσεις για τα έτη 2021 και 2022 αντίστοιχα. Υπενθυμίζω ότι τα 415 εκατομμύρια πρόστιμο που επιβλήθηκε στη χώρα μας αποτελούν το 78% του συνολικού προστίμου που επιβλήθηκε στα κράτη-μέλη. Η επόμενη χώρα σε πρόστιμα για την ίδια περίοδο είναι η Πορτογαλία με 35%. Και μόνο το γεγονός ότι στα έξι χρόνια διακυβέρνησης της Νέας Δημοκρατίας έχουμε έξι διαφορετικούς Προέδρους στον ΟΠΕΚΕΠΕ, αλλά και πέντε διαφορετικούς Υπουργούς Αγροτικής Ανάπτυξης, κανονικά θα αρκούσε για να αποκαλυφθεί η ένταση του προβλήματος, το μέγεθος του σκανδάλου, αλλά εσείς παριστάνετε ότι δεν ξέρατε και δεν γνωρίζατε τίποτα.

Ας δούμε, όμως, ενδεικτικά τις καταγγελίες που είχαν γίνει δημόσια για το σκάνδαλο του ΟΠΕΚΕΠΕ ήδη από το 2020 πέραν των όσων αποκαλύπτονται στη δικογραφία: Καταγγελία ΝΕΑ ΠΑΣΕΓΕΣ –νυν ΕΘΕΑΣ- τον Σεπτέμβριο του 2000, «Τα βοσκοτόπια να κατανεμηθούν σε όσους πραγματικά εκτρέφουν ζώα», «ένα χρυσοφόρο κύκλωμα λυμαίνεται τα βοσκοτόπια σε περιοχές της χώρας μας, αποκομίζοντας τεράστια κέρδη από τα χρήματα που αναλογούν στους κτηνοτρόφους μας». Θα τα παραθέσω στο τέλος όλα στα Πρακτικά.

Επιστολή Ένωσης Συνεταιρισμών Νήσων Κυκλάδων και Αργοσαρωνικού προς Βορίδη για το ίδιο θέμα στις 30 Οκτωβρίου 2020, όπου περιγράφεται ακριβώς πώς έχει στηθεί η κομπίνα στις Κυκλάδες.

Συνέντευξη Προέδρου ΕΘΕΑΣ στις 2 Νοεμβρίου 1920 με τίτλο «Καλοστημένη απάτη στους φωτοχάρτες με τα βοσκοτόπια».

Σε αυτή γίνεται λόγος για απάτη μεγάλων διαστάσεων που αγγίζει τα δεκάδες εκατομμύρια κάθε χρονιά, για «αετονύχηδες» που θησαυρίζουν αυτοί και στενά συγγενικά τους πρόσωπα με επιδοτήσεις που δεν δικαιούνται, με καταπατήσεις δημόσιων βοσκοτόπων που τα δηλώνουν με ψέματα ως ιδιόκτητα και καταλήγει πως αρκεί ο Υπουργός να συναινέσει στην κατανομή των βοσκοτόπων, δηλαδή να υπογράψει ότι συμφωνεί με την κατανομή, όπως προκύπτει από την τεχνική λύση. Και συμπληρώνει πως για το 2019 δυστυχώς ο κ. Βορίδης έβαλε την υπογραφή του.

Στις 17 Ιουλίου 2021 η «Εφημερίδα των Συντακτών» κυκλοφορεί με εξώφυλλο με τίτλο «Μεγάλη κομπίνα με τις αγροτικές ενισχύσεις» και με αναλυτικό ρεπορτάζ για το πώς ακριβώς λειτουργούσε το κύκλωμα που είχε στηθεί μέσω του ΟΠΕΚΕΠΕ, ενώ λίγες ημέρες μετά, στις 19-7-2021, ο Πρόεδρος του Αγροτικού Γαλακτοκομικού Συνεταιρισμού Καλαβρύτων ρίχνει τη βόμβα στην Τρίπολη ενώπιον του ίδιου του Πρωθυπουργού πως κάτοικος της Αγίας Παρασκευής πήρε 52.000 ευρώ ενίσχυση από το εθνικό απόθεμα. Αυτό το πάρτι ασυδοσίας και λεηλασίας των ταμείων εσείς το οργανώσατε, οι αποτυχημένοι πολιτευτές σας που διορίζατε στον ΟΠΕΚΕΠΕ.

Ακόμα και οι ίδιες οι ανακοινώσεις του ΟΠΕΚΕΠΕ την περίοδο της διοίκησης Βάρρα στον οργανισμό, που απέπεμψε ατάκτως και εκτάκτως ο Βορίδης, δεν αφήνουν πολλά περιθώρια παρερμηνειών. Επιτήδειοι δήλωναν ιδιωτικά βοσκοτόπια με πλαστά ενοικιαστήρια, ώστε να αιτηθούν δικαιώματα από το εθνικό απόθεμα, χωρίς να έχουν ζώα και σε περιφέρειες διαφορετικές από την έδρα της εκμετάλλευσή τους. Έτσι, το 2020 σε σχέση με το 2017 ο αριθμός των δικαιούχων του εθνικού αποθέματος στην Κρήτη με τη χρήση ιδιωτικών βοσκοτόπων επταπλασιάστηκε, οι ιδιωτικοί βοσκότοποι στην Κρήτη δεκαπενταπλασιάστηκαν, εκ των οποίων αυτοί χωρίς ζώα πενηνταπλασιάστηκαν. Πρόκειται για αυξήσεις που ήταν αδύνατον να πέρασαν απαρατήρητες από τις ελεγκτικές υπηρεσίες του Υπουργείου και του ΟΠΕΚΕΠΕ.

Ο τότε Πρόεδρος του ΟΠΕΚΕΠΕ Βάρρας με τη συνδρομή και υπαλλήλων του οργανισμού ανακαλύπτει την κομπίνα με τα πλαστά ενοικιαστήρια και τα βοσκοτόπια και στις 26-10-2020 στέλνει κάποιες περιπτώσεις στον εισαγγελέα. Μάλιστα, για να αποφευχθεί η εκ νέου εμφάνιση του φαινομένου, προχωρά στην αυστηροποίηση των ελέγχων με τροποποίηση της εγκυκλίου ελέγχων του ΟΠΕΚΕΠΕ το 2020, όσον αφορά τον έλεγχο κατοχής των αγροτεμαχίων και βοσκοτόπων. Και εκεί που αποκαλύπτονταν οι απάτες των «Φραπέδων», εσείς τι κάνατε; Ο Βορίδης παραιτεί αιφνιδίως τον κ. Βάρρα από πρόεδρο του οργανισμού και αναβαθμίζονται οι άνθρωποί σας στον ΟΠΕΚΕΠΕ που δεν ήθελαν να προχωρήσει κανένας έλεγχος, οι αποτυχημένοι πολιτευτές σας που σήμερα κατηγορούνται για κακούργημα. Αρκεί να δει κάποιος τα δελτία τύπου που βγάζει ο ίδιος ο ΟΠΕΚΕΠΕ το 2020 επί διοίκησης Βάρρα και θα καταλάβει, τα οποία και θα καταθέσω στο τέλος στα Πρακτικά χάριν συντομίας.

Σε ένα από αυτά αναφέρεται επί λέξει η ψευδής δήλωση εκτάσεων από παραγωγούς για την κατανομή δικαιωμάτων εθνικού αποθέματος 2019 και 2020: «Η εμφάνιση τέτοιων περιπτώσεων σε όλες τις περιφέρειες της χώρας μαρτυρά ότι υπήρξε κάποιος συντονισμός και ότι τόσοι διαφορετικοί παραγωγοί εφάρμοσαν την ίδια μέθοδο για την απόσπαση κοινοτικών επιδοτήσεων παράνομα και γι’ αυτό έγινε και η αναφορά στην αρμόδια εισαγγελική αρχή. Ο έλεγχος θα συνεχιστεί για να εξακριβωθεί με ποιο τρόπο εντόπιζαν αυτές τις μεγάλες εκτάσεις οι συγκεκριμένοι παραγωγοί και αν υπήρξε κέντρο καθοδήγησης». Επαναλαμβάνω ότι αυτά έλεγαν τότε, το 2020, τα ίδια τα δελτία τύπου του ΟΠΕΚΕΠΕ. Όμως, εσείς μας λέτε ότι δεν ξέρατε και ότι δεν ακούσατε τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ενδιαφέρον είναι ότι μετά την εξώθηση σε παραίτηση του Προέδρου Βάρρα από τον ΟΠΕΚΕΠΕ, σε απάντηση του Βορίδη σε κοινοβουλευτική ερώτηση έναν μήνα μετά, το 2020, ο τότε Υπουργός δείχνει από τη μία απόλυτα ενήμερος για το θέμα με τα «μαϊμού» βοσκοτόπια, αλλά από την άλλη επιβεβαιώνει ουσιαστικά την πλήρη κατάργηση της εγκυκλίου Βάρρα για τον έλεγχο του ιδιοκτησιακού των «μαϊμού» βοσκοτόπων. Και κάπως έτσι και τόσο απλά αφήνονται ελεύθεροι οι «Φραπέδες» να συνεχίσουν το έργο τους.

Άλλωστε, ο κ. Βάρρας δεν αφήνει περιθώριο παρερμηνειών με την έγγραφη αναφορά που απέστειλε στην Ευρωπαϊκή Εισαγγελία τη μέρα που έφτασε στη Βουλή η επίμαχη δικογραφία το 2025. Αναφέρεται χαρακτηριστικά στα εξής: «Στις 6-11-2020 απομακρύνθηκα από τη θέση του προέδρου εσπευσμένα, γιατί οι παράνομοι καταχραστές ενισχύσεων μαζί με τους προστάτες τους αισθάνθηκαν ότι κινδύνευαν πραγματικά. Και αυτή τους η ανησυχία βρήκε ευήκοα ώτα στον τότε Διευθυντή του Υπουργείου Αγροτικής Ανάπτυξης και Τροφίμων κ. Αθανασά Θεοδόση και τον ίδιο τον Υπουργό κ. Βορίδη που επέμεινε μετ’ επιτάσεως χωρίς κανένα στοιχείο για την απομάκρυνσή μου».

Ένα εξίσου εντυπωσιακό στοιχείο είναι πως ο κ. Βάρρας μετά την καρατόμησή του από τον κ. Βορίδη ανέλαβε θέση μετακλητού συνεργάτη στο Γραφείο Διοίκησης και Οργάνωσης της Γενικής Γραμματείας Πρωθυπουργού. Οπότε, προφανώς και ο κ. Μητσοτάκης κάτι θα άκουσε και θα πληροφορήθηκε για τους λόγους της καρατόμησής του από τον ΟΠΕΚΕΠΕ.

Αντίστοιχα πολλά είναι τα ερωτήματα και εύλογα τα πολιτικά συμπεράσματα που προκύπτουν από την καρατόμηση και του μετέπειτα Προέδρου του ΟΠΕΚΕΠΕ Σημανδράκου από τον έτερο πρώην Υπουργό Αγροτικής Ανάπτυξης της Νέας Δημοκρατίας Λευτέρη Αυγενάκη που διερευνάται για το σκάνδαλο του ΟΠΕΚΕΠΕ.

Συγκεκριμένα και ενώ στις 21 Οκτωβρίου 2023 κατά την καταβολή των ενισχύσεων ο κ. Σημανδράκος μπλοκάρει αρκετές χιλιάδες δεσμευμένων ΑΦΜ, που δεν πληρούσαν τα κριτήρια επιλεξιμότητας, εκ των οποίων και πάλι η μεγάλη πλειοψηφία προερχόταν από την Κρήτη. Και ενώ η τότε πολιτική ηγεσία του Υπουργείου, Αυγενάκης-Κελέτσης, τον συγχαίρει για την πληρωμή των ενισχύσεων, εντούτοις μόλις δύο ημέρες μετά ο Υπουργός κ. Αυγενάκης μέσω του Γενικού Γραμματέα απαιτεί και οδηγεί σε παραίτηση τον κ. Σημανδράκο.

Μάλιστα, όταν οδηγήθηκε σε παραίτηση ο Σημανδράκος τον Δεκέμβριο του 2023, ήταν δεσμευμένα δεκαέξι χιλιάδες πεντακόσια σαράντα οκτώ ΑΦΜ από την περίοδο 2019-2022. Στην πληρωμή του Απριλίου του 2024 με τη νέα διοίκηση Μπαμπασίδη στον ΟΠΕΚΕΠΕ και μετά από έλεγχο που πρόλαβε να γίνει -άκουσον άκουσον!- σε επτά χιλιάδες επτακόσια τρία ΑΦΜ -δηλαδή ακραία fast track διαδικασίες!- πληρώθηκαν έξι χιλιάδες οκτακόσια δεκαπέντε ΑΦΜ. Η Κυβέρνηση, δηλαδή, αφού παραίτησε τον Σημανδράκο, ξεμπλοκάρει και πληρώνει το σύνολο σχεδόν των κόκκινων και δεσμευμένων ΑΦΜ, η συντριπτική πλειοψηφία εξ αυτών είναι από την Κρήτη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, θα πρέπει να ολοκληρώσετε.

**ΧΟΥΣΕΪΝ ΖΕΪΜΠΕΚ:** Κύριε Πρόεδρε, θα χρειαστώ δύο λεπτά ακόμα.

Και για να βοηθήσουμε λίγο και τη μνήμη των ανθρώπων που μας ακούνε, βρισκόμαστε στον Απρίλιο του 2024, λίγες μόλις εβδομάδες πριν από τις ευρωεκλογές. Άλλωστε, ο ίδιος ο Πρωθυπουργός είχε φροντίσει από το Βήμα της Βουλής ήδη από τον Φεβρουάριο του 2024 να προϊδεάσει, περηφανευόμενος για την ακρίβεια χωρίς κανέναν φραγμό και πάλι, για το ότι θα πληρωθούν πριν από το Πάσχα όλα τα ΑΦΜ, εννοώντας προφανώς τα δεσμευμένα και κόκκινα ΑΦΜ, πράγμα που τελικά έγινε.

Τέλος, να υπενθυμίσω πως ο κ. Σημανδράκος είχε φροντίσει με επιστολές του απευθείας στον τότε διευθυντή του Γραφείου του Πρωθυπουργού και Υφυπουργό παρά τω Πρωθυπουργώ Γιάννη Μπρατάκο, τον Νοέμβριο και τον Δεκέμβριο του 2023, να ενημερώσει πλήρως για την ύπαρξη των εννέα χιλιάδων τριακοσίων εννέα «αμαρτωλών» ΑΦΜ, εκ των οποίων το 63% ήταν από την Κρήτη και πως τα έχει εξαιρέσει από τις τότε πληρωμές, καθώς δεν πληρούσαν τα κριτήρια για τις επιδοτήσεις.

**ΠΡΟΕΔΡΕΥΩΝ (Γεώργιος Γεωργαντάς):** Και κλείστε με μία φράση, κύριε συνάδελφε.

**ΧΟΥΣΕΪΝ ΖΕΪΜΠΕΚ:** Κλείνοντας, επιτρέψτε μου να πω ότι ως Νέα Αριστερά δώσαμε εξαρχής και δίνουμε πρωτεύουσα σημασία στις εξελίξεις γύρω από τον πρωτογενή τομέα, γιατί τόπος που δεν παράγει δεν μπορεί να έχει μέλλον.

Από την ίδρυση της Νέας Αριστεράς και μέσα σε ενάμιση χρόνο έχουμε καταθέσει -και εγώ προσωπικά ως τομεάρχης αγροτικών- πάνω από διακόσιες ερωτήσεις, αναφορές, επίκαιρες ερωτήσεις και αιτήσεις κατάθεσης εγγράφων στο Υπουργείο Αγροτικής Ανάπτυξης και Τροφίμων, πολλές εκ των οποίων αφορούσαν τα όσα διαδραματίζονταν και φωτογράφιζαν τις εξελίξεις στο σκάνδαλο του ΟΠΕΚΕΠΕ, δηλαδή την περίεργη γεωγραφική κατανομή δεσμευμένων ΑΦΜ, την πορεία υλοποίησης διαχειριστικών σχεδίων βόσκησης, αλλά και το γεγονός ότι η Νέα Δημοκρατία έξι χρόνια τώρα δεν έχει κάνει το παραμικρό επιτρέποντας με αυτόν τον τρόπο τη διαιώνιση των στρεβλώσεων και την αδικία στην κατανομή των ενισχύσεων.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε!

**ΧΟΥΣΕΪΝ ΖΕΪΜΠΕΚ:** Κλείνω, κύριε Πρόεδρε, σε ένα λεπτό.

Επίσης, έχουμε καταθέσει ερωτήσεις για την εντυπωσιακή ξαφνική αύξηση του αριθμού των αιγοπροβάτων…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε υπερβεί τα δεκαπέντε λεπτά.

**ΧΟΥΣΕΪΝ ΖΕΪΜΠΕΚ:** Κύριε Πρόεδρε, δείξατε ανοχή σε όλους.

**ΠΡΟΕΔΡΕΥΩΝ (Γεώργιος Γεωργαντάς):** Κανείς δεν υπερέβη τα δεκαπέντε λεπτά, κύριε συνάδελφε.

**ΧΟΥΣΕΪΝ ΖΕΪΜΠΕΚ:** Ωραία, τελειώνω σε ένα λεπτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, σας παρακαλώ, σε μισό λεπτό. Ολοκληρώστε τη φράση σας.

**ΧΟΥΣΕΪΝ ΖΕΪΜΠΕΚ:** Εντάξει, κύριε Πρόεδρε. Όμως, να ξέρετε ότι το σκάνδαλο είναι μεγάλο και γι’ αυτό δεν προλαβαίνουμε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ο χρόνος είναι συγκεκριμένος. Μην τα κουβεντιάζουμε τώρα αυτά. Κάντε μία ιεράρχηση, σας παρακαλώ.

**ΧΟΥΣΕΪΝ ΖΕΪΜΠΕΚ:** Εντάξει, κύριε Πρόεδρε.

Όμως, όσο και να μας φιμώνετε, θα λογοδοτήσετε για τα σκάνδαλα και για τη λεηλασία στο δημόσιο και στα ευρωπαϊκά ταμεία. Το καθεστώς διαφθοράς που εγκαταστήσατε θα πέσει μαζί σας με κρότο. Καταψηφίζουμε την πρόταση.

Σας ευχαριστώ.

(Χειροκροτήματα από την πτέρυγα της Νέας Αριστεράς)

(Στο σημείο αυτό ο Βουλευτής κ. Χουσεΐν Ζεϊμπέκ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Αντιπαρέρχομαι τη λέξη «φιμώνετε».

**ΧΟΥΣΕΪΝ ΖΕΪΜΠΕΚ:** Εντάξει, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Να είστε καλά!

Αντί για δέκα λεπτά, όμως, μιλήσατε δεκαπέντε. Καταλαβαίνω ότι θέλετε να πείτε περισσότερα πράγματα, αλλά πρόκειται για μια συγκροτημένη συζήτηση και πρέπει να έχουμε όλοι έναν αυτοπεριορισμό.

Τον λόγο έχει τώρα ο κ. Δελβερούδης από την Κοινοβουλευτική Ομάδα της Νίκης.

Παρακαλώ, κύριε συνάδελφε, έχετε τον λόγο.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση δεν είναι απλώς μια κοινοβουλευτική διαδικασία. Είναι μια ακόμα θλιβερή απόπειρα της Κυβέρνησης να αποπροσανατολίσει την κοινή γνώμη, να θολώσει την αλήθεια και να συγκαλύψει ποινικές και πολιτικές ευθύνες για το τεράστιο σκάνδαλο του ΟΠΕΚΕΠΕ που φέρει τη σφραγίδα της. Η πρόταση της Νέας Δημοκρατίας δεν αποσκοπεί στην κάθαρση, αλλά στην πολιτική διάχυση και στην εξουδετέρωση κάθε έννοιας πολιτικής ευθύνης. Δεν είναι εξεταστική, αλλά ένα πολιτικό πλυντήριο. Αντί για σαφή ερωτήματα, κατασκευάζει το θολό αφήγημα περί διαχρονικών παθογενειών και διοικητικών ανεπαρκειών, αποφεύγοντας επιμελώς τη λέξη «συγκάλυψη». Η Νέα Δημοκρατία προσπαθεί να μοιράσει τις ευθύνες, για να μην αναζητηθούν. Θέλει να τους μπλέξει όλους και να μη φταίει τελικά κανείς. Θέλει να κρύψει την πολιτική εντολή συγκάλυψης, συναλλαγής με κομματικά δίκτυα και την ρουσφετολογική εργαλειοποίηση των κοινοτικών ενισχύσεων.

Κυρίες και κύριοι συνάδελφοι, δεν συγκρίνουμε ποσοστά διαφθοράς. Αναμετριόμαστε με τη βούληση ή την απουσία της να πατάξουμε τα φαινόμενα αυτά. Και η Νέα Δημοκρατία επέλεξε την ατιμωρησία. Μιλά για έρευνα από το 1998 και μετά, προσπαθώντας να καλύψει τη δική της εξαετή συγκάλυψη κάτω από τον πολιτικό μανδύα της συλλογικής ενοχής. Η λογική σας είναι απλή και πονηρή: «Φάγαμε κι εμείς, αλλά φάγανε και οι άλλοι». Και επιχειρείτε να καλύψετε την πονηρία αυτή, μιλώντας για διαχρονικά προβλήματα και συστημικές αστοχίες.

Έξι χρόνια κυβερνάτε. Αν ήταν διαχρονικό αυτό το πρόβλημα, γιατί δεν το λύσατε; Ποιος σας εμπόδισε να αποκαταστήσετε την τάξη; Γιατί διώξατε αυτούς που προσπάθησαν να ελέγξουν τη διαφθορά; Γιατί προστατέψατε τους επιτήδειους; Πόσα χρόνια πρέπει να κυβερνήσει κάποιος για να υπάρξει μια κάθαρση στοιχειώδης; Από πότε η εντιμότητα μετριέται με το τι έκαναν οι προηγούμενοι από εμάς και όχι με το τι ανεχτήκατε εσείς ή τι κάνατε εσείς;

Αφού θέλετε, κυρίες και κύριοι της Νέας Δημοκρατίας, να κοιτάξουμε πίσω μέχρι το 1998, να θυμίσουμε ότι είκοσι επτά χρόνια από το 1998 μέχρι σήμερα κυβερνάτε τα δεκατέσσερα εσείς, δηλαδή περισσότερα από τα μισά. Ποιοι δημιούργησαν τις παθογένειες; Ποιοι δημιούργησαν τις συστημικές αστοχίες; Μην κουράζεστε. Ξέρουμε την απάντηση, «οι άλλοι». Όλα τα προβλήματα τα δημιουργούν πάντοτε κάποιοι άλλοι και ποτέ εμείς, δηλαδή εσείς.

Ποιος σας εμπόδισε να δώσετε λύσεις; Γιατί δεν βάλατε φρένο στη διαφθορά; Είναι ποτέ δυνατόν να πιστέψουμε ότι περνούσαν τα εκατομμύρια και τα δισεκατομμύρια μπροστά από τα μάτια σας και εσείς απλά κλείνατε τα μάτια και δεν τα βλέπατε; Σε αυτήν την περίπτωση υπάρχουν δύο σενάρια. Ή τα γνωρίζατε και συγκαλύπτατε ή είστε ακατάλληλοι και ανίκανοι. Διαλέξτε ποιο από τα δύο σάς χαρακτηρίζει. Είστε ακατάλληλοι, είστε συνένοχοι ή μήπως επιτήδειοι κρυπτόμενοι πίσω από τη σημερινή πρόταση εξεταστικής;

Είναι δυνατόν, κυρίες και κύριοι, να αυξάνονται είκοσι πέντε φορές τα βοσκοτόπια και οι πολιτικοί προϊστάμενοι, ένας Υπουργός Αγροτικής Ανάπτυξης να σφυρίζει αδιάφορα; Είναι δυνατόν τα πρόβατα να μετατρέπονται σε κουνέλια και να πολλαπλασιάζονται πέντε, έξι φορές επάνω σε δύο χρόνια και να μην αντιλαμβάνεται κανείς τίποτα;

Όχι, κυρίες και κύριοι της Νέας Δημοκρατίας! Το σκάνδαλο στον ΟΠΕΚΕΠΕ έχει και ονόματα και χρονοδιάγραμμα και σαφείς ρόλους! Από το 2019 και μετά, επί διακυβέρνησης της Νέας Δημοκρατίας οι ευρωπαϊκές ενισχύσεις έγιναν όχημα εξυπηρέτησης ημετέρων κομματικών δικτύων και, όπως καταγγέλλει και η Ευρωπαϊκή Εισαγγελία, εργαλείο προσωπικού πλουτισμού. Δεν το λέμε εμείς. Το λέει η ίδια η Ευρωπαία Εισαγγελέας, η οποία κάνει λόγο για ισχυρές ενδείξεις κακουργηματικών πράξεων, για κατάχρηση ευρωπαϊκών κονδυλίων και για εμπλοκή πολιτικών προσώπων πρώτης γραμμής. Μιλάμε για βαρύτατες κατηγορίες και ισχυρές ενδείξεις, που φτάνουν μέχρι και τη σύσταση εγκληματικής οργάνωσης.

Παρόλο που έρχεστε υποκριτικά σήμερα να μας πείτε ότι επιθυμείτε την κάθαρση, είναι βέβαιο ότι εάν δεν σας έπιανε η κ. Κοβέσι με τη γίδα στην πλάτη, όπως λέει ο λαός μας, το πάρτι διαφθοράς θα συνεχιζόταν κανονικότατα. Για να είμαστε, βέβαια, πιο ακριβείς, σας έπιασε με ολόκληρο το κοπάδι φορτωμένο στο φορτηγό.

Από το 2019, η Ευρωπαϊκή Εισαγγελία δέχθηκε εκατοντάδες καταγγελίες για εικονικές μισθώσεις, για δηλώσεις σε αγροτεμάχια «φαντάσματα», για πολλαπλά ΑΦΜ και για επιδοτήσεις χωρίς ζώα, προβλήματα που οδήγησαν πολλούς μικρούς παραγωγούς σε απώλεια ενισχύσεων και σε αμφισβήτηση ακόμα και της ιδιοκτησίας τους. Κι όλα αυτά, με την πλήρη ανοχή ή την καθοδήγηση από τους Υπουργούς σας.

Στην Κρήτη, οι καταγγελίες μιλούν ξεκάθαρα για ισχυρές οικογένειες με κομματικές πλάτες που έστηναν επιδοτήσεις δεκάδων χιλιάδων ευρώ, χωρίς ούτε έναν ουσιαστικό έλεγχο, χωρίς επιτόπια αυτοψία και χωρίς διασταυρώσεις στοιχείων, μόνο με την ευλογία των δικών τους παιδιών. Τα ζώα εμφανίζονταν να βόσκουν σε βοσκοτόπια που είτε δεν υπήρχαν, είτε ήταν δημόσια, είτε βρίσκονταν χιλιάδες χιλιόμετρα μακριά, αλλά και πάλι οι φάκελοί τους εγκρίνονταν. Μ’ αυτά και μ’ αυτά φτάσαμε στο σημείο πρόβατα από την Κρήτη να βόσκουν στη Φλώρινα ή στην Κοζάνη, ακόμα και σε περιοχές NATURA, καρποφόρα δέντρα να καλλιεργούνται σε κορυφές βουνών, σε ορεινές περιοχές και πολλές φορές και σε διαδρόμους αεροδρομίων. Και οι αρμόδιοι υπηρεσιακοί και πολιτικοί παράγοντες να κάνουν πως δεν τρέχει τίποτα!

Όλα αυτά, φυσικά, είναι λεπτομέρειες για τη δική σας πρόταση εξεταστικής, μία πρόταση που ψελλίζει περί διοικητικών αστοχιών και ρίχνει κάτι ευθύνες σε ανώνυμους παραγωγούς απατεώνες, σιωπώντας πλήρως για τα πολιτικά πρόσωπα που συγκάλυψαν, καθοδήγησαν ή και επωφελήθηκαν. Και σαν να μην έφτανε αυτό, φτάσατε και στο σημείο να μιλάτε για δήθεν ποινικές ευθύνες και να καταλήγετε συμπερασματικά ότι δεν υπάρχουν –λέει- απτά και συγκεκριμένα στοιχεία για περαιτέρω διερεύνηση πολιτικών προσώπων.

Πολύ ωραία! Ποιον νομίζετε ότι κοροϊδεύετε; Δηλαδή, φοβάστε να αναφέρετε καν τα ονόματα; Κρύβεστε πίσω από γενικότητες και υπεκφυγές την ώρα που η δικογραφία η ίδια φωνάζει! Τα πρόσωπα είναι γνωστά, οι ευθύνες έχουν ονοματεπώνυμο. Πέρα από τους γενικούς γραμματείς, τα ανώτατα στελέχη του Οργανισμού, τους συμβούλους και τους «γαλάζιους» κομματάρχες, το πολιτικό βάρος πέφτει στους πρώην δυο Υπουργούς, τον κ. Βορίδη και τον κ. Αυγενάκη. Μιλάμε για πρόσωπα που δεν δρούσαν σε ένα πολιτικό κενό, αλλά υπό την πλήρη κάλυψη –ή μήπως και την καθοδήγηση;- του Μεγάρου Μαξίμου, γιατί ούτε καρφίτσα δεν πέφτει αν δεν το γνωρίζει το περιβόητο Μαξίμου.

Από το 2019, όταν ανέλαβε ο κ. Βορίδης, οι στρεβλώσεις δεν περιορίστηκαν. Αντιθέτως, πολλαπλασιάστηκαν και το 2020 φτάσαμε σε εκτόξευση των εθνικών αποθεματικών πέντε φορές πάνω από το 2018 και τριάντα πέντε φορές επάνω σε σχέση με το 2022, όταν και μπλόκαρε τελείως η επιδότηση βοσκοτόπων χωρίς ζώα. Ξέρετε πού πήγαν τα περισσότερα; Φυσικά και ξέρετε όλοι. Ρητορική είναι η ερώτηση. Το 67% των υπέρογκων και ύποπτων επιδοτήσεων μοιράστηκε στην Κρήτη μας. Κάπως έτσι βάφεις ένα ολόκληρο νησί μπλε, με δημόσιο χρήμα.

Τα όσα αναφέρονται στην ογκώδη δικογραφία είναι άκρως αποκαλυπτικά και εξοργιστικά και σίγουρα δεν αποτελούν υποθέσεις: συνομιλίες με όρους υποκόσμου και επιπέδου Τρούμπας του 1950, σοκαριστικοί διάλογοι των –εντός εισαγωγικών- «αρίστων» Προέδρων και Αντιπροέδρων του Οργανισμού με «γαλάζια» κομματικά στελέχη και αγροτοσυνδικαλιστές που μοιράζουν εκατομμύρια και καθορίζουν ποιος θα ελεγχθεί και ποιος όχι, που απειλούν, καθυβρίζουν, κανονίζουν και ενίοτε καθησυχάζουν. Τη στιγμή που τα υπουργικά γραφεία είναι ερμητικά κλειστά ακόμα και για εκλεγμένους Βουλευτές, στους διαδρόμους των Υπουργείων έχουν πάσο διαρκείας οι «Φραπέδες» και οι «Χασάπηδες».

Αυτό είναι το γαλάζιο παρακράτος, κύριοι, ένα σύστημα που λυμαίνεται το δημόσιο χρήμα και τις κοινοτικές επιδοτήσεις, αντιμετωπίζοντας την κρατική εξουσία ως λάφυρο. Από τα στοιχεία της δικογραφίας και από τις καθημερινές αποκαλύψεις δεν χρειάζεται μεγάλη φαντασία για να καταλάβει κανείς ότι οι δύο κύριοι Υπουργοί Βορίδης και Αυγενάκης, δεν ύψωσαν ανάχωμα απέναντι στη διαφθορά, αντίθετα τη διευκόλυναν, τη νομιμοποίησαν και την σκέπασαν.

Όχι μόνο δεν έκοψαν το «πάρτι» των εικονικών δηλώσεων και της λεηλασίας των κοινοτικών επιδοτήσεων, αλλά πρόσφεραν και τις απαιτούμενες διευκολύνσεις. Τα ντοκουμέντα είναι αδιάψευστα. Η ένορκη κατάθεση και τα σχετικά έγγραφα δείχνουν καθαρά ότι ο πρώην πρόεδρος κ. Βάρρας μόλις επιχείρησε να βάλει κάποια τάξη, να κάνει ουσιαστικούς ελέγχους και να μπλοκάρει χιλιάδες ύποπτα ΑΦΜ, βρήκε απέναντί του τον ίδιο τον Υπουργό και πολιτικά προϊστάμενό του, τον κ. Βορίδη.

Ο λαλίστατος στις κάμερες κατά τα άλλα και φειδωλός στις ευθύνες, όμως, κ. Βορίδης αντί να τον στηρίξει και να τον ενισχύσει σε αυτή τη φιλότιμη προσπάθειά του, τον εξανάγκασε σε παραίτηση. Ως μη συνεργάσιμο, αυτή ήταν η αιτία. Ένα πολιτικό μήνυμα, δηλαδή, σήμα που λέει: «Μην αγγίζετε το σύστημα ειδάλλως θα καείτε». Και πράγματι η οργανωμένη αυτή εν είδει μαφίας των επιδοτήσεων πανηγύριζε, γιατί; Είχε ξανά το πεδίο ελεύθερο για να συνεχίσει το έργο της απρόσκοπτα. Και τι συνέβη μόλις απομακρύνθηκε ο κ. Βάρρας; Σαν από θαύμα οι έλεγχοι σταμάτησαν, τα μπλοκαρισμένα ΑΦΜ πληρώθηκαν κανονικά και το ρεσάλτο στο ευρωπαϊκό χρήμα συνέχισε απρόσκοπτα.

Εδώ, όμως, δεν μιλάμε για ένα μεμονωμένο περιστατικό. Το ίδιο ακριβώς έργο παίχτηκε και επί υπουργίας Αυγενάκη. Ο πρώην Πρόεδρος ο κ. Σημανδράκος έκανε το ίδιο «λάθος», δηλαδή τι; Να θελήσει να κάνει τη δουλειά του, να ξεκινήσει εξονυχιστικούς ελέγχους, να μπλοκάρει τα χιλιάδες αμαρτωλά ΑΦΜ και να καταθέσει μηνυτήριες αναφορές, ενεργοποιώντας τις απαραίτητες διαδικασίες επιστροφής των αχρεωστήτως καταβληθέντων ποσών. Και μόλις έφυγε ο κ. Σημανδράκος, δεύτερο θαύμα ξεμπλοκαρίστηκαν πάλι τα ΑΦΜ τα ύποπτα και τα «γαλάζια» παιδιά, ιδίως τα Κρητικά, πληρώθηκαν κανονικά και ο κ. Αυγενάκης άνετος και θριαμβευτής μιλούσε στις κάμερες για αποκατάσταση της τάξης.

Η παρούσα πρόταση, κυρίες και κύριοι, για Εξεταστική κάνει μια απλή αναφορά στο πρόστιμο μαμούθ των 415 εκατομμυρίων ευρώ που επιβλήθηκε στη χώρα μας για την περίοδο 2016-2023. Μια αναιμική μνεία για να μας πουν λίγο πολύ ότι δεν τρέχει και τίποτα αφού και σε άλλες χώρες επιβλήθηκαν αντίστοιχα πρόστιμα. Ξεχάσατε, όμως, κυρίες και κύριοι, να αναφέρετε ότι μετά τα 415 εκατομμύρια της Ελλάδος, η δεύτερη χώρα με το μεγαλύτερο πρόστιμο είναι η Πορτογαλία με 61 εκατομμύρια, ακολουθεί η Ισπανία με 5 εκατομμύρια και οι υπόλοιπες χώρες με πολύ χαμηλότερα ποσά. Για άλλη μια φορά, δηλαδή, διεθνής διασυρμός με τη σφραγίδα της Κυβέρνησής σας, της Νέας Δημοκρατίας. Πρωταθλητές και πάλι, όχι όμως στην ανάπτυξη, αλλά στην εξαπάτηση, στη στρέβλωση, στην καταδολίευση ευρωπαϊκών κονδυλίων.

Και τελειώνω, κύριε Πρόεδρε, με το εξής. Αυτό το γεγονός φυσικά και μας εκθέτει πάλι διεθνώς υπονομεύοντας και πάλι τη διαπραγματευτική θέση της πατρίδας μας. Αλλά βέβαια στην πρότασή σας δεν διαβάζουμε λέξη για το πιο κρίσιμο. Ποιος θα επιστρέψει τα λεφτά αυτά; Πώς θα ανακτηθούν τα κλεμμένα; Ή μήπως θα περιμένουμε τον κ. Μητσοτάκη να βρει τους κλέφτες και να τα πάρει πίσω όπως διατείνεται; Συγγνώμη αλλά επιτρέψτε μας να μη συμμεριζόμαστε αυτή την αισιοδοξία σας. Γιατί; Γιατί μιλάμε για έναν Πρωθυπουργό που επί έξι ολόκληρα χρόνια ως γνωστόν δεν ήξερε, δεν γνώριζε τίποτα από όλα αυτά.

Κυρίες και κύριοι συνάδελφοι, αυτό που διακυβεύεται σήμερα στη Βουλή δεν είναι μια ακόμα τυπική κοινοβουλευτική διαδικασία, είναι η τελευταία ευκαιρία να σταματήσει η κουλτούρα της ατιμωρησίας πλέον. Κυριαρχεί στο πολιτικό μας σύστημα η ατιμωρησία. Η πρόταση της Νέας Δημοκρατίας για τη σύσταση Εξεταστικής Επιτροπής δεν αναζητά την αλήθεια. Αναζητά ένα βολικό άλλοθι. Είναι μια απόπειρα θεσμικής απενοχοποίησης με σκοπό να ριχτούν όλα στον βυθό της διαχρονικότητας, έτσι ώστε να μην υπάρξει ποτέ απόδοση ευθυνών. Μια Επιτροπή «Ξεπλυντήριο», που θα μοιράσει τις ευθύνες στους πάντες και τελικά σε κανέναν. Η Νίκη δεν θα συμμετάσχει σε αυτό το θέατρο, δεν θα νομιμοποιήσουμε και φυσικά θα καταψηφίσουμε την Επιτροπή Ξεπλύματος που θέλει να χτίσει η Νέα Δημοκρατία.

 Εμείς θα σταθούμε απέναντι στην υποκρισία, απέναντι στο σύστημα της ατιμωρησίας, αλλά δίπλα στους πολίτες που απαιτούν και δικαιούνται αλήθεια, διαφάνεια, λογοδοσία και δικαιοσύνη. Γιατί για μας η κάθαρση δεν είναι επικοινωνιακό, κυρίες και κύριοι, πυροτέχνημα. Είναι χρέος δημοκρατίας.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος τώρα θα δοθεί στην κυρία Καραγεωργοπούλου από την Πλεύση Ελευθερίας και θα ακολουθήσει ο κ. Μπούμπας, που μόλις ήρθε.

Ορίστε, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ.

Καταγγέλλουμε σήμερα και πάλι, για άλλη μια φορά, την ποινικοποίηση της άσκησης δημοκρατικών δικαιωμάτων από την αντιπολίτευση, όπως το δικαίωμα του συνέρχεσθαι, το δικαίωμα της συνάθροισης. Χθες στη Ρόδο συνελήφθησαν και προσήχθησαν παράνομα περισσότεροι διαδηλωτές -ειρηνικοί διαδηλωτές- μεταξύ των οποίων το ιδρυτικό μέλος της Πλεύσης Ελευθερίας, Ευαγγελία Παναή, η οποία κρατείται ακόμα. Της ασκήθηκε βία, της αρνούνται την επίσκεψη σε νοσοκομείο εξαιτίας προβλήματος υγείας που αντιμετωπίζει και δυστυχώς, η ακραία βίαιη συμπεριφορά καταστολής από τις δυνάμεις καταστολής του κράτους της Νέας Δημοκρατίας επιδεινώνει την κατάσταση σε ό,τι αφορά την καταστρατήγηση βασικών συνταγματικών δικαιωμάτων των Ελλήνων πολιτών. Αυτό συμβαίνει όχι σε μια τυχαία στιγμή και συγκυρία, αλλά την ώρα που παραβιάζονται συστηματικά από τα μέλη της Κυβέρνησής σας και από υψηλά ιστάμενα στελέχη σας στην Κυβέρνηση κανόνες του κοινού ποινικού δικαίου, ενώ τελούνται αδικήματα συγκάλυψης, διαφθοράς, με την κατασπατάληση δημοσίου και ευρωπαϊκού χρήματος σε βάρος της χώρας, σε βάρος των Ελλήνων φορολογουμένων.

Συζητάμε σήμερα την πρόταση για σύσταση εξεταστικής επιτροπής, την οποία η Πλεύση Ελευθερίας έχει δηλώσει ότι θα υπερψηφίσει, όπως και την αυριανή πρόταση συζήτησης επί της συγκρότησης προανακριτικής επιτροπής -γιατί καθαρός ουρανός αστραπές δεν φοβάται- με προεξάρχοντα μάρτυρα που θα πρέπει να κληθεί και στις δύο περιπτώσεις, τον κ. Μητσοτάκη, τον αρχηγό σας. Όλοι θα πρέπει να έρθετε να καταθέσετε υπό κανονικές συνθήκες, γιατί αυτό απαιτεί η ανάγκη διαφάνειας. Αυτό απαιτεί η λογοδοσία και η διαφάνεια.

Τις μέρες, λοιπόν, που ο ξερόβραχος της Μεσογείου, η Ελλάδα, χάνει αρκετά από τα εναπομείναντα δάση της στις πυρκαγιές, που όμως, δεν είναι φυσικές καταστροφές, αλλά προαναγγελθείσες τραγωδίες ενός κράτους που η ηγεσία του δεν θέλει να πληρώνει για πρόληψη, αλλά να σπαταλά εκατομμύρια για καταστολή χωρίς επιτόπιες μελέτες, αλλά με κεντρικούς σχεδιασμούς τύπου Antinero που περισσότερο καταστρέφει, παρά προστατεύει, που βλέπει το δάσος ως εμπόδιο ανάπτυξης και όχι ως πηγή ζωής, νερού, δροσιάς και μνήμης, που το παρατηρεί ως τοπίο, ενώ έπρεπε να το αντιμετωπίζει ως ευθύνη, τα δάση δεν φεύγουν με βαλίτσα, όπως αυτή που θα έπρεπε να ετοιμάζετε εσείς για τη δική σας φυγή, επειδή θα υπάρχει ου τόπος για εσάς, μετά τα έξι χρόνια της εγκληματικής διακυβέρνησής σας, φεύγουν καθώς καίγονται, χτίζονται ή αντικαθίστανται από ανεμογεννήτριες. Δεν έχουν φωνή να ουρλιάξουν, φεύγουν θροΐζοντας, χαμηλόφωνα, πριν από την απόλυτη σιωπή, της σιωπής της οποίας προηγήθηκε η συγκάλυψη. Φεύγουν, όταν δεν υπάρχει πια άνθρωπος να τα φροντίσει, να τα καταγράψει, να τα κατανοήσει και αυτός ο κόμπος της θηλιάς στον λαιμό μιας πολιτείας είναι ίδιος με τη θηλιά που περάσατε στον λαιμό της πρωτογενούς παραγωγής, στους αγρότες, κτηνοτρόφους, μελισσοκόμους, σε όλο εκείνο το ανθρώπινο δυναμικό που με τις καλλιέργειές του μας τρέφει.

Καταστρέψατε τον υγιή πυλώνα της ύπαρξης της κοινωνίας μας, επειδή κοινωνία χωρίς δευτερογενείς υπηρεσίες Data Centers, AI, μπορεί να επιβιώσει, αλλά όχι χωρίς σιτάρι, αλεύρι, γεώμηλα, ελιές και λάδι. Καταστρέψατε τον απλό αγρότη, τον κτηνοτρόφο, τον μελισσοκόμο, θέλοντας να τον μετατρέψετε σε τυχοδιώκτη, σε τυχάρπαστο κουμαρτζή, σε ένα τεχνητό χρηματιστήριο αξιών με κρυπτοπροϊόντα - φάντασμα, εθίζοντας και τον πιο αγνό υπηρέτη της γης στη λογική του άνομου κέρδους, σε παραλήπτη επιδοτήσεων, τη μερίδα του λέοντος των οποίων, βεβαίως, καρπώθηκαν άλλοτε οι οικείοι σας κι άλλοτε οι οικείοι των οικείων σας, προσηλυτίζοντας αυτούς με απώτερο στόχο όχι απλώς τον παράνομο και αήθη αδικαιολόγητο πλουτισμό τους, αλλά τη νόθευση του εκλογικού αποτελέσματος, τουλάχιστον, στις τελευταίες εκλογικές αναμετρήσεις, στόχο που οφείλουμε να αναγνωρίσουμε ότι τον πετύχατε.

Να υπενθυμίσουμε κάποιες ουσιώδεις στιγμές -σε εισαγωγικά- του κατ’ εξακολούθησιν τελεσθέντος εγκλήματος:

Ο κ. Βάρρας βρήκε τα προβληματικά ΑΦΜ, κατάλαβε ότι το πρόβλημα είναι με την εταιρεία «Neuropublic» και ήθελε να την αλλάξει ανοίγοντας διαγωνισμό.

Ο κ. Βορίδης συμφώνησε μεν, αλλά ήθελε να βάλει έξτρα requirements για εμπειρία, όπως ο ίδιος δήλωσε δημόσια, πράγμα βεβαίως που σημαίνει ότι o διαγωνισμός ήταν φωτογραφικός, καθόσον μόνο η συγκεκριμένη εταιρεία το είχε ξανακάνει.

Ο κ. Βάρρας διαφώνησε, αποπέμφθηκε.

Τότε ο κ. Βορίδης έφερε τον κ. Φάνη Παπά ο οποίος, φευ, δεν μακροημέρευσε, τρεις μήνες μόνο έμεινε. Έφυγε κι αυτός, έφυγε μετά ο κ. Βορίδης.

Με αυτά, όμως, και με εκείνα η εταιρεία έμεινε και το κόλπο grosso με τις επιδοτήσεις διογκώθηκε. Παρεμπιπτόντως, να κάνουμε και τη λογική σκέψη πως αφού η Eυρωπαϊκή Eισαγγελία συνεχίζει τις έρευνες και με τα μη πολιτικά πρόσωπα, ερευνά και αυτή την εταιρεία και τον ρόλο της στο θέμα, επειδή όπως έχει ειπωθεί έπρεπε κάποιος να σε ενημερώσει πού υπήρχαν αζήτητα βοσκοτόπια για να δηλώσεις. Η εταιρεία δεν έτρεχε απλά το κλειστό χωρίς πρόσβαση πληροφορικό σύστημα των ενισχύσεων του ΟΠΕΚΕΠΕ, αλλά και τα ΚΥΔ. Μέσω της «Συνεργατικής Γαία Επιχειρείν» γνώριζε ποια βοσκοτόπια έχουν δηλωθεί και ποια είναι ελεύθερα. Δεν αρκεί η αναφορά σε μια κάποια εταιρεία ούτε η αγανάκτηση πώς γίνεται ο οργανισμός να μην έχει πρόσβαση στα στοιχεία και γιατί να είναι ιδιώτης αυτός που έχει. Είναι η εταιρεία που συνδέεται ποικιλοτρόπως με την Τράπεζα Πειραιώς, η εταιρεία που έχει πάρει άπειρες αναθέσεις έργων μηχανογράφησης σε δήμους, περιφέρειες, Υπουργεία -βλέπε «Διαύγεια». Επιμένουμε να γνωρίζουμε τον λόγο που μάλωσαν οι κ.κ. Βορίδης και Βάρρας. Ήταν μήπως η εν λόγω εταιρεία; Θα αρκεστούμε στη δήλωση του κ. Βορίδη ότι ελέγχεται για μια υπογραφή το 2019 και θα παραβλέψουμε το θέμα ότι επέμεινε να συνεχίσει η σύμβαση ενώ είχε εντοπιστεί και καταγγελθεί ζήτημα; Όχι βέβαια. Δεν θα καθοδηγηθεί η σκέψη μας από τις απαντήσεις του κ. Πορτοσάλτε στις εξώδικες αιτιάσεις της εταιρείας ούτε από την υπόδειξη του κ. Μητσοτάκη σε συνέντευξή του ότι φταίνε οι εταιρείες, γνωστή διαστρεβλωτική της πραγματικότητας ετυμηγορία από την εποχή βέβαια του «φταίει ο σταθμάρχης». Ούτε νύξη για το ότι ο κ. Βορίδης επέμενε να συνεχιστεί η σύμβαση.

Έφυγε, λοιπόν, ο κ. Βορίδης, ο «εγώ μία υπογραφή έθεσα» και μετά ήρθε ο κ. Λιβανός και ακολούθως ο κ. Γεωργαντάς -Προεδρεύων, ενώ κανονικά δεν θα έπρεπε- οι οποίοι επέμεναν να χρησιμοποιήσει το «gov.gr» για τις επιδοτήσεις και έκοψαν τις εταιρείες.

Και, τέλος, ήρθε το 2023 ο κ. Αυγενάκης -είναι ακόμα στην Αίθουσα- επί ημερών του οποίου υπογράφηκε η σύμβαση με την «Cognitera» και επανήλθε και η «Neuropublic». Γιατί; Διότι ο κ. Αυγενάκης επέμεινε να επανέλθει η προηγούμενη και έβαλε και τη δεύτερη εταιρεία. Αν αυτά δεν δείχνουν ευθύνες Βορίδη - Αυγενάκη, πραγματικά αναρωτιόμαστε τι δείχνουν.

Μερικά τυχαία σχετικά δημοσιεύματα:

Σύμφωνα με τη Διεύθυνση Οικονομικής Αστυνομίας κατά την έρευνα στον ΟΠΕΚΕΠΕ διαπιστώθηκε ότι πενήντα ΑΦΜ πήραν επιδοτήσεις χωρίς να έχουν υποβάλει αίτηση.

Πρόεδρος Κτηνοτρόφων Καβάλας: «Γνώριζαν για όλα από τον Ιούνιο του 2024». Τρεις μήνες πριν τις καταγγελίες Τυχεροπούλου στην Ευρωπαϊκή Εισαγγελία.

Γενικός Γραμματέας Συνδέσμου Ελληνικής Κτηνοτροφίας κ. Λουκμακιάς: Πείτε του Πρωθυπουργού πως το συμβόλαιο μεταξύ Κυβέρνησης και αγροτών στο οποίο αναφέρθηκε έχει λήξει. Και ο νοών νοείτω. 5,5 εκατομμύρια αιγοπρόβατα υπάρχουν στην Ελλάδα. 17 εκατομμύρια είναι δηλωμένα στον ΟΠΕΚΕΠΕ. Δεν ήξεραν τίποτα;

Και ερχόμαστε στον αρχηγό, στον κ. Μητσοτάκη, ο οποίος είπε στην χαμηλής τηλεθέασης δυστυχώς συνέντευξη που παραχώρησε στη συγγενή του πως η απόφαση για τη διάλυση του ΟΠΕΚΕΠΕ ήρθε πριν την υπόθεση της Ευρωπαϊκής Εισαγγελίας. Ποια η αλήθεια; Η Ευρωπαϊκή Εισαγγελία μπήκε στον οργανισμό αρχές Μαΐου, στις 20 Μαΐου το σκάνδαλο βγήκε στη δημοσιότητα, 28 Μαΐου, δηλαδή οκτώ μέρες μετά ο κ. Μητσοτάκης ανακοίνωσε πως ο ΟΠΕΚΕΠΕ περνά στην ΑΑΔΕ. Ποιος θα κατηγορούσε ως υβριστή και συκοφάντη κάποιον που θα τον αποκαλούσε ως τον μεγαλύτερο πολιτικό απατεώνα και ψεύτη που έχει βγάλει αυτή η χώρα; Και βεβαίως το κύριο πρόσωπο που φέρει ακέραιη την ευθύνη γι’ αυτήν την καταστροφή, για τον εξανδραποδισμό των απλών γεωργών και κτηνοτρόφων, για τον αήθη πλουτισμό των «ημετέρων», για τον εξευτελισμό της χώρας που περιφέρεται γυμνή στα ευρωπαϊκά φόρουμ και στα διεθνή μέσα μαζικής ενημέρωσης, για τα πρόστιμα που ακόμη μία φορά θα επιβληθούν σε βάρος του δημοσίου ταμείου, για την ποινή της στέρησης αγροτικών επιδοτήσεων, που έπεται της αποκάλυψης του οικονομικού εγκλήματος του ΟΠΕΚΕΠΕ, είναι αυτό του Πρωθυπουργού ο οποίος ευθύνεται και ποινικά, καθόσον κατά τον Ποινικό μας Κώδικα τιμωρούνται και τα διά παραλείψεως τελούμενα εγκλήματα.

Ο υπαίτιος της παράλειψης εν προκειμένω είχε ιδιαίτερη νομική υποχρέωση να προβεί στις δέουσες ενέργειες για την αποτροπή του αποτελέσματος, καθόσον σύμφωνα με τον ν. 4622/2019 αρμοδιότητα του Πρωθυπουργού είναι να εποπτεύει για την εφαρμογή της νομοθεσίας από τις υπηρεσίες του δημόσιου τομέα και για τη λειτουργία τους προς το συμφέρον του κράτους και των πολιτών. Επειδή δεν άσκησε την εποπτεία ως όφειλε και επέτρεψε να φύγει ο κ. Σημανδράκος, που μπλόκαρε τις πληρωμές, να μείνει ο κ. Αυγενάκης που ήθελε τις πληρωμές και τελικά να γίνουν οι πληρωμές λίγο μετά που έφυγε ο κ. Σημανδράκος, ο κ. Μητσοτάκης είχε σαφέστατη ευθύνη διά παραλείψεως. Έχει ακέραια την ευθύνη ως προστήσας για το ως άνω αδίκημα που τελέστηκε διά των βοηθών της εκπληρώσεως των πρωθυπουργικών του καθηκόντων.

Μία ερώτηση ακόμη σε σχέση με τον ΟΠΕΚΕΠΕ: Η πρώην αντιπρόεδρος του ΟΠΕΚΕΠΕ την περίοδο 2012-2014 επί Σαμαρά, η κ. Χαλκιά, καταγγέλλει ότι επί πρόεδρου Σημανδράκου την περίοδο 2022-2023 έφαγαν και 700 χιλιάδες ευρώ από το ΕΣΠΑ για το περιβόητο λογισμικό που αγνοείται.

Ποιοι διετέλεσαν Υπουργοί Αγροτικής Ανάπτυξης επί κ. Σημανδράκου; Ο κ. Γεωργαντάς αρχικά και μετά ο κ. Αυγενάκης. Οι καταγγελίες στρέφονται κατά του κ. Σημανδράκου, ο οποίος καίει τον κ. Αυγενάκη.

Και να κάνουμε την άλλη απλή, αυθόρμητη ερώτηση: Ποιος ο ρόλος της κ. Χαλκιά σήμερα στον ΟΠΕΚΕΠΕ και πώς έχει πρόσβαση σε τόσα στοιχεία, αφού ήταν εκεί μόνο την περίοδο 2013-2014;

Κλείνοντας να ρωτήσουμε και να αναρωτηθούμε ποια είναι η πραγματική εικόνα πίσω από την εύθραυστη βιτρίνα, τον παραμορφωτικό καθρέφτη της οικονομικής ανάπτυξης της χώρας, ποιο το πραγματικό διακύβευμα όσον αφορά στις ποινικές ευθύνες των εμπλεκομένων στο οικονομικό έγκλημα του ΟΠΕΚΕΠΕ. Ο Πρωθυπουργός και οι άνθρωποί του έχετε κάνει το ψέμα ουσιαστικό μέρος της πολιτικής σας. Δεν το λέμε εμείς, το λέει το «Spiegel».

Δεν είναι δυστυχώς όμως μόνο η ποινική διάσταση που αγγίζει μεγάλο μέρος των προσώπων σε υπουργικούς, διοικητικούς, διευθυντικούς θώκους, οι ενέργειες ή οι παραλείψεις των οποίων πληρούν την αντικειμενική και υποκειμενική υπόσταση πολλαπλών πλημμελημάτων, αλλά και κακουργημάτων, από τον ΟΠΕΚΕΠΕ, τα υπερτιμολογημένα σπιτάκια της ανακύκλωσης, τα κιτ ρομποτικής, τα «Σκόιλ Ελικικού», τη «Dome Consulting IKE», μέτοχος της οποίας κατά 40% είναι η επικοινωνιολόγος σας, η κ. Πυργιώτη, με τριάντα μία συμβάσεις με το δημόσιο συνολικού ποσού 662.796 ευρώ χωρίς ΦΠΑ, μέχρι την πρόσφατη πλατφόρμα της ΔΥΠΑ που άνοιξε την προηγούμενη Πέμπτη στις 15.27΄ χωρίς καμία ανακοίνωση και έκλεισε στις 16.12΄ με 43.000 αιτήσεις, έναν υπερβολικό αριθμό, που σημαίνει ότι καταχωρίζονταν χίλιες αιτήσεις το λεπτό. Κάποιοι είχαν, λοιπόν, τις πληροφορίες. Επίσης, έχουμε τα 24,8 εκατομμύρια ευρώ που θα διατεθούν από το Υπουργείο Παιδείας για την ανακαίνιση -προσοχή: όχι δόμηση εκ θεμελίων, ανακαίνιση- 278 κλινών της Φοιτητικής Εστίας Αθηνών, δηλαδή περίπου 89.200 ευρώ ανά κλίνη και την πρόσφατη αναρτημένη στη «Διαύγεια» σύμβαση του Υπουργείου Μετανάστευσης διάρκειας ενός έτους με κόστος 2,2 εκατομμύρια και 2,76 εκατομμύρια με ΦΠΑ για παροχή εξειδικευμένης τεχνικής και επιχειρησιακής υποστήριξης, τη σύμβαση του κ. Κικίλια με Φινλανδούς για προμήθεια πέντε ταχύπλοων κόστους 17 εκατομμυρίων, 3,4 εκατομμύρια το καθένα, και τα 72 εκατομμύρια από το ΕΣΠΑ για την αναβάθμιση των συρμών γραμμής 1, τη σκανδαλώδη προσπάθεια της διοίκησης της ΔΥΠΑ να αγοράσει με χρήματα του Ταμείου Ανάκαμψης και Ανθεκτικότητας πανάκριβο κτήριο στο κέντρο της Αθήνας με πρόσχημα τη στέγαση μιας επιτροπής του οργανισμού που συνεδριάζει -άκουσον, άκουσον!- μια φορά τον μήνα, τα πιλοτικά φροντιστήρια με τεχνητή νοημοσύνη για τις πανελλαδικές που προανήγγειλε προ ημερών ο κ. Μητσοτάκης και τα κέντρα καινοτομίας στην περιφέρεια και λοιπά, ων ουκ έστιν αριθμός.

Δεν είναι δυστυχώς μόνον η ποινική διάσταση των οικονομικών εγκλημάτων ό,τι χειρότερο συμβαίνει στη χώρα μας. Το τραγικότερο και ίσως μη αναστρέψιμο πλέον είναι πως η Ελλάδα όλα αυτά τα χρόνια ζει με δανεικά, με πόρους κοινοτικούς και εσείς οι διαχειριστές των κονδυλίων, με προεξάρχοντα και αρχιτελετάρχη τον Πρωθυπουργό, θάβετε το παρόν και το μέλλον της με ξένα κόλλυβα που απλόχερα μοιράζετε στους επιχειρηματίες συγγενείς και φίλους σας, σε σημιτικού εκσυγχρονισμού Κρητικούς -και όχι μόνο- ψηφοφόρους σας με τις απευθείας αναθέσεις, φωτογραφικούς δημόσιους διαγωνισμούς, επιδοτήσεις σε συμβατικές καλλιέργειες ή στη βιολογική γεωργία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Δεν είναι μόνο τα δισ. που σπαταλήθηκαν χωρίς να παραχθεί έργο, να γίνουν υποδομές, να στηριχθεί ο αγροτόκοσμος, ο οποίος τιμά και προσκυνά το χώμα που μας δίνει τα αναγκαία προς το ζην, είναι τα αποτελέσματα αυτής της σπατάλης που εκθέτουν συνολικά το ελληνικό πολιτικό σύστημα.

Αντί να αναδιαρθρώσετε το παραγωγικό μας σύστημα, να ενισχύσετε κάθε παραγωγικό ιστό, ξοδέψατε το νωπό νέκταρ που προσέφερε, όχι χωρίς ανταλλάγματα βέβαια, η Ευρωπαϊκή Ένωση σε ατομικές σας διασκεδάσεις, αφήνοντας το σώμα της χώρας σε ένα κρεβάτι εντατικής να υποστηρίζεται με τον δάνειο ορό που σταγόνα σταγόνα περνάει στον οργανισμό της.

Τι θα γίνει αν η Ευρωπαϊκή Ένωση αποσυνδέσει την Ελλάδα από το μηχάνημα τεχνητής υποστήριξης της ζωής της; Αν κόψει τον σωλήνα του ορού;

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από την Ελληνική Λύση ο κ. Μπούμπας.

Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Αλλά όταν έχεις πτήση το πρωί στις 6.00΄ και γίνεται στις 8.15΄ από την Aegean, η ταλαιπωρία καλά κρατεί για όλο το επιβατικό κοινό. Ήξερε να παίρνει η Aegean τις επιδοτήσεις, αλλά οι πτήσεις δεν είναι στην ώρα τους.

Τρεις Υπουργοί Αγροτικής Ανάπτυξης αυτήν την ώρα εδώ, ο νυν κ. Τσιάρας, ο πρώην κ. Γεωργαντάς, ο προεδρεύων, και ο κ. Αυγενάκης απέναντί μου, δίπλα στον κ. Αμυρά. Σισύφειος η προσπάθεια. Διαχρονικά τα προβλήματα. Όποιος είναι στο Υπουργείο Αγροτικής Ανάπτυξης είναι μια μεγάλη αμαρτία, είναι μια ωρολογιακή βόμβα.

Τώρα δεν είναι ποιος το είπε, αλλά θα ήταν άδικο να μην πούμε ότι εμείς ως Ελληνική Λύση όταν μιλούσαμε για τον ΟΠΕΚΕΠΕ, ήταν το 2020 και γιατί γινόταν αυτό; Γιατί από τότε και εμένα αγρότες των Σερρών στην εκλογική μου περιφέρεια μου φέρναν βοσκοτόπια –γιατί το ξέρατε όλοι- τα οποία ενώ ήταν Σερραίοι, τα είχαν στο νησί της Δήλου και αυτό μου έκανε εντύπωση.

Είναι ένα διαχρονικό πρόβλημα, για το οποίο όμως λέει ο κ. Μητσοτάκης στη συνέντευξή του ότι το «πάρτι» τελειώνει. Δεν θα τελειώσει. Το «πάρτι» κορυφώθηκε επί των δικών σας ημερών και αυτό αποδεικνύεται και θα το δούμε.

Να πάμε λίγο στο αίτιο και στο αιτιατό, να δούμε την αιτία του κακού, γιατί φτάσαμε μέχρι εδώ, απλά, και τα βήματα που θα κάναμε εμείς ως Ελληνική Λύση και θα κάνουμε αύριο, θα το αποφασίσει ο ελληνικός λαός, αν μας δώσει το θώκο της κυβέρνησης. Υπάρχουν δέκα συγκεκριμένα σημεία που τονίζουμε, τα οποία θα μπορούσαν να αλλάξουν άρδην αυτό που λέμε αγροτοκτηνοτροφικός τομέας.

Παρεμπιπτόντως να μην ξεχάσω, κύριε Τσιάρα -αυτήν την ώρα δεν είναι ο κ. Κέλλας εδώ- ότι συντελείται ένα έγκλημα απέναντι στους κτηνοτρόφους της Ελλάδας -και θα σας το πω- και κυρίως στους κτηνοτρόφους της Μακεδονίας και Θράκης, που αντί να κάνετε έναν μαζικό εμβολιασμό -θα το δούμε παρακάτω- για την ευλογιά, θανατώνετε τα ζώα. Θα το δούμε σε λίγο αυτό.

Διαχειριστικά σχέδια βόσκησης υπήρχαν ποτέ; Πείτε μου. Υπήρχαν; Τετρακόσια πενήντα εκατομμύρια ευρώ έχει πληρώσει η Ελλάδα επειδή δεν έχει εκπονήσει διαχειριστικά σχέδια βόσκησης. Τα έδωσε στις περιφέρειες. Οι περιφέρειες ξαφνικά σταμάτησαν πέρυσι τον Ιούνιο του 2024. Δεν ξέρουμε, γι’ αυτό δόθηκαν 25 εκατομμύρια ευρώ, πού έχουν πάει αυτά τα λεφτά.

Διότι πριν από ενάμιση μήνα η Κυβέρνηση της Νέας Δημοκρατίας έχει δώσει τα διαχειριστικά σχέδια βόσκησης σε μια μονοπρόσωπη ΑΕ δημοσίου χαρακτήρα, την Κοινωνία της Πληροφορίας. Γιατί; Γιατί δεν εκπονήθηκαν;

Έχουμε μητρώο αγροτών για να ξέρουμε ποιοι είναι οι καθαροί αγρότες; Όχι. Άρα λοιπόν μπορεί κάποιος να δηλώνει ότι έχει αγροτικές εκτάσεις ενώ στην ουσία δεν είναι αγρότης. Δεν θεσπίσαμε καθαρόαιμο μητρώο αγροτών, το οποίο το ακούμε διαχρονικά. Ευθύνες φυσικά έχουν και το ΠΑΣΟΚ και ο ΣΥΡΙΖΑ εκεί που αναλογούν που δεν έκαναν ποτέ, να είναι συνδεδεμένοι με την παραγωγή και με το ζωικό κεφάλαιο. Αυτό που επιχείρησε να κάνει ο κ. Γεωργαντάς για να δούμε τους πραγματικούς κτηνοτρόφους όταν ήταν Υπουργός.

Και για να μην αδικήσω, εγώ δεν θέλω να αδικώ μελετώντας και ακούγοντας αγρότες και κτηνοτρόφους, και αυτός και ο προκάτοχός του τότε, ο κ. Λιβανός νομίζω, δεν ήθελαν μέσα να υπάρχει εξάρτηση της Neuropublic, αυτής της εταιρείας, για να πάω και στο κομμάτι του τεχνικού συμβούλου, αλλά ας ολοκληρώσω με αυτά τα δέκα σημεία.

Άρα λοιπόν διαχειριστικά σχέδια βόσκησης έπρεπε να έχουν εκπονηθεί χθες. Καθαρόαιμο μητρώο αγροτών, να ξέρουμε ποιοι είναι αγρότες, ποιοι είναι κτηνοτρόφοι, συνδεδεμένοι με τον παραγωγικό ιστό, δηλαδή με το αγροτικό και κτηνοτροφικό προϊόν.

Δασικοί χάρτες. Όταν δεν έχουμε δασικούς χάρτες, δεν μπορούμε να ξέρουμε τι είναι δάσος, τι δεν είναι δάσος και όταν δεν έχουμε διαχειριστικά σχέδια βόσκησης, τι είναι βοσκότοπος και τι δεν είναι.

Χαμηλότοκα δάνεια. Ενθυμούμαι τον πρώην Πρωθυπουργό της Νέας Δημοκρατίας, τον Κώστα Καραμανλή τον νεότερο, ο οποίος υποσχόταν τότε ότι θα γίνει η έδρα του Υπουργείου Αγροτικής Ανάπτυξης στη Λάρισα, ότι εκεί θα είναι το Υπουργείο, θα γίνει ένα τηλεοπτικό κανάλι για αγρότες και κτηνοτρόφους για ενημέρωση -τάδε έφη Κώστας Καραμανλής τότε- και θα υπάρχουν χαμηλότοκα δάνεια για αγρότες, κάτι που δεν το κάνει η Ελλάδα και το κάνει η υπόλοιπη Ευρώπη.

Άρα λοιπόν αυτήν τη στιγμή τι θα έπρεπε να έχουμε; Χαμηλότοκα δάνεια σε αγρότες και δη σε νέους αγρότες ηλικίας μέχρι 39 ετών, γιατί, σύμφωνα με το νόμο, νέος αγρότης θεωρείται αυτός ο οποίος συμπληρώνει και το 39ο έτος της ηλικίας του.

Και κοιτάξτε τώρα, όχι απλά δεν τους βοηθούμε, αλλά ένα άλλο κομμάτι -αυτό είναι το πέμπτο σημείο για τα χαμηλότοκα δάνεια- πριν πάω στο άλλο κομμάτι που δεν κάνει η Ελλάδα, θα πρέπει να υπάρχει ενίσχυση των αγροτικών συνεταιρισμών.

Αν μιλάμε σήμερα για τη μεγάλη αμαρτία του ΟΠΕΚΕΠΕ, εκμεταλλεύθηκε, αν θέλετε, φατρίες σε αγροτικούς συνεταιρισμούς, διότι το μοντέλο, κύριε Τσιάρα, που έχει ψηφιστεί από την Κυβέρνησή σας για τους αγροτικούς συνεταιρισμούς, και αργότερα το έκανε και ο κ. Βρούτσης στον μηχανοκίνητο που διαδέχθηκε τον κ. Αυγενάκη στο Υπουργείο Αθλητισμού, είναι το εξής. Ιδιώτης μπορεί να συμμετέχει σε διοικητικό συμβούλιο αγροτικού συνεταιρισμού με ομοειδή προϊόντα.

Είμαι εγώ ένας έμπορος αγροτικών και κτηνοτροφικών προϊόντων, μπορώ παράλληλα να είμαι σε διοικητικό συμβούλιο ενός αγροτικού συνεταιρισμού και διά της ψήφου μου να καθορίζω αποφάσεις. Και σας λέω, αυτό σας ακούγεται ηθικό; Μπορεί κάποιος ιδιώτης να είναι μέσα σε αγροτικό συνεταιρισμό; Αυτός τι θα εξυπηρετήσει; Τα δικά του συμφέροντα ή τα συμφέροντα του συνεταιρισμού;

Το ίδιο γίνεται και στον μηχανοκίνητο. Μέλη της ομοσπονδίας του μηχανοκίνητου αθλητισμού παράλληλα είναι και έμποροι προϊόντων, ανταλλακτικών και λοιπών που συντηρούν αυτοκίνητα αγώνων ταχύτητας.

Συμβούλιο αγροτών και κτηνοτρόφων. Δεν κάναμε ποτέ ένα καθαρόαιμο συμβούλιο το οποίο θα δίνει οδηγίες και σε αυτό θα συμμετέχουν και απλοί αγρότες και απλοί κτηνοτρόφοι που έχουν την εμπειρία –εμπειρία ίσον σοφία- για να κατευθύνουν κυρίως νέους ανθρώπους.

Δεν ενισχύσατε τις ΔΑΟΚ. Ακούστε τώρα. Παίρνετε, κύριε Τσιάρα, τον ΟΠΕΚΕΠΕ και τον βάζετε στην ΑΑΔΕ. Μα, η ΑΑΔΕ είναι καθαρά ένας δημόσιος οργανισμός ελέγχου εισπρακτικού χαρακτήρα, επιβάλλει πρόστιμα, δεν γνωρίζει το αντικείμενο. Αντί λοιπόν να κάνετε έναν στρατηγικό σχεδιασμό να ενισχύσετε τις ΔΑΟΚ, δηλαδή τις κατά τόπους διευθύνσεις αγροτικής και κτηνοτροφικής οικονομίας, και να αξιοποιήσετε εκεί το υπαλληλικό προσωπικό, η εύκολη λύση χωρίς να είναι η πανάκεια, πάτε και βάζετε στην ΑΑΔΕ, για να θολώσετε τα νερά, για να κουκουλώσετε επιδερμικά το θέμα.

Είναι επιδερμικά όλα αυτά που κάνετε. Και η εξεταστική που ζητάτε είναι επιδερμική. Εδώ υπάρχουν σίγουρα διαχρονικές ευθύνες, αλλά το «πάρτι» κορυφώθηκε επί των ημερών σας και το έχουμε αποδείξει με τον Όμιλο Πειραιώς.

Κτηματολόγιο. Μα, ο κ. Βορίδης μαζί με τη νομική υπηρεσία του ΟΠΕΚΕΠΕ έλεγε στον ΟΠΕΚΕΠΕ «Δεν μπορείτε να χρησιμοποιήσετε χάρτες κτηματολογίου», συμβουλευτικού βέβαια, γνωμοδοτικού χαρακτήρα η πρόταση, χωρίς να είναι δέσμευση για τον ΟΠΕΚΕΠΕ, «διότι δεν έχουν περαιωθεί ακόμη». Τι σημαίνει αυτό; Στο Ε9 δήλωνε ο καθένας ό,τι ήθελε, γιατί στο Ε9 δηλώνει ό,τι θέλεις. Το ξέρουν οι οικονομολόγοι. Δεν είναι διασταυρωμένα τα στοιχεία.

Και βέβαια τώρα συζητάμε, κύριοι, για μια χώρα ότι θέλει να αναπτύξει τον πρωτογενή τομέα -εμείς στο πρόγραμμά μας στην Ελληνική Λύση σε ένα πολυσέλιδο τεκμηριωμένο πρόγραμμα έχουμε προτάσεις που σας τις αναφέρουμε και αυτήν την ώρα- και δεν υπάρχει επαγγελματική κατάρτιση αγροτών. Το διανοείστε;

Σήμερα για να γίνεις κρεοπώλης -και πολύ σωστά- σε ένα σουπερμάρκετ πρέπει να περάσεις επαγγελματική κατάρτιση. Στους αγρότες δεν υφίσταται αυτό. Όταν λοιπόν ο αγρότης δεν έχει επαγγελματική κατάρτιση, μπορεί να ελπίζει για το αύριο, για το μέλλον αυτού του τόπου ότι μπορεί να επενδύσει;

Όλα αυτά λοιπόν συνθέτουν ένα παζλ το οποίο δεν είναι αισιόδοξο για τον πρωτογενή τομέα όπως τον διαχειρίζεστε και εσείς και οι προηγούμενες κυβερνήσεις. Αλλά τώρα είναι στο αποκορύφωμά του.

Ο κ. Παναγιώτης Θεοδωρόπουλος σε συνέντευξή του, ο Διευθυντής Τεχνικών Ελέγχων του ΟΠΕΚΕΠΕ, σας καταγγέλλει ότι η εταιρεία Neuropublic, που η Ελληνική Λύση πριν από 9 μήνες αναφέρθηκε στην εταιρεία Neuropublic -προσωπικά δέχτηκα εγώ τηλέφωνο από τον διευθυντή του ομίλου Λάτση- γιατί καταγγείλαμε ως Ελληνική Λύση ότι η Neuropublic είναι αυτή η οποία ευθύνεται στην καταβολή των επιδοτήσεων του 2023, στις 24 Αυγούστου, για το 2022, αλλά με στοιχεία του 2021.

Γι’ αυτό ζήτησε μετά ο ΟΠΕΚΕΠΕ από 196.000 αγρότες πίσω 67.000.000 ευρώ αχρεωστήτως και έκανε νέο υπολογισμό και είπε ότι δεν ήταν 67, ήταν 52.000.000 τελικά. Έπρεπε εφάπαξ να καταβληθούν και καταβλήθηκαν χωρίς να ευθύνονται όμως οι αγρότες σε καμία περίπτωση.

Και πείτε μου τώρα εσείς, υπάρχει άλλη χώρα, κύριε Τσιάρα, η οποία καθυστερεί τις δηλώσεις καλλιέργειας, τις συνδεδεμένες και τα δικαιώματα και πληρώνει μετά προκαταβολές στους αγρότες; Η Ελλάδα λοιπόν καθυστερεί να δώσει επιδοτήσεις. Γιατί; Μα, ο ίδιος ο ΟΠΕΚΕΠΕ με προτροπή της Neuropublic, η οποία θέλει να τα κινεί όλα –και άλλες εταιρείες, γιατί υπέγραψε μετά μια συμφωνία με μία άλλη εταιρεία, η οποία λέγεται Cognitera.

Αυτή η ιστορία όμως, κύριοι του ΠΑΣΟΚ, ξεκίνησε από εσάς. Το 2004 από δύο εταιρείες που ήταν να ψηφιοποιηθεί ο ΟΠΕΚΕΠΕ δόθηκαν πάλι 25.000.000 ευρώ. Είναι ένα ποσό που παίζει, το εικοσιπεντάρι παίζει. Οι δύο εταιρείες έγιναν ξαφνικά μία σε μια κοινοπραξία και ο ΟΠΕΚΕΠΕ παρόλο που πήρε 25.000.000 ευρώ δεν ψηφιοποιήθηκε ποτέ. Η Neuropublic όμως ήταν αυτή η οποία είπε «δεν φταίω εγώ, έδωσα τα στοιχεία». Δεν το διέψευσε όμως ποτέ με επίσημη ανακοίνωση να πούμε ότι δεν φταίει η συγκεκριμένη εταιρεία του Ομίλου Λάτση και η κάθε εταιρεία που είναι ο τεχνικός μέντορας του ΟΠΕΚΕΠΕ. Πάει και αυτό. Ο κ. Θεοδωρόπουλος τα δηλώνει αυτά, ο οποίος λέει ότι στο κυβερνητικό νέφος, έτσι λέγεται, δεν περνούσαν όλα τα στοιχεία. Δεν το ήθελε η συγκεκριμένη εταιρεία.

Επανέρχομαι, η Ελλάδα λοιπόν καθυστερεί να δώσει, κύριοι, επιδοτήσεις στους αγρότες. Γιατί το κάνει αυτό; Επειδή πρέπει να δώσει προκαταβολές γιατί δεν τις έχει εκπονήσει τις δηλώσεις, πάει και δανείζεται από τον Όμιλο Πειραιώς κάθε χρόνο 2,5 δισεκατομμύρια ευρώ. Έχει δημιουργήσει ο Όμιλος Πειραιώς έναν ειδικό λογαριασμό εγγυήσεων αγροτικών προϊόντων, είναι ο περιβόητος ΕΛΕΓΕΠ, που πολλές φορές μιλάει και ο επικεφαλής μας Κυριάκος Βελόπουλος και άλλοι ομοϊδεάτες Βουλευτές, όπου μέσω αυτού του λογαριασμού δίδονται οι προκαταβολές και η Ελλάδα πληρώνει κάθε χρόνο 180.000.000 ευρώ πρόστιμο τα οποία θα μπορούσε να τα αποφύγει.

Υπάρχουν τα ταμειακά αποθέματα, κύριε Μητσοτάκη. Υπάρχει η Τράπεζα της Ελλάδος. Γιατί δεν γίνεται αυτό; Δεν το ξέρατε; Δεν ξέρατε εσείς όταν ο κ. Βορίδης απομάκρυνε τον διοικητή του ΟΠΕΚΕΠΕ και μετά τον πήρατε εσείς στο δικό σας γραφείο; Δεν ρωτήσατε δηλαδή εσείς για ποιον λόγο έφυγε από τη θέση του ο κ. Βάρρας; Δεν θα το ξέρανε; Δεν το γνώριζαν;

Δεν έκανε μόνο αυτό. Ο Όμιλος Πειραιώς λοιπόν δίνει δάνεια στους αγρότες με εγγύηση τις κοινοτικές επιδοτήσεις. Με τι επιτόκιο; Όχι 4,5%, όπως προστάζει η Ευρωπαϊκή Ένωση, αλλά συν τρεις ποσοστιαίες μονάδες, δηλαδή φτάνουμε στο 7%. Αυτά είναι τα χαμηλότοκα δάνεια που θα δίναμε στους αγρότες, για να τιμήσετε τους προκατόχους της Νέας Δημοκρατίας;

Και πάει και υπογράφει –άκουσον άκουσον!- τώρα η Νέα Δημοκρατία το 2022 σύμβαση τέσσερα χρόνια με τον ΕΛΕΓΕΠ και τον Όμιλο Πειραιώς. Πώς ξέρετε, κύριε Υπουργέ, ότι κάθε χρόνο θα καθυστερούν οι δηλώσεις; Πώς το ξέρετε, ενώ γινόταν κάθε χρόνο αυτή η σύμβαση; Και μετά λέει ο κ. Μητσοτάκης ότι το «πάρτι» τελειώνει. Μα, το «πάρτι» κορυφώθηκε τώρα.

Όταν ήταν στο Υπουργείο Αθλητισμού ο κ. Αυγενάκης, που σηκώθηκε, ήταν μια εταιρεία εκεί η ExPro που έπαιρνε όλον τον μηχανοκίνητο αθλητισμό για την προβολή, η οποία έπαιρνε δουλειές και από το Υπουργείο Αγροτικής Ανάπτυξης. Σας το είχα ρωτήσει, κύριε Τσιάρα, τα τρακτέρ είναι ράλι; Αν θέλει, ας απαντήσει ο κ. Αυγενάκης, που αποχωρεί από την Αίθουσα.

Έρχομαι στο θέμα του εμβολιασμού, για να κλείσω με αυτό, να μην υπερθεματίσω και άλλο, γιατί δεν κλείνει ο αγροτικός και κτηνοτροφικός τομέας, είναι μεγάλη αμαρτία. Έγιναν λάθη και συνεχίζουν. Ακούστε τώρα, να το πείτε στον κ. Κέλλα αυτό, για να μας απαντήσει, γιατί ακούει κάτι κτηνιάτρους που λένε να μην πάμε σε εμβολιασμό, να πάμε σε θανάτωση.

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε με αυτό.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω με αυτό, κύριε Πρόεδρε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είστε υπέρ των εμβολιασμών;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ένα λεπτό, δεν το λέω εγώ. Το λέει η Ευρωπαϊκή Ένωση. Γιατρός είστε, αλλά δεν είστε κτηνίατρος, ένα λεπτό.

Υπάρχει Κανονισμός, ο 687/2020. Υπάρχει η Ευρωπαϊκή Επιτροπή Ευζωίας των Ζώων, η DG Sante; Τι λένε αυτοί; Υπάρχουν προτάσεις από είκοσι τέσσερις χώρες, «πάτε σε μαζικό εμβολιασμό προληπτικό». Εγώ το λέω;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ποια ευρωπαϊκή χώρα κάνει εμβολιασμό;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δεν έκαναν μαζικό εμβολιασμό άλλες χώρες;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, για την ευλογιά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Την ευλογιά λοιπόν τη χαρακτηρίζετε ζωογόνο Τύπου Α, επικίνδυνη, το δέχομαι.

Λέει η συγκεκριμένη Ευρωπαϊκή Επιτροπή ότι θα είναι καταστροφή για τον κτηνοτροφικό τομέα, και είναι αυτή την ώρα. Και εγώ σας λέω, να σκέφτω λίγο πονηρά, εάν πάει ο έλεγχος για το ζωικό κεφάλαιο από επιθεωρητές της Ευρωπαϊκής Ένωσης τον Σεπτέμβριο για να ελέγξει το σκάνδαλο του ΟΠΕΚΕΠΕ και θα του πει του άλλου «πού είναι τα χίλια πρόβατα;» ξέρετε τι ωραία θα πει αυτός «τα έθαψα ζωντανά γιατί είχαν ευλογιά»; Μια χαρά τα κουκουλώνουμε τα στοιχεία του ΟΠΕΚΕΠΕ. Γιατί όμως;

Εγώ το αφήνω αυτό, άντε να μην σκεφτώ έτσι πονηρά. Εδώ υπάρχει εντολή ότι μπορεί να γίνει εμβολιασμός. Είκοσι τέσσερις χώρες γιατί το έχουν ψηφίσει αυτό; Λένε ότι άμα γίνει εμβολιασμός δεν δέχονται φέτα οι Ηνωμένες Πολιτείες. Μα, αν παστεριωθεί το γάλα, και οι Ηνωμένες Πολιτείες δέχονται. Γιατί αυτό που κάνετε τώρα εσείς θανατώνετε κοπάδια, διαλύετε όλο το τμήμα των ζωοτροφών. Ο νομός μου εμένα δεν μπορεί να στείλει ζωοτροφές στη Μυτιλήνη, που έκλεισε μια μεγάλη συμφωνία με το καράβι του Σαββάτου για τριφύλλια, χωρίς να έχει βρεθεί ακόμη θετικό κρούσμα από τον δειγματοληπτικό έλεγχο.

Αλλά πείτε μου, κύριε Τσιάρα, τότε γιατί υπάρχει αυτή οδηγία από τις 16 Μαΐου του 2025, άρθρο 12, γιατί εγώ θέλω να μιλάω με στοιχεία και αποφάσεις, Κανονισμός 687/2020, που μιλάει για εμβολιασμό; Γιατί προχωράτε στην εύκολη λύση και θανατώνετε τα κοπάδια;

Και κλείνω με αυτό. Στις Σέρρες σε ακτίνα 20 χιλιομέτρων πρέπει να ελεγχθούν εβδομήντα πέντε χωριά. Αυτό σημαίνει εξακόσιες κτηνοτροφικές μονάδες να γίνει απολύμανση. Οι στολές που έχει η Περιφερειακή Ενότητα Σερρών είναι τριακόσιες. Οι μονάδες είναι εξακόσιες. Έχει τις μισές και είναι μιας χρήσης. Οι δε κτηνίατροι, που πρέπει να ελέγξουν και να απολυμάνουν εξακόσιες κτηνοτροφικές μονάδες, είναι έξι στον αριθμό. Πείτε μου λοιπόν, μπορεί να γίνει απολύμανση με αυτή την οργάνωση;

Αλλά ρωτώ. Απαντήστε λοιπόν υπεύθυνα και πείτε ότι προχωράμε σε θανάτωση ζώων, τα σκοτώνουμε και τα θάβουμε ζωντανά και δεν τα εμβολιάζουμε για την ευλογιά. Να δούμε τι έχουν να σας απαντήσουν οι κτηνοτρόφοι που τους καταστρέφετε.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Σε αυτήν την ερώτηση ο Υπουργός μπορεί να απαντήσει στον κοινοβουλευτικό έλεγχο.

Ολοκληρώνουμε τον πρώτο κύκλο των ομιλητών με τον ανεξάρτητο Βουλευτή κ. Φλώρο.

Παρακαλώ, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα ναι μεν η συζήτηση αφορά τη σύσταση εξεταστικής επιτροπής για το τεράστιο φαγοπότι που έχει συμβεί στον ΟΠΕΚΕΠΕ, όμως η αλήθεια είναι πως συζητάμε για το δικαίωμα του ελληνικού λαού να ξέρει πού πήγαν τα λεφτά του. Συζητάμε για την ευθύνη του κράτους απέναντι στους πολίτες και συζητάμε, επιτέλους, για ένα από τα μεγαλύτερα σκάνδαλα διαχείρισης ευρωπαϊκών πόρων.

Η Βουλή έχει όχι μόνο το δικαίωμα, αλλά το χρέος να διερευνά τέτοιες υποθέσεις και όταν για περισσότερα από είκοσι χρόνια εκατομμύρια ευρώ σε Κοινοτικές ενισχύσεις φεύγουν από τα δημόσια ταμεία και καταλήγουν κατά τεκμήριο σε φαντάσματα, ημέτερους και κυκλώματα, τότε το να συσταθεί μια εξεταστική επιτροπή είναι το αυτονόητο, για να απαντήσει σε τέσσερα πάρα πολύ απλά ερωτήματα: ποιος έφαγε, ποιος έκλεψε, ποιος κάλυψε και τελικά ποιος πλήρωσε. Η απάντηση στο τελευταίο, φυσικά, είναι πανεύκολη. Αυτός που πάντα την πληρώνει είναι ο Έλληνας πολίτης, ο Έλληνας φορολογούμενος και στην προκειμένη ο Έλληνας αγρότης. Γιατί ενώ οι πραγματικοί παραγωγοί στραγγαλίζονταν από τη γραφειοκρατία και την αδικία -και πάλεψαν πραγματικά με μόχθο και ιδρώτα γιατί δεν είχαν μπάρμπα στην Κορώνη, στην προκειμένη στην Άνω Μεσαρά- τα χρήματα πήγαιναν αλλού.

Από τη Συνθήκη του Μάαστριχτ το 1992 όλες οι κυβερνήσεις εκμεταλλεύτηκαν τις επιδοτήσεις για να χτίσουν κομματικούς στρατούς, αφήνοντας τους μικρούς αγρότες να παλεύουν για ψίχουλα, αφού η Κοινή Αγροτική Πολιτική της Ευρωπαϊκής Ένωσης, που τότε μας παρουσιάστηκε ως σωτηρία για τον πρωτογενή τομέα, μετατράπηκε τελικά στο απόλυτο εργαλείο διαφθοράς και πελατειακών σχέσεων.

Η κατάθεση του Σημανδράκου αποκαλύπτει την ύπαρξη ενός διαχρονικού μηχανισμού απάτης με πληρωμές χωρίς νόμιμες προϋποθέσεις και ψευδείς δηλώσεις κυρίως από συγκεκριμένες γεωγραφικές περιοχές. Δεν κατονομάζει πολιτικά πρόσωπα, περιγράφει όμως με ακρίβεια ένα σύστημα ατιμωρησίας που λειτουργούσε εδώ και χρόνια.

Κι έρχεστε τώρα ως Κυβέρνηση, με πρόταση για Εξεταστική Επιτροπή, να ανακαλύψουμε όλοι εδώ μέσα μαζί την Αμερική, να διερευνήσουμε από το 1998 μέχρι σήμερα. Πολύ ωραία, εγώ συμφωνώ, γιατί θέλω να εξετάσουμε και να ξεκινήσουμε από όλες τις κυβερνήσεις, όπως για παράδειγμα από το ΠΑΣΟΚ που έβαλαν τα θεμέλια αυτής της «παράγκας». Πώς αλλιώς να την πω; Διότι «παράγκα» είναι αυτό που συνέβη.

**ΔΗΜΗΤΡΙΟΣ ΜΠΙΑΓΚΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΦΛΩΡΟΣ:** Παράγκα είναι.

Να περάσουμε μετά και στις κυβερνήσεις Νέας Δημοκρατίας και ΣΥΡΙΖΑ που την εδραίωσαν και την συντήρησαν αυτή την κατάσταση και να τα πούμε όλα. Διότι εδώ αρχίζουν τα δύσκολα και θα πρέπει να μάθουμε ποιοι γνώριζαν, ποιοι υπέγραφαν, ποιοι παρακολουθούσαν τις καταγγελίες και ενδεχομένως έκαναν τα στραβά μάτια και ποιοι έστησαν, αλλά κυρίως, ποιοι απέκρυψαν πολλαπλές δηλώσεις για ίδια αγροτεμάχια και επιδοτήσεις, ακόμη και σε στρατόπεδα.

Στο τέλος του 2021 καταγράφηκαν καταγγελίες για χίλια τριακόσια ΑΦΜ και 32 εκατομμύρια ευρώ χορήγηση παράνομων ενισχύσεων. Στην Κρήτη εντοπίστηκε το 80% των υποθέσεων με ψευδείς δηλώσεις. Δεν ήταν ατομικά λάθη αυτά, ήταν καθεστώς. Έχουν γραφτεί όλα αυτά, έχουν ειπωθεί, έχουν επιβεβαιωθεί.

Δεν μπορεί λοιπόν, για παράδειγμα το ΠΑΣΟΚ τώρα, να μιλάει για ηθική, όταν πρωτοστάτησε στο πακέτο Χατζηγάκη που κατασκευάστηκαν οι μηχανισμοί, που μοίραζαν λεφτά δεξιά και αριστερά, χωρίς κανέναν έλεγχο.

Δεν μπορεί επίσης, να μιλάει ο ΣΥΡΙΖΑ που επί πέντε χρόνια όχι απλώς δεν καθάρισε το πεδίο, αντ’ αυτού λάβαμε και τα πορίσματα από την Ευρώπη που έλεγαν ότι υπήρχε κίνδυνος υψηλής απάτης και η απάντηση που παίρναμε ήταν «Εντάξει, θα δούμε.».

Φυσικά, ευθύνες έχετε και εσείς στη Νέα Δημοκρατία, κυρίως για την περίοδο ’19 και έπειτα, γιατί οι καταγγελίες είχαν ήδη φτάσει. Οι έρευνες είχαν ήδη ξεκινήσει, αλλά μέχρι να βγουν τα στοιχεία, οι περισσότεροι είχαν ήδη εξαφανιστεί. Άρα λοιπόν, να γίνει η Εξεταστική Επιτροπή. Όμως αληθινή, όχι παρωδία και να φτάσουμε μέχρι τέλους, να δημευτούν οι περιουσίες όσων αποδειχθεί ότι πλούτισαν από παράνομες επιδοτήσεις, να ασκηθούν ποινικές διώξεις όπου στοιχειοθετείται απάτη ή σύσταση εγκληματικής οργάνωσης και φυσικά, να επιστραφούν τα χρήματα τόσο στο Ελληνικό Δημόσιο όσο και στην Ευρωπαϊκή Ένωση.

Και επειδή ανέφερα τώρα την Ευρωπαϊκή Ένωση, αύριο έχουμε και τη συζήτηση επί των προτάσεων Προανακριτικής του ΠΑΣΟΚ και του ΣΥΡΙΖΑ που στέκονται στο διαβιβαστικό μεν από την Ευρωπαία Εισαγγελέα, όμως, εγώ προσωπικά πιστεύω ότι στην προκειμένη ψάχνουμε το εξιλαστήριο θύμα και στην προκειμένη εννοώ το Μάκη Βορίδη. Θα σταθώ λίγο σε αυτό, γιατί όλοι μας από την πρώτη στιγμή, όπως και σήμερα, με αυτό το πρόσωπο ασχοληθήκαμε. Και εγώ προσωπικά, πραγματικά, αφιέρωσα όλο τον περασμένο μήνα να διαβάζω τη δικογραφία, να καταλάβω τελικά τι είναι αυτή η τεχνική λύση, τι λέει στην κατάθεσή του ο Βάρρας και αν υπάρχουν τελικά ποινικές ευθύνες και αν αυτές φτάνουν σε πρώην Υπουργούς.

Θα τα πάρουμε με τη σειρά να πω πρώτα τι είναι η τεχνική λύση να καταλάβει περισσότερο ο κόσμος. Αρκετοί από εμάς γνωρίζουμε.

Η τεχνική λύση ουσιαστικά λειτούργησε ως ένα εργαλείο, προκειμένου να καλύψει ως διοικητική πράξη την έλλειψη των στρεμμάτων βοσκοτόπου κάθε χωρικής ενότητας και να κατανείμει διαθέσιμους βοσκότοπους από περιοχές με περίσσεια σε περιοχές με έλλειψη και επί της ουσίας καλυπτόταν η απαίτηση σε βοσκότοπο, προκειμένου να ενεργοποιηθούν τα δικαιώματα και να πληρωθούν οι κτηνοτρόφοι. Εφαρμόζονται από το 2015, από όλες οι διοικήσεις του ΟΠΕΚΕΠΕ, ανεξαρτήτως κυβέρνησης, με γνώση της Ευρωπαϊκής Επιτροπής. Ισχύει μέχρι σήμερα που μιλάμε. Αν αυτή δεν εφαρμοζόταν, θα είχε ως αποτέλεσμα χιλιάδες αγρότες να μην λαμβάνουν επιδοτήσεις.

Ως προς το αν αυτή είναι νόμιμη, θα αναφέρω απλώς ότι ο πρώην Υπουργός του ΣΥΡΙΖΑ, ο κ. Αραχωβίτης, βγήκε πρόσφατα στο ραδιόφωνο στα «Παραπολιτικά» στην κ. Λυμπεράκη και είπε ότι ορθώς υπεγράφη τεχνική λύση, όπως ζήτησε τότε ο Καπρέλης, ο Πρόεδρος του ΟΠΕΚΕΠΕ που είχε οριστεί επί ΣΥΡΙΖΑ και πως η Ευρωπαία Εισαγγελέας δεν διερευνά τη νομιμότητα της τεχνικής λύσης.

Το ίδιο βέβαια, λέτε και εσείς συνάδελφοι από το ΠΑΣΟΚ, που το Γραφείο Τύπου σας, πριν μια βδομάδα ακριβώς, 22 του μήνα -29 έχουμε σήμερα- είπε το εξής για την περίπτωση Τζεδάκη: Η τεχνική λύση προβλέπει την αυτόματη από το σύστημα κατανομή βοσκοτόπων, κάτι που γίνεται νόμιμα για χιλιάδες έντιμους κτηνοτρόφους.

Εδώ είναι η ανακοίνωση σας, την καταθέτω στα Πρακτικά.

(Στο σημείο αυτό ο Βουλευτής κ. Κωνσταντίνος Φλώρος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι λέει τώρα στην κατάθεσή του ο Βάρρας για την Ευρωπαία Εισαγγελέα; Λέει ότι υπήρξε εισήγηση του Καπρέλη στον Βορίδη και θεωρεί ότι ο Καπρέλης μάλλον παγίδευσε τον Υπουργό, ο οποίος μόλις είχε αναλάβει πριν περίπου ένα δίμηνο, τρίμηνο, κάπου εκεί. Ότι δηλαδή ερχόμαστε και λέμε σήμερα ότι ο χ, ψ πρώην Υπουργός δύο τριών μηνών ένωσε τον οποιοδήποτε εγκληματικό του δόλο με το δόλο απιστίας του Καπρέλη, τον οποίο είχε συναντήσει δύο φορές, ο οποίος ήταν στον ΣΥΡΙΖΑ και αποφάσισαν μαζί, από κοινού, να ζημιώσουν την περιουσία του Δημοσίου. Εγώ προσωπικά δεν έχω να σχολιάσω κάτι άλλο πάνω σε αυτό.

Πάω τώρα στο κομμάτι της παραίτησής του που ζητήθηκε από τον Υπουργό, όπου σύμφωνα πάντα με τα όσα έχει καταθέσει, λέει: Θεωρώ -θεωρεί, δεν είναι σίγουρος- ότι οι λόγοι που ζητήθηκε η παραίτησή του, είναι επειδή μεριμνούσα αποκλειστικά για τα συμφέροντα του ΟΠΕΚΕΠΕ, των αγροτών, τη νομιμότητα και τη διαφάνεια των διαδικασιών. Επειδή έδωσα εντολές ελέγχων και για τις ενισχύσεις που δίνονταν χωρίς νόμιμες προϋποθέσεις. Όλα αυτά ενόχλησαν και προκάλεσαν τις έντονες αντιδράσεις ενός συστήματος, τόσο εντός όσο και εκτός του ΟΠΕΚΕΠΕ, που ήλεγχε τον Οργανισμό και επιδίωκε την απομάκρυνσή μου.

Ναι, αλλά σε ερώτηση του Στραβελάκη για το αν είχε κοινοποιήσει τις επιστολές για τις παρατυπίες αυτές στον Υπουργό είπε: Όχι, διότι έκρινα ότι είναι ανεξάρτητος Οργανισμός και είναι θεσμικό το θέμα, άρα ουσιαστικά να λυθεί εσωτερικά.

Εγώ δεν διαφωνώ σε αυτό, στο να λυθεί κάτι εσωτερικά. Οπότε αυτό που εγώ αντιλαμβάνομαι είναι ότι ο Βορίδης ως Υπουργός λειτούργησε εντός των νόμιμων αρμοδιοτήτων και εφάρμοσε ουσιαστικά κάτι που ίσχυε από το 2015 μέχρι και σήμερα και άρα, δεν υπάρχει κάποια ποινική ευθύνη. Ποινικές ευθύνες έχουν σίγουρα αυτοί που διετέλεσαν σε διοικητικές θέσεις και με τις πράξεις τους επέτρεψαν ή και συμμετείχαν σε αυτό το φαγοπότι του ΟΠΕΚΕΠΕ, όπως διαβάσαμε για παράδειγμα σε συνομιλία Κοροβέση - Μελά. Μιλάμε για τον Γενικό Γραμματέα του ΟΠΕΚΕΠΕ και τον Πρόεδρο. Λέει ο Κοροβέσης στον Μελά: Κάθεσαι τώρα να πούμε εσύ στην καρέκλα σου και ήρθαν 30 χιλιάρικα; Πω πω, σε λυπάμαι τώρα που σε ακούω.

Εμείς λυπόμαστε γι’ αυτά που ακούμε και ο ελληνικός λαός. Στην τσέπη όμως τα 30 χιλιάρικα.

Κυρίες και κύριοι συνάδελφοι, ο ελληνικός λαός δεν αναζητά εξιλαστήρια θύματα. Αφενός αναζητά τους πραγματικούς υπεύθυνους, τους ηθικούς αυτουργούς μιας διαχρονικής απάτης και αφετέρου όσους επωφελήθηκαν από αυτή την απάτη, οι οποίοι πρέπει να επιστρέψουν τα κλεμμένα, να τιμωρηθούν και να λογοδοτήσουν δημόσια και παραδειγματικά, όπως αρμόζει σε όσους πρόδωσαν το δημόσιο συμφέρον. Έτσι επιτέλους, θα ικανοποιηθεί το κοινό περί δικαίου αίσθημα, το οποίο τόσο έχει κακοποιηθεί τα τελευταία χρόνια.

Θα πρέπει ως Κυβέρνηση να αντιμετωπίσετε επιτέλους τη ρίζα του προβλήματος. Να δείτε επίσης ότι η ΚΑΠ έγινε παγίδα εξάρτησης και διαφθοράς και ότι οι ευθύνες δεν περιορίζονται απλώς σε έναν οργανισμό, σε «χασάπηδες», «φραπέδες», «φρέντο εσπρέσο» και «σουβλατζήδες». Είναι βαθύτερο. Είναι το σύστημα που επιτρέπει σε κάποιους να επωφελούνται από επιδοτήσεις, ενώ οι μικροί αγρότες υποφέρουν και αυτό πρέπει να αλλάξει.

Διότι όταν κάποιος χρωστά για παράδειγμα στην εφορία 300 ευρώ, εκεί του δεσμεύουν τον λογαριασμό. Αυτοί που μοίραζαν εκατομμύρια, θα συνεχίσουν να το παίζουν παράγοντες;

Όταν, λοιπόν, ένα σύστημα επαναλαμβάνει επί χρόνια τα ίδια -εντός εισαγωγικών- «λάθη» προς όφελος των ίδιων προσώπων, δεν λέγεται σε καμία περίπτωση, αστοχία. Λέγεται μηχανισμός και αν είναι μηχανισμός, πρέπει να αποδομηθεί. Αν σήμερα δεν μπορούμε να συμφωνήσουμε ούτε στα αυτονόητα, δηλαδή στο ότι τα κλεμμένα πρέπει να επιστραφούν και οι ένοχοι πρέπει να λογοδοτήσουν, τότε, με συγχωρείτε, αλλά ας το κλείσουμε το μαγαζί, να πάμε στα σπίτια μας, να τελειώνουμε, να γλυτώσει και ο ελληνικός λαός.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Γενικός Γραμματέας της Κοινοβουλευτικής Ομάδας του Κομμουνιστικού Κόμματος Ελλάδος, ο κ. Κουτσούμπας.

Παρακαλώ, κύριε Κουτσούμπα, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, κύριοι της Κυβέρνησης, μπορείτε να φέρετε όσες εξεταστικές «πλυντήριο» θέλετε και να τις ψηφίσετε, προσπαθώντας να υπεκφύγετε των ευθυνών σας, να αγνοήσετε και να διαγράψετε τη δικογραφία, κάτι που βέβαια, συνιστά έμμεση ομολογία ενοχής.

Όμως, ό,τι και να κάνετε, το σκάνδαλο του ΟΠΕΚΕΠΕ έχει φαρδιά πλατιά την υπογραφή σας. Μπορείτε ακόμα να ξεκινήσετε τη διερεύνηση από τον καιρό του Νώε. Το μόνο που θα καταφέρετε, όμως, είναι να επιβεβαιώσετε ότι το έδαφος για να μπορέσει τελικά να αναπτυχθεί, κυρίως επί των δικών σας συνόρων, όλη αυτή η δυσώδης βιομηχανία συστηματικών παρανομιών, ρουσφετιών, πελατειακών σχέσεων και εξαγοράς, στρώθηκε πάνω στην πολιτική της ΚΑΠ της Ευρωπαϊκής Ένωσης, την οποία εφάρμοσαν όλες οι κυβερνήσεις.

Δεν είναι βέβαια, εξ όσων θυμόμαστε, η πρώτη φορά που κυβερνά η Νέα Δημοκρατία αυτό τον τόπο, αν και αυτή τη φορά το έχετε απογειώσει και στα σκάνδαλα και όχι μόνο. Ούτε είναι αυτή η πρώτη Κυβέρνηση στην οποία συμμετέχει ο κ. Μητσοτάκης. Ούτε φυσικά είναι η πρώτη που στηρίζετε ως κυβερνητικός, κύριε Μητσοτάκη, Βουλευτής.

Το διευκρινίζω επειδή έχετε αρχίσει τώρα τελευταία τα καρφιά στις προηγούμενες κυβερνήσεις της Νέας Δημοκρατίας. Δικό σας πρόβλημα είναι αυτό βέβαια και δεν μας αφορά καθόλου. Όμως, μη φαντάζεστε ότι θα σας εξαιρέσουμε από την απόδοση των ευθυνών για όσα έκαναν αυτές. Μέρος τους ήσασταν και εσείς ο ίδιος.

Θα επιβεβαιώσετε, επίσης, ότι η Κυβέρνησή σας γνώριζε πολύ καλά, εφόσον δεν είναι τωρινή, τους δρόμους της διαφθοράς με τα βοσκοτόπια, με το εθνικό απόθεμα, με την τεχνική λύση και της ψηφοθηρίας που είχαν ανοίξει οι πολιτικές επιλογές των κυβερνήσεων σε ό,τι αφορά τη χορήγηση των επιδοτήσεων μέσω του ΟΠΕΚΕΠΕ. Άρα, καμία δικαιολογία του στυλ «δεν προλάβαμε να τα διορθώσουμε» δεν ευσταθεί εδώ.

Σταματήστε πια την κοροϊδία και την υποτίμηση της νοημοσύνης του κόσμου. Κανείς δεν σας εγκαλεί για κάτι που δεν προλάβατε να κάνετε, αλλά γι’ αυτά που προλάβατε πολύ καλά να κάνετε. Όλα αυτά που περιγράφει η δικογραφία των τριών χιλιάδων σελίδων, που διαβιβάστηκε σ’ αυτήν εδώ τη Βουλή, είναι αυτά ακριβώς που κάνανε οι Υπουργοί σας, οι άνθρωποι σας στα Υπουργεία, στον ΟΠΕΚΕΠΕ, οι γαλάζιοι αγροτοσυνδικαλιστές και αποκαλύπτουν ότι η Κυβέρνησή σας φέρνει ακέραια την ευθύνη για το σκάνδαλο. Αποκαλύπτουν ότι γνωρίζατε από την πρώτη στιγμή τι συμβαίνει και για αυτό αλλάζατε συνεχώς τις διοικήσεις του ΟΠΕΚΕΠΕ με προφανή στόχο να κουκουλώσετε το σκάνδαλο και να συνεχίζει η ρεμούλα να πηγαίνει σύννεφο.

Γι’ αυτό η πρότασή σας για Εξεταστική Επιτροπή, που συζητάμε σήμερα, είναι στοιχείο της συγκάλυψης του σκανδάλου, όχι μόνο επειδή τη χρησιμοποιείται ως άλλοθι για να απορρίψετε το αυτονόητο, που πρέπει να γίνει, εφόσον έχει έρθει στη Βουλή με ονόματα Υπουργών και με συγκεκριμένα στοιχεία, δηλαδή να συγκροτηθεί Προανακριτική Επιτροπή, όπως προβλέπει η αναλυτική και εμπεριστατωμένη πρόταση που έχει καταθέσει το ΚΚΕ, αλλά και για το ίδιο το περιεχόμενο που προσδίδετε σε αυτήν την Εξεταστική με την πρότασή σας. Δηλαδή, ότι θα μαζευτούμε -λες και είμαστε κανένας φιλολογικός όμιλος εδώ μέσα- για να διερευνήσουμε ένα φαινόμενο, που αφορά γενικά και αόριστα διαχρονικές παθογένειες, ένα φαινόμενο διακομματικό και κοινωνικό και το οποίο οφείλεται κυρίως σε κάποιες τεχνικές δυσλειτουργίες στον τρόπο που γίνονταν οι πληρωμές, τις οποίες κάποιοι εκμεταλλεύτηκαν και όλο αυτό οδήγησε σε πρόστιμα από την Ευρωπαϊκή Ένωση στην Ελλάδα. Τι ωραία και βολικά όλα αυτά για εσάς!

Πρόκειται για τη γνωστή λογική αυτής της Κυβέρνησης, πάντα κάποιοι άλλοι φταίνε. Όλα είναι διαχρονικές παθογένειες και εξωγενείς παράγοντες. Και εσείς πάντα κάνετε ό,τι μπορείτε για να τα αντιμετωπίσετε, για να τα διορθώσετε. Αλλά πού να τα προλάβετε όλα; Άνθρωποι είστε και εσείς. Να σας λυπηθούμε κιόλας!

Από την ακρίβεια μέχρι τις φωτιές, που τις δύο τελευταίες μέρες έφτασαν πάλι στα όρια των αστικών ιστών και από τα Τέμπη μέχρι τον ΟΠΕΚΕΠΕ, παντού είστε αρνητές των δικών σας ευθυνών. Το σκάνδαλο του ΟΠΕΚΕΠΕ δεν είναι κυρίως ζήτημα των προστίμων όμως, ούτε κακών διασταυρώσεων και λειτουργικότητας, όπως προκλητικά λέτε. Αυτά αν θέλατε, θα τα είχατε λύσει. Ήταν συνειδητή τακτική εξαγοράς, την οποία βέβαια την υλοποιούσαν οι διάφοροι κολαούζοι σας με το αζημίωτο, για να φτιάξετε ένα στρατό υποστηρικτών της Κυβέρνησής σας, αλλά και υπερασπιστών της ΚΑΠ της Ευρωπαϊκής Ένωσης μέσα στους αγρότες. Εδώ συνίσταται και η διαχρονικότητά του, η οποία καθόλου δεν σας ξεπλένει. Αντίθετα, υπογραμμίζει τις ευθύνες σας.

Φτιάχνατε και μέσω αυτών των παρανομιών σας ένα στρατό πολεμίων των αγώνων του οργανωμένου κινήματος των βιοπαλαιστών αγροτών, οι οποίοι αγώνες διαχρονικά, αφού σας αρέσει και η λέξη, έχουν στην προμετωπίδα των αιτημάτων τους να καταργηθούν τα κριτήρια της ΚΑΠ, που αποσυνδέουν την επιδότηση από την παραγωγή. Και χωρίς αυτά τα κριτήρια είναι αδιαμφισβήτητο γεγονός ότι τίποτα από όλα αυτά που περιγράφει η δικογραφία δεν θα μπορούσε να γίνει.

Καμία, όμως, κυβέρνηση δεν άκουσε τους αγωνιζόμενους αγρότες. Αντίθετα, τους λοιδορούσατε, τους καταστέλλατε κάθε φορά που έβγαιναν στους δρόμους τους, στέλνατε στα αγροτοδικεία, ακριβώς γιατί υλοποιούσατε τις κατευθύνσεις της Ευρωπαϊκής Ένωσης, που βολεύουν μόνο τους μεγάλους ιδιοκτήτες γης και τους μεγάλους μονοπωλιακούς ομίλους, όπως θα εξηγήσω και στη συνέχεια. Και όλα αυτά τα ντύνατε με τη μάσκα της νομιμοφάνειας.

Στο ίδιο αποσκοπούσε και η συμμετοχή διαφόρων εκπροσώπων ιδιωτικών εταιρειών, κοινοπραξιών, μονοπωλίων, που με αποφάσεις των κυβερνήσεων μοιράζονται τη λεία των πληροφοριακών συστημάτων του ΟΠΕΚΕΠΕ, χρησιμοποιώντας και εταιρείες δορυφόρους, συγκεκριμένα κέντρα υποβολής δηλώσεων, που αξιοποιούσαν την πρόσβαση σε πληροφόρηση σχετικά με τις επιλέξιμες εκτάσεις κ.ο.κ..

Με άλλα λόγια τα χρήματα, που πήραν παράνομα όσοι από τους δικούς σας αγρότες τα πήραν, ήταν τα τριάντα αργύρια για να τους κλείσετε το στόμα και να υλοποιηθεί απρόσκοπτα η πολιτική σας, που μακροπρόθεσμα καταστρέφει τη φτωχή αγροτιά και θα καταστρέψει τελικά και τους ίδιους. Ο καθένας, όμως, σ’ αυτή τη ζωή είναι υπεύθυνος για τη στάση και τις πράξεις του.

Γι’ αυτό για το σκάνδαλο του ΟΠΕΚΕΠΕ πρέπει να πληρώσουν αυτοί που τα έφαγαν και να πάνε φυλακή αυτοί που τους τα έδιναν, όπως και αυτοί που κάλυπταν αυτούς που τα έδιναν. Και να μην τολμήσετε να τα φορτώσετε ούτε σε όλους τους αγρότες μέσω περικοπής των επιδοτήσεων ούτε σε όλο τον ελληνικό λαό μέσω πληρωμής των προστίμων από τον κρατικό προϋπολογισμό ούτε να τολμήσετε να αμνηστεύσετε επί της ουσίας τους Υπουργούς σας στην αυριανή ψηφοφορία, κρυπτόμενοι πίσω από αυτήν την εξεταστική «μούφα», που προτείνετε σήμερα και στην οποία, φυσικά, θα αξιοποιήσετε και αυτήν τη φορά την πλειοψηφία που διαθέτετε για να ελέγξετε τη λειτουργία της. Θα φτιάξετε πάλι μόνοι σας ένα πόρισμα, που δεν θα εντοπίζει καμία ποινική ευθύνη, αλλά θα ξεπλένει και τις πραγματικές πολιτικές ευθύνες και μετά θα το ψηφίσετε πάλι μόνοι σας εδώ μέσα στην Ολομέλεια και ούτε γάτα ούτε ζημιά.

Επειδή, λοιπόν, η συγκάλυψη από μεριάς της Κυβέρνησης της Νέας Δημοκρατίας δεν αφορά μόνο τις μεθοδεύσεις της, αλλά και το τι θα ερευνήσει αυτή η Εξεταστική είναι προβληματική και η στάση κομμάτων, που θα την υπερψηφίσουν ή και κομμάτων που λένε ότι θα ψηφίσουν την πρόταση της Νέας Δημοκρατίας αν και αυτή δεχτεί την πρότασή τους για προανακριτική.

Και το λέμε αυτό, ξεκαθαρίζοντας ότι εμείς δεν είμαστε γενικά και αόριστα ενάντια στις εξεταστικές επιτροπές, αν και γνωρίζουμε τα δεδομένα όριά τους. Άλλωστε και εμείς έχουμε προτείνει εξεταστικές, όπως για παράδειγμα αυτή για το έγκλημα των Τεμπών. Εκείνη η πρότασή μας, όμως, κατατέθηκε, ενώ δεν είχε ακόμα έρθει η δικογραφία στη Βουλή για το κυρίως έγκλημα, δηλαδή για τους πενήντα επτά θανάτους συνανθρώπων μας, παρά μόνο ένα πόρισμα της Ευρωπαίας Εισαγγελέως για την οικονομική ζημιά της Ευρωπαϊκής Ένωσης από τη μη υλοποίηση των συμβάσεων. Άρα, ήταν χρήσιμο και αναγκαίο να αναζητηθούν περισσότερα στοιχεία για εκείνο το έγκλημα. Είναι σαφές ότι σήμερα έχουμε μπροστά μας μια εντελώς διαφορετική κατάσταση.

Κυρίες και κύριοι, ο ελληνικός λαός πρέπει να ξέρει ότι η μεγάλη κομπίνα στην υπόθεση που συζητάμε και την οποία κανένα άλλο κόμμα δεν αγγίζει είναι το ίδιο το καθεστώς των αγροτικών επιδοτήσεων της ΚΑΠ, καθεστώς που σχεδιάζεται και υλοποιείται με κριτήριο το πώς θα εντείνεται η καταλήστευση του βιοπαλαιστή αγρότη από βιομηχανικά, εμπορικά, τραπεζικά μονοπώλια μέσω των χαμηλών τιμών, που αυτά επιβάλλουν στα γεωργικά και τα κτηνοτροφικά προϊόντα, μέσω της πώλησης πανάκριβων λιπασμάτων, φυτοφαρμάκων, μέσω των ληστρικών επιτοκίων δανεισμού και τόσα άλλα. Αυτός είναι ο περιβόητος δρόμος της ΚΑΠ, που συναποφασίζεται και υλοποιείται από όλες τις κυβερνήσεις όσων συμμετείχατε σε αυτές μέχρι σήμερα με κριτήριο και πάλι τα κέρδη.

Έτσι, με την Αναθεώρηση της ΚΑΠ το 2003, σταδιακά κυριάρχησαν οι αποσυνδεδεμένες από την παραγωγή λεγόμενες άμεσες εισοδηματικές ενισχύσεις, οι οποίες από το 2013 και μετά αντικατέστησαν πλήρως τις συνδεδεμένες ενισχύσεις, δηλαδή η ίδια η ΚΑΠ έσπρωξε προς την κατεύθυνση της πλήρους αποσύνδεσης της επιδότησης από την πραγματική παραγωγή και το ζωικό κεφάλαιο, δίνοντας προτεραιότητα και ευνοώντας τους μεγαλοϊδιοκτήτες γης, ανεξάρτητα από το αν παράγουν ή όχι, έναντι της πλειοψηφίας των βιοπαλαιστών αγροτών και κτηνοτρόφων που σπρώχνονταν έτσι γρηγορότερα προς το ξεκλήρισμα και την εξαφάνιση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Στη συνέχεια η απόφαση της Ευρωπαϊκής Ένωσης να αποκλείσει από την έννοια του επιλέξιμου βοσκοτόπου εκτάσεις με ξυλώδη φυτά ή θάμνους, τους λεγόμενους μεσογειακού τύπου βοσκότοπους, μη λαμβάνοντας ουσιαστικά υπόψιν το ιδιαίτερο γεωγραφικό ανάγλυφο και τις ιδιαίτερες συνθήκες που επικρατούν στη χώρα, άφηνε ολόκληρες περιφέρειες χωρίς βοσκοτοπικές εκτάσεις, με τον κίνδυνο της περικοπής των επιδοτήσεων στην κτηνοτροφία.

Μάλιστα η Ευρωπαϊκή Επιτροπή, επιμένοντας σε αυτό το χαρακτηριστικό των μόνιμων βοσκοτόπων, επέβαλε πρόστιμο ύψους πάνω από 460 εκατομμύρια ευρώ λόγω κυρίως αδυναμιών στον ορισμό των επιλέξιμων μόνιμων βοσκοτόπων. Αυτό το τεχνικά διαμορφωμένο έλλειμμα επιλέξιμων βοσκοτόπων λόγω και της παραπάνω επιμονής της Κομισιόν, οδήγησε για πρώτη φορά και με πρόβλεψη μόνο για εκείνη τη χρονιά, στην κατανομή σε κτηνοτρόφους επιλέξιμων βοσκοτόπων ανάλογα με το ζωικό κεφάλαιο που κατείχαν και η τότε κυβέρνηση τελικά υιοθέτησε την προβληματική λύση, την οποία βεβαίως αποδέχθηκε και η Ευρωπαϊκή Επιτροπή. Τη λεγόμενη αυτή τεχνική λύση υιοθέτησε και επέκτεινε στη συνέχεια και η κυβέρνηση του ΣΥΡΙΖΑ το 2015, με την έγκριση και πάλι της Κομισιόν, σύμφωνα με την οποία η κατανομή επιλέξιμων βοσκοτόπων μπορούσε να γίνεται είτε εντός της περιφέρειας εγκατάστασης του κτηνοτρόφου είτε μεταξύ περιφερειών της ηπειρωτικής Ελλάδας, μια κατανομή εικονική, στα χαρτιά, που δεν είχε σχέση με το πού και αν έβοσκε ο κάθε παραγωγός το κοπάδι του.

Με βάση την τεχνική λύση και το «ξεχείλωμά» της που ακολούθησε τα επόμενα χρόνια μέχρι και σήμερα, καταφέρατε με νομιμοφανή τρόπο και με διαδοχικές αποφάσεις των κυβερνήσεων ΣΥΡΙΖΑ και Νέας Δημοκρατίας παραγωγός από την Κρήτη να βόσκει τα πρόβατά του στα Άγραφα και αυτό παρά το γεγονός ότι από το 2017 η τεχνική λύση θα μπορούσε να είχε καταργηθεί, αφού η Ευρωπαϊκή Ένωση ανασκεύασε τον ορισμό του βοσκότοπου και συμπεριέλαβε ξανά σε αυτόν τις ξυλώδεις εκτάσεις.

Συνεχίζατε όμως να εφαρμόζετε την τεχνική λύση ανελλιπώς μέχρι το 2024. Το γιατί θα είχε ενδιαφέρον να μας το εξηγήσετε, αν και ο ελληνικός λαός νομίζουμε ότι καταλαβαίνει πάρα πολύ καλά, αλλά τέτοια κουμάσια είστε!

Και σα να μην έφτανε αυτό, παίξατε και το σύστημα «εθνικό απόθεμα», δηλαδή τη δυνατότητα που δίνουν οι κατευθύνσεις της Ευρωπαϊκής Ένωσης ώστε να δημιουργείται ένα απόθεμα επιδοτήσεων, προκειμένου να επιδοτούνται νεοεισερχόμενοι αγρότες που ξεκινούν γεωργική δραστηριότητα και εκεί με διάφορες δημιουργικές ερμηνείες της έννοιας της γεωργικής δραστηριότητας φτάσατε στο σημείο να δώσετε τη δυνατότητα σε νέους ή δήθεν νέους αγρότες να ζητήσουν κατανομή δικαιωμάτων πληρωμής ενισχύσεων από το εθνικό απόθεμα, χωρίς να διαθέτουν καθόλου ζώα.

Αυτός ο τρόπος κατανομής του εθνικού αποθέματος τα έτη 2017, 2018 και 2019, σε συνδυασμό με τις διάτρητες και εύκολες στο να προσπεραστούν διαδικασίες ελέγχου του ΟΠΕΚΕΠΕ, αποτέλεσε το βασικότερο κίνητρο για την οργιώδη ανάπτυξη αυτών των φαινομένων που έφτασε κατά τα έτη 2019 έως 2022 σε μια «βιομηχανία» εικονικών μισθωτηρίων και παραχωρητηρίων δήθεν ιδιωτικών βοσκοτόπων. Ουσιαστικά δηλαδή με βάση τους Κανονισμούς της ΚΑΠ και τις εφαρμοστικές εγκυκλίους των κυβερνήσεων, δημιουργήθηκε η δυνατότητα από ένα κοπάδι με συγκεκριμένο αριθμό ζώων να αντλούνται διπλάσιες ή και τριπλάσιες επιδοτήσεις και στη συνέχεια αυτές οι πολλαπλάσιες επιδοτήσεις οδήγησαν στον πλασματικό πολλαπλασιασμό των ζώων που δηλώνονταν.

Ταυτόχρονα βέβαια είχατε τα χέρια σας λυμένα, αφού με την ανοχή των αντίστοιχων οργάνων της Ευρωπαϊκής Ένωσης ουδέποτε καταρτίστηκαν σχέδια βόσκησης για ολόκληρη την επικράτεια, ενώ η διαδικασία ενημέρωσης του γεωχωρικού υποβάθρου του ΟΠΕΚΕΠΕ ήταν τμηματική και χωρίς δημοσιότητα και φυσικά οι επιτόπιοι έλεγχοι που εκτελεί ο ΟΠΕΚΕΠΕ είναι ελάχιστοι λόγω έλλειψης προσωπικού, αλλά και εξαιτίας του διάτρητου πλαισίου της ΚΑΠ που προβλέπει μόνο δειγματοληπτικούς ελέγχους, όπως επίσης και το γεγονός ότι ως αποδεικτικό της κατοχής μιας έκτασης μπορούσε να προσκομίζεται η δήλωση Ε9, η οποία δεν διασταυρωνόταν ως προς την αξιοπιστία της.

Να μη μιλήσουμε για τον τρόπο με τον οποίον μεθοδευόταν ο παροπλισμός ή και η αντεκδίκηση και ο εκφοβισμός με πειθαρχικές διώξεις και άλλες μεθόδους απέναντι σε μια σειρά από υπαλλήλους που απλά έκαναν τη δουλειά τους.

Φτάσατε σε σημείο να καταγράφετε συνομιλία μεταξύ στελέχους της Νέας Δημοκρατίας και τέως Αντιπροέδρου του ΟΠΕΚΕΠΕ με «γαλάζιο» αγροτοσυνδικαλιστή για την περίπτωση ενός ελεγκτή υπαλλήλου που ζήτησε την ενδεδειγμένη σήμανση προβάτων με μπογιά κατά τη διεξαγωγή των ελέγχων. «Όχι, ούτε να τον δείρουμε ούτε τίποτα. Να τον πιάσουμε όμορφα και ευγενικά, να του πούμε «κοίτα το έκανες μία, δεν θα περάσεις όμως καλά»». Τέτοια κουμάσια είστε!

Και έρχεστε μετά και μας παριστάνετε τους υπερασπιστές της ευσυνειδησίας των δημοσίων υπαλλήλων και ότι δήθεν με την αξιολόγηση, με το νέο πειθαρχικό που καταθέσατε στη Βουλή και την άρση της μονιμότητας, θέλετε να επιβραβεύσετε τους ικανούς και ευσυνείδητους και να αντιμετωπίσετε δήθεν τους επίορκους και ακατάλληλους. Ποιοι; Εσείς, οι πρώτοι διδάξαντες της λοβιτούρας, της κομπίνας, της παρανομίας! Γελάει ο κόσμος!

Σιγή νεκροταφείου και στους τόκους του δημοσίου θέλετε να επιβάλετε πολύ απλά, να μπουν τα κεφάλια μέσα, να μην αντιδρά κανείς στην πολιτική σας, ιδιαίτερα τώρα, σε συνθήκες πολεμικής προετοιμασίας και εμπλοκής.

Νέο φαγοπότι ετοιμάζετε και με το SAFE. Πάλι δισεκατομμύρια επί δισεκατομμυρίων που θα πληρώνει ο ελληνικός λαός για να βολευτούν και ο Ερντογάν και οι κολλητοί σας σύμμαχοι από τους κολλητούς τους -όλων σας- συμμάχους.

Κυρίες και κύριοι, οι εργαζόμενοι δεν θα σας κάνουν τη χάρη. Πολιτική απάντηση θα σας δώσουν.

Πάνω σ’ αυτό το έδαφος που περιέγραψα φύτρωσε το έκτρωμα με το οποίο διάφοροι σήμερα κάνουν ότι πέφτουν από τα σύννεφα. Στη βάση αυτήν αναπτύχθηκε το διαβλητό, ιδιωτικοποιημένο σύστημα χορηγήσεων πληρωμών των αγροτικών επιδοτήσεων που επί των τελευταίων κυβερνήσεων της Νέας Δημοκρατίας γιγαντώθηκε ως κακοφορμισμένο απόστημα ενός εγκληματικού κυκλώματος μιας συμμορίας επιτήδειων και των πολιτικών τους φίλων.

Ό,τι και να κάνει η Κυβέρνηση της Νέας Δημοκρατίας, οι ευθύνες της δεν κρύβονται και εδώ οι ενδείξεις για την αξιόποινη συμμετοχή της πολιτικής ηγεσίας του Υπουργείου Αγροτικής Ανάπτυξης και Τροφίμων και η παροχή κάλυψης σε ανθρώπους που ελέγχονταν για απόσπαση παράνομων επιδοτήσεων είναι πολλαπλές και παραπάνω από ισχυρές.

Όπως επίσης αδιάψευστα είναι τα δεδομένα που υπάρχουν στη δικογραφία για τις κακουργηματικές ποινικές ευθύνες των πρώην Υπουργών Μάκη Βορίδη και Λευτέρη Αυγενάκη για τα αδικήματα της συνέργειας και ηθικής αυτουργίας σε απιστία, τα οποία εμπλουτίζονται φυσικά και συνεχώς με νέα στοιχεία, όπως η νέα επιστολή Σημανδράκου, του πρώην Προέδρου του ΟΠΕΚΕΠΕ που δείχνει τον κ. Αυγενάκη.

Γι’ αυτό και οι συγκεκριμένοι πρέπει να ελεγχθούν από την προανακριτική επιτροπή της Βουλής, μιας και ο απαράδεκτος νόμος περί ευθύνης Υπουργών, που όλα τα κόμματα πλην ΚΚΕ έχουν ψηφίσει και διατηρείται και μέχρι σήμερα, δεν επιτρέπει άλλον τρόπο για να ελεγχθούν, όπως πρέπει να ελεγχθούν και όλοι οι αρμόδιοι Υπουργοί, Υφυπουργοί, καθώς και όλα τα εμπλεκόμενα κυβερνητικά στελέχη. Φυσικά πρέπει να ελεγχθεί και ο ίδιος ο Πρωθυπουργός, ο κ. Μητσοτάκης, σε γνώση και υπό τον έλεγχο του οποίου εξελίσσεται όλο το κυβερνητικό έργο. Αλλά αυτά θα τα πούμε πιο αναλυτικά και στην αυριανή συνεδρίαση.

Κυρίες και κύριοι, το ΚΚΕ καταγγέλλει την Κυβέρνηση, η οποία με την επιλογή της εξεταστικής επιτροπής επιχειρεί να ακυρώσει τη δικογραφία της Ευρωπαίας Εισαγγελέα για το σκάνδαλο του ΟΠΕΚΕΠΕ, να κουκουλώσει, να συγκαλύψει το σκάνδαλο και να απαλλάξει τους Υπουργούς της Βορίδη και Αυγενάκη, για τους οποίους στη δικογραφία περιέχονται βάσιμες ενδείξεις για ποινικά αδικήματα.

Το ΚΚΕ αρνείται να νομιμοποιήσει τις απαράδεκτες αυτές επιλογές συγκάλυψης του σκανδάλου και της διαδικασίας και της πρότασης που επιλέξατε σκόπιμα και θα αποχωρήσει από τη σημερινή ψηφοφορία.

Αύριο θα υπερψηφίσει τη σύσταση προανακριτικής επιτροπής που έχει κατατεθεί, φυσικά με βάση το δικό τους σκεπτικό.

Σας ευχαριστώ.

(Στο σημείο αυτό η Κοινοβουλευτική Ομάδα του Κομμουνιστικού Κόμματος Ελλάδας αποχωρεί από την Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ωραία, ευχαριστούμε.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας της Ελληνικής Λύσης, τον κ. Κυριάκο Βελόπουλο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Ερχόμενος στο Βήμα, κύριε Πρόεδρε, πρέπει να παρατηρήσω ότι άκουγα, κύριε συνάδελφε από τη Νέα Δημοκρατία, κάτι «ωχ, ωχ».

Μας αρέσει που πονάτε, κύριοι της Νέας Δημοκρατίας! Μας αρέσει και θα σας πονάμε!

(Χειροκροτήματα από την πτέρυγα της Ελληνικής Λύσης)

Θα ακουστούν πολλά «ωχ» σήμερα για να δείτε ότι η Ελληνική Λύση ήταν η πρώτη που άνοιξε τον δρόμο του ΟΠΕΚΕΠΕ, ήταν η πρώτη που άνοιξε τον δρόμο της ιστορίας της καινούργιας με την ανακύκλωση, ήταν η πρώτη που άνοιξε τον δρόμο για όλα τα σκάνδαλα της Νέας Δημοκρατίας, γιατί είμαστε ένα κόμμα που ανοίγει δρόμους και ακολουθούν οι υπόλοιποι!

(Χειροκροτήματα από την πτέρυγα της Ελληνικής Λύσης)

Έχουμε φρέσκα «κουλούρια», κύριοι της Νέας Δημοκρατίας! Τα μάθατε τα σημερινά τα χαΐρια σας, ε; Όλα τα στελέχη για τον ΟΠΕΚΕΠΕ καταδικάστηκαν στο εφετείο, κουμπάροι Βουλευτές σας, κολλητοί «γαλάζιων ακρίδων», οι δικοί άνθρωποι σήμερα καταδικάστηκαν στο εφετείο πριν από λίγα λεπτά!

(Χειροκροτήματα από την πτέρυγα της Ελληνικής Λύσης)

Κατά τα άλλα, αθώοι όλοι! Δεν ήξεραν, δεν γνώριζαν, δεν άκουγαν, δεν είδαν.

Τον Ηλία τον ξέρετε; Είναι και ο Ηλίας στα καλά παιδιά εκεί στη Θεσσαλία.

**ΒΑΣΙΛΕΙΟΣ ΚΟΚΚΑΛΗΣ:** Τον Ηλία, ναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον ξέρεις, Κόκκαλη, τον Ηλία εσύ!

Ο Ηλίας, όχι του 16ου! Ο Ηλίας των φυλακών Κορυδαλλού, κύριοι! Ο νεοδημοκράτης, που κάνατε και χαριτολογήματα για τον «16ου»!

(Χειροκροτήματα από την πτέρυγα της Ελληνικής Λύσης)

Θα πάτε εκεί και βήμα, βήμα θα το πιείτε το ποτήρι!

Ακούστε τώρα, επειδή δεν ξέρατε, δεν ακούγατε, δεν γνωρίζατε, εγώ θα σας πω ότι ξέρατε όλοι! Όλοι ξέρατε και οι Βουλευτές της επαρχίας, στη δεύτερη δικογραφία που έρχεται, να δείτε πόσοι Βουλευτές είναι μέσα! Έρχεται! Πώς λέμε «έρχεται η επόμενη ταινία»; Έρχεται η επόμενη δικογραφία όπου εκεί θα εκτεθείτε συλλήβδην όλοι στη Νέα Δημοκρατία!

(Χειροκροτήματα από την πτέρυγα της Ελληνικής Λύσης)

Σας διαβάζω λοιπόν τι είπε στον ημι-ανεξάρτητο Βουλευτή της Νέας Δημοκρατίας –όπως λέμε ημίαιμο-, τον κ. Αυγενάκη, ο Πρόεδρος των Κτηνοτρόφων Καβάλας το 2024, λίγο πριν τις εκλογές. Την διαβάζω αυτούσια, υπάρχει και το βίντεο, γιατί και ξέρατε και λωποδυσιές κάνατε και κλέβατε!

(Χειροκροτήματα από την πτέρυγα της Ελληνικής Λύσης)

Ακούστε, λοιπόν. Λέει στον Υπουργό σας, που κάθεται στα έδρανα της Νέας Δημοκρατίας… Ανεξάρτητος δεν είναι αυτός; Α, δεν είναι; Επανεντάχθηκε, ε; Έτσι είναι, η μήτρα που γεννάει το κακό το ξαναφέρνει μέσα –και με τον όρο «κακό» αναφέρομαι στον ΟΠΕΚΕΠΕ. «Ξαφνικά δημιουργήθηκαν φέτος» –λέει ο Πρόεδρος των Κτηνοτρόφων στον κ. Αυγενάκη το 2024- «τα προβλήματα του ΟΠΕΚΕΠΕ. Εμείς τα φωνάζουμε εδώ και χρόνια. Θα έπρεπε να μοιράσετε τα στρέμματα της τεχνικής. Δεν τα μοιράσατε, κύριε Υπουργέ. Και ξέρετε γιατί δεν τα μοιράσατε;» -λέει ο κ. Δημόπουλος, ο Πρόεδρος των Κτηνοτρόφων Καβάλας- «Διότι ένα μεγάλο μέρος των χρημάτων αυτών πηγαίνουν σε συγκεκριμένες περιοχές. Μία από αυτές, κύριε Υπουργέ» -λέει ο κ. Δημόπουλος, ο Πρόεδρος των Κτηνοτρόφων, το 2024- «είναι η περιφέρεια η δική σας. Συγχωρέστε με! Ξέρετε πολύ καλά τι γίνεται!».

(Χειροκροτήματα από την πτέρυγα της Ελληνικής Λύσης)

Αυτά τα έλεγαν οι κτηνοτρόφοι, τα φώναζαν, αλλά κάνατε πως δεν ακούγατε. Και ξέρετε γιατί δεν ακούγατε; Γιατί και εσείς κάνατε παρόμοια, οι Βουλευτές της επαρχίας. Παίρνατε τηλέφωνα. Γιατί; Είστε και εσείς όμηροι ενός σάπιου, ενός διεφθαρμένου συστήματος που θέλει από πάνω μέχρι κάτω την Ελλάδα βρώμικη, διεφθαρμένη, για να κάνετε ρουσφέτια!

(Χειροκροτήματα από την πτέρυγα της Ελληνικής Λύσης)

Αυτή είναι η ποιοτική μας διαφορά. Θέλουμε τη διαφάνεια, θέλετε τη διαφθορά.

Σας διαβάζω τώρα, για να δείτε, κύριε Υπουργέ, ότι κάνετε εγκληματικά λάθη συνεχώς. Κύριε Υπουργέ, είστε από αγροτική περιοχή. Ο πατέρας σας κι ο πατέρας μου –γιατί είχε ροδάκινα- ήξερε να κόβει δελτία αποστολής; Δεν ήξερε.

Έχετε δουλέψει εσείς, κύριε συνάδελφε, στα χωράφια στα ροδάκινα. Μεσημέρι, ώρα μία, μαζεύεις τα τελάρα, μαζεύεις το ροδάκινό σου για να το πας στην πλάστιγγα, να το ζυγίσεις, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Τρεις η ώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και στη μία τελειώνουν αυτά, τα μαζεύουν, τα φορτώνουν στο τρακτέρ. Το έχω κάνει κι εγώ, ξέρω πώς είναι. Τα φορτώναμε στο τρακτέρ και τα πηγαίνουμε στην πλάστιγγα. Μούσκεμα στον ιδρώτα ο αγρότης για να πάρει το συμπύρηνο, που η τιμή του είναι άθλια φέτος. Και τι κάνετε; Τον υποχρεώνετε να κόβει δελτίο αποστολής και μπαίνουν πρόστιμα! Το ΣΔΟΕ είναι στον κάμπο. Αντί να κυνηγάει τους πλούσιους ολιγάρχες, κυνηγάει τον φτωχό αγρότη! Αυτοί είστε στη Νέα Δημοκρατία και δεν ντρέπεστε λίγο!

(Χειροκροτήματα από την πτέρυγα της Ελληνικής Λύσης)

Επίσης, θέλω να ρωτήσω τον Υπουργό: Υπάρχει στη λίστα βιολογικό βαμβάκι και επιδοτήσεις; Μου κατήγγειλαν αγρότες ότι επιδοτούμε βιολογικό βαμβάκι. Υπάρχει βιολογικό βαμβάκι; Υπάρχει; Υπήρχε, υπάρχει, δεν υπάρχει; Τι έγινε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχουν σταματήσει αυτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Αχ, κύριε Τσιάρα μου, αναλάβατε βαρύ φορτίο. Εγώ ξέρω ένα πράγμα, ότι είστε ικανοί να βαφτίζετε «βιολογικά» και τα πυρηνικά απόβλητα για να παίρνετε επιδοτήσεις! Έτσι είστε, αυτοί είστε!

(Χειροκροτήματα από την πτέρυγα της Ελληνικής Λύσης)

Πάμε και στο επόμενο. Αντιδράσατε προηγουμένως για τον εμβολιασμό των αιγοπροβάτων. Τα έλεγε ο κ. Μπούμπας. Πραγματικά απορώ. Είπατε ότι δεν γίνονται όλα αυτά. Θανατώνετε, λέει, τα ζώα.

Να σας πω: Γιατί απαγορεύεται ο εμβολιασμός; Θα μας το εξηγήσετε, θα μας δώσετε την κοινοτική οδηγία. Θα μας δώσετε…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όποτε θέλετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Όχι, όχι, όχι έτσι. Θέλω στα Πρακτικά της Βουλής ο Υπουργός –όχι λόγια- να καταθέσει τι λέει η Ευρωπαϊκή Ένωση ακριβώς και η ευρωπαϊκή οδηγία.

Σας διαβάσαμε την ευρωπαϊκή οδηγία. Θέλω να την καταθέσετε εδώ. Γιατί αλλιώς, κύριε Τσιάρα, κι εσείς είστε συμμέτοχος στη θανάτωση των αιγοπροβάτων των υπεράριθμων –γιατί είναι κατώτερος ο αριθμός- για να καλυφθεί το σκάνδαλο. Περιμένω να μας δώσετε έγγραφα να τα διασταυρώσουμε, για να δούμε αν ισχύουν.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα σας δώσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και αυτό που πραγματικά μου προκαλεί κατάπληξη είναι –ακούστε τώρα- το εξής: Αυτοί οι κύριοι εδώ πέρα πριν μερικά χρόνια με το ζόρι μας βάζανε εμβόλια του covid, θέλαμε-δεν θέλαμε. Για τα γίδια δεν θέλουν εμβόλια! Για τα πραγματικά γίδια!

(Χειροκροτήματα από την πτέρυγα της Ελληνικής Λύσης)

Γιατί μας περνούν για γίδια όλους. Ναι, κύριε Τσιάρα, δεν είναι γίδια οι Έλληνες.

Και απορώ: Αντιεμβολιαστής μας προκύψατε; Αντιεμβολιαστής γίνατε; Φανατικοί οπαδοί των εμβολίων, ψεκ κανονικοί, τώρα έχουν γίνει φανατικοί αντιεμβολιαστές!

Κι εγώ αναμένω τα χαρτιά –όχι λόγια, σας λέω, κύριε Τσιάρα- τα χαρτιά εδώ, «papier» που λένε, έγγραφα, έτσι;

Επίσης, να ρωτήσω κάτι και εδώ είναι το περίεργο. Δεν θα σας πω τι έγινε στην Ισπανία το ’16. Δεν σας πω τι έγινε στη Ρουμανία, στη Σλοβακία και σε άλλες περιοχές. Θα σας πω ένα πράγμα: Έτσι όπως πάτε, δεν θα αφήσετε γίδι, κατσίκι, αιγοπρόβατο σε ολόκληρη τη χώρα! Θα δολοφονήσετε τους κτηνοτρόφους και χαμπάρι δεν θα πάρετε!

(Χειροκροτήματα από την πτέρυγα της Ελληνικής Λύσης)

Και στη Σλοβακία έγινε με τον αφθώδη.

Εν πάση περιπτώσει, πάμε στον ΟΣΔΕ. Γιατί καθυστερεί η λειτουργία της πλατφόρμας; Έχει προκαλέσει χάος. Σήμερα είχα επιστολή από αγρότες που καταγγέλλουν χάος. Μόλις το 25% - 30% των δηλώσεων έχουν υποβληθεί λίγες μέρες πριν τη λήξη.

Και ακούστε τώρα ποιοι είστε, κύριοι συνάδελφοι της Νέας Δημοκρατίας. Εγώ θα ντρεπόμουν. Ακούστε ποιοι είστε, ποιους έχετε κολλητούς. Το χειρότερο δε από όλα είναι ότι βλέπουμε μεταξύ ανθρώπων εδώ μέσα, φίλων κάποιους οι οποίοι πραγματικά αισθάνονται αμήχανα. Υπάρχουν και κάποιοι χοντρόπετσοι, ρε παιδί μου, που δεν καταλαβαίνουν τίποτα εδώ μέσα. Ό,τι και να τους πεις, ό,τι και να τους καταλογίσεις, ό,τι και να τους αποδείξεις, για αυτούς η γη είναι επίπεδη. Αφού το κόμμα έτσι λέει, η γη είναι επίπεδη.

Διαβάζω συνομιλία του «Φραπέ» με τον Στρατάκο, τον πρώην Γενικό Γραμματέα του Υπουργείου Αγροτικής Ανάπτυξης. «Στρατάκος: Ποιος τις μαμάει τις εγκυκλίους, ρε Γιώργο; Η υπουργική απόφαση τι λέει, δεν πάνε να μαμηθούν οι εγκύκλιοι!». Είναι δυνατόν; Είστε με τα καλά σας; Υπάρχει ηχογραφημένο, κύριε ναύαρχέ μου, έτσι μιλάνε τα στελέχη σας, ρε παιδιά. Κάντε τους δωρεάν εκπαίδευση στο πώς μιλάνε οι επίσημοι και οι φορείς!

«Ξυλούρης: Εντάξει, δεν ξέρω, εσύ δεν μπορείς να μάθεις;», σε άλλο διάλογο μεταξύ του «Φραπέ» και του Αντιδημάρχου Ηρακλείου Μανώλη Χαιρέτη. Νεοδημοκράτης είναι αυτός;

Ναύαρχέ μου, νεοδημοκράτης είναι ο Χαιρέτης; Είναι ο Αντιδήμαρχος –λέει- Μανώλης Χαιρέτης. Νεοδημοκράτης είναι; ΠΑΣΟΚ; Τι είναι; ΣΥΡΙΖΑ;

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν τον ξέρω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Χαιρέτα μου τον πλάτανο είναι, στην κονόμα και στις επιδοτήσεις είναι όλοι τους.

Ο Ξυλούρης, λοιπόν, εκφράζει φόβους ότι έχει μπει στο στόχαστρο.

**ΔΗΜΗΤΡΙΟΣ ΚΟΥΒΕΛΑΣ:** Διακομματικοί είναι!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Διακομματικοί είναι; Α, μπράβο, αυτό που βολεύει τη Νέα Δημοκρατία, διακομματικό είναι το έγκλημα, μην πιάσετε κανέναν υπεύθυνο. Είστε ηθικοί, φυσικοί αυτουργοί του εγκλήματος του ΟΠΕΚΕΠΕ!

(Χειροκροτήματα από την πτέρυγα της Ελληνικής Λύσης)

Και οι άλλοι έκαναν λάθη, αλλά εσείς το 2019 λέγατε για μεταρρύθμιση και αν η μεταρρύθμιση είναι η απορρύθμιση του πρωτογενούς τομέα, τότε θα πάτε στον πολιτικό καιάδα γιατί εκεί σας αξίζει!

(Χειροκροτήματα από την πτέρυγα της Ελληνικής Λύσης)

Πάμε τώρα, νέα φιντάνια, «in.gr», σας καταγγείλαμε για νοθεία άπειρες φορές, πεντακόσιες χιλιάδες νεκροί ψήφιζαν, κανόνισε ο Πιερρακάκης και ο Λιβάνιος, τους βγάλαμε τους νεκρούς, ψήφιζαν μέχρι το 2023. Ωραία! Πρώην –ακούστε- παρέμβαση κορυφαίου στελέχους στο Μαξίμου στον ΟΠΕΚΕΠΕ, λίγο πριν τις εκλογές της Τοπικής Αυτοδιοίκησης, Δυτική Μακεδονία η παρέμβαση, ακούστε: «Πρέπει να πάρουμε τις εκλογές, δώσε τώρα τις επιδοτήσεις», λίγο πριν τις εκλογές του 2023 τις αυτοδιοικητικές, «πρέπει να κερδίσουμε οπωσδήποτε τους δήμους και την Περιφέρεια στη Δυτική Μακεδονία».

Αν αυτό δεν είναι βία και νοθεία, τι μπορεί να είναι, κύριοι συνάδελφοι; Εξαργυρώνετε τη δημοκρατία με 5 φράγκα και 5 ευρώ!

Δυστυχώς, ο Πρωθυπουργός γνώριζε. Σας διαβάζω τι έλεγε το 2022: «Το κάνουμε καλά, το γνωρίζουν οι αγρότες και οι κτηνοτρόφοι μας και οι αλιείς μας ότι το κάνουμε καλά, γιατί λειτούργησε καλά το σύστημα καταβολής των επιδοτήσεων. Κλείνω συγχαίροντας για μια ακόμη φορά το Υπουργείο για τη δουλειά η οποία έχει γίνει και προσβλέπω σε μια ουσιαστική συνεργασία».

Εδώ, κύριοι συνάδελφοι, κύριοι της Νέας Δημοκρατίας, ή ο Πρωθυπουργός είναι ανίκανος και ανίδεος και ανήξερος, ή ήξερε και εγκλημάτησε. Ό,τι και από τα δύο και αν ισχύει, δεν κάνει για Πρωθυπουργός της χώρας. Φύγετε να ησυχάσει η Ελλάδα! Φύγετε! Πάμε σε εκλογές να ησυχάσει ο τόπος!

(Χειροκροτήματα από την πτέρυγα της Ελληνικής Λύσης)

Και πάμε και στον Βάγγο τον αγρότη που λέει το εξής, ο αγρότης ο Βάγγος, κύριε Υπουργέ: «Ακόμα δεν έχουν πληρώσει το 2024, περιμένουμε», τα λέει, τα είπε σήμερα στο ραδιόφωνο «Μάχη FM». Είπε ο Βάγγος ο αγρότης, ένας από τους καλύτερους αγρότες που έχω ακούσει ποτέ, τεκμηριωμένος, καταρτισμένος, δεν τον ξέρω προσωπικά, τον βλέπω στα κανάλια, ότι δεν πληρώθηκαν αγρότες από το 2024. Πόσο έχουμε, κύριοι, τώρα; 2025 έχουμε! Εσείς μπορείτε να ζείτε χωρίς να πληρώνεστε; Δώδεκα μήνες να μην πληρώνεστε και να ζείτε; Δεν μπορείτε! Ο αγρότης, λοιπόν, γιατί μπορεί να ζει έναν χρόνο χωρίς να πληρώνεται; Για πείτε μου εσείς! Πείτε μου!

Εν πάση περιπτώσει, πάμε και στα υπόλοιπα. Μίλησε ο κυβερνητικός εκπρόσωπος και τον άκουσα προσεκτικά και είπε ότι θα πάρετε πίσω τα κλεμμένα. Εγώ επειδή έχω αμφιβολίες για το αν μπορείτε να τα πάρετε λόγω των μακροχρόνιων δικαστηρίων από εδώ και πέρα, σας λέω ένα πράγμα: Ας αφήσουμε τα κλεμμένα αυτά στην παρούσα φάση, θα αποφασίσουν τα δικαστήρια. Φέρτε τα 500.000.000 ευρώ δάνεια, τα απλήρωτα, μπαταχτσήδες και από εκεί και πέρα, συζητάμε για τα κλεμμένα!

(Χειροκροτήματα από την πτέρυγα της Ελληνικής Λύσης)

Είστε 500 εκατομμύρια υπερχρεωμένοι και μιλάτε για κλεμμένα! Θα τα πάρετε από τον δεξιό ψηφοφόρο για να τα βάλετε πού τα λεφτά; Για πείτε μου, σε ποιον; Και πώς θα τα φέρετε πίσω; Αυτό είναι το ζητούμενο.

Ακούστε τώρα, έχουμε μπροστά μας –δυστυχώς, θα το πω- αυτό που λέω διάλυση του πρωτογενούς τομέα. Η Ελληνική Λύση έχει ως βασικό χαρακτηριστικό της την εμπέδωση στον ελληνικό λαό ότι ο πρωτογενής τομέας είναι η ατμομηχανή μιας οικονομίας που ξεκινάει από το μηδέν. Η ελληνική οικονομία ξεκινάει από το μηδέν. Ο πρωτογενής τομέας για εμάς είναι το σημαντικότερο κινητήριο για την οικονομία μας δημιούργημα, γιατί μετά έρχεται η μεταποίηση, έρχεται η βιοτεχνία σε σύνδεση με τον τουρισμό, γιατί είμαστε οι μοναδικοί που και ξέρουμε και μπορούμε να δώσουμε λύσεις, γιατί είμαστε η λύση και εσείς είστε το πρόβλημα!

(Χειροκροτήματα από την πτέρυγα της Ελληνικής Λύσης)

Θα σας πω για αυτό που γίνεται, κύριε Υπουργέ -γιατί ξέρω ότι και σε εσάς δεν αρέσει αυτό και σε πολλούς από εδώ μέσα και σε όλους εδώ- να μην πληρώνονται οι αγρότες. Ξέρετε τι με ενοχλεί περισσότερο για τον ΟΠΕΚΕΠΕ; Ότι, κύριε Υπουργέ, χωρίσατε την Ελλάδα στα δύο, στις γαλάζιες ακρίδες και στα άλλα τα αποπαίδια, στον αγρότη που μοχθεί και παλεύει για να πάρει μια επιδότηση και στον άλλο τον βολεμένο που μπορεί να είναι φαρμακοποιός, μπορεί να είναι γιατρός, μπορεί να είναι -ξέρω εγώ- κάτι άλλο και να δηλώνει βοσκοτόπια και να παίρνει επιδοτήσεις. Αυτό στο δικό μου το χωριό, κύριε Υπουργέ, αυτό που έγινε και αυτό που κάνατε ως Νέα Δημοκρατία λέγεται γαϊδουριά και ανθελληνισμός! Αυτό λέγεται, δυστυχώς, γαϊδουριά και ανθελληνισμός, να χωρίζετε τους Έλληνες στα δύο, να κλέβετε τον φτωχό αγρότη και να τα δίνετε στις γαλάζιες ακρίδες!

(Χειροκροτήματα από την πτέρυγα της Ελληνικής Λύσης)

Και επίσης, θα ήθελα να πάμε σε ένα άλλο θέμα στα γρήγορα, για να κλείνουμε. Είστε τόσο πανικόβλητοι και τόσο διαλυμένοι εσωτερικά που διεφάνη από τη στιχομυθία μεταξύ κ. Ντόρας Μπακογιάννη και του κ. Δένδια. Πρώτον, Υπουργός Εθνικής Άμυνας με ανοιχτές κάμερες να λέει πράγματα τα οποία εκθέτουν το στράτευμα δεν έπρεπε να είναι Υπουργός Εθνικής Άμυνας.

(Χειροκροτήματα από την πτέρυγα της Ελληνικής Λύσης)

Σας το λέω μπας και το καταλάβετε, γιατί προαλείφεται για δελφίνος και δεν είναι μόνο αυτό. Βγαίνει ο κ. Μητσοτάκης και λέει για το SAFE, «έχουμε δικαίωμα βέτο», βγαίνει ο κ. Δένδιας και λέει «δεν έχουμε δικαίωμα βέτο». Ποιος λέει αλήθεια; Ο Υπουργός Άμυνας ή ο Πρωθυπουργός; Αποφασίστε! Πατάτε σε δύο βάρκες και δεν με ενδιαφέρει αν πέσετε εσείς, θα ρίξετε τη χώρα στον βυθό της θάλασσας και θα πνίξετε και την Ελλάδα, θα πνίξετε και τους Έλληνες.

Εγώ θα σας πω, όμως, την αλήθεια. Λέτε πάλι ψέματα γιατί η Τουρκία από το πίσω παράθυρο θα μπει στο πρόγραμμα SAFE, κύριε ναύαρχέ μου. Αγόρασε την Piaggio την ιταλική, άρα οποιαδήποτε κοινοπραξία ιταλοτουρκική μπορεί να μπει στο πρόγραμμα. Θα παίρνουν λεφτά, δάνεια για να παίρνουν όπλα για να είναι έτοιμοι να μας πολεμήσουν. Δώσατε στον εχθρό όπλα εναντίον της Ελλάδος! Σας αφήνουμε στην κρίση του ελληνικού λαού! Σας αφήνουμε στην κρίση, στην οξυδέρκεια του Έλληνα, να καταλάβει το έγκλημα που κάνατε!

(Χειροκροτήματα από την πτέρυγα της Ελληνικής Λύσης)

Και όπως έλεγε ο κ. Δένδιας –χρησιμοποιώ την έκφρασή του- η κερκόπορτα που άνοιξε -για το πρόγραμμα SAFE έλεγε, κερκόπορτα το είπε- ξαφνικά –τι έγινε;- έγινε μπαλκονόπορτα, το γύρισε στο τσάμικο, έκανε κυβίστηση. Έκανε κυβίστηση στο κενό. Θέλει να γίνει και Αρχηγός της Νέας Δημοκρατίας, αλλά δεν αναλαμβάνει την ευθύνη των λόγων και των πράξεών του. Δυστυχώς, η υπογραφή έπεσε και ο δελφίνος κ. Δένδιας -δυστυχώς θα το πω- κατάντησε δελφίνι του Αμαζονίου που κολυμπά στα ρηχά νερά του Αμαζονίου. Δελφίνι ροζ του Αμαζονίου έγινε! Και το λέω για να το καταλάβουν κάποιοι.

(Χειροκροτήματα από την πτέρυγα της Ελληνικής Λύσης)

Θέλετε να χειροκροτήσετε τον Πρωθυπουργό; Χειροκροτήστε τον, παιδιά, ήρθε. Ήρθε ο Πρωθυπουργός, χειροκροτήστε τον, παιδιά! Χειροκροτήστε τον Πρωθυπουργό σας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το δελφίνι ακόμα…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας αρέσουν τα δελφίνια, οι δελφίνοι δεν σας αρέσουν, κύριε Μητσοτάκη, αλλά οι δελφίνοι και σας πριονίζουν και θα σας ρίξουν στο τέλος, γιατί πολύ απλά δεν τους παίρνετε τα κεφάλια όταν κάνουν τραγικά λάθη στα εθνικά θέματα!

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Είναι ωραία τα flying dolphins, πιστέψτε με, αλλά με το να κάνεις τον κάμποσο και να γίνεσαι Χατζηχρήστος υπάρχει ένα θέμα.

Πάμε τώρα στο άλλο. Πείτε μου, σας ενόχλησε, κύριε Πρωθυπουργέ, ότι σας αποκάλεσαν εγκληματική οργάνωση κάποιοι από τον ΣΥΡΙΖΑ, από εμάς και από το ΠΑΣΟΚ μπορεί, εν πάση περιπτώσει. Ωραία, δεν είστε εγκληματική οργάνωση, να το αποδεχτώ. Το ότι χθες βγήκε ο κ. Μαρινάκης να εκβιάσει τους Βουλευτές για τη μυστική ψηφοφορία αύριο πώς το αποκαλείτε εσείς; Το ότι βγήκατε χθες να εκβιάσετε όλα τα κόμματα ότι «αν δεν γίνει αυτό που θέλουμε εμείς, εμείς θα αποχωρήσουμε, ρίχνοντας στην κολυμβήθρα του Σιλωάμ όλη την Κυβέρνηση για να τους ξεπλύνετε», πώς το λέτε εσείς; Τον εκβιαστή ή αυτόν που εκβιάζει, κύριε Πρωθυπουργέ -θα σας το πω, επειδή φοβάστε τη μυστική ψηφοφορία, θα σας το πω- τον λένε στο χωριό μας εκβιαστή ωμό στην ίδια τη δημοκρατία.

(Χειροκροτήματα από την πτέρυγα της Ελληνικής Λύσης)

Αυτό να πείτε στον κ. Μαρινάκη!

Όμως, μην ανησυχείτε, κύριε Πρωθυπουργέ, εκεί στα έδρανα από πίσω υπάρχουν οι πρόθυμοι -να ξέρετε- κάτι δήθεν ανεξάρτητοι που ό,τι φέρνετε το ψηφίζουν εδώ, κάτι πατριώτες που ό,τι και αν έρθει το ψηφίζουν.

Και δεν σας ενοχλεί! Και δεν σας ενοχλεί στη Νέα Δημοκρατία που σας στηρίζουν αυτοί που καταγγέλλει ο Πρωθυπουργός ότι είναι ακροδεξιοί, φασιστόμουτρα και δεν ξέρω τι άλλο. Αυτοί είστε! Οποιαδήποτε «μαύρη» ψήφος είναι αποδεκτή από τη Νέα Δημοκρατία! Τι να σας πω;

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα και θα κλείσω για να μιλήσει και ο Πρωθυπουργός και να τον ακούσουμε. Τουλάχιστον εγώ έχω την ευαισθησία να τον ακούω κάθε φορά.

Κύριε Κεφαλογιάννη, θα μας πείτε πόσα αεροσκάφη έχουμε τελικά; Η κυρία συνάδελφος εδώ που κατέβασε το tweet είπε ότι τα αεροσκάφη δεν έφταναν. Τι έγιναν; Πού είναι η κυρία συνάδελφος; Έφυγε; Ο ένας έλεγε ότι έχουμε αεροσκάφη, η άλλη έλεγε ότι δεν είχαμε αεροσκάφη και στο τέλος θα μας μείνει μόνο η σκάφη, κύριε Υπουργέ! Μόνο η σκάφη!

Πάμε στην ουσία. Ανοίξατε αιφνιδιαστικά την πλατφόρμα για το πρόγραμμα επιδότησης ανέργων, ναι ή όχι; Ναι ή όχι; Αυτά να απαντήσει ο Πρωθυπουργός, γιατί πρόκειται για σκάνδαλο ολκής. Άνοιξε αιφνιδιαστικά, ενώ είχε χίλιες τριακόσιες πενήντα αιτήσεις που είχαν καταχωρηθεί πριν καν ανοίξει η πλατφόρμα αιτήσεων –προφανώς τα «γαλάζια» παιδιά πρόλαβαν- και μετά αφού την άνοιξαν για λίγα λεπτά, την έκλεισαν ξανά.

Ξέρετε, κύριε Πρωθυπουργέ, για να το πείτε στους Υπουργούς σας, στο χωριό μου λένε κάτι απλό: Ξέρεις να κλέψεις; Ξέρω. Ξέρεις να κρυφτείς; Όχι. Μην κλέβετε, μην κάνετε απάτες. Σας πιάνουμε με τη γίδα στην πλάτη και δεν είναι μόνο ο ΟΠΕΚΕΠΕ. Είναι κι άλλα πράγματα. Θα σας πω κι άλλα τώρα.

(Θόρυβος – Διαμαρτυρίες από την πτέρυγα της Νέας Δημοκρατίας)

Έχω εδώ μπροστά μου στοιχεία για την εταιρεία ΕΒΕΤΑΜ. Αν δεν το πιστεύετε, σήμερα όλος ο Τύπος μιλάει γι’ αυτό το θέμα. Θα το πιείτε το ποτήρι μέχρι τέλους, γιατί εσείς στηρίζετε τον Πρωθυπουργό, εσείς στηρίζετε τους Υπουργούς, είστε συμμέτοχοι και συνένοχοι στο έγκλημα.

Πάμε, λοιπόν, στην εταιρεία ΕΒΕΤΑΜ που είναι το παραμάγαζο ενός Υπουργού σας. Εταιρεία ΕΒΕΤΑΜ: Ζημιές σε έναν χρόνο 1.240.000 ευρώ, αναθέσεις, ρουσφέτια, παχυλά μισθοί, χλιδή, αργομισθίες. Δεκαέξι διευθυντές και τριάντα δύο εργαζόμενοι! Ακούτε το νούμερο, κύριε Πρωθυπουργέ μου; Ψάξτε το εσείς ο ίδιος! ΕΒΕΤΑΜ! Υπουργός σας έκανε την εταιρεία και την έκλεισε τώρα ο Θεοδωρικάκος. Σε έναν χρόνο δεκαέξι διευθυντές και τριάντα δύο εργαζόμενοι! Και αυτός ο Υπουργός είναι δικός σας κορυφαίος Υπουργός, ενώ είναι και Αντιπρόεδρος στη Νέα Δημοκρατία! Είναι ο Άδωνις Γεωργιάδης! Αυτά είναι πραγματικότητες. Αναθέσεις δεκάδων χιλιάδων ευρώ στη γυναίκα του, λέει. Είναι απίστευτο! Διευθυντής: Βόλεψαν δύο γνωστούς δημοσιογράφους των Αθηνών και τοπικό παρουσιαστή στην εταιρεία. Μα, είναι δυνατόν;

Επαναλαμβάνω ότι η εταιρεία λέγεται «ΕΒΕΤΑΜ». Ψάξτε το! Ξέρετε, όπου κι αν σας ψάξουμε, αναδύεται η μπόχα και η δυσωδία. Όπου κι αν ψάξουμε! Και έχει ως αντικείμενο την πιστοποίηση προϊόντων. Εικονικά τιμολόγια βρήκαν οι ελεγκτές! Τα ακούτε αυτά;

Έλεγε ο Πρωθυπουργός το 2019 ότι θα γίνει μεταρρυθμιστής και τον ψήφισε ο ελληνικός λαός, γιατί έλεγε ότι θα κάνει μεταρρυθμίσεις. Αυτό δεν είναι μεταρρύθμιση, αυτό είναι κάτι άλλο, κύριοι συνάδελφοι! Αυτό θυμίζει πλιάτσικο. Ο Υπουργός και δεκαέξι διευθυντές; Και δεν έχω τίποτα με τον άνθρωπο, αλλά είπαμε να κάνεις κομματικό στρατό, αλλά με τα δικά σου χρήματα, με τα χρήματα που έχεις στην τσέπη σου και όχι με τα χρήματα των Ελλήνων να τρως 1.640.000 ευρώ σε έναν χρόνο! Σκάνδαλα και ρεμούλες. Και, δυστυχώς, θα το πω. Η συμπεριφορά της Κυβέρνησης δείχνει ότι μισεί τον φτωχό πολίτη και χαϊδεύει τον πλούσιο. Γιατί; Ο φτωχός είναι αυτός που χρειάζεται την αρωγή μιας λαϊκής, εθνικής κοινωνικής πατριωτικής διακυβέρνησης! Ο φτωχός και όχι ο πλούσιος!

(Χειροκροτήματα από την πτέρυγα της Ελληνικής Λύσης)

Και ήμασταν εμείς που μιλήσαμε και για τα σπιτάκια ανακύκλωσης, τα κιτ ρομποτικής. Εμείς τα έχουμε πει όλα αυτά.

Και πάμε στον κ. Κεφαλογιάννη που δεν ξέρω αν είναι εδώ. Τα τελευταία πέντε χρόνια κάηκαν 4 εκατομμύρια. Κάηκαν 4 εκατομμύρια στρέμματα! Ακούστε λίγο το νούμερο! Δεν θα πω ότι είναι φήμη για τον Πρωθυπουργό! Δεν θα πω ότι φταίει η Νέα Δημοκρατία! Να σας πω εγώ κάτι; Φταίμε όλοι! Αφού η Νέα Δημοκρατία το κάνει αυτό, πάντα φταίνε όλοι οι υπόλοιποι. Όλοι φταίμε! Θα διορθωθεί το πρόβλημα; Θα το διορθώσουν; Είναι το 3% της συνολικής έκτασης της χώρας! Και εδώ, κύριοι συνάδελφοι, πρέπει να πω το εξής: Κάνατε την Ελλάδα μαύρη. Ένα ερώτημα, λοιπόν, θέλω να κάνω στον Πρωθυπουργό: Έχει δει ο Πρωθυπουργός συμπτωματικά -και τώρα θα μας πει συνωμοσιολόγους- ότι τα Δυτικά Κύθηρα που καίγονται είναι η περιοχή αδειοδοτήσεων των ανεμογεννητριών; Τυχαίο; Τυχαίο! Να δεχθώ τη σύμπτωση. Όμως, το αφεντικό στον πλανήτη έχει αλλάξει, κύριε Πρωθυπουργέ! Άλλαξε το αφεντικό! Αφεντικό τώρα είναι ο Τραμπ. Ακούσατε τι είπε χθες για τις ανεμογεννήτριες; Ανεμόμυλους τους είπε! Σε λίγο το αφεντικό θα πει να πάτε να φάτε τις ανεμογεννήτριες και θα το κάνετε κιόλας! Σας είπα, το αφεντικό του πλανήτη άλλαξε! Άλλαξε!

(Χειροκροτήματα από την πτέρυγα της Ελληνικής Λύσης)

Ακόμα και στο θέμα των λαθρομεταναστών είπε τελείως διαφορετικά από αυτά που εφαρμόζετε εσείς. Λέει αυτά που λέει η Ελληνική Λύση και γι’ αυτό σε πολλά συμφωνούμε μαζί του. Όμως, όχι σε όλα. Το ξεκαθαρίζουμε πως δεν συμφωνούμε σε όλα. Άρα, λοιπόν, γεννάται ένα ερώτημα: Κάνατε τη ζωή του Έλληνα μαύρη. Θα κάνατε και την Ελλάδα κατάμαυρη από την καμένη γη; Πραγματικά ρωτώ, γιατί πίσω μας θα αφήσουμε όλοι παιδιά και εγγόνια! Το κάνετε από ανικανότητα; Το κάνετε από δόλο;

Δώσαμε τόσες φορές -ορίστε εδώ είναι!- μελέτη στον Πρωθυπουργό. Κύριε Πρωθυπουργέ, σας παρακαλώ πάρα πολύ, αυτός εδώ ο κύριος είναι ο Γκουρμπάτσης. Ήταν διοικητής στην Πυροσβεστική. Δεν είναι τυχαίο πρόσωπο και δεν είναι Ελληνική Λύση ο άνθρωπος! Καμία σχέση δεν έχει με εμάς. Ορίστε, ολόκληρη μελέτη που συνδέει ανεμογεννήτριες και πυρκαγιές στην Καρυστία! Να τη! Πάρτε τη, εδώ είναι στα Πρακτικά της Βουλής! Ο κ. Γκουρμπάτσης έχει κάνει ολόκληρη μελέτη και για τις επιπτώσεις και για τη ζημιά που γίνεται. Αλλάξτε πολιτική! Αφήστε τη χλωρίδα να ανθίσει, αφήστε τα δέντρα μας όρθια και μην βάζετε ανεμογεννήτριες! Σας παρακαλώ πάρα πολύ!

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κλείνω εδώ και ρωτάω για ακόμη μία φορά. Ετοιμάζονται να εγκατασταθούν στα Κύθηρα πενήντα πέντε ανεμογεννήτριες. Πενήντα πέντε! Συμπτωματικά! Σας λέω για την περιοχή που κάηκε. Δεν σας λέω ότι έγινε από δόλο, συμπτωματικά. Όμως, θα πω κάτι στον Έλληνα Πρωθυπουργό. Ξέρετε τι θα έκανα εγώ, κύριε Πρωθυπουργέ, άσχετα αν έχω πρόβλημα με τη Ρωσία; Θα ζητούσα αεροσκάφη από τη Ρωσία για βοήθεια. Θα ζητούσα τα Brelef! Θα τα ζητούσα! Όταν καίγεται το σπίτι σου, επειδή ο γείτονάς σου είναι μαζί σου μαλωμένος και έχεις πλακωθεί στο ξύλο, δεν σημαίνει ότι δεν θα του ζητήσεις και βοήθεια. Ζητήστε τα ρωσικά Brelef την ύστατη ώρα! Ζητήστε τα μπας και σβήσουν οι πυρκαγιές.

Τα έλεγε σήμερα ο Αντιδήμαρχος Κυθήρων! Τα έλεγε ο Αντιδήμαρχος Κυθήρων! Αν δεν κάνω λάθος, στη Νέα Δημοκρατία είναι ο άνθρωπος. Δεν είναι ούτε Ελληνική Λύση ούτε ΠΑΣΟΚ ούτε ΣΥΡΙΖΑ. Φαντάζομαι ότι δεν είναι δικός σας ο Αντιδήμαρχος Κυθήρων, πρέπει να είναι της Νέας Δημοκρατίας. Ο κακομοίρης ο αντιδήμαρχος, που είναι αρχαιολόγος στο επάγγελμα, έλεγε «ρε παιδιά, δεν είχαμε πτητικά μέσα, δεν είχαμε αεροπλάνα». Είχαμε, λέει, «πετζετέλ»! Αυτά τα λέγαμε εδώ από το 2019 και φωνάζαμε. Φωνάζαμε ότι τα «πετζετέλ» είναι για ψεκασμούς στον δάκο! Δεν είναι για να σβήνεις μεγάλες φωτιές.

Κλείνοντας, κύριε Πρωθυπουργέ, θα σας πω ποια είναι η λύση. Και δεν τι λέμε εμείς, αλλά οι δασονόμοι και οι δασολόγοι. Οι πυρκαγιές σβήνονται τον χειμώνα, κύριοι συνάδελφοι!

Κύριε Πρωθυπουργέ, τον χειμώνα σβήνονται οι πυρκαγιές. Ξέρετε πώς; Το κλειδί είναι ο καθαρισμός και η διαχείριση των δασών. Όμως, το ΠΑΣΟΚ κατήργησε τη Δασοφυλακή, κατήργησε τους δασοπυροσβέστες πριν πολλά χρόνια και αντί να κάνουμε μια πραγματική Δασοφυλακή με δασονόμους και κανονικούς δασοφύλακες για να έχουμε την πρόληψη με το μέρος μας, τρέχει ο Πρωθυπουργός, τρέχουν οι Υπουργοί του, τρέχει η Νέα Δημοκρατία, τρέχουν τα υπόλοιπα κόμματα για να σβήσει η φωτιά, αφού έχει φουντώσει. Αν φουντώσει, δεν σβήνει! Ό,τι καίει δεν επανέρχεται. Θέλει δεκαετίες για να επανέλθει. Γι’ αυτό λέμε πρόληψη και όχι καταστολή! Αυτή είναι η πρότασή μας, μία συγκεκριμένη πρόταση!

(Χειροκροτήματα από την πτέρυγα της Ελληνικής Λύσης)

Και θα απευθύνω ένα μήνυμα στον ελληνικό λαό περί αξιοπρέπειας, γιατί το ύψιστο σημείο ενός πολίτη είναι η αξιοπρέπειά του. Την περηφάνια μπορεί κάποια στιγμή να την παραμερίσει ο Έλληνας. Αυτό είναι δεδομένο. Την υπομονή μπορεί να την εξαντλήσει. Και τα μούτρα του μπορεί να ρίξει ο Έλληνας αν χρειαστεί. Είναι δεδομένο. Μπορεί να πει εντάξει, πάμε παρακάτω. Όμως, την αξιοπρέπειά του, την αξιοπρέπεια του Έλληνα, δεν πρόκειται να του τη στερήσει κανένας!

(Χειροκροτήματα από την πτέρυγα της Ελληνικής Λύσης)

Λέω, λοιπόν, ότι μετά τα χαμένα χρόνια της Νέας Δημοκρατίας -έξι, παρακαλώ!- ας παλέψουμε. Ας χαρούμε για τα επόμενα χρόνια, ας χαρούμε για τα παιδιά μας, για τα εγγόνια μας. Ας κάνουμε κάτι άλλο. Μην απέχετε. Ψηφίστε στις επόμενες εκλογές που θα έρθουν. Η συμμετοχή είναι απάντηση. Εξάλλου, όπως έλεγε και ο Πλάτων, το πρόστιμο που πληρώνει για την αδιαφορία του ο πολίτης είναι να τον κυβερνάνε οι ανόητοι. Το λέω σε παράφραση. Έτσι το είπε.

Εμείς, κύριε Πρωθυπουργέ, με όλο τον σεβασμό προς την ιδιότητα σας, θα σας πούμε ένα πράγμα: Έχουμε αξιοπρέπεια και δεν τη διαπραγματευόμαστε με κανέναν. Γι’ αυτό αποχωρούμε, διότι δεν μπορούμε να σας ανεχτούμε πια στο μπάζωμα, στο κουκούλωμα και σας αφήνουμε εδώ με τους αντιπάλους σας -εντός ή εκτός εισαγωγικών- το ΠΑΣΟΚ και τον ΣΥΡΙΖΑ να τα πείτε.

(Χειροκροτήματα από την πτέρυγα της Ελληνικής Λύσης)

Έτσι κι αλλιώς, τη λύση την έχετε έτοιμη για την επόμενη κυβέρνηση και θα είναι συγκυβέρνηση των δύο ή των τριών αν χρειαστεί!. Εμείς απέναντι στο σύστημα αυτό θα σταθούμε δίπλα στον πολίτη με περηφάνια και αξιοπρέπεια!

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

(Στο σημείο αυτό η Κοινοβουλευτική Ομάδα της Ελληνικής Λύσης αποχωρεί από την Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, επειδή βλέπω ότι μας κάνουν την τιμή στα θεωρεία σήμερα να βρίσκονται και νέα παιδιά, θα ήθελα πραγματικά από καρδιάς να τους πω ότι αυτό το οποίο είδατε πριν από λίγο δεν είναι η εικόνα του κοινοβουλευτισμού στην πατρίδα μας.

(Χειροκροτήματα από την πτέρυγα της Νέας Δημοκρατίας)

Και δεν μπορώ να μη σχολιάσω, παρότι κατά την προσφιλή του συνήθεια ο κ. Βελόπουλος αποχώρησε, όλες αυτές τις απίστευτες σαχλαμάρες –και ζητώ συγγνώμη για την ακραία έκφραση την οποία χρησιμοποίησα- που επιχειρεί για ακόμα μία φορά να συνδέσει τις δασικές πυρκαγιές με την ανάπτυξη ανεμογεννητριών στην πατρίδα μας.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)

Το ερώτημα αυτό και το ζήτημα αυτό έχει απαντηθεί πολλαπλές φορές. Ανεμογεννήτριες υπό προϋποθέσεις μπορούν και έχουν κατασκευαστεί και εντός δασικών εκτάσεων. Δεν χρειάζεται να κάψει κάποιος ένα δάσος για να κάνει μία ανεμογεννήτρια.

(Χειροκροτήματα από την πτέρυγα της Νέας Δημοκρατίας)

Ας σταματήσουμε επιτέλους να ανακυκλώνουμε αυτές τις ανυπόστατες –για να μη χρησιμοποιήσω κάποια πιο βαριά φρασεολογία- θεωρίες συνωμοσίας και να μας εξηγήσει, βέβαια, ο κ. Βελόπουλος εάν προτιμά να μπορούμε να παράγουμε εμείς καθαρή και φθηνή ενέργεια μόνοι μας ή αν αποτελεί δικιά του επιλογή να εισάγουμε φυσικό αέριο από τη Ρωσία ακριβό, το οποίο δημιουργεί φυσικά και νέες εξαρτήσεις.

(Χειροκροτήματα από την πτέρυγα της Νέας Δημοκρατίας)

Όμως, κλείνω αυτήν την εισαγωγική παρένθεση, για να έρθω στη βασική μου τοποθέτηση.

Είμαι σήμερα εδώ, κυρίες και κύριοι συνάδελφοι, για να υποστηρίξω την πρόταση της Νέας Δημοκρατίας για τον ΟΠΕΚΕΠΕ, αλλά και για να απευθύνω μία έκκληση για θεσμική νηφαλιότητα και για κοινοβουλευτική υπευθυνότητα. Και αυτό, γιατί μπορούμε να ακολουθήσουμε δύο δρόμους, είτε η σημερινή συζήτηση να γίνει αφετηρία μιας γόνιμης διαδρομής διαφάνειας και λογοδοσίας, είτε να ξεχαστεί και αυτή γρήγορα ως μία ακόμα αδιέξοδη στιγμή άγονων κοινοβουλευτικών διαξιφισμών.

Η παράταξή μας επιλέγει την πρώτη οδό. Προτείνει, λοιπόν, τη σύσταση εξεταστικής επιτροπής για τη λειτουργία του Οργανισμού από την ίδρυσή του έως και σήμερα…

(Θόρυβος στην Αίθουσα)

**ΠΡΟΕΔΡΟΣ (Νικήτας Κακλαμάνης):** Μη γράφετε τίποτα από τις διακοπές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …ώστε να αντιμετωπιστούν οι βαθιά ριζωμένες παθογένειες και οι διακομματικές αστοχίες, να ανιχνευθούν πιθανές ευθύνες και να οδηγηθούμε, τελικά, σε μία κάθαρση η οποία θα χτίσει μια επόμενη μέρα προς όφελος των αγροτών, των κτηνοτρόφων, αλλά και της ίδιας τελικά της χώρας, διότι είναι άλλος ο καταλογισμός ευθυνών και άλλο το κυνήγι μαγισσών. Γι’ αυτό και η λύση της εξεταστικής είναι σε αυτή τη συγκυρία η ενδεδειγμένη.

Είναι αλήθεια ότι η διαδικασία αυτή στο παρελθόν έχει υπάρξει αδιέξοδη, ειδικά όταν χρησιμοποιήθηκε ως όπλο κομματικής εκδίκησης. Μόνο που στη συγκεκριμένη περίπτωση, όπως θα εξηγήσω, αποτελεί τον μόνο δρόμο για να δούμε και να υπερβούμε μία πραγματικότητα που πρέπει οριστικά να αφήσουμε πίσω μας. Η Ελλάδα του 2025 δεν έχει ανάγκη από άλλες δόσεις σκανδαλολογίας και δηλητηριώδους δημαγωγίας. Έχει ανάγκη από αλήθειες, ακόμα και απέναντι σε πολλά κακώς κείμενα τα οποία επιμένουν να μας πληγώνουν. Και, βέβαια, έχει ανάγκη από τόλμη να τα ξεπεράσουμε, ανεξάρτητα από το όποιο πολιτικό κόστος αυτά συνεπάγονται.

Αυτή ακριβώς είναι και η δική μου προσωπική επιλογή. Και δεν θα μασήσω τα λόγια μου. Ο Οργανισμός Πληρωμών Κοινοτικών Ενισχύσεων ήταν επί δεκαετίες μια ανοιχτή πληγή, ένας φορέας που σχεδιάστηκε για να εξυπηρετεί τον εθνικό πρωτογενή τομέα, που με την πάροδο του χρόνου όμως μετατράπηκε σε ένα εργαλείο εξυπηρετήσεων με μεσάζοντες, με κομματικούς και προσωπικούς γνωστούς, με τεχνικούς συμβούλους που δημιουργούσαν εξαρτήσεις και με δράσεις μέσα από πολλά υπόγεια πολυδαίδαλα δίκτυα.

Το αποτέλεσμα είναι γνωστό. Μέρος των ευρωπαϊκών κονδυλίων της αγροτικής πολιτικής τελικά δεν κατέληγε εκεί που έπρεπε. Η τοπική, αλλά σε έναν βαθμό και η ευρωπαϊκή αδράνεια επέτρεψαν να φυτρώσουν πολλά παράσιτα γύρω του. Έτσι, η κακοδιαχείριση του κράτους ενώθηκε σταδιακά με τη σιωπηλή αποδοχή της, ακόμα και από ένα τμήμα των αγροτών που συμβιβάστηκαν με αυτήν την πραγματικότητα.

Αυτό είναι κάτι το οποίο προφανώς δεν τιμά τη χώρα και γι’ αυτό δεν δίστασα να αναλάβω το βάρος όχι μόνο για τα πεπραγμένα της σημερινής Κυβέρνησης, αλλά και στο όνομα όσων προηγήθηκαν. Θυμίζω ότι πολύ πριν κινηθεί η Ευρωπαϊκή Εισαγγελία, πολλές υποθέσεις που αφορούσαν στον ΟΠΕΚΕΠΕ ήταν ήδη στη δικαιοσύνη, με ήδη τις πρώτες καταδίκες. Δεν περίμενε η ελληνική δικαιοσύνη τον Ευρωπαίο Εισαγγελέα για να κινηθεί για ζητήματα που αφορούν τον ΟΠΕΚΕΠΕ.

Ναι, αλήθεια είναι, άλλαξαν Υπουργοί και Διοικήσεις και όταν διαπίστωσα ότι η πρόοδος τελικά –γιατί έγινε πρόοδος- δεν ήταν ικανοποιητική, τότε επέλεξα την πιο δραστική λύση. Έχουμε ήδη δρομολογήσει την ένταξη του ΟΠΕΚΕΠΕ στην ΑΑΔΕ, προκειμένου να εκλείψει κάθε αχρείαστη ανθρώπινη μεσολάβηση στον προσδιορισμό των επιδοτήσεων. Και θα ήθελα πολύ να ακούσω την άποψη των κομμάτων της Αντιπολίτευσης αν θεωρούν ότι σε αυτή τη συγκυρία αυτή είναι η ενδεδειγμένη δομική λύση, για να αντιμετωπίσουμε αυτό το διαρθρωτικό πρόβλημα, γιατί δεν φαντάζομαι να αμφισβητεί κανείς ότι Ανεξάρτητη Αρχή Δημοσίων Εσόδων έχει και το κύρος και την αποφασιστικότητα και την τεχνογνωσία να κάνει τις απαραίτητες διασταυρώσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** ...έτσι ώστε να μπορέσει να εντοπίσει με ακρίβεια ποιος πραγματικά δικαιούται να πάρει ποιον ευρωπαϊκό πόρο, ενώ ήδη …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** ...

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό. Θα έρθω και σ’ αυτό λοιπόν.

Ήδη διεξάγονται καθημερινές διασταυρώσεις, οι οποίες θα φωτίσουν τις όποιες σκοτεινές πλευρές. Μάλιστα, είναι πολύ ενδιαφέρον ότι πολλοί αγρότες και κτηνοτρόφοι φρόντισαν να ακυρώσουν ήδη από μόνοι τους ύποπτα αιτήματα τα οποία είχαν υποβάλει, ίσως γιατί αντιλαμβάνονται ότι πια οι κανόνες του παιχνιδιού πρέπει να αλλάξουν. Και θέλω να γνωρίζετε ότι πολύ σύντομα το ελληνικό κράτος θα αποκτήσει πλήρη εικόνα όλων όσων μεσολάβησαν και θα μπορέσει να ξεχωρίσει πολύ σύντομα τις πιο σκοτεινές συναλλαγές, θα αποτυπώσει και θα καταλογίσει τα ποσά τα οποία πρέπει να επιστραφούν, ξεκινώντας πάντα από τις πιο σοβαρές και τις πιο κραυγαλέες υποθέσεις και απλώνοντας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σταματήστε να φωνάζετε! Δεν είστε εδώ πέρα στο δικαστήριο να υπερασπίζεστε τους βιαστές, τους οποίους υπερασπίζεστε με μεγάλη συστηματικότητα!

(Χειροκροτήματα από την πτέρυγα της Νέας Δημοκρατίας)

Σταματήστε πια αυτή τη φάμπρικα! Αυτά στο δικαστήριο να τα κάνετε, όχι εδώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και στους βιαστές που υπερασπίζεστε! Αρκετά πια!

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΟΣ (Νικήτας Κακλαμάνης):** Ούτως ή άλλως δεν καταγράφεται τίποτα! Αδίκως φωνασκείτε! Τα ακούτε μόνη σας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Οδηγούμε, λοιπόν, σταδιακά την έρευνα προς τα κάτω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …και πιστεύω ότι τελικά αυτή θα είναι και η καλύτερη απάντηση στον παρόντα χρόνο.

Στο μεταξύ, όμως, δεν επιζητούμε μόνο τον εντοπισμό των εμπλεκομένων στο πρόβλημα, αλλά και την οριστική λύση του. Κι αυτή δεν μπορεί να υπάρξει, αν πρώτα δεν τεθούν μια σειρά από ερωτήματα, τα οποία μόνο μία εξεταστική επιτροπή είναι σε θέση να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΟΣ (Νικήτας Κακλαμάνης):**  Σιωπήστε επιτέλους!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΟΣ (Νικήτας Κακλαμάνης):**  Σιωπήστε επιτέλους!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σε ποια στάδια της χώρας εντοπίζονται οι κύριες παθογένειες του συστήματος; Γιατί, αλήθεια, άργησαν τόσο πολύ τα σχέδια απόσχισης; Τι αδυναμίες είχε η λεγόμενη τεχνική λύση για τους κτηνοτρόφους; Ποιοι την εισηγήθηκαν; Ποιοι την τροποποίησαν; Γιατί ήταν τελικά απαραίτητη; Πώς θα μπορέσουμε να απαλλαγούμε από αυτόν τον βραχνά; Πώς λειτούργησαν οι εκάστοτε διοικήσεις του ΟΠΕΚΕΠΕ; Υπήρχε ή δεν υπήρχε εσωτερικός έλεγχος στον Οργανισμό; Πόσες διασταυρώσεις έγιναν πραγματικά; Σε τι πορίσματα κατέληξαν; Ποιες ήταν οι ακριβείς σχέσεις του Οργανισμού με τον Τεχνικό Σύμβουλο, ρόλος του οποίου αναδεικνύεται κομβικός;

Αναρωτιέμαι, λοιπόν -κύριε Ανδρουλάκη, κύριε Φάμελλε- αυτά είναι ή δεν είναι εύλογα ερωτήματα, τα οποία πρέπει να απαντηθούν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλα αυτά καλούμαστε να τα εξετάσουμε, προκειμένου να πάρουμε απαντήσεις και να διορθώσουμε οριστικά τα κενά τους. Γιατί όπως είπα, αυτή είναι η δική μας σαφής θέση απέναντι σε μια πληγή, η οποία επιτέλους πρέπει να πάψει να κακοφορμίζει και δεν νομίζω ότι υπάρχει και κανείς σε αυτήν την Αίθουσα που να αρνείται πως αυτή η πληγή άνοιξε σχεδόν ταυτόχρονα με τη σύσταση του Οργανισμού. Θυμίζω το 1998, όπου μεσολάβησαν τρία χρόνια από τη σύστασή του, μέχρι να αρχίσει να λειτουργεί το 2001 και μάλιστα, η Ελλάδα έχει πληρώσει σχεδόν 3 δισεκατομμύρια πρόστιμα σε καταλογισμούς για την κακοδιαχείριση των ευρωπαϊκών κρατικών επιδοτήσεων.

Και επιτρέψτε μου να στηλιτεύσω μόνο κάποια χτυπητά, -κύριε Ανδρουλάκη, κύριε Φάμελλε- πρόστιμα, για να αντιληφθούμε ότι αυτό το πρόβλημα δεν εμφανίστηκε μόνο τα τελευταία χρόνια. Ενδεικτικά αναφέρω: Περίοδος 2004-2009, για να μη λέτε ότι εξαιρούμε την περίοδο της Νέας Δημοκρατίας 259 εκατομμύρια καταλογισμός. Περίοδος 2009-2013, 322 εκατομμύρια καταλογισμός. Περίοδος 2011-2014, 167 εκατομμύρια καταλογισμός.

Καταθέτω τον σχετικό πίνακα στα Πρακτικά, για να αντιληφθούν όλοι τη διαχρονικότητα του προβλήματος, το οποίο καλούμαστε σήμερα να αντιμετωπίσουμε.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στον αντίποδα της παραπάνω απλής και τεκμηριωμένης εισήγησης, τα κόμματα της Αξιωματικής Αντιπολίτευσης προτείνουν τη σύσταση Προανακριτικής Επιτροπής. Αναλώνονται, μάλιστα, και πάλι σε παιχνίδια εντυπώσεων, περιορίζοντας ουσιαστικά και πολιτικά την υπόθεση, αποκλειστικά και μόνο στα χρόνια της παρούσας Κυβέρνησης.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κάνετε λάθος! Κάνετε λάθος και θα σας εξηγήσω…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καθίστε, θα σας εξηγήσω.

Πρώτον, όλοι γνωρίζουν, κύριε Φάμελλε, και κύριε Ανδρουλάκη, που αποχώρησε από την Αίθουσα, ότι ο ΟΠΕΚΕΠΕ έπασχε εξ αρχής. Φαντάζομαι ότι αυτό και εσείς που διαχειριστήκατε τις τύχες αυτού του τόπου για τεσσεράμισι χρόνια δεν μπορείτε να το αρνηθείτε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεύτερον, αυτό θα απαντηθεί αύριο από τους άμεσα κατηγορούμενους εάν στοιχειοθετείται ποινική ευθύνη Υπουργού. Εμείς πιστεύουμε ότι δεν στοιχειοθετείται ποινική ευθύνη Υπουργού και είμαστε πολύ σαφείς σε αυτό και γι’ αυτό και προτείνουμε τη σύσταση Εξεταστικής.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναρωτιέμαι, όμως, κύριε Φάμελλε, που αρέσκεστε στο να διακόπτετε, τι είναι αυτό…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ανταγωνίζεστε την κυρία Κωνσταντοπούλου, σας έχει πιάσει άγχος βλέπω, θέλετε να ακολουθήσετε τις ίδιες τακτικές. Βλέπετε ότι οι φωνές έχουν απόδοση, έτσι δεν είναι;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΠΡΟΕΔΡΟΣ (Νικήτας Κακλαμάνης):** Παρακαλώ, κύριε Φάμελλε, μετά θα ανέβετε στο Βήμα και θα ζητάτε ησυχία. Ηρεμία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):**  Εγώ έχω να σας κάνω μια ερώτηση, κύριοι συνάδελφοι του ΠΑΣΟΚ και του ΣΥΡΙΖΑ.

Τι σας εμποδίζει, κύριε Φάμελλε, να ψηφίσετε μαζί μας την Εξεταστική και αν προκύψουν στοιχεία στη συνέχεια, να εξετάσουμε το ενδεχόμενο σύστασης Προανακριτικής. Τι θέλετε να κρύψετε, αρνούμενοι τη σύσταση Εξεταστικής Επιτροπής, κύριε Φάμελλε και κύριε Ανδρουλάκη;

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και έχει ενδιαφέρον αυτό το οποίο λέτε για την Ευρωπαία Εισαγγελέα, διότι όπως ξέρετε πολύ καλά, η Ευρωπαία Εισαγγελέας ουσιαστικά ανέλαβε αρμοδιότητα το 2021. Άρα, μπορεί να ελέγξει μόνο τις υποθέσεις από το 2021 και μετά.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Φάμελλε, κοιτάξτε να δείτε, η χώρα μας δεν έχει ανάγκη από άλλη τοξικότητα και ποινικοποίηση. Έχει ανάγκη από αλήθεια, σε σχέση με τις αδυναμίες της και από γενναιότητα για να βρει τις αιτίες να τις ξεριζώσει.

Επαναλαμβάνω ότι αυτός ο δρόμος μπορεί να ανοιχθεί μόνο μέσα από Εξεταστική Επιτροπή. Όποιος, λοιπόν, αποφεύγει αυτόν τον δρόμο είναι ίσως γιατί φοβάται, κύριε Ανδρουλάκη, μήπως εκεί βρεθούν τα δικά σας ίχνη.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα έρθω και στα δικά σας, κύριε Φάμελλε. Βλέπω και τον κ. Πολάκη εκεί, θα έρθω και στα δικά σας. Κάντε λίγο υπομονή.

Εγώ χαιρετίζω, κύριε Ανδρουλάκη, το γεγονός ότι στελέχη σας από την Περιφέρεια σπεύδουν και καταθέτουν οικειοθελώς στο δημόσιο ποσά από αμφισβητούμενες ενισχύσεις. Και αυτό ακριβώς αποδεικνύει τον ισχυρισμό ότι το πρόβλημα δεν έχει κομματικό χρώμα παρά μόνο το γκρίζο της απάτης.

Εσείς, κύριε Ανδρουλάκη, προερχόμενος από την Κρήτη πρέπει να το γνωρίζετε πολύ καλά αυτό, γνωρίζοντας την ιστορία του δικού σας κόμματος ως προς τη σχέση του με τον πρωτογενή τομέα.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ, λοιπόν, δεν κατηγόρησα ποτέ σύσσωμο το ΠΑΣΟΚ για τέτοιου είδους περιστατικά. Δεν σας επιτρέπω, όμως, να αποκαλείτε με θράσος αυτή την παράταξη εγκληματική οργάνωση. Σας επιστρέφω τον χαρακτηρισμό, όπως επέστρεψαν τα λεφτά και οι φίλοι σας!

(Χειροκροτήματα από την πτέρυγα της Νέας Δημοκρατίας)

Να μην θυμίσω, λοιπόν, εκείνες τις ωραίες «πράσινες συσκέψεις κλεφτών», όπως τις αποκαλούσε ο πολύ ειλικρινής, κατά τα άλλα, Θόδωρος Πάγκαλος, σε αυτές που ζητούσε τότε, οι σύντροφοί σας, τα κομματικά στελέχη, να δηλώνουν διπλάσια παραγωγή, αλλά όχι τετραπλάσια, έτσι δεν είναι;

Γι’ αυτό, κύριε Ανδρουλάκη, πριν αρχίσετε να μιλάτε, καλό είναι να ρωτάτε και λίγο και εδώ θα ήθελα μία εξήγηση: Πώς είναι δυνατόν, ενώ ταυτόχρονα υπερασπίζεστε την τεχνική λύση -η τεχνική λύση θέλω να θυμίσω ότι ήταν έμπνευση δικού σας στελέχους, του κ. Μόσχου Κορασίδη, ο οποίος παραμένει και σήμερα στέλεχος- ενώ ταυτόχρονα συμφώνησαν στην εφαρμογή της, η τεχνική λύση είναι παράνομη για τους Υπουργούς και νόμιμη για τους κολλητούς; Αυτό μας λέτε; Η τεχνική λύση ήταν μία πραγματικότητα, την οποία αποδέχτηκαν όλες οι κυβερνήσεις…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΟΣ (Νικήτας Κακλαμάνης):** Μη μιλάτε, ηρεμήστε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Ανδρουλάκη και κύριε Φάμελλε, κανένα κόμμα δεν εξαιρείται -και βάζω και τη Νέα Δημοκρατία- από αυτό το φλερτ.

(Θόρυβος στην Αίθουσα από την πτέρυγα του ΣΥΡΙΖΑ-Προοδευτική Συμμαχία)

Α, ναι, εσείς του ΣΥΡΙΖΑ είστε αθώες περιστερές, ως προς τα ζητήματα αυτά.

(Χειροκροτήματα από την πτέρυγα της Νέας Δημοκρατίας)

Αυτό το σύστημα δεν χτίστηκε σε ένα βράδυ!

(Θόρυβος στην Αίθουσα από την πτέρυγα του ΣΥΡΙΖΑ-Προοδευτική Συμμαχία)

Α, φωνάζετε στον ΣΥΡΙΖΑ! Για εξηγήστε μας, ήταν ο ΣΥΡΙΖΑ αυτός ο οποίος τροποποίησε τη σχετική υπουργική απόφαση, για να μπορούν να παίρνουν επιδοτήσεις βοσκοτόπια χωρίς ζώα;

Ποιος το έκανε αυτό, κύριε Φάμελλε, ο κ. Αποστόλου;

(Χειροκροτήματα από την πτέρυγα της Νέας Δημοκρατίας)

Πάρτε και τη σχετική απόφαση.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος στην Αίθουσα)

Ένα πρόβλημα που εγώ τώρα καταλαβαίνω, ακούγοντας τον κ. Πολάκη να φωνάζει, ο οποίος κάτι θα ξέρει από το τι γίνεται με τους κτηνοτρόφους της Κρήτης. Καταλαβαίνω απόλυτα γιατί δεν θέλετε να γίνει αυτή η εξεταστική επιτροπή. Δεν πειράζει. Εδώ θα είμαστε, θα τα πούμε και θα τα βρούμε όλα.

(Χειροκροτήματα από την πτέρυγα της Νέας Δημοκρατίας)

Εμείς –θα το πω ξεκάθαρα- δεν επιδιώκουμε συμψηφισμούς, αλλά δεν θα ξεχάσουμε, κύριε Ανδρουλάκη και κύριε Φάμελλε, τι συνέβαινε στη χώρα επί τρεις δεκαετίες, όχι για να κατανείμουμε ευθύνες, αλλά κυρίως για να αντιμετωπίσουμε μια χρόνια πάθηση της δημόσιας ζωής η οποία αποδείχτηκε και διαχρονική και διακομματική. Μια αλυσίδα μιας μεταδοτικής επιδημίας έχει έρθει ο καιρός να τη σπάσουμε.

Θέλω να θυμίσω, κυρίες και κύριοι Βουλευτές, αυτή η Κυβέρνηση και λάθη παραδέχεται, αλλά έχει αποδείξει ότι μπορεί να συγκρούεται και αποτελεσματικά με αυτό το οποίο αποκαλούμε βαθύ κράτος. Το πετύχαμε στην ψηφιοποίηση, περνώντας από τις ουρές, τα φαξ και τα χαρτοβασίλεια και τις σφραγίδες στο δημόσιο του GOV.GR το οποίο δεν ρωτά τους πολίτες τι ψηφίζουν για να τους εξυπηρετήσει, ένα σύστημα πιο κοντά στον πολίτη, πιο μακριά από τη διαφθορά.

Το κάναμε με τις εκκρεμείς συντάξεις. Αντί για χρόνια, εκδίδονται πλέον σε λίγους μήνες. Το κάναμε με τον δραστικό περιορισμό της φοροδιαφυγής, αναλαμβάνοντας πολιτικό κόστος για την επιλογή μας, με όπλο τη διαφάνεια της τεχνολογίας. Το κάναμε στα γήπεδα με το ηλεκτρονικό εισιτήριο. Το κάναμε περιορίζοντας τη σπατάλη και τη διαφθορά στο φάρμακο, με την εφαρμογή της άυλης συνταγογράφησης με πολύ συγκεκριμένες προδιαγραφές.

Αυτή είναι μια μάχη συνεχής, η οποία αφορά όλα τα πεδία της καθημερινότητας. Είναι η ίδια μάχη που θα δώσουμε τώρα και στο πεδίο των αγροτικών χρηματοδοτήσεων. Είναι κάτι το οποίο το χρωστάμε σε όλους τους νομοταγείς αγρότες και σε όλους τους νομοταγείς κτηνοτρόφους, οι οποίοι αδικούνταν επί χρόνια στη νομιμότητα η οποία οφείλει να διαπνέει και τις σχέσεις μας με την Ευρωπαϊκή Ένωση, στην ίδια τη χώρα που χρειάζεται όσο ποτέ άλλοτε οι πόροι να διοχετεύονται σε πραγματικά παραγωγικές δραστηριότητες, αλλά και στο σύγχρονο κράτος δικαίου που έχουμε καθήκον να οικοδομούμε μέσα από τις επίμονες δυσκολίες που κληρονομήσαμε.

Πάνω από όλα όμως το χρωστάμε στο μέλλον του πρωτογενούς τομέα. Κάποτε θα πρέπει να αντιληφθούμε ότι η εποχή των εύκολων επιδοτήσεων βαίνει προς το τέλος της και ότι ο αγρότης και ο κτηνοτρόφος θα πρέπει οριστικά να απεξαρτηθούν από μια παραγωγική δραστηριότητα που προέτασσε την επιδότηση και όχι την ποιότητα του παραγόμενου προϊόντος.

Κάποτε πρέπει να αντιληφθούμε ότι ο εκσυγχρονισμός, η ποιότητα της παραγωγής, η βελτίωση της παραγωγικότητας, η τυποποίηση των προϊόντων μας πρέπει να είναι η πρώτη προτεραιότητα του πρωτογενούς τομέα. Αν πρέπει να κρατήσουμε κάτι από αυτήν τη δυσάρεστη ιστορία, ας αποτελέσει τουλάχιστον έναν καταλύτη αφύπνισης για μια νέα εποχή στον αγροτικό κόσμο.

Όποιος πιστεύει ότι το πρόβλημα αυτό είναι μόνο κομματικό ή μόνο πολιτικό και όχι και βαθιά κοινωνικό δεν έχει γνώση του τι συμβαίνει σήμερα στην ελληνική περιφέρεια. Και πράγματι αυτή η επιχείρηση ανάταξης έχει ήδη ξεκινήσει. Πάνω από 5.200 φυσικά πρόσωπα ελέγχονται.

Όπως σας είπα, οι πρώτες ποινές από την Ελληνική Δικαιοσύνη έχουν ήδη επιβληθεί. Το Υπουργείο Αγροτικής Ανάπτυξης «πάγωσε» χιλιάδες ΑΦΜ, επανεξετάζει στοιχεία για τη βιολογική καλλιέργεια και την κτηνοτροφία, 30.000 περιπτώσεις με ύποπτα δικαιολογητικά στο πρόγραμμα των οικολογικών σχημάτων ερευνώνται, όπως θα ερευνηθεί ενδελεχώς και στην εξεταστική επιτροπή ο πολύ ύποπτος ρόλος των κέντρων υποδοχής δηλώσεων.

Και ταυτόχρονα σε συνεργασία με τις Βρυξέλλες έχει δρομολογηθεί, έχει συνταχθεί μάλλον από το καλοκαίρι του 2024, πολύ πριν, κύριε Ανδρουλάκη, διαβιβαστεί η σχετική δικογραφία στη Βουλή από τον Ευρωπαίο Εισαγγελέα, ένα πλήρες σχέδιο εξυγίανσης του ΟΠΕΚΕΠΕ. Το γνωρίζετε, φαντάζομαι. Έχουμε μιλήσει για το θέμα αυτό στη Βουλή επανειλημμένως. Κανείς δεν έπεσε από τα σύννεφα ούτε αυτή η Κυβέρνηση περίμενε τον Ευρωπαίο Εισαγγελέα για να κινηθεί. 45 δράσεις περιλαμβάνονται στο σχέδιο αυτό, το οποίο έχει ήδη ξεκινήσει να υλοποιείται.

Όπως προανέφερα, τώρα που μιλάμε η ΑΑΔΕ και η Οικονομική Αστυνομία εξετάζει ήδη τις πρώτες ατασθαλίες για να επιβληθούν τα πρώτα ποσά και οι πρώτοι περιορισμοί σε κινήσεις λογαριασμών σε αυτούς οι οποίοι φέρονται ως ύποπτοι. Και όλα αυτά έπρεπε να γίνουν και πρέπει να γίνουν με έναν οργανισμό σε κίνηση, ο οποίος διαθέτει περίπου 2,5 δισεκατομμύρια ευρώ σε παραπάνω από 600.000 δικαιούχους.

Να λοιπόν γιατί η Νέα Δημοκρατία επιμένει στην εξεταστική επιτροπή. Γιατί είμαστε αποφασισμένοι όχι μόνο να μάθουμε όλη την αλήθεια, όχι μόνο να προσεγγίσουμε το πρόβλημα και να το λύσουμε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΟΣ (Νικήτας Κακλαμάνης):** Μην γράφετε τίποτα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΟΣ (Νικήτας Κακλαμάνης):** Μην γράφετε καμία από τις διακοπές της κ. Κωσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΟΣ (Νικήτας Κακλαμάνης):** Σταματήστε…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εμείς δεν βλέπουμε αυτήν την εξέλιξη ως πολιτική ασπίδα. Τη βλέπουμε πράγματι ως έναν καθρέφτη αδυναμιών τις οποίες πρέπει να υπερβούμε. Τις βλέπουμε όμως και ως ένα παράθυρο ευκαιρίας για να εξυγιανθεί ο πρωτογενής τομέας.

Όσο γι’ αυτά τα οποία εικάζω ότι θα ακούσω περί παραγραφής…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σταματήστε να γκαρίζετε συνέχεια. Είναι κουραστική αυτή η πρακτική σας. Δεν ασχολούμαι μαζί σας, κυρία Κωνσταντοπούλου.

**ΠΡΟΕΔΡΟΣ (Νικήτας Κακλαμάνης):** Κυρία Κωνσταντοπούλου!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν ασχολούμαι μαζί σας. Μπορείτε να φωνάζετε όσο θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…

**ΠΡΟΕΔΡΟΣ (Νικήτας Κακλαμάνης):** Ναι, σιγά την αντιπολίτευση που κάνετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραίος Πρόεδρος είστε!

**ΠΡΟΕΔΡΟΣ (Νικήτας Κακλαμάνης):** Αν δεν σας αρέσω, πρόταση μομφής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραίος Πρόεδρος!

**ΠΡΟΕΔΡΟΣ (Νικήτας Κακλαμάνης):** Αν δεν σας αρέσω, κάντε μου πρόταση μομφής.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Με την ευκαιρία αυτή, κύριε Πρόεδρε, να τονίσω την απόλυτη στήριξή μας στις προτάσεις τις οποίες ετοιμάζεστε να καταθέσετε για μια αλλαγή του Κανονισμού της Βουλής που δεν θα επιτρέπει σε αυτές τις συμπεριφορές να εξευτελίζουν την κοινοβουλευτική διαδικασία.

(Χειροκροτήματα από την πτέρυγα της Νέας Δημοκρατίας)

Μιας και μιλάμε λοιπόν, κύριε Ανδρουλάκη, για παραγραφή, θέλω να σας θυμίσω ότι αυτή η παράταξη με τη συνταγματική αναθεώρηση του 2019 πρωτοστάτησε στην κατάργηση της αποσβεστικής προθεσμίας για τα ενδεχόμενα αδικήματα Υπουργών.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το 2019 το κάναμε, κύριε Φάμελλε. Άλλαξε το Σύνταγμα.

(Θόρυβος στην Αίθουσα)

Αποδεικνύετε λοιπόν και μέσα από τις φωνές σας ότι αυτό το οποίο θέλετε να κάνετε -δεν είναι η πρώτη φορά που το επιδιώξατε και στην τραγωδία των Τεμπών τα ίδια κάνατε- είναι να συγχέετε συνειδητά πολιτικές και ποινικές ευθύνες και να χρεώσετε κάθε αδυναμία του ελληνικού κράτους αποκλειστικά σε αυτήν τη διακυβέρνηση. Σε αυτόν τον δρόμο εμείς δεν πρόκειται να σας ακολουθήσουμε.

Αυτό δεν είναι υπεύθυνη στάση. Είναι ένας ανοικτός οπορτουνισμός. Είναι μια στρέβλωση της κοινοβουλευτικής διαδικασίας ντυμένη με τον μανδύα της αυθαίρετης καταγγελίας. Πρόκειται άλλωστε για μια επιλογή που δυστυχώς, όπως διαπιστώσαμε και σήμερα, τουλάχιστον από τον προλαλήσαντα κ. Βελόπουλο, συνδυάζεται και με μια επιθετική και χυδαία ρητορική.

Θυμίζω ότι για πρώτη φορά βλέπουμε το ΠΑΣΟΚ και τον ΣΥΡΙΖΑ μαζί με διάφορα μικρότερα ακροαριστερά, ακροδεξιά κόμματα να μοιράζονται το ίδιο σκοτεινό λεξιλόγιο: χούντα, εγκληματική οργάνωση, μαφία, καμόρα. Ένας φθηνός δημόσιος λόγος –ο Θεός να τον κάνει λόγο- που σπέρνει μόνο διχασμό και μίσος.

Φαίνεται να είναι η κορύφωση μιας διαδρομής την οποία έχετε επιλέξει συνειδητά, στην οποία συγκλίνουν πολιτικές δυνάμεις για έναν και μόνο λόγο, γιατί πολύ απλά αδυνατείτε να προτείνετε οτιδήποτε θετικό για το μέλλον του τόπου. (AG)

Καταφεύγουν έτσι σε όσα αρνητικά αντλείτε από το παρελθόν, στα γνωστά fake news, σε θεωρίες συνωμοσίας, σε σκανδαλολογία, σε συκοφαντίες.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΠΡΟΕΔΡΟΣ (Νικήτας Κακλαμάνης):** Κύριε Φάμελλε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι οι γέφυρες εκείνες που ενώνουν το παλιό με τον νέο λαϊκισμό.

Κύριε Πρόεδρε, θέλησα να περιγράψω στην παρέμβασή μου τη διαχρονική και διακομματική διάσταση της υπόθεσης του ΟΠΕΚΕΠΕ.

Παρέθεσα τους λόγους για τους οποίους κατά την άποψή μας η εξεταστική επιτροπή είναι η ενδεδειγμένη λύση, η οποία μπορεί να οδηγήσει στον εντοπισμό και στην αντιμετώπιση λαθών, που αναμφίβολα παρουσιάζει η χρηματοδότηση του αγροτικού τομέα.

Επιχείρησα να αποδείξω τον ωμό πολιτικό οπορτουνισμό που διατρέχει ουσιαστικά τη θέση υπέρ προανακριτικής επιτροπής. Δεν θα μιλήσουμε σήμερα για τα προβλήματα, για τις ευκαιρίες, για τις παρεμβάσεις αυτής της Κυβέρνησης για τον πρωτογενή τομέα. Θα έρθει η ώρα να γίνει και αυτή η συζήτηση. Θα επιχειρήσω να σεβαστώ όσο γίνεται τον χρόνο που μου έχετε διαθέσει, κύριε Πρόεδρε.

Θέλω όμως να αναδείξω για ακόμα μια φορά τον κίνδυνο η πατρίδα μας, η πολιτική ζωή, η κοινωνική ζωή να επιστρέψουν σε μια διαλυτική εσωστρέφεια, όταν γύρω μας η αστάθεια εντείνεται, με συγκρούσεις, με γεωπολιτικές εντάσεις, με αναταράξεις στη διεθνή οικονομία, με δασμούς οι οποίοι τώρα επιβάλλονται από τις Ηνωμένες Πολιτείες και θα δημιουργήσουν πρόβλημα στο παγκόσμιο εμπόριο, με αυταρχικές φωνές που αμφισβητούν ακόμα και την ίδια τη δημοκρατία, με προκλήσεις που αναζωπυρώνονται, ανάμεσά τους και το πρόβλημα του μεταναστευτικού.

Σε ένα τέτοιο περιβάλλον ως Πρωθυπουργός της χώρας εκλεγμένος, θέλω να θυμίσω σε αυτούς οι οποίοι χρησιμοποιούν απαράδεκτη φρασεολογία περί χούντας και εγκληματικής οργάνωσης τα εξής:

Κύριε Φάμελλε, τρεις φορές ο ελληνικός λαός εμπιστεύτηκε αυτήν την παράταξη με ποσοστά άνω του 40% και εσάς σας έστειλε από το 32% στο 17% και έτσι όπως πάτε οδεύετε ντουγρού για να μείνετε έξω από τη Βουλή. Αυτό, όμως, είναι δικό σας θέμα.

(Χειροκροτήματα από την πτέρυγα της Νέας Δημοκρατίας)

Σε αυτό το περιβάλλον, λοιπόν, η Ελλάδα δεν έχει την πολυτέλεια ούτε των πειραματισμών, ούτε της αμφισβήτησης της εσωτερικής σταθερότητας ούτε και της υπονόμευσης της κοινωνικής συνοχής.

Θα ζητούσα, λοιπόν, απ’ όλους μεγαλύτερη ευθύνη, περισσότερη σοβαρότητα. Είμαστε λίγοι για να διχαζόμαστε, αλλά είμαστε αρκετοί για να βαδίσουμε μπροστά σε μια τροχιά προόδου την οποία ακολουθούμε.

Κάνω μια τελευταία έκκληση και παρακαλώ να εξηγήσετε γιατί δεν προκρίνετε αυτόν τον δρόμο: Αποσύρετε το αίτημά σας για προανακριτική επιτροπή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας)**…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** …

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εγώ σας λέω τι θα κάνω εγώ.

Αποσύρετε το αίτημά σας για προανακριτική επιτροπή. Ελάτε να ψηφίσουμε μαζί την εξεταστική. Εξάλλου εάν προκύψουν νέα στοιχεία -προσέξτε- το ξέρετε καλά ότι η εξεταστική επιτροπή μπορεί να οδηγήσει σε προανακριτική. Το ανάποδο όμως δεν μπορεί να γίνει έτσι.

Επιμένουμε σε αυτήν τη θέση γιατί μόνο έτσι θα δώσουμε οριστική απάντηση σε ένα δομικό πρόβλημα το οποίο θα μας επιτρέψει να κάνουμε το κράτος μας καλύτερο και είναι μια απάντηση που θα μπορούσαμε να τη δώσουμε από κοινού σε μία κοινωνία που αυτό τελικά επιζητά και η οποία έχει πλήρη αίσθηση, κύριε Ανδρουλάκη, ότι το σκάνδαλο, το οποίο καλούμαστε να συζητήσουμε σήμερα, δεν είναι κομματικό, είναι διακομματικό και έχει ήδη επιμερίσει τις πολιτικές ευθύνες.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικήτας Κακλαμάνης):** Κύριε Πρόεδρε του ΠΑΣΟΚ, κύριε Ανδρουλάκη, θέλετε τον λόγο;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ναι, κύριε Πρόεδρε.

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Αρχηγός της Αξιωματικής Αντιπολίτευσης κ. Νίκος Ανδρουλάκης και έπεται ο Πρόεδρος του ΣΥΡΙΖΑ, ο κ. Φάμελλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εγώ έχω ζητήσει τον λόγο.

**ΠΡΟΕΔΡΟΣ (Νικήτας Κακλαμάνης):** Αμέσως μετά. Και ο κ. Νατσιός. Όλοι με τη σειρά.

Κύριε Ανδρουλάκη, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, ο Πρωθυπουργός κατηγόρησε τον προπροηγούμενο ομιλητή για ένα ρεσιτάλ συνωμοσιολογίας. Ναι, όντως, ήταν ένα μνημείο συνωμοσιολογίας η ομιλία του. Βεβαίως ακολούθησε ένα μνημείο υποκρισίας από τον κ. Μητσοτάκη, υποκρισίας για όλα. Τόσα ψέματα για να μας πει στο τέλος ότι δεν υπάρχει δικογραφία γι’ αυτόν, δεν υπάρχουν εμπλεκόμενα πρόσωπα στη δικογραφία, δεν έχει γίνει κάτι εδώ μέσα. Ξαφνικά ξύπνησε και λέει να διερευνήσουμε από το 1998 έως σήμερα.

Τι προκάλεσε αυτό το ξαφνικό ενδιαφέρον του Πρωθυπουργού για τον πρωτογενή τομέα; Μήπως μία δικογραφία που είναι εδώ μέσα, που έχει μόνο νεοδημοκράτες, που έχει αποκαλυπτικούς διαλόγους; Και η απάντηση σε αυτά ποια είναι; «Δεν επιτρέπουμε στη Δικαιοσύνη να μας ελέγξει». Αυτό είπατε εν ολίγοις.

Ακούστε, κύριε Μητσοτάκη, τα πράματα είναι απλά. Είπατε αν φοβόμαστε. Εμείς φοβόμαστε; Μα εμείς σας θέσαμε ξεκάθαρα το δίλημμα: Λέμε «ναι» σε εξεταστική ακόμη και από το 1821, αν πείτε «ναι, να διερευνήσει η ελληνική Δικαιοσύνη» τις ευθύνες που καταλογίζει η Ευρωπαϊκή Εισαγγελία στους Υπουργούς σας. Τι φοβάστε; Εμείς δεν φοβόμαστε. Λέμε «ναι», λοιπόν, αν και εσείς δεσμευθείτε από σήμερα ότι θα πείτε «ναι» αύριο. Άρα ποιος φοβάται; Αυτός που λέει «ναι» σε όλα ή αυτός που επί της ουσίας προκρίνει μία εξεταστική για την οποία ως διαδικασία έχει πει πολύ ενδιαφέροντα πράγματα.

Ντόρα Μπακογιάννη πριν από μερικούς μήνες: «Ποτέ καμία εξεταστική στα τριάντα πέντε χρόνια που είμαι στη Βουλή, δεν έχει βγάλει τίποτα ουσιαστικό». Εσείς όμως λέτε ότι θα λύσετε το πρόβλημα και θα ρίξετε φως στο ζήτημα του ΟΠΕΚΕΠΕ.

Παύλος Μαρινάκης: «Δυστυχώς όλες οι εξεταστικές επιτροπές που θα μπορούσαμε να θυμηθούμε δεν έχουν ποτέ παραγάγει σοβαρά αποτελέσματα». Ο κ Μητσοτάκης όμως θα μας εκπλήξει σε αυτή.

Μάκης Βορίδης, ο εμπλεκόμενος Υπουργός: «Οι εξεταστικές επιτροπές επειδή εμπλέκονται πολύ βαριά πολιτικά δεν έχουν απόσταση από τα πράγματα, απαιτείται να ενεργήσουμε προανακριτικά». Τότε προανακριτικά, τώρα εξεταστικά.

Τι άλλαξε, κύριε Βορίδη; Επειδή ελέγχεστε; Επειδή πρέπει να ελεγχθείτε;

Και Κυριάκος Μητσοτάκης: «Ξέρετε όταν συγκροτείται μία εξεταστική επιτροπή, εκ των πραγμάτων η διαδικασία μπαίνει στη λογική της κομματικής αντιπαράθεσης. Θεωρώ ότι είναι δομικό πρόβλημα των εξεταστικών επιτροπών της Βουλής και, όπως πολλές άλλες, δεν έχουν καταφέρει να διαφωτίσουν την κοινή γνώμη».

Εσείς δεν τα λέγατε αυτά;

Κύριε Μητσοτάκη, σας μιλάω. Εσείς δεν τα λέγατε; Ο κύριος Μαρινάκης; Αυτά δεν λέγατε; Και ξαφνικά επινοείτε εξεταστική από το 1821 για να απαγορεύσετε στη Δικαιοσύνη να ερευνήσει τα αδικήματα που περιγράφει η δικογραφία που έχει έρθει στη Βουλή. Και μιλάτε για αξιοπιστία; Ποια αξιοπιστία; Μηδέν αξιοπιστία έχετε. Λέτε κάθε τρεις και λίγο τα ίδια και τα αντίθετα.

Επίσης είπατε: Για μας μιλάτε; Εμείς καταθέσαμε πρώτοι σχέδιο για τον ΟΠΕΚΕΠΕ.

Στις 27 Μαΐου του 2025 έγινε σύσκεψη του Πρωθυπουργού Κυριάκου Μητσοτάκη με τη συμμετοχή του κ. Χατζηδάκη, του Υπουργού Οικονομίας, του Υπουργού Αγροτικής Ανάπτυξης και του κ. Πιτσιλή, διοικητή της ΑΑΔΕ, όπου αποφασίστηκε η κατάργηση του ΟΠΕΚΕΠΕ.

Η Ευρωπαϊκή Εισαγγελία δημοσιεύει tweet στις 20 Μαΐου του 2025 και στις 5 Μαρτίου του 2025, άρα έναν μήνα πριν. Ένα χρόνο πριν ήταν η ευρωπαϊκή εποπτεία. Και μας λέει ο Πρωθυπουργός ότι πρόλαβε, ότι δεν συνδέεται η κατάργηση του οργανισμού με τη διαφθορά του ΟΠΕΚΕΠΕ και ότι ήταν ένα σχέδιο από αυτά τα μαξιμαλιστικά, μεταρρυθμιστικά, όπως είναι πάντα όταν τους πιάσεις με τη γίδα στην πλάτη.

Τα καταθέτω στα Πρακτικά, για έχετε εικόνα της περιφρόνησης στη λογική.

(Στο σημείο αυτό ο Πρόεδρος του ΠΑΣΟΚ Κινήματος Αλλαγής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην τεχνική λύση φταίει, λέει ο σύμβουλός μας, ο κ. Μόσχος Κορασίδης. Μάλιστα ο κ. Γεωργιάδης είπε το αμίμητο, λέει, «αν σας πούνε κάποτε ότι φεύγαν τα βοσκοτόπια από την Κρήτη και πήγαιναν στην Ξάνθη και στην Καστοριά, φταίει ο σύμβουλος του κ. Ανδρουλάκη Μόσχος Κορασίδης, εμπνευστής της τεχνικής λύσης».

Με μια διαφορά, κύριε Μητσοτάκη, γιατί και εδώ είπατε ψέματα. Η τεχνική λύση τότε δεν επέτρεπε να φύγουν από τα νησιά και να πάνε στην ηπειρωτική Ελλάδα, έγινε μετά, σε άλλο χρόνο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Από ποιον;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όχι, πάντως, από εμάς, όπως είπατε. Γιατί λοιπόν είπατε ψέματα; Γιατί το χρεώνετε σε εμάς, ενώ έχει γίνει με άλλη κυβέρνηση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Από ποια κυβέρνηση; Πείτε ονόματα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αυτό είναι το θέμα σας; Ότι είπε ψέματα ο Πρωθυπουργός δεν σας πειράζει;

Με την κυβέρνηση του ΣΥΡΙΖΑ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Άρα λοιπόν να χειροκροτήσουμε ότι είστε ψεύτες με ετικέτα. Δηλαδή σήμερα λέτε ότι πριν από λίγο σας κοροϊδεύαμε για να το χρεώσουμε στον Μόσχο Κορασίδη, αλλά τώρα που μας αποκαλύψατε, να σας πούμε μια αλήθεια.

Θυμήθηκε ο Πρωθυπουργός τον αείμνηστο Θεόδωρο Πάγκαλο. Τον πατέρα σας γιατί δεν τον θυμηθήκατε τον αείμνηστο και τι είχε πει για το ρουσφέτι; Υπάρχουν πολλά βίντεο στο YouTube. Αν έχετε αϋπνίες το βράδυ, να τα παρακολουθήσετε, για να δείτε ποιοι ήταν οι εμπνευστές στο ρουσφέτι και ποιοι αγωνίστηκαν με το ΑΣΕΠ και με θεσμικές παρεμβάσεις, όπως ήταν η Διαύγεια, για να βελτιώσουν την κατάσταση στη χώρα.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Αλλά ο μεγάθυμος Πρωθυπουργός μάς είπε ότι ναι, έχει ευθύνες και η Νέα Δημοκρατία. Δεν έχουμε μόνο εμείς οι υπόλοιποι. Έχει ευθύνες και η Νέα Δημοκρατία. Πάμε λοιπόν να δούμε τώρα τις ευθύνες της Νέας Δημοκρατίας απέναντι στον Έλληνα κτηνοτρόφο και γεωργό, που πληρώνει αυξημένο κόστος παραγωγής, τα παρεπόμενα της κλιματικής κρίσης, έναν ΕΛΓΑ που δεν λειτουργεί χωρίς να αναθεωρείται ο κανονισμός του και με έναν ΟΠΕΚΕΠΕ που τον κάνατε ρουσφετομάγαζο διαφθοράς στα χέρια των γαλάζιων παιδιών της Νέας Δημοκρατίας, έναν οργανισμό που λεηλατούσε τις επιδοτήσεις των τίμιων παραγωγών από το 2019 έως το 2024, μια οργανωμένη γαλάζια συμμορία, μια οργανωμένη γαλάζια εγκληματική οργάνωση.

Σας ενοχλεί. «Μα τι μας λέτε; Εγκληματική οργάνωση, έτσι λέτε όλη μας την παράταξη;» Εμείς μιλάμε για τη δικογραφία, κύριε Μητσοτάκη. Έτσι λέει η δικογραφία. Δεν τη διαβάσατε; Η δικογραφία περιγράφει μια γαλάζια εγκληματική οργάνωση που λειτουργεί καθετοποιημένα, με αρχηγούς, με πολιτική κάλυψη. Πάμε λοιπόν να τα δούμε.

Μάκης Βορίδης, σύμφωνα με καταθέσεις, πολέμησε και εξανάγκασε σε παραίτηση τον πρόεδρο του ΟΠΕΚΕΠ κ. Βάρρα όταν αυτός προσπάθησε να σταματήσει την απάτη. Τον ξέρετε τον κ. Βάρρα; Τον γνωρίζετε; Είναι στο Μαξίμου; Όταν τον εκπαραθύρωσε ο κ. Βορίδης δεν ήρθε να σας πει όντας στο Μαξίμου «ξέρετε, κύριε Μητσοτάκη, υπάρχει εκτεταμένη απάτη, προσπαθώ να το αντιμετωπίσω, αλλά δεν με αφήνουν»; Τον έδιωξαν. Σας το είπε ο κ. Βάρρας; Δεν άκουσα να πείτε κάτι για αυτό. Δηλαδή παραιτήθηκε, τον έδιωξε ο Βορίδης όταν άρχισε να ασχολείται με την απάτη της γαλάζιας συμμορίας, πάει στο Μαξίμου και θέλετε να μας πείσετε ότι δεν σας είπε κουβέντα! Σε ποιους απευθύνεστε; Τόσο πολύ υποτιμάτε τη νοημοσύνη των Βουλευτών και του ελληνικού λαού; Τα είπε στην εισαγγελία, γι’ αυτό το ένα τρίτο της δικογραφίας είναι επί της ουσίας προϊόν αυτών που λέει ο κ. Βάρρας.

Λευτέρης Αυγενάκης, άσκησε αφόρητες πιέσεις στον κ. Σημανδράκο για να αποδεσμευτούν ύποπτα ΑΦΜ λίγο πριν τις ευρωεκλογές. Ούτε αυτό το ξέρετε; Δεν το ξέρετε; Να ψάξουμε από το 1821, μήπως υπήρχε κάποιος απόγονος του Σημανδράκου στην επανάσταση. Δύο επιστολές σας έστειλε ο κ. Σημανδράκος. Δεν τις διαβάσατε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πρόγονος ίσως, απόγονος όχι.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πρόγονος.

Δύο επιστολές σας έστειλε. Δεν τις διαβάσατε; Τα λέω αυτά για να καταλάβει ο ελληνικός λαός αν ήξερε ο Πρωθυπουργός. Γιατί η δικογραφία περιγράφει συγκεκριμένα αδικήματα για Βορίδη και Αυγενάκη. Εσείς γνωρίζατε; Είναι προφανές ότι γνωρίζατε.

Και αν δεν γνωρίζατε από όλους αυτούς, θα γνωρίζατε από εμάς, από τις ερωτήσεις που σας καταθέσαμε για τον ΟΠΕΚΕΠΕ. Από την ερώτηση που σας κατέθεσα εγώ ο ίδιος και ήρθατε εδώ στη Βουλή. Σας είπα για το σκάνδαλο ότι έχετε πρόστιμο μαμούθ. Και μου απαντήσατε από αυτό εδώ το Βήμα «ναι, υπάρχουν κάποιες σκιές». Κάποιες σκιές είναι ένα δισεκατομμύριο; Κάποιες σκιές είναι η εγκληματική οργάνωση; Αν μετράτε έτσι τις σκιές, σε λίγο δεν θα ξέρουμε τι να προλάβουμε. Τα σπιτάκια, που διαβάζουμε για την ανακύκλωση; Αυτά που έγιναν στην τηλεδιοίκηση, τις υποκλοπές, τα κόκκινα δάνεια; Καλά, όλα αυτά δεν τα γνωρίζετε; Όλα έγιναν στο περιβάλλον σας. Τι είδους Πρωθυπουργό έχουμε; Μειωμένης ικανότητας αντίληψης; Ή έναν Πρωθυπουργό χωρίς ευθύνες; Όλα τα ξέρετε και όλα τα καλύπτετε.

Είναι αποκαλυπτική όμως και η δικογραφία για τη γαλάζια συμμορία, που όταν το λέμε έτσι ενοχλείστε. Δεν είναι γαλάζια συμμορία όταν μέλη του κυκλώματος λένε σε συνομιλίες τους «όσο στέκει το Μαξίμου και στέκει και ο Μάκης είσαι βράχος που δεν πέφτει», εννοώντας ότι δεν θα τον πειράξει κανείς; «Αν είχα σκοτώσει την Τυχεροπούλου, τώρα θα ήμουν έξω. Θα είχαν φάει κανένα πενηντάρι οι δικηγόροι και θα ήμασταν εντάξει». Είναι πολύ αστείο να απειλεί κάποιος τη ζωή ενός ανθρώπου. Είναι πολύ αστείο για εσάς, κύριε Μητσοτάκη.

Αυτά δεν είναι διάλογοι Καμόρας; Σας ενοχλεί η έκφραση Καμόρα! «Μου είπε ο Μάκης για τον Φλωρίδη και πήρε τον Φλωρίδη. Αν δεν ξεριζώσει την Παπανδρέου», δεν θα πω την αισχρή φρασεολογία, «θα έχουμε πρόβλημα». «Πάω στο γραφείο του Πιτσιλή, που με έστειλε ο Γρηγόρης, ξέρεις ποιος Γρηγόρης». Για να μην σας διαβάσω τους διαλόγους όπου εκλεκτός σας πρόεδρος του ΟΠΕΚΕΠΕ ζητούσε φακελάκι 5.000 ευρώ για να καθυστερήσουν τους ελέγχους, κύριε Μητσοτάκη! Και με ρωτάτε αν υπάρχει γαλάζια συμμορία ή Καμόρα!

Ξέρετε τι έγινε, αγαπητοί συνάδελφοι; Οι μπλε φάκελοι, που τους μοίρασε ο κ. Μητσοτάκης, έχουν μετατραπεί σε μπλε φακελάκια και το ξέρετε πάρα πολύ καλά. Γι’ αυτό δεν θέλετε να ψηφίσετε αύριο προανακριτική, διότι υπάρχει ροή μαύρου χρήματος από αυτό το γιγάντιο σκάνδαλο του ΟΠΕΚΕΠΕ. Ποιες λοιπόν σκιές; Σκληρή διαφθορά. Κάνετε φτηνούς αντιπερισπασμούς, ψάχνοντας ψύλλους στα οχυρά.

Πώς λειτουργούσε λοιπόν το κύκλωμα, για να πάω στην ουσία της υπόθεσης; Η τεχνική λύση ήταν μια νόμιμη διαδικασία. Υπάρχει εδώ και χρόνια. Είναι μια διαδικασία που εφαρμόζεται αυτοματοποιημένα από τον ΟΠΕΚΕΠΕ, ώστε όταν δεν επαρκούν οι εκτάσεις που δηλώνει ο κτηνοτρόφος για το ζωικό του κεφάλαιο να του κατανέμονται ξυλώδεις εκτάσεις ή άλλες διαθέσιμες εκτάσεις, για να πάρει τις επιδοτήσεις που δικαιούται. Άρα ένας κτηνοτρόφος της Κρήτης μπορεί να είναι νόμιμο να υπάρχει στη δήλωση ΟΣΔΕ ξυλώδης έκταση για τον ίδιο στην υπόλοιπη Ελλάδα, αν το έχει κάνει ο ίδιος ο ΟΠΕΚΕΠΕ αυτόματα.

Πάμε τώρα στο παράνομο, στη ρωγμή που αξιοποίησαν οι απατεώνες της Νέας Δημοκρατίας. Για να είμαι δίκαιος, επειδή με ρωτήσατε κύριε Βεσυρόπουλε, ναι, όντως, δύο θεσμικά λάθη: Η αποσύνδεση βοσκοτόπων με ζωικό κεφάλαιο και το άνοιγμα και σε άλλες περιφέρειες που ξεκίνησε δειλά επί ΣΥΡΙΖΑ και εσείς το κάνατε επιστήμη και από εκεί στηρίχθηκε η γαλάζια συμμορία, έγιναν στην προηγούμενη κυβέρνηση. Όμως, η γαλάζια συμμορία οργανώθηκε με εσάς. Είναι ξεκάθαρα τα πράγματα γι’ αυτήν την εγκληματική οργάνωση.

Ο κ. Βορίδης που λέει «Μα, εγώ φταίω;», ενέκρινε για το 2019-2020 κατανομή άνω του ενός εκατομμυρίου στρεμμάτων σε παραγωγούς της Κρήτης από την ηπειρωτική Ελλάδα. Και μας ρωτάει αν έχει ευθύνες.

Αυτό θα δείξει στον ελληνικό λαό. Αυτός εδώ ο ουρανοξύστης της εποχής Βορίδη, σε σχέση με τις υπόλοιπες καταγραφές δεν βλέπει κάποιος -ακόμα και κάποιος που δεν γνωρίζει το θέμα, ότι είναι εξόφθαλμος; Δεν καταλάβαινε τι υπέγραφε ο κ. Βορίδης με αυτήν εδώ την κατανομή; Κατά τη θητεία του εκτοξεύτηκε η χρήση βοσκοτόπων για την λήψη εθνικού αποθέματος, η οποία έφτασε έως και τις πέντε φορές παραπάνω από το ’18 και τριάντα πέντε φορές μεγαλύτερη από το ’22, όταν μπλοκαρίστηκε η κατανομή σε βοσκοτόπια. Διότι κάποια στιγμή και εσείς οι ίδιοι καταλάβατε τι συνέβαινε.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Πάμε λοιπόν, να δούμε πώς δούλεψε το κόλπο και δεν μιλώ για την αυτοματοποιημένη διαδικασία του ΟΠΕΚΕΠΕ που πονηρά χρησιμοποιείτε για να λερώσετε έντιμους κτηνοτρόφους. Η γαλάζια συμμορία πήγαινε σε καφενεία, σε αγροτικούς συνεταιρισμούς, σε χωριά, έβρισκε ανθρώπους ηλικιωμένους, συγγενείς, φίλους, ανθρώπους με ανάγκες. Εκμεταλλευόταν τις ανάγκες τους για να παίρνουν μαύρα λεφτά, τους έβαζε και υπέγραφαν, κύριε Μητσοτάκη που κάνετε ότι δεν τα γνωρίζετε, ψευδείς δηλώσεις επενοικίασης εκτάσεων στην υπόλοιπη Ελλάδα, ψευδείς δηλώσεις, χωρίς εμπλοκή αυτοματοποιημένης διαδικασίας ΟΠΕΚΕΠΕ. Με αυτές τις ψευδείς δηλώσεις έπαιρναν επιδοτήσεις που δεν τις δικαιούνταν. Και όταν ήταν η ώρα να πάρουν τις επιδοτήσεις πήγαινε η συμμορία και τους έπαιρνε το 50%, το 60%, το 70%, το 80% και μας λέτε ότι δεν ξέρετε τι έχει συμβεί;

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Και τι θέλουμε εμείς τώρα; Να διερευνήσουμε αν υπάρχει ροή πολιτικού χρήματος για τα εκατομμύρια ευρώ που χάθηκαν, εκατοντάδες εκατομμύρια ευρώ. Αυτό είναι το σκάνδαλο. Αυτή είναι η ακριβής περιγραφή του σκανδάλου, η μεγάλη απάτη, το γαλάζιο κόλπο γκρόσο.

Γιατί λοιπόν, με αυτά τα δεδομένα ο κ. Βορίδης οδήγησε σε παραίτηση τον κ. Βάρρα; Γιατί με αυτά τα δεδομένα; Γιατί ο κ. Αυγενάκης αποδεσμεύει πριν τις εκλογές του 2024 χιλιάδες μπλοκαρισμένα ΑΦΜ που είχαν δεσμευτεί με την υποψία απάτης; Εδώ δεν μιλάμε για λάθη, εδώ μιλάμε για συνειδητή συγκάλυψη ενός κυκλώματος, πολύ καλά οργανωμένου.

Πάμε τώρα να δούμε, ποιοι είναι αυτοί στη δικογραφία με ονοματεπώνυμο, για να μην ρίχνετε λάσπη και σπιλώνετε μέσω φιλικού σας Μέσου Μαζικής Ενημέρωσης, ανθρώπους που δεν φέρουν καμία ευθύνη, ανθρώπους της αυτοδιοίκησης, στελέχη άλλων κομμάτων: «Φραπές», αγροτοσυνδικαλιστής της Νέας Δημοκρατίας που εμφανίζεται συνεχώς στο πλευρό του κ. Μητσοτάκη και του κ. Βορίδη. Την ξέρετε τη σχέση σας με την οικογένεια αυτή. «Χασάπης», υποψήφιος Βουλευτής της Νέας Δημοκρατίας το 2019, κουμπάρος του κ. Βορίδη. Δημήτρης Μελάς, πρώην Πρόεδρος του ΟΠΕΚΕΠΕ και υποψήφιος Ευρωβουλευτής της Νέας Δημοκρατίας το 2019. Κυριάκος Μπαμπασίδης, πρώην Πρόεδρος του ΟΠΕΚΕΠΕ, μέλος της Κεντρικής Επιτροπής της Νέας Δημοκρατίας και υποψήφιος Βουλευτής. Ελευθέριος Ζερβός, πρώην Αντιπρόεδρος του ΟΠΕΚΕΠΕ. Εξ απορρήτων του κ. Αυγενάκη, όπως φαίνεται και από τη δικογραφία και μέλος της Κεντρικής Επιτροπής της Νέας Δημοκρατίας. Γεώργιος Στρατάκος, Γενικός Γραμματέας του Υπουργείου Αγροτικής Ανάπτυξης και στενότατος συνεργάτης του κ. Βορίδη. Θεοφάνης Παπάς, Πρόεδρος του ΟΠΕΚΕΠΕ, μετά τον κ. Βάρρα, σημερινός σας Βουλευτής. Κύριος Τρουλλινός, Διευθυντής του Πολιτικού Γραφείου του Υπουργού σας. Ανδρέας Καρασαρίνης, Γραμματέας Αγροτικού της Νέας Δημοκρατίας.

Όλοι αυτοί, είναι σημαντικά στελέχη δικά σας και μας λέτε ότι φταίμε εμείς εδώ για το σκάνδαλο του ΟΠΕΚΕΠΕ και τα εκατοντάδες εκατομμύρια που έχει διασπαθίσει η εμβληματική αυτή συμμορία; Είναι δυνατόν; Σε ποιους απευθύνεστε;

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Ναι, εγώ θα πω πρώτος. Υπήρχαν με τις επιδοτήσεις διαχρονικές παθογένειες, αλλά υπάρχει μια διαφορά. Άλλο είναι ένας ελαιοπαραγωγός της Κρήτης ή ένας κτηνοτρόφος της Θεσσαλίας να δηλώνει κάτι παραπάνω. Κακώς το κάνει, αλλά τα παίρνει ο ίδιος.

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, τα παίρνει ο ίδιος!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Ακούστε, κύριε Μητσοτάκη, ακούστε, γιατί είναι πολύ σημαντικό αυτό. Ακούστε λίγο, κύριε Μητσοτάκη, θα καταλάβετε. Η παθογένεια που δεν έπρεπε να υπάρχει, ήταν το να πηγαίνουν οι ίδιοι οι παραγωγοί και να κάνουν ψευδείς δηλώσεις για παραπάνω παραγωγικό κεφάλαιο. Αυτό συνέβη σε αυτή την περίπτωση;

Παλιά, λοιπόν, έπαιρναν παραπάνω από ό,τι έπρεπε να πάρουν, αλλά τα έπαιρναν οι ίδιοι. Τώρα έπαιρναν παραπάνω, αλλά τα έδιναν σε μαύρο πολιτικό χρήμα. Κάνετε ότι δεν το καταλαβαίνετε; Δεν το καταλαβαίνετε ότι αυτοί, οι οποίοι δήλωσαν παραπάνω, εν τέλει δεν τα πήραν οι ίδιοι, αλλά τα πήραν άλλοι, όπως φαίνεται από τους αποκαλυπτικούς διαλόγους; Κάνετε, λοιπόν, ότι δεν το καταλαβαίνετε. Γιατί ήρθε αυτή η δικογραφία στη Βουλή των Ελλήνων; Κάνετε ότι δεν καταλαβαίνετε. Εδώ, λοιπόν, μιλάμε για μια εγκληματική οργάνωση που έπαιρνε παραπάνω, όχι για τους κτηνοτρόφους και τους αγρότες, αλλά για να μοιράσει μαύρο πολιτικό χρήμα.

Πάμε τώρα στα δικά μας. Βρήκατε έναν που πήρε 15.000 ευρώ και το κάνατε σημαία. Τα επέστρεψε και παραιτήθηκε. Εσείς, δείξτε μου ένα ευρώ από τα εκατοντάδες εκατομμύρια που πήραν οι γαλάζιες ακρίδες που το επέστρεψαν και δείξτε μου έναν που διαγράψατε. Το λέω, γιατί δεν είμαστε το ίδιο. Φαινόμενα τέτοια υπάρχουν, αλλά έχουμε διαφορετικό πολιτικό ήθος. Ένα ευρώ από την εγκληματική οργάνωση δεν έχει επιστραφεί. Ένα ευρώ!

Μάλιστα, όταν λέγαμε ότι πρέπει να δούμε αν διαγράψατε κάποιον, η Εκπρόσωπος Τύπου της Νέας Δημοκρατίας είπε το αμίμητο. «Έχουμε ένα αυτοματοποιημένο μηχανογραφικό σύστημα που τους διαγράφει και δε τους γνωρίζουμε». Πείτε μας, ποιους διαγράψατε; Εμείς ανακοινώσαμε επισήμως.

Τα θεσμικά κόμματα, κύριε Μητσοτάκη, λειτουργούν στο φως. Όμως, εσείς είστε βασιλιάς στο σκοτάδι, την ατιμωρησία και τη διαφθορά.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Περιμένω από εσάς τώρα να μας ανακοινώσετε πόσα επέστρεψε η γαλάζια συμμορία και ποια είναι τα ονόματα των στελεχών της Νέας Δημοκρατίας που έχετε διαγράψει. Διότι πολλά θα μάθουμε στην εξέλιξη των πραγμάτων.

Πάμε στις ευθύνες του Μαξίμου. Εσείς, έχετε ένα επιχείρημα πειστικό ότι δεν ξέρατε, πραγματικά; Σας ακούσαμε και μιλούσατε τριάντα πέντε λεπτά. Περίμενα να μας πείτε. Το σκάνδαλο είναι άνοιξη 2024, ευρωπαϊκή εποπτεία και το 2025, ένα χρόνο μετά, πρόστιμο.

Εσείς, έχετε ένα επιχείρημα για να μας πείτε: «Δεν γνώριζα, ξαφνιάστηκα και για αυτό σήμερα αναλαμβάνω τις ευθύνες μου και παίρνω αποφάσεις αλλαγής του τρόπου κατανομής των επιδοτήσεων»; Έχετε ένα επιχείρημα;

Αξίζει να το πείτε στον ελληνικό λαό. Διότι, εμείς είμαστε σίγουροι ότι ξέρατε και ξέρατε πάρα πολύ καλά τι συνέβαινε και δεν κάνατε τίποτα, μα τίποτα για να σταματήσετε το ένα δισεκατομμύριο πρόστιμο, που θα πληρώσει ο κόσμος.

Επειδή είπατε για το 2010-2012, ενημερώνω τους Βουλευτές ότι το πρόστιμο τότε επιστράφηκε. Το ξέρετε πάρα πολύ καλά. Το πρόστιμο τότε που δέχτηκε η χώρα μας επιστράφηκε πίσω στη χώρα μας το 2020. Αφήστε, λοιπόν, να πετάτε λάσπες εδώ και εκεί. Να μας πείτε και πού πήγαν τα λεφτά αυτά.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Εδώ, λοιπόν, τα πράγματα είναι απλά. Ο Πρωθυπουργός δεν ξέρει για τον ΟΠΕΚΕΠΕ, παρόλο που του τα λέγαμε και εμείς εδώ στη Βουλή. Δεν ήξερε για τις υποκλοπές. Δεν ξέρει για τα Τέμπη. Δεν ήξερε για τον Πάτση. Δεν ξέρει για τις τριγωνικές συναλλαγές της Ομάδας Αλήθειας, όπου οι ιδιώτες πλήρωναν τους προπαγανδιστικούς σας μηχανισμούς. Υπάρχει κάτι, που να μας πει: «Το γνωρίζω και πριν γίνει ζημιά το διορθώνω»; Υπάρχει κάτι;

Πάντα, κατόπιν εορτής έρχεστε εδώ να το παίξετε η ρομφαία της κάθαρσης και της μεταρρύθμισης, ενώ στα χέρια σας έχουν σκάσει σκάνδαλα βαρέων βαρών, με ευθύνη μόνο της Κυβέρνησής σας.

Υπάρχουν, λοιπόν, πολύ σοβαρά ηθικά θέματα. Και θέλω πραγματικά να δείξετε και έναν χαρακτήρα μεταμέλειας για τη ρητορεία σας απέναντί μας. Να πείτε ένα: «Συγγνώμη, κάναμε λάθος». Να πείτε ένα συγγνώμη, αλλά πώς να κατέβετε από το καλάμι της αλαζονείας; Ένα συγγνώμη, όταν το 2024, από τα Ανώγεια, είπα ότι τις επόμενες μέρες μπαίνουμε σε ευρωπαϊκή εποπτεία, που σημαίνει τεράστιο πρόστιμο και μου απάντησε ο ένας από τους δύο Υπουργούς σας, ο κ. Αυγενάκης, ότι έχω μια περίεργη επιμονή με τον ΟΠΕΚΕΠΕ.

Τι εννοούσατε, κύριε Πρωθυπουργέ; Ποια ήταν η περίεργη επιμονή μου, η διαφάνεια; Ποια περίεργη επιμονή είχα το 2024, όταν μπαίναμε σε ευρωπαϊκή εποπτεία, για να πω κάτι κάνετε με τον ΟΠΕΚΕΠΕ, θα οδηγήσετε σε μνημόνιο τους κτηνοτρόφους και τους αγρότες της χώρας; Ποια ήταν η περίεργη επιμονή; Λέγατε ότι δεν φορούσα τη φανέλα της Εθνικής Ελλάδος. Τι εννοούσατε; Είμαστε προδότες; Τι εννοούσατε τότε;

Επίσημη ανακοίνωση του Υπουργείου Αγροτικής Ανάπτυξης, επειδή έλεγα για τον ΟΠΕΚΕΠΕ, δεν φορούσα τη φανέλα της Εθνικής Ελλάδος και είχα μία περίεργη επιμονή. Φοράτε εσείς τη φανέλα της Εθνικής Ελλάδος, οι πρωταγωνιστές της διαφθοράς, της ατιμωρησίας, της ανομίας; Φοράτε εσείς τη φανέλα της Εθνικής Ελλάδας κι εμείς που τα λέγαμε για να προλάβουμε, δεν τη φορούσαμε. Ποια περίεργη επιμονή;

Όμως, το θράσος δεν είναι μόνο του κ. Αυγενάκη. Ενώ, λοιπόν, τα λέγαμε πολύ πριν, βγαίνουν τώρα στα κανάλια Γεωργιάδης, Φλωρίδης και λένε: «Μα, από την Κρήτη ήρθατε, δεν το ξέρατε το σκάνδαλο;».

Μα, πώς χρησιμοποιείτε αυτό το επιχείρημα, όταν το έχουμε πει τόσες φορές, όχι μόνο ανεπίσημα ή σε κανάλια, με επερωτήσεις, ακόμη και σε εσάς τον ίδιο; Σε ποιους μιλάτε; Τόσο πολύ υποτιμάτε τους Έλληνες;

Επιμένω, όμως, εσείς θα μας κάνετε μαθήματα πατριωτισμού; Αυτό με τη φανέλα της Εθνικής Ελλάδας πρώτη φορά το είπατε στις υποκλοπές. Και το ερώτημα είναι: Γιατί τόσα ψέματα; Γιατί τόσα fake news; Γιατί τόση αλαζονεία;

Θα σας πω γιατί. Γιατί πολύ απλά, κύριε Μητσοτάκη, καλομάθατε. Καλομάθατε να σας χαϊδεύει όλη η ολιγαρχία της χώρας, όλα τα κανάλια. Θα ξεχάσω τα πρωτοσέλιδα, που λέγανε: «Υποκλοπές τέλος»; Τότε ήταν καλά τα συμφέροντα; Θα ξεχάσω τους πηχυαίους τίτλους με τα υπονοούμενα για τις υποκλοπές; Ή θα ξεχάσουμε τα ξυλόλια, που μας λέγατε, για να πείτε τι;

Εσείς μας λέγατε: «Ψηφίστε τον ΕΟΔΑΣΑΑΜ» και ότι το πόρισμά του είναι ευαγγέλιο. Και μετά λέγατε ότι είναι για τον κάλαθο των αχρήστων. Γιατί, όμως, όλα αυτά; Γιατί πολύ απλά νιώθετε ότι οι 155 θα είναι πάντα ασπίδα ό,τι και αν έρθει από τη δικαιοσύνη στη Βουλή των Ελλήνων. Και το λέτε ευθαρσώς ότι είστε ανεξέλεγκτοι, λέτε ότι «Θα κάνουμε ό,τι θέλουμε, γιατί έχουμε τους 155, δεν μας αγγίζει κανείς!». Αυτή είναι η αλαζονεία της Νέας Δημοκρατίας!

Και αυτή η αλαζονεία πρέπει να ηττηθεί στις επόμενες εθνικής εκλογές. Είναι επικίνδυνη αλαζονεία. Αυτή η αλαζονεία γεννά ατιμωρησία και η ατιμωρησία γιγαντώνει τη διαφθορά. Αυτή είναι η Κυβέρνηση με εσάς Πρωθυπουργό, έτσι λειτουργεί. Αυτή είναι η τριγωνική σας λειτουργία. Μετατρέψατε τη Βουλή σε πλυντήριο. Κάνατε το κράτος λάφυρο για εξυπηρετήσεις ημετέρων. Κάνατε την ΕΥΠ προσωπικό σας μηχανισμό. Τους θεσμούς όταν σας υπηρετούν, τους χειροκροτάτε, όταν σας ασκούν κριτική, τους επιτίθεστε, η Ευρωπαϊκή Εισαγγελία στο πυρ το εξώτερον, το πόρισμα των αρχών των ανακριτικών για τα Τέμπη κουρελόχαρτο. Τι είναι όλα αυτά; Αυτή είναι η σύγχρονη Ελλάδα, που είπατε στα νέα παιδιά που μας άκουγαν; Αυτό είναι το παρόν και το μέλλον μας να ανεχόμαστε τόσα fake news, τέτοια καταπάτηση του κράτους δικαίου;

Είστε επιζήμιοι όσο μένετε στην εξουσία, επιζήμιοι και επικίνδυνοι. Ο τόπος χρειάζεται ένα άλλο πολιτικό ήθος, που να εμπνεύσει ξανά εμπιστοσύνη στους πολίτες, που θα αγωνιστεί απέναντι στην παρακμή σας.

Γι’ αυτό, λοιπόν, επαναλαμβάνω, έστω την ύστατη στιγμή, κύριε Μητσοτάκη, αλλάξτε απόφαση. Εμείς λέμε «ναι» στην Εξεταστική Επιτροπή σήμερα, έστω και από το 1998 -έπρεπε να είστε πιο μεγάθυμος να πάτε πιο πίσω, να βάλετε και τον Ανδρέα Παπανδρέου, που το συνηθίζετε- αρκεί να στηρίξετε αύριο την Προανακριτική για την εγκληματική οργάνωση, που δεν λέει το ΠΑΣΟΚ, το λέει μέσα η δικογραφία mot à mot, για να διερευνηθούν οι ευθύνες, που περιγράφει πάλι η Ευρωπαϊκή Εισαγγελία για τους δύο Υπουργούς σας.

Αν έχετε έστω αυτήν την ύστατη στιγμή μία δυνατότητα να δείξετε ότι όντως θέλετε να πέσει φως σε αυτήν τη νοσηρή υπόθεση, εμείς λέμε «ναι» στην Εξεταστική Επιτροπή, αν πείτε και εσείς «ναι» αύριο στην Προανακριτική Επιτροπή, ώστε να πέσει φως παντού και ιδιαίτερα στην ώριμη δικογραφία, κύριε Μητσοτάκη και όχι σε αυτά που θα ψάχνετε στο βαθύ παρελθόν, που εσείς οι ίδιοι λέγατε ότι είναι και ατελέσφορο πριν από μερικούς μήνες.

Και τα λέω όλα αυτά, κλείνοντας, γιατί υπάρχει προϊστορία. Δεν είναι πρώτη φορά. Δεν μας εκπλήσσετε. Στην 717 ήρθε εδώ δικογραφία της Ευρωπαϊκής Εισαγγελίας. Καταθέσαμε πρόταση προανακριτικής και είπατε: «Όχι, δεν θέλω διερεύνηση Καραμανλή για τις οικονομικές ευθύνες, που αφορούν το έργο της τηλεδιοίκησης».

Είχαμε τη δικογραφία Μπακαΐμη, έρχεστε εδώ, ενώ η δικογραφία είναι ξεκάθαρη, κατασκευάζετε κατηγορία για Τριαντόπουλο για να τον βγάλετε λάδι. Έρχεται εδώ, πάλι από εκεί από τον κ. Μπακαΐμη, δικογραφία για τον κ. Καραμανλή, πάλι κατασκευή αδικήματος να αθωωθεί ο κ. Τριαντόπουλος με μία πρωτότυπη διαδικασία προανακριτικής, η οποία δεν έχει καμία σχέση με τη λειτουργία του Συντάγματος. Άρα, εδώ μιλάμε για μια συνεχιζόμενη πραγματικότητα. Δεν θέλετε η δικαιοσύνη να κάνει τη δουλειά της.

Στόχος σας είναι σε κάθε υπόθεση που θίγει τη Νέα Δημοκρατία να δένετε πισθάγκωνα τα χέρια της δικαιοσύνης.

Επειδή είναι τρία χρόνια από τη νοσηρή υπόθεση των υποκλοπών –έχετε και γενέθλια-, τρία χρόνια του παρακράτους των υποκλοπών, να σκεφτεί ο κόσμος. Πέρασαν τρία χρόνια. Πλήρωσε κανείς απ’ αυτούς που παρακολουθούσαν το μισό Υπουργικό Συμβούλιο της Νέας Δημοκρατίας; Πλήρωσε κανείς απ’ αυτούς που παρακολουθούσαν όλους τους Αρχηγούς των Ενόπλων Δυνάμεων; Πλήρωσε κανείς απ’ αυτούς που παρακολουθούσαν εμένα; Κανείς, γιατί πολύ απλά και εκεί δεν ήθελε ο κ. Μητσοτάκης. Και γιατί σ’ όλα αυτά δεν θέλει ο κ. Μητσοτάκης; Διότι εκβιάζεται. Είναι απλά τα πράγματα. Όλοι αυτοί που εμπλέκονται με τον έναν ή τον άλλον τρόπο είναι στο περιβάλλον του, άρα αν πάνε στη δικαιοσύνη και ανοίξουν το στόμα τους, δεν θα είναι καν Πρωθυπουργός! Άρα τι κάνει; Επινοεί σε κάθε περίσταση έναν τρόπο όποιοι εμπλέκονται να μην οδηγούνται στη δικαιοσύνη.

Κράτος δικαίου, λοιπόν, ευρωπαϊκής χώρας και να δικαιώνεται το Συμβούλιο της Επικρατείας, αλλά να μην εφαρμόζει ο Πρωθυπουργός την απόφαση. Κράτος δικαίου ευρωπαϊκής χώρας και να έχω αναγκαστεί να πάω στο Δικαστήριο Ανθρωπίνων Δικαιωμάτων για να εφαρμοστεί η απόφαση του Συμβουλίου της Επικρατείας στην Ελλάδα! Και μας λέει αυτός ο άνθρωπος ότι θέλει το φως και τη διαφάνεια, όταν υπηρετεί το σκοτάδι και τη διαφθορά συνέχεια! Έλεος, κύριε Μητσοτάκη, έλεος!

**ΔΗΜΗΤΡΙΟΣ ΚΟΥΒΕΛΑΣ:** Μα, για τον ΟΠΕΚΕΠΕ μιλάμε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Για τον ΟΠΕΚΕΠΕ μιλάμε, αλλά είστε σεσημασμένοι και με τα Τέμπη και με τον ΟΠΕΚΕΠΕ και με τη τηλεδιοίκηση και με τις υποκλοπές! Σεσημασμένοι είστε και στην ατιμωρησία και στα σκάνδαλα και στη συγκάλυψη!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΙΩΑΝΝΗΣ ΤΡΑΓΑΚΗΣ:** Άσε να μιλήσει…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Να μιλήσετε, να μιλήσετε.

Εδώ, λοιπόν, αυτό που προκρίνω είναι μαζί όλα τα κόμματα να στηρίξουμε την Εξεταστική Επιτροπή της Νέας Δημοκρατίας, αρκεί να δεσμευτεί σε λίγο ο κ. Μητσοτάκης ότι θα στηρίξει την Προανακριτική Επιτροπή και δεν θα απαγορεύσει στην ελληνική δικαιοσύνη να κάνει τη δουλειά της με τη δικογραφία της Ευρωπαϊκής Εισαγγελίας.

Αυτό είναι το δίλημμα, κύριε Μητσοτάκη και έχετε χρέος τώρα να απαντήσετε. Ναι στο φως, ναι στην ελληνική δικαιοσύνη ή δεν της επιτρέπετε και μπαίνετε εμπόδιο με τις αποφάσεις σας. Έχετε ακόμη λίγο χρόνο να περισώσετε την αξιοπρέπειά σας.

Αν, όπως μαθαίνω, έχετε απογειώσει τη σκέψη σας και θέλετε να φύγετε αύριο, δείχνετε και κάτι ακόμη, όχι μόνο τον πολιτικό σας φόβο για την αλήθεια, αλλά και την πολιτική σας δειλία απέναντι στους Βουλευτές σας, διότι γνωρίζετε πάρα πολύ καλά ότι μπορεί να βρεθούν και κάποιοι να αναμετρηθούν με τη συνείδησή τους, με το πολιτικό τους ήθος και τελικά να έχουμε δυσάρεστες εκπλήξεις για το Μέγαρο Μαξίμου και τους εμπλεκόμενους Υπουργούς.

Αν, λοιπόν, πήρατε απόφαση όχι μόνο να μην ψηφίσετε, αλλά και να αποχωρήσει η Πλειοψηφία, τι να πω, κύριε Μητσοτάκη; Και πολιτική δειλία σ’ ένα τόσο σοβαρό θέμα; Νομίζω ότι καταλαβαίνει ο κάθε Έλληνας πολίτης ότι όχι μόνο δεν θέλετε την αλήθεια, αλλά φοβάστε πια και την Κοινοβουλευτική Ομάδα της Νέας Δημοκρατίας, που πιθανόν κάποιοι να μη θέλουν να γράψουν το όνομά τους στα μαύρα γράμματα της συγκάλυψης και της ατιμωρησίας που θέλετε να τους βάλετε αύριο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Πρόεδρε, τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στον Πρωθυπουργό για μια σύντομη παρέμβαση και μετά θα μιλήσει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, τι σημαίνει αυτό; Δεν γίνεται αυτό!

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε ο Πρωθυπουργός τον λόγο. Να μη μιλήσει; Να μη δώσουμε τον λόγο στον Πρωθυπουργό;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν υπάρχει διαδικασία! Να ακούσει και να μιλήσει μετά! Θα φύγει μετά;

**ΠΡΟΕΔΡΕΥΩΝ (Γεώργιος Λαμπρούλης):** Ζήτησε τον λόγο για μια σύντομη παρέμβαση.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Τι εννοείτε, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Τι εννοώ τώρα; Δεν καταλαβαίνετε;

(Θόρυβος στην Αίθουσα)

**ΚΩΝΣΤΑΝΤΙΝΟΣ ΜΠΑΡΚΑΣ:** Θα μείνει μετά;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ας μείνει μετά να απαντήσει!

**ΠΡΟΕΔΡΕΥΩΝ (Γεώργιος Λαμπρούλης):** Ο Πρωθυπουργός ζήτησε να κάνει μια σύντομη παρέμβαση. Το αν θα είναι μετά ή όχι, αυτό εξαρτάται από τον ίδιο. Ρωτήστε τον και θα σας απαντήσει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Θα μείνετε μετά;

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Πρωθυπουργέ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Μπορείτε να ενημερώσετε τους συναδέλφους για το τι προβλέπει ο Κανονισμός της Βουλής για τέτοιου είδους παρεμβάσεις, αλλά θα είμαι σύντομος, κύριε Φάμελλε.

**ΧΡΗΣΤΟΣ ΓΙΑΝΝΟΥΛΗΣ:** Δέκα λεπτά δεν είναι σύντομος χρόνος, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα ήθελα να ξεκινήσω με μια προσωπική αναφορά, διότι ξέρετε, κύριε Ανδρουλάκη, είναι αρκετά άκομψο να αναφέρεστε σε συγγενικά πρόσωπα τα οποία δεν είναι παρόντα και δεν μπορούν να απαντήσουν σε αυτήν τη διαδικασία.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο Πάγκαλος είναι παρών! Δεν έχει συγγενείς ο Πάγκαλος εδώ;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό. Αναφέρθηκα στον πατέρα μου…

(Θόρυβος στην Αίθουσα)

Ήσασταν πάρα πολύ εκνευρισμένος σήμερα, κύριε Ανδρουλάκη. Είστε πάντα εκνευρισμένος, αλλά σήμερα κοκκινίσατε κιόλας, ήσασταν σε μια κατάσταση εν εξάλλω, η οποία με κάνει να προβληματίζομαι γιατί θέλετε να ανεβάσετε τόσο πολύ τους τόνους.

Μιας και αναφερθήκατε στον πατέρα μου, να σας πω το εξής: Οι πολιτικοί των προηγούμενων γενιών, κύριε Ανδρουλάκη, πράγματι έκαναν πολιτική με διαφορετικούς όρους και με διαφορετικούς κανόνες και δεν νομίζω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με αρχαία!

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Λαμπρούλη, θα παρακαλούσα να ανακαλέσετε την κυρία Πρόεδρο της Πλεύσης Ελευθερίας στην τάξη…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ, μη διακόπτετε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** … γιατί δεν πρόκειται να απαντήσω πια ποτέ, κυρία Κωνσταντοπούλου, στις χυδαιότητές σας. Για εμένα απλά κοινοβουλευτικά δεν υπάρχετε. Από εκεί και πέρα, κάντε τα κουμάντα σας.

(Χειροκροτήματα από την πτέρυγα της Νέας Δημοκρατίας)

Πράγματι, οι πολιτικοί μιας άλλης γενιάς έκαναν πολιτική με διαφορετικούς κανόνες και οι προσωπικές εξυπηρετήσεις εκείνη την εποχή δεν ήταν ιδιαιτερότητα και χαρακτηριστικό ενός μόνο πολιτικού…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Με εσάς ούτε και τώρα είναι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …αλλά του τρόπου με τον οποίο λειτουργούσε συνολικά ένα πολιτικό σύστημα. Η δε δεκαετία του ’80, την οποία εγώ βίωσα πολύ έντονα στην Κρήτη, ήταν κατεξοχήν ταυτισμένη με τέτοιου είδους διευθετήσεις, πρωτίστως στον πρωτογενή τομέα, όταν δημιουργήθηκε το σκάνδαλο των αγροτικών συνεταιρισμών, όταν «μεγαλούργησαν» οι «πρασινοφρουροί» με τους δικούς τους κανόνες στην Κρήτη εκείνη την εποχή και όταν «έσκασε» το σκάνδαλο με το καλαμπόκι και πολλά άλλα.

(Χειροκροτήματα από την πτέρυγα της Νέας Δημοκρατίας)

Όμως, θα πίστευα πραγματικά ότι η δικιά μας γενιά, εσείς και εγώ, θα θέλαμε αυτά να τα αφήσουμε πίσω μας, αλλά ξέρετε, πολλές φορές μού δίνετε την εντύπωση ότι παρουσιάζεστε ως ένα κακέκτυπο του ΠΑΣΟΚ της δεκαετίας του ’80, χωρίς απλά το χάρισμα του Ανδρέα Παπανδρέου.

(Χειροκροτήματα από την πτέρυγα της Νέας Δημοκρατίας)

Αφήσαμε πίσω αυτές τις εποχές, κύριε Ανδρουλάκη και καλό είναι να έχουμε μια αίσθηση ότι προχωράμε, εκσυγχρονίζουμε τον πολιτικό διάλογο και δεν αναλωνόμαστε σε τέτοιου είδους χαρακτηρισμούς.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, τι γίνεται τώρα;

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αυτό είναι δεύτερη ομιλία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πήρα τον λόγο γιατί θέλω να κάνω μια ειδική αναφορά σε κάτι το οποίο είπατε, το οποίο βρήκα πρωτοφανές και το οποίο θέλω να αναδείξω, γιατί νομίζω ότι είναι ενδεικτικό του τρόπου με τον οποίον σκέφτεστε και θέλετε να χτίσετε την επιχειρηματολογία σας.

Τι μας είπατε με απλά λόγια; Νομίζω ότι το κατάλαβα πολύ καλά και το αντελήφθησαν και όλοι οι συνάδελφοι. «Είναι ok, βρε παιδί μου, ένας αγρότης ή ένας κτηνοτρόφος να γράψει και κάτι παραπάνω, δεν υπάρχει πρόβλημα μ’ αυτό. Το πρόβλημα είναι όταν αυτό γίνεται οργανωμένα από μία εγκληματική οργάνωση». Αυτό ακριβώς είπατε!

(Χειροκροτήματα από την πτέρυγα της Νέας Δημοκρατίας)

Ηθική a la carte για τον κ. Ανδρουλάκη! Τι πειράζει αν γράψουνε κάτι παραπάνω; Τι πειράζει;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Α, καλά! Κύριε Πρόεδρε, τον λόγο επί προσωπικού, σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Άρα το πρόβλημα δεν είναι ότι κάποιος…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Μη φωνάζετε! Μπορείτε να κάνετε λίγη ησυχία; Χρόνο χάνουμε κατ’ αυτόν τον τρόπο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όλοι καταλαβαίνουμε, κύριε Ανδρουλάκη, αν δυσκολεύεστε. Αν μερικές φορές ξεφεύγετε από το κείμενο και λέτε πράγματα τα οποία δεν τα εννοείτε, έχετε τη δυνατότητα να τα ανακαλέσετε. Αυτό, όμως, είπατε ακριβώς, επί λέξει, για να κάνετε τι; Την αντίστιξη μεταξύ του ηθικού κατά τα άλλα ταλαίπωρου αγρότη και κτηνοτρόφου, ο οποίος χωρίς τη δικιά του βούληση έρχεται και δηλώνει κάτι παραπάνω για να πάρει κάποια «ψίχουλα» παραπάνω από ευρωπαϊκές επιδοτήσεις και μιας εγκληματικής οργάνωσης η οποία βρίσκει θύματα, αφελείς αγρότες και κτηνοτρόφους για να τους πείσει να μπουν σ’ αυτό το κόλπο χωρίς τη δικιά τους συμμετοχή και να καρπωθούν στη συνέχεια κάποια οφέλη.

(Θόρυβος στην Αίθουσα)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, αυτό είναι ομιλία. Είναι προσβολή προς το Σώμα!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ! Ολοκληρώνει ο Πρωθυπουργός

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αλλά εδώ είπατε και κάτι το οποίο πρέπει να απαντηθεί. Εννοήσατε, κύριε Ανδρουλάκη…

(Θόρυβος στην Αίθουσα)

Ακούστε με, κύριε Ανδρουλάκη. Μην εκνευρίζεστε. Ακούστε με.

**ΧΡΗΣΤΟΣ ΓΙΑΝΝΟΥΛΗΣ:** Εσείς είστε εκνευρισμένος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είπατε κάτι πολύ βαρύ. Είπατε ότι όλα αυτά ή ένα μερίδιο, εν πάση περιπτώσει, αυτής της εγκληματικής οργάνωσης, όπως την περιγράψατε, και για τη συγκεκριμένη οργάνωση δεν έχω λόγο να αμφισβητήσω τον χαρακτηρισμό, είπατε ότι κάποια από αυτά τα ποσά –ακούστε με, κύριε Ανδρουλάκη- επέστρεφαν ως μαύρο πολιτικό χρήμα. Αυτό δεν είπατε;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Η δικογραφία το λέει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι! Αυτό είπατε; Από πού προκύπτει αυτό και σε ποιους πήγε το πολιτικό χρήμα; Σε ποιους πήγε το πολιτικό χρήμα;

(Θόρυβος-Διαμαρτυρίες)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Σε εσάς πήγε!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πέντε χιλιάδες πού πήγαν;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ελάτε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτές είναι ανυπόστατες κατηγορίες οι οποίες έχουν αποδέκτη μια ολόκληρη παράταξη και τις οποίες τις απορρίπτουμε συλλήβδην και χωρίς καν να μπορούμε να μπούμε σε αυτή τη συζήτηση.

Από εκεί και πέρα, δύο σύντομες παρατηρήσεις…

**ΧΡΗΣΤΟΣ ΓΙΑΝΝΟΥΛΗΣ:** Λίγο σεβασμός! Η Βουλή δεν είναι «Μητσοτάκης Ι.Χ.».

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη φωνάζετε. Ολοκληρώνει ο Πρόεδρος.

**ΧΡΗΣΤΟΣ ΓΙΑΝΝΟΥΛΗΣ:** Μα, δεν ολοκληρώνει!

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, τώρα. Τι να κάνουμε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αναφερθήκατε…

**ΧΡΗΣΤΟΣ ΓΙΑΝΝΟΥΛΗΣ:** Είναι αγχωμένος γι’ αυτά που ακούστηκαν!

**ΝΟΤΗΣ ΜΗΤΑΡΑΚΗΣ:** Εσείς φαίνεστε αγχωμένος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όσο πιο πολύ φωνάζετε τόσο πιο πολύ καθυστερείτε τον Αρχηγό σας από το να πάρει τον λόγο.

(Θόρυβος-Διαμαρτυρίες)

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, ελάτε. Μη διακόπτετε συνέχεια. Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θέλω να θυμίσω στους αξιότιμους συναδέλφους ότι η συζήτηση αυτή…

(Θόρυβος-Διαμαρτυρίες)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γιαννούλη, σας παρακαλώ. Δυο λεπτά μέχρι τώρα τα φάγαμε με τις διακοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …δεν είναι συζήτηση πολιτικών Αρχηγών και κατά συνέπεια ο Πρωθυπουργός μπορεί να παρέμβει όποτε θέλει και όπως θέλει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  «Και άμα θέλετε»!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κατά συνέπεια, μάθετε λίγο ποιες είναι οι προβλέψεις του Κανονισμού και σταματήστε να φωνάζετε διότι το μόνο το οποίο κάνετε είναι να καθυστερείτε τη συζήτηση.

Κύριε Ανδρουλάκη, αναφερθήκατε…

**ΧΡΗΣΤΟΣ ΓΙΑΝΝΟΥΛΗΣ:** Πολύ αλαζονικό αυτό! «Το κράτος είμαι εγώ»!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, το κράτος δεν είμαστε εμείς, …

**ΧΡΗΣΤΟΣ ΓΙΑΝΝΟΥΛΗΣ:** Εσείς είστε, αλλά είστε ανάξιο κράτος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …αλλά εμείς είμαστε –επειδή κάνατε μία αναφορά σε αλαζονεία- η κοινοβουλευτική πλειοψηφία, η οποία προέκυψε από δύο εκλογές. Θα κριθούμε…

**ΧΡΗΣΤΟΣ ΓΙΑΝΝΟΥΛΗΣ:** Και τι σημαίνει αυτό; Θα κάνετε ό,τι θέλετε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** «Τι σημαίνει αυτό»; Σημαίνει ότι στη δημοκρατία υπάρχει ο κανόνας της πλειοψηφίας!

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Βεβαίως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και αν θέλετε, ως προς τα δικαιώματα της μειοψηφίας, εμείς είμαστε αυτοί οι οποίοι τροποποιήσαμε το Σύνταγμα και δώσαμε ενισχυμένα δικαιώματα στη μειοψηφία να μπορεί να προχωρήσει μέχρι και στη σύσταση εξεταστικής επιτροπής.

**ΧΡΗΣΤΟΣ ΓΙΑΝΝΟΥΛΗΣ:** Και στερείτε τον λόγο στην αντιπολίτευση επί δέκα λεπτά!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα πω κάτι τελευταίο.

Μιλήσατε, κύριε Ανδρουλάκη, για τα Ανώγεια και για το τι γινόταν στην περιοχή του ορεινού Μυλοποτάμου, όπου πράγματι υπήρξε μία πολύ μεγάλη έξαρση στα δηλωθέντα ζώα και στις επιδοτήσεις, οι οποίες κατευθύνθηκαν σε αυτή την περιοχή. Και έχετε πολλές φορές ισχυριστεί ότι αυτό δεν ήταν ένα εργαλείο χρηματισμού μόνο κάποιων στελεχών, όπως λέτε, αλλά ουσιαστικά ένα σύστημα εξαγοράς ψήφων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς το είπατε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ποιο ήταν πρώτο κόμμα, κύριε Χνάρη, στον Δήμο Μυλοποτάμου στις εκλογές του 2023; Το ΠΑΣΟΚ;

(Χειροκροτήματα από την πτέρυγα της Νέας Δημοκρατίας)

Κατά συνέπεια, …

**ΕΜΜΑΝΟΥΗΛ ΧΝΑΡΗΣ:** Αυτό είναι το επιχείρημά σου;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καθίστε, καθίστε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χνάρη, παρακαλώ καθίστε.

(Θόρυβος – Διαμαρτυρίες από την πτέρυγα του ΠΑΣΟΚ-Κινήματος Αλλαγής)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καθίστε κάτω, κύριε Χνάρη. Γιατί φωνάζετε;

**ΕΜΜΑΝΟΥΗΛ ΧΝΑΡΗΣ:** Είναι αυτό επιχείρημα Πρωθυπουργού;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς εξάλλου, κύριε Χνάρη μου, την τεχνική λύση…

**ΕΜΜΑΝΟΥΗΛ ΧΝΑΡΗΣ:** …(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χνάρη, δεν καταγράφεται κάτι από αυτά που λέτε. Παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Απορώ με αυτόν τον εκνευρισμό. Εσείς εξάλλου την τεχνική λύση την ξέρετε, διότι ήσασταν αποδέκτης ποσών από την τεχνική λύση.

**ΕΜΜΑΝΟΥΗΛ ΧΝΑΡΗΣ:** Άλλοι διευθυντές…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Καθίστε κάτω. Και θα ξέρετε φαντάζομαι…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, φτάνει!

**ΠΡΟΕΔΡΕΥΩΝ (Γεώργιος Λαμπρούλης):** Ησυχάστε, παρακαλώ!

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πω, πω…

**ΝΟΤΗΣ ΜΗΤΑΡΑΚΗΣ:** Καθίστε κάτω. Υπάρχει ομιλητής!

**ΠΡΟΕΔΡΕΥΩΝ (Γεώργιος Λαμπρούλης):** Κάντε λίγο ησυχία να ολοκληρώσει ο Πρωθυπουργός για να συνεχίσουμε. Σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευτυχώς έφυγαν και τα παιδιά και δεν σας βλέπουν.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, καθίστε κάτω, κύριε Γιαννούλη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προσπαθώ να τελειώσω.

**ΠΡΟΕΔΡΕΥΩΝ (Γεώργιος Λαμπρούλης):** Μην εκρήγνυστε κατ’ αυτόν τον τρόπο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κάτι τελευταίο, κύριε Ανδρουλάκη, για να κλείσω. Όσο και να επιχειρήσετε, αποκλείεται να με εκνευρίσετε ούτε θα διακόψετε τον ειρμό της σκέψης μου.

**ΧΡΗΣΤΟΣ ΓΙΑΝΝΟΥΛΗΣ:** Σας αρέσει να ακούτε ψέματα!

**ΠΡΟΕΔΡΕΥΩΝ (Γεώργιος Λαμπρούλης):** Με τις διακοπές φτάσαμε στον χρόνο που βλέπετε. Θα είχαμε τελειώσει. Με τις συνεχόμενες διακοπές και κραυγές σας φτάσαμε σε αυτό το δεκάλεπτο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κι επειδή μιλήσατε, κύριε Ανδρουλάκη, για τα διαπλεκόμενα τα οποία στηρίζουν την Κυβέρνηση ενώ επιτίθενται στο δύσμοιρο και ταλαίπωρο ΠΑΣΟΚ, το οποίο μόνο του προσπαθεί να κάνει αυτό τον αγώνα εντιμότητας έχοντας απέναντί του τον άρχοντα του σκότους, θέλω να σας θυμίσω αυτή την περιβόητη ιστορία με την μονταζιέρα, με την περιβόητη μονταζιέρα των Τεμπών, την οποία εσείς αξιοποιήσατε για να κάνετε πρόταση δυσπιστίας, για να αποδειχθεί ότι ήταν ένα πολύ μεγάλο ψέμα!

(Χειροκροτήματα από την πτέρυγα της Νέας Δημοκρατίας)

(Θόρυβος-Διαμαρτυρίες από την πτέρυγα του ΠΑΣΟΚ-Κινήματος Αλλαγής)

**ΔΗΜΗΤΡΙΟΣ ΜΑΝΤΖΟΣ:** Πότε αποδείχθηκε;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, τον λόγο!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για να θυμόμαστε και τις δικές σας σχέσεις με τα συστήματα διαπλοκής!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Τον λόγο επί προσωπικού, κύριε Πρόεδρε!

(Θόρυβος-Διαμαρτυρίες από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Βρείτε τα μεταξύ σας. Με συγχωρείτε! Τώρα ζήτησε τον λόγο ο κύριος…

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, όχι, όχι!

**ΠΡΟΕΔΡΕΥΩΝ (Γεώργιος Λαμπρούλης):** Δεν κατάλαβα! Τι θα πει «όχι»;

Ο Πρόεδρος του ΠΑΣΟΚ και Αρχηγός της Αξιωματικής Αντιπολίτευσης ζήτησε τον λόγο για μία σύντομη παρέμβαση και αμέσως μετά ο κ. Φάμελλος. Θέλει να απαντήσει προφανώς σε κάποια πράγματα που ετέθησαν από τον Πρωθυπουργό. Σας παρακαλώ!

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι! Εσείς ανοίξατε αυτή την ιστορία!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και μετά θα ξαναμιλήσει ο κ. Μητσοτάκης!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ.

Κύριε Ανδρουλάκη, έχετε τον λόγο. Σύντομα σας παρακαλώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Μητσοτάκης πριν από λίγο διαστρέβλωσε πλήρως…

(Θόρυβος-Διαμαρτυρίες από την πτέρυγα του ΣΥΡΙΖΑ-Προοδευτική Συμμαχία)

Μπορείτε να ησυχάσετε λίγο; Ζήτησα τον λόγο επί προσωπικού. Έχω το δικαίωμα;

**ΧΡΗΣΤΟΣ ΓΙΑΝΝΟΥΛΗΣ:** Σε λίγο θα φύγει ο Πρωθυπουργός.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Να μη φύγει, να κάτσει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Είναι υποχρέωσή του.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δεν είναι δικό μας θέμα. Έχουμε χρέος να απαντήσουμε;

**ΧΡΗΣΤΟΣ ΓΙΑΝΝΟΥΛΗΣ:** Ούτε δικό μας, αλλά παίρνετε τη σειρά του συναδέλφου σας.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ζητάμε επί προσωπικού τον λόγο.

Ο κ. Μητσοτάκης πριν από λίγο είπε ότι εγώ στην ομιλία μου ανέφερα ότι καλώς δηλώνανε παραπάνω ζωικό κεφάλαιο οι παραγωγοί αγρότες.

Όχι! Είπα «κακώς». Αλλά το δήλωναν αγρότες και το έπαιρναν οι ίδιοι! Αυτό είπα, mot a mot!

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Α, μάλιστα…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Στην περίπτωσή μας, στη δικογραφία, δεν το δήλωναν παραγωγοί, κύριε Μητσοτάκη ούτε αγρότες ούτε κτηνοτρόφοι. Το δήλωναν και άσχετοι, θύματα της εγκληματικής οργάνωσης της Νέας Δημοκρατίας! Δεν την διαβάσατε τη δικογραφία; Η δικογραφία τα λέει όλα αυτά, κύριε Μητσοτάκη.

Και σταματήστε συνεχώς να αναπαράγετε fake news, αλλά θα σας πω πώς μάθατε γιατί μιλάτε για συμφέροντα. Είπατε πριν από λίγο: Δεν υπήρχε –λέει- θέμα με τα χαλκευμένα.

Ποιος το λέει αυτό; Πού το βρήκατε; Στης δικαιοσύνης, σε αυτό που ανέβασε το «Πρώτο Θέμα» χαλκευμένα ήταν, κύριε Μητσοτάκη! Τι να κάνουμε; Εσείς τα στείλατε από το Μέγαρο Μαξίμου.

Αλλά πώς μάθατε; Όταν δεν βγαίνει το σύστημα να σας στηρίξει, τι λέτε; «Σας πληρώνουμε, κυρία Πυργιώτη, σκάστε, μην μας ασκείτε κριτική». Ή σας στηρίζουνε ή τους επιτίθεστε! Αυτή είναι η νοοτροπία και η ποιότητά σας ως Πρωθυπουργός και ως σύστημα στο Μαξίμου.

Και κλείνω για να πάρει τον λόγο ο κ. Φάμελλος.

Ακούστε, κύριε Μητσοτάκη. Εγώ δεν έχω το ταλέντο του Ανδρέα Παπανδρέου και αυτό είναι ένα μειονέκτημα, αλλά έχω ένα τεράστιο πλεονέκτημα: Δεν έχω και το ταλέντο το δικό σας να εμπλέκομαι συνεχώς σε υποθέσεις διαφθοράς και συνεχώς να καλύπτω τα «γαλάζια» παιδιά του περιβάλλοντός μας μη επιτρέποντας στην ελληνική δικαιοσύνη να τους αξιολογήσει για τις πράξεις τους.

Γι’ αυτό είμαστε πολύ διαφορετικοί και αυτή η διαφορετικότητά μου είναι το μεγάλο μου συγκριτικό πλεονέκτημα σε σχέση με εσάς τον ίδιο!

(Ζωηρά χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία, ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Παρότι έχω τις αντιρρήσεις μου και τις ενστάσεις μου για τον τρόπο με τον οποίο εξελίχθηκε η διαδικασία, σε κάθε περίπτωση, κυρίες και κύριοι Βουλευτές, κύριοι Υπουργοί, κύριε Πρωθυπουργέ, η Ελλάδα βρίσκεται στο επίκεντρο ενός τεράστιου οικονομικού σκανδάλου διαφθοράς, του σκανδάλου του ΟΠΕΚΕΠΕ. Και αυτό είναι ένα σκάνδαλο το οποίο αφορά την κατάχρηση χρημάτων πολιτών της χώρας μας και της Ευρωπαϊκής Ένωσης, κατάχρηση των χρημάτων των αγροτών, ένα σκάνδαλο το οποίο αναδείχτηκε από την έρευνα της Ευρωπαϊκής Εισαγγελικής Αρχής και είναι ένα ακόμη σκάνδαλο της Κυβέρνησης Μητσοτάκη. Αυτή είναι η αλήθεια, αυτό συζητάμε σήμερα. Είναι ένα σκάνδαλο της δικής σας Κυβέρνησης, των δικών σας Υπουργών, των γαλάζιων παιδιών και των γαλάζιων ακρίδων!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Όμως, η σημερινή πρόταση της εξεταστικής επιτροπής από τη Νέα Δημοκρατία και τον κ. Μητσοτάκη έρχεται να κουκουλώσει, να συγκαλύψει τη δικογραφία που ήρθε από την Ευρωπαϊκή Εισαγγελική Αρχή, έρχεται να φιμώσει τη δικαιοσύνη, για να μην υλοποιηθεί η πρόταση της Εισαγγελίας που ζητά ενεργοποίηση του νόμου περί ευθύνης Υπουργών και για αυτό ζητάει να κάνουμε μια εξεταστική τριάντα χρόνων πίσω.

Όμως, κυρίες και κύριοι της Κυβέρνησης και της Συμπολίτευσης, όλη η κοινωνία αντιλαμβάνεται ότι επιχειρείτε μία μεθόδευση για να κάνετε κάτι το οποίο είναι πολύ προσφιλές τώρα τελευταία στη Νέα Δημοκρατία και στον κ. Μητσοτάκη, να μπαζώσετε ακόμα μια φορά την αλήθεια, όπως κάνατε στα Τέμπη, όπως κάνατε στις υποκλοπές, όπως κάνατε στη διαρροή προσωπικών δεδομένων και σε τόσα άλλα σκάνδαλα της Κυβέρνησής σας. Διότι η δικογραφία η οποία έχει έρθει στη Βουλή αναφέρεται μόνο στην περίοδο της Κυβέρνησης Μητσοτάκη και περιέχει την πρόταση ενεργοποίησης του νόμου περί ευθύνης Υπουργών μόνο για Υπουργούς της Κυβέρνησης του κ. Μητσοτάκη.

Σε αυτό δεν έχετε απαντήσει, για ποιον λόγο αρνείστε την πρόταση της Εισαγγελίας και τώρα το βάζει στα πόδια ο κ. Μητσοτάκης και φεύγει; Για ποιον λόγο αρνείται την αλήθεια; Για ποιον λόγο αρνείται τη δικαιοσύνη; Για ποιον λόγο προσβάλλει τη Βουλή; Για ποιον λόγο προσβάλλει τα λεφτά των Ελλήνων και Ευρωπαίων πολιτών; Γι’ αυτό φεύγει ο κ. Μητσοτάκης, γιατί δεν αντέχει την αλήθεια και κρύβεται!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΧΡΗΣΤΟΣ ΓΙΑΝΝΟΥΛΗΣ:** Και πολύ κάθισε! Και άργησε κιόλας!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Επιλέγει κάποιους διαλόγους για να φύγει μπροστά στην αλήθεια η οποία περιέχεται και στη δική μας πρόταση προκαταρκτικής επιτροπής. Επειδή τα στοιχεία τα οποία υπάρχουν μέσα στη δικογραφία για το σκάνδαλο του ΟΠΕΚΕΠΕ και την εμπλοκή της Κυβέρνησης της Νέας Δημοκρατίας είναι αδιάσειστα, ζητάει τώρα εξεταστική επιτροπή για να μην αρχίσει η διερεύνηση των ευθυνών και έχουν ανατρέψει την κοινοβουλευτική σειρά των πραγμάτων, των αιτήσεων, για να συζητηθεί πρώτα η εξεταστική και μετά η προκαταρκτική, παρότι κατατέθηκαν αλλιώς στο κοινοβουλευτικό πρωτόκολλο και παραμένει σε εκκρεμότητα ένα ζήτημα για το οποίο τον ρωτήσαμε αρκετές φορές, αλλά δεν απάντησε.

Και ρωτάμε εσάς και ας πάρει τον λόγο ο Κοινοβουλευτικός Εκπρόσωπος ή ο Υπουργός να μας πουν στη συνέχεια, αμέσως μετά την ομιλία μου, όμως: Θα είστε αύριο στην ψηφοφορία για την προκαταρκτική επιτροπή; Θα είναι οι Βουλευτές της Νέας Δημοκρατίας μέσα στη Βουλή στην ψηφοφορία για την προκαταρκτική επιτροπή που έχουμε καταθέσει και εμείς με τη Νέα Αριστερά και το ΠΑΣΟΚ; Γιατί έχετε φτάσει σε σημείο, από ό,τι διαβάζουμε, να αμφισβητήσετε την πλειοψηφία της Συμπολίτευσης για να μην είστε μέσα, για να μην έχετε διαρροές και να μην υπάρχουν ψήφοι υπέρ προκαταρκτικής επιτροπής από Βουλευτές της Νέας Δημοκρατίας, για να μην ελεγχθούν οι Υπουργοί σας και να μην ακουστούν αλήθειες.

Όμως, δεν έχει ακουστεί τίποτα από τον κ. Μητσοτάκη που να αμφισβητεί ότι αυτό είναι ένα γαλάζιο καραμπινάτο σκάνδαλο. Δεν αμφισβητήθηκε ότι γαλάζια παιδιά έκλεψαν τις χρηματοδοτήσεις των αγροτών, για να μπορέσουν να ταΐσουν κολλητούς τους και να επηρεάσουν το εκλογικό αποτέλεσμα, γιατί αυτό είναι μέσα στη δικογραφία.

Ο κ. Μητσοτάκης κάνει πως δεν βλέπει, για να κρύψει ποινικές ευθύνες των Υπουργών του. Το δήλωσε άλλωστε και χωρίς ντροπή στη συνέντευξή του στην κ. Κοσιώνη, είπε ότι δεν βλέπει ποινικές ευθύνες Υπουργών. Δηλαδή, πετάει στα σκουπίδια τη δικογραφία της Ευρωπαίας Εισαγγελέως, τρεις χιλιάδες σελίδες, η οποία αναφέρει ρητά ότι υπάρχουν στοιχεία για τον κ. Αυγενάκη και τον κ. Βορίδη και ζητά να υπάρξει έρευνα για τα αδικήματα της συνέργειας και της ηθικής αυτουργίας σε κακουργηματική απιστία. Αυτά ο κ. Μητσοτάκης δεν τα βλέπει και τα αμφισβητεί, δημόσια τα αμφισβητεί. Άρα, αμφισβητεί δημόσια την πρόταση της Εισαγγελίας και άρα, υποθηκεύει, ναρκοθετεί την ίδια τη λειτουργία της δικαιοσύνης και το αίσθημα δικαίου των Ελλήνων πολιτών. Έβγαλε ήδη απόφαση, δεν απαιτείται έρευνα για τους Υπουργούς του και έτσι κρύβει αυτό που ισχύει στο Σύνταγμα και στον κοινοβουλευτικό κανόνα ότι για να ξεκινήσεις μία έρευνα χρειάζονται μόνο απλές ενδείξεις. Και αυτές μας τις στέλνει η δικογραφία, δεν τις ανακάλυψε η Συμπολίτευση, γιατί χρεώνει στην Αντιπολίτευση την κριτική για τα αδικήματα για τα οποία πρέπει να γίνει έρευνα.

Να του το πω, λοιπόν, ξεκάθαρα; Τον όρο «εγκληματική οργάνωση» τον περιλαμβάνει η δικογραφία της Ευρωπαϊκής Εισαγγελίας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και είναι υποχρέωσή μας να αναφερόμαστε σε μία δικογραφία η οποία έχει έρθει επίσημα στη Βουλή.

Ο ίδιος; Την πετάει στα σκουπίδια. Μήπως πρέπει να αναρωτηθούμε γιατί; Γιατί αντιλαμβάνεται έτσι τη δικαιοσύνη ο κ. Μητσοτάκης; Προσέξτε τι λέει: Η νομοθεσία υπάρχει για όλους τους άλλους, αλλά όχι για τον ίδιο και την Κυβέρνησή του. Το κράτος είναι δικό του και το κάνει ό,τι θέλει και κανείς δεν έχει δικαίωμα να σταματήσει το πλιάτσικο που υλοποιεί το καθεστώς Μητσοτάκη, η «Μητσοτάκης ΑΕ», αυτή είναι η πραγματικότητα! Δεν δέχεστε κανείς να σταματήσει το πλιάτσικο το οποίο υλοποιείται και στην ιδιωτική και στη δημόσια περιουσία. Δεν είναι κάτι που γίνεται πρώτη φορά.

Είναι η ίδια Κυβέρνηση η οποία δεν έβλεπε ποινικές ευθύνες στο μπάζωμα που έκανε ο κ. Τριαντόπουλος με εντολή Μητσοτάκη στον τόπο του εγκλήματος των Τεμπών ούτε την ευθύνη Καραμανλή για το έγκλημα των Τεμπών. Βέβαια, στις περιπτώσεις αυτές δεν μπόρεσαν να αντιμετωπίσουν την οργή της κοινωνίας και τα παλλαϊκά συλλαλητήρια και έτσι έριξαν στάχτη στα μάτια του κόσμου με κάποιες προκαταρκτικές επιτροπές fast track. Ντροπή, κυριολεκτικά! Προκαταρκτικές επιτροπές στις οποίες δεν δεχτήκατε να υπάρχουν μάρτυρες και να γίνει εξέταση και έρευνα των πραγματικών στοιχείων!

Διότι πρέπει να το πούμε ξανά εδώ μέσα στην Ολομέλεια: Χρειάζεται θράσος για να ψηφίσετε μία προκαταρκτική επιτροπή στην οποία παραπέμπεται για πλημμέλεια ο κ. Καραμανλής για το έγκλημα των Τεμπών, επειδή προκάλεσε οικονομική ζημιά στον ΟΣΕ. Καμία αναφορά στην ασφάλεια των συγκοινωνιών! Για να καταλάβετε μέχρι που φτάνει η υποκρισία και η αλαζονεία αυτής της Κυβέρνησης. Όλα τα κάνατε στις δύο προηγούμενες προκαταρκτικές μόνο και μόνο για να στείλετε στα γρήγορα και στα μαλακά τον κ. Καραμανλή και τον κ. Τριαντόπουλο, αυτόν που είδαμε να φωτογραφίζεται χωρίς ντροπή δίπλα στον κ. Μητσοτάκη το Σαββατοκύριακο, προσβάλλοντας όλη την ελληνική κοινωνία και το αίσθημα δικαίου. Αυτή είναι η Δεξιά και μάλιστα σε μια από τις χειρότερες εκδοχές της!

Η πρόταση για εξεταστική επιτροπή την οποία μας φέρνετε σήμερα δεν είναι μόνο προσβολή της αλήθειας, της δικαιοσύνης και της κοινωνίας. Αποδεικνύει παράλληλα ότι ο κ. Μητσοτάκης είναι πολιτικά εκβιαζόμενος και πολιτικά ηττημένος μέσα στην Κοινοβουλευτική του Ομάδα. Επέλεξε να έρθει σε σύγκρουση με τη δικογραφία για ποιον λόγο; Για να μην έρθουν ο κ. Βορίδης και ο κ. Αυγενάκης σε προκαταρκτική επιτροπή, γιατί εκεί θα άνοιγαν στόματα και θα ακούγαμε πολλά για τις κυβερνητικές ευθύνες και όχι μόνο για τις δικές του, δικές τους. Και έτσι ο κ. Μητσοτάκης υπέκυψε στον εκβιασμό. Συμβιβαστήκατε γιατί φοβάστε και τους Υπουργούς σας, τους πρώην Υπουργούς σας και τις αποκαλύψεις τους.

Όμως, πόσο συνεπής μπορεί ένας Πρωθυπουργός, όταν ενώ δημόσια αποδομεί τις εξεταστικές επιτροπές, έρχεται σήμερα να κρυφτεί πίσω από μια εξεταστική επιτροπή για τον ΟΠΕΚΕΠΕ, λέγοντας «θα είναι μία διαφορετική», όχι σαν την κακιά στιγμή δηλαδή της Εξεταστικής των Τεμπών;

Θέλετε να σας θυμίσω -και απαντήστε παρακαλώ πολύ- τι έλεγε πριν από λίγες μέρες ο κ. Μητσοτάκης; Έλεγε ότι οι εξεταστικές επιτροπές δεν έχουν καταφέρει να διαφωτίσουν την κοινή γνώμη. Μήπως η κ. Μπακογιάννη που έλεγε ότι ποτέ καμία εξεταστική δεν έβγαλε κάτι ουσιαστικό; Τώρα η κ. Μπακογιάννη θα ψηφίσει σήμερα την εξεταστική επιτροπή; Γιατί ο κυβερνητικός εκπρόσωπος, ο κ. Μαρινάκης, δεν έλεγε ότι οι εξεταστικές επιτροπές δεν παράγουν αποτελέσματα;

Τελικά, τι πιστεύετε; Χρειάζονται; Μπορούν ή όχι οι εξεταστικές επιτροπές να αναδείξουν την αλήθεια; Θα μας απαντήσετε για αυτό; Μπορούν οι εξεταστικές επιτροπές να αναδείξουν την αλήθεια; Πότε ήταν ψεύτης ο κ. Μητσοτάκης, πριν από λίγες μέρες ή σήμερα; Δεν έχετε καθόλου τσίπα τελικά; Δεν ντρέπεστε καθόλου; Τα αλλάζετε κατά πώς σας βολεύει;

Και εμείς τι να πιστέψουμε από αυτήν τη διγλωσσία; Τι προκύπτει; Ότι πολύ απλά πολύ εύκολα γίνεστε ψεύτες γιατί δεν θέλετε να αποκαλυφθούν ποιοι είναι οι κλέφτες με τα λεφτά των αγροτών. Αυτή είναι η αλήθεια! Αυτή είναι η πραγματικότητα που βλέπουμε μπροστά μας!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Τώρα, βέβαια, αν δεν υψώσουν ανάστημα -και να το πούμε αυτό- αύριο οι Βουλευτές της Συμπολίτευσης και δεν τιμήσουν τον όρκο τους στο αίτημα της Ευρωπαϊκής Εισαγγελικής Αρχής και ολόκληρης της κοινωνίας για τη διερεύνηση των ποινικών ευθυνών, θα πάει στα αζήτητα με ευθύνη του ίδιου του Πρωθυπουργού.

Άρα, εμείς επιμένουμε να μας δώσετε μια απάντηση αν θα ψηφίσετε αύριο τις προτάσεις για προκαταρκτικές επιτροπές και θέλουμε ένα ξεκάθαρο ναι ή όχι. Μήπως μπορείτε να μας το δώσετε από σήμερα, κύριε Μηταράκη; Μπορείτε να μας πείτε αν θα ψηφίσετε την προκαταρκτική επιτροπή;

**ΝΟΤΗΣ ΜΗΤΑΡΑΚΗΣ:** Μετά θα μιλήσω κι εγώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Τσιάρα, έχετε αποφασίσει αν θα ψηφίσετε ή όχι την προκαταρκτική επιτροπή, τις προκαταρκτικές επιτροπές;

**ΝΟΤΗΣ ΜΗΤΑΡΑΚΗΣ:** Τοποθετήθηκα, βέβαια, το πρωί, αν σας το είπαν.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Είναι προφανές ότι το θράσος της Νέας Δημοκρατίας και του κ. Μητσοτάκη περισσεύει, γιατί ήρθε σήμερα και μας ζήτησε να γίνουμε συνένοχοι στη συγκάλυψη. Προσέξτε τι μας είπε σήμερα: Να αποσύρουμε τα αιτήματα προκαταρκτικής επιτροπής και να ψηφίσουμε την εξεταστική επιτροπή για να ψάξουμε να βρούμε την αλήθεια. Οι τρεις χιλιάδες σελίδες και οι αποκαλύψεις των συνομιλιών είναι άχρηστες; Μία εξεταστική επιτροπή η οποία θα χαθεί κυριολεκτικά στα βάθη του χρόνου και δεν θα έχει τα εργαλεία των νόμιμων επισυνδέσεων για να δει τις συνομιλίες θα βρει περισσότερα; Δηλαδή θα βρείτε άκρη από την εξεταστική επιτροπή για τους «Φραπέδες» και τους «Χασάπηδες»; Γιατί δεν ρωτάτε τα στελέχη της Νέας Δημοκρατίας; Δίπλα σας είναι! Αυτοί συνομιλούσαν μαζί τους.

Όμως, αυτό που μας προτείνει ο κ. Μητσοτάκης είναι διπλά ύπουλο και πολιτικά χυδαίο. Προσέξτε ποια είναι τα δύο σκέλη. Πρώτο πρόβλημα της πρότασής του, της απόσυρσης προκαταρκτικών επιτροπών: Με εξεταστική επιτροπή δεν γίνεται διερεύνηση της ευθύνης Υπουργών. Αυτή μπορεί να γίνει μόνο με προκαταρκτική επιτροπή. Μόνο σε προκαταρκτική επιτροπή μπορεί να γίνει κρίση και απόδοση ευθυνών πολιτικών προσώπων. Δεν γίνεται με εξεταστική. Το είδαμε στην «717». Είδαμε πώς αθωώσατε για το θέμα της «717» τον κ. Καραμανλή! Και το κάνατε όχι γιατί είχε δίκιο, όχι γιατί ήταν αθώος, αλλά γιατί είχατε την πλειοψηφία. Στην Ελλάδα των κ.κ. Μητσοτάκη και Γεωργιάδη -εξάλλου, το δήλωσε- όποιος έχει την πλειοψηφία, κάνει ό,τι γουστάρει. Αυτό δεν είναι Νέα Δημοκρατία! Αυτό δεν είναι αυτό που ψήφισαν οι Έλληνες πολίτες. Δεν σας έδωσαν το δικαίωμα να σταματάτε δικαστική έρευνα με κοινοβουλευτική πλειοψηφία και μετά να λέει ο κ. Μητσοτάκης ότι η εξεταστική επιτροπή δεν ήταν μια καλή στιγμή, αφού υπουργοποίησε σχεδόν όλα τα μέλη εκείνης της εξεταστικής.

Όμως, το δεύτερο πρόβλημα της πρότασής σας για εξεταστική και όχι προκαταρκτική υποκρύπτει τον κίνδυνο του χρόνου, γιατί στο αίτημα της Ευρωπαϊκής Εισαγγελικής Αρχής υπάρχει μέσα ξεκάθαρη διατύπωση ότι αυτά πρέπει να εξεταστούν πριν τη λήξη της Β΄ Τακτικής Κοινοβουλευτικής Συνόδου. Λέει μέσα χαρακτηριστικά ότι η ποινική ευθύνη θα μπορούσε να θεωρηθεί αποσβεσμένη αν η Βουλή ασκήσει δίωξη μετά τη λήξη της Β΄ Τακτικής Συνόδου.

Και εδώ θέλω να πω ότι σε αυτό είχε αναφερθεί δημόσια και ο Πρόεδρος της Βουλής, ο κ. Κακλαμάνης, σε τηλεοπτική του συνέντευξη επιλέγοντας, όπως είπε κατά λέξη, να μην πάρει θέση σε πιθανές διαφωνίες των κομμάτων, άρα στη διαφωνία της Νέας Δημοκρατίας, και να έρθει σε αντίθεση με τον Κυβερνητικό Εκπρόσωπο .

Τι κάνετε, λοιπόν, σήμερα; Από τη μία μεριά επιδιώκετε να μην ενεργοποιηθεί ο νόμος περί ευθύνης Υπουργών και από την άλλη, αφήνετε ανοιχτό το ενδεχόμενο επίκλησης και ενεργοποίησης της αποσβεστικής προθεσμίας παρότι, κάτι που είπα και στον κύριο Πρωθυπουργό, ο ΣΥΡΙΖΑ ήταν αυτός που πρότεινε την αναθεώρηση του Συντάγματος κι εσείς κάνετε έξι χρόνια να φέρετε τον εφαρμοστικό νόμο, για να υπάρχουν ανοιχτά παράθυρα αποσβεστικής προθεσμίας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και τώρα επιλέγετε τη διάχυση των ευθυνών επικαλούμενοι διαχρονικές παθογένειες. Πρακτικά, κύριε Τσιάρα, θέλετε να κάνετε συμψηφισμό για να πετάξετε την μπάλα στην εξέδρα. Έτσι λέει ο ελληνικός λαός. Θέλετε, δηλαδή, να πείσετε την ελληνική κοινωνία ότι σκάνδαλα γίνονταν και στο παρελθόν. Εμείς λέμε κάτι πολύ απλό: Αφού γίνονταν και στο παρελθόν, γίνονται και τώρα με την Κυβέρνησή σας; Λέω! Και αφού τα βρήκε η Ευρωπαϊκή Εισαγγελία, γιατί δεν θέλετε ενεργοποίηση του νόμου περί ευθύνης Υπουργών; Θέλετε να ξεκινήσετε την έρευνα πριν την ίδρυση και πριν τη λειτουργία του ΟΠΕΚΕΠΕ. Υπάρχουν, όμως, διαχρονικές ευθύνες; Θέλετε να σας πω μερικά δεδομένα, κύριε Μηταράκη, για να μου πείτε αν είναι διαχρονικό αυτό που έγινε στον ΟΠΕΚΕΠΕ;

Πώς μπορείτε να εξηγήσετε ότι τα επιδοτούμενα αιγοπρόβατα στην Κρήτη από 2,5 εκατομμύρια το 2020 έγιναν 7,8 εκατομμύρια το 2024 επί Νέας Δημοκρατίας; Πώς υπερτριπλασιάστηκαν, ενώ με την Κυβέρνηση του ΣΥΡΙΖΑ από το 2015 μέχρι το 2019 ήταν σταθερά στα 2,2 εκατομμύρια αιγοπρόβατα;

**ΧΡΗΣΤΟΣ ΓΙΑΝΝΟΥΛΗΣ:** Θαύμα, θαύμα!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ή από το εθνικό απόθεμα του 2020 μπορείτε να μας εξηγήσετε γιατί το 67% πήγε στην Κρήτη; Και αυτό θαύμα ήταν;

**ΧΡΗΣΤΟΣ ΓΙΑΝΝΟΥΛΗΣ:** Θαύμα!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Γιατί, λοιπόν, επί κ. Βορίδη το 67% του εθνικού αποθέματος πήγε σε μία περιφέρεια και μάλιστα στην Κρήτη;

**ΧΡΗΣΤΟΣ ΓΙΑΝΝΟΥΛΗΣ:** Αυτό ήταν τραύμα!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Αυτά πρέπει να μας τα εξηγήσετε!

Μήπως για όλα αυτά τρέμετε μη γίνει προκαταρκτική και βγουν όλα στη φόρα και αποκαλυφθούν και όλα τα «γαλάζια» πρόσωπα που εμπλέκονται;

Δεν μιλάμε όμως, κυρίες και κύριοι Βουλευτές, για διαχρονικές παθογένειες. Μιλάμε για μία δικογραφία εισαγγελικής αρχής, η οποία λέει ξεκάθαρα ότι την περίοδο 2019-2022 υπήρχαν παράνομες ποινικές πράξεις αποκλειστικά στη διακυβέρνηση της Νέας Δημοκρατίας και πρέπει να ελεγχθούν οι Υπουργοί μόνο της Κυβέρνησης της Νέας Δημοκρατίας, για ποινικά αδικήματα. Γι’ αυτό μιλάμε!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεν μιλάμε για τίποτα διαφορετικό, γιατί εκεί έγινε η υποβολή χαλκευμένων στοιχείων. Στήσατε βεβαιώσεις!. Αυτό είναι το πρόβλημα και γι’ αυτό πρέπει να απαντήσετε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και έχετε λερωμένη τη φωλιά σας! Ξέρετε γιατί; Διότι το μισό Υπουργικό Συμβούλιο αναφέρεται με τον έναν ή τον άλλο τρόπο μέσα στη δικογραφία. Έψαξα να βρω Υπουργό να μην αναφέρεται ή στελέχη που είναι κοντά στον κ. Μητσοτάκη ή στο Μαξίμου, γιατί και τέτοια αναφέρονται πολλά. Θέλετε, δηλαδή, να μας πείτε ότι δεν μιλούσαν οι δικοί σας άνθρωποι με τον «Φραπέ» και τον «Χασάπη»; Μιλούσαν άλλοι;

Κύριε Μηταράκη, αν έχετε απορίες, ρωτήστε εμένα. Υπήρχαν Υπουργοί του ΣΥΡΙΖΑ που μιλούσαν με τον «Φραπέ» και τον «Χασάπη»; Πείτε μου, σας παρακαλώ πολύ! Πείτε μου, σας παρακαλώ πολύ, δεν ήταν τα «γαλάζια» παιδιά και τα στελέχη της Νέας Δημοκρατίας, γενικοί γραμματείς Υπουργείων που παραιτήθηκαν και τέσσερις, πέντε Υπουργοί ήδη παραιτημένοι οι οποίοι μιλούσαν με τον «Φραπέ» και τον «Χασάπη» στην Κρήτη; Ποια άλλη κυβέρνηση στον δυτικό κόσμο θα μπορούσε να σταθεί μετά από αυτό; Το σωστό είναι ποια άλλη κυβέρνηση στην ευρωζώνη θα μπορούσε να σταθεί μετά από αυτό!

Στη συνέντευξή του ο κ. Μητσοτάκης στην κ. Κοσιώνη είπε το εξής, για να δείτε λιγάκι πώς πετάνε λάσπη στον ανεμιστήρα. Είπε ότι μία ή δύο γενιές αγροτών έμαθαν σε μια λογική να εξαρτούν το μέλλον τους από τις επιδοτήσεις. Και αυτό δημιούργησε κυκλώματα και εξαρτήσεις. Ρωτώ, λοιπόν: Η λογική των αγροτών έστησε το κύκλωμα εντός και εκτός ΟΠΕΚΕΠΕ και όχι εσείς που και γαλουχήσατε και εκβιάσατε, για να μπορέσει να στηθεί αυτό το κύκλωμα;

Θέλετε να πούμε την αλήθεια; Η αλήθεια είναι ότι στερήσατε τη δυνατότητα και από τίμιους δεξιούς αγρότες να στηρίξουν το επάγγελμά τους και την ελληνική ύπαιθρο και τα ελληνικά προϊόντα, γιατί με αυτό που κάνατε στερήσατε από όλους τους τίμιους αγρότες τη δυνατότητα των επιδοτήσεων και τη χρηματοδότηση της παραγωγής. Δεν ασχοληθήκατε καθόλου με τον σχεδιασμό της παραγωγής, με τα ανταγωνιστικά πλεονεκτήματα της χώρας, με τη νέα ΚΑΠ, δεν ενημερώσατε καθόλου τον αγροτικό κόσμο για τη νέα ΚΑΠ, ενώ δεν ασχοληθήκατε ούτε με τις αγροτικές επενδύσεις ούτε με την ενίσχυση των παραγωγών και τη στήριξη της υπαίθρου. Μόνο με τις «γαλάζιες ακρίδες» και τους φίλους σας και τα αρπακτικά ασχοληθήκατε. Αναρωτιέμαι, λοιπόν, το εξής: Η λογική των αγροτών τροφοδότησε τους εκβιασμούς του «Φραπέ» και του «Χασάπη» που διαβάζουμε στη δικογραφία;

Εφ’ όσον, όμως, έρχεται η Ευρωπαϊκή Εισαγγελική Αρχή και μιλάει για δόλια κατανομή δικαιωμάτων πληρωμής με συμμετοχή στελεχών των κυβερνητικών λειτουργιών του ΟΠΕΚΕΠΕ και των κέντρων υποστήριξης, αυτά τα έστησαν οι αγρότες; Αφού ο κ. Μητσοτάκης πιστεύει ότι φταίει η λογική των αγροτών, έχετε κάποια στοιχεία ότι οι αγρότες έστησαν αυτή την καθετοποιημένη πυραμιδικής μορφής διαδικασία εγκληματικής οργάνωσης, όπως λέει Ευρωπαϊκή Εισαγγελική Αρχή; Η λογική των αγροτών δημιούργησε, δηλαδή, αυτή την οργάνωση πολλαπλών επιπέδων ή οι αγρότες είναι αυτοί οι οποίοι πίεσαν για την παράκαμψη ελέγχων ή για την ενημέρωση των αγροτών, των δικών σας αγροτών, για τους ελέγχους;

Όχι, κυρίες και κύριοι Βουλευτές της Συμπολίτευσης. Βουλευτικά και υπουργικά γραφεία ήταν αυτά που παρέκαμψαν τον έλεγχο και ενημέρωναν για διαδικασία ελέγχου. Το δεξί σας χέρι στην Κρήτη, ο κ. Αυγενάκης, ερευνάται για το αν εμπόδιζε τους ελέγχους. Γραφεία Υπουργών της Νέας Δημοκρατίας, διευθυντές πολιτικών γραφείων, δηλώνουν εντός της δικογραφίας ότι γνώριζαν για τους ελέγχους. Του κ. Κεφαλογιάννη, αν δεν κάνω λάθος.

Ζητάτε να γίνει έλεγχος εδώ και τριάντα χρόνια, αλλά τα τελευταία έξι χρόνια έχουν αλλάξει πέντε Υπουργοί Αγροτικής Ανάπτυξης και έξι Πρόεδροι του ΟΠΕΚΕΠΕ. Ζητάτε να γίνει έλεγχος εδώ και τριάντα χρόνια, αλλά το 2024 χάθηκε η ευρωπαϊκή πιστοποίηση του ΟΠΕΚΕΠΕ και μπήκαμε σε επιτήρηση. Ζητάτε να γίνει έλεγχος εδώ και τριάντα χρόνια, αλλά δυστυχώς -δυστυχώς για την Ελλάδα, γιατί συνδέεται με ένα μεγάλο οικονομικό σκάνδαλο- δύο πρόεδροι ΟΠΕΚΕΠΕ της δικής σας περιόδου κατήγγειλαν ότι κάτι δεν πάει καλά και καρατομήθηκαν. (RG)

Σας ζήτησα να γίνουν κανονικοί έλεγχοι και εσείς αντί να τους ακούσετε, τους διώξατε. Και οι καταθέσεις τους υπάρχουν στη δικογραφία. Δικές τους καταθέσεις είναι αυτές που διαβάζουμε και δημοσιοποιούνται. Και διατείνεστε ότι δεν ξέρατε! Δεν ξέρει ο κ. Μητσοτάκης και θέλει να κάνει έλεγχο, για να μάθετε. Μα, εδώ βλέπαμε στα δελτία ειδήσεων του Σαββατοκύριακου ότι μετά την αναφορά του Προέδρου του ΟΠΕΚΕΠΕ, του κ. Σημανδράκου, ότι καταβλήθηκαν ενισχύσεις με δέσμευση σε εννέα χιλιάδες τριακόσια εννέα ΑΦΜ εκ των οποίων πέντε χιλιάδες πεντακόσια εξήντα οχτώ στην Κρήτη -μετά από αυτό το έγγραφο που δέχθηκε συγχαρητήρια, τρεις μέρες μετά- ο κ. Αυγενάκης μέσω του κ. Στρατάκου ζήτησε την παραίτησή του. Αυτό έγινε πριν τριάντα χρόνια ή έγινε επί πρωθυπουργίας του κ. Μητσοτάκη;

Θέλει ο κ. Μητσοτάκης να κάνουμε μια Εξεταστική για το τι συνέβη στον ΟΠΕΚΕΠΕ, όταν από τον Νοέμβριο του 2020 έχει Σύμβουλό του στο Μαξίμου τον κ. Βάρρα, ο οποίος είναι αυτός ο οποίος κατέθεσε και στοιχεία των δικών του καταγγελιών. Υπάρχουν στη δικογραφία. Και εσείς μας λέτε ότι δεν ξέρετε; Ή πιστεύετε τον κ. Μητσοτάκη ότι δεν ήξερε; Μα, είναι Σύμβουλός του ο κ. Βάρρας. Δεν τον ρώτησε ποτέ; Δηλαδή, θέλετε να μας πείτε ότι είναι μία αργομισθία, που εδώ και τεσσεράμισι χρόνια δεν συναντιούνται μέσα στο ίδιο κτίριο στο οποίο δουλεύουνε; Τουλάχιστον, να μας καταγγείλετε την αργομισθία του κ. Βάρρα, αν έχετε κότσια, για να δούμε τι θα γίνει τελικά στην Εισαγγελία με τις καταθέσεις τις οποίες έχουμε. Ξέρετε, δυστυχώς, πολύ καλά τι γινόταν. Αυτό θέλετε να κουκουλώσετε, γι’ αυτό δεν θέλετε Προκαταρκτική Επιτροπή.

Είμαστε μπροστά σε ένα τεράστιο σκάνδαλο διαφθοράς που περιέχει την κλοπή των χρημάτων των αγροτών και δυστυχώς, θα φέρει μεγάλο κόστος στην Ελλάδα και δημοσιονομικό -το παραδέχτηκε ο κ. Τσιάρας- αλλά και στα λεφτά των αγροτών και παράλληλα δοκιμάζει την αξιοπιστία των θεσμών, την ακεραιότητα και τη διαφάνεια της δημόσιας διοίκησης και την αξιοπιστία της χώρας στο εξωτερικό. Μας κάνετε μαύρα πρόβατα πάλι στην Ευρώπη, όπως είχατε κάνει την περίοδο της χρεοκοπίας, που χρεοκοπήσατε την πατρίδα μας, τότε που όλοι οι Ευρωπαίοι μας θεωρούσαν μπαταχτσήδες και τώρα με τα γαλάζια παιδιά και τις γαλάζιες ακρίδες, πάλι μπαταχτσήδες μας θεωρούν και θα δούμε τι επίπτωση θα έχει αυτό στο σχεδιασμό της νέας ΚΑΠ. Και δυστυχώς, αυτό φαίνεται ότι θα συνεχιστεί, γιατί διαβάζουμε για τη νέα δικογραφία της Ευρωπαίας Εισαγγελέως, η οποία αναφέρεται στο σκάνδαλο της ανακύκλωσης και εδώ οφείλω να πω ότι αυτό το σκάνδαλο της ανακύκλωσης, με τα σπιτάκια ανακύκλωσης, έχει αποκαλυφθεί από τον ΣΥΡΙΖΑ με έντεκα κοινοβουλευτικές ερωτήσεις και μάλιστα εγώ ο ίδιος προσωπικά έκανα εδώ επίκαιρη ερώτηση στον κ. Σκυλακάκη τον Σεπτέμβριο του 2024 και ζητούσα να παρέμβει και η Εισαγγελέας και η Ευρωπαία Επίτροπος.

Δεν προλαβαίνουμε, κυριολεκτικά, να διαβάζουμε. Δύο περιπτώσεις διάβασα σήμερα αποκαλύψεων και άλλων «γαλάζιων» στελεχών, γύρω από το σκάνδαλο του ΟΠΕΚΕΠΕ και των παράνομων ενισχύσεων και χρηματοδοτήσεων. Κυριολεκτικά, δεν σας προλαβαίνουμε.

Βέβαια ήρθε ο κ. Μητσοτάκης να μας πει ότι για να μπορέσει να λύσει το πρόβλημα του ΟΠΕΚΕΠΕ, θα μεταφέρει τον ΟΠΕΚΕΠΕ στην ΑΑΔΕ. Όμως, αναρωτιέμαι και το λέω δημόσια, εδώ και τέσσερα, πέντε χρόνια που γίνεται το «πάρτι» αυτό των εκατοντάδων εκατομμυρίων ευρώ, η ΑΑΔΕ δεν εντόπισε καμία περίεργη κίνηση στα ΑΦΜ ακόμα και προσώπων που δεν είναι αγρότες κατά επάγγελμα; Δεν εντόπισε κανέναν ξαφνικό πλουτισμό αναντίστοιχο με τη φορολογική δραστηριότητα; Δεν έκανε κανέναν τυχαίο έλεγχο σε καμία από τις «γαλάζιες ακρίδες», στους «φραπέδες» και τους «χασάπηδες»; Τίποτα δεν μπόρεσε να βρει ο κ. Πιτσιλής;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και τώρα θα μεταφέρετε στην ΑΑΔΕ τον ΟΠΕΚΕΠΕ, ενώ πέντε χρόνια δεν μπορέσατε να ελέγξετε αυτή την κατάσταση; Για να μην αναφερθώ στο ψέμα του κ. Μητσοτάκη, ο οποίος τόλμησε να πει ότι επέλεξε τη μεταφορά του ΟΠΕΚΕΠΕ στην ΑΑΔΕ πριν από την έφοδο της Ευρωπαϊκής Εισαγγελίας.

Κυρίες και κύριοι Βουλευτές, κατέθεσα εδώ στη Βουλή αποδείξεις ότι πρώτα έκανε ντου η Ευρωπαϊκή Εισαγγελία στον ΟΠΕΚΕΠΕ και μετά εξήγγειλε ο κ. Μητσοτάκης, κακήν κακώς, το μέτρο μεταφοράς του ΟΠΕΚΕΠΕ στην ΑΑΔΕ. Και να πούμε και ξεκάθαρα -για να μην υπάρχει κανένα σκοτεινό σημείο- ότι εμείς δεν συμφωνούμε με τη μεταφορά του ΟΠΕΚΕΠΕ στην ΑΑΔΕ. Ούτε συμφωνούμε με ένα σύστημα τρύπιο, σκοτεινό, που θα δίνονται επιδοτήσεις με οποιονδήποτε τρόπο, για οποιοδήποτε πρόσωπο παράνομα και θα τα κλέβουν από τους τίμιους αγρότες. Όχι!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εμείς δομήσαμε διαδικασίες, για να επιστραφούν λεφτά στην Ελλάδα από πρόστιμα, επιδοτήσεις και λάθη που είχαν κάνει στην προηγούμενη περίοδο, για να θωρακιστεί η τεχνική λύση με ελέγχους που αποδόμησε ο κ. Βορίδης, μόλις ανέλαβε και διεκδικούμε έναν οργανισμό στο Υπουργείο Αγροτικής Ανάπτυξης -όχι στην ΑΑΔΕ- που θα είναι διαφανές ως σύστημα επιδοτήσεων και θα στηρίζει μόνο τους τίμιους αγρότες, για να ξεκαθαρίσω και μια συζήτηση η οποία άνοιξε λίγο προηγούμενα.

Καμία σκιά, διαφάνεια για όλους και για όλες στην Ελλάδα. Κανένα υπονοούμενο, κανένα παραμάγαζο!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Κουμπάροι, πολιτικά γραφεία, παρατρεχάμενοι, πολιτικά στελέχη υπουργείων, υπουργικά γραφεία, υπουργοί και συγγενείς, όλοι ανακατεμένοι με τον κ. Μητσοτάκη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Καμία σκιά, λοιπόν, ούτε στο πολιτικό σύστημα. Και μετά έρχεται ο κ. Μητσοτάκης και διατείνεται εδώ ότι τον πειράζουν οι χαρακτηρισμοί και η τοξικότητα. Πρέπει να αναφερθώ -το οφείλω να ξεκαθαρίσω αυτή τη συζήτηση- στο εξής:

Τις πρακτικές των απειλών, των εκβιασμών, κατά ανώτατων στελεχών, κύριε Τσιάρα, του ΟΠΕΚΕΠΕ, πώς θα τις χαρακτηρίζατε; Αν ερχόταν κάποιος και διατύπωνε εκβιασμούς κατά διευθυντών του υπουργείου σας, πώς θα το χαρακτηρίζατε; Αν υπήρχε μέσα στις νόμιμες επισυνδέσεις συζήτηση που καταφέρεται κατά της Ευρωπαϊκής Εισαγγελίας, πώς θα την χαρακτηρίζατε εσείς; Τι θα λέγατε ότι γίνεται, δηλαδή, ότι είναι καθωσπρέπει αυτή η συζήτηση; Πώς μπορεί κάποιος στην ελληνική γλώσσα να την ονομάσει αλλιώς;

Αυτός ο πολυπλόκαμος μηχανισμός, που έφτανε μέχρι και στο να ειδοποιεί πολίτες -γιατί δεν είμαι σίγουρος ότι είναι αγρότες- που έπαιρναν παράνομες ενισχύσεις ότι έρχεται έλεγχος και να μεταφέρονται παράνομα κοπάδια, ώστε να γίνεται μέχρι και κυκλοφοριακή συμφόρηση από τα φορτηγά που φτάνανε, πώς να το χαρακτηρίσουμε αλλιώς;

Την αναφορά στη δικογραφία πάνω από δέκα ονομάτων υπουργών και στελεχών του Μαξίμου δίπλα στον κ. Μητσοτάκη, τη συσχέτιση των ελέγχων και των επιδοτήσεων με τις εκλογές και με ψήφους, πώς θα τη χαρακτηρίζατε αλλιώς; Ή δεν υπάρχει μέσα στη δικογραφία συζήτηση που να λέει ότι όλοι αυτοί είναι ψηφοφόροι του τάδε, κάνε κάτι, έρχονται εκλογές να βοηθήσουμε τον δείνα; Δεν υπάρχουν στη δικογραφία όλα αυτά; Πώς θα τα χαρακτηρίζατε, κύριε Τσιάρα; Σας πείραξε ο όρος εγκληματική οργάνωση που έχει μέσα η ευρωπαϊκή εισαγγελική αρχή; Τι θα θέλατε κύριε Τσιάρα, να λογοκρίνουμε και την Ευρωπαία Εισαγγελέα γιατί δεν βολεύει στα πολιτικά σας χέρια και στην καρέκλα σας; Για ποιο λόγο, λοιπόν, σας ενοχλούν αυτά που λέει η ευρωπαϊκή εισαγγελική αρχή;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Θέλω να ρωτήσω κάτι. Οι πρακτικές των εκβιασμών και των απειλών κατά ελεγκτικών αρχών και κατά της δικαιοσύνης δεν είναι πρακτικές μαφίας; Τι είναι, δηλαδή, πώς θα τις χαρακτηρίσουμε αλλιώς; Σας πείραξαν οι χαρακτηρισμοί ή τα αδικήματα; Σας πείραξε το ότι εμείς υποχρεούμαστε να μιλήσουμε δημόσια για ένα σκάνδαλο ή ότι συμμετείχαν οι «γαλάζιες ακρίδες» και τα στελέχη της Νέας Δημοκρατίας σε ένα σκάνδαλο διαφθοράς εκατοντάδων εκατομμυρίων που κλέψανε με πλάτες από υπουργικά γραφεία και με γνώση του Μαξίμου και του κ. Μητσοτάκη;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Σας πείραξαν αυτά που αναφέρουμε εμείς ή ότι εσείς μας έχετε κάνει μαύρο πρόβατο της Ευρώπης: Αναρωτιέμαι! Θα σηκωθούν τα πόδια να χτυπήσουν το κεφάλι! Σας πείραξε η πρόταση προκαταρκτικής επιτροπής ή ότι είστε μόνιμοι πελάτες της Ευρωπαϊκής Εισαγγελίας, η οποία δεν έχει γραφεία για να βάλει τους φακέλους των υπουργών του κ. Μητσοτάκη; Αυτή είναι η αλήθεια!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Για τη δικογραφία συζητάμε, δεν συζητάμε για πολιτικές επιλογές της Αντιπολίτευσης, που είναι κατοχυρωμένο κοινοβουλευτικό δικαίωμα και δεν μπορείτε να μας το στερήσετε, γιατί και αυτό αυταρχισμός είναι που κάνετε. Δεν μας αφήνετε να μιλάμε για σκάνδαλα δικά σας!

Πράγματι, ζούμε σε δύσκολους καιρούς –συμφωνώ-, καθώς και σε συνθήκες γεωπολιτικών πιέσεων και η χώρα μας δεν είναι τόσο δυνατή όσο χρειάζεται και φταίει η Κυβέρνηση του κ. Μητσοτάκη γι’ αυτό, αλλά -συγχωρέστε με- την τοξικότητα και τη σκανδαλολογία τη δημιουργεί η Κυβέρνηση που παράγει καθημερινά σκάνδαλα και μαθαίνουμε κάθε μέρα ειδήσεις για εμπλεκόμενους από «γαλάζια» γραφεία.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Πράγματι η χώρα χρειάζεται ασφάλεια και σταθερότητα, αλλά δεν χρειάζεται ασφάλεια και σταθερότητα για τον «Φραπέ» και για τον «Χασάπη» να κλέβουν ανενόχλητοι τις επιδοτήσεις των αγροτών, γιατί αυτή την ασφάλεια εξασφαλίζει ο κ. Μητσοτάκης και το σύστημα του Μαξίμου εδώ και έξι χρόνια. Και σταθερότητα δεν επιτυγχάνεται χωρίς κράτος δικαίου και αυτό το έχει υπονομεύσει η Κυβέρνηση και ο ίδιος ο κ. Μητσοτάκης. Η σταθερότητα δεν απειλείται από τη διαφάνεια, από τη διαφθορά, από τη δεξιά διαφθορά απειλείται, και εμείς υπερασπιζόμαστε τη σταθερότητα και την ασφάλεια. Σταματήστε, όμως, να κοροϊδεύετε την ελληνική κοινωνία και κυρίως, σταματήστε να καταστρέφετε την ελληνική ύπαιθρο, διότι ο μεγάλος χαμένος αυτής της υπόθεσης είναι η ελληνική ύπαιθρος. Η Περιφέρεια της χώρας μας είναι ο μεγάλος χαμένος της πολιτικής σας κι η πολιτική σας και τα σκάνδαλά σας είναι εις βάρος των αγροτών της χώρας μας, του πρωτογενούς τομέα και εδώ φαίνεται η μεγάλη μας διαφορά, γιατί δεν είμαστε όλοι εμείς ίδιοι.

Εμείς μόλις λίγες εβδομάδες μετά την ανάληψη της ευθύνης του Προέδρου, επιλέξαμε να παρουσιάσουμε προτάσεις για τον αγροτικό τομέα, γιατί δείξαμε ποια είναι η προτεραιότητα στην πολιτική. Ανακοινώσαμε πρόγραμμα για τους αγρότες και την ενίσχυση της υπαίθρου και μάλιστα πρόγραμμα με ξεκάθαρα μέτρα για το κόστος παραγωγής, για τη μείωση του κόστους ρεύματος, του κόστους καυσίμων, για να υπάρχει παρακολούθηση της τιμής από το χωράφι στο ράφι, για να μειωθεί ο ΦΠΑ, για να υπάρχουν εργατικά χέρια στην ύπαιθρο, να υπάρχουν αποζημιώσεις πραγματικές μέσα σε περίοδο κλιματικής κρίσης, να υπάρχει ασφάλεια των αγροτών στις ζωονόσους. Την προηγούμενη εβδομάδα καταθέσαμε τροπολογία για την ασφάλεια των αγροτών στις ζωονόσους, για να μην κινδυνεύουν από κατασχέσεις. Γιατί δεν τη στηρίξατε; Καταθέσαμε πρόταση για τα αγροτικά χρέη, προκειμένου να μην υπάρχουν πλειστηριασμοί κατά της αγροτικής περιουσίας, για να υπάρχει πρόσβαση των αγροτών σε πιστώσεις για τη νέα ΚΑΠ για τη στρατηγική της υπαίθρου.

Θα μπορούσα να πω πάρα πολλά γιατί καταθέσαμε μια πρόταση κοστολογημένη και επιστημονικά άρτια, για να υπάρχει βιωσιμότητα στην ελληνική ύπαιθρο –αυτό είναι το βασικό θέμα- προκειμένου να αντιστραφεί και αυτό το ρεύμα φυγής, η νεομετανάστευση, και να υπάρχει πραγματικά ξαναζωντάνεμα της υπαίθρου.

Εσείς, όμως, το μόνο που σας νοιάζει εδώ και έξι χρόνια είναι το πώς θα αρπάξετε τα λεφτά των τίμιων αγροτών, για να κάνετε μπίζνες με το παρακράτος που έχετε στήσει και διοικείται πολιτικά από το Μαξίμου. Και τώρα σας έπιασαν κυριολεκτικά με τη γίδα στην πλάτη.

Αναρωτιέμαι, αφού ήταν όλα αγγελικά πλασμένα και δεν υπάρχουν ευθύνες, γιατί με το που βγήκε η δικογραφία παραιτήθηκαν πέντε Υπουργοί της Νέας Δημοκρατίας; Διότι μέσα από τη δικογραφία αποκαλύπτεται ένα σύστημα διαπλοκής, το οποίο, δυστυχώς, έχει προχωρήσει και σε εκμαυλισμό των πολιτών, με αντάλλαγμα την κομματική τους προτίμηση, με αντάλλαγμα ψήφους στις εκλογές και με κατάχρηση εκατοντάδων εκατομμυρίων ευρώ. Το επιτελικό κράτος των αρίστων ευθύνεται για την κλοπή των επιδοτήσεων στον αγροτικό τομέα. Το επιτελικό κράτος του κ. Μητσοτάκη ευθύνεται γιατί έκανε «deal» με τον «Φραπέ» και τον «Χασάπη», για να ταΐσει τα δικά του παιδιά και έτσι να μοιράζει λεφτά για να πάρει «ψηφαλάκια». Και αντί να κάνει ελέγχους, τους εμπόδιζε.

Κι έρχεται τώρα η Νέα Δημοκρατία με περισσό θράσος στην πρόταση εξεταστικής και αναφέρεται σε πρωθυπουργική εντολή για μηδενική ανοχή, για θεσμική θωράκιση και εντατικοποίηση των ελέγχων, ενώ η πραγματικότητα είναι ότι στήσατε κανονικό παρακράτος!

Κυρίες και κύριοι της Νέας Δημοκρατίας, το δηλώνουμε ξεκάθαρα και με απόλυτη πολιτική σοβαρότητα. Η πρόταση για εξεταστική επιτροπή έχει μόνο έναν στόχο, να θάψει τη δικογραφία της Ευρωπαϊκής Εισαγγελικής Αρχής, η οποία αποδεικνύει την ύπαρξη μιας αδίστακτης εγκληματικής οργάνωσης εντός της Κυβέρνησης που έχει έναν τίτλο «Τι ωραίο πλιάτσικο!». Αυτός είναι ο τίτλος της δικής σας Κυβέρνησης!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Για τον λόγο αυτό, εμείς θα καταψηφίσουμε τη δόλια και υποκριτική πρότασή σας και θα απαιτήσουμε αύριο να είστε εδώ στη συζήτηση και στην ψηφοφορία των προτάσεων προκαταρκτικής επιτροπής, γιατί η στάση σας στο σκάνδαλο του ΟΠΕΚΕΠΕ είναι αντανάκλαση της νοοτροπίας σας ότι το κράτος είναι λάφυρο και οι κοινοτικοί πόροι μπορούν να καταλήγουν όχι σε αγρότες, αλλά σε «ημέτερους».

Θέλω να το ξεκαθαρίσω. Για τον ΣΥΡΙΖΑ, η διαχείριση των ευρωπαϊκών επιδοτήσεων είναι ζήτημα δικαιοσύνης, ζήτημα διαφάνειας και ζήτημα δημοκρατίας. Κάθε ευρώ που δεν έφτασε εκεί που έπρεπε για οποιονδήποτε λόγο είναι αδικία για τη χώρα και για τους αγρότες. Γι’ αυτό και καλούμε κάθε προοδευτικό πολίτη, κάθε δημοκράτη πολίτη, να σταθεί απέναντι σε αυτή τη σήψη, γιατί αυτή η χώρα αξίζει περισσότερα.

Ήρθε, λοιπόν, η ώρα να κριθεί και γι’ αυτό ο κ. Μητσοτάκης. Αύριο θα γίνει πραγματική συζήτηση για την πρότασή μας για προκαταρκτική επιτροπή που έχουμε υποβάλει μαζί με τη Νέα Αριστερά. Εκεί, η Νέα Δημοκρατία θα αναμετρηθεί έναντι των πολιτών. Και το στίγμα είναι ολόκληρο πάνω στη Νέα Δημοκρατία. Δεν μπορεί να μεταφέρει στο πολιτικό σύστημα τη λογική «Όλοι μαζί τα φάγαμε».

Όχι, κύριε Μητσοτάκη, δεν τα φάγαμε όλοι μαζί! Δεν είμαστε όλοι ίδιοι! Το σκάνδαλο του ΟΠΕΚΕΠΕ είναι ολόκληρο της Κυβέρνησης της Νέας Δημοκρατίας!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και η πολιτική σας δεν είναι μόνο διεφθαρμένη. Είναι και επικίνδυνη, γιατί περνάει ένα μήνυμα στους πολίτες, ότι δηλαδή «Όλα είναι καλά, όταν κλέβεις. Αρκεί να μη σε πιάσουν». Αυτό λέτε στους πολίτες. Αυτό λέτε στη νέα γενιά της χώρας. Σημασία δεν έχει να παραβιάσεις τη νομοθεσία. Σημασία έχει να μη σε πιάσουν ή, μάλλον, σημασία έχει να έχεις τον κολλητό που θα σβήσει το αδίκημα, αφού σε πιάσουν! Διότι σας έπιασαν με τη γίδα στην πλάτη!

Το σημαντικό, λοιπόν, για εσάς είναι να μη χρειαστεί να λογοδοτήσει ποτέ κανένας. Αυτό δεν είναι δημοκρατία. Το λέω ξεκάθαρα. Είναι μία επιδίωξη αύξησης της επιρροής και της περιουσίας με αθέμιτο τρόπο. Είναι η ατιμωρησία. Αυτό δεν είναι βάση του κράτους δικαίου. Αυτή είναι μια ανηθικότητα, την οποία θέλετε να πολλαπλασιάσετε. Όμως, η νέα γενιά της χώρας μας πλέον δεν βολεύεται και δεν εξαγοράζεται.

Κυρίες και κύριοι Βουλευτές, να το πούμε ξεκάθαρα. Αυτή η πολιτική δεν μπορεί να διορθωθεί. Αυτή η πολιτική μπορεί μόνο να ανατραπεί. Γι’ αυτό, ο ΣΥΡΙΖΑ-Προοδευτική Συμμαχία και για το σκάνδαλο του ΟΠΕΚΕΠΕ μιλάει ξεκάθαρα για την ανάγκη παραίτησης της Κυβέρνησης, για να στηθούν κάλπες και να φύγει αυτή η διαπλεκόμενη, διεφθαρμένη Κυβέρνηση…

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

…για να υπάρχει μια προοδευτική, δημοκρατική κυβέρνηση της χώρας, η οποία να αναλάβει την ευθύνη της πατρίδας μας και να αποδείξει ότι τα πράγματα μπορούν να γίνουν και αλλιώς, να ανασάνει η κοινωνία.

Μεταφέρετε, παρακαλώ, στον κ. Μητσοτάκη που δεν άντεξε τη συζήτηση –τόση είναι η δημοκρατία του!- ότι όσο πιο γρήγορα φύγετε, τόσο καλύτερο θα είναι και για τη χώρα και για τους πολίτες της!

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

Θα ακολουθήσει ο Πρόεδρος κ. Νατσιός.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, είχα ζητήσει τον λόγο για μία παρέμβαση.

**ΠΡΟΕΔΡΕΥΩΝ (Γεώργιος Λαμπρούλης):** Προηγούνται οι πολιτικοί Αρχηγοί. Η παρέμβασή σας μπορεί να γίνει μετά, εκτός αν το επιτρέψουν οι πολιτικοί Αρχηγοί.

**ΝΟΤΗΣ ΜΗΤΑΡΑΚΗΣ:** Δηλαδή, να μην απαντήσω. Το λέω γιατί ζήτησε ο κ. Φάμελλος να απαντήσω.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι.

Μετά τους πολιτικούς Αρχηγούς, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Εγώ λέω τι συμβαίνει, τι ισχύει. Από εκεί και πέρα, δεν πρότεινα κάτι στον κ. Χαρίτση.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, δεν μπορώ παρά να ξεκινήσω με ένα ζήτημα το οποίο φαινομενικά είναι προσωπικό, αλλά επί της ουσίας είναι βαθιά πολιτικό. Είναι βαθιά πολιτικό και εντάσσεται και αυτό σε μια πολύ συγκεκριμένη λογική, σε μια καθεστωτική λογική.

Εχθές, όπως δημοσιοποίησα, έφτασε στα χέρια μου δικογραφία που σχηματίστηκε αυτεπάγγελτα και διαβιβάστηκε στη Βουλή από την Εισαγγελέα Πρωτοδικών της Καρδίτσας, προκειμένου να ακολουθηθεί η διαδικασία άρσης της βουλευτικής μου ασυλίας και να μου ασκηθεί ποινική δίωξη. Και ποιο είναι το έγκλημα; Το έγκλημα είναι ότι τον περασμένο Φεβρουάριο επισκέφτηκα, όχι επειδή είχα το δικαίωμα, αλλά επειδή είχα την υποχρέωση, την ευθύνη ως Βουλευτής, ως πολιτικός Αρχηγός, τα μπλόκα των αγροτών στη Θεσσαλία, στην Καρδίτσα συγκεκριμένα.

(Χειροκροτήματα από την πτέρυγα της Νέας Αριστεράς)

Εκεί συζήτησα μαζί τους, άκουσα τα προβλήματά τους, στήριξα τον αγώνα τους, όπως κάθε Βουλευτής, κάθε πολιτικό στέλεχος, θα πρέπει να κάνει.

Ο κύριος εισαγγελέας, λοιπόν, ζητάει την άδεια της Βουλής, για να ασκηθεί ποινική δίωξη σε έναν Αρχηγό κοινοβουλευτικού κόμματος, γιατί άσκησε το δικαίωμα, αλλά και την υποχρέωσή του, να βρεθεί δίπλα στους αγωνιζόμενους αγρότες.

Το ξεκαθάρισα, βεβαίως, από την πρώτη στιγμή ότι για εμένα προσωπικά η δίωξη αυτή αποτελεί τιμή. Είναι τίτλος τιμής!

(Χειροκροτήματα από την πτέρυγα της Νέας Αριστεράς)

Και θα ζητήσω, βεβαίως, την άρση της βουλευτικής μου ασυλίας, για να πάω να δικαστώ μαζί με τους συνδικαλιστές αγρότες στο δικαστήριο! Εκεί είναι η θέση μου. Εκεί είναι η θέση μας, με αυτούς οι οποίοι βλέπουν να τους κλέβουν τα λεφτά των επιδοτήσεων, την ίδια στιγμή που εκείνοι παλεύουν κάθε μέρα να τα βγάλουν πέρα και βρίσκονται και κατηγορούμενοι στο δικαστήριο γι’ αυτό.

Εκεί βρισκόμαστε σήμερα. Και το ζήτημα είναι εξόχως πολιτικό και θα περίμενα από τον κ. Μητσοτάκη να σχολιάσει κάτι επ’ αυτού. Έφυγε ο κ. Μητσοτάκης. Την παράτησε τη διαδικασία, τη συζήτηση. Αυτό ήταν. Έβγαλε την υποχρέωση και έφυγε.

Ρωτάω, κύριε Υπουργέ, το εξής: Εσείς που είστε και ο αρμόδιος Υπουργός και επειδή συζητάμε σήμερα για τον αγροτικό κόσμο, συζητάμε εδώ για τον ΟΠΕΚΕΠΕ, έχετε κάτι να σχολιάσετε για το γεγονός ότι ζητείται η άρση της βουλευτικής ασυλίας ενός Αρχηγού κοινοβουλευτικού κόμματος, ακριβώς επειδή βρέθηκε στο πλάι των αγροτών για να στηρίξει τον αγώνα τους; Έχετε κάτι να πείτε επ’ αυτού;

Δυστυχώς φαίνεται ότι αυτή η καθεστωτική λογική της Κυβέρνησης Μητσοτάκη έχει διαπεράσει το σύνολο της διοικητικής, αλλά και δικαστικής λειτουργίας στη χώρα μας και αυτό με φέρνει βεβαίως και στο ζήτημα το οποίο έχουμε να συζητήσουμε σήμερα.

Κύριε Υπουργέ, σήμερα δεν βρισκόμαστε εδώ για να συζητήσουμε για το φύλλο συκής. Η εξεταστική επιτροπή είναι το φύλλο συκής που προσπαθεί να βάλει μπροστά ο κ. Μητσοτάκης και η Κυβέρνησή του για να συγκαλύψει ένα ακόμη σκάνδαλο. Σήμερα βρισκόμαστε εδώ γιατί αυτό που αποκαλύφθηκε δεν είναι απλώς και μόνο ένα ακόμη σκάνδαλο από τα πολλά τα οποία έχουν αποκαλυφθεί για την Κυβέρνηση Μητσοτάκη την τελευταία εξαετία. Σήμερα βρισκόμαστε εδώ γιατί αυτό που αποκαλύφθηκε είναι η πραγματική εικόνα του κράτους Μητσοτάκη, επιτελικό όταν πρόκειται για την εξουσία και για τα πελατειακά δίκτυα, αόρατο όταν πρόκειται για την ευθύνη.

(Χειροκροτήματα από την πτέρυγα της Νέας Αριστεράς)

Σήμερα βρισκόμαστε εδώ για να μην απαντήσουμε, εσείς δηλαδή, η κοινοβουλευτική πλειοψηφία. Παρεμπιπτόντως, επειδή μιλάω για κοινοβουλευτική πλειοψηφία, συζητάμε πρόταση της κοινοβουλευτικής πλειοψηφίας για εξεταστική επιτροπή και είναι αυτήν τη στιγμή στην Ολομέλεια ένας όλος κι όλος Βουλευτής της Νέας Δημοκρατίας. Μπράβο του! Συγχαρητήρια να του δώσουμε και παράσημο!

(Χειροκροτήματα από την πτέρυγα της Νέας Αριστεράς)

Πού είναι οι εκατόν πενήντα έξι Βουλευτές της Νέας Δημοκρατίας να στηρίξουν την πρόταση του κ. Μητσοτάκη για εξεταστική; Τόσο πολύ την πιστεύουν αυτή την πρόταση; Πού είναι όλοι; Όλοι απόντες.

Μόνος σας, είστε, κύριε Υπουργέ. Ήρθαν, άκουσαν τον Πρωθυπουργό, τον κ. Μητσοτάκη, για να βγάλουν τα κομματικά διαπιστευτήρια και εξαφανίστηκαν. Έτσι στηρίζουν την εξεταστική επιτροπή, έτσι στηρίζουν την πρότασή σας. Αυτή είναι η Κοινοβουλευτική σας Ομάδα, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων): …**(Δεν ακούστηκε)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Τι, μιλάτε κιόλας; Δικαιολογείτε αυτή την εικόνα; Δεν ντρέπεστε λίγο να δικαιολογείτε αυτή την εικόνα στο Ελληνικό Κοινοβούλιο; Δεν ντρέπεστε λίγο! Ντροπή είναι αυτή η εικόνα!

(Χειροκροτήματα από την πτέρυγα της Νέας Αριστεράς)

Αυτή είναι η κοινοβουλευτική πλειοψηφία! Έχουν πάει για τα βοσκοτόπια φαίνεται και για τις γίδες στην πλάτη!

Σήμερα, λοιπόν, βρισκόμαστε εδώ γιατί η κοινοβουλευτική πλειοψηφία έχει επιλέξει να μην απαντήσει στα ερωτήματα τα οποία προκύπτουν από τη δικογραφία της Ευρωπαϊκής Εισαγγελίας.

Άκουσα πριν από λίγο τον κύριο Πρωθυπουργό. Έφυγε, αλλά θα του απευθυνθώ του κ. Μητσοτάκη:

Κύριε Μητσοτάκη, πραγματικά ντροπή. Ήρθατε σήμερα εδώ να μας το παίξετε και ήρωας. Κραδαίνατε σήμερα στην ομιλία σας τη ρομφαία της κάθαρσης, κύριε Μητσοτάκη, και είχατε το θράσος να κάνετε και υποδείξεις στην Αντιπολίτευση για τη στάση την οποία πρέπει να κρατήσει για την εξεταστική και την προανακριτική. Ποιος; Ο κ. Μητσοτάκης. Μίλαγε για κάθαρση ο κ. Μητσοτάκης, την ώρα που αρνείται να ελεγχθούν οι Υπουργοί του για τις ποινικές ευθύνες και γράφει στα παλιά του τα παπούτσια τη δικογραφία της Ευρωπαϊκής Εισαγγελίας.

Μας είπε ο κ. Μητσοτάκης ότι η Ελλάδα του 2025 δεν έχει ανάγκη από άλλες δόσεις σκανδαλολογίας και από άλλη τοξικότητα. Να τα πει αυτά ο κ. Μητσοτάκης κοιτάζοντας τον καθρέφτη του, τον καθρέφτη του να κοιτάξει ο κ. Μητσοτάκης, όταν τα λέει αυτά, γιατί η κυβέρνησή του, είναι μια κυβέρνηση παραγωγής σκανδάλων. Είναι μια κυβέρνηση, η οποία έχει καταστήσει τη χώρα μας μαύρο πρόβατο σε ολόκληρη την Ευρώπη αυτή τη στιγμή με τα σκάνδαλα.

(Χειροκροτήματα από την πτέρυγα της Νέας Αριστεράς)

Αν θέλει, λοιπόν, ο κ. Μητσοτάκης να σταματήσει η σκανδαλολογία, ένα πράγμα έχει να κάνει και μόνο: Να παραιτηθεί, να παραιτηθεί ο κ. Μητσοτάκης και να αφήσει επιτέλους αυτόν τον τόπο να αναπνεύσει. Αυτό έχει να κάνει ο κ. Μητσοτάκης.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, η πρόταση της κοινοβουλευτικής πλειοψηφίας και της Κυβέρνησης για σύσταση εξεταστικής επιτροπής για τον ΟΠΕΚΕΠΕ όχι απλώς δεν απαντά στα ερωτήματα της Ευρωπαϊκής Εισαγγελίας, αλλά συσκοτίζει συνειδητά την υπόθεση. Ας το πούμε ευθέως, ας το πούμε καθαρά: Πρόκειται για μια κίνηση αντιπερισπασμού με σκοπό να απαλλαγούν προκαταβολικά ο κ. Βορίδης και ο κ. Αυγενάκης. Για να λέμε τα πράγματα με το όνομά τους.

(Χειροκροτήματα από την πτέρυγα της Νέας Αριστεράς)

Η δικογραφία της Ευρωπαϊκής Εισαγγελίας διαβιβάστηκε στη Βουλή προκειμένου να διερευνηθούν οι ποινικές ευθύνες των δύο πρώην Υπουργών Ανάπτυξης για συνέργεια και ηθική αυτουργία σε κακουργηματική απιστία σε βάρος των οικονομικών συμφερόντων της Ευρωπαϊκής Ένωσης. Κι αν κάτι έχει διαπιστωθεί και από τα πορίσματα της Ευρωπαϊκής Εισαγγελίας και από τις καταγραφές των συνομιλιών, είναι ότι μιλάμε για μια οργανωμένη, επαναλαμβανόμενη, ευρεία πρακτική, με πρόσωπα, τρόπους και έναν ολόκληρο μηχανισμό. Γι’ αυτό εγώ από την πρώτη στιγμή είχα μιλήσει για μια πυραμίδα διαφθοράς. Δεν έχουμε να κάνουμε εδώ με έναν Υπουργό και μόνο ή με ένα κομματικό στέλεχος, το οποίο βούτηξε το δάχτυλο στο μέλι. Έχουμε να κάνουμε με ένα ολόκληρο σύστημα εδώ πέρα, το οποίο λειτουργούσε επί χρόνια. Από τις χιλιάδες σελίδες…

Στο καλό, κύριε Τσιάρα! Πάει και ο κ. Τσιάρας. Έμεινε μόνος του ο Βουλευτής. Από τις χιλιάδες σελίδες της δικογραφίας…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Λίγη αξιοπρέπεια. Για όνομα του Θεού!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι, ναι.

Κύριε Υπουργέ, είναι υποχρέωσή σας να κάτσετε και να ακούσετε τα κόμματα της Αντιπολίτευσης. Είναι υποχρέωσή σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχω δικαίωμα να βγω λίγο. Είμαι εδώ από το πρωί. Εσείς είστε εδώ από το πρωί;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Είναι υποχρέωσή σας. Σας κρίνει ο ελληνικός λαός, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όλους μας κρίνει.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Βεβαίως μας κρίνει όλους ο ελληνικός λαός. Συνεχίζω την ομιλία μου.

Κύριε Πρόεδρε, παρακαλώ να μην με διακόπτει ο κύριος Υπουργός, να πάει να κάνει τη δουλειά του.

Από τις χιλιάδες σελίδες της δικογραφίας, πέρα από αυτήν την απίστευτη δυσοσμία των συνομιλιών των γαλάζιων στελεχών που διόρισε η Κυβέρνηση της Νέας Δημοκρατίας στη διοίκηση του ΟΠΕΚΕΠΕ και των κομματικών τοπαρχών της με τα ευφάνταστα ψευδώνυμα που πλέον τα έχει μάθει ολόκληρη η Ελλάδα, αναδεικνύεται αυτό που είπαμε από την πρώτη στιγμή: η πυραμιδική μορφή με την οποία λειτουργούσε και λάμβανε χώρα η απάτη.

Και πώς απαντά ο κ. Μητσοτάκης σε όλη αυτήν την πυραμίδα της διαφθοράς; Φέρνει εδώ μια πρόταση για σύσταση εξεταστικής επιτροπής. Δεκατέσσερις σελίδες όλες κι όλες, οι τέσσερις είναι οι υπογραφές των Βουλευτών του. Αυτή είναι η πρόταση για την εξεταστική.

Και τι μας λέτε ότι καταλάβατε από τη δικογραφία των τριών χιλιάδων σελίδων της Ευρωπαϊκής Εισαγγελίας; Ότι αυτό είναι απλώς και μόνο ένα ζήτημα δημοσίου συμφέροντος για το οποίο οφείλετε να φέρετε πρόταση εξεταστικής επιτροπής, για να συζητήσουμε, λέτε, τη λειτουργία του ΟΠΕΚΕΠΕ από το 1998 μέχρι σήμερα. Φέρατε μια πρόταση με την οποία μας λέτε για τις δημοσιονομικές διορθώσεις, που έχουν επιβληθεί διαχρονικά από την αρχή της εφαρμογής της ΚΑΠ, τις οποίες δήθεν διαχωρίζετε από την περίπτωση της απάτης και μας λέτε ότι με την άρση απορρήτου προκύπτουν ενδείξεις εκτεταμένης διαφθοράς από τις συνομιλίες. Μάλιστα. Από τις συνομιλίες όμως αυτές προκύπτουν και ενδείξεις εμπλοκής των δύο Υπουργών σας. Αυτό αποκαλύπτουν οι συνομιλίες. Τη διαφθορά και την απάτη, μας λέτε, την ελέγχει η Δικαιοσύνη για τους παραγωγούς, για τα στελέχη του ΟΠΕΚΕΠΕ και όποιο άλλο μη πολιτικό πρόσωπο. Για τους Υπουργούς ποιος ελέγχει την απάτη και τη διαφθορά; Ποιος την ερευνά; Ουδείς. Έχετε αποφασίσει ότι δεν θα αφήσετε τη Βουλή να κάνει τη δουλειά της σύμφωνα με το Σύνταγμα και τους νόμους της χώρας. Μπράβο, συγχαρητήρια!

Και μιας και αναφέρθηκα στους ελέγχους της Δικαιοσύνης που βρίσκονται σε εξέλιξη, σήμερα που μιλάμε, σήμερα που γίνεται αυτή η συζήτηση εδώ στη Βουλή για την εξεταστική επιτροπή, είχαμε μια ακόμα απόφαση. Έχουν εκδικαστεί μέχρι σήμερα τρεις υποθέσεις στα ελληνικά δικαστήρια για την απάτη με τις αγροτικές επιδοτήσεις. Σήμερα και όσο εξελίσσεται αυτή η συζήτηση, κηρύχθηκαν ένοχοι επτά εμπλεκόμενοι. Το ίδιο είχε συμβεί και στις προηγούμενες δύο υποθέσεις.

Και εμείς εδώ τι κάνουμε; Ενώ η Δικαιοσύνη ελέγχει και καταλογίζει ποινές, τι κάνουμε; Μας λέει η Κυβέρνηση της Νέας Δημοκρατίας «πάμε πίσω στο 1998 να δούμε τι έγινε τότε από τη σύσταση του ΟΠΕΚΕΠΕ».

Δεν μιλάμε πλέον για παρωδία, δεν μιλάμε για ανέκδοτο, μιλάμε για μια απόπειρα εγκληματικής συγκάλυψης. Περί αυτού πρόκειται.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, είναι πάγια τακτική της Κυβέρνησης της Νέας Δημοκρατίας να επικαλείται την Ευρώπη κατά το δοκούν, όποτε την βολεύει, όποτε τη συμφέρει. Επικαλείται την ευρωπαϊκή κανονικότητα για να ιδιωτικοποιήσει κρίσιμες υποδομές, για να χρεώσει τη χώρα και τις επόμενες γενιές. Πανηγυρίζει ο κ. Μητσοτάκης για τους υπερεξοπλισμούς του SAFE. Όταν όμως, οι ευρωπαϊκοί θεσμοί την εγκαλούν την ίδια Κυβέρνηση για παραβιάσεις στο κράτος δικαίου, για περιβαλλοντικά εγκλήματα, για καταπάτηση δικαιωμάτων, όταν την εγκαλούν για διαφθορά, τότε πάει περίπατο το ευρωπαϊκό προφίλ της Κυβέρνησης.

Κυρίες και κύριοι της Κυβέρνησης, το σκάνδαλο που συζητάμε σήμερα, το σκάνδαλο του ΟΠΕΚΕΠΕ, θα μπορούσε να χαρακτηριστεί το πρότυπο της εξαπάτησης, γιατί είναι πραγματικά εξωφρενικό αυτό το manual της αγροτικής επιτυχίας -εντός πολλών εισαγωγικών- που εφάρμοσαν τα μεγαλοστελέχη και οι κομματάρχες της Νέας Δημοκρατίας. Μένεις στο Ρέθυμνο, δηλώνεις ότι έχεις βοσκότοπο κάπου στη Φλώρινα -δεν το λες και δίπλα- δεν έχεις πατήσει ποτέ. Ο βοσκότοπος μέχρι χθες ήταν δημόσιος. Σήμερα ξαφνικά μετατρέπεται σε ιδιωτικό. Το πως, κανείς δεν ρωτάει, κανείς δεν ελέγχει. Δεν ξέρεις πού είναι η έκταση; Έχεις τις συντεταγμένες. Πιο εύκολο και από παραγγελία με GPS. Τα χαρτιά δεν βγαίνουν; Εμφανίζεται συγγενής. Νοικιάζει από εσένα, παίρνει και αυτός επιδότηση. Αύριο τα δικαιώματα τα μεταβιβάζεις σε κάποιον άλλον, σε κάποιον τρίτο. Μισθώματα; Όσο κάνει ένας καφές ή μπορεί ακόμη και τίποτα και μηδέν.

Σου κάνουν έλεγχο; Τρομάζεις λίγο, σου δεσμεύουν το ΑΦΜ, κάνεις ένσταση και πληρώνεσαι κανονικότατα. Του χρόνου πάλι εμφανίζεσαι ως νέος αγρότης, με νέα καλλιέργεια αυτή τη φορά, σε άλλη περιοχή, στη Χίο για παράδειγμα, στην άλλη άκρη της Ελλάδας. Δεν πρόκειται για μεμονωμένες περιπτώσεις, αυτό, το οποίο μόλις σας αφηγήθηκα. Εδώ μιλάμε για χιλιάδες αντίστοιχες δηλώσεις με στοιχεία, κύριε Υπουργέ.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Σε σχέση με το 2017, το 2020 ο αριθμός των δικαιούχων εθνικού αποθέματος στην Κρήτη με χρήση ιδιωτικών βοσκοτόπων, επταπλασιάστηκε μέσα σε τρία χρόνια, από το 2017 στο 2020. Μέσα σε τρία χρόνια επταπλασιάστηκε. Οι ιδιωτικοί βοσκότοποι στην Κρήτη δεκαπενταπλασιάστηκαν -δεκαπέντε φορές- εκ των οποίων αυτοί χωρίς ζώα -προσέξτε χωρίς ζώα- ξέρετε πόσες φορές πάνω πήγαν; Πήγαν πενήντα φορές πάνω μέσα σε τρία χρόνια, πενήντα φορές περισσότεροι. Αυτά είναι τα στοιχεία που δείχνουν το θαύμα που συντελέστηκε μέσα σε μια τριετία και φτάσαμε σε αυτά τα εξωφρενικά νούμερα.

Κυρίες και κύριοι συνάδελφοι, με την πρόταση για την Εξεταστική, η Νέα Δημοκρατία προσπαθεί να ονομάσει το σκάνδαλο, το γαλάζιο σκάνδαλο των καταχρηστικών ενισχύσεων «τεχνική αποτυχία διαχείρισης». Αυτό μας λέει ότι είναι. Μιλάει για συστημικές αστοχίες, μιλάει για παθογένειες. Για πείτε μου, σε ποια χώρα, σε ποια φανταστική χώρα, η παρεμπόδιση των ελέγχων, μπορεί να θεωρηθεί συστημική αστοχία;

Από το 2020, κύριε Υπουργέ -δεν ήσασταν βεβαίως εσείς τότε σε αυτή την καρέκλα, ήταν οι προκάτοχοί σας- έστελναν οι αγροτικές ενώσεις υπομνήματα που κατήγγειλαν ξεκάθαρα, βοσκοτόπια φαντάσματα, εικονικές μισθώσεις και παράνομες επιδοτήσεις. Το 2020 τα έστελναν αυτά. Πρόεδροι του Οργανισμού έστελναν περιπτώσεις ψευδών δηλώσεων στη δικαιοσύνη, μετά τη διενέργεια ελέγχων και οι Υπουργοί σας, τους ζητούσαν τις παραιτήσεις τους.

Οι εγκύκλιοι για τους ελέγχους του ΟΠΕΚΕΠΕ, άραζαν μαζί με τους Προέδρους και ανάλογα με το πότε ήθελε ο κάθε Υπουργός να πληρώσει. Πρόεδρος που καταθέτει ότι έδωσε εντολή ελέγχου κρυφά από τον Αντιπρόεδρο τον οποίο κατονομάζει ως «προσωπική επιλογή» και προνομιακό συνομιλητή του Υπουργού και ότι τελικά ο Υπουργός του ζήτησε την παραίτηση, προσλαμβάνεται στη συνέχεια στο Μαξίμου ως συνεργάτης του Πρωθυπουργού. Εκεί βεβαίως, θα βρεθεί αργότερα και ο Υπουργός που τον είχε επί της ουσίας καρατομήσει, ως Υπουργός Επικρατείας, ο κ. Βορίδης δηλαδή.

Τι είναι όλα αυτά; Τι συνδιαλλαγές είναι αυτές που γίνονται; Ποιος θα δώσει επιτέλους μια εξήγηση για όλα αυτά τα οποία έχουν συμβεί και τα παρακολουθεί εμβρόντητη όλη η Ελλάδα;

Ξέρετε ποιο είναι το χειρότερο; Εδώ δεν έχουμε να κάνουμε, κύριε Υπουργέ με μια σκοτεινή υπόθεση, μια ιστορία κρυμμένη στα υπόγεια του κράτους. Εδώ έχουμε μια σύγκρουση, ανοιχτή, δημόσια, πολιτικά εκτεθειμένη και γι’ αυτό ακριβώς εξόχως αποκαλυπτική.

Ο Υπουργός Αγροτικής Ανάπτυξης, ο προκάτοχός σας, ο κ. Αυγενάκης και ο τότε Πρόεδρος του ΟΠΕΚΕΠΕ, ο κ. Σημανδράκος, συγκρούστηκαν ανοιχτά, συγκρούστηκαν δημόσια, συγκρουστήκαν ενώπιον όλης της χώρας, με δηλώσεις στα Μέσα Ενημέρωσης, με αιχμές, με επιστολές, με άρνηση παραίτησης. Ήταν μια σύγκρουση για τον έλεγχο του μηχανισμού των ενισχύσεων. Ήταν μια σύγκρουση για τους ελέγχους.

Δεν μιλάμε εδώ για διοικητικές δυσλειτουργίες, γενικώς και αορίστως. Μιλάμε για έναν πολιτικό μηχανισμό, με στόχο τον έλεγχο των χρημάτων και των ανθρώπων τελικά. Μιλάμε εδώ για τη διατήρηση σχέσεων εξάρτησης μεταξύ του Κέντρου, μεταξύ των Υπουργείων και της Περιφέρειας. Αυτή η ανοικτή σύγκρουση είναι η απόδειξη ότι όλοι ήξεραν. Όλοι ήξεραν και κανείς δεν ήθελε να χαλάσει τη δουλειά και πρώτος από όλους, ο κ. Μητσοτάκης, ο ίδιος προσωπικά. Ήξερε τα πάντα για το τι συνέβαινε.

Επειδή βλέπω ότι η Νέα Δημοκρατία τελευταία και ο κ. Μητσοτάκης προσωπικά βεβαίως -μας το είπε και σήμερα το πρωί πολύ έντονα- ανησυχεί εντόνως για τις διοικητικές δυσλειτουργίες -μας είπε πάλι σήμερα για διοικητικές δυσλειτουργίες- να τον ενημερώσω τον κ. Μητσοτάκη ότι υπάρχει εκτενής Έκθεση του Συνηγόρου του Πολίτη από το 2019, ειδικό πόρισμα, το οποίο εκδόθηκε το Νοέμβριο του 2023, για τον τρόπο λειτουργίας του ΟΠΕΚΕΠΕ, για την αδιαφάνεια στα συστήματα ενισχύσεων, για την εξάρτηση από τα ιδιωτικά Κέντρα Υποδοχής Δηλώσεων, για αυθαιρεσίες, για πελατειακές σχέσεις.

Τι έλεγε, λοιπόν, ο Συνήγορος του Πολίτη το 2023; Έλεγε ότι το σύστημα ενισχύσεων λειτουργεί με αδιαφάνεια και χωρίς λογοδοσία. Αυτό έλεγε ο Συνήγορος του Πολίτη. Έλεγε ότι οι αγρότες δεν γνωρίζουν καν με ποιους όρους υποβάλλουν τις αιτήσεις τους και είναι πλήρως εξαρτημένοι από τα ιδιωτικά ΚΥΔ. Αυτό έλεγε ο Συνήγορος του Πολίτη. Έλεγε ότι οι διαδικασίες ελέγχου είναι αδιαφανείς και ανεπαρκείς, οι ενστάσεις εξετάζονται χωρίς κριτήρια, χωρίς αιτιολόγηση και χωρίς εμπιστοσύνη. Λέει ο Συνήγορος του Πολίτη ότι το σύστημα αφήνει χώρο σε αυθαιρεσία και πελατειακές σχέσεις. Αυτό είναι το πόρισμα μιας ανεξάρτητης αρχής, τεκμηριωμένο και δημόσια προσβάσιμο.

Ρωτάω: Ασχολήθηκε κανένας Υπουργός Αγροτικής Ανάπτυξης με αυτό το πόρισμα του Συνηγόρου του Πολίτη; Μήπως ασχολήθηκε ο κ. Μητσοτάκης, ο Πρωθυπουργός, ο οποίος τόσο πολύ ανησυχεί για τις διοικητικές δυσλειτουργίες του επιτελικού κράτους που θέλει Εξεταστική τώρα από το 1998; Ασχολήθηκε το 2023 με το πόρισμα του Συνηγόρου του Πολίτη; Μιλάμε για το αποκορύφωμα της υποκρισίας, κύριε Υπουργέ. Να το μεταφέρετε και στον προϊστάμενό σας, τον κ. Μητσοτάκη.

Μας λέτε τώρα «Ελάτε να κάτσουμε να κάνουμε μία Εξεταστική για να δούμε από το 1998 ποιες είναι οι δυσλειτουργίες και αν τυχόν προκύψουν ευθύνες, εδώ είμαστε να το ξαναδούμε». Όχι, δεν είμαστε εδώ για να το ξαναδούμε. Δεν είμαστε εδώ για να το ξαναδούμε, γιατί αυτή η πρόταση δεν είναι τίποτα άλλο παρά ο τρόπος, η μέθοδος, η μεθόδευση, για να το πω πιο σωστά, του κ. Μητσοτάκη για να μην φτάσει αυτή η υπόθεση ποτέ στη δικαιοσύνη για πολιτικά πρόσωπα. Αυτή είναι η μεθόδευση του κ. Μητσοτάκη.

(Χειροκροτήματα από την πτέρυγα της Νέας Αριστεράς)

Όταν δύο πρώην Πρόεδροι του ΟΠΕΚΕΠΕ καταθέτουν ενόρκως -ενόρκως καταθέτουν, δεν κάνουν δηλώσεις στα κανάλια- ότι κατά τη διάρκεια της θητείας τους οι Υπουργοί -και τους αναφέρουν ονομαστικά- ο κ. Βορίδης και ο κ. Αυγενάκης- υποστήριξαν μέλη του Διοικητικού Συμβουλίου, ώστε να ενεργούν κατά παράβαση των κανόνων της επιμελούς διοίκησης και όταν οι καταθέσεις αυτές συμπληρώνονται από ενδείξεις που προέκυψαν μέσω νόμιμης άρσης του απορρήτου επικοινωνιών, τι ακριβώς Εξεταστική μας ζητάτε να κάνουμε; Να συναινέσουμε σε τι ακριβώς; (PS)

Ζητάτε Εξεταστική για έναν και μόνο λόγο, για να μην ελεγχθείτε εσείς οι ίδιοι. Αυτή είναι η αλήθεια. Γι’ αυτό ζητάτε Εξεταστική, για να συγκαλύψετε τις δικές σας ευθύνες.

Αν η Νέα Δημοκρατία ήθελε πραγματικά διαφάνεια, αν ο κ. Μητσοτάκης εννοούσε αυτά τα οποία μας έλεγε σήμερα το πρωί, θα ήθελε ο ίδιος να προκαλέσει προκαταρκτική εξέταση. Δεν το έκανε. Δεν το κάνει και μας λέει τώρα για διαχρονικό σκάνδαλο. Για το βαθύ σύστημα που χτίστηκε επί δεκαετίες μας λέει τώρα ο κ. Μητσοτάκης και το κάνει -υποτίθεται- στο όνομα της θεσμικής κάθαρσης.

Επειδή χρησιμοποίησε πάλι τον όρο «διαχρονική παθογένεια», να απαντήσω στον κ. Μητσοτάκη. Διαχρονική παθογένεια είναι σε αυτήν τη χώρα η Δεξιά. Διαχρονική παθογένεια είναι οι Κυβερνήσεις της Νέας Δημοκρατίας, είναι οι κυβερνήσεις των σκανδάλων, των καταστροφικών πολιτικών για τη συντριπτική πλειοψηφία του ελληνικού λαού.

(Χειροκροτήματα από την πτέρυγα της Νέας Αριστεράς)

Η υπόθεση του ΟΠΕΚΕΠΕ δεν είναι παρά η μικρογραφία του επιτελικού κράτους του κ. Μητσοτάκη και της Νέας Δημοκρατίας. Αυτή είναι η πραγματικότητα. Ένα επιτελικό κράτος, που η δημόσια διοίκηση και η τεχνοκρατία λειτουργούν μόνο όταν εξυπηρετούνται τα πολιτικά συμφέροντα των πολιτικών προϊσταμένων, ένα επιτελικό κράτος στο οποίο η λογοδοσία σταματά στο κατώφλι του Υπουργικού Συμβουλίου και στην πόρτα της Κοινοβουλευτικής Ομάδας, ένα επιτελικό κράτος στο οποίο οι πραγματικοί έλεγχοι σταματάνε όταν αρχίζουν να παράγουν πραγματικά αποτελέσματα, ένα κράτος που χτίζεται πάνω στη ρητορική της μεταρρύθμισης, αλλά που στην ουσία του λειτουργεί πάνω στη μέθοδο της χειραγώγησης. Αυτό είναι το επιτελικό κράτος του κ. Μητσοτάκη.

Και επειδή λέει για το 1998, έχουν περάσει είκοσι επτά χρόνια από το 1998. Τα δεκατέσσερα από αυτά τα είκοσι επτά χρόνια βρίσκεται στη διακυβέρνηση η Νέα Δημοκρατία. Τι δεν κατάφερε να μεταρρυθμίσει σε δεκατέσσερα χρόνια η Νέα Δημοκρατία, που τώρα μας εμφανίζεται ως η μεγάλη μεταρρυθμιστική δύναμη; Τι δεν κατάφερε σε δεκατέσσερα χρόνια και θα το καταφέρει τώρα η Νέα Δημοκρατία;

Ή είναι μήπως η πρώτη φορά που ο αγροτικός τομέας βρίσκεται στο επίκεντρο σκανδάλων της Νέας Δημοκρατίας; Να θυμίσω τις μαζικές παρατυπίες της περιόδου 2004-2009 και τα πλασματικά τιμολόγια στον ΕΛΓΑ για αποζημιώσεις; Να θυμηθούμε τις ενισχύσεις Χατζηδάκη, τα λεφτά που μοιράζονταν με τα τσουβάλια, με τις σακούλες μετά τις πυρκαγιές στην Ηλεία, όπως έλεγε χαμογελαστός ο κ. Δούκας; Να τα θυμηθούμε όλα αυτά;

(Χειροκροτήματα από την πτέρυγα της Νέας Αριστεράς)

Η πραγματικότητα είναι μία. Ήσασταν παρόντες και πρωταγωνιστές, όταν χτίστηκε το σύστημα της διαφθοράς και ήσασταν απόντες, όταν έπρεπε να το ελέγξετε αυτό το σύστημα.

Κυρίες και κύριοι συνάδελφοι, δεν έχουμε πια να κάνουμε με άγνοια. Δεν έχουμε να κάνουμε με αποτυχία, όπως ισχυρίστηκε ο κύριος Πρωθυπουργός. Έχουμε να κάνουμε με συνειδητή συγκάλυψη. Γνώριζαν, το έκαναν και τώρα το συγκαλύπτουν. Η Κυβέρνηση είχε πλήρη εικόνα.

Και βεβαίως, δεν πέσαμε από τα σύννεφα, όπως μας είπε το πρωί ο κ. Μητσοτάκης. Και θα σας πω, γιατί δεν πέσαμε από τα σύννεφα. Μίλησα πριν για την έκθεση του Συνηγόρου του Πολίτη. Να υπενθυμίσω, κύριε Υπουργέ, ότι εμείς η Κοινοβουλευτική Ομάδα της Νέας Αριστεράς είχαμε καταθέσει οκτώ κοινοβουλευτικές ερωτήσεις για τα θέματα του ΟΠΕΚΕΠΕ. Και για τα 16.000 ΑΦΜ, τα περίφημα, του κ. Αυγενάκη και για την τεράστια απόκλιση ζώων σε επίπεδα στατιστικού θαύματος είχαμε καταθέσει ερωτήσεις. Και για τις διώξεις υπαλλήλων και εμπλοκής οργανωμένων ομάδων είχαμε καταθέσει ερωτήσεις. Και σε όλα αυτά είτε δεν υπήρξε καν απάντηση από το αρμόδιο Υπουργείο, παραβιάζοντας τον Κανονισμό της Βουλής βεβαίως είτε μας απάντησε το Υπουργείο ότι όλα είναι καλώς καμωμένα. Όλα είναι καλώς καμωμένα, αυτό έλεγε το Υπουργείο πριν ξεσπάσει το σκάνδαλο του ΟΠΕΚΕΠΕ.

Και ερωτώ εγώ, αφού δεν είχατε κάτι να κρύψετε, αφού γνωρίζατε και κάνατε κάθε δυνατή ενέργεια για να αντιμετωπίσετε τις δομικές παθογένειες, γιατί κρύβατε την αλήθεια ακόμη και από εδώ μέσα από τη Βουλή, από τις Κοινοβουλευτικές Ομάδες της Αντιπολίτευσης που ασκούσαν κοινοβουλευτικό έλεγχο;

Κυρίες και κύριοι συνάδελφοι, είναι απολύτως σαφές. Το Μέγαρο Μαξίμου του κ. Μητσοτάκη δεν ήταν ένας αμήχανος παρατηρητής, ήταν πολιτικός εγγυητής ενός μηχανισμού εξαγοράς ψήφων, κομματικών ρουσφετιών και εκλογικής πελατείας. Όταν γίνονταν έλεγχοι, άλλαζαν τη διοίκηση. Όταν πάγωναν προβληματικά ΑΦΜ, πίεζαν για να ξεπαγώσουν. Αυτό είναι πολιτική συγκάλυψη και με την ποινική της διάσταση μάλλον, η οποία πρέπει να ερευνηθεί. Και όταν πληρώνονταν λεφτά χωρίς τους απαραίτητους ελέγχους -προσέξτε- ο ίδιος ο Πρωθυπουργός μιλούσε για ζεστό χρήμα. Και ξέρουμε τι σημαίνει ζεστό χρήμα λίγο πριν τις εκλογές, το ξέρουν οι πολίτες όταν το λένε αυτό τα χείλη ενός Πρωθυπουργού.

Και για να γίνω συγκεκριμένος. Τον Φεβρουάριο του 2024 ο κ. Μητσοτάκης είχε έρθει εδώ σ’ αυτήν την Αίθουσα για να απαντήσει σε επίκαιρη ερώτησή μου για τις καταστροφές στη Θεσσαλία από τον «Daniel». Και τότε, υποσχόμενος παροχές στους αγρότες, μίλησε για πληρωμές, για ζεστό χρήμα, όπως το είπε επί λέξει, πριν από το Πάσχα από τον ΟΠΕΚΕΠΕ. Ο κ. Μητσοτάκης μίλησε για ζεστό χρήμα, ενώ ήξερε πολύ καλά ότι οι πληρωμές είχαν μπλοκάρει λόγω των ελέγχων. Δεν δίστασε, όμως, να χρησιμοποιήσει το ζεστό χρήμα ως μηχανισμό εκμαυλισμού των συνειδήσεων των πολιτών. Το έκανε αυτό εν πλήρει συνειδήσει ο κ. Μητσοτάκης τότε, τον Φεβρουάριο του 2024, που γνώριζε τα πάντα.

Κυρίες και κύριοι συνάδελφοι, κλείνω με το εξής. Η Κυβέρνηση σήμερα ζητά να συσταθεί Εξεταστική Επιτροπή για τον ΟΠΕΚΕΠΕ. Πρόκειται για έναν θεσμικό τακτικισμό. Πρόκειται για ένα επικοινωνιακό καμουφλάζ. Δεν μπορεί να περιμένει κανείς τίποτα από μία Κυβέρνηση, η οποία χρησιμοποιεί τις εξεταστικές επιτροπές ως όχημα συγκάλυψης. Το είδαμε αυτό στα Τέμπη με την εξεταστική παρωδία και τις ευθύνες για τους πενήντα επτά νεκρούς που δεν θα αποδοθούν ποτέ. Το είδαμε στις υποκλοπές με την Επιτροπή Θεσμών και Διαφάνειας να λειτουργεί κεκλεισμένων των θυρών χωρίς ακροάσεις κρίσιμων προσώπων. Και τώρα μας λέει ότι έγιναν ξαφνικά ευαίσθητοι και ζητάνε να ερευνηθούν τα πάντα. Η απόλυτη υποκρισία.

Εάν θέλετε να ερευνηθούν τα πάντα, ανοίξτε το φάκελο των Υπουργών σας, ανοίξτε τις πόρτες των επιτροπών σας, ψηφίστε αύριο εδώ στην Ολομέλεια τη διενέργεια προκαταρκτικής εξέτασης για να διερευνηθούν οι ευθύνες των Υπουργών σας.

(Χειροκροτήματα από την πτέρυγα της Νέας Αριστεράς)

Το χρωστάτε στους αγρότες, που εξαιτίας των Υπουργών σας, εξαιτίας της Κυβέρνησης σας, εξαιτίας του κ. Μητσοτάκη έχασαν πραγματικές ενισχύσεις. Το χρωστάτε στη δημόσια διοίκηση, που την μετατρέψατε σε γραφείο εξυπηρέτησης πελατειακών συμφερόντων. Το χρωστάτε στους πολίτες αυτής της χώρας, που εξοργίζονται πλέον με το μέγεθος της απάτης και της διαφθοράς. Το χρωστάτε σε ολόκληρη την ελληνική κοινωνία.

Και για ένα πράγμα να είστε βέβαιοι. Ο κόσμος, κύριε Μητσοτάκη, βλέπει. Ο κόσμος βλέπει. Ο κόσμος καταλαβαίνει. Και ο κόσμος είναι τελικά αυτός ο οποίος θα σας τιμωρήσει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Τον λόγο έχει ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, καλά που δεν υπάρχουν μαθητές -βρισκόμαστε στην περίοδο του καλοκαιριού- να παρακολουθούν τη συνεδρίαση της Βουλής, γιατί θα έπαιρναν λαμπρά μαθήματα πολιτικής και κοινοβουλευτικής ευπρέπειας. Και μετά απορούμε, γιατί δεν συμμετέχουν οι νέοι στην πολιτική, γιατί αποστρέφονται τους πολιτικούς και την πολιτική.

Και βέβαια θα ξεχνούσαν ίσως -να δώσω έναν δηκτικό και σκωπτικό τόνο- και αυτά που έμαθαν, για παράδειγμα ότι τα αιγοπρόβατα δεν είναι πλέον θηλαστικά, αλλά είναι ιπτάμενα, κόβουν βόλτες, πετούν από την Κρήτη και πηγαίνουν στα βοσκοτόπια της δυτικής Μακεδονίας. Ακούγοντας τόσες φορές μια φράση μέσα στη Βουλή που δείχνει ότι δεν υπάρχει έμπνευση, θα μάθαιναν ότι οι αίγες –που λένε και στην Κρήτη-, οι γίδες πολλές φορές πηγαίνουν στις πλάτες των απατεώνων, για να τους πιάνουν «με τη γίδα στην πλάτη». Δεν βόσκουν τα καμένα τα ζωάκια στα λιβάδια για να δώσουν γάλα.

Η σήψη, αγαπητοί μου, η αποσύνθεση και η διαφθορά -ας μην το ξεχνάμε αυτό- καταστρέφουν την εικόνα της πατρίδας.

Μια μικρή αναφορά θα κάνω, έναν πρόλογο, γιατί μας ενδιαφέρουν ιδιαίτερα τα εθνικά θέματα, γιατί εμείς μπορούμε εδώ πέρα να λέμε και να κουβεντιάζουμε, αλλά ακονίζουν μαχαίρια κάποιοι, αυξάνουν την προκλητικότητα και την επιθετικότητα των γειτόνων.

Κλαιγόταν χθες ο κ. Δένδιας για την αποθράσυνση των Τούρκων, των Λίβυων, των Αλβανών, των Σκοπιανών. Μα, βλέποντας όλη αυτήν την περιρρέουσα διάλυση της πατρίδας, του κράτους, σκέφτονται -απλή σκέψη- «χρυσή ευκαιρία για να αρπάξουμε».

Έλεγε κάποτε ο Μακρυγιάννης σε μία συζήτησή του με τον Δεριγνύ: «Αρχή και τέλος όλα τα θηρία πολεμούν να μας φάνε, τρώνε, τρώνε, αλλά δεν μπορούνε, μένει πάντοτε μαγιά». Ναι, τότε υπήρχε «μαγιά» όντως. Αυτές τις μέρες είχαμε και την επέτειο της μάχης των Δερβενακίων που έσωσε την επανάσταση. Υπήρχε «μαγιά» γιατί ζούσαν οι Μακρυγιάννηδες, οι Κανάρηδες, οι Κολοκοτρωναίοι. Σήμερα, όπως έλεγε ο ίδιος ο Γέρος του Μοριά, όπου κρεμούσαν οι καπεταναίοι τ’ άρματα κρεμούν οι γύφτοι τα νταούλια. Σήμερα δεν έχουμε Κολοκοτρωναίους, έχουμε Μητσοτάκηδες και Γεραπετρίτηδες. Η χώρα οδηγείται από ταπείνωση σε ταπείνωση. Έχει ανοίξει η όρεξη των γειτόνων.

Θέλω να δείξω μόνο, κύριε Υπουργέ και κύριοι συνάδελφοι, τέσσερις χάρτες που κυκλοφορούν. Ο πρώτος χάρτης είναι η γνωστή «γαλάζια πατρίδα», τον οποίον διακινούν οι Τούρκοι. Το μισό Αιγαίο τούς ανήκει. Έτσι υποστηρίζουν.

Ο δεύτερος χάρτης κυκλοφόρησε πρόσφατα και είχαμε κάνει και ερώτηση στη Βουλή, γιατί περιέχεται και στα σχολικά βιβλία. Είναι της «κόκκινης Αλβανίας», με την Ήπειρο να την εντάσσουν οι Αλβανοί στην επικράτειά τους.

Ο τρίτος χάρτης είναι των Σκοπιανών. Όλη η Κεντρική Μακεδονία τούς ανήκει. Τη διακινούν και αυτοί.

Ο τέταρτος πρόσφατος χάρτης είναι η υφαλοκρηπίδα των Λίβυων που «ακουμπάει» και την Κρήτη, οι οποίοι υιοθετούν πλήρως αυτό που υποστηρίζουν οι Τούρκοι.

Όλοι απαιτούν, όλοι διεκδικούν, βλέποντας και τα χάλια της ελληνικής Κυβέρνησης, της διαλυμένης από σκάνδαλα. Ε βέβαια, έτσι γίνεται. Τα άγρια αρπακτικά επιτίθενται στα μικρά φυτοφάγα ζώα όταν βλέπουν ότι κάποιο είναι αδύναμο. Σ’ αυτήν την περίπτωση βέβαια θα απλώσουν όλοι χάρτες.

Θυμάμαι έναν παλιότερο πολιτικό, τον Στέλιο Παπαθεμελή, που έλεγε: «Όταν δεν διεκδικείς, διεκδικείσαι». Μόνο διεκδικήσεις ακούμε. Στο τέλος οι χάρτες, με τα χάλια που έχετε, πολύ φοβούμαι ότι θα γίνουν πράξη, βλέποντας και αυτά που συνέβησαν και στις πανελλήνιες εξετάσεις που τα ελληνόπουλα πλέον δεν θέλουν να πάνε σε παραγωγικές σχολές των Ενόπλων Δυνάμεων για να υπερασπιστούν την πατρίδα. Κάποτε ήταν τίτλος τιμής και όνειρο να γίνει κάποιος αξιωματικός του Ελληνικού Στρατού. Τώρα το αποφεύγουν. Σε λίγα χρόνια αξιωματικούς δεν θα βρίσκετε, λαμβάνοντας υπόψη και το παιδομάζωμα το οποίο εφαρμόζεται μέσα στα σχολεία και όποιος αντιδρά γι’ αυτό, ας έρθει να με ακούσει την Πέμπτη για το τι σημαίνει σύγχρονο και ύπουλο παιδομάζωμα. Το αναφέρετε και το λέτε «παιδεία». Ποια παιδεία; Έχετε μαύρα μεσάνυχτα για το τι σημαίνει παιδεία.

Έρχομαι στο θέμα που συζητάμε σήμερα. Καλούμαστε να πούμε για τον ΟΠΕΚΕΠΕ, ένα νομικό πρόσωπο ιδιωτικού δικαίου του δημοσίου τομέα που συστάθηκε το 1998, έναν σημαντικό Οργανισμό που τελεί υπό τον άμεσο έλεγχο του Υπουργού Αγροτικής Ανάπτυξης και Τροφίμων, ο οποίος διορίζει τον Πρόεδρο και το Διοικητικό του Συμβούλιο και είναι υπεύθυνος για τις πληρωμές των ευρωπαϊκών ενισχύσεων προς τον αγροτικό τομέα. Μιλάμε για υπέρογκες επιδοτήσεις, 3 δισεκατομμύρια ευρώ ετησίως σε περίπου 900.000 δικαιούχους, κυρίως αγρότες, αλλά και σε συνεταιρισμούς και σε εξαγωγικές επιχειρήσεις.

Σε αυτόν τον Οργανισμό θα πήγαιναν όλα μέλι-γάλα, παρά τις παραιτήσεις των Προέδρων και τις αλλαγές των Υπουργών. Βοούσε ο τόπος, αλλά ποιος άκουγε; Περνούσαν όλοι καλά, εξυπηρετούνταν και τα συμφέροντα της Κυβέρνησης. Και ξαφνικά έρχεται μια έρευνα της Ευρωπαϊκής Εισαγγελίας και ανατρέπει το όνειρό σας για το επιτελικό κράτος και την αγροτική σας πολιτική. Έσπασε το απόστημα, η εγκληματική οργάνωση αποκαλύφθηκε.

Σύμφωνα με τα όσα περιλαμβάνονται στη δικογραφία για την περίοδο ’19- ’24, προκύπτει ότι στον ΟΠΕΚΕΠΕ υπήρχε σαφώς εγκληματική οργάνωση στην οποία συνεργάζονταν μέλη του Διοικητικού Συμβουλίου και στελέχη του ΟΠΕΚΕΠΕ, παράγοντες του Υπουργείου Αγροτικής Ανάπτυξης και Τροφίμων, εκπρόσωποι των ΚΥΔ και φυσικά αυτοί που υπέβαλαν τα διάφορα αιτήματα για παροχή επιδοτήσεων και ενισχύσεων. Κηφήνες δηλαδή και χαραμοφάηδες κατέκλεβαν τον τίμιο κόπο των αγροτοκτηνοτρόφων της πατρίδας.

Η συμμορία αυτή είχε ως σκοπούς –πρώτον- να συμπληρώνουν τεχνητά, δηλαδή ψεύτικα, τις προϋποθέσεις λήψης πλεονεκτημάτων με κατανομή δικαιωμάτων πληρωμής από το εθνικό απόθεμα με ψευδείς δηλώσεις για τον αριθμό των ζώων ή τις εκτάσεις οι οποίες κατανέμονταν με βάση την τεχνητή λύση. Δεύτερον, να αποτρέπουν τον οποιονδήποτε αποτελεσματικό έλεγχο, όταν αυτός γινόταν δειγματοληπτικά ή κατόπιν καταγγελιών. Τρίτον, να εξασφαλίζουν πληρωμές σε αιτούντες που δεν πληρούσαν τις νομικές απαιτήσεις, δηλαδή δεν ήταν αγρότες ή κτηνοτρόφοι.

Για την εκπλήρωση των σκοπών αυτών δεν δίσταζαν να χρησιμοποιούν κάθε αθέμιτο και μη νόμιμο μέσο, όπως τον περιορισμό των αρμοδιοτήτων των ελεγκτών μέσω τροποποιήσεων των εγκυκλίων ελέγχων, την παρεμπόδιση της εισαγωγής αποτελεσματικών μεθόδων ανίχνευσης και ελέγχου, τη στοχοποίηση υπαλλήλων που εντόπιζαν παρακάμψεις της ευρωπαϊκής και της εθνικής νομοθεσίας μέσω πειθαρχικών και ποινικών διαδικασιών, την πλήρη εξάρτηση του ΟΠΕΚΕΠΕ από τις υπηρεσίες του τεχνικού συμβούλου, ο οποίος έθετε την κάθε διοίκηση του Οργανισμού σε άμεση και συνεχή απειλή αποτυχίας στην έγκαιρη και ορθή καταβολή των πληρωμών. Μάλιστα η συγκεκριμένη ιδιωτική εταιρεία Europublic είχε τον απόλυτο έλεγχο των εργασιών του ΟΠΕΚΕΠΕ σε όλα τα στάδια, από την υποβολή της δήλωσης μέχρι την πληρωμή των δικαιούχων, πράγμα που ισοδυναμούσε με πλήρη εξάρτηση του Οργανισμού από μία ιδιωτική εταιρεία που απέκλειε την ελευθερία κινήσεων.

Μιλάμε για πρωτοφανή απάτη, μια οργανωμένη εγκληματική δράση με δομή μαφίας που στήθηκε πάνω σε έναν μηχανισμό διαφθοράς με βαθιές ρίζες εντός του κράτους, έναν μηχανισμό που αντί να υπηρετεί με ευλάβεια τους αγρότες, τους λήστευε.

Αυτή η ληστεία, κυρίες και κύριοι, είχε πολιτικούς προστάτες, «νονούς», είχε την υπογραφή, την ανοχή και την κάλυψη εκείνων που ορκίστηκαν να υπηρετούν το δημόσιο συμφέρον, αλλά στην πράξη υπηρετούσαν τα συμφέροντα μιας κλειστής κάστας.

Ισχυρίζεστε ότι δεν αποτελεί κριτήριο ικανό για την έναρξη της έρευνας το γεγονός ότι δύο Ελληνίδες εντεταλμένες εισαγγελείς της Ευρωπαϊκής Εισαγγελίας κατονομάζουν ρητώς τα ποινικά αδικήματα στα οποία εμπλέκονται οι Βορίδης και Αυγενάκης διότι, όπως λέτε και ισχυρίζεστε, ο φάκελος διαβιβάστηκε στη Βουλή χωρίς αξιολόγηση από τους εισαγγελείς.

Δεν εξηγείτε όμως για ποιο λόγο απουσιάζει αυτή η αξιολόγηση. Διότι με μια άθλια ρύθμιση που ψήφισε το ΠΑΣΟΚ και διατήρησαν ο ΣΥΡΙΖΑ και η Νέα Δημοκρατία δεν επιτρέπεται στον διενεργούντα την έρευνα να προβεί σε αξιολόγηση των στοιχείων που έχουν σχέση με τις ποινικές ευθύνες των Υπουργών. Στέκεστε στο μονοσέλιδο διαβιβαστικό των εισαγγελέων στο οποίο όφειλαν να επαναλάβουν τη ρύθμιση του νόμου. Προσπερνάτε σαν να ήταν μια απλή υποσημείωση του διαβιβαστικού τη δικογραφία των χιλιάδων σελίδων που το συνοδεύει.

Η υπόθεση του ΟΠΕΚΕΠΕ δεν είναι ένα απλό σκάνδαλο οικονομικής φύσεως. Είναι η αποτύπωση μιας γενικής σήψης-σαπίλας που έχει διαβρώσει όλους τους αρμούς της εξουσίας. Είναι η ζωντανή, αποκρουστική εικόνα ενός συστήματος που για ολόκληρα χρόνια, με την εγκληματική ανοχή των κυβερνώντων, την ενεργή κάλυψη ή την άμεση συνέργειά τους, λεηλάτησε τον ιδρώτα των ανθρώπων που με θυσίες κρατούν ζωντανή την ελληνική γη.

Τι ακριβώς συνέβη; Ας το πούμε με απλά λόγια, με λόγια που μπορεί να τα κατανοήσει και ο κάθε πολίτης, χωρίς ηθικές, νομικές ή τεχνικές γνώσεις. Χρήματα από την Ευρώπη, κοινοτικοί πόροι που προορίζονταν για να στηρίξουν τον αγρότη στη Θεσσαλία που πνίγηκε, τον κτηνοτρόφο στην Ήπειρο που παλεύει με το κόστος, τον παραγωγό στη Μακεδονία που αγωνιά καθημερινώς για τη σοδειά του, κατέληγαν συστηματικά και οργανωμένα στις τσέπες επιτηδείων της εγκληματικής οργάνωσης.

Δεν θα ήθελα να αναφέρω λεπτομέρειες για τη λεγόμενη «τεχνική λύση», η οποία στόχευε στην κάλυψη της έλλειψης επιλέξιμων βοσκοτόπων με την κατανομή άλλης επιλέξιμης δημόσιας γης στους Έλληνες κτηνοτρόφους λαμβάνοντας υπόψη το ζωικό τους κεφάλαιο, ώστε να μπορούν να ενεργοποιήσουν δικαιώματα ενισχύσεων. Να σημειώσω μόνο ότι η τεχνική λύση, βάσει υπουργικής απόφασης που την θέσπισε, προέβλεπε κατανομή βοσκοτόπων μόνο εντός της περιφέρειας εγκατάστασης του κτηνοτρόφου ή μετακινούμενων κτηνοτρόφων μεταξύ όμορων περιφερειών της ηπειρωτικής χώρας.

Όμως, μετά την ανάληψη της εξουσίας από τη Νέα Δημοκρατία το 2019, παρατηρούμε –ειπώθηκε από πολλούς εξάλλου- τεράστια αύξηση στις επιλέξιμες εκτάσεις. Η σχετική κατανομή για τους παραγωγούς της Κρήτης, η οποία εγκρίθηκε από τον τότε Υπουργό Αγροτικής Ανάπτυξης Μάκη Βορίδη, περιελάμβανε εκτάσεις 1.000.000 στρεμμάτων σε Δυτική Μακεδονία, Πελοπόννησο, Κάρπαθο, Κω και Ρόδο, όταν την προηγούμενη χρονιά ήταν μόνο 40.000 στρέμματα στην Πελοπόννησο.

Με τον τρόπο αυτό, το πονήρευμα αυτό, δόθηκε η δυνατότητα σε υποτιθέμενους κτηνοτρόφους να δηλώνουν βοσκοτόπια σε άλλες περιοχές της χώρας προφανώς θεωρώντας, όπως προείπα, ότι τα αιγοπρόβατα θα μπορούσαν να πετάξουν, όπως τα αποδημητικά πουλιά, σε άλλες περιοχές για να βοσκήσουν. Εκείνη τη χρονιά έξι χιλιάδες πεντακόσιοι είκοσι τρεις φερόμενοι κτηνοτρόφοι από την Κρήτη μπόρεσαν να δηλώσουν βοσκοτόπια εκτός Κρήτης. Είναι πασιφανές ότι η απόφαση αυτή της κατανομής βοσκοτόπων έγινε, για να εξυπηρετηθούν μη κτηνοτρόφοι και φυσικά πολλαπλασίασε το παράνομο όφελος που τα κυκλώματα αποκόμισαν.

Και θέλω να πω ακόμη ότι ήμουν προχθές διήμερη περιοδεία στην Κρήτη. Είναι πολύ κακό να συκοφαντείται η Μεγαλόνησος –πλέον των επτακοσίων χιλιάδων πληθυσμό νομίζω έχει το νησί της Κρήτης-, για μερικές εκατοντάδες απατεώνες συλλήβδην όλο το νησί να συκοφαντείται.

Δεν ξεχνάμε ποτέ, ιδίως εμείς οι Μακεδόνες, τους αγώνες των Κρητικών την περίοδο του Μακεδονικού Αγώνα, που στάθηκε η σιδερένια γέφυρα όπου πέρασε ο ελληνικός στρατός για να απελευθερώσει τη Μακεδονία. Δύο από τους τρεις Γενικούς Αρχηγούς του Μακεδονικού Αγώνα ήταν Κρήτες, ο Γεώργιος Κατεχάκης και ο Γεώργιος Τσόντος –Καπετάν Ρούβας και Καπετάν Βάρδας, αντίστοιχα- ο τρίτος ήταν ο αητός της Μακεδονίας μας, ο Παύλος Μελάς. Πρόσφερε πολλά η Κρήτη στους εθνικούς αγώνες και δεν της αξίζει αυτή η τύχη από κάποιους εντελώς ανιστόρητους.

Μιλάμε μόνο για τους απατεώνες. Αυτοί να πάνε φυλακή. Όχι μόνο πίσω τα κλεμμένα. Ο λαός ενδιαφέρεται να συλλάβετε, να πιάσετε τους απατεώνες, τους κλέφτες όσο ψηλά και αν ίστανται και να πάνε φυλακή, επιτέλους. Ας έρθει, επιτέλους, στην Ελλάδα κάποτε η τιμωρία. Έχει ποινικοποιηθεί η λέξη. Σκουριές μόνο σε βιβλιοθήκες από αυτή τη λέξη διαβάζουμε. Την έχετε ξεχάσει.

Να συνεχίσω τη ροή του κειμένου σχετικά με τις παράνομες επιδοτήσεις. Για παράδειγμα, ένας από τους απατεώνες από την Κρήτη μπορούσε να δηλώνει βοσκότοπο στην Καστοριά, να εισπράττει 10.000 ευρώ με μοναδικό κόστος 60 ευρώ για ένα συμφωνητικό! Με 60 ευρώ το συμφωνητικό έπαιρνε 10.000 αμοιβή και την επόμενη χρονιά να μεταβιβάζει αυτά τα δικαιώματα για 20.000 ή 30.000 ευρώ! Καλλιεργήσατε στο λαό όλα τα ελαττώματα του, αντί να αναδείξουμε τις αρετές αυτού του λαού.

Λυπάμαι ιδιαίτερα γιατί και οι πολιτικοί –το λέω πάντοτε- είναι δάσκαλοι του λαού. Και τι αντιμετωπίζουν, τι βλέπουν, τι διδάσκονται; Αυτό που έλεγα πάντοτε: Τα λίγα βγαίνουν με κόπο, τα πολλά με κόλπο! Αυτά τους διδάσκουν!

Ακούγαμε συνέχεια τον κ. Μητσοτάκη εδώ, κάτωχρος και πελιδνός και εκνευρισμένος, να λέει για κόλπα, για κόλπα. Μες στα κόλπα είναι! Τον εκνευρισμό πού τον έβλεπε; Ο ίδιος ήταν εκνευρισμένος και αμήχανος. «Παν απωθούμενο προβάλλεται» λέει η ψυχολογία, αφού μας έλεγε τέτοια πράγματα. Η αμηχανία του, η εγωτική του μεγαλαυχία, η μητσοτακική η περίφημη, και ο εκνευρισμός του φαινόταν. Γιατί; Γιατί είναι ένοχος, γι’ αυτό! Οι ένοχοι εκνευρίζονται. Καθαρός ουρανός αστραπές δεν φοβάται! Τι ήρθε εδώ; Αξιολύπητη παρουσία. Τι δικαιολογούσε; Να μας πει ότι θα κυβερνάει; Δυστυχώς, δεν είναι στο χέρι του.

Υπό το βάρος των αποκαλύψεων και των ανομιών έχουν καταρρεύσει κυβερνήσεις, απ’ ό,τι θυμάμαι. Και αυτό που κάνετε δεν είναι αγροτική πολιτική. Είναι το χρηματιστήριο της απάτης, με την εγγύηση και την υπογραφή του ελληνικού κράτους που λυμαίνεστε. Και οι τίμιοι άνθρωποι –υπάρχουν, η μαγιά του έθνους υπάρχει, υπάρχουν πολλοί τίμιοι- πιάνουν τις μύτες τους από τις αναθυμιάσεις και δεν ασχολούνται με την πολιτική, μπας και καθαρίσει ο τόπος. Οι ίδιοι και οι ίδιοι, δυναστείες, δυναστείες. Φτάνει πια! Να κυβερνηθεί αυτός ο τόπος από απλό λαό, όχι από επαγγελματίες!

Είδαμε τα αποτελέσματά σας! Καταστρέψατε τη χώρα! Πέντε, δέκα οικογένειες είστε και τους λατρεύετε! Δεν έχουμε οικογενειοκρατία σε αυτά τα κόμματα, αγαπητοί μου. Οικογενειολατρεία έχουμε. Μόνο το επίθετο να βάλετε, τους επιλέγετε. Αυτά τραβάει ο ελληνικός λαός.

Τι τους κάνατε τους τίμιους ανθρώπους; Τους εξαφανίσατε, τους παραιτήσατε, τους στείλατε σπίτι τους για να μην ενοχλούν, τους ασκήσατε πειθαρχικές ή άλλες διώξεις. Ο τίμιος κυνηγιέται. Τον άτιμο στην Ελλάδα, δυστυχώς, τον καμαρώνετε και γίνεται κορνίζα. Έφτασαν μάλιστα να ακούνε και απειλές για τη ζωή τους. Ένας από αυτούς ήταν ο Γρηγόριος Βάρρας, στέλεχος της Νέας Δημοκρατίας και προσωπική επιλογή του Μητσοτάκη στη θέση του Προέδρου του ΟΠΕΚΕΠΕ. Ο Γρηγόριος Βάρρας το 2020 διαπίστωσε το μέγεθος της κλοπής. Διέταξε στοχευμένους ελέγχους. Προσπάθησε να αλλάξει τις διάτρητες διαδικασίες τροποποιώντας επί το αυστηρότερο την εγκύκλιο για τους ελέγχους και μπλόκαρε πληρωμές σε εκατοντάδες ύποπτα ΑΦΜ.

Και ποια ήταν η αντίδραση του κ. Βορίδη, του λαλίστατου κ. Βορίδη; Όταν μπήκαμε στη Βουλή, το 2023 θυμάμαι –έμεινε εντυπωμένη ανεξίτηλα στη μνήμη μου η εικόνα- είχε ανέβει εδώ πέρα ο κ. Βορίδης, με το μοσχομάγκικο ύφος του, μας κοιτούσε με περιφρόνηση και μας έλεγε «εσείς σοβαρευτείτε» και κάτι τέτοια. Και του είχα πει μια φράση: «Κύριος ὑπερηφάνοις ἀντιτάσσεται, ταπεινοῖς δὲ δίδωσι χάριν» και οι έσχατοι γίνονται πρώτοι και οι πρώτοι έσχατοι. Τον είδατε τώρα πώς ήταν, τι έκφραση είχε το πρόσωπό του; Να κρυφτεί κάτω από τα έδρανα, να ανοίξει η γη να τον καταπιεί από την ντροπή του!

Και ποια ήταν, λοιπόν, η αντίδραση; Του ζήτησαν να παραιτηθεί, τον απομάκρυναν εσπευσμένα, γιατί όπως καταγγέλλει ο ίδιος ο Βάρρας, οι παράνομοι καταχραστές ενισχύσεων μαζί με τους προστάτες τους αισθάνθηκαν ότι κινδύνευαν πραγματικά και αυτή τους ανησυχία βρήκε ευήκοα ώτα στον τότε Διευθυντή του Υπουργείου Αγροτικής Ανάπτυξης και τον τότε Υπουργό.

Τι χρεία έχουμε μαρτύρων; Ο άνθρωπος που προσπάθησε να κάνει το σωστό εκδιώχθηκε για να συνεχιστεί το πάρτι της διαφθοράς και αμέσως μετά την απομάκρυνσή του η διάδοχη διοίκηση έσπευσε να αναιρέσει την αυστηρή εγκύκλιο για τους ειδικούς ελέγχους και να ξεμπλοκάρει τις πληρωμές. Ε, βέβαια, έφυγε από τη μέση ο άνθρωπος που ενοχλούσε και η ιστορία πάντοτε έτσι γίνεται, ως τραγική φάρσα επαναλαμβάνεται.

Ο Ευάγγελος Σημανδράκος, ένα πρόσωπο που αναδείχθηκε Πρόεδρος του ΟΠΕΚΕΠΕ για τρίτη θητεία μέσω ΑΣΕΠ, ένας άνθρωπος εκτός συστήματος Μαξίμου, συνέχισε τις προσπάθειες του Βάρρα. Μπλόκαρε περίπου έξι χιλιάδες ύποπτα ΑΦΜ, η πλειοψηφία των οποίων προερχόταν από την Κρήτη. Κίνησε διαδικασίες για την επιστροφή των κλεμμένων. Και τι συνέλαβε, όταν ανέλαβε το Υπουργείο ο Αυγενάκης; Η πίεση, όπως καταγγέλλει ο κ. Σημανδράκος στις καταθέσεις του, έγινε -κατά λέξη- αφόρητη, πίεση για να πληρωθούν τα μπλοκαρισμένα ΑΦΜ, ύποπτα για απάτη, πίεση που τον οδήγησε και αυτόν σε εξαναγκασμό και σε παραίτηση. Ο ίδιος, ο ψευτοπαλληκαράς του αεροδρομίου κ. Αυγενάκης, ο πολιτικός του προϊστάμενος, ο οποίος αρνούταν καν να τον συναντήσει, έφτασε στο σημείο να τον λοιδορεί δημοσίως, να τον αποκαλεί ανίκανο, με μυαλό τζούφιο. Τρέχε, γύρευε τώρα, χαρακτηρισμοί. Γιατί; Επειδή δεν υπέκυπτε στις πιέσεις; Όλα αυτά πρέπει να διερευνηθούν.

Και μετά την απομάκρυνσή του τι έγινε; Η νέα διοίκηση υπό τον κ. Μπαμπασίδη, τον μέχρι πρότινος Αντιπρόεδρο που πίεζε για τις πληρωμές, προχώρησε στην αποδέσμευση, το πανηγύρι ξεκίνησε και η πληρωμή πολλών από αυτούς που είχαν μπλοκαριστεί. Το σύστημα ξεμπλοκαρίστηκε. Η συμμορία βρήκε την περπατησιά της.

Σε τηλεφωνικές συνομιλίες που περιλαμβάνονται στη δικογραφία εξέχουσα θέση έχει ο Γιώργος Ξυλούρης, ο «Φραπές», παραγωγός από την Κρήτη και εκ των πρωταγωνιστών του κυκλώματος. Σύμφωνα με τη δικογραφία, ο Ξυλούρης και πολλά μέλη της οικογένειάς του δήλωναν ψευδή και υπερβολικό αριθμό ζώων, καθώς και επιλέξιμες εκτάσεις εκτός Κρήτης, έχοντας την υποστήριξη υψηλόβαθμων στελεχών του ΟΠΕΚΕΠΕ, τη ΓΑΙΑ ΕΠΙΧΕΙΡΕΙΝ και τον σύμβουλο του Υπουργού Ανδρέα Στρατάκη. Θα αναφερθώ σύντομα λίγο πιο κάτω για αυτόν τον κύριο.

Από το σύνολο των καταγεγραμμένων συνομιλιών του Ξυλούρη προκύπτει ότι είχε μεγάλη άνεση να συνομιλεί με τους διοικούντες στον ΟΠΕΚΕΠΕ, Μπαμπασίδη, Ζερβό, οι οποίοι μάλιστα σχεδόν ποτέ δεν του έφεραν αντίρρηση, όσο και με την πολιτική ηγεσία του Υπουργείου Αγροτικής Ανάπτυξης, Βορίδη και Αυγενάκη, αλλά και με τον Γενικό γραμματέα Στρατάκο, με τους οποίους φέρεται να συζητά για διωγμό υπαλλήλων της αρμόδιας Εισαγγελίας αλλά και για παρεμπόδιση ελέγχων. Μάλιστα, σε μια συνομιλία κάνει λόγο για απώλειες 500.000 ευρώ από τη μη καταβολή των παράνομων επιδοτήσεων που έκοψε η Τυχερόπουλου.

Και εμείς ακούμε εκεί και το εξής τραγικό, έχει καταγραφεί, ας το ακούσει ο ελληνικός λαός, γι’ αυτό μιλάμε για εγκληματική οργάνωση: «Δηλαδή αυτήν την Τυχεροπούλου, ρε…» -τα τρία άλφα, η γνωστή ελληνική λέξη- «ειλικρινά αυτήν την Τυχεροπούλου, αν την είχα σκοτώσει, τώρα θα ήμουν έξω, θα είχαν φάει και ένα πενηντάρι οι δικηγόροι και είμαστε εντάξει». Ωραίοι άνθρωποι, ωραίος κόσμος, αγγελικά πλασμένος! Αυτός ήταν ομοτράπεζος του κ. Αυγενάκη, αλλά και του κυρίου Πρωθυπουργού που απορούσε όταν ειπώθηκε, γιατί υπάρχουν και τα σχετικά βίντεο.

Μια καθαρά εγκληματική οργάνωση και όπως είπα και το πρωί σε κάποια εκπομπή, τη δικογραφία της Ευρωπαίας Εισαγγελέως να τη στείλετε στον εν ζωή ακόμα σκηνοθέτη, τον Κόπολα, να γυρίσει και τον «Νονό νούμερο 4», μια νέα ταινία βασισμένη στο σενάριο αυτό. Είναι σίγουρο ότι θα πάρει και βραβείο Όσκαρ Σκηνοθεσίας.

Ένα άλλο ενδιαφέρον σημείο των συνομιλιών είναι η αναφορά στον κ. Βορίδη ο οποίος κατονομάζεται ως ο μεγάλος. Πολλές φορές έχω αναφέρει την αρχαία ρήση «εν αμίλλαις πονηρές αθλιώτερος ο νικήσας», ο μεγάλος. Όσο πιο μεγάλος είσαι και ψηλά στην ιεραρχία στις εγκληματικές οργανώσεις, βέβαια, είσαι νικητής, κατά τους αρχαίους Έλληνες.

Η συνομιλία που θα παραθέσω γίνεται στις 20-10-2024 μεταξύ Ξυλούρη και Στρατάκου, Γενικού Γραμματέα του Υπουργείου, ανθρώπου απολύτου εμπιστοσύνης του Μάκη Βορίδη. Ο Στρατάκος προτρέπει τον Ξυλούρη να κάνει κάποιες ενέργειες για να πληρωθούν τα ΑΦΜ του λέγοντας: «Δηλαδή τον έχει πάρει ο Πιερρακάκης; Να τον πάρει και ο μεγάλος, για να μπορέσω εγώ τη Δευτέρα να πάω στο γραφείο του» -εννοεί του κ. Τσιάρα- «να του το πω. Ξέρω ότι σε έχουν ενοχλήσει από εδώ και από εδώ για αυτόν τον άνθρωπο. Το παίρνω πάνω μου, λοιπόν, να το λύσω;». Έλυναν, βέβαια, έδεναν και οικονομούσαν.

Στο σημείο αυτό θα ήθελα να μας σχολιάσει ο κ. Πιερρακάκης, άλλος λαλίστατος, το γεγονός ότι ο τότε Γενικός Γραμματέας του Υπουργείου αναφέρει το όνομά του. Άσκησε όντως πιέσεις στον κ. Τσιάρα, για να πληρωθεί ο κατακαημένος παραγωγός; Περιμένουμε από τον κ. Πιερρακάκη εξηγήσεις.

Επίσης, θα ήθελα να μας δώσει εξηγήσεις και ο Υπουργός Πολιτικής Προστασίας, ο κ. Κεφαλογιάννης, στη συνομιλία που φέρεται να είχε ο τότε Αντιπρόεδρος του ΟΠΕΚΕΠΕ Ζερβός με τον αδελφό του Υπουργού Νικόλαο Κεφαλογιάννη στις 3-1-2025, όπου τον ενημερώνει για το γεγονός απόκρυψης μίας καταγγελίας για εκατόν πενήντα άτομα από δύο οικογένειες των Ζωνιανών στην Κρήτη που φέρεται να έχουν δηλώσει υπερβολικό αριθμό ζώων. Η καταγγελία έμεινε στο γραφείο του κ. Αυγενάκη για οκτώ μήνες. Προφανώς, βέβαια, ενημέρωση έγινε επειδή τα άτομα αυτά ανήκαν -πού αλλού;- στον πολιτικό κύκλο, στους φίλους του κ. Κεφαλογιάννη. Περιμένουμε τον κ. Κεφαλογιάννη να δώσει και αυτός εξηγήσεις.

Πριν συνεχίσω, θα ήθελα να σχολιάσω κάποιες δηλώσεις με τις οποίες ισχυρίζεται ο κ. Βορίδης ότι στη δικογραφία δεν υπάρχει πουθενά καμία συνομιλία του. Έχει δίκιο. Ο λόγος είναι ότι η ενεργοποίηση της διαδικασίας επισύνδεσης μετά από δικαστική άρση απορρήτου έγινε μετά τη λήξη θητείας του Βορίδη. Στη δικογραφία, όμως, υπάρχουν πολλές συνομιλίες τρίτων με αναφορές στον ρόλο και τη συνδρομή του σε αγρότες και κάνει εντύπωση η σχέση του μαζί τους, ώστε να αναζητούν διαχρονικά την πολιτική του. Έφυγε και τον έψαχναν, «πού είναι ο Βορίδης, ο μεγάλος;». Τους έλειπε, για να κάνει τις δουλειές γρήγορα.

Ούτως εχόντων των πραγμάτων, η Ευρωπαϊκή Εισαγγελία θεωρεί ότι υφίστανται σοβαρές ενδείξεις που χρήζουν περαιτέρω διερεύνησης από τη Βουλή για τους πρώην Υπουργούς Αγροτικής Ανάπτυξης και Τροφίμων Βορίδη και Αυγενάκη για τη συμμετοχή τους ως συνεργών ή ηθικών αυτουργών στο αδίκημα της κακουργηματικής απιστίας που τέλεσαν μη πολιτικά πρόσωπα στον ΟΠΕΚΕΠΕ.

Εμείς εκτός από τις ενδείξεις βλέπουμε και τα κίνητρα των δύο Υπουργών, που ήταν η αύξηση της προσωπικής επιρροής τους και της Κυβέρνησης, βέβαια, σε αυτές τις περιοχές. Όπως προαναφέρθηκε, ενέργειες όπως αυτή του κ. Βορίδη για την κατανομή εκτάσεων ενός εκατομμυρίου στρεμμάτων εκτός Κρήτης έδωσαν πραγματικά τις τεχνικές δυνατότητες εξυπηρέτησης μεγάλου αριθμού ψηφοφόρων και διευκόλυναν την παράνομη δράση των εγκληματικών κυκλωμάτων και πολλαπλασίασαν και το παράνομο όφελος.

Χαρακτηριστική είναι η αναφορά του Γεωργίου Ξυλούρη σε συνομιλία του με τον Κυριάκο Μπαμπασίδη που λέει «εφ’ όσον στέκει το Μαξίμου και στέκει και ο Μάκης, είσαι βράχος που δεν πέφτει», οι βράχοι της Κυβέρνησης, οι βράχοι της ελληνικής κοινωνίας, το Μαξίμου και ο κ. Μάκης. Γι’ αυτό διαλύθηκε η πατρίδα, σάπια βράχια.

Η παραπάνω συνομιλία που έλαβε χώρα πολύ μετά την αποχώρηση του Βορίδη από το Υπουργείο δείχνει ότι η στενή σχέση προστασίας και συνδρομής που υπήρχε μεταξύ του κ. Βορίδη και μελών του κυκλώματος συνεχίζεται όπως προείπα και μετά την αποχώρησή του από το Υπουργείο, στο οποίο άλλωστε παρέμειναν τα στελέχη της εμπιστοσύνης του, οι δικοί του άνθρωποι, ο Γενικός Γραμματέας Στρατάκος και ο Ανδρέας Στρατάκης.

Μάλιστα, ο Στρατάκης ήταν κουμπάρος του Βορίδη και είχε διοριστεί σε θέση άμισθου -άκουσον άκουσον!- μετακλητού ειδικού συμβούλου στο ιδιαίτερο γραφείο του Υπουργού.

Ακούστε όμως και κάποια άλλα προσόντα. Πολιτευτής της Νέας Δημοκρατίας και στενός συνεργάτης της οικογένειας Ξυλούρη συμμετείχε στην ίδρυση και στο ΔΣ ενός ΚΥΔ, Κέντρου Υποδοχής Δηλώσεων δηλαδή, με συνέταιρο τον Ξυλούρη με την επωνυμία «Γαλακτομική Συνεργατική Ιδιωτική Κεφαλαιουχική Εταιρεία ΚΟΦΙΝΑ» -είναι στα κεφαλαία και δεν μπορώ να προσδιορίσω τον τόνο, εμείς βάζουμε τόνο στις λέξεις και δεν είμαστε άτονοι σαν τον κ. Μητσοτάκη- το οποίο φέρεται να έχει εμπλοκή στο σκάνδαλο των παράνομων επιδοτήσεων, ενώ συνδέεται και με τις κοινών συμφερόντων εταιρείες Neuropublic και Gaia Επιχειρείν έχοντας περάσει από το ΔΣ της δεύτερης. Για όλα τα παραπάνω δεν πρέπει να κληθούν οι εμπλεκόμενοι να δώσουν εξηγήσεις; Δεν πρέπει να αρθεί το απόρρητο των επικοινωνιών, για να δούμε επιτέλους με ποιους συνομιλούσε ο κ. Αυγενάκης και ο κ. Βορίδης;

Και πάμε κλείνοντας σιγά σιγά στην ερώτηση των 3 δισεκατομμυρίων ευρώ: Γνώριζε τελικά το Μαξίμου για όλη αυτή την υπόθεση; Γνώριζε, αγαπητοί μου. Ο κ. Μητσοτάκης στην τελευταία συνέντευξη στον ΣΚΑΪ ρωτήθηκε για το «πάρτι» που γινόταν στον ΟΠΕΚΕΠΕ. Έτσι τέθηκε η ερώτηση. Δεν απάντησε ξεκάθαρα, αλλά έκανε λόγο για προβλήματα στις διασταυρώσεις των επιδοτήσεων και ότι το ζήτημα του ΟΠΕΚΕΠΕ είναι ένα πρόβλημα το οποίο δεν είναι απλά διαχρονικό, αλλά είναι διακομματικό, πολιτικό και κοινωνικό.

Με συγχωρείτε, αγαπητοί μου, αλλά όταν ζητούνται ευθύνες από το 1998, είναι μάταιος κόπος. Όλο το βαθύ παρακράτος του Σημίτη είναι στην Κυβέρνηση. Είτε από το 1998 κάνετε την έρευνα ή από το 2019, η έρευνα θα πιάσει και τις ευθύνες για το ΠΑΣΟΚ εκείνης της εποχής. Μάταιος κόπος! Δεν χρειάζεται να ταλαιπωρείται τη Βουλή με τέτοια πράγματα. Η μισή Κυβέρνηση του Σημίτη είναι η σημερινή Κυβέρνηση της Νέας Δημοκρατίας.

Και θα σχολιάσω και αυτό που είπε ο κύριος Πρωθυπουργός, ότι δεν μπορούσαμε να εξυγιάνουμε τον ΟΠΕΚΕΠΕ εν κινήσει. Ακριβώς το αντίθετο συμβαίνει. Κατ’ αρχάς δεν πρέπει οι αρμοδιότητες του ΟΠΕΚΕΠΕ να περάσουν στην ΑΑΔΕ, διότι θα χαθούν κρίσιμα αποδεικτικά στοιχεία για τις ευθύνες της Κυβέρνησης. Επίσης, αν χρειάζονταν να κλείνει κάθε οργανισμός ή νοσοκομείο ή υπηρεσία για να εξυγιανθεί, τότε θα έπρεπε να σταματούν τα πάντα στο κράτος. Αυτό δεν ισχύει. Είναι μια ψευδής και ανυπόστατη θεωρία. Καταλαβαίνουμε γιατί το κάνετε, αλλά είναι μία ακόμη προσπάθεια εξαπάτησης του λαού.

Και θέλω να κλείσω, αγαπητοί μου, με αυτά που συμβαίνουν, δυστυχώς, στην ελληνική κοινωνία. Εμείς είμαστε νέοι στη Βουλή και βλέπουμε, συναντάμε σκοντάφτουμε σε προανακριτικές επιτροπές, σε σκάνδαλα, μικρά ή μεγάλα, σε εγκλήματα που διερευνώνται, κουκουλώνονται, μπαζώνονται. Είναι αυτό αντιπροσωπεία του ελληνικού λαού; Εκπλησσόμεθα! Και ιδίως στη θητεία σας! Κάθε εβδομάδα θέλουμε μία προανακριτική, μία εξεταστική. Ο λαός έχει απηυδήσει, έχει κουραστεί. Δεν αντέχει πλέον άλλο. Αντί να ασχολούνται οι πολιτικοί με τα δικά του προβλήματα, ασχολείται ο λαός με τα προβλήματα των πολιτικών -για εσάς εννοώ!- για τα εγκλήματα και για τις ανομίες σας! Ασχοληθείτε με τον λαό που έχει διαλυθεί. Κόκκινα δάνεια, του παίρνουν τα σπίτια, δεν μπορεί να πάει διακοπές, δεν μπορεί να πληρώσει λογαριασμούς, δεν μπορεί να ανάψει τα κλιματιστικά κι εμείς ασχολούμαστε με τον κ. Μητσοτάκη και με τις ευθύνες και αν τις αποδέχεται ο κ. Βορίδης, ο κ. Αυγενάκης. Αυτά είναι προβλήματα πολυτελείας για τον λαό! Επιτέλους τιμωρήστε τους! Είναι φως φανάρι ότι οι άνθρωποι είναι μπλεγμένοι. Τι τους καλύπτετε; Ωραία παραδείγματα δίνετε στον λαό!

Θέλω να κλείσω, όπως κάνω πάντα -αν ζούσε σήμερα, θα το επαναλάμβανε- υιοθετώντας αυτό που έλεγε πριν από εξήντα, εβδομήντα χρόνια ο Φώτης Κόντογλου: Στο όνομα της αλήθειας, έλεγε, ας μου συγχωρεθεί η σημερινή οργή, οργή ιερή και χίλιες φορές δίκαιη. Χρόνια τώρα κάνουμε υπομονή για να αποθρασύνονται ολοένα αυτά τα φουσκωμένα χαρτοφάναρα.

Σας προτρέπω να δώσετε σημασία στο κείμενο ενός από τους σπουδαιότερους Έλληνες του 20ου αιώνα, δάσκαλου του Γένους, από τους τελευταίους, που ανακαίνισε όλη την αγιογραφία της εποχής, η οποία είχε στραφεί σε αναγεννησιακές μορφές και την επανέφερε πάλι στην ορθόδοξη προοπτική της. Είναι σπουδαίος. Σας συμβουλεύω να διαβάσετε βιβλία του, όπως το βιβλίο «Τα μυστικά του άνθη». (SM)

Από εκεί είναι το κείμενο, το ακροτελεύτιο κείμενό του. Εκεί λέει: «Η Ελλάδα είναι εκεινού που δωρίζει σε αυτήν έργα τιμημένα, καμωμένα με αίμα και με υπομονή, έργα που τα κάνει μονάχα η αγάπη και ο σεβασμός. Δεν έχει κανένα δικαίωμα απάνω στην Ελλάδα ο γυμνοσάλιαγκας, που τον καθίζει στην έδρα κάποιος ασήμαντος πολιτικός. Αυτά τα πρόσωπα», πολλά ονόματα έχουν πέσει από αυτούς, «τα πήρανε -δεν ξέρω ποιοι- από τις επαρχίες κάτι φοβισμένοι πολιτικοί, θα έλεγα, δασκαλάκια» λέει εδώ ο Κόντογλου, «και τα θρονιάσανε στα Υπουργεία, στα πανεπιστήμια και στα άλλα πόστα της πολιτείας και γηνίκανε αυτά τα ψοφίμια θηρία ενήμερα να καταξεσκίσουν κάθε άξιο εργάτη». Δεν έπαιρναν επιδοτήσεις οι αγρότες, γιατί ήταν αυτά τα ψοφίμια, τα ανήμερα κι έτρωγαν τις επιδοτήσεις.

Και συνεχίζει: «Καθαρίστε από την πνευματική πανούκλα την Ελλάδα για να μπορέσουν να δουλέψουν οι άξιοι δουλευτάδες». Δεν μασάει τα λόγια του ο Κόντογλου, ούτε φιλούσε κατουρημένες ποδιές όσο ζούσε. Ήταν ελεύθερος άνθρωπος. «Αυτά τα σκουλήκια για να σώσουν την τιποτένια ύπαρξή τους, δεν αφήνουν καμία άξια ψυχή να ορθοποδήσει από συμφέρον και από φθόνο». Αυτό έφαγε την Ελλάδα, ο φθόνος. Ο Θεός μας δίνει αφθόνως, με αφθονία και ο φθόνος μάς έφαγε. «Όλοι τούτοι οι πνευματικοί σαλταδόροι έχουνε πιάσει τα πόστα, όλα τα πόστα, κι η δύναμή τους είναι η ιερή συμμαχία που έχουνε κάνει μεταξύ τους, ενώ ο καθένας είναι σαν μια μυζήθρα, που παριστάνει το κάστρο. Αλλά είναι δεμένοι μεταξύ τους», για προσέξτε, «όπως είναι οι κάμπιες κολλημένες η μια στον πισινό της άλλης. Μόλις τις χωρίσει κανένας, ψοφάνε. Έτσι πρέπει να γίνει και με τις ανθρωποκάμπιες που μαραζώνουνε το πνευματικό ολόδροσο δέντρο της φυλής μας».

Και ενώνουμε τη φωνή ως Νίκη με τον Κόντογλου και απευθυνόμαστε στον ελληνικό λαό να στηρίξει την προσπάθειά μας να φύγουν οι επαγγελματίες πολιτικοί που διέλυσαν την πατρίδα. Να αναλάβει πλέον τις τύχες της χώρα ο λαός και η ρωμιοσύνη. Και κλείνω: «Τίμια αδέρφια μου, Έλληνες καθαρογεννημένοι, ξεριζώστε αυτά τα φαρμακερά βρωμοχόρταρα!».

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Ξεκινάμε τον κατάλογο των ομιλητών με πρώτο τον κ. Δημήτρη Κούβελα, Βουλευτή της Νέας Δημοκρατίας.

Ορίστε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι Βουλευτές, η πρόταση της Κοινοβουλευτικής Ομάδας της Νέας Δημοκρατίας για τη σύσταση εξεταστικής επιτροπής σχετικά με τη λειτουργία του ΟΠΕΚΕΠΕ από την ίδρυσή του το 1998 μέχρι και σήμερα, ανοίγει το πεδίο κοινοβουλευτικού ελέγχου σε ολόκληρη τη διαδρομή και στο σύνολο των δομικών προβλημάτων και παθογενειών, που αντιμετώπιζε ο κρίσιμος οργανισμός για τον αγροτικό κόσμο και την εθνική οικονομία, μέσω του οποίου διοχετεύονται κάθε χρόνο πάνω από 2,5 δισεκατομμύρια ευρώ σε 650.000 παραγωγούς περίπου.

Και γι’ αυτό η διαφάνεια, η λογοδοσία και η αποτελεσματικότητα της λειτουργίας του δεν είναι ζήτημα πολιτικής αντιπαράθεσης. Είναι ζήτημα δημοσίου συμφέροντος. Η Αντιπολίτευση επιχειρεί να παρουσιάσει αυτή την πρόταση ως δήθεν προσπάθεια συμψηφισμού. Συμβαίνει, όμως, ακριβώς το αντίθετο.

Εμείς προτείνουμε τη σύσταση εξεταστικής για όλη την περίοδο από την ίδρυση του ΟΠΕΚΕΠΕ μέχρι και σήμερα. Δηλαδή η πρότασή μας είναι πάνω από συγκεκριμένα πρόσωπα, κυβερνήσεις ή χρονικές περιόδους. Αφορά τους πάντες και τα πάντα. Πώς γίνεται αυτό να είναι συγκάλυψη; Πώς γίνεται αυτό να είναι συμψηφισμός; Νομίζω όλοι συμφωνούμε ότι σε ζητήματα διαφθοράς δεν χωρούν συμψηφισμοί, όπως και στην αλήθεια δεν χωρούν παζάρια, σαν τα παζάρια που προτείνει το ΠΑΣΟΚ.

Μας λέτε ότι θα ψηφίσετε την εξεταστική αν εμείς ψηφίσουμε την προανακριτική. Μα, με το ζύγι θα συμφωνήσουμε στην αλήθεια, κυρίες και κύριοι Βουλευτές του ΠΑΣΟΚ; Εμείς αναλάβαμε ήδη την πολιτική ευθύνη που μας αναλογεί για τις δυσλειτουργίες του συστήματος που δεν καταφέραμε να διορθώσουμε έγκαιρα. Δεν θα σας κάνουμε, όμως, τη χάρη να ξεχάσουμε όσες πρωτοβουλίες ανέλαβε αυτή η Κυβέρνηση τα τελευταία χρόνια προς τη σωστή κατεύθυνση. Ούτε όμως θα προσπεράσουμε την υποχρέωση για αναζήτηση ποινικών ευθυνών, όπου υπάρχουν και όποτε γεννήθηκαν αυτές, ακόμη και σε πολιτικά πρόσωπα, αλλά και σε όποια άλλα πρόσωπα, ιδιώτες, στελέχη του ΟΠΕΚΕΠΕ, συμβούλους κάθε είδους, ό,τι δείξει η έρευνα που θα διενεργήσει η εξεταστική επιτροπή.

Και βέβαια εμείς θέλουμε να αναδειχθούν τα πραγματικά αίτια για τα διαχρονικά προβλήματα που ταλαιπωρούν τον αγροτικό κόσμο, εκθέτουν τη χώρα στην Ευρωπαϊκή Ένωση και γεννούν καχυποψία και απογοήτευση στους Έλληνες πολίτες. Αντίθετα εσείς στην Αντιπολίτευση φαίνεται πως έχετε αλλεργία στην αλήθεια και τη διαφάνεια. Ιδίως ΣΥΡΙΖΑ και ΠΑΣΟΚ με τα κορυφαία πολιτικά και οικονομικά σκάνδαλα στη χώρα είναι τουλάχιστον θράσος να μας απευθύνεστε σε αυτό το ύφος.

**ΧΡΗΣΤΟΣ ΓΙΑΝΝΟΥΛΗΣ:** Για την Ελλάδα λέτε;

**ΔΗΜΗΤΡΙΟΣ ΚΟΥΒΕΛΑΣ:** Ακριβώς για την Ελλάδα και για τις δικές σας διακυβερνήσεις και πεπραγμένα.

Γι’ αυτό προφανώς τα κόμματα της Αντιπολίτευσης ζητάτε τη σύσταση προανακριτικής μόνο για συγκεκριμένα πρόσωπα, για συγκεκριμένη χρονική περίοδο πολύ μικρότερη αυτής που εμείς προτείνουμε να ελεγχθεί. Είναι εντελώς υποκριτικό να ζητάτε την αλήθεια, αλλά μέχρι ένα σημείο. Δηλαδή μακριά από εσάς ευθύνες και παραλείψεις και ας υπάρχουν. Αυτό είναι βολική διακομματική συγκάλυψη στα πλαίσια μιας ανίερης συμμαχίας που βλέπουμε να αναδεικνύεται αυτές τις ώρες και μέρες στη Βουλή.

Δεν μπορούμε να ξεχάσουμε ότι η Ελλάδα έχει πληρώσει σχεδόν τρία δισεκατομμύρια ευρώ σε πρόστιμα για αγροτικές ενισχύσεις από το 1996 έως και σήμερα. Ευκαιρία, λοιπόν, είναι να μάθουμε, γιατί συνέβη αυτό.

Από το 2019 πάντως η επιλογή μας είναι καθαρή. Ο ΟΠΕΚΕΠΕ απέκτησε δικό του πληροφοριακό σύστημα, ικανό να στηρίξει διασταυρωτικούς ελέγχους μεγάλης κλίμακας, ενώ εντατικοποιήθηκαν οι επιτόπιοι διοικητικοί έλεγχοι. Πάνω από 5.000 υποθέσεις φυσικών και νομικών προσώπων οδηγήθηκαν στις διωκτικές αρχές και κάποιες βρίσκονται ήδη ενώπιον της δικαιοσύνης. Σήμερα μάλιστα, που μιλάμε, αυτή την ώρα διεξάγονται σχετικές δίκες. Παράλληλα προωθήθηκε η πλήρης τεχνολογική αναβάθμιση του οργανισμού βάσει των ευρωπαϊκών προτύπων διαπίστευσης. Διακόπηκε η στρεβλή τεχνική λύση χωρίς προϋποθέσεις, στην οποία μας είχε εγκλωβίσει ο ΣΥΡΙΖΑ και εφαρμόστηκε ένα νέο σύστημα ουσιαστικής διασταύρωσης στοιχείων.

Επιπλέον, σε συμφωνία με την Ευρωπαϊκή Επιτροπή υιοθετήθηκε ένα ολοκληρωμένο σχέδιο δράσης σαράντα πέντε στοχευμένων παρεμβάσεων για τη ριζική αναδιοργάνωση του οργανισμού.

Κυρίες και κύριοι Βουλευτές, ήδη με την απόφαση για μεταφορά του ΟΠΕΚΕΠΕ υπό την ΑΑΔΕ γίνεται ένα τολμηρό βήμα για την αναμόρφωση του πλαισίου. Είναι μια γενναία απόφαση, που αυτή η Κυβέρνηση έλαβε και υλοποίησε. Τώρα ήρθε η ώρα να δούμε τι πήγε στραβά.

Παράλληλα είναι ευθύνη μας να κινηθούμε γρήγορα και σταθερά προς δύο κατευθύνσεις: Πρώτον να εξασφαλίσουμε την έγκαιρη πληρωμή, εξόφληση δηλαδή, των αγροτών και κτηνοτρόφων για την επόμενη περίοδο και δεύτερον να προχωρήσουν οι έλεγχοι και οι διασταυρώσεις, να δεσμευτούν περιουσιακά στοιχεία όσων εισέπραξαν παράνομα χρήματα και αυτά τα χρήματα να ανακτηθούν. Αυτή είναι πολιτική επιλογή της Κυβέρνησης της Νέας Δημοκρατίας. Αντιμετωπίζουμε τις παθογένειες με θεσμικά εργαλεία και όχι με υπεκφυγές.

Η πρόταση για εξεταστική επιτροπή για τον ΟΠΕΚΕΠΕ είναι το μείζον σε σχέση με τη σύσταση προανακριτικής επιτροπής, πόσω μάλλον για πρόσωπα για τα οποία δεν προκύπτουν σε βάρος τους σαφείς ενδείξεις τέλεσης ποινικών αδικημάτων. Εμείς αναζητούμε υπεύθυνα την αλήθεια, για να θωρακίσουμε, για να διορθώσουμε, για να προχωρήσουμε με διαφάνεια.

Σας καλώ όλους να υπερψηφίσουμε την πρόταση της Νέας Δημοκρατίας για σύσταση εξεταστικής επιτροπής.

(Χειροκροτήματα)

Σας ευχαριστώ πολύ, ιδιαιτέρως τους συναδέλφους των κομμάτων της Αντιπολίτευσης!

**ΧΡΗΣΤΟΣ ΓΙΑΝΝΟΥΛΗΣ:** Κυρία Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ένα λεπτό, κύριοι συνάδελφοι.

Κύριε Κούβελα, δεν περίμενα πραγματικά ότι θα έρθουμε στην ανάγκη να σας χειροκροτήσουμε, γιατί άκουσα να λέτε δύο πράγματα και μόνο αυτό θα πω, ότι τα μεγαλύτερα οικονομικά και πολιτικά σκάνδαλα έγιναν επί κυβερνήσεων ΣΥΡΙΖΑ. Έχετε δίκιο, από το 1974 έως το 1981 ο αγέννητος Αλέξης Τσίπρας και από το 1981 έως το 1989 η κυβέρνηση ΣΥΡΙΖΑ βύθισαν αυτή τη χώρα στη χρεοκοπία, την αδιαφάνεια και τη διαφθορά. Μπράβο σας!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γεώργιος Νικητιάδης, Βουλευτής του ΠΑΣΟΚ-Κινήματος Αλλαγής.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, καλείται σήμερα το εθνικό Κοινοβούλιο να τοποθετηθεί επί της πρότασης της Νέας Δημοκρατίας για σύσταση εξεταστικής επιτροπής εξ αιτίας του τεράστιου σκανδάλου που σκανδαλίζει τον τόπο σε σχέση με τα όργια και τις απάτες που έλαβαν χώρα τα τελευταία χρόνια στον ΟΠΕΚΕΠΕ.

Στην ουσία καλούμαστε να ψηφίσουμε για τη διέξοδο που αναζητά η Νέα Δημοκρατία, προκειμένου να ξεφύγει από την ευθύνη των Υπουργών της στο σκάνδαλο του ΟΠΕΚΕΠΕ. Καλούμαστε να τοποθετηθούμε για τον τρόπο που θα καταφέρει να δραπετεύσει η Νέα Δημοκρατία από τα πολιτικά αδιέξοδα στα οποία έχει περιέλθει.

Εξαιτίας του περιορισμένου χρόνου θα περιοριστώ σε επισημάνσεις και ευελπιστώ να είναι επαρκείς. Επισήμανση πρώτη: Ο κύριος Πρωθυπουργός μπροστά στο σκάνδαλο είχε δύο επιλογές, κυρίες και κύριοι συνάδελφοι, η πρώτη επιλογή ήταν να ακολουθήσει -είναι κάτι που δεν έχει γίνει γνωστό- το πρόσφατο παράδειγμα του πρωθυπουργού της Κροατίας. Στην Κροατία αυτήν τη στιγμή είναι σε εξέλιξη παρόμοιο σκάνδαλο με τον Υπουργό Υγείας και ερευνάται από την Ευρωπαϊκή Εισαγγελία. Εκεί λοιπόν, μόλις ο Κροάτης πρωθυπουργός πληροφορήθηκε ότι ο Υπουργός Υγείας ελέγχεται από την Ευρωπαϊκή Εισαγγελία, τον απέλυσε πάραυτα. Ήταν μία επιλογή που είχε ο κ. Μητσοτάκης, να απολύσει και αυτός πάραυτα τους Υπουργούς του. Δεν το έπραξε.

Η δεύτερη επιλογή, ωστόσο, ήταν διαφορετική για τον κ. Μητσοτάκη. Αποθανέτω η ψυχή μου μετά των αλλοφύλων. Ακολούθησε το παράδειγμα του βιβλικού Σαμψών. Προκειμένου -σου λέει- να υποστώ εγώ ζημία, θα υποστούν όλοι ζημία.

Αδιαφορήσατε, κύριοι της Νέας Δημοκρατίας, και το τραγικότερο, αδιαφορείτε για την απαξίωση της πολιτικής και των πολιτικών, και τη δική σας, και τη δική μας, όλων μας την απαξίωση, από το τι θα συμβεί με μία εξεταστική επιτροπή που θα ψάχνει για πολιτικές ευθύνες και θα πάει -όπως χαρακτηριστικά είπαν πολλοί από τους ομιλητές- πίσω στο 1821, δήθεν για να αναζητήσει ευθύνες, όταν έχει μπροστά της έναν φάκελο πλήρη, τεκμηριωμένο και σαφή, ο οποίος καθορίζει τι θα έπρεπε να ελεγχθεί για το συγκεκριμένο σκάνδαλο. Ο Πρωθυπουργός λοιπόν επέλεξε διαφορετικό δρόμο.

Επισήμανση δεύτερη: Ο τόπος βοά. Η δικογραφία της Ευρωπαϊκής Εισαγγελίας είναι τόσο πλήρης, τόσο εκκωφαντική, που δεν αφήνει κανένα απολύτως περιθώριο για να μην δημιουργηθούν τουλάχιστον υποψίες ότι μπορεί να λάβει χώρα κάποιο αδίκημα ποινικό, κάποιο έγκλημα. Και παρά ταύτα, ο κ. Μαρινάκης τι δηλώνει; «Δεν θα πάμε σε προανακριτική χωρίς στοιχεία.» Θα τρελαθούμε, κυρίες και κύριοι συνάδελφοι. Έχουμε δει ολόκληρο φάκελο με τρεις χιλιάδες σελίδες. Πάτε να μας οδηγήσετε στο θέατρο του παραλόγου, το μαύρο άσπρο και το άσπρο μαύρο. Δεν μπορεί να το αντέξει ο κόσμος αυτό το πράγμα.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Η προσπάθεια λοιπόν της Κυβέρνησης συνίσταται στο να μας εξοικειώσει με το θέατρο του παραλόγου. Δεν θα αντέξετε όμως, δεν θα αντέχατε και γι’ αυτό επιλέγετε αυτόν τον δρόμο και γι’ αυτό αύριο η εκτίμησή μου είναι ότι δεν θα παραμείνετε εδώ, θα φύγετε ξανά. Θα φύγετε, διότι δεν αντέχετε τη συζήτηση για την προανακριτική επιτροπή. Και θα είναι η δεύτερη προσπάθεια. Η πρώτη είναι να δραπετεύσετε, η δεύτερη είναι να τραπείτε εις άτακτον φυγήν, όπως –επαναλαμβάνω- εκτιμώ ότι θα γίνει αύριο.

Τα στοιχεία του φακέλου είναι τρομερά. Ο κ. Βάρρας ήταν δικό σας στέλεχος, δεν ήταν από κάποιο άλλο κόμμα. Ο κ. Βάρρας στα όσα λέει έχει ορκιστεί. Αν είναι ψέματα, θα καταδικαστεί για ψευδορκία, θα πάει φυλακή. Το ίδιο και ο κ. Σημανδράκος. Και οι δύο κατηγορούν ο ένας τον κ. Βορίδη, ο άλλος τον κ. Αυγενάκη. Έτσι για πλάκα τους κατηγορούν; Για να απαλλαγούν από κάτι τους κατηγορούν; Τους κατηγορούν ότι αυτοί προσπάθησαν να ξεκαθαρίσουν την κόπρο του Αυγείου μέσα στον ΟΠΕΚΕΠΕ και οι δύο υπεύθυνοι Υπουργοί τούς απέπεμεψαν, τους έδιωξαν γι’ αυτόν ακριβώς τον λόγο. Δεν σας προβληματίζει αυτό, κυρίες και κύριοι συνάδελφοι;

Εγώ θέλω να πιστεύω ότι δεν μπορεί στη Νέα Δημοκρατία να μην υπάρχουν πάρα πολλοί συνάδελφοι που να μην προβληματίζονται με όλη αυτήν την κατάσταση. Εγώ καταλαβαίνω, εδώ τώρα είστε υποχρεωμένοι, θα ψηφίσουμε το βράδυ φανερά, τι να κάνετε; Όποιος δεν ψηφίσει εκ των πραγμάτων ή θα βρεθεί εκτός του κόμματος ή εν πάση περιπτώσει θα γίνει στόχος.

Αύριο όμως, αν παραμείνετε εδώ, είναι μυστική η ψηφοφορία. Εκεί χρειάζεται να βάλετε το χέρι στην καρδιά και να πείτε, μήπως τελικά υπάρχουν αδικήματα; Εμείς δεν καταδικάσαμε κανέναν, εμείς δεν είπαμε ότι πρέπει να πάει φυλακή ο Βορίδης ή ο Αυγενάκης. Λέμε όμως ότι έχει έρθει μια πλήρης δικογραφία, σαφής, και οφείλουμε ως εκλεγμένοι εκπρόσωποι του έθνους να διερευνήσουμε, να ψάξουμε να δούμε μήπως υπάρχουν ποινικά αδικήματα. Μόνο αυτό είναι το αίτημά μας.

Ο κύριος συνάδελφος προηγουμένως είπε ότι τα βάζουμε στο ίδιο ζύγι. Μα δεν είναι έτσι, στην πολιτική υπάρχουν ισορροπίες. Και εμείς λέμε, βεβαίως, θέλουμε να ψηφίσουμε την εξεταστική επιτροπή, θέλουμε να υπάρχει εξυγίανση. Εγώ όμως θα επεκτείνω το ερώτημα: Αν ο στόχος της εξεταστικής είναι να εξυγιάνουμε τον ΟΠΕΚΕΠΕ, γιατί κάνουμε εξεταστική; Γιατί δεν καλεί ο κ. Μητσοτάκης, ο Πρωθυπουργός, μια διακομματική επιτροπή, να μπούμε όλοι στην επιτροπή και να πάμε όλοι μαζί να εξυγιάνουμε τον ΟΠΕΚΕΠΕ; Με την Εξεταστική ποια είναι η πρόταση, ποιο είναι το σχέδιο;

Είναι προφανές ότι η Κυβέρνηση επιδιώκει πάση θυσία να δραπετεύσει από μια ιστορία που την έχει βάλει σε πολύ δύσκολη θέση. Θέλω να επαναλάβω, κυρίες και κύριοι συνάδελφοι, τουλάχιστον απευθυνόμενος στους Βουλευτές της Νέας Δημοκρατίας, ότι είμαι βέβαιος ότι δεν μπορεί να αισθάνεστε ωραία με τους διαλόγους που ακούσατε.

Είμαι βέβαιος, σας βλέπω, σας κοιτάζω στα μάτια και βλέπω να με κοιτάζετε και δεν μπορώ να φανταστώ ότι εσείς καλύπτεστε από τον κύριο αυτό, που απευθυνόμενος στον κ. Μπαμπασίδη τού έλεγε «Εφόσον στέκει το Μαξίμου και στέκει και ο Μάκης είσαι βράχος που δεν πέφτει. Λοιπόν, πάτε εκεί και να τους “απαυτώσεις” όλους.» Ντρέπομαι να χρησιμοποιήσω τη λέξη που χρησιμοποίησε, αλλά είναι μέσα στη δικογραφία.

Αυτό σας κάνει να αισθάνεστε υπερήφανοι για τους «συντρόφους» -σε εισαγωγικά- που είναι μέσα στο κόμμα σας και δραστηριοποιήθηκαν με αυτόν τον τρόπο; Εγώ είμαι βέβαιος ότι δεν σας κάνει.

Παραλλήλως όμως, εγώ επαναλαμβάνω ότι αύριο θα έχουμε μια μυστική ψηφοφορία, σας δίνεται η δυνατότητα να ψηφίσετε για να προχωρήσουμε σε προανακριτική. Φοβάμαι όμως ότι το κόμμα δεν θα σας δώσει αυτή τη δυνατότητα. Επαναλαμβάνω, η εκτίμησή μου είναι ότι αύριο θα τραπείτε εις άτακτον φυγήν για να προστατευτείτε. Διότι ο κ. Μητσοτάκης έχει καταλάβει ότι σίγουρα υπάρχουν πολλοί έντιμοι άνθρωποι μέσα στην παράταξή σας που δεν θα ψηφίσουνε τη γραμμή του κόμματος, αλλά θα ψηφίσουν να πάτε σε προανακριτική.

Ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής του ΣΥΡΙΖΑ - Προοδευτική Συμμαχία κ. Παύλος Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κύριοι συνάδελφοι, κύριοι Υπουργοί, εγώ θα μιλήσω λίγο πιο γενικά σήμερα, διότι τόσο ο εισηγητής μας Βασίλης Κόκκαλης όσο και ο Πρόεδρος της Κοινοβουλευτικής Ομάδας και άλλοι ομιλητές νομίζω ότι αποτύπωσαν ξεκάθαρα την εναντίωση του συνόλου σχεδόν της αντιπολίτευσης σε αυτήν την προσπάθεια κουκουλώματος που κάνει η Νέα Δημοκρατία με την πρόταση για την εξεταστική επιτροπή.

Θέλω να σκεφτούμε λίγο όλοι μαζί ότι δεν φτάσαμε τυχαία σήμερα να κουβεντιάζουμε στην Ολομέλεια της Βουλής για ένα τεράστιο πράγματι σκάνδαλο, το οποίο οργάνωσε το Μέγαρο Μαξίμου. Μην κοροϊδευόμαστε. Θα τα λέμε πολύ ευθέως. Οργάνωσε το Μέγαρο Μαξίμου με τη συγκεκριμένη συμβολή Υπουργών σας –Βορίδη, Αυγενάκη και όχι μόνο- με άλλα πολιτικά πρόσωπα με θέσεις ευθύνης στον ΟΠΕΚΕΠΕ, με συγκεκριμένους διεφθαρμένους υπαλλήλους του δικού σας ελεγχόμενου κομματικά υπηρεσιακού μηχανισμού μαζί με τοπάρχες σε διάφορες περιοχές της χώρας, κομματάρχες δικούς σας τύπου φραπέδων και χασάπηδων, οι οποίοι μοίραζαν το χαρτί του ΟΠΕΚΕΠΕ σε πρόσωπα για εξαγορά ψήφων και διακίνηση μαύρου πολιτικού χρήματος.

Θα τα λέμε έτσι όπως είναι και να μη ντρεπόμαστε ούτε να το παίζουμε ψευτοθιγμένοι. Είναι τοξικό. Τοξική είναι η κλεψιά που κάνατε, όχι να την αποκαλύψουμε εμείς. Αυτό είναι τοξικό.

Πρέπει να πούμε, επίσης, ότι το σκάνδαλο του ΟΠΕΚΕΠΕ δεν είναι διαχρονικό, δεν είναι διακομματικό όσο κι αν θέλει η Νέα Δημοκρατία να το παρουσιάσει ως τέτοιο. Είναι σίγουρο ότι προκειμένου να διαχύσει την ευθύνη θα φτάσει και τότε που η Ελλάδα ήταν πολύ σκάρτη. Μέχρι εκεί θα φτάσουμε για να πει ότι είναι διάχυση ευθύνης. Ο Κυριάκος Μητσοτάκης ανέλαβε πρωθυπουργός και την πρώτη μέρα πήρε την ΕΡΤ και την ΕΥΠ κάτω από την ευθύνη του δείχνοντας καθαρά ότι θέλει να κερδίσει το χαμένο έδαφος των χρημάτων που έχασε η οικονομική ολιγαρχία που εκπροσωπεί τα χρόνια που κυβερνούσε ο ΣΥΡΙΖΑ. Αυτό έκανε.

Από τον Ιούλιο του 2019 μέχρι τον Ιούλιο του 2025 η Κυβέρνηση Μητσοτάκη λαφυραγωγεί σταθερά τον δημόσιο πλούτο με στρατηγικό σχέδιο ξεπούλημα της ΔΕΗ για να οργανώσει τη ληστεία στις τσέπες μας. Είχε το θράσος ο Μητσοτάκης σήμερα να πει για την πράσινη ενέργεια που είναι πιο φτηνή, που έχει αυξηθεί 200% η ΔΕΗ που πληρώνουμε τα τελευταία χρόνια. Μας δουλεύει. Νομίζει ότι μιλάει σε ούγκανους, σε ανθρώπους που τώρα προσγειώθηκε το διαστημόπλοιό τους στην Ελλάδα. Έτσι; Και μας μιλάει για πράσινη ανάπτυξη ακόμα και τώρα.

Τολμάει και είπε και το άλλο. Να αγοράσετε, λέει, φυσικό αέριο από τους Ρώσους. Όχι, αγοράζουμε από τους Αμερικανούς LNG σε πενταπλάσια τιμή και γυρνάνε οι ανεμογεννήτριες που καταστρέφουν τα βουνά και το ρεύμα είναι σε πενταπλάσια τιμή.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεύτερον, με συνταγματικό πραξικόπημα το έκανε ανοίγοντας με την ίδρυση των ιδιωτικών πανεπιστημίων νέους επενδυτικούς ορίζοντες σε λίγους και καλούς φίλους και, μάλιστα, τώρα ετοιμάζει και την πιστοποίηση και δεν λέει ποια είναι γιατί είναι όλα τα ψευτοκολλέγια -αυτά τα Ξυνή και τα δεν συμμαζεύεται- που θα τα μετονομάσει σε πανεπιστήμια.

Και, βέβαια, κάνει και συσκευασίες δώρου, όπως στη ΛΑΡΚΟ. Έτσι; Αυτό το ξεπούλημα ακόμα που θα μπορούσε η χώρα μας να βγάζει εκατομμύρια ευρώ από το νικέλιο και την ξεπούλησε μπιτ παρά, ας πούμε, κι είναι ακόμα στο ευρώ.

Έξι χρόνια είδαμε πολλά. Είδαμε πάρα πολλά. Μας πήγε η Νέα Δημοκρατία πίσω στην εποχή της Siemens, κύριοι Υπουργοί. Εκεί μας πήγε. Ας τα πάρουμε ένα-ένα: υποκλοπές, παρακολουθούσε όποιον μιλούσε ελληνικά, όλους τους Υπουργούς, τον αρχηγό του στρατεύματος, τους πάντες όλους, τον Χατζηδάκη και έλεγε «σφάξε, αγά μου, να αγιάσουμε». Και μάζευε στοιχεία Έχει μαζέψει στοιχεία και δεν κουνιέται κανείς.

Μετά έχουμε το έγκλημα των Τεμπών. Πέρα από ξεκάθαρο έγκλημα, είναι και μπάζωμα, ξεπάγωμα, παιχνίδια με τα πορίσματα, άλλαζαν τα πορίσματα, ο ΕΟΔΑΣΑΑΜ αρχηγός, βγάζει ο ΕΟΔΑΣΑΑΜ πόρισμα, άχρηστος ο ΕΟΔΑΣΑΜ, στημένες επιτροπές για το ξέπλυμα των υπευθύνων. Και τα έβαλε με τον Τριαντόπουλο που τον έδιωξε τώρα στη Σκιάθο. Κατά τ’ άλλα, τον διώξαμε.

Έχουμε μετά το σκάνδαλο του Πάτση. Θυμάστε τον Πάτση; Αγόρασε με 4,3 εκατομμύρια ευρώ που του έδωσε δάνειο η Πειραιώς δάνεια 60 εκατομμύρια ευρώ και μετά έκανε το κοράκι και τους τα ζήταγε πίσω. Αυτός ήταν ο Πάτσης. Ήταν στο κόμμα της Νέας Δημοκρατίας αυτός εδώ όλα τα προηγούμενα χρόνια.

Έχουμε την Ασημακοπούλου και το σκάνδαλο με τα mails. Έστειλε χιλιάδες mails σε ψηφοφόρους μια βδομάδα πριν τις εκλογές για να ψηφίσουμε την κυρία.

Έχουμε το σκάνδαλο του Παπαθανάση. Χρωστούσε 1,4 εκατομμύρια ευρώ και για να μην του πάρουν το σπίτι, το πέρασε στο παιδί του.

Έχουμε το σκάνδαλο Χειμάρα έκανε 400.000 ευρώ εκτυπώσεις από περιφέρειες, δήμους, υπουργεία στο δικό του βιβλιοπωλείο.

Έχουμε το σκάνδαλο Μαραβέγια, που ενώ ήταν Βουλευτής, πήρε έγκριση για 4,2 εκατομμύρια ευρώ από τον αναπτυξιακό νόμο που τον σταματήσαμε στο τσακ με το που τον βγάλαμε στη φόρα. Έτοιμο, στημένο το είχατε το παιχνίδι.

Θυμηθείτε τη Νικολάου που έλεγε «πάρτε μάσκες προστασίας για τις φυλακές από κατάστημα που πουλάει αμορτισέρ».

Θυμηθείτε τον Φουρθιώτη, αυτόν που μίλαγε με Υπουργούς και μπήκε μέσα και έλεγε του Βρούτση «σήκω φύγε». Τον διώξανε μετά τον Βρούτση. Είναι αυτός που είχε στήσει πέντε εταιρείες, ας πούμε, και έπαιρνε επιστρεπτέες 250.000 ευρώ για την καθεμία, που ήταν ένα από τις πολλές επιστρεπτέες.

Θυμηθείτε το σκάνδαλο του Καππάτου, του άλλου Βουλευτή, που εκπροσωπούσε την doValue σε κατάσχεση πλειστηριασμού σπιτιού και η γυναίκα του πήρε δάνειο από την τράπεζα και μπήκε και στο Leader για να κάνει τουριστικό. Φαντάσου να τα έκανε ένας από τον ΣΥΡΙΖΑ αυτά τι θα γινόταν και τι θα έγραφαν όλοι σας οι παπαγάλοι.

Έχουμε και τo σκάνδαλο της Cisco της Κεραμέως. Πήρε εκατομμύρια ευρώ για την τηλεκπαίδευση και έρχεται τώρα και το άλλο με τα ρομποτάκια, τα οποία εκατοντάδες χιλιάδες εκατομμύρια ευρώ και είναι όλα στην άκρη, δεν τα δουλεύει άνθρωπος γεννημένος. Δασκάλους αδερφούς έχω. Δεν τα δουλεύει άνθρωπος κανείς όλα αυτά που πήραν.

Αυτά είναι μερικά από αυτά που βρήκαν από τα 15-17 δισεκατομμύρια ευρώ αναθέσεων. Κρύβονται πάρα πολλά άλλα από κάτω. Και, βέβαια, μέσα σε όλα αυτά είναι και τα δωράκια που δίνατε στα ΜΜΕ για να μη σας κράζουν και να σας λιβανίζουν και σας γλείφουν από πάνω μέχρι κάτω. Αυτά, όπως ξέρετε, είναι τα χοντρά, αυτά που έχουν βγει, όπως η λίστα Πέτσα, τα 20 εκατομμύρια, τα 18,5 της λίστας Κικίλια, τα 5,5 του Πλεύρη για τους εμβολιασμούς και πολλά άλλα. Να μην πιάσω τις περιφέρειες. Έχουν ταΐσει οι περιφέρειες και ειδικά αυτές που ελέγχετε, που είναι οι περισσότερες κ.λπ..

Όμως, είναι και μερικά μικρά, βρε παιδί μου, τα οποία βαράνε τόσο πολύ. Μερικά μικρά είναι αυτά που χτυπάνε πιο πολύ από όλα.

Η κ. Πυργιώτη βγήκε προχθές και έκανε μια δηκτική αναφορά στον κ. Σκέρτσο λέγοντας «αρχίστε να κυβερνάτε» για το θέμα των διαδηλώσεων απέναντι στο κρουαζιερόπλοιο που μετέφερε τους Ισραηλινούς. Και βγαίνει ο κ. Σκέρτσος, ο διορισμένος στην Κυβέρνηση, να της πει με λίγα λόγια: «Σκασμός, κυρία μου, εμείς σας πληρώνουμε».

Έψαξα, λοιπόν, λίγο και εγώ για την κ. Πυργιώτη. Κοιτάξτε: Εθνική Κεντρική Αρχή Προμηθειών Υγείας, αυτή που κάνει προμήθειες για τα νοσοκομεία και τα λοιπά. Εμείς τη στήσαμε. Προσέξτε: Παροχή συμβουλευτικών υπηρεσιών επικοινωνιακής διαχείρισης κρίσεων στον κυβερνοχώρο απ’ ευθείας ανάθεση της Εθνικής Κεντρικής Αρχής Προμηθειών Υγείας στην εταιρεία της κ. Πυργιώτη στην Dome Consulting IKE 36.000. Επαναλαμβάνω: 36.000 για την επικοινωνιακή διαχείριση κρίσεως στον κυβερνοχώρο.

Και μετά έχει άλλη μία ίδια. Ας το δούμε και αυτό. Παροχή συμβουλευτικών υπηρεσιών για την ανάπτυξη, την υποστήριξη, την υλοποίηση του επικοινωνιακού ΠΟΑΝ του ΟΔΙΠΥ, του Οργανισμού Διασφάλισης Ποιότητας Υπηρεσιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, κύριε Πολάκη, γιατί έχετε ξεπεράσει τον χρόνο σας.

**ΠΑΥΛΟΣ ΠΟΛΑΚΗΣ:** Συντομεύω, κυρία Πρόεδρε.

Εσείς έχετε καλομάθει, λοιπόν. Κλέβατε αβέρτα. 20 δισεκατομμύρια αναθέσεις. Δώσατε στον ΟΠΕΚΕΠΕ και λέτε ότι αυτό είναι διαχρονικό.

Όχι, βρε παιδιά, δεν είναι διαχρονικό. Δεν είναι διαχρονικό, συνάδελφοι της Νέας Δημοκρατίας. Δεν υπάρχει, κύριε Μητσοτάκη, καμία άλλη Κυβέρνηση με κανέναν άλλο πρωθυπουργό με κανέναν άλλο υπουργό γεωργίας που να δήλωσε καλλιέργεια βαμβακιού στην Κρήτη ή στο Μέτσοβο. Δεν υπάρχει ούτε πρωθυπουργός ούτε άλλη κυβέρνηση που να ασχολήθηκε με μεταξοσκώληκες στο Ηράκλειο, τον Μυλοπόταμο και το Λασίθι και να επιδοτήθηκαν περισσότερα από αυτούς στο Σουφλί και στις Σέρρες, που όντως έχουν καλλιέργεια.

Μόνο στην Ελλάδα του 2-0 μπόρεσε η επιστήμη να πετύχει καλλιέργεια μπανάνας στον τροπικό Όλυμπο και στάρια και λιόφυτα στον Γράμμο και στο Βίτσι. Μόνο επί Μητσοτάκη, επί Αυγενάκη που ήρθε τώρα, επί Βορίδη και επί Γεωργαντά έγιναν όλα αυτά.

Αυτά όλα είναι αποκλειστικά δικό σας έργο και τα περιγράφει με τη βούλα η Ευρωπαία Εισαγγελέας, γιατί αποθρασυνθήκατε τελείως και αρχίσατε να τρώτε αέρα-πατέρα και ευρωπαϊκό χρήμα. Μόνο που εκεί έπεσαν καταγγελίες και δεν λένε για τη δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Διαχρονικό, κύριε Μητσοτάκη - και κλείνω με αυτό- είναι η γνώση και το «know how» σας. Ήθελα να είναι εδώ ο Μητσοτάκης τώρα γιατί τόλμησε να πιάσει στο στόμα του προηγουμένως εμένα και να πει ότι ήξεραν, λέει, ο Πολάκης κλπ. και θα πει μετά. Τι θα πει μετά; Ας πει γιατί εγώ θα πω γι’ αυτόν.

Και θα πω και το εξής. Ο κ. Μητσοτάκης έχει διαχρονικό «know how» στη διασπάθιση και τη κατασπατάληση ευρωπαϊκών πόρων. Όταν γύρισε από το εξωτερικό το 1999 και με την εντολή Σημίτη και τη συνεννόηση με τον πατέρα του τον διόρισε ο Καρατζάς στην Εθνική Τράπεζα, στο NBG Fund, την Εθνική Συμμετοχών, σαν διευθύνων σύμβουλος. Ήταν και διευθύνων σύμβουλος μιας εταιρείας, επίσης της εθνικής, που λεγόταν iVen SA. Η iVen SA ήταν μια εταιρεία που ήταν στις θερμοκοιτίδες της καινοτομίας -από τότε είναι αυτή η κολόνια για «καινοτομίες», για «θερμοκοιτίδες» και δεν συμμαζεύεται- η οποία μέσα από ένα πρόγραμμα, το «ΕΛΕΥΘΩ», της Ευρωπαϊκής Ένωσης για το 2001 με 2003 -τότε επί Σημίτη- πήρε έναν σκασμό επιδοτήσεις για να ενισχύσει, λέει, καινοτόμες επιχειρήσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, με αυτό να ολοκληρώσετε.

**ΠΑΥΛΟΣ ΠΟΛΑΚΗΣ:** Γίνανε όλα χουμάς κανονικός. Τη φαλίρισε την εταιρεία, την κλείσανε και στον έλεγχο που έκαναν οι Νεοδημοκράτες -αυτόν εδώ τον έλεγχο επί Καραμανλή- η Γενική Γραμματεία Έρευνας και Τεχνολογίας το 2004, «Μελέτες Αποτίμησης Δράσεων ΕΤΑΚ», έχει αυτή τη σελίδα μέσα εδώ που λέει ότι αυτή η εταιρεία που ήταν πρόεδρος και διευθύνων ο Κυριάκος Μητσοτάκης –που έρχεται και μας το παίζει εδώ για την εμπειρία του στον ιδιωτικό τομέα, κολοκύθια!-δίπλα λέει: «Απεντάχθηκε και επιστράφηκε η επιχορήγηση λόγω στοιχείων απάτης». Αυτό γράφει η έκθεση των Δεξιών την περίοδο του 2004 για τα έργα και ημέρες του κ. Μητσοτάκη στη διασπάθιση του δημόσιου χρήματος και του κοινοτικού χρήματος.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πολάκη, τα υπόλοιπα θα τα πείτε σε άλλη ομιλία.

**ΠΑΥΛΟΣ ΠΟΛΑΚΗΣ:** Εγώ, λοιπόν, πολλές φορές στο παρελθόν έχω κατηγορηθεί για τα σχόλιά μου στη δικαιοσύνη. Αντέχω και εγώ και ο ΣΥΡΙΖΑ. Και καθαρά λέμε τα εξής. Όχι στην Εξεταστική του ξεπλύματος των ευθυνών. Διαρκής πάλη για κράτος δικαίου, για ένα κράτος όπου ο Έλληνας πολίτης δεν θα αισθάνεται διαρκώς θύμα.

Θέλω να πω σε όσους μας ακούν, διότι μας ακούν πολλοί, το εξής. Μπορεί να απογοητεύσαμε στο πρόσφατο παρελθόν μας όσους κάποτε μας ψήφισαν, και αυτό το πληρώσαμε και το πληρώνουμε ακόμα. Παρόλα αυτά, είμαστε ακόμα εδώ. Είμαστε ζωντανοί και παλεύουμε. Ποτέ δεν σιωπήσαμε. Μπορεί να μην φωνάξαμε όσο δυνατά έπρεπε, αλλά εμείς σιωπηλοί δεν μείναμε ποτέ.

Για αυτό σας καλώ, λοιπόν, φίλοι και φίλες, και από αυτό εδώ το Βήμα να στρατευτείτε ξανά μαζί μας, γιατί αυτό το σάπιο σύστημα Μητσοτάκη δεν θα πέσει από μόνο του ποτέ. Οι καιροί μάς θέλουν όλους και όλες μαζί.

Ευχαριστώ πολύ και για την ανοχή, κυρία Πρόεδρε.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Να έρθει στο Βήμα η επόμενη ομιλήτρια και Βουλευτής της Νέας Δημοκρατίας η κυρία Άννα Μάνη Παπαδημητρίου.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Εγώ, κυρία Πρόεδρε, προετοιμάστηκα για να μιλήσω λιγότερο, προετοιμάστηκα για τον χρόνο που προβλέπεται από τον Κανονισμό.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Μάνη, υπάρχουν και οι χειμαρρώδεις. Έχετε τον λόγο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, σήμερα καλούμαστε να αποφασίσουμε για τη διερεύνηση ενός ζητήματος που ομολογουμένως έχει έντονο αντίκτυπο στην ελληνική κοινωνία. Καλούμαστε να δώσουμε απαντήσεις στους συμπολίτες μας για το τι έχει συμβεί στον ΟΠΕΚΕΠΕ και, βάσει αυτών των απαντήσεων, να ληφθούν πρωτοβουλίες ώστε δομικές στρεβλώσεις και λάθη να μην επαναληφθούν στο μέλλον.

Και αφού ως αφετηρία λάβουμε υπόψη την παραδοχή ότι πρόκειται για πρόβλημα διαχρονικό και διακομματικό, το ερώτημα είναι το εξής. Ποια είναι η πλέον κατάλληλη διαδικασία για την πληρέστερη διερεύνηση των παθογενειών του συστήματος των αγροτικών επιδοτήσεων, αλλά και της εν γένει λειτουργίας του ΟΠΕΚΕΠΕ; Εκτιμώ ότι η απάντηση είναι προφανής: Έρευνα σε βάθος χρόνου που θα καλύπτει όλες τις περιόδους, όλες τις διοικήσεις, όλα τα αίτια για την επιβολή δημοσιονομικών διορθώσεων. Έρευνα για το εάν και πώς διενεργήθηκαν διασταυρωτικοί έλεγχοι. Έρευνα που θα εξετάσει όλα τα αδικήματα που ενδεχομένως έχουν τελεστεί, και μάλιστα στην κατεύθυνση που έχει δώσει ο ίδιος ο Πρωθυπουργός «όλα στο φως χωρίς διακριτική μεταχείριση κανενός».

Για αυτό και προτείνουμε τη σύσταση Εξεταστικής Επιτροπής, όχι από ιδεολογική ακαμψία, παρά μόνο επειδή δεν αντιμετωπίζουμε το ζήτημα του ΟΠΕΚΕΠΕ επιφανειακά και αποσπασματικά, αλλά προχωρούμε στην εις βάθος έρευνα για τον εντοπισμό αστοχιών, παθογενειών, αλλά και απόδοση ευθυνών. Η Εξεταστική Επιτροπή δεν αποκλείει τίποτα, δεν συγκαλύπτει κανέναν και ούτε εξυπηρετεί συμψηφισμούς. Και φυσικά σε καμία περίπτωση δεν ευσταθούν οι αιτιάσεις της αντιπολίτευσης περί παραγραφής ποινικών ευθυνών πολιτικών προσώπων. Το γνωρίζετε όλοι ότι η Νέα Δημοκρατία το 2019 με την Αναθεώρηση του Συντάγματος κατήργησε την αποσβεστική προθεσμία του άρθρου 86 του Συντάγματος.

Κυρίες και κύριοι συνάδελφοι της αντιπολίτευσης, τι προτείνετε; Να μην εξετάσουμε τα πεπραγμένα του ΠΑΣΟΚ, που ποτέ δεν διερεύνησε τίποτε, που ποτέ δεν απέδωσε ουδεμία ευθύνη; Να μην εξετάσουμε τα πεπραγμένα του ΣΥΡΙΖΑ που παρείχε τη δυνατότητα σε κτηνοτρόφους να λαμβάνουν επιδοτήσεις μόνο με δηλώσεις για βοσκότοπους χωρίς ζωικό κεφάλαιο, τη λεγόμενη «τεχνική λύση»; Να παραβλέψουμε ότι τα τελευταία τριάντα χρόνια καταλογίστηκαν από την Ευρωπαϊκή Ένωση πρόστιμα άνω των δύο δισεκατομμυρίων ευρώ; Σαφώς και όχι. Για αυτό και προτείνουμε τη σύσταση Εξεταστικής Επιτροπής, και μάλιστα από την ίδρυση του ΟΠΕΚΕΠΕ, από το έτος 1998, έως και σήμερα, για να διερευνήσουμε σε βάθος χρόνου τις συνθήκες του προβλήματος, έρευνα στους πάντες και σε όλες τις πτυχές.

Η πολιτική υπευθυνότητα της Νέας Δημοκρατίας επιβάλλει αφενός τη σύσταση Εξεταστικής Επιτροπής για την αναζήτηση ευθυνών, αφετέρου την άμεση λήψη μέτρων αποκατάστασης της νομιμότητας. Μάλιστα, στο πλαίσιο αυτό, η Νέα Δημοκρατία έχει ήδη προβεί σε ενέργειες, όπως ενδεικτικά αναφέρω τα εξής. Έχει ήδη εντατικοποιήσει τους ελέγχους ΑΦΜ σε πάνω από πέντε χιλιάδες φυσικά πρόσωπα. Αρκετές υποθέσεις ήδη έχουν διαβιβαστεί στη δικαιοσύνη, και μάλιστα έχουμε απτά αποτελέσματα και καταδίκες. Και ως γνωστόν, κυρίες και κύριοι συνάδελφοι -το γνωρίζετε κυρίως όσοι είστε νομικοί, αλλά φαντάζομαι και όλοι- για να έχουμε σήμερα καταδικαστικές αποφάσεις οι ποινικές διώξεις δεν ασκήθηκαν χθες, προφανώς και ασκήθηκαν αρκετά νωρίτερα. Επίσης, έχει εξαγγελθεί η ανάκτηση όλων των χρημάτων που εισέπραξαν επιτήδειοι σε βάρος της χώρας, αλλά και των νόμιμων αγροτών μας. Επίσης, για πρώτη φορά, και συγκεκριμένα το 2024, δηλαδή πολύ πριν διαβιβαστεί η δικογραφία της Ευρωπαϊκής Εισαγγελίας, εφαρμόζεται ολοκληρωμένο σχέδιο δράσης με σαράντα πέντε στοχευμένες παρεμβάσεις για την αναδιοργάνωση του ΟΠΕΚΕΠΕ, σε συνεργασία με την Ευρωπαϊκή Ένωση. Τέλος, υιοθετείται πληροφοριακό σύστημα για τους διασταυρωτικούς ελέγχους. Επίσης, έπαψε η εφαρμογή της τεχνικής λύσης, δηλαδή επιδοτήσεις χωρίς ζωικό κεφάλαιο παρά μόνο με βοσκότοπους. Τέλος, πλέον ο ΟΠΕΚΕΠΕ μεταφέρεται σε μια Ανεξάρτητη Αρχή, την ΑΑΔΕ, με στόχο την εξυγίανση του συστήματος ελέγχων με όρους ανεξαρτησίας.

Κυρίες και κύριοι συνάδελφοι, ας σταθούμε στο ύψος των περιστάσεων με τριπλή στόχευση. Τη διερεύνηση και τον εντοπισμό διαχρονικών παθογενειών. Την απόδοση ευθυνών. Και τη ριζική αναδιοργάνωση του συστήματος του ΟΠΕΚΕΠΕ. Είναι αδιαμφισβήτητο ότι η σύσταση της Εξεταστικής Επιτροπής θα συμβάλλει στην εξυγίανση του ΟΠΕΚΕΠΕ, και αυτό αποτελεί προτεραιότητα για τη Νέα Δημοκρατία, για να αποκατασταθεί η εμπιστοσύνη, για να διασφαλιστεί η σωστή και δίκαιη κατανομή των ενισχύσεων, για να περάσουμε στην ανασυγκρότηση της πρωτογενούς παραγωγής και να καταστεί αυτή πραγματικά ανταγωνιστική. Είναι ζήτημα δικαιοσύνης απέναντι σε κάθε έντιμο Έλληνα αγρότη και κτηνοτρόφο που μοχθεί καθημερινά για να κρατήσει την ελληνική ύπαιθρο ζωντανή. Το οφείλουμε στον έντιμο Έλληνα παραγωγό. Το οφείλουμε, όμως, και σε κάθε συμπολίτη μας.

Για όλους αυτούς τους λόγους σάς καλούμε να υπερψηφίσετε την πρόταση της Νέας Δημοκρατίας για τη σύσταση Εξεταστικής Επιτροπής.

(Χειροκροτήματα από την πτέρυγα της Νέας Δημοκρατίας) (BS)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η Βουλευτής της Νέας Δημοκρατίας, κ. Ιωάννα Λυτρίβη.

**ΙΩΑΝΝΑ ΛΥΤΡΙΒΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, στα 6-7 χρόνια η Κυβέρνηση έχει δείξει πως η πολιτική και η αντίληψή της για αυτήν δεν γίνεται με εξωραϊσμούς και ευχολόγια ούτε από την άλλη με μηδενισμούς και συμψηφισμούς. Προϋποθέτει τη δράση και την ευθύνη, την αδιάκοπη προσπάθεια μεταρρύθμισης της χώρας, την αποτελεσματική αντιμετώπιση των στρεβλώσεων και των παθογενειών, των δομικών αδυναμιών τελικά που μας κρατούν πίσω με σχέδιο ορθολογικό και συνεκτικό λαμβάνοντας υπόψη τα εμπειρικά και επιστημονικά δεδομένα, με ισχυρή πολιτική βούληση και επιμονή.

Πολλά και σημαντικά είναι τα βήματα που έχουν γίνει και οι πολίτες έχουν εδραιώσει τη θέση της Νέας Δημοκρατίας ως του μοναδικού ισχυρού και υπεύθυνου πόλου στο πολιτικό μας σύστημα. Εθνικοί στόχοι υπηρετούνται και γίνονται κτήμα μας όπως ο ψηφιακός μετασχηματισμός του κράτους. Το gov.gr έχει αλλάξει την καθημερινότητα όλων μας. Η μείωση της ανεργίας, η δημιουργία νέων θέσεων εργασίας, η αναβάθμιση της λειτουργίας του ΕΣΥ, η πολιτική της ασφάλειας, η εμπέδωση της διεθνούς ισότιμης με τους εταίρους της θέσης της χώρας σε ένα ασταθές γεωπολιτικό περιβάλλον. Η χώρα μας με όλες τις δυσκολίες και τις πολλαπλές κρίσεις, τα μέτωπα της εποχής μας που υπερβαίνουν τα σύνορά της, αλλάζει. Και για κάθε καλόπιστο παρατηρητή αυτό είναι μείζον και αναμφισβήτητο.

Η Κυβέρνηση εγγυάται την πολιτική σταθερότητα και ακολουθεί συγκεκριμένη κατεύθυνση με στόχους μετρήσιμους και όραμα για την επόμενη μέρα δίχως ψευδαισθήσεις και χωρίς απώθηση των προβλημάτων που πρέπει να επιλύσει για να κάνει καλύτερη την καθημερινότητα των πολιτών και να ενισχύει την εμπιστοσύνη τους στην πολιτική. Αυτός είναι ένας διαρκής απαιτητικός καθημερινός αγώνας και σε αυτόν συστρατευόμαστε όλοι από τη θέση και το πεδίο ευθύνης που αναλογεί στον καθέναν μας. Ένα από τα προβλήματα, λοιπόν, που η Κυβέρνηση αυτή δεν απώθησε, αντιθέτως είναι η πρώτη Κυβέρνηση που επιχειρεί να αντιμετωπίσει, είναι το σύστημα των αγροτικών επιδοτήσεων και η λειτουργία του ΟΠΕΚΕΠΕ. Η πρόταση για τη σύσταση ειδικής εξεταστικής επιτροπής σχετικά με το σύστημα των αγροτικών επιδοτήσεων και τη λειτουργία του ΟΠΕΚΕΠΕ από την ίδρυσή του με το νόμο 2637/1998 μέχρι και σήμερα συνιστά μια αναγκαία θεσμική πρωτοβουλία. Δεν αποσκοπεί σε συμψηφισμούς, ούτε υποκρύπτει πολιτική σκοπιμότητα. Η Κυβέρνηση με αυτή την πρόταση επιχειρεί να αναμετρηθεί με μια διαχρονική, διακομματική και διαρθρωτική παθογένεια.

Η σύσταση της εξεταστικής επιτροπής οδηγεί στη σε βάθος διερεύνηση ενός συστήματος διαχείρισης δημόσιων πόρων το οποίο όπως προκύπτει από σειρά εκθέσεων, ελέγχων και αποφάσεων της κομισιόν παρουσίασε σοβαρές αδυναμίες στη διαφάνεια, στον έλεγχο επιλεξιμότητας και στη στοχευμένη διάθεση των κοινοτικών ενισχύσεων. Η πρότασή μας να καλύψει η διερεύνηση το σύνολο της περιόδου από το 1998 έως σήμερα υπαγορεύτηκε από το γεγονός ότι οι παθογένειες είναι δομικές και σε μεγάλο βαθμό εδραιώθηκαν από τις πρώτες δεκαετίες εφαρμογής της ΚΑΠ στην Ελλάδα. Αν δεν αναλυθεί συνολικά η αλυσίδα αποφάσεων πρακτικών και παραλείψεων δεν θα μπορέσει να υπάρξει σοβαρή θεσμική αναδιοργάνωση. Και νομίζω ότι για όλους μας αυτό είναι το επίδικο. Και για να γίνει αυτό η εξεταστική επιτροπή θα πρέπει να απαντήσει τεκμηριωμένα και με θεσμική σοβαρότητα σε καίρια ερωτήματα, όπως ποιες ήταν οι συνθήκες που οδήγησαν στις δημοσιονομικές διορθώσεις, ποια ήταν η διαχρονική χρήση της λεγόμενης τεχνικής λύσης. Ποιοι παράγοντες οδήγησαν στην εφαρμογή της, ποιος ο ρόλος του τεχνικού συμβούλου, ποιος έλεγχος ασκήθηκε επί των κόκκινων ΑΦΜ, των ψευδών δηλώσεων και των μη επιλέξιμων εκτάσεων, ποια χρήση έγινε των ψηφιακών εργαλείων –κτηματολόγιο, δασολόγιο- πότε ενσωματώθηκαν στον ελεγκτικό μηχανισμό και τι αποτελέσματα έφεραν.

Η διερεύνηση επομένως δεν είναι συμβολική. Είναι ουσιαστική. Στη δική μας πρόταση δεν προεξοφλούμε την ποινική ευθύνη κανενός. Προτάσσουμε τη θεσμική διερεύνηση βάσει στοιχείων και όχι καταγγελιών ή δημοσιευμάτων. Η πρόθεσή μας δεν είναι να μετατρέψουμε την εξεταστική σε πολιτικό βήμα σύγκρουσης αλλά σε εργαλείο ανασύνταξης ενός συστήματος που σήμερα αμφισβητείται τόσο από τους αγρότες όσο και από την κοινωνία ολόκληρη. Σε αυτό το πλαίσιο η απόφαση για τη μεταφορά του ΟΠΕΚΕΠΕ στην ΑΑΔΕ αποτελεί θεσμική τομή και όχι μόνο αυτή. Η ενίσχυση των διασταυρωτικών ελέγχων, η εξωτερική εποπτεία και η δημιουργία ενός ολοκληρωμένου action plan με 45 δράσεις και παρεμβάσεις οι οποίες στοχεύουν στην ενίσχυση του εσωτερικού ελέγχου του συστήματος και είναι ήδη συμφωνημένες με την Ευρωπαϊκή Επιτροπή ουσιαστικά θέτουν τις βάσεις για ένα νέο διαφανές πλαίσιο λειτουργίας.

Κυρίες και κύριοι συνάδελφοι, ο αγροτικός τομέας δεν αντέχει άλλο πολιτικό παιχνίδι. Η στήριξη μας προς την πρωτογενή παραγωγή προϋποθέτει αποτελεσματικούς μηχανισμούς διαχείρισης και ελέγχου με θεσμική λογοδοσία. Η εξεταστική επιτροπή δεν είναι πολιτικό εργαλείο. Είναι εργαλείο αποκατάστασης της εμπιστοσύνης, της διαφάνειας και της νομιμότητας. Είναι το ελάχιστο μέσο για την αποκατάσταση της αξιοπρέπειας των αγροτών μας που στηρίζουν τον πρωτογενή τομέα και όλους εμάς. Σας καλούμε, λοιπόν, να την υπερψηφίσετε.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, να ενημερώσω ότι όπως εξελίχθηκε η συζήτηση φαίνεται ότι μπορούμε να κάνουμε ψηφοφορία στις 20.00΄ απόψε. Επομένως εκείνη την ώρα να είμαστε όλοι εδώ.

Ο Βουλευτής κ. Γιάννης Οικονόμου ζητεί μονοήμερη άδεια απουσίας στο εξωτερικό την 1η Αυγούστου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλή ενέκρινε τη ζητηθείσα άδεια.

Επόμενος ομιλητής είναι ο κ. Φερχάτ Οζγκιούρ, Βουλευτής της Νέας Αριστεράς. Θα ακολουθήσει η Πρόεδρος της Πλεύσης Ελευθερίας, κ. Ζωή Κωνσταντοπούλου.

**ΟΖΓΚΙΟΥΡ ΦΕΡΧΑΤ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το σκάνδαλο του ΟΠΕΚΕΠΕ δεν είναι μια διοικητική αστοχία. Είναι ένα καλά οργανωμένο έγκλημα κατά της αγροτικής παραγωγής, της αξιοπρέπειας της ελληνικής υπαίθρου και των ίδιων των θεσμών. Είναι ένα από τα μεγαλύτερα σκάνδαλα των τελευταίων δεκαετιών. Ένα σύστημα διαπλοκής που έστησε πάρτι στην πλάτη του αγρότη και του κτηνοτρόφου. Πρόκειται για οργανωμένες απάτες και όχι μεμονωμένες, κύριε Υπουργέ. Εικονικά μισθωτήρια, ψεύτικες δηλώσεις ζώων, ανύπαρκτες καλλιέργειες. Δεν διστάσατε ακόμα να βάλετε πεπονιές και μπανανιές στον Όλυμπο, βαμβάκι στην Κρήτη, στη Φλώρινα. Τι άλλο θα ακούσουμε; Βοσκότοποι φαντάσματα που δεν υπήρχαν. Επιδοτήσεις για καλλιέργειες σε βράχια και σε υψόμετρα άνω των 800 μέτρων, δημόσιες εκτάσεις που βαφτίστηκαν καλλιεργήσιμες για να μεταφερθούν κοινοτικά κονδύλια σε ιδιωτικές τσέπες.

Μας λένε ότι ήταν μεμονωμένα περιστατικά. Όχι. Ήταν ένα ριφιφί στον ΟΠΕΚΕΠΕ, στο δημόσιο χρήμα, στα κοινοτικά κονδύλια και στις ενισχύσεις από την Ευρωπαϊκή Ένωση που κανονικά έπρεπε να πάνε στους τίμιους παραγωγούς, στους αγρότες της ελληνικής υπαίθρου. Κι όμως πήγαν σε τσέπες ημετέρων. Σε μικρά χωριά συγκεκριμένα κέντρα υποδοχής δηλώσεων εμφάνισαν ραγδαίες αυξήσεις δηλωμένων ζώων. Από 4.885 ζωντανά, καταμετρημένα ή μη, ανακαλύφθηκαν 54.681 ζωντανά μέσα σε τέσσερα χρόνια. Δηλαδή, ο καλύτερος κτηνοτρόφος της Ευρώπης να είσαι, δεν μπορείς να το πετύχεις αυτό το πράγμα. Κι όμως με τον «φραπέ» και τον «χασάπη» βλέπουμε ότι γίνονται και θαύματα, με μηδενικούς ελέγχους με πλήρη ατιμωρησία.

Και μέσα σε αυτό το τοπίο της λεηλασίας υπήρξαν εκείνοι που πλήρωσαν το τίμημα της αδικίας. Ποιοι ήταν αυτοί; Οι πραγματικοί παραγωγοί που επί σειρά ετών και ειδικά επί διακυβέρνησής σας κόπηκαν οι επιδοτήσεις τους χωρίς λόγο, χωρίς δικαιολογία. Από τα 558.000 ΑΦΜ πιστεύω ότι είναι οι περισσότεροι. Αντιδράσανε; Βεβαίως. Φωνάξανε; Όσο μπορούσαν. Τους ακούσατε; Όχι ποτέ, καθώς ασχολιόσασταν με τον ΟΠΕΚΕΠΕ και πως τα χρήματα θα βρουν τη ροή μέσα από τη λεηλασία που κάνατε. Οι πραγματικοί καπνοπαραγωγοί της Ροδόπης παρακαλάνε, κύριε Υπουργέ. Ήρθανε νομίζω και κάποιοι φορείς, βγάλανε και μια ανακοίνωση. Σας επισκέφτηκαν. Όχι φορείς των καπνοπαραγωγών, αλλά πολιτικοί φορείς. Θα θέλαμε αν έχετε την ευθιξία να μας πείτε τι είπατε στη συνάντηση.

Κλείσατε το Μέτρο 23 για τις καλλιέργειες που επλήγησαν από καύσωνα και κλιματική κρίση και δεν συμπεριλάβατε τους καπνοπαραγωγούς. Αν είναι δυνατόν! Είναι άνθρωποι οι οποίοι καλλιεργούν στη Ροδόπη είκοσι χιλιάδες στρέμματα και στις Σέρρες επτά χιλιάδες και μαζί με τους καπνοπαραγωγούς της Καρδίτσας -που είναι και ο Υπουργός από την Καρδίτσα- δεν μπορούμε να τους αποζημιώσουμε, δεν μπορούμε να τους χρηματοδοτήσουμε.

Πώς θα είμαστε ειλικρινείς απέναντι σε αυτή την κοινωνία που παράγει; Μελισσοκόμοι, βαμβακοπαραγωγοί, νέοι γεωργοί και κτηνοτρόφοι παλεύουν καθημερινά με το κόστος. Ο κ. Κέλλας -αποχώρησε πριν από λίγο- πήγε στον Έβρο και στη Ροδόπη. Τι είπε σε κτηνοτρόφους; Είπε κάτι; Είπε κάτι χειροπιαστό; Ογδόντα πέντε χιλιάδες ζωντανά έχουν σφαγιαστεί. Δεν αφήνετε τον κόσμο να εμβολιάσει με την δικαιολογία ότι δεν θα μπορούν να μεταπωληθούν -λέει- γαλακτοκομικά προϊόντα. Σε λίγο δεν θα υπάρχει γαλακτοκομικό προϊόν ελληνικής προελεύσεως από κτηνοτρόφο δικό μας έτσι ώστε να υπάρχει εσωτερική κατανάλωση, όχι να πουλάμε σε άλλες χώρες. Οι ελληνοποιήσεις, όμως, καλά κρατούν από Πολωνία, Ρουμανία, Ολλανδία. Εισάγουμε. Δεν παράγουμε όμως. Καταδικάζουμε σε σφαγή των ζωντανών για να τελειώνει αυτή η υπόθεση.

Αυτοί οι άνθρωποι αποκλείστηκαν από τις ενισχύσεις, στερήθηκαν τη στήριξη που δικαιούνταν, αντιμετωπίστηκαν ως τελευταίοι. Όχι επειδή δεν πληρούσαν τα κριτήρια, αλλά επειδή δεν συμμετείχαν στο σύστημα απάτης, επειδή δεν είχαν πλάτες. Την ίδια ώρα, επιτήδειοι υπέβαλλαν ψευδείς δηλώσεις, πλαστά μισθωτήρια, ΑΦΜ των ΕΛΤΑ, στρατιωτικά αεροδρόμια. Μόνο το Σύνταγμα, το Πεδίον του Άρεως και ίσως το Περιστύλιο επειδή μάλλον δεν βρήκατε τον αριθμό ΑΤΑΚ για να το δηλώσετε.

Το χειρότερο είναι ότι όλοι ήξεραν από τη δικιά σας πλευρά και δεν έκαναν τίποτα. Και τώρα η αγροτική παραγωγή βρίσκεται στο χείλος του γκρεμού. Η Εθνική Αρχή Διαφάνειας δεν προχώρησε σε κανέναν ουσιαστικό έλεγχο παρότι έχει ρητή αρμοδιότητα, η δικαιοσύνη άργησε χαρακτηριστικά και η πολιτική ηγεσία όχι μόνο δεν εμπόδισε την εκτροπή, αλλά όπως αποκαλύφθηκε συμμετείχε κιόλας και αυτό αποδεικνύεται από τη δικογραφία της Ευρωπαίας Εισαγγελέως της κ. Κοβέσι.

Δεν θα αναφερθώ, επειδή τελειώνει ο χρόνος, στην επιστολή του πρώην Γενικού Διευθυντή του ΟΠΕΚΕΠΕ του κ. Βαγγέλη Σημανδράκου. Δεν πρόκειται για μια απλή καταγγελία. Είναι τεκμηριωμένη κατά της θεσμικής εκτροπής. Αν δεν έχετε να κρύψετε κάτι, ας έρθει εδώ κ. Αυγενάκης να μας πει τα πράγματα με το όνομά τους, για να καταλάβουμε περί τίνος πρόκειται. Η υπόθεση αυτή έχει οδηγήσει σε καταδίκες Φθιώτιδα, Ευρυτανία, Καρδίτσα, Λακωνία. Πάνω από 400.000 ευρώ καταβλήθηκαν σε εικονικά συμβόλαια.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω, κυρία Πρόεδρε.

Το σύστημα ήταν συγκεκριμένο και επαναλαμβανόμενο. Αυτό φαίνεται από τη ροή του χρήματος. Υπέβαλλαν εικονικές μισθώσεις, εμφάνισαν κατοχή γης. Ψεύτικες δηλώσεις ζώων ή καλλιεργειών δικαιολογούσαν επιδότηση. Πλαστά δικαιολογητικά έπειθαν για τη νομιμότητα. Όλα καλά. Έγκριση ενίσχυσης από εσάς, μεταφορά χρημάτων σε λογαριασμούς, τελικοί αποδέκτες μεσάζοντες, συνεργάτες και κρατικοί υπάλληλοι. Πώς θα γίνει, κύριε Υπουργέ; Πώς θα σώσουμε την αγροτική παραγωγή; Με αυτό το πλιάτσικο που είχε γίνει;

Η εικόνα είναι ξεκάθαρη. Το πολιτικό προσωπικό που όφειλε να προστατεύει τη δημόσια διοίκηση και τη διαφάνεια την εργαλειοποίησε με κομματικά συμφέροντα. Ο κ. Αυγενάκης και ο κ. Βορίδης πρέπει να ελεγχθούν με βάση τη δικογραφία για ηθική αυτουργία και συνέργεια σε κακουργηματική απιστία. Δεν ζητάμε τίποτα λιγότερο τίποτα παραπάνω. Αυτό που λέει η δικογραφία. Αύριο ψηφίζετε την προκαταρκτική εξέταση και τελειώνουμε με αυτό.

Δεν μπορεί να υπάρξει δημοκρατία χωρίς λογοδοσία. Δεν γίνεται η δικαιοσύνη να λειτουργεί επιλεκτικά. Η Κυβέρνηση της Νέας Δημοκρατίας προσπάθησε να ακυρώσει τον σκοπό των εξεταστικών επιτροπών και των προανακριτικών, να μπλοκάρει τη διαλεύκανση, να συγκαλύψει. Υπήρχαν παθογένειες και πριν, αλλά δεν είχε γίνει ποτέ αυτό που έγινε επί εποχής δικιά σας. Δηλαδή, μετατρέψετε σε κανονικότητα διαφθοράς την όλη υπόθεση. Πήρατε έναν προβληματικό μηχανισμό και τον μετέτρεψε σε εργαλείο πλουτισμού για τους εκλεκτούς σας.

Κυρίες και κύριοι συνάδελφοι, αυτή η εξεταστική επιτροπή έχει χρέος -κανονικά θα είχε χρέος, που δεν θα έχει τώρα- να ερευνήσει κάθε εμπλεκόμενο πρόσωπο, να καλέσει όλους όσους φέρονται να πίεσαν ή συγκάλυψαν, να φέρει στο φως το δίκτυο που λεηλάτησε δημόσιο χρήμα, να συμβάλλει στην αποκατάσταση των πραγματικών παραγωγών, να εισηγηθεί μέτρα θεσμικής θωράκισης του ΟΠΕΚΕΠΕ. Μα, δεν υπάρχει πλέον ΟΠΕΚΕΠΕ. Τον καταργήσατε και αυτόν.

Δεν θα επιτρέψουμε να θαφτεί αυτή η υπόθεση. Δεν ήρθαμε για να στρογγυλεύουμε τις αλήθειες. Ήρθαμε για να δώσουμε φωνή στους ανθρώπους της γης. Εγώ είμαι από τη Ροδόπη. Ζω με αυτούς τους ανθρώπους. Πήγατε στον Έβρο. Δεν υπάρχει νερό σταγόνα και δεν μπορέσατε να βρείτε τον λόγο για τον οποίο δεν υπάρχει νερό σε ολόκληρο τον Βόρειο Έβρο και κάτω. Ούτε στους κτηνοτρόφους που τους μαζέψατε στο Διοικητήριο της Κομοτηνής, στην παλιά νομαρχία, είχατε να πείτε δυο λόγια για το τι μέλλει γενέσθαι με τον κτηνοτροφικό κλάδο. Το μόνο που ξέρετε είναι να βγάζετε αποφάσεις να κλείνουν τα σφαγεία της Κομοτηνής, τα Δημοτικά Σφαγεία Σαπών και αυτός ο κόσμος να λεηλατείται.

Αυτό που κλάπηκε δεν ήταν μόνο χρήμα. Ήταν το ψωμί των παιδιών τους, ήταν η αξιοπρέπεια του κόσμου της υπαίθρου και δεν θα σταματήσουμε μέχρι να αποδοθεί δικαιοσύνη.

Σας ευχαριστώ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο το Βήμα τώρα η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξεκαθαρίζω από την αρχή ότι η ομιλία μου γίνεται πρωτίστως για τους πολίτες αυτής της χώρας, για τα θύματα μιας διαχρονικής, επίμονης καταστρατήγησης των κανόνων του Συντάγματος, του ποινικού δικαίου, των διεθνών συμβάσεων κατά της διαφθοράς. Η ομιλία μου γίνεται προκειμένου να ενημερωθούν οι πολίτες με αυτήν την αμεσότητα από το κανάλι της Βουλής -όσο ακόμη υπάρχει, γιατί πιστεύω ότι το επόμενο θα είναι να ρίξουν μαύρο και στο κανάλι της Βουλής και το καταγράφω για να το προλάβω- για το τι πραγματικά συμβαίνει.

Ο κ. Μητσοτάκης ήταν σήμερα αποκαλυπτικός της οίησης, της αλαζονείας, αλλά και της σιγουριάς με την οποία ως κεφαλή της εγκληματικής οργάνωσης αντιμετωπίζει οτιδήποτε γίνεται στη χώρα, στο Κοινοβούλιο, στη δικαιοσύνη, στην κοινωνία. Αυτή η αλαζονεία έχει κατά καιρούς εκφραστεί από πολλούς. Δεν χρειάζεται να θυμηθούμε τον Λουδοβίκο και «το κράτος είμαι εγώ». Δεν χρειάζεται να θυμηθούμε άλλους οι οποίοι εξέφραζαν τη σιγουριά ότι για πάντα θα μπορούν να καταπιέζουν και για πάντα θα μπορούν να παραμένουν ανεξέλεγκτοι.

Θα ήθελα να ξεκινήσω με κάποιους ορισμούς, με κάποια απλά μαθήματα. Η Πλεύση Ελευθερίας έβγαλε κι ένα νέο βίντεο TikTok τι είναι εγκληματική οργάνωση. Θέλω να το δείτε για να καταλάβετε πόσο εκτεθειμένοι είστε στα μάτια όλων. Τι είναι εγκληματική οργάνωση; Δεν θα το πω με δικά μου λόγια. Θα σας το πω με τις διατάξεις του Ποινικού Κώδικα και το άρθρο 187 και στη συνέχεια θα σας μιλήσω και με δικά μου λόγια και θα σας παραπέμψω και στις πηγές μου. Εγκληματική οργάνωση, λοιπόν, κατά το άρθρο 187: «Όποιος συγκροτεί ή εντάσσεται ως μέλος σε επιχειρησιακά δομημένη και με διαρκή εγκληματική δράση οργάνωση τριών ή περισσότερων προσώπων…» -εδώ είναι πάρα πολλά τα πρόσωπα- «…που επιδιώκει την τέλεση περισσότερων κακουργημάτων, τιμωρείται με κάθειρξη και με χρηματική ποινή». Θα σας διαβάσω και περισσότερα στη συνέχεια.

Θα ήθελα να πω πολύ ειλικρινά ως δικηγόρος, με αυτή μου την ιδιότητα που ενοχλεί τόσο πολύ τον κ. Μητσοτάκη γιατί αισθάνεται κατηγορούμενος, ότι το μόνο που κάνει ο κ. Μητσοτάκης και οι πρόθυμοι συνεργοί του είναι να επιβεβαιώνει ότι είναι επικεφαλής μιας εγκληματικής οργάνωσης η οποία διεκδικεί από κυβερνητική θέση και με δημόσιο χρήμα και με καταστρατήγηση κάθε έννοιας -μα κάθε έννοιας- νομιμότητας και ποινικών κανόνων, να μένει ατιμώρητη για τις πιο βαριές παραβιάσεις του ποινικού δικαίου, ακόμα και για ανθρωποκτονίες, ακόμη και για αφαίρεση ανθρώπινων ζωών όπως έγινε στα Τέμπη, να μένει ατιμώρητη για ακραία διασπάθιση και ακραία ιδιοποίηση του δημοσίου χρήματος, να μένει ατιμώρητη και να περιφέρεται αυτάρεσκη την ώρα που πετάει στα μούτρα της κοινωνίας και των όποιων ευσυνείδητων εισαγγελικών και δικαστικών λειτουργών -γιατί δεν είναι όλοι ευσυνείδητοι- την ατιμωρησία που εξασφαλίζει στον εαυτό της μέσω του νόμου περί ευθύνης Υπουργών και της βουλευτικής ασυλίας.

Τι είναι εγκληματική οργάνωση; Και θα μου στείλουν και έναν ποινικό κώδικα σε λίγο για να σας διαβάσω και άλλες διατάξεις. Εγκληματική οργάνωση είναι να οργανώνεις επί εφτά πλήρεις μήνες μια επίφαση δικαστική.

Καλώς τον κύριο Τσιάρα, πρώην Υπουργό Δικαιοσύνης, νυν Υπουργό Αγροτικής Ανάπτυξης. Ήρθατε πάνω στην ώρα, γιατί δίνω τους ορισμούς και τα στοιχεία για την εγκληματική οργάνωση και έχει μια σημασία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Πάντα σας παρακολουθώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το ξέρω ότι πάντα με παρακολουθείτε. Ελπίζω να μην με παρακολουθείτε, όπως παρακολουθούσε ο Πρωθυπουργός και παρακολουθεί ακόμη τους Υπουργούς, τους Βουλευτές, την Αντιπολίτευση και τους Αρχηγούς των Όπλων και όποιον άλλον βρεθεί μπροστά του.

Έφυγε και ο κ. Μυλωνάκης από πίσω από τον Πρωθυπουργό που όλοι ξέρουμε ποια είναι η εμπλοκή του -ή δεν ξέρουμε όλοι- στο σκάνδαλο και κακούργημα των υποκλοπών.

Επανέρχομαι για την ιστορία, αλλά και για την ακρίβεια. Επί οκτώ μήνες, λοιπόν, παριστάνετε ότι στέλνεται τον Τριαντόπουλο στη δικαιοσύνη. Ο Τριαντόπουλος τον Ιανουάριο του 2025 είπε ότι θα παραιτηθεί όταν συσταθεί προανακριτική επιτροπή, θέτει τον εαυτό του στη διάθεση του φυσικού δικαστή, που εσείς είστε πάντα υπέρ του φυσικού δικαστή και γι’ αυτό δρομολογείτε αυτήν την παραπομπή στη δικαιοσύνη, γιατί όλα πρέπει να είναι στο φως. Αυτά από τον Γενάρη. Αυτό το δούλεμα, το οργανωμένο, όμως, με συγκροτημένη επικοινωνιακή διάχυση -θα έρθω και σε αυτό- είναι από τον Γενάρη.

Τι είχε προγραμματιστεί στην Ολομέλεια της Βουλής προχθές; Θυμάστε; Για ακούστε, να ακούσει και ο κόσμος. Στην Ολομέλεια, λοιπόν, της Βουλής είχε προγραμματιστεί κλήρωση, γιατί δεν είναι ούτε το δικαστικό συμβούλιο που θα εξέταζε την περίπτωση Τριαντόπουλου, που άρον-άρον κλείσατε την προανακριτική επιτροπή, η οποία δεν έκανε καμία διερεύνηση. Στις 11 Απριλίου την κλείσατε και έχουμε φτάσει 29 Ιουλίου και δεν υπάρχει δικαστικό συμβούλιο. Και ενώ επρόκειτο τη Δευτέρα να κληρωθούν τα μέλη που υπολείπονται του δικαστικού συμβουλίου, οπ! «Θα θέλαμε να σας ενημερώσουμε ότι η επαναληπτική κλήρωση για την ανάδειξη δύο αναπληρωματικών μελών του δικαστικού συμβουλίου καθώς και του ασκούντος καθήκοντα εισαγγελέα μετά από την από 11 Απριλίου του 2025 απόφαση της Ολομέλειας της Βουλής για την άσκηση ποινικής δίωξης κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου δεν θα διεξαχθεί τη δευτέρα 28 Ιουλίου και ώρα 10.00΄ όπως είχε προγραμματιστεί από την Διάσκεψη των Προέδρων, αλλά σε επόμενη μέρα της εβδομάδας για την οποία θα υπάρξει σχετική ενημέρωση σας. Η αναβολή προκύπτει κατόπιν σημερινής τηλεφωνικής επικοινωνίας με το Υπουργείο Δικαιοσύνης, τον κ. Φλωρίδη, ότι θα αποσταλεί τη δευτέρα 28 Ιουλίου ονομαστικός κατάλογος δικαστικών λειτουργών του Συμβουλίου της Επικρατείας για συμμετοχή τους στην ανωτέρω κλήρωση».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, τηλεφωνιούνται ο Πρόεδρος της Βουλής με τον κ. Φλωρίδη και λέει ο κ. Φλωρίδης: «Δεν είναι σωστός ο κατάλογος. Θα στείλουμε άλλον κατάλογο». Και όπως ενημερώθηκα από τον κ. Κακλαμάνη δεν έχει πεισθεί ο Πρόεδρος του Συμβουλίου της Επικρατείας να στείλει τον «σωστό» κατάλογο, οπότε αναβλήθηκε η κλήρωση. Οπότε, κύριε Ανδριανέ και κύριε Τσιάρα, αναβλήθηκε η κλήρωση.

Εγκληματική οργάνωση είναι αυτόν τον Τριαντόπουλο που έπρεπε να έχουν γίνει όλες οι ενέργειες για την εμπλοκή του στο μπάζωμα του τόπου του εγκλήματος στα Τέμπη, αυτόν τον Τριαντόπουλο να τον περιφέρει εχθές ο κ. Μητσοτάκης στη Σκιάθο, να κάθεται εξ αριστερών του, εξ ευωνύμων δηλαδή και να επιδεικνύει σε όλους ότι άμα είσαι με τον Μητσοτάκη δεν κινδυνεύεις για τίποτε, ακόμη κι αν έχεις αλλοιώσει τον τόπο του εγκλήματος, όπου άφησαν την τελευταία τους πνοή πενήντα επτά άνθρωποι, ακόμη κι αν έχεις πάρει υπολείμματα ανθρώπων και τα έχεις πετάξει μακριά στα κρυφά χωρίς χαρτιά. Δεν κινδυνεύεις.

Εγκληματική οργάνωση είναι να καταγγέλλει Βουλευτής της Νέας Δημοκρατίας, η κ. Μακρή, ότι εκβιαζόταν από δημοσιογράφο για να δώσει λεφτά με την επιπλέον αναφορά στα δημοσιεύματα ότι ο δημοσιογράφος καταδικασμένος πια Δημήτρης Μαρέδης της έλεγε «ο άλλος Βουλευτής δίνει» -ποιος είναι ο άλλος Βουλευτής του Βόλου, ο Τριαντόπουλος- και να μην λέτε τίποτε ως δομημένη ομάδα.

Εγκληματική οργάνωση είναι να στηρίζετε έναν δήμαρχο στον Βόλο, τον Μπέο, κολλητό του εγκληματία Τριαντόπουλου, κολλητό και άλλων και μπλεγμένο σε ποινικές υποθέσεις, που είναι αθώος και αυτός μάλλον, αθώος και χθες αυτός ο Δήμαρχος της στήριξης και απολύτου ευαρέσκειά σας να απειλεί εκ νέου τη Βουλευτίνα -δική σας Βουλευτίνα, της Νέας Δημοκρατίας, δεν έχετε πει άχνα- και να της λέει αν είναι βοσκοπούλα και αν δήλωσε για τον ΟΠΕΚΕΠΕ. Στο κόμμα σας συμβαίνουν αυτά, κύριε Τσιάρα, κύριε Ανδριανέ; Είστε και από την Καρδίτσα, κύριε Τσιάρα. Εκεί υπάρχει ένας πολυπράγμων εισαγγελέας, στην Καρδίτσα, ο οποίος είδε αξιόποινη δράση δική μου, αλλά και του κ. Χαρίτση, όπως πληροφορήθηκα, επειδή εγώ στις 25 Γενάρη του 2025 και ο κ. Χαρίτσης στις 10 Φλεβάρη -από ό,τι μου είπε στις 25- συμμετείχαμε σε αγροτικές κινητοποιήσεις. Είναι πολυπράγμων και θερμοκέφαλος αυτός ο εισαγγελέας, πιστεύατε; Τι λέτε; Εγώ πιστεύω ότι εξυπηρετεί την Κυβέρνησή σας, όπως και άλλοι εισαγγελείς που σπεύδουν.

Καλώς τον κύριο Μάντζο.

Εγώ, αυτήν τη στιγμή, που υπερασπίζομαι εδώ στη Βουλή τη διαφάνεια και τη δημοκρατία και τα δικαιώματα των πολιτών και της Αντιπολίτευσης και τον κ. Ανδρουλάκη που υπέστη υποκλοπές, παρακολούθησης συνομιλιών -και δεν έχει τιμωρηθεί κανείς- και τον κ. Φάμελλο που πήρε εκφοβιστική μήνυση από την Ομάδα Αλήθειας και τον κ. Χαρίτση που -όπως και εγώ- υφίσταται αυτήν την απόπειρα -νέα απόπειρα- πολιτικής δίωξης, την ίδια ώρα που κάνω αυτά, δέχομαι και έναν ορυμαγδό προσπαθειών από πρόθυμους και ελεγχόμενους από εσάς δικαστές να στήσουν ποινικές δικογραφίες.

Κι αυτό γιατί υπερασπίζομαι ανθρώπους που υπερασπίζονται το περιβάλλον, γιατί υπερασπίζομαι ανθρώπους που υπερασπίζονται τα δικαιώματα και τη δημοκρατία στον Βόλο, στην Αχαΐα -κύριε Παναγιωτόπουλε-, στην Αιγείρα, στην Κέρκυρα, στη Ρόδο, γιατί υπερασπίζομαι ανθρώπους οι οποίοι κινητοποιούνται για τα δικαιώματα του παλαιστινιακού λαού απέναντι στη γενοκτονία.

Και η εκτράχυνση της κυβερνητικής σας δράσης έφτασε μέχρι το να συλληφθεί εχθές η υπεύθυνη Δωδεκανήσων της Πλεύσης Ελευθερίας η Ευαγγελία Παναή, ξενοδόχος, καθηγήτρια της ιταλικής γλώσσας και λαογράφος, διότι έκανε το «κακούργημα» να συμμετάσχει στην κινητοποίηση για τη συμπαράσταση στον παλαιστινιακό λαό και κρατούσε ένα χαρτόνι, παρακαλώ -επικίνδυνο αντικείμενο το χαρτόνι!- το οποίο έλεγε: «Stop genocide», «Σταματήστε τη γενοκτονία». Συνελήφθη, ξυλοκοπήθηκε από τις αστυνομικές δυνάμεις -έχω ήδη ενημερώσει και τον Υπουργό Προστασίας του Πολίτη από χθες, που δεν έχει πράξει τίποτε- σύρθηκε, κακοποιήθηκε και κρατήθηκε επί ώρες, χωρίς ιατρική συνδρομή, στο Τμήμα Ασφαλείας Ρόδου. Δεν έγινε δεκτό το αίτημά της να την πάνε στο νοσοκομείο, μολονότι είχε και μελανιές. Δεν έγινε δεκτό το αίτημά της να έχει επικοινωνία με εμένα ως συνήγορό της. Της αφαίρεσαν και το κινητό. Όπως φαίνεται τελικώς τα πρόσωπα που παραβιάζουν τη νομιμότητα στην Ελλάδα είναι αυτά, οι Αρχηγοί της Αντιπολίτευσης, Βουλευτές της Αντιπολίτευσης και άνθρωποι οι οποίοι κινητοποιούνται για τα δικαιώματα.

Και αυτή είναι η εγκληματική οργάνωση! Η εγκληματική οργάνωση είναι αυτή η δομημένη ομάδα, η οποία εκκαθαρίζει ή στοχοποιεί όποιον την ενοχλεί και καταπίνει την κάμηλο, ελέφαντες ολόκληροι περνάνε από μπροστά της και είναι καβάλα στους ελέφαντες, ακριβώς διότι εξυπηρετείται.

Έτσι, λοιπόν, και η Νέα Δημοκρατία και ο κ. Μητσοτάκης ειδικώς -και αυτό εξηγούμε στο ωραίο μας βίντεο για το τι είναι εγκληματική οργάνωση- εκκαθάρισαν εν ριπή οφθαλμού τον Πατούλη από την Περιφέρεια Αττικής για το εντελώς προκλητικό ατόπημά του να χορεύει ζεϊμπέκικο ενώ καιγόταν ο τόπος. Είναι πράγματι προκλητικό.

Είναι, όμως, στη στάθμιση πιο βαρύ από το να εμπλέκεσαι στην αφαίρεση πενήντα επτά ανθρώπινων ζωών; Εσείς λέτε είναι πιο βαρύ. Τον Πατούλη τον καθαρίσατε και προφανέστατα δεν τον καθαρίσατε για το ζεϊμπέκικο. Τον καθαρίσατε για άλλα θέματα, που δεν τα λέτε. Και βέβαια και ο ίδιος σιώπησε. Σιώπησε! Το κατάπιε και προχώρησε.

Γιατί αυτό είναι, κύριοι, η εγκληματική οργάνωση. Τσουπ, βγάλαμε τον Πατούλη, τσουπ, βάλαμε τον Χαρδαλιά. Δεν άνοιξε ρουθούνι, δεν άνοιξε στόμα, δεν διαμαρτυρήθηκε κανείς και δεν διερωτήθηκε κανείς. Γιατί ποιος να διερωτηθεί όταν εδώ μέσα στη Βουλή δεν υπάρχει άνθρωπος, μέλος, Βουλευτής της Νέας Δημοκρατίας που να πει το παραμικρό έξω από τη γραμμή.

Η γραμμή είναι να μην λέγεται η λέξη «Τέμπη». Δεν λέει κανείς τη λέξη «Τέμπη» για μήνες το 2023. Η γραμμή είναι να μην λέγεται η λέξη «έγκλημα» για τα Τέμπη. Μολονότι υπάρχουν διώξεις σε βαθμό κακουργήματος, δεν λέει κανείς τη λέξη «έγκλημα» μέχρι σήμερα. Η γραμμή είναι να παραστήσουμε ότι παραδίδουμε τους ημέτερους στη δικαστική διερεύνηση και όλοι ψάλλετε «φυσικός δικαστής». Η γραμμή είναι να προστατεύσουμε Βορίδη και Αυγενάκη και όλοι ψάλλετε -πώς το είπε ο Βουλευτής Φλώρος που έχει γίνει νέο υποστύλωμά σας; Εγώ δεν είπα τυχαία ότι ένα πρόσωπο προερχόμενο από την ακροδεξιά σας στηρίζει- ότι είναι εξιλαστήριο θύμα ο Βορίδης. Είναι αυτός ο οποίος έβριζε την ώρα που μιλούσα και του είπε ο κ. Γεωργαντάς σαν να έχει εκείνος το δικαίωμα να διαθέσει τη δική μου τιμή και υπόληψη: «Ανακαλέστε. Αφού ανακαλέσατε, όλα εντάξει». Γιατί αυτό είναι η εγκληματική οργάνωση.

Εγκληματική οργάνωση είναι να προεδρεύει στη σημερινή συζήτηση και το πρωί και το βράδυ και στην έναρξη και στο τέλος, για να διασφαλίσει τα εντεταλμένα, ο Αντιπρόεδρος της Βουλής που έχει υπάρξει πρώην Υπουργός Αγροτικής Ανάπτυξης ο κ. Γεωργαντάς.

Εγκληματική οργάνωση είναι να βρίσκεται στα έδρανα εκεί επιδεικτικά παραδίπλα από τον Πρωθυπουργό -μην ανησυχείτε, κύριε Ανδριανέ, δεν δείχνω εσάς. Σας βλέπω ότι έχετε πάρει στάση… Δεν ξέρω κάτι, δηλαδή, ακόμα κι ελπίζω να μην αλλάξει αυτό που θα πω- να κάθεται ποιος; Ο Κέλλας που είναι ένα ζητούμενο γιατί δεν παραιτήθηκε, ενώ Βορίδης, Αυγενάκης, Χατζηβασιλείου και ποιος άλλος; Ο κ. Σταμενίτης.

**ΓΕΩΡΓΙΟΣ ΑΜΥΡΑΣ:** Ο Μπουκώρος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο Μπουκώρος, ναι, παραιτήθηκαν. Είδατε; Μου τα θυμίζετε.

Είναι κανείς από αυτούς εγγεγραμμένος στον κατάλογο ομιλητών σήμερα; Δεν νομίζω! Και δεν μπορώ να μην σας επισημάνω πόσο αισθητό, είναι με πόση βαριά καρδιά ανεβαίνουν όσοι τους έχει πέσει ο κλήρος να μιλήσουν σήμερα.

Εγκληματική οργάνωση είναι να μπαίνει πρώτος Γραμματέας της Νέας Δημοκρατίας ο Αυγενάκης όταν εξελέγη ο Μητσοτάκης. Εγκληματική οργάνωση είναι ο Αυγενάκης να περιφέρεται δέρνοντας ακόμη και υπάλληλο του Αεροδρομίου. Εγκληματική οργάνωση είναι να επαναφέρεται ο Αυγενάκης σχεδόν ήρωας αφού ξυλοκόπησε έναν εργαζόμενο και έλεγε: «Είμαι Βουλευτής. Μην με αγγίζετε». Εγκληματική οργάνωση είναι τελικά όλοι όσοι είναι εμπλεκόμενοι να είναι και προστατευόμενοι.

Εγκληματική οργάνωση είναι να διορίζεται σημερινός Γραμματέας της Νέας Δημοκρατίας ο κ. Σκρέκας, αφού παραιτήθηκε η μοναδική γυναίκα Γραμματέας της Νέας Δημοκρατίας για λόγους που δεν είναι δημοσιοποιημένοι, αλλά πάντως Γραμματέας έγινε ο κ. Σκρέκας που όλη του η οικογένεια συνδέεται με το σκάνδαλο της ΛΑΡΚΟ και ο ίδιος και είναι και πρώην Υφυπουργός Αγροτικής Ανάπτυξης. Αυτά είναι εγκληματική οργάνωση.

(Θόρυβος στην Αίθουσα)

Κύριε Γιαννούλη, θα πάρετε επιχειρήματα. Ακούστε λίγο, γιατί…

**ΧΡΗΣΤΟΣ ΓΙΑΝΝΟΥΛΗΣ:** Με προσήλωση!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με προσήλωση!

Εγκληματική οργάνωση είναι να έρχεται ο κ. Μητσοτάκης σήμερα εδώ και να παριστάνει ότι θα ορίσει καταλυτικά και το πεδίο της συζήτησης και την Αντιπολίτευση.

Θέλω τώρα να εκθέσω λιγάκι το ρεπορτάζ που έγινε, γιατί εσείς όλοι ήσασταν εδώ, μέσα στη Βουλή και ξέρετε πολύ καλά πρώτον, ότι η Πλεύση Ελευθερίας έχει δηλώσει χωρίς αστερίσκους και χωρίς καμία προϋπόθεση, το ΠΑΣΟΚ λέει με προϋπόθεση: «Θα ψηφίσουμε σήμερα, αν ψηφίσετε αύριο». Εμείς λέμε ότι θα ψηφίσουμε χωρίς προϋποθέσεις, όχι το σκεπτικό, βέβαια, που είναι προκλητικό της πρότασης των 60 βουλευτών της Νέας Δημοκρατίας, αλλά το διατακτικό, να γίνει διερεύνηση.

Γιατί; Γιατί πιστεύουμε ότι και αυτή η εξεταστική επιτροπή που θα είναι δημόσια, που θα μπει σε διαδικασία εξέτασης μαρτύρων, συλλογής στοιχείων, θα είναι ένα άριστο εργαλείο για να αποδειχθούν αυτά τα οποία συμβαίνουν. Εγκληματική οργάνωση, εμείς λοιπόν, θα το ψηφίσουμε. Είμαστε μάλιστα το μόνο κόμμα της Αντιπολίτευσης που λέει «εμείς θα ψηφίσουμε και την εξεταστική επιτροπή και τις προτάσεις για προανακριτική επιτροπή». Και αν μπορούσαμε, θα κάναμε δική μας πρόταση, δεν μπορούμε, είμαστε μικρότερος αριθμός Βουλευτών, στην επόμενη Βουλή θα είμαστε πολύ μεγαλύτερος, πιστεύω, με την εμπιστοσύνη των πολιτών και θα το ψηφίσουμε.

Και ρώτησα είκοσι φορές τον κ. Μητσοτάκη. Είκοσι φορές, νομίζω με ακούσατε. Τι τον ρώταγα; Γιατί γίναν εκατό ρεπορτάζ: διέκοπτε η Κωνσταντοπούλου, διέκοπτε, διέκοπτε. Τι έλεγε που διέκοπτε, όμως, δεν γράφτηκε. Ρώταγα, εάν θα έρθει στην εξεταστική επιτροπή ο κ. Μητσοτάκης. Ρώταγα μία ερώτηση που ένας πρωθυπουργός που δεν έχει τίποτα να κρύψει -έτσι δεν είναι;- θα μπορούσε να πει: «Ναι, κυρία Κωνσταντοπούλου, εννοείται θα έρθω. Θα είμαι ο πρώτος μάρτυρας. Θα έρθω να καταθέσω τα πάντα. Θα έρθω να καταθέσω πως επέλεξα αυτούς τους… Πόσα είναι τα πρόσωπα τα υπουργικά;

**ΓΕΩΡΓΙΟΣ ΑΜΥΡΑΣ:** Πέντε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε, δεν είναι πέντε. Είναι δεκαπέντε. Είναι έξι Υπουργοί και εννέα Υφυπουργοί Αγροτικής Ανάπτυξης: Βορίδης, Λιβανός, Γεωργαντάς, Τσακίρης -υπηρεσιακός, αλλά δικός σας-, Αυγενάκης, Τσιάρας. Υφυπουργοί: Σκρέκας, Αραμπατζή, Οικονόμου, Στύλιος, Κεδίκογλου, Κελέτσης, Σταμενίτης, Κέλλας, Ανδριανός.

Δεν πρέπει να μας πει ο κ. Μητσοτάκης, ο οποίος σίγουρα κάτι ήξερε. Με όλα αυτά που είπε σήμερα, τι έλεγε προς το ΠΑΣΟΚ και στη συνέχεια προς τον ΣΥΡΙΖΑ; Ότι είναι κοινό μυστικό οι ατασθαλίες. Αυτό έλεγε. Με συγχωρείτε, το μυστικό αυτό το είπατε στους αγρότες, στους κτηνοτρόφους; Όταν ο κ. Μητσοτάκης ερχόταν το 2023 για να απολογηθεί για τον «Daniel», για τις καταστροφές και το πώς κατάφερε να μπει ο Πηνειός μέσα στη Λάρισα, να μπει το ποτάμι μέσα στη Λάρισα, θυμάστε τι είχε πει; Ότι φταίνε οι αγρότες, γιατί πήρανε πολλές επιδοτήσεις και έχει μπουζούκια αυθαίρετα η Λάρισα και γι’ αυτό μπήκε ο Πηνειός μέσα στη Λάρισα. Τα θυμάστε αυτά; Τα θυμάστε; Αφού, λοιπόν, το 2023 ήξερε αυτά και έλεγε αυτά, πώς παριστάνει σήμερα τον ανήξερο;

Φυσικά, είναι βέβαιον ότι οι αγρότες στη Λάρισα και σε πάρα πολλές περιοχές, οι πραγματικοί αγρότες, είναι βαρύτατα πληγέντες, βαρύτατα υπονομευμένοι που προσπαθείτε να τους λοιδορείτε και να τους κηλιδώνετε.

«Δεν θα πρέπει, λοιπόν, ο Πρωθυπουργός;» αυτό τον ρώτησα. Και τι μου απάντησε; Επανέλαβε τις συκοφαντίες Φλωρίδη και τις αναβάθμισε κιόλας, που ο Φλωρίδης δεν τολμάει να τα ξαναπεί. Ο Μητσοτάκης τι έκανε σήμερα; Απέδειξε ότι και αυτό ο Φλωρίδης το έκανε με εντολή του. Και βέβαια, αφού τόσο πολύ το θέλει ο κ. Μητσοτάκης για τις συκοφαντίες αυτές, θα λογοδοτήσει μαζί με τον κ. Φλωρίδη στη δικαιοσύνη. Διότι όταν γνωρίζεις ότι κάτι έχει διαψευσθεί επίσημα με τον πιο κραυγαλέο τρόπο και επιμένεις να το εισάγει -για ποιον λόγο;- για να απαντήσεις στη μοναδική γυναίκα πολιτική Αρχηγό που σε ρωτάει αν θα έρθεις στην εξεταστική επιτροπή. Θα έρθετε στην εξεταστική επιτροπή; Είστε αυτά που είπε ο κ. Φλωρίδης, είστε αυτά και δεν ασχολούμαι μαζί σας. Γιατί; Γιατί; Δεν ανέχεστε την Αντιπολίτευση; Θέλετε να την έχετε ελεγχόμενη ή θέλετε να την έχετε φοβισμένη; Γιατί όταν παρακολουθείς πολιτικούς αρχηγούς ή στρώνεις και οργανώνεις ψευδείς διώξεις, προφανώς νομίζεις ότι έτσι ελέγχεις την Αντιπολίτευση.

Δεν είναι, όμως, η Πλεύση Ελευθερίας τέτοιου είδους αντιπολίτευση. Αυτό είναι το μόνο σίγουρο. Και επίσης δεν είναι εύκολο αντικείμενο η Πλεύση Ελευθερίας για κακοποίηση ούτε για μίσθαρνα, δηλαδή πληρωμένα μιντιακά όργανα.

Η πολύ πρόσφατη αντιπαράθεση της κ. Πυργιώτη με τον κ Σκέρτσο είναι αποκαλυπτική. Πρώτον, δημοσιογράφοι που εμφανίζονται στον δημόσιο βίο σε τηλεοράσεις κατά συρροή, καθημερινά προσκαλούμενοι να λένε την άποψή τους, μπορεί να μην είναι τελικά και τόσο αντικειμενικοί δημοσιογράφοι. Μπορεί να παίρνουν μισθούς από την Κυβέρνηση και αυτό εμείς έχουμε πολλές φορές την ευκαιρία να το διαπιστώνουμε για πολλές και πολλούς που δεν καταγράφουν την πραγματικότητα.

Τι καταγράφηκε λοιπόν; Καταγράφηκε πρώτον ότι μπουκώνετε δημοσιογράφους με μισθούς και αυτοί οι δημοσιογράφοι λένε την άποψή τους πάρα πολύ ελεύθερα, ουσιαστικά κατηγορώντας την Αντιπολίτευση αλλά και όποιον ζητάει δικαιοσύνη, για εργαλειοποίηση και την ίδια ώρα, αν αυτοί που τους μπουκώνετε με μισθούς παρεκκλίνουν από το αφήγημα και από τις εντολές, τους κανοναρχείτε κιόλας δημόσια. Αυτό είναι εγκληματική οργάνωση.

Η διαμαρτυρία Σκέρτσου, που θυμίζω ότι είναι ένας εκ των αποδεκτών του mail Τριαντόπουλου -έτσι δεν είναι;-, η διαμαρτυρία Σκέρτσου προς την κ. Πυργιώτη τι δείχνει; Τι είναι η εγκληματική οργάνωση και πώς επιχειρείτε και προσπαθείτε πάση θυσία, παντί τρόπω να ελέγξετε τα στόματα, να κλείσετε στόματα. Είναι βέβαιον ότι επιδίδεστε και σε προειδοποιήσεις και σε εκβιασμούς και σε απειλές και σε φιλικές συμβουλές και πολύ χαρακτηριστική η καταγγελία της κ. Καρυστιανού για τη φιλική συμβουλή που της διαμηνύθηκε από πλευράς δικαστή κιόλας, εν ενεργεία δικαστή, που βρίσκεται πολύ κοντά στο πρωθυπουργικό περιβάλλον.

Θα έχουμε αρκετές ευκαιρίες να πούμε και άλλα. Εγώ, όμως, σήμερα δεν θα αφήσω αναπάντητα όσα έκανε και είπε ο κ. Μητσοτάκης. Πρώτον, λοιπόν, επειδή ξεκίνησε με το ζήτημα των καμένων εκτάσεων και των ανεμογεννητριών και επειδή πριν από λίγες μέρες κάηκαν πάλι τα Κύθηρα, γνωρίζετε, βέβαια, ότι για την προηγούμενη πυρκαγιά των Κυθήρων υπάρχει καταγγελία ότι στο πλαίσιο εγκληματικής οργάνωσης από υψηλά ιστάμενους της Πυροσβεστικής, άφησαν χωρίς εναέρια μέσα τα Κύθηρα, όπως και τη Μάνη. Είναι καταγγελία για την οποία ρώτησα τον κ. Μητσοτάκη από το 2023 τι θα κάνει. Δεν έκανε τίποτε.

Τι μας είπε ο κ. Μητσοτάκης; Δεν χρειάζεται να κάψει κανένας ένα δάσος, για να εγκαταστήσει ανεμογεννήτριες. Ναι, αλλά όταν είναι καμένο το δάσος και σου έχουν βγάλει και κάποιες αποφάσεις η κ. Σακελλαροπούλου, που την έκανες μετά Πρόεδρο Δημοκρατίας, ότι δεν απολαμβάνουν της συνταγματικής προστασίας οι καμένες εκτάσεις, ενώ απολαμβάνουν απόλυτη προστασία και όταν προάγεις τους δικαστές -βλέπε Ντουχάνη- που ασπάζονται αυτή την προσέγγιση και όταν, βεβαίως, για να μεταφερθούν οι ανεμογεννήτριες και να εγκατασταθούν, διευκολύνονται πάρα πολύ το να μην υπάρχει δάσος, τότε μπορούμε να καταλάβουμε τι σημαίνει εγκληματική οργάνωση.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, δεν ισχύει αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν πιστεύετε ότι δεν ισχύει, κύριε Αμυρά, να ζητήσετε να δημοσιοποιηθούν όλα τα Πρακτικά της Διάσκεψης των Προέδρων με εξέταση δικαστικών λειτουργών, για να αποδειχθεί πλήρως. Εγώ το έχω ζητήσει. Η δική σας πλευρά και ο κ. Κακλαμάνης το αρνείται, όπως το αρνείται ο κ. Τασούλας. Να ζητήσετε να δημοσιοποιηθούν όλα τα Πρακτικά συνεδριάσεων της Διάσκεψης των Προέδρων, όπου εξετάστηκαν δικαστικοί λειτουργοί. Μην με διακόπτετε, αν θέλετε, γιατί θα ήθελα να τοποθετηθώ περαιτέρω.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αμυρά, δεν κάνουμε ερωτήσεις, σας παρακαλώ.

**ΓΕΩΡΓΙΟΣ ΑΜΥΡΑΣ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά θα μου πείτε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, συνεχίστε.

**ΓΕΩΡΓΙΟΣ ΑΜΥΡΑΣ:** …(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά θα μου πείτε.

**ΓΕΩΡΓΙΟΣ ΑΜΥΡΑΣ:** Κηρύσσεται αναδασωτέα μια έκταση μόλις καεί και γίνεται πολύ πιο δύσκολο να μπει ανεμογεννήτρια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λάθος κάνετε. Η κ. Σακελλαροπούλου φρόντισε ώστε η κήρυξη ως αναδασωτέας μιας έκτασης να μην αποτελεί κώλυμα για την εγκατάσταση ανεμογεννητριών.

Αφήστε με, όμως. Ξέρω ότι έχετε μια αγωνία κι εσείς από την πλευρά σας να μην απαντήσω στον κ. Μητσοτάκη, αλλά θα μου επιτρέψετε να απαντήσω στον κ. Μητσοτάκη.

Τι άλλο σημαίνει; Τι άλλο έκανε λοιπόν ο κ. Μητσοτάκης; Διόρισε εισαγγελέα του Αρείου Πάγου την κ. Αδειλίνη, στην οποία έκανα επίσημο και επείγον, κατεπείγον για την ακρίβεια, διάβημα στις 24-8-2023 να ανασύρει τη δικογραφία -σας το καταθέτω στα Πρακτικά-, να ανασύρει όλες τις δικογραφίες που αφορούν εμπρησμούς και να ερευνήσει ποιοι έχουν εμπλακεί, ποιοι δικαστικοί και εισαγγελικοί λειτουργοί έχουν εμπλακεί στην αμνήστευση και στην ατιμωρησία. Και τι έκανε η κ. Αδειλίνη; Ξέρετε τι έκανε; Τίποτα. Έκανε δελτία τύπου κατά της κ. Καρυστιανού, εναντίον μου, κατά της εισαγγελέως που βρέθηκε σκοτωμένο το παιδί της μετά από εξαφάνιση σχεδόν δύο μηνών και δημόσιες εμφανίσεις, στις οποίες καταφερόταν κατά των γονιών και των οικογενειών των θυμάτων των Τεμπών. Αυτά έκανε η κ. Αδειλίνη. Ο δε κ. Μητσοτάκης έχει προαγάγει και επιβραβεύσει τους μισούς κατηγορούμενους για το Μάτι και τους άλλους μισούς έχει φροντίσει να μην διωχθούν.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι άλλο μας είπε ο κ. Μητσοτάκης; Ότι κάνει, λέει, έκκληση για θεσμική νηφαλιότητα. Και μετά πώς την εξέφρασε τη θεσμική νηφαλιότητα; Μου είπε: «Σταματήστε να γκαρίζετε…» -τι ωραίος Πρωθυπουργός, «σταματήστε να γκαρίζετε», γιατί τον ρώτησα αν θα πάει στην εξεταστική επιτροπή, που εμείς θα την ψηφίσουμε. «Σταματήστε να γκαρίζετε».

Και μετά όταν εθίγη, διότι αναφέρθηκε ο Πρόεδρος του ΠΑΣΟΚ στον πρώην πρωθυπουργό και αείμνηστο πατέρα Μητσοτάκη και του είπε: «Γιατί δεν θυμάστε τις ρήσεις του αείμνηστου πατέρα σας για το ρουσφέτι;», ο κ. Μητσοτάκης σηκώθηκε εδώ και είπε ότι δεν μπορείς να θίγεις κάποιον που δεν είναι εδώ, γιατί είχαν έναν άλλο τρόπο οι παλιοί. Και του υπενθύμισα ότι είχαν έναν άλλο τρόπο και με τα αρχαία, γιατί την υπόθεση Νηστικάκη-Μητσοτάκη εγώ τουλάχιστον τη θυμάμαι. Αρχηγός της Αστυνομίας ο Νηστικάκης, εμπλεκόμενος σε μείζον κύκλωμα αρχαιοκαπηλίας, που νομίζω ότι δεν ελέγχθηκε ποτέ, γιατί αυτό είναι εγκληματική οργάνωση και έχει και διαχρονικότητα. Σωστά τα λέει ο κ. Μητσοτάκης.

Όταν, λοιπόν, του είπα αυτό, μου απάντησε οργίλος: «Δεν θα σας ξανα-απαντήσω ποτέ». Και πήγα να του πω, πραγματικά τώρα θα κλαίω που δεν θα μου απαντήσετε ποτέ, λες και μου απαντούσατε προηγουμένως. Εκατόν πενήντα οκτώ επίκαιρες ερωτήσεις έχω καταθέσει στον κ. Μητσοτάκη και για τα αγροτικά ζητήματα και για τα ζητήματα των γυναικοκτονιών και την έμφυλη βία και για τα ζητήματα της ασφάλειας στο τρένο και για τα ζητήματα των αερομεταφορών και της έλλειψης ασφάλειας και εκεί και για τα ζητήματα της οικονομικής πολιτικής και για τα ζητήματα του λαθρεμπορίου, για χίλια ζητήματα, για τη γενοκτονία στη Γάζα, για τα πάντα.

Δεν είναι μονοθεματική η Πλεύση Ελευθερίας, όπως αρέσκεστε και κάποιοι κονδυλοφόροι επί πληρωμή σας κάνουν τη χάρη, να λένε. Η Πλεύση Ελευθερίας παρεμβαίνει επί παντός ζητήματος και γι’ αυτό ενοχλεί.

Τι άλλο μας είπε ο κ. Μητσοτάκης; Ότι η λύση που προέκρινε είναι να καταργήσει τον ΟΠΕΚΕΠΕ και να τον θέσει υπό τον έλεγχο της ΑΑΔΕ. Και ρώτησε πάλι -κι ενώ ήμουν εκείνη που του απάντησε, πάλι ενοχλήθηκε και είπε ότι γκαρίζω- και είπε: «Θέλω να ακούσω από τα κόμματα της Αντιπολίτευσης, συμφωνείτε με το ότι υπαγάγαμε τον ΟΠΕΚΕΠΕ στην ΑΑΔΕ»; Και του απάντησα: «Βάλατε δηλαδή τον λύκο να φυλάει τα πρόβατα», γιατί το σκάνδαλο του ΟΠΕΚΕΠΕ, το σκάνδαλο στο οποίο δηλώνονταν ως ιδιοκτησίες εκτάσεις οι οποίες δεν ανήκαν σ’ αυτούς που τις δήλωναν, δεν θα μπορούσε να έχει υλοποιηθεί χωρίς να έχει εντοπιστεί, αν δεν υπήρχε η πλήρης κάλυψη από την ΑΑΔΕ. Και το γνωρίζετε πάρα πολύ καλά. Τα Ε9 δηλώνονται στην ΑΑΔΕ, κύριοι, και εδώ άλλαζαν τα Ε9 ιδιοκτήτη ανάλογα με την επιδιωκόμενη επιδότηση. Και βεβαίως μέσα στη δικογραφία είναι και απομαγνητοφωνήσεις συνομιλιών που λένε ότι τους στέλνει ο Γρηγόρης στον Πιτσιλή. Ο Πιτσιλής είναι ο επικεφαλής της ΑΑΔΕ και ο Γρηγόρης είναι προφανέστατα ο Γρηγόρης Δημητριάδης, ανιψιός του Πρωθυπουργού, πρώην Διευθυντής του Γραφείου του και γενικός δερβέναγας της Κυβέρνησης που από ό,τι καταλάβαμε θα τον επαναφέρετε κιόλας, ενώ εμπλέκεται στο σκάνδαλο των υποκλοπών.

Ποια ΑΑΔΕ λοιπόν θα εποπτεύσει τον ΟΠΕΚΕΠΕ; Η απόφαση ελήφθη και ακούστε από ποιους ελήφθη, από τον Κυριάκο Μητσοτάκη και τον Κωστή Χατζηδάκη, τον παρακολουθούμενο δηλαδή, που δεν είπε λέξη ενώ παρακολουθείτο, δεν τόλμησε να ζητήσει ούτε τη δικογραφία, ψέλλιζε από την υπουργική του θέση ως Υπουργού Οικονομικών, ψέλλιζε ότι ελπίζει ότι η Αντιπολίτευση θα φέρει αιτήματα για να εξεταστούν τα θέματα και τελικώς δεν του έκανε ο κ. Μητσοτάκης τη χάρη και δεν πήρε ούτε τη δικογραφία. Τώρα είναι Αντιπρόεδρος της Κυβέρνησης, γιατί όταν σιωπάς και το στόμα είναι κλειστό, στην εγκληματική οργάνωση αμείβεσαι και ανεβαίνεις στην ιεραρχία. Και ποιος άλλος; Ο Γιώργος Μυλωνάκης ο οποίος ήταν εδώ Γενικός Γραμματέας της Βουλής, παρακολουθούμενος κι αυτός, αλλά και επιβραβευόμενος. Έγινε τώρα παρά τω Πρωθυπουργώ και κάθεται πίσω από τον κ. Μητσοτάκη όταν μιλάει. Έχει μάλιστα και σύζυγο πανελίστρια σε πρωινή εκπομπή η οποία εκφράζεται αναφανδόν υπέρ της Κυβέρνησης, χωρίς να ξέρει ο κόσμος ότι είναι η σύζυγος του Υπουργού Επικρατείας. Δεν είναι ξετσιπωσιά αυτό; Έτσι ενημερώνεται ο κόσμος.

**ΧΡΗΣΤΟΣ ΓΙΑΝΝΟΥΛΗΣ:** Σε ποια εκπομπή, για να ξέρουμε να μην πάμε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να ξέρετε να βάλετε την εκπομπή; Κι εγώ δεν το ήξερα και με ενημέρωσαν και, εντάξει, λύθηκαν πολλές απορίες.

Ο Διοικητής της ΑΑΔΕ κ. Πιτσιλής, για τον οποίο οι εμπλεκόμενοι κακοποιοί, μέλη του κόμματος σας λένε: «Με έστειλε ο Γρηγόρης στον Πιτσιλή», αυτοί λοιπόν οι τέσσερις αποφάσισαν, και ο νυν Υπουργός Οικονομικών κ. Πιερρακάκης και ο κ. Τσιάρας, αποφάσισαν λοιπόν αυτοί οι έξι ότι θα υπαγάγουν τον ΟΠΕΚΕΠΕ στην ΑΑΔΕ. Αυτό είναι εγκληματική οργάνωση. Και όλη αυτή η συνθήκη παρασιώπησης, Ομερτά, κλειστών στομάτων, κατεβασμένων βλεμμάτων, Βουλευτών που αγκομαχούν -τι άλλο ακόμα θα τους ζητήσουν να κάνουν;-, χειροκροτημάτων στον Καραμανλή, που στην εγκληματική οργάνωση επιβραβεύεται, όλο αυτό το ζοφερό πλαίσιο είναι αυτό στο οποίο δράττε.

Θα ήθελα να αναφέρω και ένα άλλο γεγονός. Με φοβερές τυμπανοκρουσίες πριν από λίγες μέρες, την περασμένη Δευτέρα, ανακοινώθηκαν τα θαλάσσια πάρκα. Κι επειδή μου έκανε εντύπωση ο σχεδιασμός, ειδικά εκεί κοντά στη Ζάκυνθο που υπάρχει και το μεγάλο σκάνδαλο του Ναυαγίου, της περιοχής Ναυάγιο της Ζακύνθου, όπου υπάρχουν πολύ σοβαρά οικονομικά συμφέροντα που ενεργοποιούνται, μου έκανε εντύπωση λοιπόν η χάραξη και ρώτησα τον κ. Γεραπετρίτη στο Εθνικό Συμβούλιο Εξωτερικής Πολιτικής ποιος είναι ο μελετητής. Και μου είπε: «Δεν ξέρω». Και του είπα: «Ποιος χάραξε αυτά τα θαλάσσια πάρκα»; «Ο μελετητής», μου λέει. «Και ποιος είναι…», κύριε Γεραπετρίτη, «…ο μελετητής»; «Δεν ξέρω». Ποιος είναι τελικά ο μελετητής; Είναι ο κ. Χλύκας, κατηγορούμενος για την υπόθεση του ΟΠΕΚΕΠΕ. Διότι άμα τα κάνεις καλά στα βοσκοτόπια και τα πας καλά με τα πρόβατα, σε παίρνουν και για τα ψάρια και χαράσσεις τα θαλάσσια πάρκα και έτσι λειτουργεί η εγκληματική οργάνωση. Άμα τα πας καλά και τα κάνεις καλά, επιβραβεύεσαι. Και άμα αξιοποιείς την ευκαιρία που σου δίνουν, θα πάρεις κι άλλη. Πρόσεξε μόνο μην δυσαρεστήσεις την κορυφή, γιατί τότε «μαύρο φίδι που σε έφαγε».

Κυρίες και κύριοι, είναι το μόνο βέβαιο ότι το σκάνδαλο του ΟΠΕΚΕΠΕ αποτελεί βαρύ κακούργημα. Αντικείμενό του είναι 3,2 δισεκατομμύρια ανά έτος. Επί έξι έτη που κυβερνάτε είναι σχεδόν 20 δισεκατομμύρια ευρώ και τίποτε λιγότερο. Για αυτά εμείς θα ψηφίσουμε την εξεταστική επιτροπή και θα συμμετάσχουμε ρητώς βεβαίως αφιστάμενοι από το σκεπτικό. Το σκεπτικό λέει: Θου Κύριε, δεν υπάρχει ποινική ευθύνη, είναι μόνο πολιτικές ευθύνες που είναι αντικειμενικές, ενώ οι ποινικές ευθύνες είναι υποκειμενικές και δεν συντρέχουν σε καμία των περιπτώσεων. Όταν συζητάνε οι κακοποιοί της Νέας Δημοκρατίας μεταξύ τους και λένε άμα είχα σκοτώσει την βασική μάρτυρα θα ήμουν έξω, όταν συζητάνε και λένε ότι πρέπει να ξεκωλώσουμε -εγώ θα πω τη λέξη που δεν είπε ο κ. Ανδρουλάκης, γιατί είναι καταγεγραμμένη και πρέπει να ακουστεί- την Ευρωπαία Εισαγγελέα, ότι μίλησε ο Μάκης στον Φλωρίδη, αυτά είναι εγκληματική οργάνωση.

Και, κύριε Μάντζο, πείτε στον κύριο Ανδρουλάκη -θα του το πω και εγώ γιατί πιστεύω ότι με πολύ καλή πρόθεση το λέει- ότι η συμμορία είναι πλημμέλημα. Δεν είναι γαλάζια συμμορία. Είναι υπό αναφορά αυτό. Η εγκληματική οργάνωση είναι κακούργημα και μάλιστα βαρύτατο. Είναι επίσης κακούργημα για το οποίο δεν προστατεύεστε από τον νόμο περί ευθύνης Υπουργών. Αυτό το οποίο καλείται η ευσυνείδητη δικαιοσύνη και οι ευσυνείδητοι δικαστικοί λειτουργοί, όπου υπάρχουν, είναι να εκτιμήσουν και τη σημερινή διαδικασία. Και να εκτιμήσουν και κάθε φράση, κάθε λέξη, κάθε παρέμβαση. Ο κ. Μητσοτάκης πρέπει να εξετασθεί πρώτος στην εξεταστική επιτροπή που θα συσταθεί -ελπίζω να μη σας φόβισα τώρα και υπαναχωρήσετε και βρείτε άλλη δικαιολογία και πείτε ότι αφού δεν ψηφίζει η υπόλοιπη Αντιπολίτευση, το αποσύρουμε- να καταθέσει για τον κ. Βάρρα, ο όποιος είναι ακόμα στο Μαξίμου. Και αυτό το οποίο λέγεται είναι ότι είναι στο Μαξίμου, γιατί έχει κάνει μια μεγάλη εξυπηρέτηση στη μία εκ των αδελφών του κ. Μητσοτάκη.

Πώς είναι στο Μαξίμου ένας άνθρωπος, ο οποίος αποκεφαλίστηκε από τον Βορίδη, ο οποίος πήγε επίσης στο Μαξίμου; Είναι και αυτό εγκληματική οργάνωση. Πώς ένας άνθρωπος, που είναι στο Μαξίμου, καταγγέλλει το σκάνδαλο του ΟΠΕΚΕΠΕ και τι εμπόδια συνάντησε και το Μαξίμου παριστάνει ότι δεν γνωρίζει τίποτε; Πώς δικαιολογείται ότι στην κατάθεση Βάρρα δεν αναφέρεται τίποτε για τον Πρωθυπουργό; Ο Πρωθυπουργός στήριξε τον κ. Βάρρα σε αυτές τις καταγγελίες, τον πλαισίωσε ή τον άφησε μόνο του; Αυτό που προκύπτει από τη δικογραφία, είναι ότι τον άφησε μόνο του. Ο Πρωθυπουργός στήριξε τον κ. Σημανδράκο όταν αυτός κατήγγειλε ή τον αποκεφάλισε; Προκύπτει ότι τον αποκεφάλισε. Ο Πρωθυπουργός συνολικά γι’ αυτό το διαχρονικό έγκλημα, που είναι ένα από τα εγκλήματά σας, έχει να πει κάτι ή λογαριάζει ότι θα πάμε στην εξεταστική επιτροπή και εσείς θα την κλείσετε πριν ανοίξει;

Ξέρετε, αυτό δεν μπορείτε να το κάνετε, όπως κάνατε με δύο προανακριτικές επιτροπές. Είστε υποχρεωμένοι και μάλιστα σε δημόσιες συνεδριάσεις να εξετάσετε μάρτυρες, να έρθετε όλοι, όλοι και να πείτε ο καθένας ποια λειτουργία είχε.

Και βεβαίως έχουμε πρόταση και το προτείνω στη Βουλή και το προτείνω και στον απρεπή κ. Κακλαμάνη, γιατί δεν είναι τρόπος ένας Πρόεδρος Βουλής να απευθύνεται σε Αρχηγό της Αντιπολίτευσης και να λέει «σιγά την αντιπολίτευση που κάνετε». Είναι απρέπεια. Και είναι μια επιχείρηση από τις πολλές απομείωσης του ρόλου της Αντιπολίτευσης σε μία δημοκρατία. Εγώ απευθύνω στον κ. Κακλαμάνη την πρόσκληση και την πρόταση και στον κύριο Πρωθυπουργό -και περιμένω να την αποδεχθεί- όλοι οι Βουλευτές του ελληνικού Κοινοβουλίου να δηλώσουν άμεσα με προθεσμία που θα βάλουμε άμεσα, ποιοι έχουν καταθέσει δηλώσεις για βοσκοτόπια, ποιοι έχουν πάρει επιδοτήσεις για βοσκοτόπια. Γιατί όταν φτάνετε να αντιπαρατίθεστε σε εσωτερικό επίπεδο και να λέει ο Μπέος στην Ζέτα Μακρή, την Βουλευτίνα σας, «είσαι βοσκοπούλα», αντιλαμβανόμαστε ότι έχετε φτάσει σε άλλο επίπεδο.

Εμείς εισπράττουμε τη δυσφορία πολλών μελών της Κοινοβουλευτικής σας Ομάδας, που δεν έχουν ακόμα βάλει το χέρι βαθιά στο μέλι και λένε «πόσα έχουν φάει;» και πόσα ακόμα. Είστε λοιπόν σύμφωνοι να καταθέσουμε όλοι, όλα τα μέλη του Κοινοβουλίου με πραγματική δήλωση πόθεν έσχες και με διασταύρωση τα περιουσιακά στοιχεία και ποιοι έχουν πάρει και ποιες επιδοτήσεις και όποιοι έχουν δηλώσει βοσκοί να εξηγήσουν και στην Επιτροπή Θεσμών και Διαφάνειας τι βοσκούσαν; Εμείς το καταθέτουμε ως πρόταση.

Η Πλεύση Ελευθερίας θα ψηφίσει για τη σύσταση εξεταστικής επιτροπής. Γιατί θεωρούμε ότι είναι ένα εργαλείο διερεύνησης και διαλεύκανσης και θα το αξιοποιήσουμε. Διότι την ώρα που μπαζώνετε τα πάντα, εμείς δεν θα καθίσουμε να σας κοιτάμε να μπαζώνετε. Και την ώρα που καλύπτετε και κουκουλώνετε τα πράγματα και ποντάρετε στη σιωπή, εμείς δεν πρόκειται να παραμείνουμε σιωπηλοί.

Κλείνω λέγοντας ότι η –ελπίζω- μελλοντική βουλευτίνα μας, η Ευαγγελία Παναή απελευθερώθηκε σήμερα. Βέβαια έχετε συλλάβει και άλλη μία…

(Χειροκροτήματα από την πτέρυγα της Πλεύσης Ελευθερίας)

Έχετε συλλάβει άλλη μία υποψήφιά μας που έχει καταγγείλει διαφθορά, γιατί έτσι κινείστε. Να ξέρετε ότι εμείς έχουμε και την πίστη και την αποφασιστικότητα και το δίκιο με το μέρος μας. Δεν υπάρχει καμία περίπτωση να μας κάμψετε με τέτοιες μεθοδεύσεις και δεν υπάρχει καμία περίπτωση να μας φιμώσετε. Έχουμε στο μυαλό μας και στην ψυχή μας το παράδειγμα των ανθρώπων που τα βάλανε με πολύ ισχυρά συστήματα και με μαφίες. Κάποιοι πλήρωσαν με τη ζωή τους. Σκέφτομαι τον δικαστή Φαλκόνε. Σκέφτομαι τον Γρηγόρη Λαμπράκη. Και σκέφτομαι -και αυτό λέω στα νέα παιδιά- ότι είναι επιτέλους η ώρα να τελειώνουμε με το παρακράτος, με την εγκληματική οργάνωση που έχει βάλει όλα της τα πλοκάμια σε όλους τους αρμούς του κράτους. Ήρθε η ώρα να διεκδικήσουμε και να φτιάξουμε με αυτοδιακινδύνευση, με γενναιότητα, με πείσμα και με επιμονή τη χώρα που αξίζουμε και που κυρίως αξίζει η νέα γενιά και τα νέα παιδιά. Αυτή τη χώρα η Πλεύση Ελευθερίας θα την διεκδικήσει και θα την χτίσει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας κ. Σπυρίδων Κουλκουδίνας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ, κυρία Πρόεδρε. Ελπίζω να έχω κι εγώ την ανοχή που είχε η κυρία Κωνσταντοπούλου, να μιλήσω τρεις φορές τον χρόνο τον οποίο δικαιούμαι.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα τον έχετε, κύριε Κουλκουδίνα.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Αστειεύομαι φυσικώς. Ήμουν σίγουρος.

**ΠΡΟΕΔΡΕΥΟΥΣΑ (Όλγα Γεροβασίλη):** Όταν βεβαίως γίνετε Πρόεδρος Κοινοβουλευτικής Ομάδας, θα έχετε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Και να μιλήσω γενικότερα για όλα τα ζητήματα της πολιτικής ζωής του τόπου και να ξεκινήσω σε μία συζήτηση για την εξεταστική επιτροπή και να πιάσω θέματα δωδεκαετιών για να φτάσω στο σήμερα!

Κύριοι Υπουργοί, κυρίες και κύριοι συνάδελφοι, είναι ξεκάθαρη η επιδίωξη της Αντιπολίτευσης να δημιουργήσει ένα τοξικό κλίμα γενικευμένης αποσταθεροποίησης της χώρας. Επιδίδεται στη γνωστή της πια τακτική σκανδαλολογίας, χωρίς πραγματικά καμία απολύτως τεκμηρίωση. Αποτυπώνεται δε με την προσπάθεια ενοχοποίησης και κατασυκοφάντησης μιας ολόκληρης παράταξης -αλλά το πιο λυπηρό- και κατά των πολιτών, οι οποίοι στηρίζουν αυτή την παράταξη. Φτάσατε στο έσχατο σημείο να καταθέσετε πρόταση για την παραπομπή του Πρωθυπουργού για εσχάτη προδοσία.

Στον δημόσιο λόγο έχουν διατυπωθεί ακραίες φράσεις, όπως ακούστηκαν και σήμερα πάλι στη Βουλή δυστυχώς, όπως Καμόρα, συμμορία, κυβέρνηση δολοφόνων, κόμμα παιδεραστών. Και τι δεν έχουμε ακούσει και τι δεν έχουμε ανεχτεί!

Όσοι διατυπώνουν τέτοιες εκφράσεις, όσοι μετέρχονται αυτές τις πρακτικές θεωρούν ότι με κάποιον τρόπο προσφέρουν καλές υπηρεσίες στη χώρα; Πιστεύουν ότι με αυτόν τον τρόπο θα κερδίσουν την εμπιστοσύνη των πολιτών; Πιστεύουν μήπως ότι θα καλύψουν την αδυναμία τους να παρουσιάσουν μια εναλλακτική και αξιόπιστη κυβερνητική πρόταση στον ελληνικό λαό; Ποια είναι η πρότασή σας, κυρίες και κύριοι της αντιπολίτευσης, η εχθροπάθεια και η τοξικότητα εντός και εκτός του Κοινοβουλίου, η δαιμονοποίηση μήπως και η κατασυκοφάντηση μιας ολόκληρης παράταξης, η καλλιέργεια μήπως κλίματος έντασης και οξύτητας; Τι θέλετε να καταφέρετε, την αποσταθεροποίηση μήπως της χώρας;

Κυρίες και κύριοι συνάδελφοι, είμαι νέος Βουλευτής και έχει πραγματική σημασία αυτό το οποίο θα πω. Ζήτησα ο ίδιος αυτοβούλως να είμαι μέλος της Εξεταστικής Επιτροπής που προτείνει σήμερα η Κυβέρνηση, γιατί ειλικρινά δεν φοβάμαι αυτές τις πρακτικές, δεν φοβάμαι κανέναν σας.

Γιατί δεν ανέχομαι να καθυβρίζεται και να συκοφαντείται ο απλός νεοδημοκράτης, το απλό στέλεχος της Νέας Δημοκρατίας από πόλη σε πόλη και από χωριό σε χωριό. Γιατί δεν πρέπει και δεν θα σας αφήσουμε να κυριαρχήσει ο νόμος της ζούγκλας και της ανθρωποφαγίας. Και γιατί κυρίως δεν σκοπεύω, ως μέλος της εξεταστικής επιτροπής, να είμαι σιωπηλός, να εγκλωβιστώ σε πλαίσια και απλά να προσυπογράφω πορίσματα.

Αντίθετα, η συνείδησή μου αλλά και ο όρκος που έδωσα μού επιβάλλουν να αναζητήσω την αλήθεια, για να γνωρίζει ο Έλληνας πολίτης τι γινόταν στον ΟΠΕΚΕΠΕ, όχι τα τελευταία έξι χρόνια, αλλά από την ίδρυσή του μέχρι και σήμερα, για να αναδειχθούν οι ευθύνες, να αποδοθούν σε όσους τους αναλογούν, με στοιχεία και όχι με κραυγές και με λόγια του αέρα, για να πληρώσει όποιος παρανόμησε και να πάει τελικά κάθε κατεργάρης στον πάγκο του.

Η εξεταστική επιτροπή, κυρίες και κύριοι συνάδελφοι, είναι ανοικτή σε όλους και κυρίως είναι μια ανοιχτή διαδικασία για την αποκάλυψη της αλήθειας, για να αποκαλυφθούν όλες οι κερκόπορτες που υπήρχαν από την ίδρυση του ΟΠΕΚΕΠΕ μέχρι και σήμερα.

Γιατί το πρόβλημα με τις αγροτικές επιδοτήσεις από ευρωπαϊκούς πόρους το ξέρετε όλοι ότι είναι διαχρονικό. Εκτός αν κάποιοι θέλουν να μείνουν ανοιχτές αυτές οι κερκόπορτες, και αυτοί που κατηγορούν την Κυβέρνηση ότι με την πρόταση για σύσταση της εξεταστικής επιτροπής επιχειρείται συγκάλυψη μπορούν να εξηγήσουν επαρκώς πώς θα επέλθει αυτή η συγκάλυψη από τη στιγμή που η αντιπολίτευση μπορεί να είναι παρούσα και να ερευνήσει τα πάντα;

Πώς είναι δυνατόν -δεν μπορώ να καταλάβω- να μιλάτε για συγκάλυψη, τη στιγμή που επί των ημερών της Κυβέρνησης της Νέας Δημοκρατίας η δικαιοσύνη έκανε εντελώς απρόσκοπτα και ελεύθερα, όπως και θα πρέπει και όπως και γίνεται, το καθήκον της, σε μια περίοδο με νόμιμες επισυνδέσεις στα τηλέφωνα παραγόντων, όπου και πάλι η Κυβέρνηση χωρίς καμία παρέμβαση έκανε τη δουλειά της, η δικαιοσύνη χωρίς καμία παρέμβαση έκανε τη δουλειά ακριβώς αυτή για την οποία υπάρχει;

Αυτό εσείς, κυρίες και κύριοι συνάδελφοι, το λέτε συγκάλυψη; Γιατί εμείς το ονομάζουμε διαφάνεια, εμείς το ονομάζουμε ανεμπόδιστη δικαιοσύνη, το ονομάζουμε κράτος δικαίου. Αυτοί που κατηγορούν την Κυβέρνηση ότι επιχειρεί συμψηφισμό, μπορούν να εξηγήσουν πώς στοιχειοθετείται αυτό, από τη στιγμή που η εξεταστική επιτροπή μπορεί να διερευνήσει και όλες τις περιόδους της διακυβέρνησης της χώρας από τη Νέα Δημοκρατία από το 1998 που ιδρύθηκε ο ΟΠΕΚΕΠΕ μέχρι και σήμερα;

Όσοι μιλούν για κίνδυνο ή πρόθεση παραγραφής μπορούν να εξηγήσουν πώς μπορεί να γίνει αυτό; Πώς μπορεί να γίνει από τη στιγμή που η Νέα Δημοκρατία ως Κυβέρνηση το 2019 ανέλαβε πρωτοβουλία για την αναθεώρηση του Συντάγματος και η αποσβεστική ημερομηνία για την παραγραφή που προέβλεπε το άρθρο 86 καταργήθηκε;

Η αντιπολίτευση δεν αναζητά την αλήθεια. Δεν ενδιαφέρεται για την αλήθεια. Είμαστε σίγουροι γι’ αυτό. Είναι ξεκάθαρο. Δεν μπορεί να αντιληφθεί σε καμία περίπτωση τις επιθυμίες της κοινωνίας. Δεν μπορεί να καταθέσει προτάσεις. Δεν μπορεί να διαμορφώσει πρόγραμμα διακυβέρνησης. Γι’ αυτό και επιλέγει αυτόν τον δρόμο, το πεδίο της τοξικότητας, με εργαλείο αυτήν τη φορά την πρότασή της για προανακριτική επιτροπή χωρίς στοιχεία αλλά και χωρίς τις προϋποθέσεις που θα δικαιολογήσουν τη συγκρότησή της.

Διακρίνω όμως και έναν ενδόμυχο φόβο για τη λειτουργία της εξεταστικής επιτροπής. Δεν θέλουν κάποιοι εξεταστική επιτροπή για τον τρόπο που λειτουργούσε ο ΟΠΕΚΕΠΕ από το 1998 μέχρι και σήμερα. Γιατί άραγε, αναρωτιέμαι. Τι φοβούνται; Εμείς να ξέρετε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς θέλουμε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Και πολύ καλά κάνετε, κυρία Κωνσταντοπούλου, και θέλετε, και χαιρόμαστε πολύ που θέλετε να διερευνηθεί ο ΟΠΕΚΕ από το 1998 μέχρι σήμερα και συντάσσεστε με τη Νέα Δημοκρατία σε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χαίρομαι που χαίρεστε, αλλά θα έρθει ο κ. Μητσοτάκης, ξέρετε;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Εμείς όμως, κυρία Κωνσταντοπούλου, δεν θα σπεύσουμε να κατηγορούμε κανέναν χωρίς στοιχεία. Δεν θα κάνουμε εμείς τους δικαστές, δεν είμαστε εμείς οι δικαστές. Στην εξεταστική επιτροπή για τη λειτουργία του ΟΠΕΚΕΠΕ από το 1998 μέχρι σήμερα πρέπει να ερευνηθούν τα πάντα.

Κάποιοι στέκονται στο πρόστιμο βέβαια των 415 εκατομμυρίων ευρώ που επιβλήθηκε στη χώρα μας από την Ευρωπαϊκή Ένωση για όσα έγιναν στον ΟΠΕΚΕΠΕ. Κόπτονται μάλιστα και για το ποιος θα πληρώσει τα χρήματα.

Δεν έκαναν όμως το ίδιο, δεν θυμάμαι να έκαναν το ίδιο με όσα συνέβαιναν στους αγροτικούς συνεταιρισμούς ούτε με τα πρόστιμα των 860 εκατομμυρίων ευρώ που καταλογίστηκαν στην Ελλάδα μέχρι το 2004. Ποιος ήταν κυβέρνηση τότε; Ρητορική η ερώτηση φυσικά, γιατί η απάντηση είναι η σιωπή από ό,τι αντιλαμβάνομαι.

Όσοι μιλούν για το πρόστιμο των 415 εκατομμυρίων ευρώ που καλούμαστε να ψηφίσουμε σήμερα αποκρύπτουν φυσικά ότι τα 103 εκατομμύρια ευρώ αφορούν την περίοδο 2016-2019. Ποιος ήταν τότε κυβέρνηση; Αυτοί που απουσιάζουν αυτή τη στιγμή από τα έδρανα του Κοινοβουλίου.

Πολλά τα ερωτήματα και εκεί ακριβώς στοχεύει η εξεταστική επιτροπή, να δώσει απαντήσεις, συγκεκριμένες απαντήσεις, σε συγκεκριμένα πρόσωπα, σε συγκεκριμένες κυβερνήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ο κ. Μητσοτάκης θα έρθει, ξέρετε;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Κυρίες και κύριοι συνάδελφοι, όλα όσα ανέφερα δεν μπαίνουν σε καμία λογική συμψηφισμού και πολύ περισσότερο αποπροσανατολισμού. Η Κυβέρνηση ήδη έθεσε τον ΟΠΕΚΕΠΕ υπό τον έλεγχο της ΑΑΔΕ. Όσοι έλαβαν παράνομα επιδότηση από τον ΟΠΕΚΕΠΕ θα δεσμευτούν οι περιουσίες τους.

Εμείς δεν είμαστε εδώ ούτε για να συγκαλύψουμε και ούτε για να παίξουμε πολιτικά παιχνίδια. Η εξεταστική επιτροπή αποτελεί το πεδίο αποκάλυψης της αλήθειας και η λειτουργία της πρέπει να συμβάλει σε δύο κατευθύνσεις, πρώτον στην αποκατάσταση της εμπιστοσύνης των πολιτών και δεύτερον και κυριότερο στο να κλείσουν ερμητικά όλες οι κερκόπορτες που επέτρεπαν σε κάποιους να παίρνουν παράνομα επιδοτήσεις και να τις στερούν από τους πραγματικούς αγρότες.

Όλα λοιπόν, κυρίες και κύριοι συνάδελφοι, στο φως, έρευνα για όλους και για τα πάντα χωρίς καμία εξαίρεση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νίκης κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κυρία Πρόεδρε.

Δεν γίνεται να μην σχολιάσω πριν ξεκινήσω τον λόγο μου. Πραγματικά σας συμπαθώ, γιατί καταλαβαίνω πόσο δύσκολο είναι για έναν Βουλευτή της Νέας Δημοκρατίας να έρθει εδώ να υπερασπιστεί, να λέει όλα τα καλά της εξεταστικής τα οποία παλαιότερα και ο Πρωθυπουργός και πολλοί Υπουργοί έχουν πει ότι δεν κάνει τίποτα, αλλά είναι φοβερό το πόσο εγκλωβισμένοι στην απολυταρχία του Πρωθυπουργού είστε. Είστε τόσο εγκλωβισμένοι, που φαίνεται και την ώρα που μιλάτε, από τη γλώσσα του σώματος, ότι ούτε οι ίδιοι δεν πιστεύετε αυτά που λέτε. Καμία κουβέντα για τρεις χιλιάδες σελίδες της δικογραφίας. Δηλαδή είναι μόνο η εξεταστική; Για την ταμπακιέρα τίποτα;

Ζητάτε αποδείξεις και υπάρχουν αποδείξεις από την Ευρωπαϊκή Εισαγγελία και ζητάτε από την αντιπολίτευση αποδείξεις, όταν ήδη υπάρχουν από την Ευρωπαία Εισαγγελέα; Πώς σηκώνεστε πάνω εδώ και τα λέτε αυτά τα πράγματα;

Και σας λέω ότι εμείς θα λέγαμε «ναι» σε μια εξεταστική. Θα λέγαμε «ναι» γιατί είμαστε ενάντια στην κομματοκρατία, γιατί είμαστε ενάντια σε αυτή την αντίληψη διακυβέρνησης για το κράτος τσιφλίκι και για το κράτος λάφυρο, που έρχεται από τις εκλογές, τη δική σας δηλαδή αντίληψη.

Θα λέγαμε «ναι», αν αυτή την εξεταστική την φέρνατε το 2019, με το που σας έδωσε ο λαός 41% για να αλλάξετε τα κακώς κείμενα. Τότε θα λέγαμε «ναι», το 2020, το 2021, το 2023 που ξαναπήρατε νωπή λαϊκή εντολή, ναι θα λέγαμε «ναι», να εξεταστούν όλες οι περιπτώσεις.

Αλλά αντ’ αυτού εσείς απλά υιοθετήσατε έναν μηχανισμό καταλήστευσης των ευρωπαϊκών πόρων και τον αναβαθμίσατε -γιατί είστε καλοί στην αναβάθμιση- σε μηχανισμό παραγωγής ψηφοφόρων.

Διχάσατε τον αγροτικό λαό και την ελληνική κοινωνία σε γαλάζιους αγρότες και όχι μόνο, γιατί έπονται και άλλα, απ’ ότι ακούγονται, και όλους τους άλλους.

Και επειδή μιλήσατε και για στελέχη και ψηφοφόρους της Νέας Δημοκρατίας, προφανώς δεν είναι όλοι ψηφοφόροι της Νέας Δημοκρατίας, αλλά είναι πολλοί κουμπάροι. Καταφέρατε να κάνετε την κομματοκρατία και την οικογενειοκρατία στον ΟΠΕΚΕΠΕ κουμπαροκρατία. Τα έχετε αναβαθμίσει όλα.

Το σκάνδαλο του ΟΠΕΚΕΠΕ δεν είναι τεχνητό και, απ’ ότι φαίνεται, δεν είναι το μοναδικό. Είναι βαθιά ηθικό και πολιτικό. Ένας οργανισμός που έπρεπε να στηρίζει την ελληνική αγροτιά μετατράπηκε σε κομματικό γραφείο όχι εξυπηρέτησης απλά «ημετέρων», αλλά παράνομου πλουτισμού και εξαγοράς ψήφων για την αλλοίωση εκλογικού αποτελέσματος. Οι κόποι των τίμιων αγροτών έγιναν βίλες, ταξίδια και αναθέσεις. Όμως, αντί η Κυβέρνηση να σταθεί με θάρρος και ο ίδιος ο Πρωθυπουργός να σταθεί με θάρρος και διαφάνεια φέρνει μια πρόταση εξεταστικής όχι για να ελέγξει, αλλά ακριβώς για να προλάβει τον έλεγχο, όχι για να φωτίσει, αλλά για να θολώσει τα νερά, για να αποφύγει την προανακριτική επιτροπή εκεί που θα φαινόταν ποιοι ευθύνονται, ποια γραφεία γνώριζαν, ποιοι συγκάλυψαν, ποιος είναι ο μεγάλος και ποιος είναι ο αρχηγός.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Και διερωτώμαι: Αν είναι αθώος και αν είστε αθώοι, γιατί φοβάστε την αλήθεια; Αν πράξατε τα νόμιμα, γιατί επιστρατεύετε επιτροπές φράγματα στην κάθαρση; Γιατί μετατρέπετε το Κοινοβούλιο σε ασπίδα προστασίας;

Κυρίες και κύριοι, αυτό που ζούμε δεν είναι απλώς κακοδιαχείριση, φαίνεται να είναι υπόδειγμα νομιμοποίησης της μαφίας μέσω κρατικών μηχανισμών, μέσα από διορισμούς ημετέρων, αναθέσεις χωρίς ελέγχους και με πλήρη περιφρόνηση του δημοσίου συμφέροντος. Πίσω από το σκάνδαλο κρύβεται μια αντίληψη εξουσίας αντιδημοκρατική και ξένη προς την πατρίδα, αλλά και το ήθος του λαού μας, γιατί αυτή είναι η αλήθεια. Όπου απουσιάζει το ήθος και οι αξιακοί κώδικες, έρχεται η εξαθλίωση. Όπου δεν υπάρχει συνείδηση, ακριβώς αυτό έρχεται. Το συμφέρον, το ατομικό συμφέρον ή το κομματικό συμφέρον, γίνεται σκοπός και η καταστρατήγηση της δικαιοσύνης μονόδρομος για τη συνέχιση ακριβώς αυτού του σκοπού. Και, δυστυχώς, το αποτέλεσμα είναι η φτωχοποίηση των πολιτών και η εξάρτηση της χώρας από δανειστές. Είναι ένας φαύλος κύκλος καταδίκης κάθε ελπίδας για μια κυρίαρχη χώρα σε καιρούς πολύ πονηρούς.

Μιλάτε για έρευνα, αλλά φέρνετε μια εξεταστική που κόβει τον δρόμο στην πραγματική δικαιοσύνη. Μιλάτε για διαφάνεια, ενώ την ίδια ώρα επιλέγετε να προστατεύετε πολιτικά στελέχη και κουμπάρους που πρέπει να δώσουν λόγο όχι μόνο στον λαό, αλλά και στη δικαιοσύνη.

Σήμερα όταν το σκάνδαλο σας αγγίζει, θυμηθήκατε ξαφνικά τις εξεταστικές όχι ως εργαλείο κάθαρσης, αλλά ως εργαλείο διάχυσης ευθυνών για να προλάβετε την προανακριτική, για να δώσετε το φαίνεσθαι της διαφάνειας χωρίς την ουσία της αλήθειας. Εσείς δεν ψάχνετε την αλήθεια. Με την πρόταση εξεταστικής ψάχνετε συνενόχους στο έγκλημα, γιατί αυτό που ζητάτε σήμερα είναι ταυτόχρονα και η ομολογία της ενοχής σας. Τι μας λέτε δηλαδή; Ναι, κλέψαμε, αλλά δεν θα την πληρώσουμε μόνο εμείς, θα πρέπει να την πληρώσετε και εσείς. Αυτό λέτε ακριβώς.

Ο ελληνικός λαός, όμως, δεν είναι αφελής. Ο αγρότης που παλεύει με το χώμα, ο εργάτης που βλέπει τον κόπο του να φορολογείται άγρια, ξέρει, ξέρει πως κάποιοι εμπαίζουν τον μόχθο του, ξέρει πως το πολιτικό σύστημα -όχι όλο, αλλά μεγάλο μέρος του- έχει χάσει την επαφή με την αλήθεια, έχει χάσει την επαφή με τον απλό πολίτη και το πώς ζει.

Η ΝΙΚΗ γι’ αυτόν τον λόγο δεν θα συμμετάσχει σε αυτή τη θεσμική εξαπάτηση. Ζητάμε προανακριτική. Δεν μπορούμε μόνοι μας να την καταθέσουμε. Θα στηρίξουμε αύριο και τις δύο προτάσεις για προανακριτική όχι για να εκδικηθούμε, αλλά για να αποκατασταθεί η τάξη, η αλήθεια και η δικαιοσύνη. Γιατί; Γιατί όταν η διαφθορά δεν τιμωρείται γίνεται συνήθεια, όταν το κράτος δεν λογοδοτεί, μετατρέπεται σε καθεστώς και τότε η πατρίδα μας δεν κινδυνεύει μόνο οικονομικά, αλλά κινδυνεύει υπαρξιακά.

Η Ελλάδα αξίζει καθαρή πολιτική ζωή, αξίζει αληθινή λογοδοσία. Η Ελλάδα αξίζει η κυβέρνηση που σέβεται και υπηρετεί τον λαό. Η πατρίδα δεν θέλει πολιτικούς γαντζωμένους σε θέσεις, αλλά πολιτικούς με εθνικές θέσεις και συνείδηση. Και προφανώς, όπως αποδείχθηκε σήμερα, δεν είμαστε όλοι ίδιοι. Άρα, υπάρχει ακόμα ελπίδα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Επόμενος ομιλητής ο κ. Νότης Μηταράκης, Κοινοβουλευτικός Εκπρόσωπος της Νέας Δημοκρατίας.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, σήμερα συζητάμε την πρόταση της Νέας Δημοκρατίας για τη σύσταση εξεταστικής επιτροπής για το ζήτημα του ΟΠΕΚΕΠΕ. Είναι σαφής και πλήρης η πρόταση της Πλειοψηφίας, όπως ανέλυσαν ο Πρόεδρος του Κόμματος, ο Πρωθυπουργός μας, ο εισηγητής και οι Βουλευτές της Νέας Δημοκρατίας. Είναι σαφής ο στόχος να πέσει άπλετο φως στην υπόθεση των αγροτικών επιδοτήσεων.

Ακούσαμε τους Βουλευτές της Αντιπολίτευσης και είπαν το εξής οξύμωρο, ότι προσπαθεί, λέει, να συγκαλύψει την αλήθεια η παράταξη που ζητάει από την Ολομέλεια να συσταθεί εξεταστική των πραγμάτων επιτροπή για να εξετάσει τη δική της διακυβέρνηση. Και δεν είναι η πρώτη φορά που η Νέα Δημοκρατία κάνει αυτό.

Ως Νέα Δημοκρατία ψηφίσαμε την πρόταση Αναθεώρησης του Συντάγματος που δίνει πλέον το δικαίωμα οριστικά στις εκάστοτε αντιπολιτεύσεις να ζητούν εξεταστική των πραγμάτων επιτροπή για πεπραγμένα κυβερνήσεων σε αντίθεση με τη λογική που υπήρξε από τη Μεταπολίτευση έως σήμερα.

Επίσης, αυτή η παράταξη ψήφισε δύο φορές την παραπομπή δικών μας στελεχών στο Δικαστικό Συμβούλιο του Ανωτάτου Ειδικού Δικαστηρίου όταν τα κόμματα της Αντιπολίτευσης, που ήθελαν, λέει, να πέσει από την ανεξάρτητη δικαιοσύνη φως σε άλλες υποθέσεις καταψήφισαν ή αποχώρησαν. Βασικά σχεδόν όλοι αποχώρησαν από την Ολομέλεια της Βουλής όταν συζητείτο αυτή η πρόταση.

Άρα, καταδεικνύουμε στην πράξη ότι εμείς ως Νέα Δημοκρατία θέλουμε και διαφάνεια και λογοδοσία για τα δικά μας πεπραγμένα και φυσικά και για το θέμα του ΟΠΕΚΕΠΕ. Δεν θα διαφωνήσει κανείς στην Αίθουσα ότι υπάρχει διαχρονικά ένα ζήτημα στις αγροτικές επιδοτήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένα ζήτημα;

**ΝΟΤΗΣ ΜΗΤΑΡΑΚΗΣ:** Αυτό, όμως, δεν σημαίνει ότι ζητάμε τον οποιονδήποτε συμψηφισμό ευθυνών, όπως λανθασμένα ειπώθηκε. Ζητάμε να καταλογιστούν όλες οι ευθύνες σε όλα τα πρόσωπα όλων των περιόδων που αφορούν τις παράνομες αγροτικές επιχορηγήσεις, για τις οποίες η χώρα μας πλήρωσε την περίοδο 1998-2004 πρόστιμα άνω των 860 εκατομμυρίων ευρώ. Συνολικά από το 1996 μέχρι σήμερα η χώρα μας πλήρωσε 2,7 δισεκατομμύρια ευρώ.

Υπάρχει σαφώς ζήτημα με συγκεκριμένες επιδοτήσεις κτηνοτρόφων που παρανόμησαν και αυτό περιγράφεται αναλυτικά με ονόματα στη δικογραφία της Ευρωπαϊκής Εισαγγελίας.

Να σημειώσω, όμως, και είναι ενδιαφέρον, ειπώθηκε από τον Γενικό Γραμματέα του Κομμουνιστικού Κόμματος Ελλάδας, ότι, σύμφωνα με τη δικογραφία, ευθύνη έχει και η Ευρωπαϊκή Επιτροπή, που λανθασμένα -η λέξη που χρησιμοποίησε η Ευρωπαία Εισαγγελέας στο αγγλικό κείμενο ήταν «περιέργως»- επέμενε στο να μη δεχθεί του μεσογειακού τύπου βοσκοτόπια που προφανώς υπάρχουν στη χώρα μας, θέση της Ευρωπαϊκής Επιτροπής, για την οποία η Ελλάδα δικαιώθηκε στο Ευρωπαϊκό Δικαστήριο στο Λουξεμβούργο και το 2019 και το 2020. Όμως, αυτή η επιμονή της Ευρωπαϊκής Επιτροπής οδήγησε την Κυβέρνηση ΣΥΡΙΖΑ στην τεχνική λύση.

Επίσης, το 2014 ιδιαίτερα σημαντικό να σημειώσουμε είναι ότι νομοθετήθηκε η διαδικασία εκπόνησης ενός πολύ βασικού εργαλείου για να λυθεί οριστικά το ζήτημα των βοσκοτόπων, τα διαχειριστικά σχέδια βόσκησης, όπως και οι διαδικασίες για την πολυετή μίσθωση δημοσίων βοσκοτόπων στους κτηνοτρόφους.

Η τεχνική λύση επιλέχθηκε από την Κυβέρνηση ΣΥΡΙΖΑ ως μεταβατική διάταξη για την κατανομή βοσκοτόπων. Βέβαια, όπως τόνισα στην αρχή της συζήτησης σήμερα, με άλλες αποφάσεις της Κυβέρνησης ΣΥΡΙΖΑ ενεργοποιήθηκαν δικαιώματα ενισχύσεων σε κτηνοτρόφους που δεν είχαν ζωικό κεφάλαιο, σε βοσκοτόπια χωρίς ζώα μέσα από το εθνικό απόθεμα, το οποίο ήταν ένας χρηματοδοτικός κουμπαράς για την προσέλκυση νέων αγροτών και όχι για αυτές τις περιπτώσεις. Αυτό άνοιξε τον δρόμο για περαιτέρω ψευδείς αιτήσεις.

Και αυτό είναι φανερό σε όσους διάβασαν το αγγλικό κείμενο. Διότι η δικογραφία που μας έχει σταλεί από την Ευρωπαϊκή Εισαγγελία, όπως ξέρετε, κυρίες και κύριοι συνάδελφοι, είναι στα αγγλικά. Είναι σαφές ότι υπάρχουν ζητήματα με συγκεκριμένα πρόσωπα που εκμεταλλεύτηκαν παράθυρα στη νομοθεσία, κυκλώματα που λυμαίνονταν τον ΟΠΕΚΕΠΕ. Και για αυτά τα πρόσωπα η Ευρωπαϊκή Εισαγγελία προφανώς θα προχωρήσει, κατά την κρίση της, σε άσκηση διώξεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι στα αγγλικά.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΝΟΤΗΣ ΜΗΤΑΡΑΚΗΣ:** Το παραπεμπτικό της Ευρωπαϊκής Εισαγγελίας είναι όλο στα αγγλικά. Από εκεί και πέρα, τα άλλα κείμενα που επισυνάπτονται, είναι στα ελληνικά. Το ίδιο το παραπεμπτικό είναι στα αγγλικά. Αλλά μιλάτε πολύ καλά αγγλικά εσείς, είμαι σίγουρος ότι το έχετε διαβάσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μηταράκη…

**ΝΟΤΗΣ ΜΗΤΑΡΑΚΗΣ:** Ξέρω ότι εσείς μιλάτε πολύ καλά τα αγγλικά. Δεν το λέω ειρωνικά. Άρα, τα έχετε διαβάσει.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, μην διακόπτετε.

**ΝΟΤΗΣ ΜΗΤΑΡΑΚΗΣ:** Θέτουμε, λοιπόν, το ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και τα γαλλικά μου είναι…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, μην διακόπτετε.

**ΝΟΤΗΣ ΜΗΤΑΡΑΚΗΣ:** Tres bien, madame.

Θέτω, όμως, ένα ρώτημα. Ήταν παράνομη η τεχνική λύση του ΣΥΡΙΖΑ; Όχι, σύμφωνα με το ΠΑΣΟΚ και τον ΣΥΡΙΖΑ. Ήταν, όμως, προσωρινή και απαιτούνταν ενέργειες οριστικής επίλυσης, τα διαχειριστικά σχέδια βόσκησης, το Δασολόγιο, το Κτηματολόγιο, ενέργειες που σαφώς έλαβε η Κυβέρνηση της Νέας Δημοκρατίας για να ολοκληρώσει. Η δικογραφία αποκαλύπτει κυκλώματα που εκμεταλλεύτηκαν παράθυρα. Η διασύνδεση αυτών των κυκλωμάτων με τα πολιτικά πρόσωπα, δεν προκύπτει βέβαια από τις προτάσεις των κομμάτων που θα συζητήσουμε αύριο στην Ολομέλεια, και κρατάω τη συζήτηση αυτή για αύριο.

Να σημειώσω, όμως, ότι προχωρήσαμε σε σαράντα πέντε δράσεις βελτίωσης της λειτουργίας του ΟΠΕΚΕΠΕ. Θέσαμε τον Οργανισμό εμείς σε επιτήρηση. Πολλές υποθέσεις ήδη είδαν καταδικαστικές αποφάσεις από την ελληνική δικαιοσύνη, το οποίο δείχνει ότι αυτή η Κυβέρνηση κινήθηκε στην απόδοση δικαιοσύνης. Καταργήσαμε αποφάσεις του ΣΥΡΙΖΑ. Θέσαμε συγκεκριμένο αριθμό ζωικού κεφαλαίου για τη λήψη ενισχύσεων. Κάτι που είναι ιδιαίτερα σημαντικό και στους αγρότες είναι ότι δεν σταματήσαμε να πληρώνουμε επιχορηγήσεις στους εξακόσιους πενήντα χιλιάδες αγρότες και κτηνοτρόφους, που κάθε χρόνο παίρνουν περίπου δυόμισι δισεκατομμύρια ευρώ από τον ΟΠΕΚΕΠΕ. Για τα ΑΦΜ που συζητάμε, απλώς για να το καταλάβουμε και εμείς, είναι το 1% του ΟΠΕΚΕΠΕ. Το υπόλοιπο 99% φυσικά δεν έπρεπε να καθυστερήσει και έπρεπε να πληρωθεί στην ώρα του.

Η Κυβέρνηση της Νέας Δημοκρατίας έχει μια στρατηγική τριών σημείων για το θέμα του ΟΠΕΚΕΠΕ. Πρώτον, άπλετο φως. Και η Εξεταστική Επιτροπή θα παίξει έναν καταλυτικό ρόλο. Δεύτερον, λύνουμε τα ζητήματα για το μέλλον με την υπαγωγή του ΟΠΕΚΕΠΕ στην ΑΑΔΕ, με το Κτηματολόγιο, με τα σχέδια βόσκησης, με τους δασικούς χάρτες. Και τρίτον, πολύ σημαντικό για την κοινωνία, ανακτούμε, μέσω της ΑΑΔΕ και της Οικονομικής Αστυνομίας της Ελληνικής Αστυνομίας τα παρανόμως καταβληθέντα ποσά. Ήδη με την ανακοίνωση των ελέγχων, έχουμε δει πάρα πολλές αιτήσεις να αποσύρονται αυτοβούλως.

Πάμε τώρα στο θέμα της δικογραφίας. Ως προς τη δικογραφία είπαμε συγκεκριμένα -το τόνισε ο Πρωθυπουργός- τα κόμματα της αντιπολίτευσης να αποσύρεται αυτές τις προτάσεις, να λειτουργήσει Εξεταστική Επιτροπή, να δούμε αν υπάρχουν επαρκή στοιχεία που εμπλέκουν πολιτικά πρόσωπα και να προχωρήσουμε τότε σε προκαταρκτική επιτροπή. Επιλέξατε, όπως έχετε κάθε συνταγματικό δικαίωμα, να μην το κάνετε. Έχουμε και εμείς, λοιπόν, υποχρέωση, βάσει του Συντάγματος να κρίνουμε τη δικογραφία και τις προτάσεις επί των στοιχείων που έχουμε, και όχι επί περαιτέρω στοιχείων που ει δυνατόν, θεωρητικά, μπορεί να προκύψουν στην Εξεταστική Επιτροπή.

Με βάση αυτά τα στοιχεία, τα οποία έχει στείλει η Ευρωπαία Εισαγγελέας χωρίς αξιολόγηση -γιατί ακούω πολλές φορές Βουλευτές της αντιπολίτευσης να αποδίδουν φράσεις στην Ευρωπαϊκή Εισαγγελία που δεν υπάρχουν στο κείμενο της δικογραφίας, η δικογραφία έρχεται χωρίς αξιολόγηση- με βάση τα στοιχεία που έχουμε, θεωρούμε ότι δεν προκύπτουν επαρκείς ευθύνης ή ενδείξεις για να γίνει η προκαταρκτική επιτροπή για τους Υπουργούς Αγροτικής Ανάπτυξης επί Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψέμα.

**ΝΟΤΗΣ ΜΗΤΑΡΑΚΗΣ:** Όμως, τονίζουμε την ανάγκη να πέσει άπλετο φως στην υπόθεση, και για αυτό ψηφίζουμε σήμερα τη σύσταση της Εξεταστικής Επιτροπής. Και όλα τα κόμματα που θέλετε να λέτε ότι θέλετε να πέσει άπλετο φως στην υπόθεση, είναι μονόδρομος να στηρίξετε αυτήν την Εξεταστική Επιτροπή, να αποδείξετε στην πράξη ότι θέλετε να διερευνηθούν όλες οι ευθύνες, όλων, χωρίς συμψηφισμούς, για να μάθει ο ελληνικός λαός τι έχει γίνει από την αρχή στον ΟΠΕΚΕΠΕ μέχρι σήμερα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μηταράκη.

Έχει ζητήσει να κάνει μια παρέμβαση ο κ. Γιαννούλης. Και μετά έχει ζητήσει να μιλήσει και ο κ. Μάντζος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης θα έρθει;

**ΝΟΤΗΣ ΜΗΤΑΡΑΚΗΣ:** Αν προκύπτει από κάπου ότι έχει σχέση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έρθει;

**ΝΟΤΗΣ ΜΗΤΑΡΑΚΗΣ:** Αν προκύπτει.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν είναι τρόπος αυτός. Δεν γίνεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε εμένα μιλάτε;

**ΠΡΟΕΔΡΕΥΩΝ (Βασίλειος Βιλιάρδος):** Ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην μου απευθύνεστε απρεπώς. Κάντε τα καθήκοντά σας.

**ΠΡΟΕΔΡΕΥΩΝ (Βασίλειος Βιλιάρδος):** Σας απευθύνομαι απρεπώς;

**ΝΟΤΗΣ ΜΗΤΑΡΑΚΗΣ:** Τώρα μην προσπαθείτε να βγείτε και από πάνω. Για όνομα του Θεού!

**ΠΡΟΕΔΡΕΥΩΝ (Βασίλειος Βιλιάρδος):** Σας είπα ότι δεν γίνεται να διακόπτετε. Αν θέλετε, ζητήστε τον λόγο. Όχι, όμως, να διακόπτετε.

Κύριε Γιαννούλη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν απευθύνομαι σε εσάς. Είστε απρεπής.

**ΧΡΗΣΤΟΣ ΓΙΑΝΝΟΥΛΗΣ:** Για ένα δίλεπτο ζητώ τον λόγο, κύριε Πρόεδρε. Και θα ολοκληρώσω μετά στα έξι λεπτά που μου απομένουν.

Κύριε Μηταράκη, θα σας το πω για πρώτη και για τελευταία φορά. Αφήστε τον ΣΥΡΙΖΑ στην κρίση που του έχει αποδώσει ο ελληνικός λαός ως την πιο έντιμη κυβέρνηση από τη Μεταπολίτευση και μετά. Σας αρέσει, δεν σας αρέσει, αυτή είναι μια πραγματικότητα. Σταματήστε τη λαθροχειρία του επιχειρήματος ότι το μαχαίρι δεν κόβει μόνο ψωμί, σκοτώνει κιόλας, δηλαδή το μαχαίρι βοηθάει να κόβεις ψωμί, αλλά το μαχαίρι σκοτώνει σ' ό,τι αφορά την τεχνική λύση.

Σας διαβάζω σε δευτερόλεπτα πώς επιβεβαιώνεται το κυνικό, αδίστακτο ψέμα σας για το τι περιγράφεται μέσα στην δικογραφία. Για Βορίδη και Αυγενάκη, κατά λέξη: «Λαμβάνοντας υπόψη ότι, κατά τη διάρκεια της παρούσας έρευνας, προέκυψαν ενδείξεις για αδικήματα συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης, συνέργεια σε απιστία…», όπως το μεταφράζει για τους ελληνικούς νόμους, «Τα αδικήματα αυτά φέρονται να σχετίζονται με τον Μάκη Βορίδη, Υπουργό Αγροτικής Ανάπτυξης και Τροφίμων από 9-7-2019 έως 5-1-2021 και τον Ελευθέριο Αυγενάκη, Υπουργό Αγροτικής Ανάπτυξης και Τροφίμων από 27-6-2023 έως 14-6-2024». Είπατε ένα βαρύτατο ψέμα. Αυτό είναι απόσπασμα από τη δικογραφία και αφορά Αυγενάκη και Βορίδη.

Πάμε τώρα και στην ουσία, γιατί κάποια στιγμή και το παραμύθι έχει όρια. Διαβάζω ακριβώς τη μετάφραση: «Η φερόμενη δόλια κατανομή δικαιωμάτων πληρωμής από το εθνικό απόθεμα οργανώθηκε με συστηματικό τρόπο και σε ιδιαίτερα μεγάλη κλίμακα από εγκληματικές ομάδες που περιλάμβαναν μέλη του ΔΣ και άλλα στελέχη του ΟΠΕΚΕΠΕ, στελέχη του Υπουργείου Αγροτικής Ανάπτυξης και τροφίμων, υπάλληλους του Τεχνικού Συμβούλου του ΟΠΕΚΕΠΕ, καθώς και ιδιοκτήτες Κέντρων Υποβολής Δηλώσεων. Εξετάζονται τα εξής αδικήματα: Συμμετοχή σε εγκληματική οργάνωση. Υπεξαίρεση ευρωπαϊκών κονδυλίων. Συνδρομή σε υπεξαίρεση. Υποκίνηση στη διάπραξη των παραπάνω αδικημάτων».

Τελεία, παράγραφος!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Γιαννούλη.

Τον λόγο έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Δεν είχα σκοπό να πάρω τον λόγο τώρα διότι θα μιλήσω άλλωστε, και πρέπει να κάνουμε και ορθολογική διαχείριση του χρόνου για τους υπόλοιπους ομιλητές. Όμως, ακούγοντας με προσοχή τον Κοινοβουλευτικό Εκπρόσωπο της Πλειοψηφίας, νομίζω ότι υπάρχει η ανάγκη να υπάρξουν κάποιες πραγματολογικές διορθώσεις. Διότι, ξέρετε, είναι πολύ σημαντικό σε αυτές τις συζητήσεις να λέγονται ακριβή δεδομένα και όλοι να ελεγχόμαστε για αυτά που λέμε.

Πάει πολύ, και θέλει και πολύ θράσος τελικά σε αυτή την Αίθουσα, να έρχεται ο Εκπρόσωπος του Κόμματος της Νέας Δημοκρατίας και ούτε λίγο ούτε πολύ να επαίρεται για το τι έχει κάνει η Κυβέρνηση και η Νέα Δημοκρατία, κατ’ επέκταση για το σκάνδαλο του ΟΠΕΚΕΠΕ αφότου αυτό ξέσπασε. Γιατί άκου -αν άκουσα καλά, να μας τα πει ο κ. Μηταράκης- ότι «θέσαμε εμείς τον Οργανισμό σε εποπτεία». Μα, ένα λεπτάκι! Η Ευρωπαϊκή Επιτροπή από τον Απρίλιο του 2024 με δική της απόφαση, με έκθεσή της και απόφασή της, έχει θέσει σε εποπτεία δωδεκάμηνη τον ΟΠΕΚΕΠΕ, αφού είχε επιβάλει πρόστιμο. Έρχεται σε συνέχεια αυτό το επιχείρημα πολλών που λέγονται στον δημόσιο λόγο ότι ούτε λίγο ούτε πολύ –το είπε και ο Πρωθυπουργός- υπάρχουν και καταδίκες για τον ΟΠΕΚΕΠΕ. Μα, ποιος τις ξεκίνησε τις δικαστικές διώξεις; Η Κυβέρνηση; Ή μήπως οι αγρότες, οι συνεταιρισμοί, οι πρόεδροι του ΟΠΕΚΕΠΕ που αποπέμψατε με κλωτσιές από τον Οργανισμό και τώρα έχουμε τις καταδίκες από την ελληνική δικαιοσύνη;

Και ακούσαμε και για μέτρα τα οποία λάβατε. Τα είπε το πρωί ο κύριος Πρωθυπουργός. Όμως, απάντησε ο κ. Ανδρουλάκης με στοιχεία. Πότε ελήφθησαν τα μέτρα; Πότε έγιναν οι περίφημες και περιώνυμες συσκέψεις; Έγιναν αφότου η Ευρωπαϊκή Εισαγγελία είχε ανακοινώσει για τις έρευνες, και λίγες ημέρες πριν έρθει η ογκωδέστατη δικογραφία στο Γραφείο του Προέδρου της Βουλής. Άρα, να συνεννοηθούμε. Θέλει πολύ θράσος να διαφημίζει η Νέα Δημοκρατία μετά από έξι χρόνια παραλείψεων, έξι χρόνια που κλείσατε το μάτι σε αυτούς που θέλατε να κλείσει το μάτι, έξι χρόνια που κλείσατε τα μάτια στην αλήθεια και στη δικαιοσύνη, και να μας λέτε ότι τα κάνατε όλα για τον ΟΠΕΚΕΠΕ.

Κλείνω με κάτι ακόμα, κύριε Πρόεδρε, ιδίως επειδή άκουσα ξανά τον Κοινοβουλευτικό Εκπρόσωπο της Νέας Δημοκρατίας να καλεί την αντιπολίτευση να ψηφίσει την εξεταστική επιτροπή. Θα ήταν νομίζω πια πολύ αφελές εκ μέρους μου και εκ μέρους μας να επαναλάβουμε το αίτημά μας να ψηφίσετε αύριο την προανακριτική ώστε να ψηφίσουμε και εμείς την εξεταστική σήμερα και να υπάρξει φως στα πάντα, όπως θέλετε και όπως θέλουμε όλοι. Θα ήταν μάλλον αφελές γιατί ο Πρωθυπουργός ο ίδιος και εσείς σπεύσατε να μας πείτε ότι δεν υπάρχουν ποινικές ευθύνες. Είναι όμως ξέρετε βαθύτατα προβληματικό, είναι θεσμικά ιταμό, είναι προκλητικό και μας εκθέτει πια ως δημοκρατικό πολιτικό σύστημα, ο Πρωθυπουργός της χώρας από το ιερό Βήμα της Βουλής να απευθυνθεί στην αντιπολίτευση μιας δημοκρατικής -θέλω να πιστεύω ότι είμαστε ακόμα δημοκρατική- ευρωπαϊκής χώρας, χώρας μέλους της Ευρωπαϊκής Ένωσης και να ζητά από την Αντιπολίτευση να αποσύρει αίτημα προανακριτικής επιτροπής με βάση το Σύνταγμα της χώρας το οποίο στηρίζεται σε ποινική δικογραφία Ευρωπαϊκής Εισαγγελίας για καταλήστευση ευρωπαϊκών πόρων για το γεγονός ότι η χώρα μας είναι ξανά το μαύρο πρόβατο της Ευρωπαϊκής Ένωσης, για το γεγονός ότι μας δείχνουν όλοι στις Βρυξέλλες ως το μαύρο πρόβατο και το κακό παράδειγμα προς αποφυγή για την αναθεώρηση της Κοινής Αγροτικής Πολιτικής. Για όλη αυτή τη ζημιά που έχει υποστεί ο αγροτικός τομέας, η κοινωνία μας, η οικονομία μας, το μόνο που έχει να πει ο Πρωθυπουργός απευθυνόμενος στην Αντιπολίτευση είναι να αποσύρει αίτημα για προανακριτική επιτροπή που στηρίζεται σε ευρωπαϊκή δικογραφία. Δεν ακούγεται μόνο σε όλη την Ελλάδα. Ακούγεται σε όλη την Ευρώπη αυτό που λέει. Αυτό μας εκθέτει πια, κύριε Πρόεδρε. Είναι λυπηρό. Μας εκθέτει ανεπανόρθωτα όχι μόνο στους πολίτες αυτής της χώρας αλλά σε όλους τους πολίτες όλων των ευρωπαϊκών κρατών. Είναι η πολλοστή φορά που το κάνει αυτή η Κυβέρνηση.

Αναρωτιέμαι, θα γυρίσετε στα γραφεία σας, στις περιφέρειές σας σε όλη την επικράτεια και θα πείτε ότι είστε η φιλελεύθερη φιλοευρωπαϊκή παράταξη της Νέας Δημοκρατίας και θα περιμένετε να σας χειροκροτήσουν κιόλας;

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Μάντζο.

Ο κ. Μηταράκης έχει τον λόγο. Μετά ο κ. Καζαμίας και ο κ. Ηλιόπουλος.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, εγώ έχω τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Μετά, κύριε Καζαμία. Είναι ο κ. Μηταράκης πρώτα, μετά εσείς και μετά ο κ. Ηλιόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί προηγείται ο κ. Μηταράκης;

**ΝΟΤΗΣ ΜΗΤΑΡΑΚΗΣ:** Με μεγάλη χαρά να προηγηθεί ο κ. Καζαμίας.

**ΠΡΟΕΔΡΕΥΩΝ (Βασίλειος Βιλιάρδος):** Επιτρέπετε; Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι δεδομένο. Πόσο πια έλεγχος;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, τι ακριβώς θέλετε; Γιατί επεμβαίνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι δεδομένο ότι προηγείται αυτός που δεν μίλησε, όχι αυτός που μίλησε.

**ΠΡΟΕΔΡΕΥΩΝ (Βασίλειος Βιλιάρδος):** Γιατί επεμβαίνετε στη διαδικασία; Σας παρακαλώ.

Έχετε τον λόγο, κύριε Καζαμία. Μετά ο κ. Ηλιόπουλος και μετά ο κ. Μηταράκης.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, στη διαδικασία αυτός που δεν μίλησε είθισται να προηγείται.

Εν πάση περιπτώσει, θα ήθελα να μιλήσω σχετικά με αυτά που είπε ο κ. Μάντζος πριν. Δεν είναι μόνο θλιβερό αυτό που κάνει η Νέα Δημοκρατία σχετικά με την υπόθεση του ΟΠΕΚΕΠΕ. Είναι εγκληματικό. Η ομιλία του κ. Μηταράκη λίγο πριν, του Κοινοβουλευτικού Εκπροσώπου της Νέας Δημοκρατίας, μας προβλημάτισε σε πολλά επίπεδα. Δεν μας εξέπληξε βεβαίως.

Καταρχήν θέλω να παρατηρήσω κάτι σχετικά με την καραμέλα αυτή που ακούμε όλη την ημέρα σήμερα και που φαίνεται ότι είναι μέρος της κομματικής γραμμής της Νέας Δημοκρατίας ότι η δικογραφία, λέει, ήρθε χωρίς αξιολόγηση από την Ευρωπαϊκή Εισαγγελία. Καταρχήν έχουμε το εξής πρόβλημα. Επειδή αυτή η δικογραφία είναι απόρρητη και δεν μπορεί να τη δει ο κόσμος δεν μπορούμε να αποδείξουμε με δημοσιοποιημένα έγγραφα την αξιολόγηση. Ωστόσο επισημαίνω, επειδή έχω δει το μεγαλύτερο τμήμα αυτής της δικογραφίας, ότι υπάρχει όχι μόνο αξιολόγηση σε μια εισαγωγή στην αγγλική γλώσσα τριάντα τεσσάρων σελίδων από την Ευρωπαϊκή Εισαγγελία η οποία είναι κόλαφος, αλλά υπάρχει εκεί και συγκεκριμένο κατηγορητήριο. Πώς είναι δυνατόν να έρχεται η Νέα Δημοκρατία και να αξιολογεί τις πράξεις των κυρίων Αυγενάκη και Βορίδη τη στιγμή που υπάρχει προτεινόμενο κατηγορητήριο; Μία από τις τρεις κατηγορίες που προτείνει η Ευρωπαϊκή Εισαγγελία είναι η εμπλοκή σε εγκληματική οργάνωση, κύριε Μηταράκη. Αυτό δεν είναι αξιολόγηση. Τι άλλο θέλετε, δηλαδή, να ακούσετε από την Ευρωπαϊκή Εισαγγελία για να αισθανθείτε ότι αξιολογηθήκατε; Σας λέει εγκληματίες και ότι είστε μέρος μιας οργανωμένης εγκληματικής ομάδας. Αυτή είναι η πρώτη παρατήρηση που ήθελα να κάνω, κύριε Πρόεδρε.

Η δεύτερη παρατήρηση αφορά στο γεγονός ότι πάλι ο κ. Μηταράκης, όπως και ο κ. Μητσοτάκης πριν όταν μίλησε αρνήθηκε να απαντήσει με σαφήνεια στην ερώτηση της κ. Κωνσταντοπούλου. Η κ. Κωνσταντοπούλου διέκοψε τον Πρωθυπουργό αλλεπάλληλες φορές ρωτώντας τον κάτι πάρα πολύ απλό: θα παραβρεθεί να καταθέσει στην εξεταστική επιτροπή ως μάρτυρας ή όχι; Και ο κ. Μητσοτάκης επιμελώς απέφυγε να απαντήσει. Θα μπορούσε να της πει με θάρρος και παρρησία «όχι» που είναι αυτό που περιμένουμε ότι θα κάνει. Αλλά ούτε και αυτό το θάρρος δεν μπόρεσε να βρει στην Αίθουσα τη στιγμή που ήρθε να αντιμετωπίσει τη Βουλή γι’ αυτό το τεράστιο σκάνδαλο που πλήττει την Κυβέρνησή του εδώ και αρκετές βδομάδες. Ο κ. Μηταράκης κατεβαίνοντας από το Βήμα έδωσε μια άλλη εκδοχή της διφορούμενης απάντησης του κ. Μητσοτάκη. Είπε «αν έχει σχέση με την υπόθεση, θα έρθει».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αν αποδειχθεί ότι έχει σχέση.

**ΑΛΕΞΑΝΔΡΟΣ ΚΑΖΑΜΙΑΣ:** Αν αποδειχθεί ότι έχει σχέση με την υπόθεση, θα έρθει. Και αν δεν αποδειχθεί, δεν θα έρθει. Παίζουμε με τα λόγια, κύριε Πρόεδρε. Η κοινωνία έχει εξοργιστεί με τη συμπεριφορά της Κυβέρνησης και των στελεχών της Κυβέρνησης σε αυτό το τεράστιο σκάνδαλο και ακούμε αυτά τα λόγια από τον κ. Μηταράκη.

Τέλος, θέλω να πω κάτι για το θέμα της δικαιοσύνης. Στις αλλεπάλληλες υποθέσεις στο έγκλημα των Τεμπών, στην υπόθεση Τριαντόπουλου και στην προανακριτική για τον κ. Καραμανλή, ακούγαμε για μήνες, ίσως και χρόνια πλέον, την Κυβέρνηση να δίνει μαθήματα στην αντιπολίτευση λέγοντας ότι αυτά είναι ζητήματα τα οποία θα πρέπει να εξεταστούν από τη δικαιοσύνη. Και μας έδινε μαθήματα λέγοντας «καλά, εσείς δεν εμπιστεύεστε τη δικαιοσύνη; Εμείς την εμπιστευόμαστε».

Κύριε Πρόεδρε, στο πολιτικό σύστημα όταν υπάρχουν εμπλεκόμενα πολιτικά πρόσωπα η Βουλή με προανακριτική επιτροπή είναι αυτή που δρα ως μέρος της δικαιοσύνης. Και αυτό το πράγμα η πλειοψηφία της Νέας Δημοκρατίας το μπλοκάρει ακριβώς επειδή δεν θέλει η δικαιοσύνη να επιληφθεί του ζητήματος του ΟΠΕΚΕΠΕ, του τεράστιου αυτού σκανδάλου, διότι ξέρει ποιο θα είναι το αποτέλεσμα. Οπότε καλό θα είναι εσείς να σέβεστε τη δικαιοσύνη και να μην δίνετε μαθήματα σε κανέναν για τον υποτιθέμενο σεβασμό σας στη δικαιοσύνη.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ, κύριε Καζαμία.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Παρατήρηση πρώτη. Αναρωτιέται ο κ. Μηταράκης «μα, γιατί φωνάζετε ενάντια στην εξεταστική; Γίνεται να κάνουμε εξεταστική και να μην θέλουμε να δοθούν απαντήσεις; Δύο απλά παραδείγματα πρόχειρα να σκεφτεί κάποιος. Είστε η παράταξη που κάνατε εξεταστική για τη λίστα Πέτσα, χωρίς τον Πέτσα. Το καταλαβαίνετε αυτό; Εξεταστική για το πώς δώσατε χρήματα σε μέσα ενημέρωσης χωρίς κανόνες και δεν ήρθε ο αρμόδιος Υπουργός. Είστε η παράταξη που κάνατε εξεταστική για το έγκλημα των Τεμπών με 57 νεκρούς και δεν ήρθαν οι μηχανοδηγοί. Δύο απλά παραδείγματα για το πώς καταλαβαίνετε τις εξεταστικές, περί δικαιοσύνης και του ότι όλα λειτουργούν και η δικαιοσύνη κάνει τη δουλειά της.

Σήμερα είχαμε επτά ενόχους στη δίκη για ΟΠΕΚΕΠΕ. Είναι η τρίτη δίκη που έχει ενόχους που πήγε στο ακροατήριο. Με ποια διαδικασία; Μετά από την έρευνα της Ευρωπαϊκής Εισαγγελίας. Η τρίτη δίκη. Μάλιστα σε δύο από αυτές τις δίκες μάρτυρας κλειδί κι που εμπλέκεται στις έρευνες είναι το στέλεχος του ΟΠΕΚΕΠΕ, η πρώην διευθύντρια την οποία εσείς διώξατε και τη στείλατε στο πρωτόκολλο. Και για την οποία και η σημερινή ηγεσία του Υπουργείου Αγροτικής Ανάπτυξης δεν έχει απαντήσει ποτέ στις ερωτήσεις. Αυτή είναι η αντίληψή σας για δικαιοσύνη. Και ενώ, λοιπόν, έχουμε τρεις δίκες που έχουν ξεκινήσει από τη δικογραφία της Ευρωπαϊκής Εισαγγελίας και έχουμε καταδίκες -δεν είχαν ξεκινήσει πριν από την Ευρωπαϊκή Εισαγγελία- έρχεστε και μας λέτε ότι τα συγκεκριμένα αδικήματα που γράφει μέσα η Ευρωπαϊκή Εισαγγελία δεν υπάρχουν. Σοβαρά τώρα; Θα συζητάμε για το αν σήμερα είναι Τρίτη και θα μας λέτε ότι είναι Τετάρτη και δεν θα υπάρχει κανένα πρόβλημα; Επιμένετε ότι δεν υπάρχει πρόταση για προς διερεύνηση αδικήματα μέσα στη δικογραφία που έχουμε; Και θέλετε να συζητήσουμε σοβαρά; Υπάρχουν ή δεν υπάρχουν; Όλοι οι υπόλοιποι τα έχουμε δει, καταδίκες ήδη προχωράνε και εσείς λέτε ότι δεν υπάρχει;

Αν δεν θυμάστε ποια είναι η Τυχεροπούλου, που δύο από τα τρία δικαστήρια προέκυψαν και από δικές της έρευνες, είναι αυτή για την οποία το κομματικό σας στέλεχος, ο «Φραπές», έλεγε «αν την είχα δολοφονήσει τώρα θα ήμουν έξω». Κομματικό σας στέλεχος σε συνομιλία με στέλεχος του Υπουργείου έλεγε «αν την είχα δολοφονήσει θα ήμουν έξω». Κι δεν θυμάστε ποιος είναι ο «Φραπές», είναι αυτός που πάλι σε συνομιλία λέει «μου είπε o Γρηγόρης να πάω στο Πιτσιλή». Αυτό είναι το κομματικό σας κράτος. Αυτός είναι ο κομματικός σας μηχανισμός.

Και κλείνω με το εξής. Επειδή είπε ο κ. Μητσοτάκης ότι στη δημοκρατία υπάρχει ο κανόνας της πλειοψηφίας. Ορθώς. Υπάρχει ο κανόνας της πλειοψηφίας. Υπάρχει, όμως, και το ποινικό δίκαιο στη δημοκρατία. Δυστυχώς, με αυτά που κάνετε, πλέον δεν συζητάμε στο φάσμα του πολιτικού, συζητάμε στο φάσμα του ποινικού. Και αυτή είναι αποκλειστική δικιά σας ευθύνη και δεν είναι τοξικότητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ:** Ο κ. Γιαννούλης διάβασε δύο αποσπάσματα, νομίζω σωστά μεταφρασμένα, από το παραπεμπτικό της Ευρωπαϊκής Εισαγγελίας. Από αυτό προκύπτουν δύο θέματα. Το πρώτο, ως προς τα πολιτικά πρόσωπα, αυτό έχει διαβιβαστεί στη Βουλή χωρίς κρίση επί συγκεκριμένων ζητημάτων. Γιατί; Γιατί θεωρεί ότι είναι αρμοδιότητα της Βουλής, κατά το άρθρο 86, να κρίνουμε εμείς αν υπάρχουν επαρκείς ενδείξεις ή όχι. Εμείς τοποθετηθήκαμε επ’ αυτού και είπαμε ότι σήμερα από το κείμενο που έχουμε και από αυτό μόνο και από τις προτάσεις των κομμάτων δεν προκύπτουν επαρκείς ενδείξεις. Όμως, να κάνουμε μια εξεταστική επιτροπή, να δούμε βαθύτερα το θέμα, να δούμε όλα αυτά τα θέματα που οι συνάδελφοι σήμερα έθιξαν λεπτομερώς…

**ΧΡΗΣΤΟΣ ΓΙΑΝΝΟΥΛΗΣ:** Μας περνάτε για ανόητους;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, είπατε αυτά που θέλετε.

**ΝΟΤΗΣ ΜΗΤΑΡΑΚΗΣ:** Κι αν προκύψουν στοιχεία τα οποία δικαιολογούν ποινικές ευθύνες πολιτικών προσώπων, προφανώς αυτά τότε θα τα εξετάσουμε.

Το δεύτερο που ήταν πιο ενδιαφέρον -και θυμάμαι αυτή την παράγραφο που διαβάσατε- λέει η Ευρωπαία Εισαγγελέας ότι υπάρχει ένα κύκλωμα που λυμαίνεται τον ΟΠΕΚΕΠΕ. Αν ξαναπάρετε τον λόγο, ξαναδιαβάστε ακριβώς αυτό που διαβάσατε. «Στελέχη του ΟΠΕΚΕΠΕ, μέλη ΔΣ του ΟΠΕΚΕΠΕ, συγκεκριμένοι αγρότες και συγκεκριμένα κέντρα υποδοχής αιτήσεων». Σ’ αυτό το κύκλωμα η Ευρωπαία Εισαγγελέας, στην παράγραφο που εσείς διαβάσατε, δεν εμπλέκει πολιτικά πρόσωπα. Αυτή είναι και η δική μας θέση.

**ΧΡΗΣΤΟΣ ΓΙΑΝΝΟΥΛΗΣ:** Μην μας κοροϊδεύετε. Μην μας περνάτε για ανόητους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, μην κάνετε διάλογο. Δεν επιτρέπεται.

**ΧΡΗΣΤΟΣ ΓΙΑΝΝΟΥΛΗΣ:** Σας διάβασα απόσπασμα που ζητά τη διερεύνηση δύο Υπουργών.

**ΝΟΤΗΣ ΜΗΤΑΡΑΚΗΣ:** Σας απάντησα. Το έχω διαβάσει και λέω την άποψή μου.

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ, διασφαλίστε την ποιότητα του κοινοβουλευτικού λόγου.

**ΠΡΟΕΔΡΕΥΩΝ (Βασίλειος Βιλιάρδος):** Αφήστε να πει την άποψή του, κύριε Γιαννούλη. Δεν μπορείτε να επεμβαίνετε.

**ΝΟΤΗΣ ΜΗΤΑΡΑΚΗΣ:** Ως προς την εμμονή της κ. Κωνσταντοπούλου να συναντηθεί με τον Πρωθυπουργό, θέλω να σημειώσω ότι ο κύριος Πρωθυπουργός έχει έρθει κάθε φορά στην Ολομέλεια όταν προκύπτει ένα μείζον θέμα και κάθε φορά έχει τοποθετηθεί λεπτομερώς κι έχει καταγραφεί η θέση του. Ο Πρωθυπουργός για το θέμα του ΟΠΕΚΕΠΕ μίλησε αναλυτικά σήμερα και θα ξαναμιλήσει όταν προκύψει συζήτηση στην Ολομέλεια.

Αυτό που είναι σημαντικό σήμερα είναι να στείλουμε ένα μήνυμα στον ελληνικό λαό, ότι όλοι θέλουμε να πέσει άπλετο φως στην υπόθεση του ΟΠΕΚΕΠΕ. Εμείς με την ψήφιση της εξεταστικής επιτροπής αυτό το κάνουμε πράξη.

Ως προς την προανακριτική, οι επιλογές είναι δύο: Ή θα την κρίνουμε αύριο επί του τι έχουμε αυτή τη στιγμή στη διάθεσή μας ή θα περιμένουμε περαιτέρω στοιχεία από την εξεταστική.

Για την Αντιπολίτευση, κύριε Μάντζο, ορθά είπατε ότι είναι δικό σας συνταγματικό δικαίωμα να επιλέξετε. Αν οι προτάσεις παραμείνουν όπως είναι σήμερα, επί αυτών των προτάσεων εμείς έχουμε ήδη τοποθετηθεί αρνητικά.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μηταράκη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε παρέμβαση, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, προηγήθηκα πριν από ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, μιλήσατε προηγουμένως. Δεν θα μιλάτε συνεχώς. Δεν θα κάνουμε διάλογο.

**ΧΡΗΣΤΟΣ ΓΙΑΝΝΟΥΛΗΣ:** Διαστρέβλωσε κάτι…

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Γιαννούλη. Κάνατε προηγουμένως παρέμβαση. Έκανε ο καθένας. Δεν θα ξεκινήσουμε τον κύκλο από την αρχή.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μην με αναγκάσετε να το κάνω προσωπικό.

**ΠΡΟΕΔΡΕΥΩΝ (Βασίλειος Βιλιάρδος):** Αν έχετε κάτι επί προσωπικού, παρακαλώ. Μόνο εξηγήστε τι είναι το προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Θα σας πω. Δεν υπάρχει μεγαλύτερο και προσβλητικότερο σαν συμπεριφορά στη Βουλή από το να διαστρεβλώνεται αυτό που καταθέτεις με την υπογραφή και την αξιοπρέπειά σου.

Αυτό, λοιπόν, που είπα, κύριε Μηταράκη, αλλά μας περνάτε για ανόητους, όπως και τους Έλληνες ψηφοφόρους, είναι το εξής: «Λαμβάνοντας υπόψη ότι κατά τη διάρκεια της παρούσας έρευνας προέκυψαν ενδείξεις για αδικήματα συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης, τα αδικήματα αυτά φέρονται να σχετίζονται με τον Μάκη Βορίδη…» -εκτός κι αν έχετε κι άλλον Μάκη Βορίδη στη Νέα Δημοκρατία- «…Υπουργό Αγροτικής Ανάπτυξης και τον Ελευθέριο Αυγενάκη Υπουργό Αγροτικής Ανάπτυξης».

Μην μας περνάτε για γίδια!

**ΝΟΤΗΣ ΜΗΤΑΡΑΚΗΣ:** Θα μας τα πείτε αύριο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Γιαννούλη.

Κυρία Πρόεδρε, ζητήσατε παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μηταράκη, εμείς οι δικηγόροι -θα επιμείνω αναφερόμενη στην ιδιότητά μου, που ενοχλεί και φοβίζει- ξέρουμε πολύ καλά να εντοπίζουμε και την αδυναμία και την λαθροχειρία.

Κατεβήκατε προηγουμένως από το Βήμα και σας ρώτησα: Ο κ. Μητσοτάκης θα έρθει στην εξεταστική επιτροπή την οποία εσείς φέρνετε και εμείς ψηφίζουμε; Και τι μου απαντήσατε; «Αν αποδειχθεί ότι έχει σχέση, βεβαίως θα έρθει». Ο κ. Μητσοτάκης, βεβαίως, απέφυγε να απαντήσει και απάντησε ουσιαστικά με ύβρεις, συκοφαντίες και απρεπείς εκφράσεις, που δεν αρμόζουν σε Πρωθυπουργό. Το να λέει ο Πρωθυπουργός «τι γκαρίζετε» και «δεν ασχολούμαι μαζί σας» ή να ανακυκλώνει συκοφαντίες δεν αρμόζει σε πρωθυπουργό.

Όμως, είναι πράγματι ένας Πρωθυπουργός σε δύσκολη θέση, που έχει μάθει ως κεφαλή της εγκληματικής οργάνωσης να του χτυπάνε όλοι οι προσοχές. Έχει μάθει ως κεφαλή της εγκληματικής οργάνωσης να μην παρεκκλίνει τίποτε. Έχει μάθει να σας έχει με το μαστίγιο και το καρότο. Γιατί ξέχασα στα παραδείγματα της εγκληματικής οργάνωσης ότι εγκληματική οργάνωση είναι να αποκεφαλίζεις τον Υπουργό Πολιτικής Προστασίας γιατί ήταν για μπάνιο την ώρα που καιγόταν ο τόπος…

**ΝΟΤΗΣ ΜΗΤΑΡΑΚΗΣ:** Δεν ήμουν ποτέ Πολιτικής Προστασίας. Πείτε το σωστά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη, μην διακόπτετε σας παρακαλώ.

**ΝΟΤΗΣ ΜΗΤΑΡΑΚΗΣ:** Λέει ότι είμαι σε λάθος Υπουργείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, δεν ήσασταν για μπάνιο. Είναι κοντά στο σπίτι σας η θάλασσα.

**ΝΟΤΗΣ ΜΗΤΑΡΑΚΗΣ:** Όχι, είπατε λάθος Υπουργείο. Μπερδέψατε τα Υπουργεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, εντάξει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη, σας αρέσει να σας διακόπτουν εσάς;

**ΝΟΤΗΣ ΜΗΤΑΡΑΚΗΣ:** Μα, με διακόπτει πάντα. Τι εννοείτε αν μου αρέσει; Έχω μιλήσει ποτέ χωρίς να με διακόψει;

**ΠΡΟΕΔΡΕΥΩΝ (Βασίλειος Βιλιάρδος):** Μην διακόπτετε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βιλιάρδε, σας παρακαλώ μην παρεμβαίνετε στην παρέμβασή μου. Ευχαριστώ πολύ.

Εγκληματική οργάνωση, λοιπόν, είναι να σε αποκεφαλίζει η κεφαλή όταν πήγες για μπάνιο και μετά επειδή είσαι καλό παιδί, να σε κάνει Κοινοβουλευτικό Εκπρόσωπο. Κι εσύ να έρχεσαι προσδοκώντας και μια άλλη προαγωγή και να ψέλνεις ό,τι ζητάει η κεφαλή της εγκληματικής οργάνωσης.

**ΝΟΤΗΣ ΜΗΤΑΡΑΚΗΣ:** Μ’ αρέσει που μιλάμε πλέον και στον ενικό. Γίναμε και φίλοι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγκληματική οργάνωση, επίσης, είναι -γιατί κάπως πρέπει να απαντήσετε, δεν είστε σαν τον κ. Μητσοτάκη που δεν αισθάνεται ότι πρέπει να απαντήσει πουθενά και ότι μπορεί να έρχεται εδώ και να λέει «σε εσάς δεν απαντάω», «ο Πρωθυπουργός μιλάει όποτε θέλει», «όποτε θέλω έρχομαι, όποτε θέλω φεύγω» και άλλα πολλά- αλλά εσάς σας ξέφυγε και αισθανθήκατε ότι πρέπει να απαντήσετε στην ερώτησή μου αν θα έρθει ο κ Μητσοτάκης και είπατε αυθόρμητα «αν αποδειχθεί ότι έχει σχέση με τον ΟΠΕΚΕΠΕ, θα έρθει».

Καμία σχέση δεν έχει. Κύριε Μηταράκη, μην παιδευτείτε να το ερευνήσετε. Δεν έχει καμία σχέση ο κ. Μητσοτάκης με τον ΟΠΕΚΕΠΕ. Ούτε έξι Υπουργούς Αγροτικής Ανάπτυξης διόρισε, ούτε εννιά Υφυπουργούς, ούτε οι κολλητοί του ήταν στου Μαξίμου, ούτε έχει κουμπαριές η οικογένειά του με εμπλεκόμενους στο σκάνδαλο του ΟΠΕΚΕΠΕ, ούτε οι Υφυπουργοί παρά τω Πρωθυπουργώ εμπλέκονται. Κανείς δεν εμπλέκεται. Καμία σχέση ο κ. Μητσοτάκης με τον ΟΠΕΚΕΠΕ. Μην κοπιάσετε να το ερευνήσετε, διότι η γραμμή λέει «καμιά σχέση». Είδα ότι δεχθήκατε και τηλεφωνήματα αφού κάνατε το ατόπημα.

Οπότε με το που σας ζήτησε ο Κοινοβουλευτικός μας Εκπρόσωπος να απαντήσετε γι’ αυτό που κατά λάθος είπατε, το διορθώσατε, όπως λέει η πρόταση για την εξεταστική επιτροπή. Τι λέτε; Ότι υπάρχουν διοικητικές αστοχίες και πρέπει να υπάρξουν διορθώσεις. Αυτό λέτε και υπογράφετε οι εξήντα. Γι’ αυτό εμείς είπαμε ότι ψηφίζουμε το διατακτικό, να γίνει εξεταστική επιτροπή. Φυσικά και δεν ψηφίζουμε όλο αυτό το προκλητικό σκεπτικό που φτάνει να λέει τα εξής: «Για να είναι, όμως, αυτό εφικτό, να ερευνηθούν δηλαδή οι συστημικές αστοχίες». Πόσος άλλος ευφημισμός; Μας είπατε πριν ότι αυτό που εμείς λέμε συγκάλυψη, εσείς το λέτε διαφάνεια. Ναι, ο Όργουελ τα έχει περιγράψει -ξέρετε- αυτά. Το πώς κάνεις το άσπρο μαύρο, τη νύχτα μέρα και το αντίστροφο, το έχουν συλλάβει και εκθέσει πολλοί σημαντικοί πνευματικοί άνθρωποι και συγγραφείς και θεατρικοί συγγραφείς και ποιητές. Κάνετε, λοιπόν, τη νύχτα μέρα, τη συγκάλυψη τη λέτε διαφάνεια. Στην πρότασή σας για τον ΟΠΕΚΕΠΕ τι λέτε; «Για να είναι εφικτό να αναδειχθούν οι συστημικές αστοχίες». Διότι τα κακουργήματα τα λέμε «failure system». Τα κακουργήματα είναι συστημικές αστοχίες. «Για να μπορούν να αναδειχθούν αυτά, δεν μπορεί να περιοριστεί η συζήτηση στην αναζήτηση δήθεν ποινικών ευθυνών πολιτικών προσώπων». «Δήθεν ποινικών ευθυνών», λέτε κύριοι, γιατί ξέρετε ότι υπάρχουν υπαρκτές ποινικές ευθύνες και αγωνιάτε να μην λογοδοτήσει, όχι μόνον ο Βορίδης και ο Αυγενάκης, αλλά και ο Μητσοτάκης. Αγωνιάτε!

Και βεβαίως την ώρα που λέτε ότι δεν πρέπει να γίνει τώρα η σύσταση προανακριτικής επιτροπής, αλλά μπορεί να τη μεταθέσουμε στις ελληνικές καλένδες, την ίδια ώρα ο ίδιος ο Πρόεδρος της Βουλής λέει δημόσια ότι υπάρχει παραγραφή και επέρχεται παραγραφή και αυτό πρόκειται να χρησιμοποιήσουν τα κατηγορούμενα μέλη της εγκληματικής οργάνωσης, με τη μόνη διαφορά -όπως σας εξέθεσα αρκετές φορές και να ξέρετε ότι η δικαιοσύνη στο τέλος θα λειτουργήσει- ότι η εγκληματική οργάνωση, όπως και το ξέπλυμα βρώμικου χρήματος, δεν υπάγονται στις προστατευτικές διατάξεις του νόμου περί ευθύνης Υπουργών. Δεν μπορείτε, δηλαδή, να ποντάρετε στην αποσβεστική προθεσμία που λέτε ότι την αλλάξατε, αλλά στα αλήθεια την αφήσατε κιόλας να υπάρχει.

Επειδή είστε τώρα έτσι πολύ ανήσυχοι, όμως, εγώ θέλω να επαναφέρω τα ερωτήματα και να απαντήσετε καθαρά. Τελικά, η γραμμή σας είναι να πείτε ότι ο κ. Μητσοτάκης θα έρθει αν χρειαστεί στην Ολομέλεια; Αυτή είναι η απάντηση στο αν θα έρθει στην εξεταστική επιτροπή; Γιατί εγώ το έθεσα ευθέως ως κοινοβουλευτική ομάδα που ψηφίζουμε τη σύσταση εξεταστικής επιτροπής, θέλω μια απάντηση. Και δεν νομίζω ότι δικαιούται ο κ. Μητσοτάκης να μην απαντά. Θα έρθει; Θα θέσει τον εαυτό του στη διάθεση της εξεταστικής επιτροπής για τη διαλεύκανση;

Επίσης, δέχεστε να καταθέσουμε όλοι, όλοι οι Βουλευτές και τα μέλη της Κυβέρνησης και οι παρατρεχάμενοι και οι κατά καιρούς Πρόεδροι, Αντιπρόεδροι του ΟΠΕΚΕΠΕ, υποψήφιοι Ευρωβουλευτές και λαμπρά στελέχη της Νέας Δημοκρατίας, όλοι όσοι έχουν διαχειριστεί δημόσια θέση, δημόσιο χρήμα, δημόσιο καθήκον, δημόσια υπηρεσία με εντολή Μητσοτάκη, αλλά και όλη η Αντιπολίτευση; Δέχεστε να καταθέσουμε στον Πρόεδρο της Βουλής και να γίνει ειδική διαδικασία, ποιοι έχουν δηλώσει βοσκοτόπια, ποιοι έχουν πάρει επιδοτήσεις, ποιοι είναι εδώ ή δεν είναι εδώ; Γιατί εμείς όλο αυτόν τον καιρό -πρέπει να σας το ομολογήσω- νομίζουμε ότι αυτή η Πλειοψηφία της Νέας Δημοκρατίας που δεν πατάει, παίρνει δημόσιο χρήμα ως βουλευτικές αποζημιώσεις και πάει για καφέ, κάνει άλλα πράγματα. Μπορεί, όμως, -μπορεί- να έχετε και αγροτικές εργασίες. Μπορεί τελικά να είστε και βοσκοί.

«Εξευτελιστήκαμε», λέει ο κ. Βεσυρόπουλος, «είναι εξευτελιστικό». Σας ακούω μέχρι εδώ. Σας ακούω μέχρι εδώ.

**ΝΟΤΗΣ ΜΗΤΑΡΑΚΗΣ:** Όχι, για εσάς έλεγε κάτι. Δεν καταλάβατε.

**ΓΕΩΡΓΙΟΣ ΑΜΥΡΑΣ:** Δεν είπε αυτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δέχεστε να κατατεθούν για όλους, αντί να κυκλοφορούν γύρω-γύρω, να τα υπαινίσσεστε, να διαχωρίζουν τις θέσεις τους αυτοί οι οποίοι δεν έχουν πάρει χρήματα επιδοτήσεων; Δέχεστε να το κάνουμε όλοι; Και περιμένω και από τα κόμματα της Αντιπολίτευσης που πιστεύω ότι θα το δεχθούν. Δέχεστε;

**ΒΑΣΙΛΕΙΟΣ ΚΟΚΚΑΛΗΣ:** Ναι, ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να, ορίστε, «ναι» λένε.

**ΠΡΟΕΔΡΕΥΩΝ (Βασίλειος Βιλιάρδος):** Μπορείτε να ολοκληρώσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως και μπορώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θαολοκληρώσω αμέσως. Συνυπολογίστε και τις διακοπές και την ανοχή που δείξατε σε άλλους και εσείς και οι προηγούμενοι και τελειώνω.

Δέχεστε, λοιπόν; Μια απλή απάντηση. Θα έρθει ο κ. Μητσοτάκης στην εξεταστική επιτροπή, που είναι ο πρώτος που πρέπει να πει ό,τι γνωρίζει για να βοηθήσει το έργο της;

Και δεύτερον, δέχεστε να δηλώσουμε όλοι και να πει όποιος είναι και Υπουργός και βοσκός μπορεί να το εξηγήσει και φυσικά να αναλάβει και την ευθύνη ή να πάρει και τα εύσημα που τα καταφέρνει. Δέχεστε; Απαντήστε μας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα η κ. Μαρία Συρεγγέλα, Βουλευτής της Νέας Δημοκρατίας.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Μιλήσατε, κύριε Μηταράκη. Δεν μπορούμε να συνεχίσουμε.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Μηταράκη.

Κυρία Συρεγγέλα, έχετε τον λόγο.

**ΜΑΡΙΑ ΣΥΡΕΓΓΕΛΑ:** Κυρίες και κύριοι συνάδελφοι, καταρχάς θέλω να διαβεβαιώσω ότι κανένας πολίτης δεν ενδιαφέρεται και μάλιστα δύο μήνες μετά για να μάθει αν εγώ και για ποιον λόγο παραιτήθηκα από Γραμματέας -η πρώτη γυναίκα Γραμματέας- της Πολιτικής Επιτροπής της Νέας Δημοκρατίας. Έχω πολλές φορές εξηγήσει στο παρελθόν ότι πάντα ένας κύκλος τελειώνει, ανοίγουν άλλοι κύκλοι και ότι τις θέσεις δεν τις αγοράζουμε, δεν αγοράζουμε το 51% των μετοχών και ότι σήμερα είμαστε, αύριο δεν είμαστε και ότι ο ελληνικός λαός επιλέγει τι ακριβώς θα κάνουμε. Σε καμία περίπτωση, όμως, δεν ανέχομαι πάνω στην ιδιότητα τη δική μου, τη θέση που είχα ως πρώτη Γραμματέας της Πολιτικής Επιτροπής της Νέας Δημοκρατίας, να κατηγορείτε μια ολόκληρη παράταξη, την οποία εγώ έχω υπηρετήσει από τα γεννοφάσκια μου, από τα νεανικά μου χρόνια και να κατηγορείται ως εγκληματική οργάνωση. Αυτό δεν το επιτρέπω. Άλλωστε αυτήν τη στιγμή τον ελληνικό λαό θεωρώ ότι τον ενδιαφέρει τι ακριβώς έχει γίνει στον ΟΠΕΚΕΠΕ και όχι τι έχει με μένα. Ας σοβαρευτούμε, λοιπόν.

Κυρίες και κύριοι συνάδελφοι, σήμερα καλούμαστε να πράξουμε το αυτονόητο και να σταθούμε με ευθύνη και σοβαρότητα απέναντι στην Ελληνίδα και στον Έλληνα φορολογούμενο και να στηρίξουμε τη σύσταση εξεταστικής επιτροπής για τη λειτουργία του ΟΠΕΚΕΠΕ, χωρίς επικοινωνιακά πυροτεχνήματα, χωρίς μικροκομματικές σκοπιμότητες, χωρίς λαϊκισμούς που πληγώνουν τη δημοκρατία. Αυτή η επιτροπή δεν συστήνεται για να γίνει κυνήγι μαγισσών, αλλά για να στείλουμε ένα ξεκάθαρο μήνυμα στους Έλληνες πολίτες. Τα χρήματα που πληρώνουν με κόπο, οι φόροι που καταβάλλουν, δεν χαρίζονται δεξιά και αριστερά, ότι τα χρήματα αυτά που εμείς οφείλουμε να διασφαλίσουμε, πιάνουν τόπο και ότι ούτε ένα ευρώ δεν θα πηγαίνει χαμένο. Αλλά να στείλουμε ακόμα μια φορά ένα μήνυμα και προς τον ελληνικό λαό και προς την Ευρώπη ότι τουλάχιστον γι’ αυτήν την Κυβέρνηση η εποχή της αναξιοπιστίας του ελληνικού κράτους έχει παρέλθει και σήμερα όποιος θεωρείτε ότι μπορεί να καταχραστεί ευρωπαϊκούς -και όχι μόνο- αλλά και εθνικούς φυσικά πόρους, έχει συνέπειες. Και επειδή η αλήθεια είναι η καλύτερη κάθαρση, όλα θα βγουν στο φως.

Το πρόβλημα του ΟΠΕΚΕΠΕ δεν γεννήθηκε σήμερα. Είναι μια βαθιά πληγή, μια μαύρη τρύπα που εδώ και δεκαετίες καταπίνει πόρους και δυνατότητες από τις Ελληνίδες αγρότισσες, τους Έλληνες αγρότες.

Από το σκάνδαλο του καλαμποκιού μέχρι σήμερα ο πρωτογενής μας τομέας δέχεται απανωτά χτυπήματα, τόσο από την αδράνεια, όσο πολλές φορές και από τη διαφθορά. Όμως, κυρίες και κύριοι, φτάνει πια. Δεν ανεχόμαστε άλλο να πληρώνουν οι πολλοί την ασυδοσία των λίγων. Δεν ανεχόμαστε άλλο οι αγρότες μας να αγωνίζονται άνισα, όχι μόνο απέναντι στην κλιματική κρίση και ταυτόχρονα να βρίσκονται κάποιοι να πλουτίζουν δίχως κόπο. Κάθε ευρώ που χάνεται από τον ΟΠΕΚΕΠΕ είναι ένα ευρώ που λείπει από τα χωράφια, τα αμπέλια, τις κτηνοτροφικές μονάδες, είναι ένα ευρώ που αφαιρείται από τον μόχθο και την αξιοπρέπεια των αγροτών μας.

Εμείς ως Νέα Δημοκρατία έχουμε ήδη ξεκινήσει αυτόν τον αγώνα πριν μας χτυπήσει το καμπανάκι η Ευρωπαία Εισαγγελέας. Θέσαμε τον ΟΠΕΚΕΠΕ υπό αυστηρή εποπτεία, εκπονήσαμε -εδώ στη Βουλή μάλιστα είχε συζητηθεί- σχέδιο με συγκεκριμένες δράσεις, πραγματοποιήθηκαν ήδη διασταυρωτικοί έλεγχοι, αποδόθηκαν ήδη στοιχεία στη δικαιοσύνη και υπάρχουν ήδη δίκες σε εξέλιξη για ποινικές υποθέσεις από το 2019 και το 2020.

Όμως, η προσπάθεια φυσικά δεν τελειώνει εδώ. Και σε αυτό θα πρέπει να είμαστε αμείλικτοι. Όποιοι κι αν ευθύνονται, να λογοδοτήσουν. Δεν υπάρχει ούτε συμψηφισμός, ούτε συγκάλυψη. Αυτά είναι για όσους φοβούνται την αλήθεια. Όλα τα Πρακτικά ανοικτά, όλα μπροστά στις κάμερες και στα μάτια του ελληνικού λαού.

Και προς όσους επιμένουν σε λαϊκίστικες κορώνες περί συγκάλυψης, θυμίζω ότι την τελευταία φορά που ακολούθησαν αυτό το μονοπάτι, ο λαός τους γύρισε οριστικά την πλάτη. Οι Έλληνες φορολογούμενοι θέλουν απαντήσεις και θέλουν διαφάνεια, θέλουν δικαιοσύνη και θέλουν κυρίως να ξέρουν ότι οι θυσίες τους όλα τα προηγούμενα χρόνια δεν πήγαν χαμένες. Κι αυτή η εξεταστική δεν είναι επιλογή μας, είναι χρέος μας. Η αξιοπιστία του ελληνικού συστήματος δεν είναι μια αφηρημένη έννοια, είναι το θεμέλιο πάνω στο οποίο χτίζεται η εμπιστοσύνη των πολιτών, είναι η βάση για να μπορέσουμε να προχωρήσουμε μπροστά ενωμένοι και αποτελεσματικοί.

Χωρίς εμπιστοσύνη στους θεσμούς, καμία πολιτική, καμία μεταρρύθμιση, κανένα όραμα δεν μπορεί να ριζώσει. Γι’ αυτό και σήμερα στέλνουμε ένα μήνυμα καθαρό, ο δημόσιος βίος δεν είναι προνόμιο κανενός μας, είναι ευθύνη. Η πολιτική δεν είναι χώρος ατιμωρησίας, είναι χώρος λογοδοσίας και αυτήν την κουλτούρα πολιτικής ευθύνης πρέπει όλοι να την υπηρετούμε και να την υπερασπιζόμαστε.

Κυρίες και κύριοι συνάδελφοι, ας αφήσουμε εκ μέρους της Αντιπολίτευσης τα μικροπολιτικά παιχνίδια και ας σταθούμε στο ύψος των περιστάσεων. Εμείς δεν φοβόμαστε την αλήθεια. Εσείς;

Σας καλώ, λοιπόν, να στηρίξετε την πρόταση για την εξεταστική των πραγμάτων επιτροπή, να αποδείξετε έμπρακτα ότι νοιάζεστε για τους αγρότες μας, για τη δικαιοσύνη, για τη δημοκρατία. Οι Ελληνίδες και οι Έλληνες πολίτες μας παρακολουθούν και απαιτούν ξεκάθαρες απαντήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Συρεγγέλα.

Καλείται στο Βήμα ο κ. Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχω ένα πρώτο ερώτημα: Ακούμε, το ακούσαμε και πριν, για ανοιχτή πληγή δεκαετίας, διαχρονικές παθογένειες κ.λπ. Ωραία, ένα πολύ απλό ερώτημα: Πότε καταλάβατε ότι είναι διαχρονικές αυτές οι παθογένειες; Ποτέ; Γιατί από το 2024, εμείς μόνο ως Νέα Αριστερά, μια μικρή Κοινοβουλευτική Ομάδα, σας έχουμε καταθέσει οκτώ ερωτήσεις για τον ΟΠΕΚΕΠΕ. Απαντήσατε τις δύο, τις έξι τις αφήσατε αναπάντητες. Σε καμία από τις ερωτήσεις που απαντήσατε, ποτέ δεν είπατε τη φράση «διαχρονική παθογένεια», ποτέ. Πότε καταλάβατε ότι είναι διαχρονική παθογένεια; Όταν σας έπιασε η Ευρωπαϊκή Εισαγγελία. Τότε καταλάβατε ότι είναι διαχρονική παθογένεια.

Ο κύριος Υπουργός, ο κ. Τσιάρας, ο οποίος χαμογελά αυτήν τη στιγμή…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εσείς δηλαδή πότε το καταλάβατε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τον έχουμε ρωτήσει πάρα πολλές φορές για τη δίωξη της πρώην Διευθύντριας Ελέγχων του ΟΠΕΚΕΠΕ. Δεν έχετε απαντήσει. Δεν απαντάτε καν σε γραπτές ερωτήσεις.

Κύριε Υπουργέ, δεν απαντάτε καν σε γραπτές ερωτήσεις. Τόσο πολύ κρύβεστε, τόσο πολύ κρύβεστε. Ήταν ο κ. Ανδριανός σε επίκαιρη ερώτηση εδώ, τον ρώτησα για την κ. Τυχεροπούλου και δεν απάντησε τίποτα. Για ποιον λόγο της κάνετε δίωξη; Μπορείτε να απαντήσετε; Είναι κεντρικό πρόσωπο της υπόθεσης. Είναι πρώην Διευθύντρια Ελέγχων. Τη στείλατε στο Πρωτόκολλο, της κάνατε δίωξη και ακόμα δεν έχετε απαντήσει γιατί της κάνατε δίωξη.

Αναφέρθηκα σε τρεις δίκες που έχουν γίνει. Σήμερα καταδικάστηκαν στην υπόθεση των επτά. Μια από τις τρεις δίκες. Και οι τρεις δίκες έγιναν με στοιχεία της Ευρωπαϊκής Εισαγγελίας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τι λέτε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στις δύο δίκες αυτές.. Στις δύο δίκες αυτές…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τι λέτε; Αυτές ξεκίνησαν πολύ νωρίτερα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μην εκνευρίζεστε. Στις δύο δίκες αυτές μάρτυρας και έλεγχοι έχουν γίνει από τη Διευθύντρια που εσείς έχετε σε πειθαρχική δίωξη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αυτές ξεκίνησαν πολύ νωρίτερα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάνετε λάθος. Κάνετε λάθος.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ωραία, θα το δούμε. Θα δούμε ποιος κάνει λάθος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάνετε λάθος. Στις δύο από αυτές τις τρεις δίκες μάρτυρας και…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** …(Δεν ακούστηκε)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κάνετε λάθος και μην με διακόπτετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μην διακόπτετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ερωτάτε και θέλετε να απαντήσω.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Να απαντάτε στις ερωτήσεις που σας κάνουμε, όχι να διακόπτετε όταν δεν σας αρέσουν αυτά που σας λέμε.

Να απαντάτε στις ερωτήσεις που σας κάνουμε, αν δεν σας κάνει κόπο, κύριε Τσιάρα. Να απαντάτε. Γραπτή ερώτηση είναι, δεν θα πάθετε τίποτα.

Ωραία, και σας λέμε ότι στις δύο αυτές δίκες εμπλέκεται στους ελέγχους και ως μάρτυρας η Διευθύντρια που εσείς κυνηγήσατε, αυτή για την οποία ο «φραπές» έλεγε: «Αν την είχα σκοτώσει, τώρα θα ήμουν έξω». Κομματικό σας στέλεχος έλεγε: «Αν την είχα δολοφονήσει, τώρα θα ήμουν έξω».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του είπαν να ανακαλέσει και είπε: «ανακαλώ».

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Όμως, έχουμε φτάσει στο σημείο να συζητάμε αν υπάρχουν προτεινόμενα αδικήματα για τον κ. Βορίδη και τον κ. Αυγενάκη. Σοβαρά; Δεν υπάρχουν προτεινόμενα αδικήματα; Δεν υπάρχουν προτεινόμενα αδικήματα σε αυτό που έχει έρθει και λέτε ότι δεν έχει σημασία και δεν θα προχωρήσουμε σε αυτό;

Και πάμε να δούμε λίγο τώρα κάποια συγκεκριμένα πράγματα. Ο κ. Αυγενάκης, αν θέλετε, είναι πιο εύκολη υπόθεση, γι’ αυτό αύριο μάλλον δεν θα είστε στην Αίθουσα όταν θα ψηφίσουμε, γιατί φοβάστε ότι διάφοροι δικοί σας θα ψηφίσουν για τον Αυγενάκη. Μακάρι να πέσω έξω και να είστε στην Αίθουσα για να δούμε αν θα ψηφίσετε. Αν δεν είστε στην Αίθουσα πάντως είναι καθαρό. Όλοι έχουν καταλάβει γιατί δεν θα είστε στην Αίθουσα.

Πάμε σε αυτό το οποίο φαίνεται πιο δύσκολη υπόθεση για να τεκμηριωθεί, η ποινική ευθύνη για τον κ. Βορίδη. Λοιπόν, η παραίτηση Βάρρα. Τι γίνεται; Βλέπουμε ότι από το 2017 στο 2020 ο Βάρρας ανακαλύπτει ότι ο αριθμός των δικαιούχων εθνικού αποθέματος στην Κρήτη με χρήση ιδιωτικών βοσκοτόπων επταπλασιάστηκε, οι ιδιωτικοί βοσκότοποι στην Κρήτη είναι δεκαπέντε φορές πάνω, εκ των οποίων αυτοί χωρίς ζώα είναι πενήντα φορές πάνω. Τι βλέπει; Πλαστά ενοικιαστήρια. Βγαίνουν τρία δελτία τύπου του ΟΠΕΚΕΠΕ. Μην μου πείτε ότι δεν ήξερε ο κ. Βορίδης τα δημόσια δελτία τύπου του ΟΠΕΚΕΠΕ. Σας τα κατέθεσε ο κ. Χουσεΐν. Βγαίνουν τρία δελτία τύπου του ΟΠΕΚΕΠΕ, βγαίνει καινούργια εγκύκλιος για ελέγχους και ο Βορίδης «τρώει» τον Βάρρα. Δεν ήξερε ο κ. Βορίδης. Γίνονται όλα αυτά και το πρώτο πράγμα που κάνει ο κ. Βορίδης είναι να «φάει» τον Βάρρα, ο οποίος στην πρώτη απόφαση κατανομής δημόσιων βοσκοτόπων, που υπάρχει από τον Σεπτέμβρη του 2019, τι κάνει; Τα εκτάρια τα οποία δίνει είναι δεκατρείς φορές παραπάνω από το 2017, είκοσι έξι φορές πάνω από το 2018. Έδωσε είκοσι έξι φορές πάνω από 2018 εκτάρια και μας λέει ότι δεν υπάρχουν στοιχεία και ότι δεν εμπλέκεται ο Βορίδης. Τι έπρεπε να κάνει; Να πάει να τα μοιράζει μόνος του, σαν τις τσάντες που δίνατε μετά από τις φωτιές στην Ηλεία; Αυτό έπρεπε να κάνει για να είναι φανερό ότι εμπλέκεται;

Και πριν υποβάλει καν την παραίτησή του ο Βάρρας, και το ξαναλέω, ο οποίος έχει βγάλει τρία δελτία τύπου ως Πρόεδρος του ΟΠΕΚΕΠΕ, ο Βορίδης με δελτίο τύπου στις 2 Νοεμβρίου –ο Βάρρας παραιτείται στις 5 Νοεμβρίου- έχει ήδη ανακοινώσει ότι θα διορίσει νέο Πρόεδρο του ΟΠΕΚΕΠΕ τον Παππά.

Και τι γίνεται αμέσως μετά το «πάγωμα» του Βάρρα; Αμέσως μετά βγαίνει καινούργια εγκύκλιος, αποσύρεται η εγκύκλιος Βάρρα, και άρα καταργεί όλους τους ελέγχους για το ιδιοκτησιακό καθεστώς των μαϊμού βοσκοτόπων.

Αυτά για εσάς δεν είναι στοιχεία. Αυτά για σας δεν είναι στοιχεία. Και στα συγκεκριμένα δεν μπορείτε να απαντήσετε τίποτα.

Δεν μπορείτε να απαντήσετε τίποτα στα συγκεκριμένα. Γιατί θέλετε πραγματικά -πραγματικά-, έρχεστε εδώ σήμερα και μας λέτε να ξεκινήσουμε την υπόθεση από το 1998. Μπορείτε εδώ όλοι σήμερα να πείτε ότι δεν υπάρχει ζήτημα παραγραφής για τον κ. Βορίδη; Όχι, δεν μπορείτε να το πείτε. Δεν μπορείτε να το πείτε. Άρα συνειδητά αναλαμβάνετε αυτή την ευθύνη. Ο κ. Κακλαμάνης είπε ότι υπάρχει ζήτημα παραγραφής. Δεν μπορείτε να πείτε ότι δεν υπάρχει ζήτημα παραγραφής.

Κλείνω με το εξής: Σας είπαμε ότι δεν είναι καλό να χρησιμοποιείτε ως επιχείρημα τις εξεταστικές, ότι όταν εσείς κάνετε εξεταστική θέλετε να πέσει φως. Δεν είναι καλό επιχείρημα για πολλούς λόγους. Θα μπορούσα να χρησιμοποιήσω μόνο δηλώσεις δικών σας στελεχών, του Κυβερνητικού Εκπροσώπου, της κ. Μπακογιάννη, του κ. Μητσοτάκη για το ότι οι εξεταστικές γενικά δεν δουλεύουν. Γενικά σε όλη αυτή τη συζήτηση θα μπορούσαμε να σας απαντάμε μόνο με πράγματα που εσείς έχετε πει για άλλες υποθέσεις.

Επίσης, είναι καλό να μην χρησιμοποιείτε και το επιχείρημα για το αν με βάση το ευρωπαϊκό δίκαιο θα επιτρεπόταν στην Ευρωπαϊκή Εισαγγελία να κάνει αξιολόγηση ή όχι. Γιατί όταν διαβάσατε το άρθρο 16 στο Σύνταγμα το «απαγορεύεται» ως «επιτρέπεται», λέγατε διάφορες ανοησίες για το ευρωπαϊκό δίκαιο. Οπότε, μην επικαλείστε ψευδώς, μην επικαλείστε ούτε αυτό το επιχείρημα.

Σας ειπώθηκε ήδη πως όταν μιλάμε για εγκληματική οργάνωση, δεν υπάρχει κάλυψη από το άρθρο 86 και το ξέρετε. Άρα, θέλω να κλείσω μόνο με μία φράση και θα δούμε αύριο το πόσο γενναίοι είστε, αν θα είστε στην Αίθουσα, τι θα κάνετε κ.λπ. Γιατί το επιχείρημα τι φοβάστε και δεν ψηφίζετε εξεταστική, στην ουσία αυτό είναι τι φοβάστε και δεν ψηφίζετε προανακριτική.

Κοιτάξτε τώρα. Τον συσχετισμό τον ξέρουμε. Ξέρουμε τι θα κάνετε και ξέρουμε πώς θα προχωρήσετε. Όπως έχετε προχωρήσει και σε όλα τα υπόλοιπα. Απλά να θυμάστε ότι αυτός ο συσχετισμός και για τις υποκλοπές και για τα Τέμπη και για τον ΟΠΕΚΕΠΕ και για το Ταμείο Ανάκαμψης μπορεί μέχρι στιγμής να σας φέρνει τύχη -εντός ή εκτός εισαγωγικών. Να θυμάστε, όμως, ότι εσείς θα πρέπει να είστε τυχεροί για πάρα πολύ καιρό ακόμα. Γιατί τα κακουργήματα πλέον έχουν χρόνο παραγραφής είκοσι χρόνια. Η Αντιπολίτευση θα χρειαστεί να είναι τυχερή μία φορά. Και αυτό να το θυμάστε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Επόμενος ομιλητής είναι ο κ. Ανδρέας Πουλάς, Βουλευτής του ΠΑΣΟΚ- Κινήματος Αλλαγής. Θα ακολουθήσουν ο κ. Μάντζιος, ο κ. Χαλκιάς, ο κ. Βρεττός, ο κ. Αμυράς και ο κ. Καζαμίας.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, για μία ακόμη φορά στα έξι χρόνια της διακυβέρνησης της Νέας Δημοκρατίας η Βουλή καλείται να διαχειριστεί μια ιστορική αλλά ταυτόχρονα και ντροπιαστική στιγμή: Να αποφασίσει εάν θα διερευνήσει ουσιαστικά τις πολιτικές και ποινικές ευθύνες της Κυβέρνησής σας για ένα πρωτοφανές σκάνδαλο διασπάθισης κοινοτικών πόρων από ένα οργανωμένο εγκληματικό δίκτυο με πολιτικές διασυνδέσεις.

Εμείς ζητήσαμε προανακριτική επιτροπή, γιατί μόνο αυτή η κοινοβουλευτική διαδικασία μπορεί να οδηγήσει στη διερεύνηση ποινικών ευθυνών των δύο Υπουργών, του κ. Βορίδη και του κ. Αυγενάκη. Εσείς ζητάτε εξεταστική επιτροπή όχι για να αποδοθούν ευθύνες, αλλά για να διαχυθούν, να σχετικοποιηθούν και τελικά να κουκουλωθούν στο όνομα μιας γενικόλογης συζήτησης για τις παθογένειες του ΟΠΕΚΕΠΕ και τις διαχρονικές πολιτικές ευθύνες. Πρόκειται για μία απόπειρα συγκάλυψης που υποτιμά τη νοημοσύνη των πολιτών και προσβάλλει το ίδιο το Κοινοβούλιο.

Η διαφορά μας είναι ξεκάθαρη. Η προανακριτική αναζητά ενόχους. Η εξεταστική μοιράζει άλλοθι.

Στην υπόθεση αυτή, που μυρίζει πολιτική συνενοχή και συγκάλυψη από μακριά, η αλήθεια δεν μπορεί να θυσιαστεί στον βωμό της κομματικής προστασίας και αυτή η Βουλή έχει υποχρέωση να τη βρει. Πρόκειται για μία υπόθεση που έχει συγκλονίσει την ελληνική κοινωνία και έχει μουδιάσει την ελληνική αγροτιά που πλέον αντιλαμβάνεται τους λόγους που πηγαίνει από το κακό στο χειρότερο και που οδηγούνται ολοένα και περισσότεροι αγρότες κάθε χρόνο εκτός του αγροτικού τομέα.

Και ενώ η Κυβέρνηση έχει πιαστεί στη φάκα που η ίδια έστησε, προσπαθεί να μας πείσει ότι δεν είναι αυτό που φαίνεται και υποτιμά τη νοημοσύνη μας με δικαιολογίες που δεν στέκουν στην κοινή λογική. Η Κυβέρνησή σας έχει επιλέξει γραμμή άμυνας να πετάει λάσπη στον ανεμιστήρα κατά δικαίων και αδίκων, σπιλώνοντας υπολήψεις ανθρώπων άσχετων με την υπόθεση της σύστασης εγκληματικής οργάνωσης και να αφήνει αιχμές χωρίς κανένα στοιχείο, να επιχειρεί συμψηφισμό ζητώντας διερεύνηση σύστασης του ΟΠΕΚΕΠΕ από το 1998 -αν θέλετε και από το 1821- και επιχειρεί άγαρμπα, βεβιασμένα και προκλητικά να βάλει στο κάδρο το ΠΑΣΟΚ, όταν ο μηχανισμός λεηλασίας των κοινοτικών επιδοτήσεων στήθηκε το 2015 και μεγαλούργησε το 2019 και μετά.

Πώς μπορεί να εμπλέκεται το ΠΑΣΟΚ, όταν η τελευταία φορά που κυβέρνησε ήταν το 2011; Το σκάνδαλο του ΟΠΕΚΕΠΕ έχει όνομα, χρώμα και διεύθυνση. Είναι γέννημα ΣΥΡΙΖΑ και δημιούργημα και θρέμμα της Νέας Δημοκρατίας. Το κύκλωμα αποτελείται από γαλάζια στελέχη αποκλειστικά. Δικά σας στελέχη συνομολογούν στις επισυνδέσεις τη βουτιά που έχουν κάνει στα κοινοτικά κονδύλια, βάζοντας στην τσέπη εκατομμύρια ευρώ.

Η ύπαρξη οργανωμένου κυκλώματος για τη διασπάθιση κοινοτικού χρήματος που έπρεπε να κατευθύνεται στους πραγματικούς κτηνοτρόφους και τελικά, μπαίνει στις τσέπες επιτηδείων, είναι αναμφισβήτητη. Οι ευθύνες των δύο Υπουργών της Κυβέρνησής σας, για τους οποίους έχουμε ζητήσει την περαιτέρω διερεύνησή τους, έχουν σκιαγραφεί στη δικογραφία της Ευρωπαϊκής Εισαγγελίας.

Ο κ. Βορίδης φέρει βαρύτατες ευθύνες για την υπόθεση των παράνομων κατανομών βοσκοτόπων. Με την απόφασή του 2019 κατανεμήθηκαν περίπου ένα εκατομμύριο στρέμματα εκτός Κρήτης σε κτηνοτρόφους, κατά την παραβίαση της τεχνικής λύσης του 2015, που επέτρεπε κατανομές μόνο εντός περιφέρειας ή μεταξύ ηπειρωτικών περιοχών. Αυτή η πολιτικά μεροληπτική και νομικά διάτρητη απόφαση άνοιξε τον δρόμο για τη δράση του κυκλώματος, στερώντας επιδοτήσεις από τους πραγματικούς δικαιούχους.

Παράλληλα, δεν στήριξε καμία προσπάθεια εξυγίανσης του ΟΠΕΚΕΠΕ. Αγνόησε τις επιστολές του τότε Προέδρου, ανέχθηκε πιέσεις εναντίον του Προέδρου για να μην προχωρήσει σε ελέγχους και μεταρρυθμίσεις. Αντί να τον στηρίξει, τον οδήγησε στην παραίτηση. Η νέα διοίκηση που διόρισε ξεμπλόκαρε ύποπτα ΑΦΜ, χαλάρωσε τους ελέγχους, διευκόλυνε το κύκλωμα ακόμα και σε περιπτώσεις που εμπλέκονται συγγενικά πρόσωπα βασικών πρωταγωνιστών της απάτης. Η πράξη αυτή δεν είναι αθώα, δεν είναι μια απόφαση από τις πολλές τις οποίες ενέκρινε ο κ. Βορίδης, όσο και αν θέλει να μας πείσει για το αντίθετο. Πρόκειται για πολιτική συνενοχή και θεσμική εκτροπή που δεν μπορεί να παρουσιαστεί ως απλή αβλεψία ή ανεπάρκεια.

Ο κ. Αυγενάκης με το γνωστό αλαζονικό του ύφος υπονόμευσε κάθε προσπάθεια εξυγίανσης του ΟΠΕΚΕΠΕ. Αντί να συνεργαστεί με τον τότε πρόεδρο του οργανισμού επέδειξε εχθρική στάση. Αρνήθηκε ακόμα και να τον συναντήσει, ενώ δημόσια τον απαξίωσε. Τελικά, τον εξανάγκασε σε παραίτηση μετά από έντονη πίεση. Παράλληλα, καταδίωξε υπαλλήλους κλειδιά στην αποκάλυψη του κυκλώματος, επιδεικνύοντας εκδικητική συμπεριφορά απέναντι σε όσους προστάτευσαν το δημόσιο συμφέρον.

Το πλέον επιβαρυντικό; Από τηλεφωνικές συνομιλίες προκύπτει ότι ο ίδιος και ο στενός συνεργάτης του γνώριζαν επί μήνες για τις παράνομες επιδοτήσεις, αλλά απέκρυπταν κρίσιμες καταγγελίες, καλύπτοντας πρόσωπα που εμπλέκονται στην απάτη.

Πρόκειται για πολιτική συγκάλυψη και ενεργώς συνδρομή σε ένα οργανωμένο σύστημα διαφθοράς. Η δικαιολόγηση και η συγκάλυψη των ευθυνών των πιο πάνω Υπουργών δεν συνιστά ανάληψη πολιτικής ευθύνης, όπως διατείνεται κυρίως ο Πρωθυπουργός. Η ανάληψη πολιτικής ευθύνης συνιστά ο έλεγχος και εφόσον προκύψουν ποινικές ευθύνες, η τιμωρία εκείνων που συνέργησαν με συγκεκριμένες πράξεις και παραλείψεις στη δράση του κυκλώματος και την ευνόησαν προσφέροντας προστασία, χωρίς την οποία το κύκλωμα δεν θα μπορούσε να δράσει.

Είναι προφανές ότι υπήρχε άνωθεν προστασία της δράσης του κυκλώματος, επειδή έκαναν ό,τι περνούσε από το χέρι τους για να ευνοηθεί η εγκληματική συμμορία και ουδέν για να προστατέψουν τη χώρα από τον διασυρμό.

Ερχόμαστε στις κυβερνητικές ευθύνες. Το Μέγαρο Μαξίμου γνώριζε την ύπαρξη του κυκλώματος; Υπάρχει κάποια αμφιβολία ότι δεν γνώριζε, όταν για έξι χρόνια ο ΟΠΕΚΕΠΕ έχει εγκαταλειφθεί στην τύχη του;

Ο Πρωθυπουργός άλλαξε έξι Υπουργούς Αγροτικής Ανάπτυξης μέσα σε έξι χρόνια και πέντε προέδρους στον ΟΠΕΚΕΠΕ. Γιατί το έκανε αυτό; Έχουμε κάποια απάντηση από το Μαξίμου; Οι ευθύνες της Κυβέρνησης για εμάς είναι αναμφισβήτητες. Και γνώριζε και συνέργησε για να μην χυθεί φως στο σκοτάδι που επικρατούσε στον ΟΠΕΚΕΠΕ.

Κύριοι της Κυβέρνησης, δεν υπάρχει αμφιβολία για την ύπαρξη εγκληματικής συμμορίας και οργανωμένου κυκλώματος που δρούσε από κοινού για τη διασπάθιση κοινοτικών κονδυλίων. Το κύκλωμα δεν θα μπορούσε να λειτουργήσει χωρίς εσωτερική πληροφόρηση από τον ίδιο τον ΟΠΕΚΕΠΕ. Τα στελέχη του Οργανισμού, η εταιρεία του τεχνικού συμβούλου και τα ΚΥΔ, συνεργάστηκαν στενά καθοδηγώντας αγρότες να υποβάλουν πλαστά δικαιολογητικά, από διαθήκες μέχρι ψευδή μισθωτήρια, για να δηλώσουν ανύπαρκτες εκτάσεις και ζώα.

Η απάτη βασίστηκε στην κατάχρηση κρίσιμων δεδομένων και στην εκμετάλλευση των «παραθύρων» του ΟΣΔΕ, σε συνδυασμό με την παντελή απουσία ουσιαστικών ελέγχων. Πρόκειται για ένα στημένο σύστημα στο οποίο ο απλός, ανυποψίαστος αγρότης δεν είχε καμία πρόσβαση. Το κόλπο ήταν δηλωμένο από μέσα.

Οι πολίτες έχουν χάσει την εμπιστοσύνη στο πρόσωπό σας και παρακολουθούν αποκαρδιωμένοι να βαφτίζετε το ψάρι κρέας για να εκφέρετε φτηνές δικαιολογίες που δεν πείθουν πλέον κανέναν. Την ώρα που γινόταν το πάρτι και ενώ υπήρχαν ανώνυμες καταγγελίες και επώνυμες μηνυτήριες αναφορές η ελληνική δικαιοσύνη είχε αργά αντανακλαστικά και περιμέναμε την Ευρωπαϊκή Εισαγγελία να καθαρίσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνοντας, να πω πως έχετε επιβάλλει μία ταξική πολιτική στον τομέα της αγροτιάς, καθώς δεν έχετε βοηθήσει στο παραμικρό τον μικρομεσαίο αγρότη, αλιέα, κτηνοτρόφο.

Κυρίες και κύριοι συνάδελφοι, το γεγονός ότι εκθρέψατε ένα τέρας που κατέτρωγε τις κοινοτικές ενισχύσεις εις βάρος των τίμιων κτηνοτρόφων ζημιώνει τη χώρα πολλαπλώς και σε βάθος.

Εμείς προτείνουμε υπερψήφιση της πρότασής μας για τη σύσταση Προανακριτικής Επιτροπής, γιατί η Εξεταστική Επιτροπή που προτείνετε εσείς είναι στάχτη στα μάτια όλων μας. Το σκάνδαλο του ΟΠΕΚΕΠΕ έχει ονοματεπώνυμο: «Νέα Δημοκρατία». Γαλάζιο και μόνο γαλάζιο είναι το σκάνδαλο και γι’ αυτό φυσικά και καταψηφίζουμε.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πουλά.

Καλείται τώρα στο Βήμα ο κ. Νικόλαος Βρεττός, Κοινοβουλευτικός Εκπρόσωπος της Νίκης.

**ΝΙΚΟΛΑΟΣ ΒΡΕΤΤΟΣ:** Κυρίες και κύριοι συνάδελφοι, μόλις σήμερα ακούσαμε από τον κύριο Πρωθυπουργό πως υπεύθυνοι για τη γενικευμένη κλοπή των αγροτικών επιδοτήσεων είναι η ευρωπαϊκή αδράνεια και οι κακότροποι αγρότες. Πρέπει, όμως, να σοβαρευτούμε. Η οικονομική και κοινωνική κατάσταση της πατρίδας μας αυτό το επιβάλλει. Προκλητικά η Κυβέρνηση απέναντι στην ελληνική κοινωνία και για την προστασία της «μπλε μαφίας» του ΟΠΕΚΕΠΕ κατέθεσε την πρόταση σύστασης Εξεταστικής την οποία και συζητάμε.

Η Κυβέρνηση δια της προτάσεως αυτής επέλεξε μια ψεύτικη διαδικασία ελεγχόμενης διαχείρισης για να δώσει τεχνική λύση στη μη αποκάλυψη των υπευθύνων της μεγάλης ληστείας που καταεξευτέλισε το εθνικό ηθικό απόθεμα της χώρας.

Και συνεχίσει να κοροϊδεύει πως η αλήθεια θα φτάσει στο κόκκαλο και θα επιστραφούν τα κλεμμένα.Εδώ ταιριάζει αυτό που λέει θυμόσοφος λαός μας: Η κοροϊδία πάει σύννεφο, χωρίς ντροπή, χωρίς αιδώ, γιατί είναι πολλά τα λεφτά, Άρη. Όχι, βέβαια, για τους πραγματικούς δικαιούχους, τους αγρότες, τους κτηνοτρόφους, τους μελισσοκόμους, τους, ψαράδες. Γι’ αυτούς δεν υπάρχουν λεφτά. Γι’ αυτούς υπάρχει το ΣΔΟΕ που τους επιβάλλει πρόστιμα άμα δεν κόψουν δελτία αποστολής ή δεν ζυγίζουν τα προϊόντα τους πριν τα πάνε στους χώρους περισυλλογής. Αλλά και αν γλυτώσουν από το ΣΔΟΕ, θα έρθει μετά η ΑΑΔΕ του κ. Πιτσιλή, που τα ήξερε όλα κι έχει κάνει και εκθέσεις σχετικά, για να τους κατέχει οποιαδήποτε περιουσία έχουν στο όνομά τους.

Μια Κυβέρνηση, κυρίες και κύριοι, που τώρα θέλει να καταλάβει μέσα σε ένα μήνα, όταν και άμα συσταθεί σε σώμα η Εξεταστική Επιτροπή, πώς «βάφτηκε» μπλε η Κρήτη, η Θεσσαλία, οι Κυκλάδες και τα άλλα νησιά και όχι φυσικά γιατί θέλει να μάθει τι συμβαίνει εδώ και 25 χρόνια με τις επιδοτήσεις. Αυτά τα γνωρίζει.

Όπως, επίσης, γνωρίζει και ότι ψεύδεται όταν αναφέρει πως τα έξι χρόνια διακυβέρνησής της δεν κατάλαβε τίποτα για το κόλπο των κλεφτών των κτηνοτροφικών πόρων, κλεφτών που μεγάλωσε στον κόρφο της. Έξι χρόνια διακυβέρνησης από έναν Πρωθυπουργό που δεν γνώριζε τίποτα, τον κ. Μητσοτάκη, που ενώ δεν γνώριζε τίποτα, μόνο και μόνο επειδή έπληττε και δεν είχε τι να κάνει, άλλαζε τους Υπουργούς του Υπουργείου Αγροτικής Ανάπτυξης και τους Προέδρους του ΟΠΕΚΕΠΕ σαν τα πουκάμισα.

Ποιον δεν άλλαξε ποτέ, εκτός ενός μικρού διαλείμματος; Τον εγγυητή του νέου διαφθορείου, τον νέο Γενικό Γραμματέα του Υπουργείου Αγροτικής Ανάπτυξης τον κ. Στρατάκο, το κομματικό σας στέλεχος και κεντρικό πρωταγωνιστή των διαλόγων, όπως έχουν δημοσιευθεί και όπως έχουν χαρακτηριστεί από την Ευρωπαία Εισαγγελέα, εγκληματική οργάνωση. Αυτόν τον μεσάζοντα, δηλαδή, μεταξύ Μεγάρου Μαξίμου, Υπουργών, Προέδρων ΟΠΕΚΕΠΕ, γαλάζιων συντέκνων και φυσικά των τεχνικών συμβούλων με τους ισχυρότατους επιχειρηματικούς ιδιοκτήτες.

Κυρίες και κύριοι συνάδελφοι, δεν συζητάμε για ένα σκάνδαλο κακοδιαχείρισης κοινοτικών πόρων από κάποιους επίορκους κρατικούς φορείς ή πονηρούληδες καταφερτζήδες. Ούτε, βεβαίως, συζητάμε για μια «συνηθισμένη», όπως ισχυρίζεται η Κυβέρνηση, διαχρονική πρακτική διαχείρισης των επιδοτήσεων για ενίσχυση του πρωτογενούς αγροτοκτηνοτροφικού τομέα. Πρόκειται καθαρά για μια οργανωμένη ληστεία ευρωπαϊκών πόρων ενίσχυσης των κτηνοτρόφων χωρίς φόνο ευτυχώς. Γιατί η κλοπή αντίστοιχων ευρωπαϊκών χρηματοδοτικών προγραμμάτων για την απόλυτα ασφαλή μετακίνηση των Ελλήνων πολιτών με τα τρένα, κατέληξε στο έγκλημα των Τεμπών.

Και ενώ τότε ο κραταιός Υπουργός Μάκης Βορίδης κάλυπτε με τη ρητορική του δεινότητα και το απύθμενο πολιτικό του θράσος, το έγκλημα των Τεμπών, σήμερα αυτοπαρουσιάζεται ως θύμα-υπηρέτης της κυβερνητικής επιλογής για να καλυφθεί το ακόμα μεγαλύτερο οικονομικό κυβερνητικό έγκλημα της περιόδου 2022-2023 μέχρι και τις Ευρωεκλογές του 2024. Αυτό το οικονομικό έγκλημα εκτελέστηκε οργανωμένα και συντεταγμένα για να εξαγοραστεί το εκλογικό αποτέλεσμα. Αυτό το έγκλημα επέφερε την κίβδηλη κοινοβουλευτική πλειοψηφία του 2023 και ελαχιστοποίησε την κατρακύλα σας στις Ευρωεκλογές του 2024.

Αυτό το οικονομικό έγκλημα των αδιασταύρωτων πληρωμών με καταστάσεις αρχείων σε μορφή excel επί Υπουργίας Γεωργαντά, το έτρεξε αμέσως μετά με απίθανες εξωθεσμικές διαδικασίες ο ευέξαπτος και δυναμικός μέχρι αποτελεσματικότητας, απαιτώντας να πληρωθούν όλες οι κόκκινες «αμαρτωλές» αιτήσεις, ο κ. Αυγενάκης, που από το «όλα τα κιλά, όλα τα λεφτά» έτρεξε το πρωθυπουργικής έγκρισης σχέδιο «κάθε στρέμμα δίνει έδρα».

Με αυτές τις πρακτικές αυτής της μπλε πλειοψηφίας που επικαλείται και ο έτερος όψιμος ακραίος σήμερα ευρωσκεπτικιστής της καρατζαφερικής τριάδας, ο κ. Γεωργιάδης, ο οποίος εργολαβικά προμοτάρει κάθετη συνταγματική παράκαμψη στις προανακριτικές και λοιδορεί εκ του ασφαλούς την Ευρωπαϊκή Εισαγγελία, έχοντας καταστήσει -μαζί με εσάς- τη χώρα συνώνυμο ως χώρα των κλεφτών και των απατεώνων.

Καμία σχέση δεν έχουν όλα αυτά με το ευρωπαϊκό κεκτημένο, με το κράτος δικαίου και τις πολιτικές σύνεσης. Άγνωστη η έννοια αυτή και ο όρος ευρωπαϊκή σύγκλιση σε όλους τους τομείς. Καμία σύγκλιση με την Ευρωπαϊκή Ένωση, ειδικά σε θέματα χρηστής διακυβέρνησης και δίκαιης κατανομής των ευρωπαϊκών επιδοτήσεων. Στους μόνους δείκτες που πρωτεύετε είναι η αδιαφάνεια, οι ρεμούλες, η ακρίβεια, η μείωση της αγοραστικής δύναμης, αλλά γι’ αυτούς τους δείκτες ούτε κουβέντα δεν αρθρώνετε! Παντού ανυπόληπτοι. Ακόμα και στον τομέα της προστασίας της εθνικής κυριαρχίας μας, που σταδιακά την εκχωρείτε εμμένοντας στην ενδοτική εξωτερική πολιτική των ήρεμων νερών και του εθνικού ευτελισμού.

Προσωπικά, πιστεύω -επιτρέψτε μου- πώς θα είστε η ταφόπλακα της Μεταπολίτευσης.

Σίγουρα όμως στατιστικά αποτελείτε τη χειρότερη εκδοχή της και την πιο διεφθαρμένη σε μια περίοδο που διαχειρίζεστε έναν πακτωλό χρημάτων 65 δισεκατομμυρίων σε μια πενταετία, χρημάτων του ελληνικού λαού που συστηματικά εξαθλιώνετε, στερώντας τους το δικαίωμα να ανακάμψουν και να αντέξουν τις εγκληματικές πολιτικές σας σε βάρος της βιωσιμότητάς τους και της αξιοπρέπειάς τους.

Είστε η χειρότερη εκδοχή, γιατί αναγάγατε σε επιστήμη την κλεψιά και τη ψευτιά στην πολιτική. Όχι γιατί τα φιλαράκια, οι συμμαθητές, οι κολλητοί, οι συμπέθεροι και οι σύντεκνοι ημέτεροι φάγανε στον ΟΣΕ, φάγανε στον ΟΠΕΚΕΠΕ, φάγανε στις τράπεζες, φάγανε στο ΤΑΑ, φάγανε στα fund και στους servicers, αλλά γιατί κλέβετε το μέλλον της πατρίδας, το μέλλον των επόμενων γενιών.

Εμείς σαν Νίκη θα καταψηφίσουμε την εξεταστική, γιατί βεβαίως είναι μια επιτροπή μπαζώματος της αλήθειας. Γιατί στήθηκε αυτή η εξεταστική με προοπτική απαλλαγής λόγω παραγραφής των προτεινόμενων από την Ευρωπαϊκή Εισαγγελία Υπουργών, σίγουρα Βορίδη, ίσως και Αυγενάκη, για τη διερεύνηση μάλιστα -που η Εισαγγελία μας έστειλε τη δικογραφία- της τέλεσης συγκεκριμένων κακουργηματικών πράξεων.

Χρησιμοποιείτε με την πρόταση σύστασης εξεταστικής επιτροπής όλες τις σύγχρονες, πολιτικάντικες, και νομικίστικες μεθόδους της μπλε πλειοψηφίας για την προστασία των κομματικών διεκπεραιωτών του πρωθυπουργικού σχεδίου της διατήρησης εξουσίας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΝΙΚΟΛΑΟΣ ΒΡΕΤΤΟΣ:** Τελειώνω, όπως και σε όλους, κύριε Πρόεδρε.

Παλαιά συνταγή θα μου πείτε από την εποχή που ψήφιζαν και τα δέντρα. Μόνο που η Νέα Δημοκρατία του κ. Μητσοτάκη δεν έχει αφήσει κανένα δέντρο για να ψηφίσει. Επί πρωθυπουργίας του καίγονται ταχύτατα όλα τα δέντρα της επικράτειας, ακόμη και του ακριτικού μας Έβρου με την καταστροφή της σπάνιας ομορφιάς, οικολογικής και περιβαλλοντικής σπουδαιότητας δάσους της Δαδιάς. Επίσης, εξαφανίστηκε η μισή δασική έκταση των πανέμορφων Κυθήρων, εξαφανίστηκαν ολοσχερώς ελατοδάση όπως του Φενεού, αστικά δάση όπως το Άλσος Βεΐκου στο Γαλάτσι, στην πανεπιστημιούπολη στου Ζωγράφου. Στη δε καμένη Εύβοια δεν υπάρχουν προτιμήσεις. Εκεί καίγονται όλα τα δέντρα και φύονται αμέσως αειθαλείς ανεμογεννήτριες.

Και για να μην παρεξηγηθώ ότι δεν έχω διαβάσει τις σχετικές μελέτες, δηλώνω ότι καταθέτω αυτά τα στοιχεία ως τελείως συμπτωματική διαπίστωση για να μην ταραχθεί το ευαίσθητο περιβαλλοντικά και οικολογικά επιτελικό κράτος σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ευχαριστούμε.

**ΝΙΚΟΛΑΟΣ ΒΡΕΤΤΟΣ:** Σας παρακαλώ, έχω έξι και τρία λεπτά. Είναι εννέα.

**ΠΡΟΕΔΡΕΥΩΝ (Βασίλειος Βιλιάρδος):** Έξι λεπτά έχετε, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Δεν έχω κάνει παρέμβαση, προς Θεού.

**ΠΡΟΕΔΡΕΥΩΝ (Βασίλειος Βιλιάρδος):** Έξι λεπτά έχετε.

**ΝΙΚΟΛΑΟΣ ΒΡΕΤΤΟΣ:** Έξι και τρία, εννέα λεπτά έχω.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΝΙΚΟΛΑΟΣ ΒΡΕΤΤΟΣ:** Μα, τι λέτε, κύριε Πρόεδρε; Πολύ αυστηρός είστε στους μικρούς. Και στους μεγάλους τι κάνετε;

Επομένως, σε αυτό το πολιτικό περιβάλλον αποσύνθεσης φέρνετε προσχηματικά πρόταση σύστασης εξεταστικής επιτροπής για να μάθετε όχι τους κλέφτες των επιδοτήσεων του ΟΠΕΚΕΠΕ, ούτε για να μάθετε τους κλεπταποδόχους. Αυτοί οι ίδιοι οι 230.000 «μαϊμούδες» αγρότες, αφού σας ψήφισαν προηγουμένως, τώρα εξαφανίστηκαν από αιτούντες εκ νέου επιδοτήσεων μη υποβάλλοντας τις σχετικές δηλώσεις ΟΣΔΕ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΝΙΚΟΛΑΟΣ ΒΡΕΤΤΟΣ:** Θα είχα τελειώσει χωρίς τις παρεμβάσεις.

Οπωσδήποτε δεν σας ενδιαφέρει ούτε να ανακαλύψετε τους εκτελεστές, τους τεχνικούς συμβούλους…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, το βλέπετε το ρολόι;

**ΝΙΚΟΛΑΟΣ ΒΡΕΤΤΟΣ:** Το βλέπω, κύριε Πρόεδρε. Εννέα λεπτά έχω και δεν έχω κάνει καμία παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Έξι λεπτά έχετε, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Έχω έξι και τρία λεπτά, εννέα λεπτά δηλαδή. Μα, τι λέτε τώρα; Κοινοβουλευτικός είμαι. Σας παρακαλώ. Μην εξαντλείτε την αυστηρότητα σε εμένα. Σας παρακαλώ. Θα σεβαστώ το αίτημά σας και ολοκληρώνω.

Τους τεχνικούς συμβούλους που έκαναν τις παράνομες λαθροχειρίες ιδιοτελώς ή κατά παραγγελία των κυβερνητικών επιλογών και τους γνωρίζετε και τους μπουκώσατε, εξαπλασιάζοντας τουλάχιστον τις δαπάνες για τις πολύτιμες υπηρεσίες και την εχεμύθεια που πρόσφεραν στα πληροφοριακά τους συστήματα και στα λογισμικά. Όπως γνωρίζετε και ποιοι οικονομικοί παράγοντες και στελέχη κρύβονται σε αυτές τις εταιρείες, που με απευθείας αναθέσεις προσπαθείτε να εξασφαλίσετε τη σιωπή τους στη λογική του «κράτα με να σε κρατώ για να κλέβουμε και δύο».

Κοντολογίς -και κλείνω κύριε Πρόεδρε και ευχαριστώ- η σύσταση της εξεταστικής επιτροπής πριν το κλείσιμο της Βουλής μόνο επικοινωνιακά θέλετε να λειτουργήσει. Γιατί κανείς σοβαρός πολιτικός, νοήμων πολίτης σε ένα δημοκρατικό πολιτικό περιβάλλον δεν πιστεύει πως μετά από έξι χρόνια συνεχούς άσκησης του κυβερνητικού σας έργου, ήρθατε τώρα με αυτή την εξεταστική να ανακαλύψετε συστημικές κακοδαιμονίες στον ΟΠΕΚΕΠΕ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΝΙΚΟΛΑΟΣ ΒΡΕΤΤΟΣ:** Και κλείνω. Είστε πολύ αυστηρός.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Ναι, ευχαριστώ.

Βέβαια σε σχέση με τη λειτουργία των προανακριτικών όπως τις καταντήσατε και με την μπλε πλειοψηφία παρελκυστικά και συγκαλυπτικά να τις χειραγωγεί και να τις ευτελίζει προσωπικά, την εξεταστική την προτιμώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, φτάνει. Σας παρακαλώ. Κλείστε αμέσως.

**ΝΙΚΟΛΑΟΣ ΒΡΕΤΤΟΣ:** Κλείνω εδώ.

Όχι γιατί πιστεύω τον Πρωθυπουργό, αλλά γιατί η εξεταστική λόγω της δημοσιότητας των εργασιών της θα αναδείξει την ευτέλεια της Κυβέρνησης. Θα αναδείξει την άμεση εμπλοκή του επιτελικού κράτους και την απόλυτη γνώση και εντολή του Μεγάρου Μαξίμου.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα ο κύριος Αθανάσιος Χαλκιάς, ανεξάρτητος Βουλευτής. Μετά είναι ο κ. Μάντζος, ο κ. Αμυράς, ο κ. Καζαμίας και στο τέλος ο κ. Γιαννούλης.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, κατ’ αρχήν εκτιμώ ότι είναι πραγματικά λυπηρό να συζητάμε για ένα ακόμη σκάνδαλο τεραστίων διαστάσεων που έχει εκθέσει τη χώρα μας για πολλοστή φορά στο εξωτερικό. Την ίδια στιγμή οι κυρίαρχες πολιτικές δυνάμεις του τόπου από θεσμικής άποψης, δηλαδή η Κυβέρνηση και η Αξιωματική Αντιπολίτευση επιχειρούν συστηματικά να εξαπατήσουν και να παραπλανήσουν τους Έλληνες πολίτες, επιλέγοντας να εφαρμόσουν πολιτικούς τακτικισμούς με σκοπό να αποκρύψουν τις πραγματικές διαστάσεις και περιστάσεις του υπό δικαστική διερεύνηση οικονομικού εγκλήματος στον ΟΠΕΚΕΠΕ. Ο λόγος; Η αποφυγή πάση θυσία του πολιτικού κόστους.

Πλην όμως ο μέσος σκεπτόμενος και ευαισθητοποιημένος πολίτης δεν τρώει κουτόχορτο και έχει ήδη αντιληφθεί τη σήψη και την υποκρισία του πολιτικού συστήματος, καθώς και τη διαφθορά που κυριαρχεί στην πολιτική ζωή. Και πώς να μη σκεφτεί αναλόγως, αφού ποτέ δεν είδαμε από τους πολλούς διεφθαρμένους πολιτικούς να μπαίνουν στη φυλακή πλην ελαχίστων εξαιρέσεων, αλλά ούτε και να επιστρέφονται τα κλεμμένα πίσω στα δημόσια ταμεία;

Καλούμαστε σήμερα να συζητήσουμε την πρόταση της Νέας Δημοκρατίας για τη σύσταση εξεταστικής των πραγμάτων επιτροπής. Μάλιστα προτείνει η Κυβέρνηση να διερευνηθεί η υπόθεση από το 1998 και εντεύθεν. Ο λόγος είναι σαφής. Επιχειρεί τεχνηέντως να μετατοπίσει το βάρος των ευθυνών στο σύνολο των κυβερνήσεων τα τελευταία 25 χρόνια. Κανείς δεν διαφωνεί ότι το σκάνδαλο αυτό έχει χαρακτηριστικά χρόνιων παθογενειών, αλλά από την άλλη με αυτόν τον τρόπο η Νέα Δημοκρατία το μόνο που επιδιώκει είναι να ελαχιστοποιήσει την πολιτική ζημιά, αντί να εισφέρει αποφασιστικά στις κοινοβουλευτικές διαδικασίες με σκοπό την ανάδειξη της αλήθειας.

Άλλωστε κορυφαία κυβερνητικά στελέχη της Νέας Δημοκρατίας έχουν κατ’ επανάληψη δηλώσει μετά παρρησίας στα μέσα μαζικής ενημέρωσης ότι η λειτουργία των εξεταστικών επιτροπών δεν παράγουν νομικά αποτελέσματα και ουδέποτε έχει προκύψει κάτι ουσιαστικό από τη λειτουργία τους. Και εγώ συμφωνώ, διότι είναι κοινό μυστικό ότι τις εξεταστικές τις ελέγχει πάντοτε η εκάστοτε πλειοψηφική κοινοβουλευτική δύναμη.

Κυρίες και κύριοι, η μόνη λύση για τη θεραπεία αυτής της πολιτικής παθογένειας είναι η κατάργηση του νόμου Βενιζέλου περί ευθύνης Υπουργών. Η επικείμενη συνταγματική αναθεώρηση συνιστά τη μεγάλη ευκαιρία, ώστε να σταματήσει επιτέλους η κοροϊδία. Και όσοι πολιτικοί ελέγχονται για τυχόν τέλεση αδικημάτων μεγάλης ποινικής απαξίας, να οδηγούνται ενώπιον του φυσικού δικαστή. Είναι ο μόνος και ο πλέον ηθικός τρόπος από πολιτικής απόψεως για να επιτευχθεί η ανάκτηση της εμπιστοσύνης των Ελλήνων πολιτών και η διασφάλιση της εύρυθμης λειτουργίας του δημοκρατικού πολιτεύματος. Το οικονομικό σκάνδαλο στον ΟΠΕΚΕΠΕ που διερευνούν οι δικαστικές αρχές με προεξέχουσα αρχή την Ευρωπαϊκή Εισαγγελία για όσους από εμάς μελετήσαμε την ογκωδέστατη δικογραφία των 3.000 σελίδων, προκαλεί το κοινό περί δικαίου αίσθημα: Πλαστά ΑΦΜ, χορήγηση επιδοτήσεων σε δικαιούχους φαντάσματα, αμέτρητες αποδείξεις εμπλοκής κομματικών στελεχών και κρατικών λειτουργών σε σχέσεις πελατειακού χαρακτήρα, -έτσι εξηγείται πώς έγινε μπλε η Κρήτη- διασπάθιση εκατοντάδων εκατομμυρίων ευρώ δημοσίων ευρωπαϊκών πόρων, συμμετοχή εταιρειών όπως η GAIA Επιχειρείν και NEUROPUBLIC στην τέλεση των αξιόποινων πράξεων.

Αυτά, κυρίες και κύριοι συνάδελφοι, είναι τα στοιχεία που περιέχονται στη δικογραφία, δεν αποτελούν υλικό δημοσιογραφικής έρευνας ούτε αφηγήματα κάποιου παράφρονα νου. Αν αναφερόμουν δε και στους διαλόγους των εμπλεκομένων, οι οποίοι αποτελούν μείζονος σημασία δικογραφικό υλικό, τότε όσοι μας ακούν θα νόμιζαν ότι παρακολουθούν κάποια χολυγουντιανή ταινία, που περιγράφει τις περιπέτειες των συμμοριών ή αντίστοιχα εγκληματικών οργανώσεων.

Αν προσθέσουμε στην ανωτέρω ποινική εικόνα και το πραγματικό οικονομικό μέγεθος του σκανδάλου στον ΟΠΕΚΕΠΕ, που αγγίζει τα 45 εκατομμύρια ευρώ ετησίως, με τετελεσμένη υπεξαίρεση ευρωπαϊκών πόρων, οι οποίοι παρανόμως καταβλήθηκαν σε δήθεν αγροτικές επιδοτήσεις, μπορούμε με ασφάλεια να πούμε ότι έχουμε να κάνουμε με το σκάνδαλο του αιώνα.

Και γεννάται το εύλογο ερώτημα, ποιος θα πληρώσει το μάρμαρο των εκατοντάδων εκατομμυρίων ευρώ από τα πρόστιμα ξανά; Θα το πληρώσει, κυρίες και κύριοι συνάδελφοι, για μια ακόμα φορά ο άνθρωπος του μόχθου και της πρωτογενούς παραγωγής, είτε με τη μείωση των επιδοτήσεων είτε μέσω του κρατικού προϋπολογισμού.

Κλείνοντας, επανέρχομαι στο θέμα της συγκρότησης της εξεταστικής επιτροπής. Λέτε, κύριοι της Νέας Δημοκρατίας, να εξετάσουμε την υπόθεση από το 1998 μέχρι σήμερα. Και ερωτώ, δεν έχουν παραγραφεί οι τυχόν ποινικές ευθύνες των πολιτικών προσώπων; Η απάντηση είναι «ναι, έχουν παραγραφεί». Ως εκ τούτου διαπιστώνω ότι με αυτή τη στάση της η Κυβέρνηση το μόνο που τελικώς καταφέρνει, με δική της αποκλειστική ευθύνη, είναι να προσβάλλει την αξιοπιστία του πολιτικού συστήματος, συμβάλλοντας έτι περαιτέρω στην απομάκρυνση των πολιτών από τον δημόσιο διάλογο και κατά συνέπεια στην εκλογική αποχή. Αυτό θέλετε να πετύχετε;

Διότι αν λάβω υπόψη μου τα ποσοστά συμμετοχής του εκλογικού σώματος στις εκλογές των τελευταίων ετών, τότε σας διαβεβαιώ ότι είστε σε καλό δρόμο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Επόμενος ομιλητής ο κ. Δημήτριος Μάντζος, Κοινοβουλευτικός Εκπρόσωπος του ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ζούμε πράγματι το θέατρο του παραλόγου όλες αυτές τις ημέρες και αυτές τις ώρες δυστυχώς. Το αυτονόητο παρουσιάζεται ως παράλογο, το παράλογο ως αυτονόητο. Είναι ένας αυτονοήτως παράλογος κόσμος αυτός που ζούμε, ένας ακατανόητος και παράλογος κόσμος.

Προσοχή όμως, κυρίες και κύριοι συνάδελφοι της πλειοψηφίας, διότι ένα από τα πιο κλασικά έργα του θεάτρου του παραλόγου του Ιονέσκο είναι «Ο βασιλιάς πεθαίνει». Οι συγκρίσεις δικές σας. Και απέναντι στη σύγχυση προκαλεί η πλειοψηφία σας, εμείς έχουμε μόνη δύναμη, μόνο εφόδιο την αλήθεια.

Πάμε λοιπόν. Ποιο είναι το σκάνδαλο; Ακόμα και μετά από τόσες ώρες ακόμα συζητούμε τα θεμελιώδη. Ποιο είναι το σκάνδαλο; Το σκάνδαλο είναι η κάθετη εγκληματική δομή, είναι η εγκληματική οργάνωση, με συμμετοχή στελεχών της Νέας Δημοκρατίας, κομματαρχών της Νέας Δημοκρατίας, που γύριζαν χωριά, καφενεία, μοίραζαν ευρωπαϊκές ενισχύσεις σε ανθρώπους που δεν είχαν καμία σχέση με την κτηνοτροφία, στη βάση πλαστών μισθωτηρίων και τίτλων πλαστών δηλώσεων, χωρίς ζώα ούτε φυσικά καλλιεργήσιμες εκτάσεις, και εισέπρατταν προμήθειες, πολύ μεγάλες προμήθειες, μαύρο πολιτικό χρήμα. Μεταφέρθηκαν έτσι πόροι κρίσιμοι και αναγκαίοι και δικαιώματα από το εθνικό απόθεμα, από τους πραγματικούς δικαιούχους σε πελάτες του κυκλώματος.

Σκάνδαλο δεν είναι όσοι πραγματικοί κτηνοτρόφοι και παραγωγοί έκαναν πραγματικές δηλώσεις, σε ένα πράγματι στρεβλό σύστημα, διαβρωμένο και στημένο πάνω σε παράτυπες αποφάσεις. Σκάνδαλο είναι η εγκληματική οργάνωση, που στήθηκε και λειτούργησε πάνω σε αυτό το στρεβλό νομοθετικό μοντέλο των τελευταίων ετών.

Εγκληματική οργάνωση ναι, όσο αποκρουστικό και να σας ακούγεται. Σας σοκάρει, αλλά αν είχατε διαβάσει την ποινική δικογραφία δεν είχατε καμία διαφωνία, ούτε εσείς οι ίδιοι, ότι πρόκειται για εγκληματική οργάνωση.

Είναι βαθύ γαλάζιο αυτό το σκάνδαλο. Η σύλληψη και η υλοποίηση ανήκει σε συγκεκριμένους ανθρώπους με ονοματεπώνυμα και διευθύνσεις, που η ίδια η δικαιοσύνη τα έχει αποδώσει, όχι το ΠΑΣΟΚ, όχι η αντιπολίτευση. Η ίδια η δικαιοσύνη, η Ευρωπαϊκή Εισαγγελία χαρακτήρισε νομικά την πράξη αυτή ως εγκληματική οργάνωση.

Κι όλα αυτά πώς μπόρεσε να τα κάνει αυτή η εγκληματική οργάνωση; Διότι κάποιοι Υπουργοί το επέτρεψαν. Έκλεισαν το μάτι στους κομματικούς τους παράγοντες, τους φίλους, τους κουμπάρους, τους κολλητούς, ξήλωσαν και κυνήγησαν όσους αντέδρασαν και γι’ αυτό δεν θέλει η πλειοψηφία να διερευνήσουμε.

Ακόμα και στις λιγοστές σελίδες του αιτήματος το οποίο σήμερα συζητούμε… Κύριε Αμυρά, κάποτε μας είχατε ελέγξει ότι ήμασταν λίγοι όταν κάναμε την πρόταση δυσπιστίας, αλλά δεν βλέπω και πολλούς από εσάς σήμερα εδώ στην Αίθουσα να υποστηρίζετε αυτό το αίτημά σας.

**ΓΕΩΡΓΙΟΣ ΑΜΥΡΑΣ:** Από εσάς πάντως πιο πολλοί είμαστε.

**ΔΗΜΗΤΡΙΟΣ ΜΑΝΤΖΟΣ:** Ναι, ναι, βέβαια. Ναι, είναι η αναλογία των Κοινοβουλευτικών Ομάδων τέτοια, που πράγματι έχετε δίκιο. Έχετε δίκιο, αριθμητικά είστε λίγο περισσότεροι από εμάς σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπα, ούτε καν.

**ΔΗΜΗΤΡΙΟΣ ΜΑΝΤΖΟΣ:** Όχι, όχι. Επειδή κάποτε ο κύριος συνάδελφος από τα Ιωάννινα μάς είχε ελέγξει. Σήμερα; Και τελειώνει σε λίγο, ψηφίζουμε.

**ΓΕΩΡΓΙΟΣ ΑΜΥΡΑΣ:** Εσείς θέλατε να πέσει η Κυβέρνηση κι ήσασταν τρεις κι ο κούκος.

**ΔΗΜΗΤΡΙΟΣ ΜΑΝΤΖΟΣ:** Ναι, ναι, κι εσείς, κύριε Αμυρά, θέλετε την αλήθεια σήμερα με αυτήν την εξεταστική επιτροπή. Είναι κρίμα που ο ζήλος σας εξαντλείται σε λιγοστούς συναδέλφους σας, όσες λιγοστές ήταν οι υπογραφές, όσες λιγοστές ήταν και οι σελίδες του αιτήματός σας, που δεν βρήκατε δυο κουβέντες να πείτε για τα τελευταία χρόνια. Για το 1998 είχατε πολλά να πείτε. Για τα τελευταία χρόνια και τα έξι τελευταία χρόνια της εγκληματικής οργάνωσης ούτε κουβέντα. Αλλά δεν θέλετε να τα συζητήσουμε όλα αυτά.

Αλλά ό,τι και να λέτε, όσο και να φωνάζετε, ο «Φραπές» είναι όλος δικός σας, κυρίες και κύριοι συνάδελφοι της Νέας Δημοκρατίας, και όσο πικρός και να είναι θα τον πιείτε γουλιά γουλιά.

Ποια είναι η πραγματική ζημία; Κανείς δεν μπορεί να την υπολογίσει με ακρίβεια, είναι ανυπολόγιστη, σε υλικό αλλά και σε ηθικό κυρίως επίπεδο, μια πραγματική δυστοπία, ένα σκάνδαλο, που έπληξε κυρίως τους πραγματικούς κτηνοτρόφους και παραγωγούς. Εκεί είναι η πραγματική ζημία και είναι ανυπολόγιστη.

Ο μεγάλος χαμένος είναι ο πραγματικός αγρότης, ο αληθινός κτηνοτρόφος. Και αντί να συζητούμε σήμερα πώς θα τον στηρίξουμε έμπρακτα, αυτόν που στηρίζει την οικονομία μας, την αντιμετώπιση του δημογραφικού, το οποίο θέλουμε κατά τα λοιπά να λύσουμε, συζητούμε σήμερα για ακόμα ένα σκάνδαλο της Κυβέρνησης Μητσοτάκη, που πολλοί πήραν λίγα και λίγοι πήραν πολλά, πήραν πάρα πολλά.

Και χάθηκε πολύτιμη εμπιστοσύνη, και των αγροτών προς την πολιτεία, και της Ευρώπης προς την Ελλάδα, για μία ακόμα φορά σε μια κρίσιμη εποχή -δεν θα κουραστούμε να το επαναλαμβάνουμε- που ξεκινάει η αναθεώρηση της Κοινής Αγροτικής Πολιτικής και γινόμαστε ξανά το μαύρο πρόβατο, το δακτυλοδεικτούμενο σε όλη την Ευρώπη, με ευθύνη της Κυβέρνησης Κυριάκου Μητσοτάκη Νέας Δημοκρατίας.

Τι όφειλε πρώτα και κύρια να κάνει η Βουλή, κυρίες και κύριοι συνάδελφοι; Οι απαντήσεις είναι εδώ, είναι μπροστά μας. Μας τα λέει όλα η δικογραφία. Πρώτα απ’ όλα, βασικό -δεν είμαι βέβαιος ότι το έχουμε καταλάβει όλες και όλοι- οφείλαμε να διαβάσουμε τη δικογραφία. Απλό. Βασικό. Ούτε αυτό είναι βέβαιο ότι έχει γίνει, αν κρίνουμε από όσα έχουν ακουστεί και σήμερα σε αυτήν εδώ την Αίθουσα.

Και έπειτα, αφού διαβάσουμε και μελετήσουμε, να αποφασίσουμε με βάση αυτήν και όχι με βάση το τι θέλει η Κυβέρνηση, και μετά, αφού ψηφίσουμε, να κάνουμε το ελάχιστο που απαιτεί το Σύνταγμα, να διερευνήσουμε. Όχι να διαβάσουμε, πολλώ δε μάλλον να καταδικάσουμε. Υπάρχουν δικαστήρια γι’ αυτή τη δουλειά. Υπάρχει αυτός ο περίφημος φυσικός δικαστής, που χάθηκε στον δρόμο. Ο φυσικός δικαστής.

Αλλά να διερευνήσουμε, αυτό μας ζητάει κι η Ευρωπαϊκή Εισαγγελία με αυτό το περιβόητο πια διαβιβαστικό ενημερωτικό σημείωμα στα αγγλικά, το οποίο μεταφράστηκε. Μα τι μας είπε, να καταδικάσουμε; Να διερευνήσουμε μας είπε. Τι χρειαζόμαστε; Θέλαμε εξεταστική επιτροπή για να τα διαβάσουμε αυτά τα απλά νομικά και πολιτικά ουσιώδη ζητήματα; Μας το λέει ρητά η Ευρωπαϊκή Εισαγγελία. Χρειαζόμασταν εξεταστική επιτροπή για να κάνουμε αυτό που μας λέει η δικογραφία;

Και αυτή η απλότητα είναι που σας τρομάζει, αυτή η γυμνή αλήθεια είναι που σας φοβίζει και δεν τη θέλετε. Γι’ αυτό μηχανεύεστε, σχεδιάζετε, γράφετε, σβήνετε, ξαναγράφετε. Προσπαθείτε να σβήσετε τα σημάδια σας στην άμμο και φτιάχνετε καινούργια σημάδια, και δεν το καταλαβαίνετε ούτε εσείς οι ίδιοι.

Τι προσπαθείτε λοιπόν να κάνετε σήμερα η πλειοψηφία; Μα, αυτό που κάνετε πάντα, να θολώσετε, να καλύψετε, να συγκαλύψετε. Και το κάνετε ακριβώς και μόνο, απλώς και μόνο επειδή έτσι θέλετε. Μας το είπε ο κ. Γεωργιάδης, έτσι θέλετε. Το πιο πλήρες και το πιο ταιριαστό και με τις συνομιλίες που έχουμε διαβάσει είναι γιατί έτσι γουστάρετε, αυτό θα ήταν πιο συναφές με τις συνομιλίες. Γιατί αυτή η φράση, «Εμείς δεν θέλουμε να διερευνήσουμε, δεν θα διερευνήσουμε.», είναι η απόλυτα φυσική μετεξέλιξη των διαλόγων, είναι η συνέχεια των διαλόγων του «Φραπέ», του «Χασάπη». Από «Μη φοβάσαι, γιατί όσο το Μέγαρο Μαξίμου μένει εκεί είσαι βράχος.», από τις συζητήσεις για την πολιτική προστασία, την πολιτική κάλυψη, από τις συζητήσεις για τη φυσική εξόντωση ελεγκτών, ερχόμαστε τώρα στο απόγειο της πολιτικής προστασίας, που είναι ακριβώς -η ολοκλήρωση της δουλειάς- η συγκάλυψη μέσα από τη Βουλή.

Κυρίες και κύριοι συνάδελφοι της Πλειοψηφίας, θα βάλετε τα ονόματά σας δίπλα σε αυτήν την επιχείρηση συγκάλυψης; Θα παρεμποδίσετε τη Δικαιοσύνη διά της εξεταστικής επιτροπής; Αντί να συζητήσουμε για την εγκληματική οργάνωση των έξι τελευταίων ετών, θα κάνουμε εξεταστική επιτροπή από το 1998 για να τη βρούμε, ενώ μας την έχει βρει η Ευρωπαϊκή Εισαγγελία; Για την παράνομη κατανομή του εθνικού αποθέματος τα τελευταία χρόνια θα ψάξουμε από το 1998;

Γιατί κάνετε εξεταστική επιτροπή; Απαντήθηκε ήδη από τον Πρωθυπουργό, από την κ. Μπακογιάννη, απ’ όλους. Το είπαν όλοι. Το είπε ο κυβερνητικός εκπρόσωπος. Η απάντηση είναι σαφής: Διάχυση ευθυνών, ισοπέδωση, συμψηφισμός.

Και ξέρετε, κύριε Πρόεδρε, στο πρόσωπό σας, στον Πρόεδρο της Βουλής απευθύνομαι, μπορεί να γίνει εξεταστική επιτροπή, όπως λέει η Κυβέρνηση και η Πλειοψηφία, και μετά να ακολουθήσει και προανακριτική επιτροπή, όπως λέει η Κυβέρνηση και η Πλειοψηφία, πριν από την επόμενη σύνοδο της τρέχουσας κοινοβουλευτικής περιόδου; Μπορεί; Μπορείτε να δεσμευθείτε ότι θα υπάρξουν ημερομηνίες και συνεδριάσεις που θα το κάνουν αυτό εφικτό; Να δεσμευθεί ο Πρόεδρος της Βουλής και να ορίσει ημερομηνίες που θα προλάβουν τον κίνδυνο.

Άρα -και κλείνω- επαναλαμβάνω το πρώτο ερώτημα: Ποιο είναι το πραγματικό σκάνδαλο; Μπορούμε να το απαντήσουμε αυτό;

Το πραγματικό σκάνδαλο, κυρίες και κύριοι συνάδελφοι, είναι ο ίδιος ο τρόπος που η Νέα Δημοκρατία διαχειρίζεται την πολιτική εξουσία. Είναι το πρότυπο της διαφθοράς και της συγκάλυψης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Πίσω από την ακριβοθώρητη και επιμελημένη ψευδοπρόσοψη του δήθεν ευρωπαϊκού φιλελεύθερου κόμματος κρύβονται και συνωστίζονται όλες οι παθογένειες που χρεοκόπησαν οικονομικά και ηθικά τη χώρα μας πριν από λίγα μόλις χρόνια: Οι κομματάρχες, τα ρουσφέτια, το μαύρο πολιτικό χρήμα, η ρεμούλα, η οργανωμένη εγκληματική δράση, η κάθετη δομή, η πυραμίδα και κυρίως η πολιτική κάλυψη και η προστασία. Αυτά βλέπουν οι νέοι και γυρίζουν την πλάτη τους στην πολιτική. Αυτό είναι το βαθύτερο τραύμα που θα αφήσει πίσω της αυτή η Κυβέρνηση.

**ΜΑΚΑΡΙΟΣ ΛΑΖΑΡΙΔΗΣ:** Αυτό που περιγράψατε είναι το ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Αυτή είναι πληγή στο σώμα της δημοκρατίας, κύριε Λαζαρίδη, που στην Καβάλα έχετε αγρότες που πέρασαν τα παιδιά τους σε σχολές με τις τελευταίες εξετάσεις και δεν μπορούν να στείλουν τα παιδιά τους να σπουδάσουν γιατί δεν έχουν πάρει επιδοτήσεις και ενισχύσεις –το ξέρετε και εσείς και όλοι που προέρχεστε από αγροτικούς νόμους-, γιατί αντί να τις πάρουν οι πραγματικοί κτηνοτρόφοι και αγρότες, τις πήραν κάποιοι απατεώνες. Κουνήστε το κεφάλι σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, ολοκληρώστε σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Αυτή, λοιπόν, ακριβώς η πληγή στο σώμα της δημοκρατίας, που προκαλεί τόσο πόνο και τόση απογοήτευση στους πολίτες και κυρίως στους νέους, θα κλείσει μόνο με μια Κυβέρνηση ΠΑΣΟΚ, με μια κυβέρνηση προοδευτική, με μια κυβέρνηση της δημοκρατικής παράταξης που μόνο εκείνη μπορεί να την επουλώσει για τη διαφάνεια, για τη δικαιοσύνη, για τη δημοκρατία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Καλείται στο Βήμα ο κ. Γιώργος Αμυράς, Βουλευτής της Νέας Δημοκρατίας. Θα ακολουθήσουν ο κ. Καζαμίας και θα κλείσει ο κ. Γιαννούλης.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να απευθυνθώ λίγο στον αγαπητό κ. Μάντζο, τον κοινοβουλευτικό εκπρόσωπο του ΠΑΣΟΚ.

**ΠΡΟΕΔΡΕΥΩΝ (Βασίλειος Βιλιάρδος):** Όχι προσωπικά, κύριε συνάδελφε, στη Βουλή απευθύνεστε.

**ΓΕΩΡΓΙΟΣ ΑΜΥΡΑΣ:** Ρητορικά, κύριε Πρόεδρε, ρητορικά. Επιτρέψτε μου. Επειδή είπαμε πολλά, ακούσαμε ακόμα περισσότερα, κάπως πρέπει να απαντήσουμε και σε κάποια.

Πείτε μου, λοιπόν, αγαπητέ κύριε κοινοβουλευτικέ εκπρόσωπε του ΠΑΣΟΚ, πόσο θεσμική είναι η συναλλαγή που μας προτείνετε; Δηλαδή, θα ψηφίσουμε εμείς την εξεταστική που προτείνει η Νέα Δημοκρατία αρκεί να ψηφίσετε εσείς την προανακριτική μας. Είναι αυτό θεσμική θωράκιση της συζήτησης; Καθόλου μα καθόλου.

**ΘΕΟΦΙΛΟΣ ΞΑΝΘΟΠΟΥΛΟΣ:** Ο Πρωθυπουργός το είπε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Επίσης, μου έκανε εντύπωση που κάνατε μια γενναία αυτοκριτική λίγο πριν κατεβείτε από το Βήμα μιλώντας για το κράτος, το βαθύ κράτος, για τα ρουσφέτια, για τους κομματάρχες και πραγματικά περιγράφετε το όλον και ορθόδοξο ΠΑΣΟΚ.

**ΔΗΜΗΤΡΙΟΣ ΜΑΝΤΖΟΣ:** Έτσι πιστεύετε. Δεν έχετε διαβάσει ιστορία, την ιστορία του κόμματός σας.

**ΓΕΩΡΓΙΟΣ ΑΜΥΡΑΣ:** Είμαι σίγουρος, διότι δεν το πιστεύω μόνο εγώ, το πιστεύει όλος ο κόσμος.

**ΠΡΟΕΔΡΕΥΩΝ (Βασίλειος Βιλιάρδος):** Αποφύγετε λίγο την προσωπική συζήτηση. Μην το κάνετε.

Από εκεί και πέρα, είπατε σε προηγούμενή σας τοποθέτηση και φέρατε την κινδυνολογία, όπως πάντα, και λέτε: Με το σκάνδαλο του ΟΠΕΚΕΠΕ, που βεβαίως είναι σκάνδαλο και θα έρθω στη συνέχεια επί της ουσίας, αλλά δεν μπορώ να μην απαντήσω τώρα σε δύο πράγματα, είπατε ότι η Ελλάδα έγινε και πάλι το μαύρο πρόβατο της Ευρώπης.

Θα σας στεναχωρήσω και θα ήθελα και οι βουλευτές της ΝΙΚΗΣ να κλείσουν τα αυτιά τους γιατί ο αριθμός που θα πω θα τους σκανδαλίσει ενδεχομένως. Υπάρχουν δύο χιλιάδες εξακόσιες εξήντα έξι ανοιχτές υποθέσεις της Ευρωπαϊκής Εισαγγελίας σε είκοσι τέσσερις ευρωπαϊκές χώρες.

Άρα, βεβαίως, κακώς, κάκιστα έχουμε φτάσει στο σημείο να διερευνούμε σήμερα τον ΟΠΕΚΕΠΕ και, βεβαίως, θα έπρεπε ΟΠΕΚΕΠΕ να έχει εξυγιανθεί από την πρώτη μέρα, κακώς κάκιστα και εδώ έρχομαι στην ουσία της συζήτησης.

Γιατί η εξεταστική επιτροπή που προτείνουμε εμείς και όχι η προανακριτική; Πολύ απλά διότι με την εξεταστική επιτροπή το ελληνικό Κοινοβούλιο θα μπορεί να ψάξει πατόκορφα τον ΟΠΕΚΕΠΕ από την ημέρα ίδρυσής του το 1998 και στην ουσία της δραστηριοποίησής του με τις επιδοτήσεις το 2001 έως σήμερα. Θέλετε ή δεν θέλετε να ψάξουμε τα πεπραγμένα όλων των Υπουργών από εκείνη την ημέρα έως σήμερα, των γενικών γραμματέων, των υπηρεσιακών παραγόντων, των πάντων; Όχι, δεν θέλετε. Θέλετε να κλείσουμε το παράθυρο ελέγχου μόνο για δύο Υπουργούς και την αντίστοιχη χρονική θητεία τους. Στην ουσία τι θέλετε; Θέλετε να πάρουμε μια φωτογραφία του Αυγενάκη, μια φωτογραφία του Βορίδη, να τα βάλουμε στον τοίχο και να τους πετάτε βελάκια μήπως πιάσετε στόχο, που δεν είναι άλλος από τον Μητσοτάκη. Αυτή είναι η πραγματικότητα.

Θέλετε να ψάξουμε να βρούμε ποιοι είναι υπεύθυνοι διαχρονικά για αυτά τα 2,7 δισεκατομμύρια ευρώ προστίμων που έχει πληρώσει η χώρα από τα σκάνδαλα, από τις δομικές ρωγμές, τα κενά και τις τρύπες που υπήρχαν στο σύστημα του ΟΠΕΚΕΠΕ και μέσα εκεί χώνονταν όλα αυτά τα λαμόγια, όλοι αυτοί οι απατεώνες, για να απομυζούν τα χρήματα της Ευρώπης εις βάρος των έντιμων, των σωστών αγροτών, οι οποίοι πάσχιζαν στο χωράφι και όχι στα αντηλαρίσματα;

Η τεχνική λύση τώρα, η περιβόητη τεχνική λύση, βεβαίως ήταν έμπνευση της Κομισιόν, θεσμοθετήθηκε επί ΣΥΡΙΖΑ και εφαρμόστηκε και εφαρμόζεται μέχρι σήμερα. Η τεχνική λύση στο μυαλό του ΠΑΣΟΚ είναι σαν τον θεό Ιανό, έχει ένα άσχημο πρόσωπο προς τους έξω και ένα γλυκό πρόσωπο προς τους μέσα.

Δηλαδή, στην πρότασή τους για προανακριτική -και εδώ ακούστε την τρέλα, ακούστε την αντίφαση τη θεσμική, αλλά και το άλμα λογικής- τι λένε; Ότι ο Βορίδης πρέπει να παραπεμφθεί, δεδομένου ότι εφήρμοσε την τεχνική λύση. Όταν, όμως, ο πράσινος φραπές πιάστηκε με τη δική του επιδότηση, επέστρεψε τα 15 χιλιάρικα –γιατί τα επέστρεψε, αφού ήταν νόμιμος;- και, κατά δεύτερον, ο κ. Ανδρουλάκης για να τον αθωώσει είπε ότι δεν έκανε τίποτα το παράνομο. Είναι ο γενικός γραμματέας -δεν ξέρω πώς λέγεται- του Ηρακλείου του ΠΑΣΟΚ, διότι ο άνθρωπος εφάρμοσε την τεχνική λύση. Άρα, η τεχνική λύση, να μας πει το ΠΑΣΟΚ, είναι νόμιμη ή είναι παράνομη;

Πάμε παρακάτω. Η Νέα Δημοκρατία δια στόματος Πρωθυπουργού νωρίτερα ήταν κατηγορηματική και είπε ο Πρωθυπουργός το εξής: Τα κλεμμένα θα τα πάρουμε πίσω μέχρι το τελευταίο ευρώ, διότι αυτό είναι η απαίτηση της ελληνικής κοινωνίας και αυτό θέλουμε και εμείς. Και έχουν εμπλακεί σας θυμίζω η Οικονομική Αστυνομία, η Ανεξάρτητη Αρχή Δημοσίων Εσόδων, οι επιθεωρητές, το σύνολο των ελέγχων της διαδικασίας αυτής που είναι έξω από τον έλεγχο της οποιασδήποτε κυβέρνησης.

Το επίδικο, λοιπόν, είναι να γίνει η εξεταστική, έτσι ώστε να ψάξουμε να βρούμε την αιτία του κακού και να δούμε πώς θα τη θεραπεύσουμε. Και λέτε γιατί όχι προανακριτική, αφού το κάνατε για τον Καραμανλή, το κάνατε και για τον Τριαντόπουλο. Διότι σας θυμίζω σε αυτές τις δύο περιπτώσεις υπήρχαν ήδη ποινικές διώξεις σε πρόσωπα μη πολιτικά, υπηρεσιακούς παράγοντες δηλαδή του Υπουργείου και, μάλιστα, σε βαθμό κακουργήματος. Εδώ δεν έχουμε.

Τι διώξεις έχουμε; Έχουμε διώξεις μετά τις πρώτες αποφάσεις για περίπου είκοσι πέντε-τριάντα κατηγορούμενους που καταδικάστηκαν από τις πέντε χιλιάδες διακόσιες υποθέσεις των παρανόμων ΦΠΑ, των παράνομων επιδοτήσεων, που είχε στείλει ο Τσιάρας και οι προγενέστεροι του Τσιάρα στη Δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δηλαδή, ήρθατε εδώ σήμερα και λέγατε «να τα λαμόγια, μπήκαν μέσα στη φυλακή, τους βάζει η Δικαιοσύνη μέσα». Βεβαίως και καλά τους κάνει. Όμως, πώς έγινε αυτό; Από θαύμα; Από την Ευρωπαία Εισαγγελέα;

**ΧΡΗΣΤΟΣ ΓΙΑΝΝΟΥΛΗΣ:** Λέτε ψέματα.

**ΓΕΩΡΓΙΟΣ ΑΜΥΡΑΣ:** Είστε ανημέρωτος. Λυπάμαι. Έγινε από τις κινήσεις αυτής της Κυβέρνησης.

Και τώρα επιτρέψτε μου δυο τρία ακόμα σχόλια για να κλείσω, κύριε Πρόεδρε. Σε σχέση με τη δικαιοσύνη, λυπάμαι που δεν είναι εδώ η κυρία Κωνσταντοπούλου, ήθελα να την ενημερώσω για κάτι, και θα ήθελα να είναι εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αμυρά, σας παρακαλώ να ολοκληρώσετε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, αφήστε με, τελειώνω.

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, απλά μην κάνετε κουβέντα.

**ΓΕΩΡΓΙΟΣ ΑΜΥΡΑΣ:** Φαντάζομαι ότι θα μας βλέπει από το κύκλωμα. Θα ήθελα, λοιπόν, να ενημερώσω την κυρία Κωνσταντοπούλου ότι σε δύο ημέρες από σήμερα, την Πέμπτη 31 Ιουλίου, στις 9.00΄ το πρωί θα γίνει σε αυτήν εδώ την Αίθουσα η κλήρωση.

Κυρία Κωνσταντοπούλου, εσάς περιμέναμε. Ήθελα να σας ενημερώσω, επειδή θέσατε το ζήτημα της πλήρωσης των κενών θέσεων στο Δικαστικό Συμβούλιο που θα εξετάσει την περίπτωση Τριαντόπουλου, και λοιπά, και λοιπά, ότι την Πέμπτη, σε δύο ημέρες από σήμερα, στις 9.00΄ το πρωί θα γίνει η κλήρωση και για το ένα τακτικό μέλος και για τα δύο αναπληρωματικά μέλη και για τον εισαγγελέα. Επομένως, και σε αυτό εισακουστήκατε, και έτσι δεν χρειάζεται να ανησυχείτε για την κλήρωση. Θα γίνει τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα ησύχασα.

**ΓΕΩΡΓΙΟΣ ΑΜΥΡΑΣ:** Υπάρχει, όμως, στην Πλεύση Ελευθερίας και μία διχογνωμία, όπως διέκρινα. Άκουσα τον κ. Καζαμία -πάντα ευγενικός άνθρωπος- τον Κοινοβουλευτικό σας Εκπρόσωπο να λέει: «Βεβαίως έχουμε εμπιστοσύνη στη δικαιοσύνη». Το είπατε. Έτσι δεν είναι;

**ΑΛΕΞΑΝΔΡΟΣ ΚΑΖΑΜΙΑΣ:** Εσείς πού έχετε εμπιστοσύνη;

**ΓΕΩΡΓΙΟΣ ΑΜΥΡΑΣ:** Εσείς το είπατε.

Πριν από μία εβδομάδα από αυτήν εδώ την Αίθουσα σας είχα ρωτήσει, αγαπητή κυρία Πρόεδρε, εάν έχετε εμπιστοσύνη στη δικαιοσύνη. Και τι μου είπατε; Μου είπατε: «Καμία».

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Άρα, καλό είναι να συνεννοηθείτε και λίγο μεταξύ σας, για να έχετε μια ενιαία γραμμή ως προς τη δικαιοσύνη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην ανησυχείτε για εμάς.

**ΓΕΩΡΓΙΟΣ ΑΜΥΡΑΣ:** Καθόλου. Ίσα ίσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αμυρά, ολοκληρώστε.

**ΓΕΩΡΓΙΟΣ ΑΜΥΡΑΣ:** Επίσης, θα ήθελα να σας ενημερώσω και για κάτι άλλο, επειδή έγινε πολλή κουβέντα, για τα δάση που καίγονται και για τις υποτιθέμενες πυρκαγιές που μπαίνουν για να μπουν ανεμογεννήτριες. Ακούστε πώς έχει η διαδικασία για να το ξέρετε και να μην γίνεστε άθελά σας διασπορείς fake ειδήσεων. Όταν καεί ένα δάσος το πρώτο πράγμα που κάνει το Υπουργείο Περιβάλλοντος είναι να υπογράφει ο εκάστοτε Υπουργός -αυτό έκανα και εγώ από τη θέση του Υφυπουργού Περιβάλλοντος- απαγορευτικές διατάξεις. Τι είναι αυτές οι απαγορευτικές διατάξεις; Απαγορεύεται, πρώτον, η βόσκηση, δεύτερον, το κυνήγι, τρίτον, η διέλευση και, τέταρτον, η διάνοιξη οποιουδήποτε δρόμου ή η κατασκευή οποιασδήποτε τεχνητής επιφάνειας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε υπερβεί κατά πολύ τον χρόνο. Σας παρακαλώ!

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, με συγχωρείτε, τελειώνω.

Αυτά λέγατε για τη Δαδιά. Αυτά λέγατε και για τη βόρεια Εύβοια. Ούτε μισή βίδα δεν έχει μπει εκεί, και ούτε πρόκειται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν έχετε άλλον χρόνο. Δεν το καταλαβαίνετε;

**ΓΕΩΡΓΙΟΣ ΑΜΥΡΑΣ:** Μάλιστα, στις 8 Απριλίου, πριν από τρεις μήνες, πήγαμε στη Δαδιά με την Επιτροπή Περιβάλλοντος της Βουλής για να δούμε πού βρίσκεται και πώς πάει το δάσος. Και υπήρχαν Εκπρόσωποι από όλα τα Κόμματα. Τι είδαμε εκεί λοιπόν; Όχι ανεμογεννήτριες, δεν είδαμε φυσικά. Αλλά είδαμε το δάσος να επιστρέφει. Είδαμε τους μαυρόγυπες, που είναι το πετράδι του στέμματος της βιοποικιλότητας στη Δαδιά, να έχουν αυξηθεί τα ζευγάρια από τα σαράντα στα εξήντα δύο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, βλέπετε τον χρόνο;

**ΓΕΩΡΓΙΟΣ ΑΜΥΡΑΣ:** Επίσης, στη βόρεια Εύβοια, σας πληροφορώ, κυρίες και κύριοι συνάδελφοι, που εκεί λέγανε ότι κάψανε την Εύβοια για τις ανεμογεννήτριες και τα λοιπά και τα λοιπά, ότι ούτε μισή βίδα δεν έχει μπει, και ούτε πρόκειται να μπει. Στη βόρεια Εύβοια αυτή τη στιγμή που μιλάμε η Δασική Υπηρεσία κάνει κάτι που μπορεί να σας φαίνεται εσάς λίγο παράξενο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε υπερβεί κατά πάρα πολύ τον χρόνο. Σας παρακαλώ!

(Θόρυβος στην Αίθουσα)

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε.

Δηλαδή προχωράει σε αραίωση του νέου δάσους. Είναι τόσο πυκνό το νέο δάσος που έχει έρθει, που βεβαίως προχωράει σε αραίωση…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΘΕΟΦΙΛΟΣ ΞΑΝΘΟΠΟΥΛΟΣ:** Έλεος!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ποια Δασική Υπηρεσία; Ο Υπουργός…

**ΓΕΩΡΓΙΟΣ ΑΜΥΡΑΣ:** Αυτά σας τα λέω για να…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε, σας παρακαλώ!

**ΓΕΩΡΓΙΟΣ ΑΜΥΡΑΣ:** Μα, με διακόπτουν συνέχεια.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε αμέσως. Σας παρακαλώ!

**ΓΕΩΡΓΙΟΣ ΑΜΥΡΑΣ:** Αυτά σας τα λέω, λοιπόν, για να σταματήσετε την καταστροφολογία και την κινδυνολογία. Στα θέματα του φυσικού περιβάλλοντος πρέπει και οφείλετε να είστε πιο υπεύθυνοι.

Κλείνοντας…

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, κλείσατε. Σας παρακαλώ!

**ΓΕΩΡΓΙΟΣ ΑΜΥΡΑΣ:** Θα μου επιτρέψετε ένα σχόλιο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θέλετε να σας πω να κατεβείτε κάτω;

**ΓΕΩΡΓΙΟΣ ΑΜΥΡΑΣ:** Πολύ αεράτος ο κ. Πολάκης στην ομιλία του.

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν σχολιάζουμε ομιλίες άλλων.

**ΓΕΩΡΓΙΟΣ ΑΜΥΡΑΣ:** Νομίζει ότι ο μισός ΣΥΡΙΖΑ ετοιμάζεται να πάρει κεφάλι από τον άλλον μισό.

Σας καλούμε, λοιπόν, να ψηφίσετε την Εξεταστική Επιτροπή για να ψάξουμε τα πάντα μέχρι κεραίας, και από εκεί και πέρα ο κάθε κατεργάρης στον πάγκο του.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα ο κ. Αλέξανδρος Καζαμίας Κοινοβουλευτικός Εκπρόσωπος της Πλεύσης Ελευθερίας. Θα ακολουθήσει ο κ. Γιαννούλης. Και τη συνεδρίαση θα κλείσει ο Υπουργός ο κ. Τσιάρας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάντε σωστή εκφώνηση, κύριε Αντιπρόεδρε της Βουλής.

**ΠΡΟΕΔΡΕΥΩΝ (Βασίλειος Βιλιάρδος):** Δεν σας άκουσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να εκφωνείτε σωστά τον Κοινοβουλευτικό μας Εκπρόσωπο.

**ΠΡΟΕΔΡΕΥΩΝ (Βασίλειος Βιλιάρδος):** Σωστά τον εκφώνησα. Είπα τον λόγο θα πάρει ο κ. Αλέξανδρος Καζαμίας, ο Κοινοβουλευτικός Εκπρόσωπος της Πλεύσης Ελευθερίας. Τι άλλο να πω;

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ναι, κύριε Πρόεδρε.

Θέλει πολύ θράσος, κύριε Αμυρά, να μιλάτε εσείς για τη Βόρεια Εύβοια.

Όσον αφορά το ζήτημα που θέσατε πριν για τη δικαιοσύνη, αυτό που είπα και που δυστυχώς δεν ακούσατε, είναι ότι εσείς που έχετε τυφλή εμπιστοσύνη στη δικαιοσύνη γιατί μπλοκάρετε τις προανακριτικές για το τεράστιο σκάνδαλο του ΟΠΕΚΕΠΕ και δεν θα είστε εδώ αύριο να τις υπερψηφίσετε ούτως ώστε να αποδοθεί δικαιοσύνη! Αυτό είπα. Και μην παραποιείτε τα λεγόμενά μας. Όσον αφορά την άποψη που έχουμε στην Πλεύση Ελευθερίας για τη δικαιοσύνη, σας διαβεβαιώνω ότι έχουμε όλοι οι Βουλευτές την ίδια άποψη.

Έρχομαι τώρα σε μια φράση που ακούσαμε τον Πρωθυπουργό νωρίτερα εδώ να μας λέει στην ομιλία του, όταν προσπάθησε απελπισμένα να αιτιολογήσει τη στάση που παίρνει η Νέα Δημοκρατία στο σκάνδαλο του ΟΠΕΚΕΠΕ. Μας είπε, αναφορικά με τον ΟΠΕΚΕΠΕ, ότι: «Υπάρχει μια αλυσίδα μεταβατικής επιδημίας και ήρθε ο καιρός να τη σπάσουμε». Αυτό μας είπε. Αλήθεια; Ήρθε ο καιρός να τη σπάσετε;

Θα πρέπει να αναρωτηθούμε όλοι γιατί σκέφτηκε η Νέα Δημοκρατία τώρα να φέρει την πρόταση αυτή για τη σύσταση Εξεταστικής Επιτροπής; Η πρόταση η ίδια λέει ότι από το 2019 -και διαβάζω από μέσα- όλοι οι Υπουργοί Αγροτικής Ανάπτυξης, κύριε Τσιάρα, είχαν εντολή να θωρακίσουν θεσμικά το κράτος απέναντι στις παρατυπίες του ΟΠΕΚΕΠΕ. Άρα, γνωρίζατε το πρόβλημα από το 2019. Επιπλέον, όταν παραιτήθηκε ο κ. Σαλάτας, τον περασμένο Μάιο, η Πλεύση Ελευθερίας και άλλα Κόμματα της αντιπολίτευσης ζητήσαμε να συζητηθεί το θέμα της παραίτησής του και το σκάνδαλο του ΟΠΕΚΕΠΕ στην Επιτροπή Θεσμών και Διαφάνειας. Και τότε πάλι το αγνοήσατε. Και βεβαίως στις 2 Οκτωβρίου του 2024, κύριε Τσιάρα, αν θυμάστε, όταν είχατε αναλάβει και ήσασταν φρέσκος στο Υπουργείο Αγροτικής Ανάπτυξης, ήρθατε στην Επιτροπή…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είχαμε μαζί debate.

**ΑΛΕΞΑΝΔΡΟΣ ΚΑΖΑΜΙΑΣ:** Είχαμε μαζί debate, πολύ σωστά. Και είχατε έρθει στην Επιτροπή Παραγωγής και Εμπορίου και μας είπατε ότι υπάρχει ένα σχέδιο εξυγίανσης του ΟΠΕΚΕΠΕ που ξεκίνησε τον περασμένο μήνα. Τώρα ξέρουμε ότι είναι στις 11 Σεπτεμβρίου ακριβώς που ξεκίνησε. Άρα, τα γνωρίζατε όλα τα προβλήματα του ΟΠΕΚΕΠΕ πολύ καλά. Και θεωρούμε ότι τα γνώριζε και ο Πρωθυπουργός ακόμη πιο καλά από εσάς, και, όμως, δεν θέλατε να υπάρξει η παραμικρή παρέμβαση της Βουλής στην εξέταση του σκανδάλου αυτού. Τώρα, όμως, ξαφνικά θυμηθήκατε ότι υπάρχουν και εξεταστικές επιτροπές.

Πρέπει πραγματικά να μας απαντήσετε γιατί το σκεφτήκατε τώρα; Εμείς έχουμε μια ιδέα. Νομίζουμε ότι το σκεφτήκατε γιατί είστε στη γωνία με τη δικογραφία που έφερε η Ευρωπαϊκή Εισαγγελία στη Βουλή. Μόνο αυτό σας οδήγησε στο να σκεφτείτε, να σκαρφιστείτε μία διέξοδο -δήθεν διέξοδο- με την Εξεταστική Επιτροπή που συστήνετε. Αλλά ας δούμε λίγο παραπάνω ποιο είναι το αφήγημα της Νέας Δημοκρατίας. Υπενθυμίζω ότι εδώ και έντεκα μήνες σχεδόν, από τις 11 Σεπτεμβρίου του 2024, ο κύριος Υπουργός εδώ, ο κ. Τσιάρας, μαζί με την Ευρωπαϊκή Επιτροπή, έχουν συμφωνήσει ένα κοινό σχέδιο δράσης. Το λένε και action plan. Και αυτό έχει σαράντα πέντε σημεία για την εξυγίανση του ΟΠΕΚΕΠΕ. Το είδαμε ποτέ αυτό το action plan;

Tι απέγινε αυτό το action plan, κύριε Τσιάρα; Λειτουργεί; Γιατί, αν λειτουργεί, θα έπρεπε τον άλλο μήνα να έχει ολοκληρωθεί και να έχει εξυγιανθεί ο ΟΠΕΚΕΠΕ. Και όμως, ενώ εφαρμόζεται αυτό το action plan το αόρατο, είχαμε την παραίτηση του κ. Σαλάτα, είχαμε την επίσκεψη της Ευρωπαϊκής Εισαγγελίας, η οποία δημιούργησε ταραχή στο Κόμμα σας, είχαμε τις παραιτήσεις τεσσάρων Υπουργών της Κυβέρνησης και έχουμε βεβαίως τη δικογραφία της Ευρωπαϊκής Εισαγγελίας.

Κάτι πάει στραβά με αυτά που κάνετε. Επομένως, δεν είναι ότι θέλετε τώρα να εξετάσετε και ανακαλύψατε ότι υπάρχει πρόβλημα στον ΟΠΕΚΕΠΕ. Το ξέρετε και όλες οι προσπάθειες δήθεν εξυγίανσης που επιχειρείτε, έχουν αποτύχει.

Αλλά ας δούμε και κάτι ακόμη για τις εξεταστικές. Αναφέρθηκε προηγουμένως όμως είναι πάρα πολύ χτυπητό για να μην το αναφέρουμε και εμείς. Τον Ιανουάριο που πέρασε ο κ. Μητσοτάκης είχε πει σε συνέντευξή του «είναι ένα δομικό πρόβλημα των εξεταστικών επιτροπών της Βουλής και όπως πολλές άλλες δεν έχουν καταφέρει να διαφωτίσουν την κοινή γνώμη». Η κ. Ντόρα Μπακογιάννη δύο μήνες πριν είχε πει ότι «η εμπειρία η δικιά μου λέει ότι ποτέ μια εξεταστική επιτροπή στα 35 χρόνια που είμαι στη Βουλή δεν έχει βγάλει τίποτα ουσιαστικό». Και ο κυβερνητικός εκπρόσωπος ο κ. Μαρινάκης «οι εξεταστικές επιτροπές, το έχει πει και ο Πρωθυπουργός, δυστυχώς δεν παράγουν αποτελέσματα».

Τι σας έπιασε ξαφνικά τώρα και αγαπήσατε τις εξεταστικές επιτροπές; Δεν έχετε κανένα επιχείρημα άλλο από το γεγονός ότι κάνετε το παν για να αποφύγετε την προανακριτική επιτροπή στην οποία σας επιβάλει η δικογραφία της Ευρωπαϊκής Εισαγγελίας να προσφύγετε, αν είχατε το παραμικρό ίχνος αξιοπιστίας και σεβασμού στους θεσμούς.

Η Πλεύση Ελευθερίας, κύριε Πρόεδρε, υποστηρίζει, όπως είπε και η Ζωή Κωνσταντοπούλου νωρίτερα, ότι θα πρέπει να υπάρξει και εξεταστική επιτροπή διότι υπάρχουν διαχρονικά ζητήματα που πρέπει να ερευνηθούν και πρέπει να υπάρξει και προανακριτική επιτροπή. Γι’ αυτό θα είμαστε εδώ αύριο και θα ψηφίσουμε υπέρ της σύστασης προανακριτικής επιτροπής διότι υπάρχει ένα συγκεκριμένο σκάνδαλο που ορίζεται από μία συγκεκριμένη δικογραφία και αφορά δύο Υπουργούς της Κυβέρνησής σας. Προς το παρόν. Διότι η δικογραφία της Ευρωπαϊκής Εισαγγελίας, κύριε Πρόεδρε, επιβεβαιώνει ότι θα υπάρξουν και άλλες δικογραφίες μόνο για τον ΟΠΕΚΕΠΕ. Και τις περιμένουμε κι αυτές να έρθουν.

Αναφορικά με τα διαχρονικά ζητήματα, στα 27 χρόνια που καλύπτει η εξεταστική επιτροπή που προτείνει η Νέα Δημοκρατία να συσταθεί, δηλαδή από το 1998 μέχρι σήμερα, πάλι τα περισσότερα από αυτά τα χρόνια κυβερνούσατε εσείς. Και θα πρέπει, εν πάση περιπτώσει, να σταθείτε με παρρησία και να πείτε «ακόμη και με αυτό τον τρόπο εμείς φέρουμε την κύρια ευθύνη για τις δομικές αστοχίες». Έτσι τις είπε ο Πρωθυπουργός. Το σκάνδαλο έγινε δομική αστοχία. Βεβαίως υπάρχουν οι ποινικές ευθύνες και θεωρούμε από την Πλεύση Ελευθερίας ότι θα πρέπει να διερευνηθούν μέσα από μία προανακριτική επιτροπή. Είδαμε προηγουμένως τον κ. Βορίδη -το χουντοπαίδι αυτό που μας έκανε το ψευτονταή όταν ήταν Υπουργός- να περιφέρεται εδώ και να έχει καταπιεί τη γλώσσα του. Είδαμε και τον κ. Αυγενάκη, τον έτερο Υπουργό, που αναφέρεται στη δικογραφία ως εμπλεκόμενο σε εγκληματική οργάνωση -αυτό είναι το κατηγορητήριο: εγκληματική οργάνωση- να γελάει όλη την ημέρα, να περιφέρεται στα έδρανα της Νέας Δημοκρατίας και να συμπεριφέρεται σαν να βρίσκεται σε πάρτι. Έτσι τους έχετε κάνει να αισθάνονται. Κανένα ίχνος ντροπής, κανένα ίχνος ευθύνης απέναντι στην κοινή γνώμη η οποία έχει εξοργιστεί με αυτά που κάνετε.

Η άποψη της Νέας Δημοκρατίας είναι ότι η δικαιοσύνη θα πρέπει να είναι ένας θεσμός τον οποίο όλοι να εμπιστευόμαστε και τα ζητήματα της διαφθοράς να παραπέμπονται στη δικαιοσύνη. Εδώ βεβαίως δεν το κάνετε. Και δεν το κάνετε διότι στο δικό μας πολιτικό σύστημα για να παραπεμφθούν πολιτικά πρόσωπα στη δικαιοσύνη πρέπει η Βουλή, πολιτικός θεσμός της νομοθετικής εξουσίας να συστήσει προανακριτική επιτροπή. Την μπλοκάρετε και θα την μπλοκάρετε αύριο. Η πραγματικότητα επομένως είναι ότι και εδώ επιχειρείτε να συγκαλύψετε άλλο ένα από τα μεγάλα σκάνδαλα της εξαετούς διακυβέρνησής σας.

Επιπλέον θα πρέπει να σας προσγειώσουμε στην κοινωνία.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώσετε, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Πρόσφατη έρευνα της κοινής γνώμης της Realpolls από τις 11 μέχρι και τις 14 Ιουλίου δείχνει ότι 8 στους 10 Έλληνες θεωρούν ότι ο Κυριάκος Μητσοτάκης δεν θα καταφέρει να καταπολεμήσει τη διαφθορά και να επιβάλει τη νομιμότητα στην περίπτωση του σκανδάλου του ΟΠΕΚΕΠΕ. Την καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι Βουλευτές της Νέας Δημοκρατίας, είστε δυστυχώς αδιόρθωτοι και ο κόσμος σάς έχει πλέον καταλάβει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα ο κ. Χρήστος Γιαννούλης, Κοινοβουλευτικός Εκπρόσωπος του ΣΥΡΙΖΑ. Τονίζω ξανά ότι τη συνεδρίαση θα κλείσει ο Υπουργός Αγροτικής Ανάπτυξης, ο κ. Τσιάρας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά τον κ. Γιαννούλη μια παρέμβαση θα ήθελα να κάνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΝΟΤΗΣ ΜΗΤΑΡΑΚΗΣ:** Κι εγώ μετά την κ. Κωνσταντοπούλου.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, δεν το λέω για τους επόμενους ομιλητές, αλλά η συζήτηση έχει τερματιστεί εδώ και πάρα πολύ ώρα, εδώ και πάρα πολλές ημέρες, εδώ και πάρα πολλές εβδομάδες. Σήμερα απλά βρισκόμαστε στο κρεσέντο της κυνικής, αδιάφορης και καταστροφικής επιλογής να κλείνετε τα μάτια στην πραγματικότητα.

Σήμερα στην ουσία, κυρίες και κύριοι συνάδελφοι, δεν συζητάμε την πρόταση της εξεταστικής επιτροπής. Συζητάμε για τον κοινωνικό πολιτισμό, για τον πολιτικό πολιτισμό. Συζητάμε για τη δημοκρατία, τον κοινοβουλευτισμό, όπου όποιος έχει νου και κρίση καταλήγει σε ένα συμπέρασμα, σε ένα πολύ απλό συμπέρασμα.

Αγαπητοί συνάδελφοι και συναδέλφισσες της Νέας Δημοκρατίας, αγαπητέ κύριε Χατζηδάκη, όσο και αν μπορέσετε, δίαυλο επικοινωνίας με την κ. Βούλτεψη δεν θα καταφέρετε να βρείτε.

**ΝΟΤΗΣ ΜΗΤΑΡΑΚΗΣ:** Γιατί;

**ΧΡΗΣΤΟΣ ΓΙΑΝΝΟΥΛΗΣ:** Το λέω μπας και σταματήσουν.

Αγαπητοί συνάδελφοι και συναδέλφισσες της Νέας Δημοκρατίας αυτό που προκύπτει και από την κοινωνική αντιπολίτευση και από τα κόμματα της αντιπολίτευσης είναι ένα μεγάλο «Φτάνει». Φτάνει. Φάγατε, φάγατε, φάγατε, φάγατε, φάγατε. Φτάνει.

**ΣΟΦΙΑ ΒΟΥΛΤΕΨΗ:** Έκανε και ταινία.

**ΧΡΗΣΤΟΣ ΓΙΑΝΝΟΥΛΗΣ:** Οι ταινίες έχουν και τέχνη. Η πολιτική σας είναι η κακότεχνη και άτεχνη.

**ΣΟΦΙΑ ΒΟΥΛΤΕΨΗ:** Η υποκριτική σου τέχνη.

**ΧΡΗΣΤΟΣ ΓΙΑΝΝΟΥΛΗΣ:** Φάγατε, φάγατε, φάγατε.

Δεν υποκρίνονται. Μιλάω από την ψυχή μου, με ευθύνη, γιατί σήμερα το βράδυ θα δικαιώσετε τον Γιώργο Σουφλιά ο οποίος έλεγε «αν δεν θέλεις να κάνεις κάτι, κάνε μια σύσκεψη. Πώς το μεταφράζει ο Κυριάκος Μητσοτάκης; «Αν δεν θέλεις να χυθεί φως σε μια σκανδαλώδη υπόθεση κάνε μια εξεταστική». Αλλά έχετε απομακρυνθεί πάρα πολύ από τις αξίες εκείνης της Νέας Δημοκρατίας.

Και μου δίνετε αφορμή, κυρία Βούλτεψη, να απευθυνθώ, χωρίς σχόλια, στον Γιάννη Ανδριανό. Σε εσάς προσωπικά, αγαπητέ συνάδελφε. Ήσασταν αυτήκοος και αυτόπτης μάρτυς όταν μια άλλη Νέα Δημοκρατία μιας άλλης εποχής και μιας άλλης ηθικής μιλούσε για τους νταβατζήδες της δημόσιας ζωής. Σήμερα οι νταβατζήδες της δημόσιας ζωής είναι ο «φραπές», είναι ο Μπάμπης ο Σουγιάς, είναι όλοι αυτοί οι κολαούζοι της Νέας Δημοκρατίας που έχουν βγάλει στην πλάτη των Ελλήνων εκατομμύρια. Κι εσείς παριστάνετε τις πολιτικές σκιές και τις πολιτικές μαριονέτες εκτίοντας μια ποινή ότι με την εξεταστική θα καταφέρουμε δύο πράγματα: να αποκρύψουμε την αλήθεια από τους πολίτες γιατί αυτή τη στιγμή η Ευρωπαϊκή Εισαγγελία είναι αυτή που λέει «κύριε Αυγενάκη, κύριε Βορίδη, πρέπει να διερευνηθείτε». Δεν ζητάει κάτι παράλογο.

Κύριε Αυγενάκη, σε εσάς αναφέρομαι. Σας είναι αδιάφορο.

**ΕΛΕΥΘΕΡΙΟΣ ΑΥΓΕΝΑΚΗΣ:** Εντελώς.

**ΧΡΗΣΤΟΣ ΓΙΑΝΝΟΥΛΗΣ:** Ούτως ή άλλως πολλά πράγματα σας ήταν αδιάφορα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, αν θέλετε όχι προσωπικές αναφορές.

**ΧΡΗΣΤΟΣ ΓΙΑΝΝΟΥΛΗΣ:** Όχι, αλλά το καφενείο της Βουλής, κύριε Πρόεδρε, είναι λίγα μέτρα πιο έξω. Αυτό προσπαθώ να πω.

Σιωπηλοί, λοιπόν, άβουλοι και μοιραίοι θα μείνετε στο άρμα της πολιτικά ανέντιμης λύσης με την Eξεταστική. Έχετε καταφέρει, διαστρεβλώνοντας και παραποιώντας τον πυρήνα αυτής της υπόθεσης, να προσφέρετε μια υπηρεσία στον δημόσιο διάλογο η οποία θα σας γυρίσει μπούμερανγκ. Το «φτάνει, φάγατε, φάγατε, φάγατε» δεν είναι αντιπολιτευτική κορόνα. Είναι η πλειοψηφική κρίση των Ελλήνων πολιτών που κατά 93% λένε ότι αυτό το σκάνδαλο δεν έχει προηγούμενο για τον προκλητικό τρόπο που στήθηκε και υλοποιήθηκε και ποιοι πρωταγωνιστούν. Oι γαλάζιες, με μαύρη απόχρωση, ακρίδες απέναντι σε έντιμους ακόμη αγρότες, που δουλεύουν με ιδρώτα και αίμα.

Δεν σας ενδιαφέρει. Ξέρω τι σκέφτεστε. Άντε να τελειώνουμε, να περάσει κι αυτό, να πάμε διακοπές και τον Σεπτέμβριο θα βρούμε πάλι κάτι να παραπλανήσουμε την κοινή γνώμη και τους πολίτες. Αυτή τη χάρη δεν θα σας την κάνουν οι πολίτες. Δεν είναι πολλές οι ευκαιρίες που θα έχετε ακόμη να μετατρέπετε μια κοινοβουλευτική διαδικασία, με βάση τοποθετήσεις συναδέλφων της Συμπολίτευσης, σε μια συζήτηση αλλά αντ’ άλλων.

Τρεις φορές επιχείρησα διαβάζοντας mot à mot το περιεχόμενο της εισαγγελικής περιγραφής που λέει τα ονόματα Αυγενάκης, Βορίδης, καθαρά και ξάστερα. Μιλάει για εγκληματική οργάνωση. Και να μην ήσασταν, ο τρόπος με τον οποίο διαχειρίζεστε την αλήθεια σας καθιστά σε κάτι πιο οδυνηρό από εγκληματική οργάνωση, μια επικίνδυνη οργάνωση, με τον μανδύα κόμματος, υπερχρεωμένου ή μη. Ούτως η άλλως, η σχέση σας με το χρήμα έχει έντονο το στοιχείο του εκφυλισμού. Οι απευθείας αναθέσεις που είναι μια απόλυτη πολιτική παρακαταθήκη άλλη από τα σκάνδαλα, την αδιαφάνεια, την έλλειψη λογοδοσίας, τα πλήγματα στο κράτος δικαίου, η σχέση σας με τα χρήματα είναι πρωτοφανής. Είναι πρωτοφανής. «Φτηνοί στο αλεύρι και ακριβοί στα πίτουρα».

Φτάσαμε στο σημείο σήμερα ο θιασώτης όλων αυτών των εκφυλιστικών πολιτικών, Κυριάκος Μητσοτάκης λέγεται, να είναι με τα χαρτιά στο χέρι έτοιμος να φύγει. Έφυγε πρώτο το κινητό του, μετά ο ίδιος και μετά τα χαρτιά του. Αλλά έφυγε, κατά παράδοση της κοινοβουλευτικής του αντίληψης.

**ΝΟΤΗΣ ΜΗΤΑΡΑΚΗΣ:** Και ο κ. Φάμελλος έφυγε.

**ΧΡΗΣΤΟΣ ΓΙΑΝΝΟΥΛΗΣ:** Τι εννοείτε και ο Φάμελλος;

**ΝΟΤΗΣ ΜΗΤΑΡΑΚΗΣ:** Πού είναι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Τον συμψηφισμό τον έχετε γονιδιακό, κληρονομικό αποτέλεσμα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, αν θέλετε ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Ο Πρωθυπουργός της χώρας, κύριε Μηταράκη, για μία ακόμη «εδοξάσθη κρυπτόμενος».

**ΝΟΤΗΣ ΜΗΤΑΡΑΚΗΣ:** Καθόλου. Μίλησε και σας απάντησε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γιαννούλη, συζητήσεις δεν κάνουμε. Το ξέρετε.

**ΧΡΗΣΤΟΣ ΓΙΑΝΝΟΥΛΗΣ:** Κλείνω με αυτό. Κύριε Μηταράκη, αύριο θα είστε σε αυτή την Αίθουσα;

**ΝΟΤΗΣ ΜΗΤΑΡΑΚΗΣ:** Βεβαίως.

**ΧΡΗΣΤΟΣ ΓΙΑΝΝΟΥΛΗΣ:** Εάν υπάρξει δυνατότητα μυστικής ψηφοφορίας, θα συμμετάσχετε; Δεν άκουσα την απάντηση.

**ΠΡΟΕΔΡΕΥΩΝ (Βασίλειος Βιλιάρδος):** Ρητορικό το ερώτημα, κύριε συνάδελφε. Δεν κάνουμε συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Δεν την άκουσα.

**ΝΟΤΗΣ ΜΗΤΑΡΑΚΗΣ:** Σας έχω απαντήσει από πριν.

**ΧΡΗΣΤΟΣ ΓΙΑΝΝΟΥΛΗΣ:** Είμαι μειωμένης αντίληψης.

Εάν στηθούν οι κάλπες εδώ για την προανακριτική, θα ψηφίσετε ή θα σχηματιστεί ουρά στο καφενείο, όπως κάνατε με τα ομόφυλα ζευγάρια; Για πέστε μου. Λέω αυτό που συμβαίνει. Κι όποιος δεν θέλει, όποιος φοβάται, έχει την επιλογή που λέει ο λαός μας, «όποιος φοβάται, πάει και κοιμάται».

Ανακεφαλαιώνω. Σε όλους όσοι έχουν αντίληψη ότι η θέση ευθύνης που έχουμε είναι θέση αυτή ευθύνης απέναντι στους πολίτες και όχι στα κόμματα που υπηρετούμε. Εάν εμπεδώσετε και με αυτή τη λαθροχειρία το αρνητικό υπόδειγμα της λαϊκής σοφίας που λέει «δούλεψε για να φας και κλέψε για να ζήσεις», θα έχετε καταφέρει ένα πολύ σημαντικό χτύπημα και στη δημοκρατία και στην κοινωνία και στην οικονομία.

Με απλά λόγια, εάν πραγματικά θέλετε, εμπιστεύεστε, σέβεστε τη δικαιοσύνη, το κράτος δικαίου, την αλήθεια, τη λογοδοσία, τη διαφάνεια, όλα όσα συνθέτουν μια δημοκρατική παράταξη και όχι μία συμμορία υποκριτών, έχετε την ευκαιρία, αν και χρονικά δεν το καταφέραμε, αύριο να αποκατασταθεί η κοινή λογική, ότι για δύο πολιτικούς για τους οποίους ζητείται η διερεύνηση ευθυνών με βάση το σκάνδαλο διασπάθισης εκατομμυρίων είναι ζήτημα σύστασης προανακριτικής επιτροπής. Κάθε άλλη επιλογή σημαίνει ότι είστε ένοχοι, επικίνδυνοι, ανίκανοι και μοιραίοι.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Γιαννούλη.

Τον λόγο έχει η Πρόεδρος της Πλεύσης Ελευθερίας και μετά ο κ. Τσιάρας.

**ΝΟΤΗΣ ΜΗΤΑΡΑΚΗΣ:** Έχω ζητήσει κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη…

**ΝΟΤΗΣ ΜΗΤΑΡΑΚΗΣ:** Είναι η τριτολογία μου, κύριε Πρόεδρε. Σας παρακαλώ. Και πριν την κάναμε αυτή την κουβέντα. Έχω τριτολογία…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν θα αρχίσουμε πάλι μία σειρά διαλόγου.

**ΝΟΤΗΣ ΜΗΤΑΡΑΚΗΣ:** Θα κάνουμε ό,τι λέει ο Κανονισμός. Δικαιούμαι τριτολογία. Τη ζητάω. Αυτό λέει ο Κανονισμός.

Δεν σας τρόμαξα, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τρομάζω, κύριε, με περιπτώσεις σαν τη δική σας. Και γενικά δεν τρομάζω. Μην ανησυχείτε. Το «φωνάζει ο κλέφτης να φοβηθεί ο νοικοκύρης» και γενικώς η λαϊκή σοφία είναι πολύ αποκαλυπτικά. Όπως και το «έβαλαν τον λύκο να φυλάει τα πρόβατα».

Επειδή έχει γίνει πάλι συνεννόηση, κύριε Τσιάρα, που σας συμπαθώ, να μιλήσει η Κυβέρνηση τελευταία…

(Θόρυβος από την πτέρυγα της Νέας Δημοκρατίας)

Ωχ, τώρα μπορεί κάτι κακό να συμβεί.

Επειδή, λοιπόν, έχει γίνει συνεννόηση να μιλήσει η Κυβέρνηση τελευταία και εγώ δεν θέλω να φέρνω σε τόσο δύσκολη θέση τους Αντιπροέδρους που τα έχουν συμφωνήσει, είπα να πάρω τον λόγο. Δικαιούμαι ακόμα δύο παρεμβάσεις. Θα πάρω συνολικά τον χρόνο για τις δύο παρεμβάσεις, με βάση τους περιορισμούς που εσείς βάζετε κι εσείς φτιάχνετε και δεν προβλέπονται καν στον Κανονισμό της Βουλής. Θα πάρω, λοιπόν, αυτόν τον χρόνο. Ό,τι και να κάνετε, εγώ εδώ θα είμαι. Δεν υπάρχει καμία περίπτωση να μας φιμώσετε. Θα χρειαστούν άλλα μέσα. Όπως είχε πει και ο κ. Γεωργιάδης «και ειδικές δυνάμεις θα φέρουμε για να γλιτώσουμε από εσάς». Θα χρειαστεί να σκεφτείτε άλλα μέσα.

Θα πάρω, λοιπόν, τον χρόνο μου για να σας απευθύνω κάποιες ερωτήσεις. Γιατί, όπως ξέρετε, εμείς σας συναντήσαμε στις Βρυξέλλες τον Ιούλιο του 2024, μόλις είχατε αναλάβει. Εκεί ήμασταν με τον υπεύθυνο αγροτικών θεμάτων της Πλεύσης Ελευθερίας, τον Σωκράτη Αλειφτήρα -που είναι ένας ενεργός, πραγματικός αγρότης, όχι σαν τους εδώ Βουλευτές αγρότες, βοσκούς και οτιδήποτε άλλο- και σας θέσαμε τα ζητήματα της αγροτικής πολιτικής ήδη με το που ξεκίναγε η διαδικασία. Τυχαία σας συναντήσαμε, αλλά εμένα με βοηθάει λίγο η τύχη σε όλη την ζωή μου, και σας είπαμε τι θα κάνετε για την αγροτική πολιτική. Ανακοινώσαμε και τη συνάντησή μας κι ας ήταν τυχαία και βγάλαμε και δελτίο τύπου.

Παρεμβήκαμε στα θέματα της αγροτικής πολιτικής και στην Επιτροπή Παραγωγής και Εμπορίου, όπου σας προτείναμε από τότε, από το καλοκαίρι του 2024, να γίνει μια διευρυμένη διαδικασία με τους φορείς των αγροτών, να συζητηθούν όλα και είπατε ασμένως «ναι, το δέχομαι». Είχα συμμετάσχει κι εγώ μάλιστα στην Επιτροπή, μολονότι δεν είμαι μέλος της. Είπατε «ναι, το δέχομαι», αλλά μην την είδατε την Επιτροπή και τη συνεδρίαση, που θα είχε ένα χαρακτήρα έναρξης εξεταστικής επιτροπής.

Τώρα, λοιπόν, που σας έχουμε εδώ και έχετε το βαρύ καθήκον -εγώ καταλαβαίνω πολλά, μην έχετε αμφιβολία- να υπερασπιστείτε τη Νέα Δημοκρατία, την Κυβέρνηση, τη λειτουργία εγκληματικής οργάνωσης, εγώ θα σας θέσω κάποια ερωτήματα. Ο κ. Βορίδης είναι εκεί και κοιτάει με ενδιαφέρον τι θα θέσω.

Θα ρώταγα, κύριε Βορίδη, γιατί δεν μιλήσατε σήμερα. Εσείς, ο αθώος, περιμέναμε να πάρετε τον λόγο, όπως και ο κ. Αυγενάκης.

**ΝΟΤΗΣ ΜΗΤΑΡΑΚΗΣ:** Αύριο είναι η πρόταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αύριο θα μιλήσει λέτε; Μην τον δεσμεύσετε, γιατί μετά μπορεί να μην θέλει να μιλήσει. Θα μιλήσετε, κύριε Βορίδη; Τι λέτε; Εδώ οι μπροστινοί λένε ότι θα μιλήσετε. Δύσκολα τα πράγματα.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κύριε Πρόεδρε, τι είναι αυτό το πράγμα;

**ΠΡΟΕΔΡΕΥΩΝ (Βασίλειος Βιλιάρδος):** Όλοι μαζί θα μιλάτε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ.Αυγενάκηςήρθε; Γιατί έδωσε γραμμή στον κ. Βεσυρόπουλο και επανήλθε.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Τι είναι αυτό το πράγμα;

**ΠΡΟΕΔΡΕΥΩΝ (Βασίλειος Βιλιάρδος):** Εσείς φωνάζετε από εκεί; Δεν σας βλέπω. Τι ακριβώς θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, μην με διακόπτετε, κύριε Πρόεδρε. Αφήστε, δεν πειράζει. Μπορώ να το αντιμετωπίσω αυτό το φαινόμενο, το περιέγραψα εξάλλου. Είναι πολύ οικείο σε μένα όλο αυτό το φαινόμενο και αυτές οι μεθοδεύσεις και το μπούλινγκ. Και ξέρετε, οι μαφίες σκοτώνουν, αλλά μπορεί να προσπαθούν να κάνουν και δολοφονίες χαρακτήρα, εκτός από τις δολοφονίες τις κανονικές, οπότε όλο είναι οικείο, μην έχετε καμία αμφιβολία.

Κύριε Τσιάρα, επανέρχομαι σε εσάς. Πρώτον, θα ήθελα να μας απαντήσετε, εάν γνωρίζετε: Είναι πρόθεση του Πρωθυπουργού να έρθει σε αυτήν την εξεταστική επιτροπή, που εμείς θα την ψηφίσουμε και θέλουμε να γίνει πλήρης διαλεύκανση; Δεύτερον, εσείς θα έρθετε; Θα πρέπει να έρθετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** «Βεβαίως». Είδατε πώς απαντάει ένας άνθρωπος κανονικός; «Βεβαίως» μου λέει. Αμέσως, έτσι καθόταν εδώ και μου είπε «βεβαίως». Ο κ. Μητσοτάκης αντίθετα άρχισε να λέει «γκαρίζετε», «είστε αυτό», «είστε εκείνο». Ένας άνθρωπος κανονικός λέει «βεβαίως θα έρθω». Θα πρέπει να έρθετε και να απαντήσετε και μας ενδιαφέρει και αν θα έρθουν τα δεκαπέντε στελέχη της Νέας Δημοκρατίας που ήταν Υπουργοί και Υφυπουργοί Αγροτικής Ανάπτυξης την τελευταία εξαετία -εμείς πιστεύουμε ναι-, όπως και αν θα έρθουν όλα τα στελέχη της Νέας Δημοκρατίας που διετέλεσαν σε θέσεις κλειδιά και διαχειρίστηκαν δημόσιο χρήμα.

Τώρα, όμως, επειδή αφιέρωσα τη σημερινή μου ημέρα και τις σημερινές μου παρεμβάσεις στην εγκληματική οργάνωση και στα μαθήματα περί εγκληματικής οργάνωσης, ανέβηκα στο Βήμα και για να είμαι πιο κοντά σας, αλλά και για να καταθέσω στα Πρακτικά περισσότερα στοιχεία. Ειδικότερα, στις μεθοδεύσεις της εγκληματικής οργάνωσης είναι και το μπάζωμα, είναι και το θάψιμο στοιχείων, είναι και το τσιμέντωμα μαρτύρων, είναι και οι εξαφανίσεις ανθρώπων, είναι πολλά.

Εδώ, λοιπόν, έχουμε κάποια γεγονότα που είναι δημόσια και θα ήθελα στην τοποθέτησή σας να μας δώσετε κάποιες απαντήσεις και να ετοιμάζεστε και οι υπόλοιποι για αύριο. Εσείς ανακοινώσατε ότι τον ΟΠΕΚΕΠΕ τον κλείνετε και τον βάζετε κάτω από την ΑΔΑΕ. Είπε ο κ. Μητσοτάκης: «Γόρδιος δεσμός», «ό,τι δεν λύνεται, κόβεται». Πονάει κεφάλι, κόψει κεφάλι. Πάντως τα είπε αυτά. Πάει ο ΟΠΕΚΕΠΕ. Βγάλατε και εκείνη την ανακοίνωση στην οποία αναφέρθηκα, στην οποία συμμετείχατε και εσείς. Βλέπουμε στις 10 Ιουλίου του 2025: «Στην ανακύκλωση κούτες με έγγραφα από την αποθήκη του Οργανισμού στη Θεσσαλονίκη». Υπάρχει το βίντεο με τις κούτες από το μπαλκόνι του ΟΠΕΚΕΠΕ να πέφτουν, να ίπτανται -ενώ ο ΟΠΕΚΕΠΕ είναι στη δική σας ευθύνη, του κ. Μητσοτάκη, τη δική σας, της Κυβέρνησής σας, που εμείς λέμε «εγκληματική οργάνωση»-, πέφτουν, λοιπόν, οι κούτες από τα μπαλκόνια σε μια -ούτε κόμικ, ούτε ταινία δράσης- καρότσα, η οποία είναι τοποθετημένη στο κατάλληλο σημείο για να πέσουν από το μπαλκόνι κούτες έτσι, για να μην φανούν οι υπάλληλοι να τις μεταφέρουν, πέφτουν οι κούτες έτσι. Έχουμε εδώ δημοσίευμα και σχετικό έγγραφο -του MEGA είναι το δημοσίευμα- που αναγράφεται η φράση: «Παραλαβή χαρτιού προς ανακύκλωση». Και το σχετικό έγγραφο φέρει το σήμα της ΑΑΔΕ. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, ο κ. Πιτσιλής στον οποίο έστειλε ένα από τα κακοποιά στοιχεία ο Γρηγόρης, που είναι ο επικεφαλής της ΑΑΔΕ, λέει «έγγραφο προς ανακύκλωση του ΟΠΕΚΕΠΕ». Απαντάει μάλιστα ο ΟΠΕΚΕΠΕ στα δημοσιεύματα -ναι, είναι σε εσάς ο ΟΠΕΚΕΠΕ πια, τον έχετε κλείσει- στις 11 Ιουλίου: «Αναφορικά με δημοσιεύματα που αφήνουν αιχμές για καταστροφή στοιχείων ελέγχου από τη διοίκηση του ΟΠΕΚΕΠΕ». Ποια είναι η διοίκηση; Δεν διώξατε τον Σαλάτα, που τον είχατε τοποθετήσει εσείς και καταγγέλλει Γεωργαντά, Αυγενάκη;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Υπάρχει διοίκηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχει διοίκηση; Πείτε μας και τα ονόματα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είναι οι υποδιοικητές, τα μέλη του διοικητικού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι υποδιοικητές;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα μιλήσετε μετά. Απαντάτε μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει ένα ενδιαφέρον. Οι υποδιοικητές, λοιπόν, τα πέταξαν από τα μπαλκόνια.

Το αρχειακό υλικό του Οργανισμού που εστάλη προς ανακύκλωση στις 17 Ιουλίου του 2025 στη Θεσσαλονίκη αφορούσε το έτος 2014 και η καταστροφή πραγματοποιήθηκε σύμφωνα με την προβλεπόμενη διαδικασία καταστροφής αρχειακού υλικού του ΟΠΕΚΕΠΕ, η οποία -ακούστε πότε- ξεκίνησε στις 30 Ιανουαρίου του 2025. Από τις 30 Ιανουαρίου του 2025 έχετε ξεκινήσει διαδικασία καταστροφής υλικού και τώρα λέτε «εξεταστική επιτροπή που να διερευνήσει από το ΄98». Εγώ συμφωνώ, να διερευνήσει από το ΄98. Εσείς γιατί καταστρέφετε τα έγγραφα μετά μανίας και τα πετάτε από τα μπαλκόνια και τα στέλνετε για καταστροφή;

Διευκρινίζεται ότι στο αρχείο αυτό δεν συμπεριλαμβάνονταν αρχειακό υλικό που είχε κοινοποιηθεί ότι ελέγχεται. Δεν ξέρανε ότι ελέγχεται, δεν είχατε καταθέσει και πρόταση για εξεταστική επιτροπή τότε.

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι εγκληματική οργάνωση.

Και ξέρετε τι άλλο είναι εγκληματική οργάνωση; «Σίνδος: Μαίνεται η φωτιά στο εργοστάσιο ανακύκλωσης». Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Και ολοκληρώστε με αυτό, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο παρατηρήσεις έχω, κύριε Πρόεδρε.

«Η Σίνδος δεν ήταν μια εξαίρεση. Απανωτές οι φωτιές σε εργοστάσια ανακύκλωσης ανά την Ελλάδα».

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι άλλο είναι εγκληματική οργάνωση; Στον νόμο για τη διαφάνεια υποτίθεται στις δημόσιες συμβάσεις του κ. Θεοδωρικάκου υπάρχει μια διάταξη για τις ευμενείς συνθήκες που μπορούν να απολαύσουν επιχειρήσεις στις οποίες εκδηλώνεται πυρκαγιά.

Με αυτά, λοιπόν, κύριε Τσιάρα -που τι να κάνουμε, μπορεί να σας συμπαθώ, αλλά δεν μπορώ να σας χαρίζομαι-, θα ήθελα να μας απαντήσετε στην τοποθέτησή σας: Πρώτον, για ποιον λόγο υπό την πλήρη ευθύνη του κ. Μητσοτάκη και με προσωπική του ευθύνη και δική σας αρμοδιότητα καταστρέφονται έγγραφα και πετιούνται από τα μπαλκόνια;

Δεύτερον, για ποιον λόγο εκκαθαρίστηκε ο Πρόεδρος του ΟΠΕΚΕΠΕ Σαλάτας, που τώρα μας λέτε ότι ήταν μόνο αυτός το πρόβλημα, γιατί όλοι οι υπόλοιποι παρέμειναν; Για ποιον λόγο, ενώ τον διορίσατε, εκκαθαρίστηκε;

Και τρίτον -είναι ρητορικό, αλλά εγώ θα το θέσω-, έχει καλέσει κανέναν σας ο εισαγγελέας σε κατάθεση; Και αν σας καλέσει, θα πάτε; Γιατί το επόμενο βήμα, αυτό που κάνατε σήμερα, είναι να ερευνηθεί αυτή η αναβαθμισμένη λειτουργία εγκληματικής οργάνωσης που οδηγεί -καμαρώνει ο κ. Κέλλας- στο να ξεπλένονται οι ευθύνες όλων, όσο βαριές, όσο διαχρονικές, όσο κακουργηματικές, μέχρι να παραιτηθεί και ο τελευταίος άνθρωπος που διεκδικεί στη χώρα αυτή δικαίωση. Εμείς δεν θα παραιτηθούμε.

Υπερψηφίζουμε σήμερα την πρόταση και θα είμαστε από αύριο στην εξεταστική επιτροπή και δεν θα σας κάνουμε τη ζωή εύκολη. Θα σας ζητήσουμε απαντήσεις. Χαίρομαι που μου απαντήσατε -και σας ευχαριστώ- ασμένως ότι θα έρθετε στην εξεταστική επιτροπή. Περιμένω το ίδιο να κάνουν και τα μέλη του κόμματός σας και τα μέλη της κοινοβουλευτικής σας ομάδας και να παρωθήσετε όλοι μαζί -αν δεν σας τρομοκρατεί και δεν σας τρομάζει τόσο- τον κ. Μητσοτάκη να δώσει πρώτος το καλό παράδειγμα, γιατί αυτό κάνουν οι ηγέτες.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την Πρόεδρο της Πλεύσης Ελευθερίας.

Κύριε Μηταράκη, έχετε τον λόγο για την παρέμβαση που ζητήσατε.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Ακούσαμε την τοξικότητα, τα μυθεύματα, τις απειλές της Αντιπολίτευσης, αλλά νομίζω ότι ο ελληνικός λαός σήμερα έβγαλε ένα ξεκάθαρο συμπέρασμα. Η Νέα Δημοκρατία ζητάει τη σύσταση εξεταστικής επιτροπής για να διερευνηθεί σε βάθος, να πέσει άπλετο φως στο σκάνδαλο του ΟΠΕΚΕΠΕ. Και σε αντίθεση με κυβερνήσεις του παρελθόντος, εμείς διαφέρουμε και ξεκινάμε τη συζήτηση συμπεριλαμβάνοντας τη δικιά μας κοινοβουλευτική περίοδο.

Είδα, όμως, πολλή αγωνία από την Αντιπολίτευση όταν κατάλαβαν ότι αυτή η εξεταστική επιτροπή δεν θα περιοριστεί στα χρόνια της Νέας Δημοκρατίας, που φυσικά θα εξετάσουμε, αλλά θα δει και προηγούμενες κυβερνήσεις, γιατί όλοι γνωρίζουν τη διαχρονικότητα του ζητήματος των αγροτικών επιδοτήσεων. Δεν επιδιώκουμε τον συμψηφισμό, επιδιώκουμε κάθε ευθύνη να καταλογιστεί εκεί που υπάρχει.

Ακούσαμε τον Πρωθυπουργό, τοποθετήθηκε συγκεκριμένα και κάθε φορά που υπάρχει μείζον θέμα στην Ολομέλεια πάντα ο Πρωθυπουργός είναι εδώ παρών να απαντήσει.

Ως προς το θέμα της δικογραφίας, ήμασταν ξεκάθαροι από την πρώτη στιγμή. Η δικογραφία που έχει έρθει αμελλητί στη Βουλή από την Ευρωπαϊκή Εισαγγελία -όπως είναι σήμερα τα στοιχεία κατά τη δικιά μας κρίση και είναι αρμοδιότητα της Βουλής, κατά το άρθρο 86, να έχει κρίση στις δικογραφίες που έρχονται- δεν έχει επαρκή στοιχεία.

Είπε ο Πρωθυπουργός, και νομίζω ήταν μια πολύ δίκαιη άποψη, να αφήσουμε την εξεταστική να συλλέξει στοιχεία και να επανέλθουμε στην Ολομέλεια αν προκύψουν στοιχεία για πολιτικά πρόσωπα.

Πάντως, κρατάω από σήμερα -και αύριο θα γίνει βέβαια η συζήτηση για την προανακριτική- ότι μέχρι στιγμής από τα στελέχη της Αντιπολίτευσης συγκεκριμένα στοιχεία που να καταδεικνύουν ποινικές ευθύνες πολιτικών προσώπων δεν έχουν παρουσιαστεί στην Ολομέλεια. Η άποψη, λοιπόν, η δική μας είναι ότι η εξεταστική επιτροπή είναι εδώ για να καλύψει την ουσιαστική ανάγκη διερεύνησης της υπόθεσης.

Η Αντιπολίτευση επιλέγει να έρθει η δικογραφία αύριο στη Βουλή. Είναι συνταγματικό της δικαίωμα. Εμείς θα κρίνουμε επί των δεδομένων και θα εκφράσουμε αύριο την άποψή μας.

Διαβάστηκαν αποσπάσματα της δικογραφίας. Θα επαναλάβω τα δύο συμπεράσματα που είχα. Ως προς τα πολιτικά πρόσωπα η δικογραφία είναι αμελλητί άνευ κρίσεως. Ως προς τα κυκλώματα που περιγράψατε συγκεκριμένα, λέγοντας το απόσπασμα από τη δικογραφία, σε αυτά τα αποσπάσματα είναι εμφανές ότι δεν περιλαμβάνονται από την Ευρωπαϊκή Εισαγγελία στα κυκλώματα που όλοι περιγράψατε πολιτικά πρόσωπα. Περιλαμβάνονται, σύμφωνα με τη δικογραφία, στελέχη του ΟΠΕΚΕΠΕ, αγρότες, στελέχη εταιρειών, στελέχη κέντρων διαλογής, αλλά όχι πολιτικά πρόσωπα. Αυτά θα τα συζητήσουμε αύριο. Και φυσικά αύριο το πρωί θα είμαστε εδώ κι εμείς στην Ολομέλεια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Μηταράκη.

Κύριε Μάντζιο, έχετε τον λόγο για δύο λεπτά, γιατί έχετε κλείσει και τις τρεις παρεμβάσεις σας, λυπάμαι.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ευχαριστώ πολύ.

Είναι η τρίτη και η τελευταία μου παρέμβαση προφανώς. Δεν θα ήθελα να σχολιάσω, αν και με τίμησε με πολλές προσωπικές αναφορές ο αξιότιμος Βουλευτής Ιωαννίνων ο κ. Αμυράς νωρίτερα.

**ΓΕΩΡΓΙΟΣ ΑΜΥΡΑΣ:** Δεν ήταν προσωπικές.

**ΔΗΜΗΤΡΙΟΣ ΜΑΝΤΖΟΣ:** Όχι, κι εγώ με τον ίδιο σεβασμό αντιλέγω προφανώς. Είστε άλλος ένας Βουλευτής που προφανώς πρέπει να ενημερωθείτε ότι η χώρα δεν ιδρύθηκε το 1981.

**ΠΡΟΕΔΡΕΥΩΝ (Βασίλειος Βιλιάρδος):** Στο Προεδρείο, κύριε Μάντζο, παρακαλώ.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ενημερώνω τον αξιότιμο συνάδελφο Ιωαννίνων ότι η χώρα δεν ιδρύθηκε το 1981.

**ΓΕΩΡΓΙΟΣ ΑΜΥΡΑΣ:** Το 1981…

**ΠΡΟΕΔΡΕΥΩΝ (Βασίλειος Βιλιάρδος):** Μην διακόπτετε.

**ΔΗΜΗΤΡΙΟΣ ΜΑΝΤΖΟΣ:** Το ρουσφέτι, το κομματικό κράτος, οι «γκρούεζες» προϋπήρχαν και νομίζω ότι γνωρίζετε πολύ καλά σε τι αναφέρομαι.

Να κάνω επίσης μια διόρθωση πραγματολογικού χαρακτήρα. Όταν αναφέρεστε σε υποθέσεις της Ευρωπαϊκής Εισαγγελίας πηγαίνετε και στα ποσοστά, όσο και αν δεν σας συμφέρει. Όταν το 78% όλων των προστίμων που έχουν επιβληθεί σε όλη την Ευρωπαϊκή Ένωση αφορούν στη χώρα μας, δεν είναι κάτι το οποίο πρέπει να επαίρεστε. Είναι 78%. Να τα εκατοστίσετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αυτό που λέτε ήταν τα πρόστιμα, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ναι, για τα πρόστιμα μιλάω, κύριε Υπουργέ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα μιλήσετε σε λίγο, σας παρακαλώ.

**ΣΟΦΙΑ ΒΟΥΛΤΕΨΗ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Βούλτεψη, μην διακόπτετε, σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Συμπληρώνω και διευκρινίζω, από τα πρόστιμα που επιβλήθηκαν σε όλη την Ευρώπη, το 78% ήταν στη χώρα μας. Να τα εκατοστίσετε. Αυτό σας είπα.

**ΣΟΦΙΑ ΒΟΥΛΤΕΨΗ:** Και στην εποχή σας το ίδιο ήταν.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Έρχομαι στον Κοινοβουλευτικό σας Εκπρόσωπο για να κλείσω. Υπάρχει ιδιαίτερος ζήλος για τα πεπραγμένα προηγούμενων κυβερνήσεων και υπάρχει ένας ιδιαίτερος λόγος για το ΠΑΣΟΚ. Ζαλιστήκαμε εδώ. Υπάρχει μια ποινική δικογραφία που έχει διαβιβαστεί μέσω του Υπουργείου Δικαιοσύνης στην Ευρωπαϊκή Εισαγγελία που αφορά σε Υπουργούς της Νέας Δημοκρατίας, σε «γαλάζια στελέχη», σε μια γαλάζια εγκληματική οργάνωση, κι εδώ επιμένετε, έως και αυτήν την ώρα, να αποδώσετε και αυτήν την υπόθεση στο ΠΑΣΟΚ, όπως κάνετε πολύ απλά σε όλες τις υποθέσεις που έχουν προϋπάρξει σε αυτήν την Αίθουσα. Αν τόσο σας καίει, έχετε λίγα λεπτά ακόμη για να τροποποιήσετε το αίτημα της εξεταστικής επιτροπής και να το φτάσετε μέχρι το 1981.

Εμείς σας είπαμε ότι δεν υπάρχει κανένας φόβος να υπάρξει διερεύνηση και σας καλέσαμε να ψηφίσετε κι εσείς την προανακριτική επιτροπή. Και αυτό, μου επιτρέπετε, κύριε συνάδελφε, δεν είναι αντιθεσμική συναλλαγή. Είναι μια πράξη και μια δήλωση ευθύνης που εδώ και πολλές ημέρες ο Πρόεδρος Νίκος Ανδρουλάκης και όλοι μας έχουμε εκφράσει. Θέλετε το φως και την αλήθεια σε όλα και για όλους; Ψηφίστε την προανακριτική επιτροπή.

Και επειδή άκουσα τον κ. Μηταράκη πριν από λίγο να λέει ότι δεν άκουσε από την Αντιπολίτευση να εισφέρει στοιχεία, να πω το εξής. Μα, κύριε συνάδελφε, μέχρι τώρα ήξερα ότι δεν είχατε διαβάσει τη δικογραφία. Τώρα συνειδητοποιώ ότι δεν έχετε διαβάσει ούτε καν τα αιτήματα της Αντιπολίτευσης. Δεν θα αναφερθώ στο αίτημα του ΣΥΡΙΖΑ και της Νέας Αριστεράς. Θα αναφερθούν οι συνάδελφοι αύριο. Το δικό μας αίτημα των εκατόν τριών σελίδων με στοιχεία, με πίνακες, με γραφήματα, με επιχειρήματα, με ισχυρισμούς, όχι δικούς μας, αλλά της Ευρωπαϊκής Εισαγγελίας δεν θα το διαβάσετε;

**ΠΡΟΕΔΡΕΥΩΝ (Βασίλειος Βιλιάρδος):** Και κλείστε μ’ αυτό, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Είναι σε απλά, άπταιστα ελληνικά. Δεν θα το διαβάσετε; Έχετε λίγες ώρες. Έχετε λίγες ώρες ως το πρωί που θα έρθετε, όπως μας είπατε, και ως αύριο το βράδυ, για να μας αποδείξετε, αν όντως θέλετε την αλήθεια, ψηφίζοντας ή αν θα πάτε όλες και όλοι για καφέ. Και ελπίζω να μην είναι φραπές.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Κύριε Υπουργέ, έχετε τον λόγο για να κλείσετε τη συνεδρίαση.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο τέλος μιας έντονης συζήτησης που αφορά στην πρόταση για σύσταση εξεταστικής επιτροπής, προφανώς έχουν ακουστεί όλες οι αιτιάσεις και έχουν εισφερθεί όλα τα επιχειρήματα από τα πολιτικά κόμματα. Είμαι από αυτούς που πιστεύουν ότι για άλλη μια φορά χάνουμε μια σπουδαία ευκαιρία, ως Κοινοβούλιο και ως πολιτικό σύστημα, να στείλουμε ένα σταθερό παιδαγωγικό μήνυμα στην κοινωνία. Είναι άραγε αυτό που συμβαίνει στον ΟΠΕΚΕΠΕ και η όλη συζήτηση η οποία αφορά σε πιθανές ευθύνες Υπουργών ένα ζήτημα το οποίο αφορά σε μια συγκεκριμένη περίοδο;

Η Ευρωπαϊκή Εισαγγελία, κυρίες και κύριοι συνάδελφοι, συστάθηκε από τα μέσα του 2021 και όντως έκανε έλεγχο σε δύο συγκεκριμένες χρονικά περιόδους. Είναι όμως, αγαπητοί κύριοι συνάδελφοι του ΠΑΣΟΚ και αξιότιμοι κύριοι συνάδελφοι του ΣΥΡΙΖΑ, μόνο αυτή η περίοδος η οποία αναφέρεται στην προβληματική λειτουργία του ΟΠΕΚΕΠΕ;

Αν δεν είναι υποκριτική όλη αυτή η συζήτηση, αν μη τι άλλο πώς μπορούμε να πείσουμε τους Έλληνες πολίτες ότι κάποια στιγμή θα γίνουμε όντως ουσιαστικοί απέναντι στη δική τους τουλάχιστον εκφρασμένη βούληση, όπως το διαβάζουμε σε όλες τις μετρήσεις και οπουδήποτε αλλού, ότι πρέπει να υπάρξει μεταρρύθμιση, αλλαγή, εξυγίανση σε οποιαδήποτε δομή, σε οποιοδήποτε δημόσιο φορέα που αφορά στη λειτουργία του και στην επίδρασή τους στην ελληνική κοινωνία με έναν τέτοιο τρόπο ώστε να μην στοιχειοθετείται καμία απολύτως αμφισβήτηση;

Και δεν είναι υποκριτικό όταν όλη αυτή η συζήτηση τελικά επικεντρώνεται στο πώς θα αποδώσουμε πολιτικές ευθύνες μόνο στη σημερινή Κυβέρνηση και μόνο σε συγκεκριμένους Υπουργούς;

Προσωπικά θα περίμενα να υπάρχει μια πιο γενναία στάση όλων μας και να δούμε τον δικό μας εαυτό στον καθρέφτη, διότι αν ψάξουμε την ιστορία της ροής ή της κατανομής των ευρωπαϊκών πόρων, που προφανώς ξεκινά το 1981 από την είσοδο της πατρίδας μας στην τότε Ευρωπαϊκή Οικονομική Κοινότητα, είναι βέβαιο ότι θα βρούμε, θα εντοπίσουμε και θα καταγράψουμε αδιανόητες παθογένειες και αδιανόητα προβλήματα που αφορούν στην κατανομή των ευρωπαϊκών πόρων.

Ξεχνάτε. Βέβαια, είστε άλλη γενιά εσείς, κύριοι συνάδελφοι του ΠΑΣΟΚ. Όμως, πρέπει όλοι τουλάχιστον να κάνουμε ένα φλας και να θυμηθούμε ότι το πρώτο μεγάλο σκάνδαλο των κοινοτικών επιδοτήσεων ήταν επί των ημερών των τότε δικών σας κυβερνήσεων.

Το καλαμπόκι το ξεχνάτε; Είστε άλλη γενιά, κύριε Μάντζο, αλλά έχετε υπόψη σας ότι υπάρχει μια βαριά κληρονομιά και για το ΠΑΣΟΚ για όλα αυτά. Αυτή είναι μια πραγματικότητα την οποία κανείς δεν μπορεί ούτε να αμφισβητήσει ούτε βεβαίως και να ξεπεράσει. Ξεχνάει κανείς τι ακολούθησε με τα διπλοζυγίσματα, με το λάδι, με το βαμβάκι, όλα αυτά τα οποία δημιουργούσαν μια μόνιμη αμφιβολία σε σχέση με τον τρόπο που η χώρα μας διαχειριζόταν τους ευρωπαϊκούς πόρους;

Πάμε και λίγο παρακάτω. Αλήθεια, από τη σύσταση του ΟΠΕΚΕΠΕ το 1998 και τη λειτουργία του τελικά το 2001, με την ενσωμάτωση σε αυτόν αρμοδιοτήτων διαφορετικών οργανισμών, κλείσαμε με το θέμα των παθογενειών, κύριε Γιαννούλη; Τα πρόστιμα από το 1998 έως το 2004 ξεπερνάνε τα 860.000.000 ευρώ. Τα συνολικά πρόστιμα από τη σύσταση του ΟΠΕΚΕΠΕ ξεπερνούν τα 2.700.000.000 ευρώ. Τι είναι, αλήθεια, αυτά τα πρόστιμα;

Για να δώσουμε τουλάχιστον στους πολίτες που μπορεί να μας παρακολουθούν να καταλάβουν γιατί ακριβώς μιλάμε, είναι πρόστιμα τα οποία αφορούν σε διοικητικής φύσεως ατέλειες του οργανισμού να προσαρμοστεί στα ευρωπαϊκά δεδομένα. Δηλαδή, όχι τεκμηριωμένος τρόπος πληρωμών, δεν υπάρχουν τα εργαλεία, δεν υπάρχει το πληροφοριακό σύστημα, δεν υπάρχουν τα βοσκοτόπια, ενδεχομένως, ειδικοί διαχειριστικοί χάρτες βόσκησης, προκειμένου να μην υπάρχουν αμφισβητήσεις σε σχέση με τα δικαιώματα και τα χρήματα τα οποία δίνονται σε κάθε δικαιούχο και βεβαίως, μια συνολική αδυναμία της ελληνικής πολιτείας και του εν λόγω οργανισμού να προσαρμοστεί σε κάποια δεδομένα τα οποία, τουλάχιστον για την Ευρώπη, ήταν αυτονόητα.

Αυτό αφορά σε περίοδο μίας και μόνο κυβέρνησης; Προφανώς και όχι. Το γεγονός ότι πρέπει κάποια στιγμή να συζητήσουμε για τον ΟΠΕΚΕΠΕ και να βάλουμε τα πράγματα σε μια ιστορική σειρά, να δούμε ποιες είναι οι παθογένειες, να δούμε ποια πρόσωπα έπαιξαν έναν ρόλο -εγώ θα έλεγα κρίσιμο, να μην πω ακριβώς τη λέξη «αρνητικό»-, προκειμένου να οδηγηθούμε σε αυτές τις εξελίξεις, δεν είναι μια υποχρέωση του Σώματος και εν προκειμένω όλου του πολιτικού συστήματος;

Εδώ ακριβώς εδράζεται η λογική της πρότασης για εξεταστική επιτροπή από την πλευρά της Κυβέρνησης. Αν κανείς θέλει να πει ότι επειδή η Ευρωπαϊκή Εισαγγελία έγινε το 2021 και βεβαίως, έκανε τη δική της έρευνα και είδε προβλήματα τα οποία υπήρχαν στον ΟΠΕΚΕΠΕ σε συγκεκριμένες χρονικές περιόδους, για αυτόν τον λόγο πρέπει να απαλλάξουμε και οποιαδήποτε άλλη προηγούμενη πολιτικά περίοδο ή πολιτικά πρόσωπα, προφανώς στέλνει ένα εντελώς λάθος πολιτικό μήνυμα στο σύνολο της ελληνικής κοινωνίας.

Είναι αλήθεια η μοναδική προβληματική περίοδος για τον ΟΠΕΚΕΠΕ; Αν ισχυριστείτε κάτι τέτοιο, κυρίες και κύριοι συνάδελφοι, υποκρίνεστε. Αυτή είναι η πραγματικότητα. Και το ξέρετε πάρα πολύ καλά, διότι όλα αυτά τα οποία έρχεστε να εισφέρετε σε αυτή τη συζήτηση σήμερα έχουν να κάνουν με θέματα ή ζητήματα τα οποία απλά και μόνο στοχεύουν σε μια -θα έλεγα- μικροκομματική σκοπιμότητα και όχι στην ανάδειξη, ουσιαστικά, της διάστασης του ζητήματος και στην αντιμετώπισή του. Διότι το συγκεκριμένο ζήτημα θα λυθεί αν πραγματικά καταφέρουμε να αντιμετωπίσουμε τον κακό μας εαυτό. Διότι η ιστορία του ΟΠΕΚΕΠΕ δεν αφορά ούτε σε μεμονωμένη περίοδο, ούτε σε κάποιους εργαζόμενους στον ΟΠΕΚΕΠΕ, ούτε ενδεχομένως σε κάποια πρόσωπα τα οποία μπορεί να ήταν η εκάστοτε πολιτική ηγεσία. Είναι ένα πολυεπίπεδο ζήτημα. Είναι ένα ζήτημα στο οποίο εμπλέκονται, δυστυχώς, πάρα πολλοί παράγοντες οι οποίοι έχουν ένα συγκεκριμένο ρόλο σε αυτό.

Και ναι, κύριε Καζαμία, φαντάζομαι να θυμάστε, από την πρώτη μου όντως παρουσία στο ελληνικό Κοινοβούλιο με την αρμοδιότητα του Υπουργού Αγροτικής Ανάπτυξης, ότι εγώ ήμουν ο πρώτος που έθεσα τον προβληματισμό για τον ΟΠΕΚΕΠΕ και ήταν ένα θέμα το οποίο όντως συζητήσαμε εξαντλητικά μαζί, από εκείνη ακριβώς την περίοδο.

Και ναι, κυρία Πρόεδρε, νομίζω θυμάστε ότι όταν κάναμε την πρώτη μας συνάντηση, λίγες μέρες από την ανάληψη των καθηκόντων μου, εκτός Ελλάδος σάς είχα πει από τότε ότι ένα μεγάλο πρόβλημα που πρέπει να αντιμετωπιστεί είναι ο ΟΠΕΚΕΠΕ.

Γιατί όμως, κυρίες και κύριοι συνάδελφοι; Διότι από τις 14 Ιουνίου του 2024, όταν ο Πρωθυπουργός μού ζήτησε να αναλάβω τα καθήκοντα του Υπουργού Αγροτικής Ανάπτυξης και Τροφίμων, έθεσε μπροστά μου έναν μεγάλο στόχο, μία μεγάλη πρόκληση να αντιμετωπίσουμε το ζήτημα του ΟΠΕΚΕΠΕ. Διότι το ζήτημα του ΟΠΕΚΕΠΕ ήταν ένα χρονίζον ζήτημα που παρά τις πολλές προσπάθειες που είχαν γίνει, δεν είχε αντιμετωπιστεί. Εδώ, ενδεχομένως έρχεται και η ευθύνη των προηγούμενων.

Αξιότιμε, κύριοι συνάδελφοι του ΣΥΡΙΖΑ, δεν μπορεί να αγνοείτε το γεγονός ότι η κερκόπορτα που άνοιγε όλα αυτά τα ζητήματα ήταν οι χειρισμοί των δικών σας κυβερνήσεων, της δικής σας κυβερνητικής περιόδου. Διότι, ναι, σωστά η τεχνική λύση προτάθηκε ως μία προσωρινή λύση, αλλά πού ήταν αλήθεια τα ειδικά διαχειριστικά σχέδια βόσκησης, που ήταν μια υποχρέωση που είχε αναλάβει τότε η Κυβέρνηση του ΣΥΡΙΖΑ ενώπιον της Ευρωπαϊκής Επιτροπής για τέσσερα χρόνια; Πότε προχώρησε η Κυβέρνηση του ΣΥΡΙΖΑ τα ειδικά διαχειριστικά σχέδια βόσκησης;

**ΒΑΣΙΛΕΙΟΣ ΚΟΚΚΑΛΗΣ:** Δεν μπορούσε, λόγω του δικαστηρίου.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Δεν μπορούσε, μάλιστα.

Όταν, λοιπόν, λέτε ότι δεν μπορούσε, ξέρετε πολύ καλά, γιατί ακριβώς φτάνουμε στο τέλος αυτής της υπόθεσης, ότι για να ολοκληρωθούν τα ειδικά διαχειριστικά σχέδια βόσκησης, κύριε Κόκκαλη, προφανώς έπρεπε να έχουμε κτηματολόγιο, προφανώς έπρεπε να έχουμε δασικούς χάρτες, προφανώς έπρεπε να έχουμε κλείσει με προβλήματα και εκκρεμότητες που ερχόντουσαν από το παρελθόν. Τι κάνατε, αλήθεια, για όλα αυτά ως κυβέρνηση; Τίποτα.

Το κτηματολόγιο, ένα ζητούμενο δεκαετιών -το ΠΑΣΟΚ μπορεί να θυμάται καλύτερα από τη δεκαετία του ’90, εκεί δείχνετε, φαντάζομαι, κύριε Γιαννούλη- προφανώς, είναι ένα θέμα το οποίο λύνεται τώρα, επί των ημερών αυτής της Κυβέρνησης και το ξέρετε πάρα πολύ καλά, με τεράστιο κόπο και με τεράστια προσπάθεια.

Ωστόσο, η αδυναμία του να έχουμε ειδικά διαχειριστικά σχέδια βόσκησης, ανάγκασε προηγούμενη ηγεσία του Υπουργείου να εκχωρήσει τη συγκεκριμένη αρμοδιότητα στις περιφέρειες, προκειμένου να μπορεί να γίνει σε έναν περιορισμένο γεωγραφικό χώρο και με δυνατότητες οι οποίες, προφανώς, θα μπορούσαν να εξαντλήσουν την όποια προσπάθεια κάναμε, προκειμένου να έχουμε ειδικά διαχειριστικά σχέδια βόσκησης. Μετά από τέσσερα χρόνια οι περιφέρειες δεν κατάφεραν να ολοκληρώσουν τίποτα από αυτά. Κύριε Κόκκαλη, το γνωρίζετε αυτό και το γνωρίζετε πάρα πολύ καλά.

Άρα, λοιπόν, για να τα βάλουμε τα πράγματα σε μία σειρά. Είναι αλήθεια όλες αυτές οι πρωτοβουλίες που αναλάβαμε για τον ΟΠΕΚΕΠΕ κάτω από το βάρος της έρευνας της Ευρωπαϊκής Εισαγγελίας; Όχι, κυρίες και κύριοι συνάδελφοι. Όχι και μπορώ να σας το αποδείξω. Τουλάχιστον σε ό,τι με αφορά μπορώ να σας το αποδείξω απολύτως. Διότι, ναι, όντως ετέθη το ζήτημα του ειδικού, θα έλεγα, σχεδίου δράσης με την Ευρωπαϊκή Επιτροπή, αλλά από εκεί και πέρα ξέρετε πάρα πολύ καλά ότι αποφάσισα να θέσω υπό επιτήρηση τον ΟΠΕΚΕΠΕ, ακριβώς για να τηρηθεί αυτό το ειδικό σχέδιο δράσης. Μάλιστα, μπορώ να σας πω ότι μέχρι σήμερα που μιλάμε -νομίζω εσείς, κυρία Πρόεδρε, το αναφέρατε ή ρωτήσατε ή ο κ. Καζαμίας- έχει υλοποιηθεί το 80% με βάση τον ρυθμό της Ευρωπαϊκής Επιτροπής και υπάρχουν και δύο μήνες μπροστά μας, προκειμένου να φτάσουμε στην ολοκλήρωσή του.

Αφορά τη λύση του προβλήματος μόνο η υλοποίηση του action plan; Όχι, σας το λέω εκ των προτέρων, διότι υπάρχουν σωρεία προβλημάτων. Ήδη το βλέπετε και το γνωρίζετε ότι με δική μου απόφαση έχει ανασταλεί η πληρωμή της βιολογικής κτηνοτροφίας και της βιολογικής μελισσοκομίας. Αναρωτηθήκατε γιατί, κυρίες και κύριοι συνάδελφοι; Διότι οι αριθμοί που παρουσιαζόταν δεν είχαν καμία σχέση με την πραγματικότητα και δεν θα ήταν δυνατόν αυτό να το αφήσουμε να συμβαίνει.

Ξέρετε ότι σε πρότερο χρόνο και πολύ πριν γίνει οτιδήποτε με την Ευρωπαϊκή Εισαγγελία, ζητήσαμε να γίνει ένας έλεγχος και διαπιστώσαμε ότι περισσότεροι από τριάντα χιλιάδες παραγωγοί είχαν περίπου σαράντα εννέα χιλιάδες πλαστά πιστοποιητικά; Ξέρετε ότι όλο αυτό το χρονικό διάστημα που επιχειρούμε να κάνουμε τους ελέγχους για τη βιολογική κτηνοτροφία και τη βιολογική μελισσοκομία και ενημερώνουμε τους ελεγχόμενους ότι την επόμενη μέρα θα πάμε για τον έλεγχο, ένας τεράστιος αριθμός από αυτούς εξαφανίζεται; Ξέρετε ότι ήδη έχουν παραιτηθεί πάνω από δύο χιλιάδες συμπολίτες μας από το Πρόγραμμα της Βιολογικής Γεωργίας και πάνω από δύο χιλιάδες συμπολίτες μας από τη βιολογική κτηνοτροφία και τη βιολογική μελισσοκομία; Γιατί άραγε τα έκαναν όλα αυτά; Γιατί δεν κάναμε τίποτα για τον ΟΠΕΚΕΠΕ; Γιατί δεν προσπαθήσαμε να βάλουμε μια σειρά; Γιατί δεν εντατικοποιήσαμε τους ελέγχους;

Νομίζω ότι αυτή η συζήτηση, που θα μπορούσε να κρατήσει για πολύ -και φαντάζομαι ότι το επόμενο χρονικό διάστημα θα έχουμε την ευκαιρία και τη δυνατότητα να την εξαντλήσουμε- έχει πραγματικά πολλά πρόσωπα, πολλούς συντελεστές και ενδεχομένως, πολλούς υπευθύνους.

Η δική μας πρόταση αφορά στην πλήρη διερεύνηση του ζητήματος. Σε αυτή την υπόθεση, προφανώς, δεν υπάρχει κάποιος που προσπαθεί να εξαπατήσει τον ΟΠΕΚΕΠΕ από μόνος του, αλλά πιθανόν υπάρχουν και άλλοι συντελεστές. Θα διερευνηθεί ο ρόλος όλων αυτών που εμπλέκονται στον ΟΠΕΚΕΠΕ. Αυτή είναι η βασική απόφαση της Κυβέρνησης. Θα ερευνηθούν τα κέντρα υποδοχής δηλώσεων, οι φορείς πιστοποίησης, θα ερευνηθούν οι τεχνικοί σύμβουλοι. Όλοι όσοι είχαν μια συμμετοχή στη διαδικασία του ΟΠΕΚΕΠΕ και στη ροή των χρημάτων θέλω να σας διαβεβαιώσω ότι θα βρεθούν στο μικροσκόπιο της έρευνας.

Επιπλέον, νομίζω το ξέρετε ήδη, ότι με απόφαση του Υπουργού έχει συσταθεί ειδική ομάδα η οποία το επόμενο χρονικό διάστημα θα ολοκληρώσει τουλάχιστον το πρώτο στάδιο της έρευνας, με πρωταγωνιστικό τον ρόλο της Οικονομικής Αστυνομίας, τη συμμετοχή της ΑΑΔΕ, παραγόντων του Υπουργείου και ελεγκτικών μηχανισμών, προκειμένου όλοι αυτοί που πήραν παράνομα χρήματα από τον ΟΠΕΚΕΠΕ να τα επιστρέψουν.

Είναι μια εκφρασμένη σταθερή πολιτική βούληση της Κυβέρνησης και θέλω να διαβεβαιώσω το Σώμα ότι το επόμενο χρονικό διάστημα θα είμαστε σε θέση προκειμένου θέματα ή ζητήματα ή και πρόσωπα που πήγαν να πάρουν χρήματα από τον ΟΠΕΚΕΠΕ θα βρεθούν σε πολύ δύσκολη θέση, σε μία ανάγκη από τη δική τους πλευρά να επιστρέψουν όλα αυτά τα χρήματα τα οποία πήραν.

Θα σας πω, επίσης, ότι οποιαδήποτε καταγγελία, κυρία Πρόεδρε, έχει έρθει στο Υπουργείο Αγροτικής Ανάπτυξης με την ίδια λογική που διαβιβάζονται οι δικογραφίες από το Υπουργείο Δικαιοσύνης προς το Ελληνικό Κοινοβούλιο, από εμένα αμελλητί έχει διαβιβαστεί και στην Ευρωπαϊκή Εισαγγελία και στην Εισαγγελία του Αρείου Πάγου. Και προκαλώ οποιονδήποτε να αποδείξει ότι αυτό δεν έχει γίνει το τελευταίο χρονικό διάστημα.

Επιπλέον, θα σας πω για αυτά για τα οποία με ρωτήσατε τώρα, στην τελευταία -θα έλεγα- παρέμβασή σας, παραδείγματος χάριν το θέμα της καταστροφής των εγγράφων. Φαντάζομαι ότι το ξέρετε ότι είναι μια πεπατημένη έγγραφα τα οποία αφορούν σε δημόσιους οργανισμούς και δημόσιες υπηρεσίες με συγκεκριμένη διαδικασία, με άδεια από τα Γενικά Αρχεία του Κράτους, από την ΑΑΔΕ, να μπαίνουν σε μια λογική καταστροφής. Όμως νομίζω το ξέρουμε όλοι ότι ο ΟΠΕΚΕΠΕ έχει ηλεκτρονικά αρχεία. Δεν έχει έγχαρτα αρχεία. Άρα, λοιπόν, δεν είναι εκεί η ουσία του θέματος.

Και θα σας πω, επίσης, χαριτολογώντας ότι για τον ίδιο λόγο, ενώ υπάρχει ήδη απόφαση και για τον ΟΠΕΚΕΠΕ στην Αθήνα, έχω ζητήσει εγώ ο ίδιος προσωπικά να μην προχωρήσουν σε αυτή τη διαδικασία, η οποία, όμως, παρ’ όλα αυτά -σας επαναλαμβάνω- λειτουργεί με απόλυτη νομιμότητα και προφανώς δεν υποκρύπτει καμία απολύτως σκοπιμότητα.

Είναι, νομίζω, κυρίες και κύριοι συνάδελφοι, μια στιγμή που πρέπει να καταλάβουμε ότι η τοξικότητα που επιχειρείται ενδεχομένως να εμπεδωθεί μέσα από μια πολιτική αντιπαράθεση, θα έπρεπε να έχει δώσει τη θέση της σε μια συνολική προσπάθεια αξιοπιστίας του πολιτικού μας συστήματος. Και το λέω αυτό διότι στο τέλος, αυτοί που θα κληθούν ενδεχομένως να αποδείξουν τα αυτονόητα, θα πρέπει να έχουν στο πίσω μέρος του μυαλού τους ότι υπάρχουν και έντιμοι αγρότες, υπάρχουν έντιμοι παραγωγοί, υπάρχουν άνθρωποι οι οποίοι μοχθούν, υπάρχουν άνθρωποι οι οποίοι προσπαθούν και αυτή τη στιγμή μέσα από αυτή τη γενικευμένη συζήτηση πλήττονται.

Όπως, επίσης, δεν είναι όλοι οι υπάλληλοι του ΟΠΕΚΕΠΕ ενδεχομένως με προβληματική ή παράνομη ή παραβατική συμπεριφορά. Και αυτό πρέπει να το ξεκαθαρίσουμε.

Και επειδή το μείζον είναι να διατηρήσουμε τη ροή των ευρωπαϊκών πόρων προς τους Έλληνες πολίτες παραγωγούς, τους δικαιούχους, πρέπει να είμαστε πάρα πολύ προσεκτικοί σε όλες μας τις επιλογές και σε όλες μας τις κινήσεις. Εμένα προσωπικά αυτή είναι η άποψή μου και θέλω να την καταθέσω ενώπιόν σας, διότι απλούστατα αυτό έχει πολύ μεγάλη σημασία είναι να κατανοήσουμε ότι ο ΟΠΕΚΕΠΕ με τη λειτουργία του, με την κατανομή-διανομή των ευρωπαϊκών πόρων, είναι αυτός που στηρίζει τον πρωτογενή τομέα της χώρας μας, είναι αυτός που στηρίζει την κοινωνική συνοχή στις απομακρυσμένες περιοχές, στα ορεινά χωριά, στην περιφέρεια της χώρας μας, είναι ακριβώς γιατί η ελληνική περιφέρεια είναι απολύτως συνδεδεμένη με τον πρωτογενή τομέα. Προφανώς πρέπει να καθαρίσουμε οποιαδήποτε σκιά. Προφανώς πρέπει να διαλύσουμε οποιαδήποτε αμφιβολία αφορά στη λειτουργία του ΟΠΕΚΕΠΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα μπορούσα να σας πω πάρα πολλά, αλλά εκτιμώ ότι αυτή τη στιγμή οι συνάδελφοι περιμένουν τη διαδικασία να ολοκληρωθεί.

Αυτό το ιστορικό βάρος, για άλλη μια φορά, κυρίες και κύριοι συνάδελφοι, που αναλαμβάνει αυτή η Κυβέρνηση και αυτή η παράταξη και αυτός ο Πρωθυπουργός. Το να αναμετρηθούμε με τον κακό μας εαυτό, με το κακό μας παρελθόν, με παθογένειες οι οποίες έρχονται από ένα μεγάλο βάθος χρόνου, για άλλη μια φορά, γίνεται έργο και προσπάθεια αυτής της Κυβέρνησης.

Προσωπικά, θα σας έλεγα ότι το να υπερψηφίσει κανείς την Εξεταστική Επιτροπή, στην πραγματικότητα δημιουργεί τη συνθήκη για να κάνουμε ένα πραγματικό βήμα για την εξυγίανση του ΟΠΕΚΕΠΕ και είναι ένα μεγάλο στοίχημα και για το Ελληνικό Κοινοβούλιο, αλλά και για το πολιτικό μας σύστημα.

Βεβαίως, οι αποφάσεις πάντα, κάθε φορά, βαραίνουν εμάς, τον καθένα που τις λαμβάνει για τον τρόπο με τον οποίο στέκεται απέναντι σε όλες αυτές τις προκλήσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση επί της προτάσεως που κατέθεσαν εξήντα Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ», για σύσταση Εξεταστικής Επιτροπής «που θα διερευνήσει όλα τα ζητήματα που έχουν ανακύψει σχετικά με τη λειτουργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε), με γνώμονα την ανάδειξη τυχόν ευθυνών και την αποκατάσταση της αξιοπιστίας του συστήματος πληρωμής των αγροτικών ενισχύσεων, ώστε να αποτελεί έναν αξιόπιστο, αποτελεσματικό και δίκαιο μηχανισμό για όλους τους παραγωγούς της χώρας»

Θα ακολουθήσει ονομαστική ηλεκτρονική ψηφοφορία που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της Εξεταστικής Επιτροπής σύμφωνα με τις διατάξεις των άρθρων 68 παράγραφος 2 εδάφιο α΄ του Συντάγματος και 144 παράγραφος 5 εδάφιο α΄ του Κανονισμού της Βουλής.

Οι αποδεχόμενοι την πρόταση απαντούν ΝΑΙ.

Οι μη αποδεχόμενοι την πρόταση απαντούν ΟΧΙ.

Οι αρνούμενοι ψήφο απαντούν ΠΑΡΩΝ.

Σας ενημερώνω, επίσης, ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία, θα ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού της Βουλής, όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει.

Εισερχόμαστε στην ονομαστική ηλεκτρονική ψηφοφορία. Στην οθόνη σας εμφανίζεται η πρόταση για σύσταση εξεταστικής επιτροπής και δίπλα οι λέξεις: ΝΑΙ, ΟΧΙ, ΠΑΡΩΝ. Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Αν έχετε οποιαδήποτε απορία, μπορείτε να απευθυνθείτε στο Προεδρείο και στους αρμόδιους υπαλλήλους της Βουλής, προκειμένου να συνδράμουν.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά της σημερινής συνεδρίασης και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ηλεκτρονικής ψηφοφορίας.

Ψήφισαν συνολικά 258 Βουλευτές.

Υπέρ της προτάσεως, δηλαδή ΝΑΙ, ψήφισαν 166 Βουλευτές.

Κατά της προτάσεως, δηλαδή ΟΧΙ, ψήφισαν 92 Βουλευτές.

ΠΑΡΩΝ ψήφισε ουδείς Βουλευτής.

Συνεπώς, η πρόταση που κατέθεσαν εξήντα (60) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ», για σύσταση Εξεταστικής Επιτροπής «που θα διερευνήσει όλα τα ζητήματα που έχουν ανακύψει σχετικά με τη λειτουργία του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (Ο.Π.Ε.Κ.Ε.Π.Ε), με γνώμονα την ανάδειξη τυχόν ευθυνών και την αποκατάσταση της αξιοπιστίας του συστήματος πληρωμής των αγροτικών ενισχύσεων, ώστε να αποτελεί έναν αξιόπιστο, αποτελεσματικό και δίκαιο μηχανισμό για όλους τους παραγωγούς της χώρας», έγινε δεκτή κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **"Σύσταση Εξεταστικής Επιτροπής που θα διερευνήσει...σχετικά με τη λειτουργία του Ο.Π.Ε.Κ.Ε.Π.Ε." (ΣΥΝΟΛΙΚΑ ΨΗΦΟΙ: NAI:166, OXI:92, ΠΡΝ:0)** |  |  |  |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΥΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΑΚΗΣ ΕΥΑΓΓΕΛΟΣ | ΑΝΕΞ. | ΕΠΙΚΡΑΤΕΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΟΧΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΛΤΟΓΙΑΝΝΗΣ ΔΙΟΝΥΣΙΟΣ | ΑΝΕΞ. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ | ΟΧΙ |
| ΓΑΥΓΙΩΤΑΚΗΣ ΜΙΧΑΗΛ | ΑΝΕΞ. | ΗΡΑΚΛΕΙΟΥ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΟΧΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΙΛΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΟΚΑΛΛΗΣ ΙΩΑΝΝΗΣ | ΑΝΕΞ. | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ | ΝΕΑ ΑΡΙΣΤΕΡΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΟΧΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ | ΑΝΕΞ. | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΥ ΖΩΗ | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΟΧΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΑΝΕΞ. | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΟΥΣΟΣ ΓΕΩΡΓΙΟΣ | ΑΝΕΞ. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΟΧΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΜΑΓΝΗΣΙΑΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΟΧΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΟΧΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΟΧΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΟΧΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΟΧΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΟΧΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΠΑΣ ΠΕΤΡΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΟΧΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΟΧΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΟΧΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΑΝΕΞ. | ΒΟΙΩΤΙΑΣ | ΟΧΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΡΑΚΗΣ ΠΑΥΛΟΣ | ΑΝΕΞ. | ΕΠΙΚΡΑΤΕΙΑΣ | ΝΑΙ |
| ΣΑΡΑΚΙΩΤΗΣ ΙΩΑΝΝΗΣ | ΑΝΕΞ. | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ | ΝΕΑ ΔΗΜΟΚΡΑΤΙΑ | ΡΟΔΟΠΗΣ | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΡΕΓΓΕΛΑ ΜΑΡΙΑ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΑΝΕΞ. | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΟΧΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΟΧΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΟΧΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ | ΟΧΙ |
| ΦΛΩΡΟΣ ΚΩΝΣΤΑΝΤΙΝΟΣ | ΑΝΕΞ. | ΛΑΡΙΣΗΣ | ΝΑΙ |
| ΦΟΡΤΩΜΑΣ ΦΙΛΙΠΠΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΟΧΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΟΧΙ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΗΣΤΙΔΟΥ ΡΑΛΛΙΑ | ΑΝΕΞ. | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Ημ/νία:29/07/2025 |  |  |  |  |  |
|  |  |  |  |  |  |
| Πρόταση ΝΕΑΣ ΔΗΜΟΚΡΑΤΙΑΣ γιια σύσταση Εξεταστικής Επιτροπής "που θα διερευνήσει όλα τα ζητήματα που έχουν ανακύψει σχετικά με τη λειτουργία του Ο.Π.Ε.Κ.Ε.Π.Ε. " | | | | |  |
|  |  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |  |
| "Σύσταση Εξεταστικής Επιτροπής που θα διερευνήσει...σχετικά με τη λειτουργία του Ο.Π.Ε.Κ.Ε.Π.Ε." | 166 | 92 | 0 | 258 |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**ΠΡΟΕΔΡΕΥΩΝ (Βασίλειος Βιλιάρδος):** Η πρότασή μου, λοιπόν, είναι η Επιτροπή να αποτελείται από τριάντα ένα μέλη με εκπροσώπηση κατ’ αναλογία της δύναμης όλων των Κοινοβουλευτικών Ομάδων, καθώς και ανεξαρτήτου Βουλευτή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε από τριάντα ένα μέλη. Με ποια κατανομή, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Τι είπατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποια κατανομή τα τριάντα ένα μέλη;

**ΠΡΟΕΔΡΕΥΩΝ (Βασίλειος Βιλιάρδος):** Θα σας πω στη συνέχεια.

Προτείνω στο Σώμα η προθεσμία για την ολοκλήρωση των εργασιών της Επιτροπής και η υποβολή του πορίσματός της να ολοκληρωθεί σε τρεις μήνες από τη συγκρότηση της Επιτροπής, με δικαίωμα παράτασης, εφόσον ζητηθεί από την Επιτροπή.

Συμφωνείτε με αυτή την πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ζητώ τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, και εγώ ζητώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πείτε μου, αλλά να γνωρίζετε ότι δεν προβλέπεται καμία συζήτηση.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ναι, κύριε Πρόεδρε, για να καταγραφεί στα Πρακτικά.

Σε προηγούμενα αιτήματα εξεταστικής επιτροπής, και στα Τέμπη, αν θυμάμαι καλά τελευταία φορά, συγκροτήθηκε εξεταστική επιτροπή για έναν μήνα. Έναν μήνα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν επίκειται συζήτηση.

**ΔΗΜΗΤΡΙΟΣ ΜΑΝΤΖΟΣ:** Τώρα που επίκειται ζήτημα παραγραφής, απόσβεσης της προθεσμίας με την έναρξη της Συνόδου της επομένης, πάμε σε τρεις μήνες;

Συγγνώμη, κύριε Πρόεδρε, δεν απευθύνομαι σε εσάς προσωπικά, αλλά στο Προεδρείο θεσμικά και στον Πρόεδρο της Βουλής πια.

**ΠΡΟΕΔΡΕΥΩΝ (Βασίλειος Βιλιάρδος):** Προφανώς και δεν το λέτε προσωπικά, αλίμονο.

**ΔΗΜΗΤΡΙΟΣ ΜΑΝΤΖΟΣ:** Αυτό συνιστά την κοινοβουλευτική επικύρωση της απόπειρας συγκάλυψης διά της Εξεταστικής Επιτροπής. Τρεις μήνες είναι μετά την παρέλευση της αποσβεστικής προθεσμίας. Παραγράφεται το αδίκημα του κ. Βορίδη τουλάχιστον. Και αμνηστεύεται ο κ. Αυγενάκης. Να είναι καταγεγραμμένο στα Πρακτικά αυτό, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώσατε;

**ΔΗΜΗΤΡΙΟΣ ΜΑΝΤΖΟΣ:** Φυσικά καταψηφίζουμε αυτή την πρόταση, κύριε Πρόεδρε, και διαμαρτυρόμαστε και καταγγέλλουμε αυτή την αντικοινοβουλευτική πρόταση του Προεδρείου.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Πρώτα από όλα στην πρόταση που απευθύνατε σε αυτή την άδεια Βουλή που έχουν απομείνει ελάχιστοι, και κοιτούσα και ποιοι Βουλευτές, της Νέας Δημοκρατίας...

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν χρειάζονται όλα αυτά. Για να καταγραφεί στα Πρακτικά, θα πείτε αυτά που πρέπει να πείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόπτετε. Τοποθετούμαι.

**ΠΡΟΕΔΡΕΥΩΝ (Βασίλειος Βιλιάρδος):** Θα σας διακόπτω γιατί δεν προβλέπεται συζήτηση. Απλά θα πείτε για τα Πρακτικά κάτι που θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προβλέπεται γιατί κάνετε μία πρόταση και απευθύνεστε στο Σώμα. Δεν σας έχουν ενημερώσει. Θα σας ενημερώσει η κυρία Νόση που είναι εξ αριστερών σας.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προβλέπεται και επιβάλλεται γιατί απευθύνεται μία πρόταση για τη συγκρότηση και την προθεσμία.

Επί της πρότασης, λοιπόν, αυτής, πρώτον, δεν μπορεί να εγκριθεί από μια άδεια Βουλή, δεν υπάρχει απαρτία. Δεύτερον, θα θέλαμε να ξέρουμε ποια είναι η σύνθεση που προτείνατε, δηλαδή πόσους Βουλευτές από κάθε κόμμα και από ποια κόμματα τι προτείνετε. Καταλαβαίνω ότι είστε σε δύσκολη θέση γιατί ήταν να προεδρεύει ο κ. Γεωργαντάς πρώην Υπουργός Αγροτικής Ανάπτυξης, και επειδή το κατήγγειλα ότι δεν μπορεί να προεδρεύει, προεδρεύετε εσείς. Πρέπει, λοιπόν, να γνωρίζουμε τι είναι η πρόταση αυτή που σας βάλανε να την εκφωνήσετε, για πόσους Βουλευτές.

Και σε σχέση τώρα με τη διάρκεια που προτείνατε, η διάρκεια είναι δεδομένο ότι θα πρέπει κατ’ αρχήν να τοποθετείται πριν το τέλος της Τακτικής Συνόδου, πριν την έναρξη δηλαδή της νέας Τακτικής Συνόδου, διότι εσείς λέτε -εσείς τώρα εκπροσωπείτε και τους άλλους, τι να κάνουμε- η Νέα Δημοκρατία λέει ότι αφήνει ανοιχτό και το ενδεχόμενο μετά την Εξεταστική Επιτροπή να πάει σε προανακριτική. Αν, όμως, περάσει η πρώτη Δευτέρα του Οκτωβρίου, που είναι η έναρξη της Γ΄ Τακτικής Συνόδου, τότε Βορίδης θα έχει πετάξει το πουλάκι, και οι άλλοι ενδεχόμενα ελεγχόμενοι επίσης θα έχουν πετάξει ως πουλάκια, και ο κ. Γεωργαντάς και άλλα πρόσωπα, και βεβαίως θα χαίρονται όλοι.

Συνεπώς, πρώτον, εμείς προβάλλουμε ένσταση στην πρόταση που βάλατε, διότι τη βάζετε σε μια άδεια Βουλή, και είναι εντυπωσιακό πόσο λίγοι μείνανε από τους προτείνοντες. Δεύτερον, ζητάμε να μας πείτε ποια είναι σύνθεση ακριβώς, δηλαδή πόσους προτείνετε από κάθε κόμμα ότι θα συμμετάσχουν. Τρίτον, θέτουμε ζήτημα διάρκειας. Πρέπει σε πρώτη φάση η Εξεταστική Επιτροπή να έχει χρονοδιάγραμμα πριν το τέλος Σεπτεμβρίου, όσο και αν ενοχλεί αυτό τους σχεδιασμούς συγκάλυψης.

Τέταρτον, θα πρέπει επιτέλους, κύριε Πρόεδρε, να συνηθίσουμε στο ότι η Βουλή διαβουλεύεται. Ήρθατε σε μια άδεια Βουλή να προτείνετε κάτι και περιμένατε και διά της σιωπής να εγκριθεί από απόντες Βουλευτές και από απόντα μέλη.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώσατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν ολοκληρώσω θα το καταλάβετε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ. Δεν θα μου μιλάτε έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το δικό σας κόμμα έχει αποχωρήσει, κύριε Βιλιάρδο. Σταματήστε, σας παρακαλώ, να το κάνετε αυτό.

**ΠΡΟΕΔΡΕΥΩΝ (Βασίλειος Βιλιάρδος):** Σταματήστε να μπλέκετε το κόμμα. Άλλη δουλειά κάνω εδώ. Άλλη το κόμμα μου. Μην το μπλέκετε. Μην κάνετε το ίδιο και το ίδιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε. Πριν από λίγο με κάλεσε ο Πρόεδρός σας. Σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Μην κάνετε το ίδιο και το ίδιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακαλώ, κύριε Βιλιάρδο.

**ΠΡΟΕΔΡΕΥΩΝ (Βασίλειος Βιλιάρδος):** Εγώ σας παρακαλώ. Σας έδωσα τον λόγο. Το σεβάστηκα. Σεβαστείτε κι εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε για να ολοκληρώσω.

**ΠΡΟΕΔΡΕΥΩΝ (Βασίλειος Βιλιάρδος):** Σεβαστείτε κι εσείς. Προηγουμένως είπατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βιλιάρδε, σταματήστε να κάνετε τη βρώμικη δουλειά της Κυβέρνησης.

**ΠΡΟΕΔΡΕΥΩΝ (Βασίλειος Βιλιάρδος):** Περίμενα ότι θα το πείτε, κυρία Πρόεδρε. Το κάνετε συνήθως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε να κάνετε τη βρώμικη δουλειά.

**ΠΡΟΕΔΡΕΥΩΝ (Βασίλειος Βιλιάρδος):** Ό,τι και να λέτε, δεν έχει νόημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πολύ σημαντικό το ζήτημα.

**ΠΡΟΕΔΡΕΥΩΝ (Βασίλειος Βιλιάρδος):** Κάθε φορά που δεν συμπεριφέρεστε σύμφωνα με τους κανόνες μου λέτε ότι κάνω αυτό που θέλει η Κυβέρνηση. Δεν είναι έτσι, κυρία Πρόεδρε. Κάνω μια δουλειά. Κι αυτή είναι η δουλειά που πρέπει να κάνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε να με προσβάλλετε.

**ΠΡΟΕΔΡΕΥΩΝ (Βασίλειος Βιλιάρδος):** Κι εσείς το ίδιο να κάνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε να με προσβάλλετε.

**ΠΡΟΕΔΡΕΥΩΝ (Βασίλειος Βιλιάρδος):** Κι εσείς το ίδιο να κάνετε. Να μιλάτε με σεβασμό όπως σας φέρονται με σεβασμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς προεδρεύετε. Όταν θέλετε να κάνετε προσωπική επίθεση να κατέβετε στο Βήμα.

Είναι κοινοβουλευτικά, πολιτικά και ανθρώπινα άηθες αυτό που πράττετε. Δεν θα επεκταθώ γιατί θέλω να παραμείνω στο ζήτημα. Το ζήτημα, λοιπόν, είναι ότι έχετε φέρει σε μία άδεια Βουλή μία πρόταση ελπίζοντας ότι δεν θα αντιδράσει κανείς. Να που είναι δύο κόμματα που αντιδρούν. Να που υπάρχει αντίλογος.

Εμείς ζητάμε πρώτον, να μην παρθεί αυτή απόφαση σήμερα, δηλαδή της διάρκειας και της σύνθεσης, διότι είναι άδεια η Βουλή. Και άδεια την άφησαν αυτοί που κατά τα άλλα θέλουν τη διερεύνηση.

Δεύτερον, ζητάμε η διάρκεια, σε κάθε περίπτωση της εξεταστικής επιτροπής να πάει στον Σεπτέμβρη για να μην χρεωθείτε και εσείς που παίρνετε τώρα την ευθύνη τον σχεδιασμό της ατιμωρησίας.

Τρίτον, ζητάμε τα αυτονόητα. Ένα ζωντανό Κοινοβούλιο με Βουλευτές που δεν θα είναι εκτελεστές της εγκληματικής οργάνωσης αλλά Βουλευτές που θα έχουν συνείδηση, λόγο, θάρρος και θα μπορούν να αντιπαρατίθενται, χωρίς να αλληθωρίζουν σε προνόμια και χωρίς να φοβούνται από απειλές. Και τέτοιοι Βουλευτές είμαστε εμείς, όσο κι αν σας ενοχλεί.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Μόνο όσον αφορά αυτό που είπατε σχετικά με τα μέλη θα επαναλάβω αυτό που διάβασα προηγουμένως.

Η πρότασή μου είναι η επιτροπή να αποτελείται από 31 μέλη με εκπροσώπηση κατ’ αναλογία της δύναμης όλων των Κοινοβουλευτικών Ομάδων καθώς και ανεξάρτητου Βουλευτή. Αυτό είπα προηγουμένως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσα μέλη θα έχει η Πλεύση Ελευθερίας;

**ΠΡΟΕΔΡΕΥΩΝ (Βασίλειος Βιλιάρδος):** Κατ’ αναλογία, κυρία Πρόεδρε. Δεν θα κάνω τα μαθηματικά μου τώρα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Εμείς συμφωνούμε με την πρότασή σας, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Βεσυρόπουλος ως τι μίλησε;

**ΔΗΜΗΤΡΙΟΣ ΜΑΝΤΖΟΣ:** Αλίμονο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Επομένως, υπάρχει συμφωνία κατά πλειοψηφία, απ’ ό,τι καταλαβαίνω. Φαντάζομαι ότι συμφωνείτε όλοι.

**ΔΗΜΗΤΡΙΟΣ ΜΑΝΤΖΟΣ:** Κατ’ αρχάς, ο κ. Βεσυρόπουλος είναι Κοινοβουλευτικός Εκπρόσωπος; Να έρθει ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να μετρήσω, κύριε συνάδελφε;

**ΔΗΜΗΤΡΙΟΣ ΜΑΝΤΖΟΣ:** Όχι, όχι. Να έρθει ο Κοινοβουλευτικός Εκπρόσωπος, γιατί ο γραμματέας της Κοινοβουλευτικής Ομάδας δεν νομίζω ότι μπορεί να μιλήσει γι’ αυτό. Και νομίζω ότι αυτή τη στιγμή, στο τέλος της συνεδρίασης, πιστοποιείτε τι ήθελε η πλειοψηφία από την αρχή. Από την αρχή. Την παρέλευση της αποσβεστικής προθεσμίας. Πέφτουν τώρα στο τέλος οι μάσκες. Να το ακούσει το πανελλήνιο μέσα από το κανάλι της Βουλής. Αυτό πιστοποιείται τώρα. Προφανώς και θα στήριζε η πλειοψηφία αυτή την πρόταση του Προεδρείου της Βουλής. Προφανώς. Και τώρα θα έρθετε αύριο όλη μέρα εδώ να παρελάσετε, να χειροκροτήσετε τους δυο ελεγχόμενους και το βράδυ να πάτε για φραπέδες. Αυτό θα κάνετε. Κάνατε τη δουλειά σας.

**ΠΡΟΕΔΡΕΥΩΝ (Βασίλειος Βιλιάρδος):** Καταγράφηκε αυτό που είπατε. Αυτό θέλατε. Καταγράφηκε. Δεν μπορώ να κάνω κάτι άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον λόγο θέλω, κύριε Πρόεδρε, για μισό λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Τελείωσε η διαδικασία, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για μισό λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί, κύριε Πρόεδρε; Γιατί δεν δίνετε τον λόγο σε μένα;

**ΠΡΟΕΔΡΕΥΩΝ (Βασίλειος Βιλιάρδος):** Δεν προβλέπεται συζήτηση, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στον κ. Μάντζο δώσατε; Δεύτερη φορά. Επειδή είναι άνδρας δίνετε δεύτερη φορά και σε γυναίκα αρχηγό δεν δίνετε;

**ΠΡΟΕΔΡΕΥΩΝ (Βασίλειος Βιλιάρδος):** Έχετε δίκιο. Έκανα λάθος. Έδωσα στον κ. Μάντζο. Πάρτε κι εσείς τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ωραία. Ευχαριστώ πολύ.

Βλέπετε οι γυναίκες πρέπει να τα διεκδικούμε όλα πιο πολύ. Εγώ θέλω μόνο να καταγραφεί ότι η πλειοψηφία στην οποία αναφερθήκατε είναι 8 Βουλευτές. Οκτώ Βουλευτές υπερψήφισαν αυτό το οποίο προτείνατε. Και είναι πάρα πολύ σημαντικό να είναι καταγεγραμμένο. Και θα το αξιοποιήσουμε βεβαίως για να προσβάλουμε τη διάρκεια στην οποία αναφερθήκατε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Και τέσσερις το καταψήφισαν.

**ΠΡΟΕΔΡΕΥΩΝ (Βασίλειος Βιλιάρδος):** Οι υπόλοιποι το καταψηφίζουν όλοι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΠΡΟΕΔΡΕΥΩΝ (Βασίλειος Βιλιάρδος):** Εσείς λέτε «ναι».

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Και να καταγραφεί ότι αυτοί που καταψήφισαν είναι τέσσερις Βουλευτές. Να καταγραφεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς τι κάνατε, κύριε Βιλιάρδο; Τι ψηφίζετε;

**ΠΡΟΕΔΡΕΥΩΝ (Βασίλειος Βιλιάρδος):** Εγώ απέχω από τη διαδικασία, κυρία Πρόεδρε. Δεν συμμετέχουμε στη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς απέχετε; Είστε παρών.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχει σημασία, κυρία Πρόεδρε. Δεν συμμετέχουμε. Σας παρακαλώ. Μην αρχίσουμε τώρα αυτή την ιστορία.

(Θόρυβος)

Παρακαλώ τις Κοινοβουλευτικές Ομάδες να αποστείλουν το συντομότερο δυνατόν τα ονόματα των Βουλευτών που θα συμμετάσχουν στην εξεταστική επιτροπή.

Επίσης, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, το Σώμα παρέσχε τη ζητηθείσα εξουσιοδότηση κατά πλειοψηφία.

Κυρίες και κύριοι συνάδελφοι, ολοκληρώθηκε η συζήτηση επί της προτάσεως για τη σύσταση εξεταστικής επιτροπής.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 21.51΄ λύεται η συνεδρίαση για αύριο, ημέρα Τετάρτη 30 Ιουλίου 2025 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, ειδική ημερήσια διάταξη: Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμ. πρωτ. 4737/15.07.2025 και 4761/15.07.2025 προτάσεων που κατέθεσαν, αντίστοιχα: Α) ο Πρόεδρος της Κοινοβουλευτικής Ομάδας «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος και είκοσι πέντε (25) Βουλευτές της Κοινοβουλευτικής του Ομάδας, καθώς και ο Πρόεδρος της Κοινοβουλευτικής Ομάδας «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης και δέκα (10) Βουλευτές της Κοινοβουλευτικής του Ομάδας σχετικά με «το σκάνδαλο του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)» κατά των κ.κ: α) Βορίδη Μαυρουδή (Μάκη), Υπουργό Αγροτικής Ανάπτυξης και Τροφίμων από 09/07/2019 έως 05/01/2021 και β) Αυγενάκη Ελευθέριου, Υπουργό Αγροτικής Ανάπτυξης και Τροφίμων από 27/06/2023 έως 14/06/2024 για την ενδεχόμενη τέλεση κατά την άσκηση των καθηκόντων τους των αδικημάτων της: (i) συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και (ii) ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης [Άρθρο 22 παρ. 1 του Κανονισμού EPPO, 5 παρ. 1, 4 παρ. 3 και 4 της Οδηγίας (ΕΕ) 2017/1371], τα οποία υπάγονται στο εθνικό δίκαιο τυποποιούνται και τιμωρούνται ως: (α) Συνέργεια σε κακουργηματική απιστία κατά των οικονομικών συμφερόντων της Ευρωπαϊκής Ένωσης, τελεσθείσα από κοινού και κατ’ επανάληψη, με ζημία άνω των 120.000 ευρώ (άρθρ. 390 παρ.1 και 2 σε συνδ. με άρθρ. 47 ΠΚ). (β) Ηθική αυτουργία σε κακουργηματική απιστία κατά των οικονομικών συμφερόντων της Ε.Ε., τελεσθείσα από κοινού και κατ’ επανάληψη, με ζημία άνω των 120.000 ευρώ. (άρθρ. 390 παρ.1 και 2 σε συνδ. με άρθρ. 46 παρ. 1 ΠΚ), καθώς και για οποιοδήποτε άλλο έγκλημα προκύψει, κατά την διενεργηθησόμενη Προκαταρκτική Εξέταση [Άρθρα 26α, 27, 46 παρ. 1, 47, 94, 98, 390 παρ. 1 και 2 ΠΚ και 24 παρ. 4, 26 παρ. 1 και 3 του Ν. 4689/2020] και σύμφωνα με τα διαλαμβανόμενα στην πρόταση. Β) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ», κ. Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας, καθώς και (δύο) 2 Ανεξάρτητοι Βουλευτές, σχετικά με τη «διαδικασία συστηματικής κλοπής των ενισχύσεων από τους παραγωγικούς αγρότες και κτηνοτρόφους», για την ενδεχόμενη τέλεση, κατά την άσκηση των καθηκόντων τους, των αδικημάτων «της συνέργειας σε απιστία κατ’ εξακολούθηση, με βλάβη που υπερβαίνει τις 120.000 ευρώ», για τους πρώην Υπουργούς Αγροτικής Ανάπτυξης και Τροφίμων κ.κ. Μαυρουδή (Μάκη) Βορίδη και Ελευθέριου Αυγενάκη, «ενώ για τον δεύτερο εξ αυτών, σε ό,τι αφορά ειδικά τις έντονες πιέσεις του για αποδεσμεύσεις υπόπτων ΑΦΜ και παράνομες καταβολές, προκύπτουν επιπρόσθετα ενδείξεις τέλεσης της πράξης της ηθικής αυτουργίας σε απιστία, τετελεσμένης και σε απόπειρα, με βλάβη που υπερβαίνει τις 120.000 ευρώ» και σύμφωνα με τα διαλαμβανόμενα στην πρόταση.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**